
PRATARMĖ 


Mintis paruošti prelato Prano Kuraičio filosofijos raštų rinktinę kilo 
jo šimtųjų metinių išvakarėse. Jis yra gimęs 1883 metais. 

Tą klausimą svarstė ir Ateitininkų Federacijos valdyba. 

Pastaraisiais metais išėjo keletas svarių ,„Raštų“', bet nieko nebuvo 
girdėti apie rinktines ar ,, Raštus“ tokių mokslo vyrų kaip Pranas 
Dovydaitis, arkivyskupas Mečislovas Reinys ar Pranas Kuraitis. Šisai, 
kaip nurodo Lietuvių Enciklopedija, „buvo pirmas lietuviuose, kuris 
leidosi į centrines filosofijos problemas — į pačią filosofiją tikrąja to 
žodžio prasme“'. 

Iš filosofijos srities jis paliko dvi knygas: Pagrindiniai gnoseologijos 
klausimai (1930) ir Ontologija (dvi dalys — 1931 ir 1933). 

Savo filosofinius straipsnius jis daugiausia skelbė Logos žurnale. 
Tose studijose Pranas Kuraitis plačiausiai lietė du filosofus — Kantą, 
kurio mokslą kietai kritikavo, ir Hegelį, kuriam buvo atlaidesnis. Iš 
jo straipsnių apie Hegelį susidarytų vidutinio dydžio knyga. 

Prano Kuraičio raštai spaudoje rodėsi nuo anų prieškarinių laikų 
ligi 1940 metų birželio septynioliktos dienos, kada, jau rusams 
okupavus Lietuvą, XX Amžiuje dar buvo įdėtas jo straipsnis „„Sta- 
tant gaires ateičiai'' (Mintys besiartinančio ateitininkų kongreso pro- 
ga). Kongresas buvo šaukiamas 1940 metų birželio pabaigoje Vilniuje, 
bet, žinoma, negalėjo įvykti. 

Ruošiant šią knygą, Prano Kuraičio straipsnius surankioti padėjo 
dr. J. Girnius, dr. K. Pemkus ir kun. R. Krasauskas, o prie lotyniškų 
citatų talkino kun. dr. T. Žiūraitis. Kai kurią reikalingą medžiagą 
Kongreso Bibliotekoje rado Joana Vaičiulaitienė. 

Rūpintasi rinktinei sutelkti medžiagą, kuri apimtų visą Prano 
Kuraičio filosofinių interesų lauką. Taip pat stengtasi lyginti kalbą, kuri 
per tą trisdešimtį metų keitėsi. Vis dėlto skaitytojas vietomis pastebės 
ir senoviškesnio žodyno pėdsakų. Kai kur padaryta nežymių 
sutrumpinimų ir daug kur atsisakyta nuo išnašų ir jau pasenusios 

bibliografijos. Daugumas terminų aiškėja iš pačios rinktinės, sakysime, 
įvairūs idealizmai filosofijoje. Pradžioje skaitytojas gali užkliūti už tokių 
žodžių kaip peripatetikas (=aristotelininkas), pirmoji filosofija 
(=ontologija), nuomenas (tai, ką galima suvokti protu), nemokslinis, 
priešmokslinis pažinimas (=,,„sveiko proto pažinimas“', P. Kuraitis), 
abstrakcija (=atotrauka), refleksija (=savo pozicijų kritika, kritika 
analizė, išstudijavimas, permąstymas). 

Paskutiniame skyriuje yra keletas pasaulėžiūrinių straipsnių. Juose 
dėmesio vertas ir socialinis Prano Kuraičio pažangumas. 

Pabaigoje skaitytojas ras prelato Prano Kuraičio biografiją. Ją parašė 
Kuraičio mokinys Juozas Girnius, kuris, šią rinktinę ruošiant, talkino 
savo patarimais. 


Antanas Vaičiulaitis 

PRANO KURAIČIO RAŠTAI 


I. FILOSOFIJA 


FILOSOFIJOS SUPRATIMAS IR JOS SANTYKIAI 
SU KITAIS MOKSLAIS 


1. Žodžiai filosofas, filosofinis, filosofija — yra plačiai žinomi šiek 
tiek apsišvietusiųjų tarpe. Tačiau retai kas turi aiškią pažiūrą, kas yra 
filosofija, jeigu nėra jos studijavęs. Mat yra didelio skirtumo tarp 
filosofijos ir įvairių kitų mokslų. Pavyzdžiui, kas yra fizika, chemija, 
mineralogija, astronomija — lengva lemtai sužinoti kad ir iš mažiausio 
populiaraus tų mokslų vadovėlio. Tuo tarpu filosofijos objekto ir 
uždavinio, jos mokslinio charakterio apibrėžimas sukelia pačių filosofų 
tarpe nesiliaujamų ginčų; ir iki šiol, nežiūrint kelių tūkstančių metų 
filosofinių tyrinėjimų istorijos, neturime ir faktiškai negalima dar ir 
dabar sustatyti net ir trumpučio, elementarias žinias duodančio filosofi- 
jos vadovėlio, kuris nesueitų į koliziją su mažesnės ar didesnės 
filosofinės srovės pažiūromis. 

Judinant klausimą, pavyzdžiui, kas yra fizika, chemija, galima 
tenkintis pakartojus, kas apie tai pateikiama tų mokslų vadovėliuose. 
Tuo tarpu sąmoningai atsakant į klausimą, kas yra filosofija, tenka savo 
pažiūrą visašališkai pagrįsti, nes kitaip atsakymas atrodytų apriorinis, 
savavalis. Tai padaryti visai galima, tik išsprendus visus pagrindinius 
klausimus, kurie duoda ginčams pagrindo. Kadangi tie ginčai paliečia 
įvairių filosofijos dalių ir klausimų sprendimą, todėl visai pagrįstą 
filosofijos definiciją galima duoti, tik kritiškai suvedus sąskaitas su 
įvairiomis filosofinėmis sistemomis, taigi tik savo filosofinių tyrinėjimų 
gale. O įvado straipsnyje į savo tyrinėjimus galima tik apyčiupomis, 
tik faktų konstatavimo forma duoti seniau ir dabar labiau išsiplatinusias 
pažiūras apie filosofijos objektą ir uždavinius. 

2. Kaip kitose srityse, taip ir filosofijoj negali būti kalbos apie 

sukūrimą jos objekto iš nieko, apie ko nors absoliučiai nauja suradimą, 
kas neturėtų jokio sąryšio su tuo, kas iki šiol buvo. Absoliučiai nauja 
negalėtų būti ir pažinta, nes visa, ką mes pažįstame nauja, pasiekiame 
per tai, kad mes tai suvedame į sąryšį su tuo, ką jau esame žinoję prieš 
tai; absoliučiai nauja negalėtų būti ir kitam pasakyta, nes trūktų 
suprantamų sąvokų ir ženklų. 

Be to, jeigu jau visur svarbu klausimo istorija, tai juo labiau filosofi- 
joj. Čia mat negalima paskutiniais laikais daugiau šalininkų turinčių 
kokią filosofinę sistemą laikyti a priori geresne visais atžvilgiais nekaip, 
pavyzdžiui, kad kokią senovės sistemą. Neturime juk visų pripažintos 
filosofijos sistemos, taigi neturime filosofinėms sistemoms vertinti ir 
visų pripažinto mato. Kas laiko geresne Marburgo mokyklos filosofiją, 
pavyzdžiui, už Dekarto (Descartes, 1596-1650), arba Kanto (1724-1804) 
gnoseologiją už Aristotelio, o nesirūpina tokio savo vertinimo pagrįsti, 
tai ta viena aplinkybė, kad Marburgo mokykla atsirado šiais laikais, 
Dekarto prieš keletą šimtmečių, Aristotelio prieš du tūkstančiu metų, 
čia negali nieko nulemti. Negalima seniau buvusias garbėje sistemas 
laikyti netobulais etapais į tariamai tobulesnes dabartines sistemas, nes 
norint nuspręsti, kuri yra filosofijos atžvilgiu tobulesnė, reiktų turėti 
jau pripažintą tokią tikrą sistemą, su kuria galima būtų lyginti, kaip 
arti prie jos savo teisingumu stovi ta ar kita filosofijos pakraipa. 

Pradžioje filosofinių tyrinėjimų nėra kitos išeities, kaip žiūrėti į iki 
šiol buvusias filosofines sistemas, kaip į faktus, juos konstatuoti, 
grupuoti, analizuoti, žiūrėti, kaip pagrindžiamos labiausiai paplitusių 
istorijos bėgyje sistemų pozicijos, kiek jos skiriasi vienos nuo kitų, 
žiūrėti, koks jose filosofinio mąstymo išeinamasis punktas. Žinoma, 
tai galima parankiai čia padaryti tik su didžiausiomis filosofinėmis 
srovėmis; mažesniųjų ypatingas pažiūras geriau svarstyti, sprendžiant 
atskirus filosofijos klausimus. 

3. Iš senovės filosofinių srovių pirmoj vietoj dėl įtakos ir pasekėjų 
skaičiaus įvairiais amžiais reikia paminėti Aristotelio sistemą. Toje 
sistemoje įsidėmėtinos šios ypatybės: 

a) Prie filosofijos čia priskiriama visa, ką žmogus su pagrindu 
pažįsta; visos mokslinės žinios, visi moksliniai tyrinėjimai sudaro vieną 
organinę pilnatį. 

b) Vadovaujanti rolė toje pilnatyje priklauso pirmajai filosofijai, 
kurioje svarstomi svarbiausi pagrindiniai klausimai apie būtį apskritai, 
apie tiesą, apie gėrį, taigi svarbiausi, dabartine labiau madoje esančia 
terminologija tariant, metafizikos, gnoseologijos ir vertinimo klausimai. 

€) Aristotelis nėra išėjęs iš kažkokio abstraktaus pažinimo punkto, 
ant kurio, taip sakant, kurpaliaus reiktų paskui tempti visą sistemą. 
Jis savo sistemą stato gyvame sąryšyje su priešmokslinio pažinimo 
faktais. Net jo pirmoji filosofija taip pat remiasi konkrečia faktų realybe; 
čia jo svarstoma, tarp kitų, pavyzdžiui, kas tuose faktuose yra bendra 
visa kam, kas tik egzistuoja, kas tik gali turėti santykį su protu ir 
žmogaus valia. Juk esimas — tai būtiniausias kiekvieno egzistuojančio 
daikto pažymys; tiesa — tai tikslas žmogaus pažinimo kiekviename ko 
nors pažinimo akte; gėris — tai visų žmogaus norų tikslas ir kiekvieno 
daikto vertės išreiškimas. 

d) Aristotelio supratimu, pirmoji filosofija pati turi padaryti savo 
principų bei pozicijų kritiką, autorefleksiją apie savo teigimų tiesą. 
Žinoma, pirmoji filosofija yra tik mokslų dalis, nors ir aukščiausią sostą 
tarp jų užimanti. Kaip dalis, ji savo teigimuose negali pagrįsti viską 
be atžvilgio į pasiektus rezultatus, pavyzdžiui, matematikos, fizikos, 
etikos ir logikos, be atžvilgio į paprasto, kad ir nemokslinio, sveiko pro- 
to pažinimą. Bet, Aristotelio manymu, kas tyrinėja pirmosios filosofi- 
jos klausimus, tas jau turi žinoti kitų mokslų svarbiausius dėsnius ir 
juos turėti galvoj, o taip pat negali ignoruoti paprastą sveiko proto 
pažinimo turtą. 

e) Aristotelio mokslinės sistemos išėjimo punktas yra vadinamojo 
normalaus, sveiko proto patyrimai, žinios, nuomonės. Kiekvieno at- 
skiro mokslinio tyrinėjimo tikslas yra pagilinti, sisteminti tuos 
patyrimus, tas žinias ir nuomones. Joks mokslinis tyrinėjimas juk 
nesutveria sau iš nieko tyrinėjamų faktų, svarstymo taisyklių, metodo 
elementų, bet pasiima visa tai, saviškai paskui apdirbdamas ir kom- 
binuodamas, iš paprasto normalaus pažinimo srities. O pirmoji filosofi- 
ja tyrinėja tai, kas yra bendra visiems faktams ir principams, sutinkan- 
tiems kaip atskirų mokslų dalių plotuose, taip ir visame kame, kas 
pažįstama ir paprasto nemokslinio normalaus pažinimo būdu. Pirmo- 
ji filosofija nori scire omnia maxime (visa sužinoti giliausiai); ji tyrinėja, 
kas yra bendra visuose egzistuojančiuose esiniuose, ir į savo 
tyrinėjamus faktus ir vartojamus tame tyrinėjime principus pati su savo 
autokritika atsigręžia, pati gina visų savo pozicijų vertę. Tokiu būdu 
pirmoji filosofija duoda pagrindimą kiekvienam pažinimui — ir atskirų 
mokslų ir paprasto normalaus pažinimo srities visame tame, kas jų 
visiems faktams ir principams yra bendra. O tai, kas yra bendra kiek- 
viename daikte, yra esmingai susieta su visomis jo ypatybėmis. 

f) Tokiu būdu pirmoji filosofija yra lygiai artima ir paprastam 

pažinimui, ir visiems moksliniams tyrinėjimams. Aristotelio supratimu, 
būtų klaidinga vaizduotis sau mokslinę sistemą kaip kokius namus, 
kurių tik apačia, atskirų eksperimentinių mokslų reprezentuojama, 
turėtų betarpišką santykį su konkrečia realybe, o stogas, reprezentuojąs 
svarbiausius filosofijos tyrinėjimus, būtų paremtas tik atskirų mokslų 
rezultatais, kaip tokiais. Aristotelio manymu, ne viskas, kas yra, turi 
būtinai pirma tapti atskirų mokslų dalyku, kad paskui galėtų patekti 
į pirmosios filosofijos sritį; daug kas gali būti pirmosios filosofijos ob- 
jektu, nebūdamas jokių kitų mokslinių tyrinėjimų objektu. Viskas mat, 
kas egzistuoja ir gali egzistuoti, bendromis savo visam kam ypatybėmis, 
pavyzdžiui, būties, tiesos ir vertės, priklauso pirmosios filosofijos 
sričiai. 

Iš čia lengva suprasti, dėl ko į Aristotelio pagrindinius filosofijos 
kadrus gali tilpti ir visi šių laikų mokslo atradimai, nes tie kadrai nebuvo 
Aristotelio statomi priklausomai nuo mokslinių teorijų ir hipotezių, 
pasiektų jo laikais atskirų mokslų tyrinėjimų rezultatų. Kintant mokslo 
teorijoms ir didėjant minėtiems rezultatams, nėra tad pagrindo spręsti, 
kad dėl to ir Aristotelio filosofijos rūmas turi griūti. 

g) Aristotelio nebuvo taip aiškiai formuluojama ir atskirai svarstoma 
daugelis šių laikų filosofijos problemų, pavyzdžiui, gnoseologinių, nes 
jo sistemoj nebuvo vietos tos rūšies abejojimams; mat abejojimai ir 
neaiškumai tuose dalykuose iškilo paskui ryšium su savotiškais įvairių 
sistemų metafiziniais principais, kaip žemiau pamatysime. Tačiau iš 
to neina, kad, Aristotelio filosofijos principais atsirėmus, nebūtų galima | 
patenkinamai išspręsti ir šiais laikais svarstomi aktualūs filosofijos 
klausimai, ir ypačiai gnoseologijos. 

4. Vadinamoji naujoji filosofija jau Bacono (1561-1626) ir Dekarto 
sistemose turi principiniuose dalykuose daug nuo Aristotelio skirtingų 
orientacijų. Bacono ir Dekarto pirmoji filosofija užsiima tik gnoseologi- 
jos klausimais; tokiu būdu gnoseologija ir savo pagrindiniais klausimais 
izoliuojasi nuo ontologijos. Svarbiausiu filosofijos uždaviniu pradėta 
laikyti įsitikinimo problemą išspręsti. Toji problema ypač aštriai buvo 
keliama dėl šių priežasčių: 

a) Renesansas literatūroje bei dailėje ir gamtos tyrinėjimų 
pasisekimai gabiausius žmones buvo atitraukę nuo tradicinės filosofi- 
jos studijų. — Įvairūs mokslai davė daug naujų žinių, kurių sintetiniu 
atžvilgiu apėmimas reikalavo daug filosofinių gabumų ir gilių, ilgų 
tyrinėjimų. — Atgijo įvairios senovės filosofijos mokyklos ir prasidėjo 
tarp jų karšti ginčai, kurie nemaža prisidėjo prie parausimo tradicinės 

filosofijos autoriteto pagrindų. — O tradicinės filosofijos atstovai arba 
lengvapėdiškai ignoravo, arba iš aukšto žiūrėjo į visas mokslinio 
judėjimo naujienas. 

b) Taip dalykams esant, žmogui pripratusiam metodiškai darbuotis 
atskirų mokslų srityje, o norint paskui susidaryti sintezę sau pagrįstų 
pažiūrų apie visa tai, reikėjo iš bėdos pirmoje vietoje imtis klausimų 
apie tikrybės pagrindus filosofijos srityje. Priėjus prie filosofijos srities 
tyrinėjimų žmogui, pripratusiam prie mechanikos ir matematikos 
klausimų sprendimo precizijos ir aiškumo, matančiam suirutę ir 
nesantaiką filosofijos adeptų tarpe, kad orientuotųsi tuose ginčuose, 
reikėjo pirmučiausia įsigyti koks tikras kriterijus: Baconas tyrinėja tad 
filosofinių klaidų šaltinius (idolą), Dekartas stengiasi abejojimo ugnimi 
išmėginti filosofinių pozicijų vertę ir surasti griaunančiai abejojimo jėgai 
pagaliau neprieinamą punktą. 

c) Antropologija jau Bacono atskirta nuo gamtos filosofijos. Dekar- 
tui pasidarė griežtas, nepereinamas griovys tarp fizikos ir psichologi- 
jos; visų matomų daiktų esmė-erdvė, o sielos esmė-protas; tarp erdvės 
ir proto Dekartas nemato nieko bendro. Kyla tad klausimas, iš kur pro- 
tas tikrai gali sužinoti apie regimo pasaulio esimą ir ypatybes, jeigu 
nėra jokio tikrybę pagrindžiančio susidūrimo punkto tarp tokių griežtai 
skirtingų dalykų kaip protas ir erdvė. Spresdamas klausimą, Dekar- 
tas ieško išėjimo punkto proto pažinimo ypatybėse. Bandant apie viską 
abejoti, pasirodo, abejonės nepergalėta lieka tik savęs paties esimo 

„sąmonė, kaip abejojanti, kaip pažįstanti. Tokiu būdu atrodo, kad tik 
iš sąmonės punkto išeinant galima ieškoti sprendimo klausimui ir apie 
regimo pasaulio realybės pažinimą. Gaila, kad Dekartas iš savo cogito 
(mąstau) nepadarė taip pat betarpiškos išvados — ergo est cogitatum (taigi 
yra mąstymo objektas); tuo būdu būtų galėjęs susirasti tvirtą pagrindą 
tikrybei apie objektyviosios realybės pažinimą. O nepadarius tos 
išvados, galima buvo tik iš subjektyvaus pažinimo veiksmo stengtis 
ką nors tikra sužinoti apie tą realybę. Jis stengiasi tad apie pažinimo 
vertę spręsti ne iš jo santykių su realybe, bet iš paties pažinimo 
ypatybių; būtent tiesą turi tas pažinimas, kurs aiškus ir įsakmus (clarus 
et distinctus). Kad tose pažinimo ypatybėse yra tiesa, tam turime, esą, 
garantijų Dievo ypatybėse: Dievas negalėjo, girdi, žmogaus prigimtį 
taip sutvarkyti, kad jo pažinimas, turįs tokių ypatybių, galėtų būti 
klaidingas. Tik, deja, Dekartas pamiršo, kad tvirtam įsitikinimui Dievo 
esimu jau reikia turėti patikimą pažinimo vertinimo kriterijų. 
Nenuostabu tad, kad tie Dekarto sekėjai, kurie neturi ne filosofijos keliu 

įgyto tvirto tikėjimo į Dievą, nesuranda savo mokytojo moksliniuose 
palaikuose jokio tikro pažinimui pagrindo; tokiu būdu pažinimo 
tikrybės klausimas čia pasidaro dar opesnis. 

d) Dekarto pažiūra į bendrąsias sąvokas, kaip tik pažinimo formas 
(modi cogitandi), taip pat prisidėjo prie gnoseologinės problemos 
paaštrėjimo. Panašios įtakos darė ir jo nusistatymas, kad teigimas, 
neigimas, abejojimas tai tik valios veikimo formos (diversi modi volen- 
di). O jo nuomonė, kad net matematikos tiesos turi pagrindą laisvame 
Dievo valios nusistatyme, davė progos įsigalėti papročiui manyti, kad 
pažinimas negali būtinų tiesų sužinoti, kad visa yra atsitiktina ir tikram 
metafiziniam pažinimui negali būti vietos. Jeigu prie to dar pridėti jo 
filosofinį jutimų pažinimo subjektyvumą, gerai nepažintos Aristotelio 
filosofijos niekinimą ir tariamai ant naujų matematikos ir fizikos žinių 
pagrindo filosofinės sistemos statymą, tai turėsime drauge ir priežastį, 
kodėl, remiantis Dekartu, nė vieno neįstengta susidaryti kokios 
pastovesnės filosofinės sistemos. Tos filosofijos niekuo neparemti 
apriorizmai ir kontradikcijų aibės kaskart labiau ir labiau stūmė prie 
subjektyvizmo, reliatyvizmo, agnosticizmo ir skepticizmo. 

5. Gal dar didesnio skirtumo yra tarp Aristotelio ir Ch. Wolffo 
(1679-1754) filosofijos pagrindiniuose dalykuose, nežiūrint vienokio 
daugelio terminų skambėjimo. Wolffas griežtai atskiria teorinę filosofiją 
nuo praktinės; tuo tarpu Aristotelio praktinė filosofija (etika, 
ekonomika, politika) stovi ant teorinės filosofijos pagrindo. Toliau Wolf- 
fas skiria mokslus į racionalinius ir empirinius pagal tai, kad vienur 
vartojamas grynai deduktyvinis metodas, išvedąs visa iš bendriausių 
principų, o kitur grynai eksperimentinis, empirinis metodas; tai davė 
ilgainiui pagrindo griežtam atsiskyrimui filosofijos nuo kitų mokslų. 
Racionaliniai deduktyviniai mokslai, kuriems priklauso filosofija, 
Wolffui neturi sąryšio su konkrečios realybės pažinimu; tuo tarpu 
Aristotelio net ir pirmoji filosofija yra būtiname sąryšyje su 
egzistuojančių daiktų pažinimu, ir tai ne tik iš atskirų mokslų srities, 
bet ir su visu kuo, ką žmogus ir nemoksliniu būdu pažįsta kaip 
egzistuojantį, ir su visu kuo, kas gali egzistuoti. 

Wolffui filosofija yra mokslas, kuris a priori deduktyviai svarsto apie 
galimus daiktus, dėl ko ir kaip jie galimi; tokiu būdu čia filosofija at- 
skirta nuo konkrečiai egzistuojančių daiktų pažinimo. Tasai supratimas 
filosofijos, viską savo srityje pažįstančios grynu protu a priori, be sąryšio 
su konkrečios realybės pažinimu, duoda orientaciją ir Kanto kriticiz- 
mui, kurio centrinis klausimas yra išsprendimas problemos, kaip galima 

grynu protu įgyti tikrą pažinimą. Panašiai deduktyvinė, aprioristinė 
yra Fichtės, Hegelio, Schellingo filosofija. Ypačiai šitos filosofijos 
ekstravagancijos galutinai prisidėjo prie griežto kitų mokslų atsiskyrimo 
nuo filosofijos. 

6. Su Comte'u, Wundtu, Paulsenu filosofijai tenka mokslų sistemoj 
papildymo rolė, suvedimo atskirų mokslų pažinimų į vieną sintezę. 
Šitos srovės nusistatymu, atskiri mokslai tyrinėja dėsnius, kuriais seka 
vieni po kitų fenomenai ir grupuojasi; juose nesidomima daiktų vidine 
prigimtimi ir daiktuose atmainas sukeliančiomis priežastimis. Atskirų 
mokslų surasti dėsniai sudaro medžiagą filosofiniam tyrinėjimui, kuris 
stengiasi juos suvesti, jei negalima į vieną, tai bent į mažiausią 
bendriausių principų skaičių. Be abejojimo, tarp Comte'o ir Wundto 
ir kitų čia filosofų yra didelių skirtumų, bet jie turi vieną labai svarbią 
bendrą ypatybę: čia filosofija neturi betarpiško santykio su konkrečia 
realybe, neišvedama ji taip pat -iš galimybių, surastų gryno proto 
aprioriniu galvojimu, bet remiasi atskirų mokslų rezultatais; tokiu būdu 
čia vartojamas pozityvinis indukcijos metodas. Atskirų mokslų 
hipotezės suteikia hipotezės pažymį ir tokiai šio indukcijos metodo 
filosofijai. Tiesa, šitos induktyvinės metafizikos šalininkai akcentuoja 
mokslinį savo metafizikos charakterį, nes ji statoma ant atskirų mokslų 
sudaryto pagrindo, bet kartu pripažįsta ir hipotetingumą savo 
metafizinių pozicijų, nes jų pagrinde — atskirų mokslų prielaidose — 
glūdi hipotezės, kurių metafizika patikrinti negali, bet tik turi jomis 
remtis. 

Kai kurie, tiesa, savarankesni induktyvinės metafizikos šalininkai 
stengiasi bent gnoseologiją apsaugoti nuo hipotetingumo. Pavyzdžiui, 
pasak Kuelpės, reiktų šitaip sau vaizduotis mokslinį rūmą: jo fun- 
damentus, kiek jie iš tikro remiasi konkrečia realybe, tyrinėja 
gnoseologija; ant tų pagrindų stovi atskiri mokslai; o patį stogą užima 
metafizika; taigi metafizikos pozicijos tvirtumas priklauso nuo atskirų 
mokslų hipotezių ir išvadų tikrumo. 

7. Visos suminėtos srovės pripažįsta, kad filosofijos uždavinys yra 
duoti viso pažinimo sintezę. Pasak Aristotelio, pirmoji filosofija duoda 
sintetinį žvilgį ne tik į mokslinį pažinimą, bet savo principais apima 
ir kiekvieną pažinimą, nors ir nemokslinį, nesistemintą. Aristoteliui 
atskiri mokslai yra kaip ir filosofijos dalys, tuo tarpu dabartiniais laikais 
paprastai atskiriems mokslams, kaip tokiems, pripažįstama 
nepriklausomybė nuo filosofijos. 

Diduma filosofijos srovių pripažįsta, kad svarbiausi filosofijos 

klausimai yra pažinimas Dievo, žmogaus veiksmų vertinimo, pažinimas 
vertės pagrindų; filosofijos uždaviniu laikoma — duoti pasaulėžiūros 
ir gyvenimožiūros principus. Bet tos srovės labai skiriasi tų principų 
nustatyme ir pripažinime tiems principams tikrumo laipsnio. 

Filosofinių tyrinėjimų pradžioje negalima a priori pašalinti iš filosofi- 
jos srities tokių ar kitokių klausimų svarstymą, kai jie iš tikro de facto 
yra buvę tos ar kitos filosofinės srovės klausimų eilėje. Mat, neturėdami 
visų priimtos filosofijos sistemos, neturime tokiu būdu kriterijaus, 
kuriuo išsyk be pagrindimo galima būtų tokias filosofines pozicijas 
atmesti kaip klaidingas. Filosofinių tyrinėjimų pradžioje reikia 
konstatuoti ir stengtis sugrupuoti visa, kas kada buvo įėję į filosofijos 
sritį. 

Besistengiant sugrupuoti, sutinkama, žinoma, daug keblumų: 
įvairių filosofinių sistemų teigimų priešingumus apie tuos pačius 
dalykus. Didžiausias skirtumas — tai santykis tarp filosofijos ir atskirų 
mokslų, ypač senovės filosofijos sistemose ir naujausių laikų 
filosofinėse srovėse. Tas skirtumas paliečia pačią filosofijos ir atskirų 
mokslų definiciją. Nors tą skirtumą jau esame pabrėžę, bet dalyko svar- 
bumas verčia jį dar kiek plačiau pagvildenti. 


*kk 


1. Senovėj moksliniai tyrinėjimai (filosofijos ir atskirų mokslų) 
būdavo suvedami į vieną sistemą. Svarbiausia vieta tekdavo būties, 
esmės, vienumo, substancijos bei pažymių, priežasčių, tiesos, gėrio 
bei apskritai vertės aktų ir potencijos gvildenimams. Mokslingumo 
charakteris aukščiausiu laipsniu būdavo pripažintas tik ką minėtiems 
gvildenimams, nes jų rezultatai — bendriausios sąvokos, aiškiausiai 
protu peršviečiamos, jų tiesa su vidiniu būtinumu matoma, jų 
pažinimas visokiam kitam pažinimui duoda pagrindą ir užtikrina vertę. 

2. Dabartiniais laikais dažnai galima sutikti nuomonė, kad mokslo 
vardas tinka tik vadinamiesiems empiriniams mokslams. Filosofija, ta 
nuomone, tai tik žemesnis pažinimo laipsnis, kurio dabar laikytis būtų 
atžagareiviškumas. 

Empiriniai mokslai turi taip pat didelę garbę dėl daugelio 
priežasčių. Sitais mokslais galima su pasisekimu užsiimti, netyrinėjant 
daiktų esmės, gyvenimo prasmės ir kitų tolygių klausimų, kurių spren- 
dime dabar tarp filosofų nėra vienybės. Tuo tarpu empiriniai klausimai, 
išsprendžiami observacijos ir eksperimento metodais, greitai įgyja visų 

mokslininkų pripažinimą. Tų mokslų rezultatai paprastai duodasi 
patikrinti kiekvienam tam tikromis sąlygomis iš naujo. — Įvairių religijų 
ir pasaulėžiūrų šalininkai empiriniuose moksluose sau darbuojasi san- 
taikoje; tuo tarpu tarp pasaulėžiūros klausimų gvildentojų eina 
didžiausia kova. — Dėl to ne vienam atrodo, kad tik empirinių mokslų 
srityje tyrinėjant vadovaujamasi objektyvumu, kad filosofiniuose 
tyrinėjimuose nusveria subjektyvūs faktoriai (prietarai, fantazija, 
temperamentas, aprioriniai nusistatymai). Greitai tad daugelio 
prieinama išvada, kad filosofija — tai drumstas pažinimas ir kad, 
mokslinei pažangai didėjant, filosofijos plotas turės vis siaurėti, 
empirinių mokslų šviesos aiškumui išsklaidant filosofijos rūkus ir 
drumstumus. Šita nuomone, kuri nemaža turi šalininkų, senovės 
filosofija visu kuo — tai tik mažos vertės, neaiškaus pažinimo stadija; 
jos tad ir mokslu vadinti nesą galima, nes mokslinis pažinimas — tai 
diferencijuotas, tikras, objektyvus pažinimas. — Jeigu reikalinga ir šiais 
laikais suvedimas atskirų mokslų į sintezę, sistemą, tai tą darbą esą 
turi atlikti visai kitokios rūšies filosofija nekaip senovėje. Tai gali esą 
padaryti tik pozityvinė filosofija, kuri grupuoja, analizuoja ir sistemina 
atskirų mokslų rezultatus ir jais tik remiasi. Atskiriems mokslams 
darant pažangą, turi, žinoma, nuolat daryti evoliuciją ir pozityvinė, 
arba induktyvinė, filosofija — tas mokslų rūmo stogas. Kadangi toji 
filosofija sintetina atskirų mokslų išvadas, tai užtenka viename kokiame 
moksle įvykti žymesnei atmainai, kad tai atsilieptų ir induktyvinės 
filosofijos srityje. Tokiu būdu šitoji filosofija mažiau turi pastovumo 
nekaip bet koks atskiras mokslas, kuris neturi reikalo visados atsižiūrėti 
į atmainas, įvykusias kituose moksluose. 

3. Prie dabartinės filosofų nesantaikos pačiais pagrindiniais 
dalykais, be abejojimo, parankiau yra, kai atskiri mokslai tyrinėjami 
skyrium nuo filosofijos. Bet ir Aristotelio mintimi galima juk per 
abstrakciją izoliuoti bet kokį tyrinėjimo plotą. Tik kadangi seniau 
mokslai nebuvo taip išsišakoję, tai kiekvienam mokslininkui buvo 
galima būti šiaip taip specialistu visuose tų laikų mokslo plotuose; užtai 
ir visi tyrinėjimai būdavo suvedami į vienybę ir figūruodavo kaip 
sistemos dalys. O sistema savo specifiką gaudavo ypač iš giliausių 
būties, pažinimo, vertinimo klausimų sprendimo būdo. 

O tuos klausimus svarstyti tada versdavo, stabmeldybės 
klaidingumui gana paaiškėjus, pats gyvas sielos reikalas. Tuo tarpu 
naujaisiais laikais, ypač pradžioj, daug kas, nors ir protingumo įtikėjimo 
į krikščionybės tiesą nepripažindamas, centrinius pasaulėžiūros ir 

gyvenimožiūros klausimus visgi dažnai palieka krikščionių religijai, į 
kurios vietą pakilesnės, vaisingesnės, įtakingesnės dorinės bei religinės 
sistemos nesitikima surasti; šituo keliu ėjo ypač XVII ir XVIII amžių 
anglų empirizmas, metafiziką priskyręs ne prie žinojimo, bet prie 
tikėjimo srities. 

Dažnai Aristotelio filosofija per ignoranciją painiojama su 
racionalistų aprioristine metafizika. Tuo tarpu Aristotelio ir pirmoji 
filosofija, kaip ir kiti mokslai, svarsto konkrečios realybės dalykus; visas 
jos skirtumas nuo kitų mokslų tas, kad ji svarsto tokias konkrečių daiktų 
ypatybes, kurios yra bendros visa kam, kas tik egzistuoja. 

4. Norint nuspręsti lemtai, kokie iš tikro santykiai tarp pirmosios 
Aristotelio filosofijos ir dabartine prasme suprantamų atskirų mokslų, 
reikia pasiieškoti neutralaus išeities punkto. Tokiu punktu čia geriausiai 
gali būti paprastas, nemokslinis sveiko proto pažinimas. 

Juk ir atskiri mokslai neegzistuoja nuo amžių ir neiškrito iš dangaus, 
bet yra žmogaus patyrimo ir tyrinėjimo vaisiai. Atskirų mokslų kūrėjai 
ir adeptai pirmiau juk gyvena paprastu, nemoksliniu proto gyvenimu 
ir ateina prie tų mokslų kūrimo ir studijavimo, jau turėdami 
nemoksliniu būdu įgytą pažiūrą apie pasaulį, apie gyvenimą, ir tik ant 
tų pažiūrų pastovo galima pradėti darbuotis atskirų mokslų srityje. At- 
skiri mokslai nesukuria iš nieko tyrinėjamų faktų, nesukuria ir logikos 
dėsnių. Visa tai atskirų mokslų adeptas paima paprastai iš nemokslinio 
pažinimo srities. Atskirų mokslų pažinimas išsikiša iš nemokslinio 
pažinimo srities tuo, kad juose žinios apie vienos srities dalykus yra 
sugrupuotos, per refleksiją tam tikru žvilgiu perleistos ir per abstrakciją 
atskirtos, izoliuotos nuo kitų nemokslinio pažinimo plotų ir nuo kitų 
mokslų sričių. Tokiu būdu atskiri mokslai atrodo protiniame gyvenime 
ne kažkuo visai svetima nemoksliniam pažinimui, bet jie tik patobulina 
kai kuriuose dalykuose priešmokslinį žinojimą. Bet nė vienas atskiras 
mokslas neturi ir negali turėti pretenzijos teigti, kad jau už atskirų 
mokslų ribų negali būti mokslinio, tai yra sistemingo, patikrinto 
pažinimo. Atskiri mokslai užsiima tik savo tyrinėjimų formaliniais ob- | 
jektais, jie nuo kito ko abstrahuoja; bet abstrakcija čia nereiškia nega- 
cijos. 

Iš to, kas apie atskirus mokslus pasakyta, aišku, kad atskiri mokslai 
neatstoja nemokyto prasčioko pažiūrų. Pavyzdžiui, pažiūros apie 
gyvenimo tikslą, apie Dievą, apie religijos reikalą, apie pomirtinį 
gyvenimą, apie dorinių prievolių pagrindą ir daugel kitų svarbių 
konkrečiam proto gyvenimui rūpimų dalykų netyrinėjami vadinamųjų 

atskirų mokslų. Ir tuos konkrečius daiktus, kuriuos atskiri mokslai 
tyrinėja, jie netiria iš visų pusių, bet tik tam tikrais atžvilgiais. Tuos 
pačius daiktus, pavyzdžiui, mineralus galima tyrinėti ir fizikos, ir 
chemijos, ir mineralogijos atžvilgiais. Ir net visi atskiri mokslai palieka 
daug sistemingos kritiškos refleksijos šviesa neapšviestų tyrinėjamuose 
daiktuose ypatybių. Nė joks vadinamasis atskiras mokslas netyrinėja 
tokių, pavyzdžiui, konkrečiausių faktų, kaip daiktų esimas, skirtumas, 
ypatybė, panašumas, sąryšis, lygumas, pažinimas, nors be šių faktų 
žinojimo būtų negalimas jokis ir atskirų mokslų srityje tyrinėjimas; kai 
tų dalykų atskiri mokslai netyrinėja, o betgi priversti remtis jų žinojimu, 
tai tas žinojimas, kiek jis filosofinės refleksijos šviesos neapšviestas, 
priklauso nemokslinio žinojimo rūšiai. 

5. Taigi Aristotelio pirmoji filosofija, kuri pirmiausia tyrinėja tuos 
atskiriems mokslams neprieinamus faktus, iš tikrųjų proto refleksija 
giliau siekia ir daugiau verta mokslo vardo nekaip atskiri mokslai. Pir- 
moji filosofija nesuponuoja nieko savo teigimuose, kas remtųsi atskirų 
mokslų rezultatais; tuo tarpu vadinamieji atskiri mokslai remiasi tokiu 
pažinimu, kuris iš dalies mokslinį charakterį įgauna tik filosofijoj. 
Žinoma, būtų klaidinga teigti, kad atskirų mokslų prielaidos būtinai 
imamos iš filosofijos; paprastai mat jos imamos iš nemokslinio, 
vadinamojo sveiko proto pažinimo srities. 

Tiesa, ir filosofija nesukuria iš nieko savo tyrinėjamų faktų, logikos 
dėsnių. Bet ji, tuos faktus ir dėsnius imdama iš paprasto pažinimo 
srities, juos grupuodama ir analizuodama, pati daro taip pat refleksiją 
apie to savo darbo vertę, stengiasi ir visapusiškai nušviesti pačias 
pagrindines sąvokas, vartojamas ir paprastame pažinime ir atskiruose 
moksluose, stengiasi nustatyti sintetinį žvilgį apie pasaulį, gyvenimą 
ir paties pažinimo procesą, jo vertę ir ežias. 

Filosofija, kiek ji tyrinėja minėtus konkrečius realybės faktus, gali 
būti koordinuota atskiriems mokslams. Bet ji gali, iš tų ištirtų faktų 
išeidama, ir tų faktų žvilgiu apimti visą konkrečią realybę, tyrinėdama 
jos atsiradimą, jos esimo tikslą, žmogaus vietą tos visos realybės tikslų 
vykdyme. Tyrinėdama, pavyzdžiui, esimo, pažinimo, kaip tokio, vertę 
ir prasmę, filosofija duoda kritikos pagrindą ir visiems kitiems 
mokslams. 

Pagaliau filosofija rūpinasi suvesti į sintezę ir atskirų mokslų 
rezultatus, kiek jie gali prisidėti prie geresnio daiktų sąryšio supratimo; 
šitoje dalyje filosofija gali remtis atskiruose moksluose keliamomis 
hipotezėmis, stengtis surasti tarp hipotezių sąryšį, jas analizuoti. Tik 

nereikia manyti, kad šitoji induktyvinė filosofijos dalis užima visą 
filosofijos sritį; toji dalis yra tik atskirų mokslų išdavų pritaikymas prie 
kitų pagrindinių filosofijos dalių išvadų; o šitose pastarose filosofijos 
dalyse didžiausia filosofijos svarba ir vertė. 

6. Svarbu bent šiek tiek paaiškinti, dėl ko yra vienybė tarp 
mokslininkų, priimant atskirus mokslų rezultatus, o tiek ginčų 
ilosofijoj. 

Mat atskiri mokslai turi reikalo su daiktais, sąvokomis, varto- 
jamomis patenkinti kasdieniams žmogaus reikalams. Kiekybės, 
judėjimo rūšys, jutimų pažinimo faktai nuolatos žmogui rūpi; tokiu 
būdu žmogaus siela įpranta labiau juose orientuotis. O kas nekinta, 
kas nuolatos visur sutinkama, prie ko nėra jutimų pažinimo srities in- 
tereso, į tai dėmesys ir nekrypsta, tai paprastai nebūna sąmoningai 
pastebėta, pavyzdžiui, būtis, panašumas, priežastis, sąryšis, kaip tokie, 
ir panašūs į šiuos dalykai. 

Žmogus nesukuria nieko, bet gali tik esančią medžiagą savotiškai 
sudoroti. Užtai ir žmogaus dėmesys yra paprastai atkreiptas į 
medžiagos apdirbimą. Ne paprastas tad yra dėmesio nusistatymas, 
tyrinėjant, pavyzdžiui, iš kur konkreti realybė atsirado, kaip subjekto 
pažinimas gali pažinti skirtingus nuo savęs išorinius daiktus, kame 
dorinės vertybės galutinis pagrindas. Panašios rūšies klausimai 
reikalauja taip pat sistemingo, metodiško svarstymo, na, o šiam tikslui 
ne kiekvienas turi noro atsidėti. Šiam tikslui atsidedant, reikia laikinai 
atitrūkti nuo kasdienių reikalų ir palinkimų, o tai ne kiekvienas lygiai 
įstengia. 

Daug reiškia čia taip pat religinės pažiūros. Sunkiau šituose 
dalykuose taip pat išsisaugoti įvairių mokslininkų tarpe įsivyravusių 
prietarų įtakos. 

Kadangi filosofija skirsto vietas vertybėms ir jas pagrindžia, tai jeigu 
kas jau a priori yra dogmatiškai prisirišęs prie kokių vertybių, tai jos 
jam dažnai nejučiomis tampa kristalizuojančiu filosofinės sistemos 
punktu; pavyzdžiui, kas už viską aukščiau stato pažinimo srityje 
eksperimentinius mokslus, tai toks ir filosofinę sistemą stengsis 
sugalvoti tokią, kad tų eksperimentinių mokslų šviesa atrodytų ir 
didžiausia ir svarbiausia. Be to, filosofijos tyrinėjimams stengiasi daryti 
įtakos žmogaus palinkimai; svarstant gyvenimo vertę ir tikslą, labai 
lengva pasiduoti tų palinkimų įtakai, nes palinkimai į savo pusę nuolat 
stengiasi sutelkti žmogaus dėmesį. 

7. Labai dažnai išjuokiama metafizika ir laikoma ji atgyvenusia savo 

amžių, ypač po Kanto ir pozityvizmo su agnosticizmu laikų. 

Bet tas išjuokimas paliečia teisėtai tik aprioristines Wolffo, Hegelio, 
Fichtės, Schellingo rūšies metafizikas; apie Aristotelio metafiziką tie 
pasityčiotojai paprastai neturi ir lemto supratimo. Kantas, pozityviz- 
mas su agnosticizmu, kiek jo kritika turi tiesos, griovė tik aprioristinę, 
racionalistinę metafiziką. 

8. Kartais prikišama, kodėl metafizika nuo seno nėra darius jokios 
žymesnės pažangos, jeigu jau ji buvo svarbesniais bruožais teisingai 
Aristotelio nustatyta. 

Tai įvyko grynai dėl atsitiktinių priežasčių. Renesansas ištraukė iš 
po dulkių daug literatūrinės ir filosofinės medžiagos iš senovės laikų. 
— Gamtos moksluose padaryta tuo pačiu laiku daug svarbių atradimų. 
— O tuo tarpu tradicinės Aristotelio filosofijos atstovai nemokėjo tų 
visų naujumų organiškai surišti ir apšviesti savo sistemoj. Mat gilesnio 
proto žmonės tuomet buvo pasinėrę atskirų mokslų studijose. Be to, 
tradicinės filosofijos atstovai, atėjus reformacijai, buvo savo dėmesį 
nukreipę į kitą pusę, — į išlaikymą tikybos grynumo ir į jos apgynimą. 
Įsitraukę į tradicijos gynimą religinėje srityje, jie nesąmoningai 
perkeldavo tas pačias gynimo orientacijas ir į filosofinius klausimus. 
Nesiorientuodami kaip reikiant naujuose mokslų pasiektuose 
rezultatuose, jei tik kur tie rezultatai buvo priešingi tradicinėms 
pažiūroms, Aristotelio filosofijos autoriteto vardu jie drįsdavo dažnai 
juos a priori atmesti; jie nemokėjo Aristotelio mokslinėje sistemoje at- 
skirti pačių filosofinių kadrų nuo atskiriems mokslams priklausomų 
faktų. Užuot mielu noru sutikę keisti kai kurias visai neesmines 
tradicinės mokslinės sistemos dalis, jie dažnai atkakliai nenorėjo niekur 
nusileisti. 

Žinoma, ir kitoj pusėj ne viskas buvo tvarkoj. Nemokant sutaikyti 
kai kurių naujų mokslo išradimų su iki tol buvusiomis pažiūromis, 
kurios sudarė tradicinės mokslinės sistemos dalį, tai užuot tik tą dalį 
atmetus, buvo atmetama visa metafizika, o savo naujus mokslo 
atradimus stengtasi dažnai suvesti į organinį sąryšį su kitokia filosofi- 
ja, kurios klaidos pripratusiems prie metafizinės refleksijos, griežtai 
tradicijos besilaikantiems peripatetikams aiškiai į akis krisdavo ir skatin- 
davo energingai prieš tai reaguoti. O tame reagavime per konservatyvų 
žlibumą būdavo užgaunami ir gerai nesuprasti nauji mokslo atradimai. 

Įvykus per protestantizmą religiniam Europoj pasidalinimui, 
mokslininkai paprastai, norėdami, nežiūrint religinių pažiūrų skirtumo, 
bendrai darbuotis, ieškojo neutralios bendram darbui atskirų mokslų 

srities, nes metafizika buvo laikoma per daug artima religinių ginčų 
plotui. O kai kurie, naujos dvasios apimti, pradėjo ieškoti naujų kelių 
ir filosofijoj, išeidami ypač iš gnoseologinių klausimų punkto. 

Taigi ne Aristotelio filosofija kalta, kad jos garbė ilgainiui nupuolė. 
Kalti trumparegiai jos gynėjai iš vienos pusės, o iš kitos pusės — atskirų 
mokslų gerbėjų siauras naujumų vaikymasis ir be atodairos niekinimas 
paveldėto filosofijos turto. 

9. Šiaip ar taip, Aristotelio filosofijos šalininkai neišsibaigė. XIX 
amžiaus antroje pusėje jie ypač veikliai ėmė darbuotis, Aristotelio 
filosofiją ryškindami aktualių filosofinių klausimų šviesoje, ją 
suvesdami į gyvą sąryšį su visais naujais mokslų atradimais, su visomis 
kultūrinėmis aspiracijomis, su visais naujais tyrinėjimo metodais. Šiais 
laikais tų neoaristotelikų filosofinė srovė turi nepalyginamai daugiau 
už visas kitas sroves sutariančių esminiais filosofijos klausimais rimtų 
šalininkų, ir pradeda į juos kaskart daugiau atsižiūrėti ir kitų srovių 
pasekėjai. Neoaristotelikai, pasiėmę šūkį „nova et vetera“' (nauja ir sena), 
stengiasi iš vienos pusės būti karščiausiais sveikos mokslinės pažangos 
šalininkais, o iš kitos pusės pasinaudoti iš paveldėto filosofijos turto 
visu tuo, kas jame yra ir dabar nesugriaunamos vertės, nes nekintamos 
tiesos išreiškimas. 

Logos, 1922 m., Nr. 1, p. 8—17. 


FILOSOFIJOS SANTYKIS SU TEOLOGIJA 


Lieka pasvarstyti ontologijos santykį su teologija, kuri remiasi 
Apreiškimu. 

1. Klaidinga buvo vidurinių amžių averroistų, kai kurių renesan- 
so laikų filosofų ir paskutinių dešimtmečių modernistų pažiūra, kad 
galima kai ką teisėtai filosofijoj pripažinti tiesa, o teologijoj klaida; ir 
atvirkščiai. Tai vadinamasis dvejopos tiesos mokslas. 

Šitos pažiūros klaidingumą lengvai galima suprasti. Juk jeigu 
pripažįstamas vienas Dievas, kaip galutinis šaltinis ir prigimtu protu 
ir Apreiškimo būdu gautų tiesų, tai negali būti prieštaravimo tarp to, 
ką mes tikrai pagrįstai prigimtu protu įrodome esant tiesą, ir tarp to, 
kas tikrai yra Apreiškime; nes kitaip reiktų pripažinti, kad yra 
prieštaravimas pačiame Dievuje, o tai būtų juk aiškiausia nesąmonė. 

Žinoma, tarp to, kas filosofijoj priimama be tikro protingo pagrin- 
do, ir tarp Apreiškimo gali būti prieštaravimo; tokį prieštaravimą reikia 

stengtis pašalinti, kritiškai persvarstant tokią be rimto pagrindo 
susidarytą filosofijoj nuomonę. Iš kitos pusės gali būti prieštaravimo 
tarp filosofijos ir teologijos ir tuo atveju, kai teologijoj be pagrindo tai 
ar kita laikoma Dievo apreikšta tiesa; tuomet reikia kritiškai patikrinti 
tokią teologinę pažiūrą. 

Dievo ir proto teises pripažįstančiam ir mokančiam kritiškai čia 
orientuotis žmogui negali būti priimtinos tokios teologinės pažiūros, 
kurios įeitų į koliziją su tikrais proto reikalavimais, ir iš kitos pusės 
negali būti priimtinos tokios filosofinės pažiūros, dėl kurių būtų aišku, 
kad jos prieštarauja tikrai Dievo apreikštai tiesai. Dievas nepalyginamai 
viršesnis yra už žmogų savo išmintimi; Dievas gali daug ką apreikšti, 
ko žmogaus protas kiaurai permanyti neįstengia. Bet Dievas negali 
apreikšti tokių dalykų, kurie tikrai priešintųsi žmogaus proto prigim- 
tomis pajėgomis įsigytam, neabejotinai sutinkančiam su tiesa 
pažinimui; mat proto galią pagaliau mes turime iš Dievo — to prigim- 
tomis galiomis ir antgamtiniu būdu pasiektos tiesos šaltinio. 

2. Bet iš to, kad tarp filosofijos ir teologijos negali būti 
prieštaravimo, visai neišeina, kad tos disciplinos nebūtų skirtingos 
viena nuo kitos, kad nebūtų jos autonomiškos, savo srityje 
nepriklausomos. 

a) Filosofija galų gale remiasi savaime aiškiais pirmaisiais pažinimo 
ir esimo dėsniais. Tokiu būdu filosofija turi nepriklausomai nuo teologi- 
jos savo pagrindinius principus. 

Teologija irgi nepriklausomai nuo filosofijos turi savo pagrindus 
tikėjime, Apreiškime. 

b) Filosofija ir teologija turi skirtingus formalius objektus. Filosofi- 
ja turi savo objektu pagrindinius dalykus iš tų, kurie yra prieinami 
prigimtoms pažinimo galioms. Teologija gi turi pirmoje eilėje savo ob- 
jektu tai, kas sudaro Apreiškimo turinį, kas įeina į tikėjimo, kaip tokio, 
sritį. 

€) Filosofija ir teologija skiriasi savo metodais. Filosofijoj eina visa 
kas kritiško patikrinimo ir griežto įrodinėjimo būdu. Teologijoj gi svar- 
biausiai remiamasi pozityviu Apreiškimo ir Apreiškime turinčios 
pagrindą Bažnyčios autoritetu. 

d) Žinoma, tik objektyvų pagrindą savo pozicijoms įstengianti 
nurodyti filosofija gali teisėtai vadintis nepriklausomu mokslu. Ten, 
kur filosofijos sistema remiama šiokiu ar kitokiu subjektyviu ira- 
cionaliniu pagrindu, ten sunku kalbėti apie filosofijos 
nepriklausomumą. 

Taipgi ir teologija tose pasaulėžiūrose, religijose, kurios neturi 
pagrindo remtis tikru Dievo Apreiškimu, negali teisėtai pretenduoti 
į autonomiškos, nepriklausomos disciplinos vardą. 

Tokia iracionali filosofija ir tokia ne Dievo autoritetu besiremianti 
savo principuose teologija negali duoti objektyvaus pagrindo ir tarp 
jų skirtumui, kitai kitos atžvilgiu autonomiškumui ir nepriklausomumui 
nurodyti. 

3. Skirtingumo principuose, formaliame objekte ir metoduose 
autonomiškumo, nepriklausomumo santykis tarp filosofijos ir teologijos 
nereiškia, kad nebūtų nieko tarp jų ir čia bendra. 

a) Juk antai teologija savo įrodymuose iš Apreiškimo šaltinių naudo- 
jasi logikos dėsniais, ontologijos sąvokomis ir principais. Tas pats ir 
su suvedimu į sintezę teologinių pažiūrų. 

b) Filosofijos dalyje — teodicėjoj — kalbama irgi apie Dievą, kaip 
ir teologijos traktate apie Dievą. Nors teologijoj čia daug kame 
remiamasi Apreiškimo nurodymais, betgi čia pasinaudojama ir filosofi- 
joj tikrai pažintomis tiesomis. Panašiai yra ir teologijos moksle apie 
pasaulį, apie žmogų, apie gyvenimo tikslą, apie dorovę. 

c) Filosofija čia daug kame patarnauja teologijai. Kas tad žiūri tik 
į šitą patarnavimą ir neįsisąmonina, jog šitokią pagalbinę rolę filosofi- 
ja gali turėti tik dėl to, kad ji nepriklausomai nuo teologijos yra 
nusistačius savo sąvokas, savo dėsnius, įsigijus panaudojamų teologijoj 
tiesų pažinimą, tik tam gali ateiti į galvą mintis vadinti apskritai filosofiją 
teologijos tarnaite (ancilla theologiae). 

Juo lengviau supras klaidingumą pažiūros suvesti filosofiją į teologi- 
jos tarnaitės rolę, kas žino, kiek daug kritiškos paramos iš filosofijos 
gauna apologetika (mokslas, nurodantis Apreiškimo ir Bažnyčios 
autoriteto dieviškos kilmės įtikėtinumo protingą pagrindą). Apologetika 
negalėtų būti racionali parama teologijai, jeigu ji (apologetika) remtųsi 
filosofija, priklausoma nuo teologijos autoriteto. Galima juk remtis tik 
tuo, kas turi galios ką duoti, ko iš savęs neturi tas, kas nori juo remtis. 

d) Taigi ta ketveriopa filosofijos teikiama parama teologijai 
(moksliškai techninė logikos pagalba, nustatytos ontologijoj sąvokos, 
dėsniai, teodicėjos, gamtos filosofijos, psichologijos, etikos panaudo- 
jamos teologijoj tiesos) visai nereiškia filosofijos priklausomumo nuo 
teologijos. 

Iš kitos pusės nereiškia filosofijos priklausomumo nuo teologijos 
ir toji aplinkybė, kad filosofijoj negalima ryžtis priešintis tam, kas neabe- 
jotinai yra nustatyta iš Apreiškimo šaltinių. Suprantant, kad 

Apreiškimo davėjas yra Dievas — visokios tiesos šaltinis, filosofui yra 
aišku, kad jis negali turėti protingo pagrindo įeiti į koliziją su 
Apreiškimu. Bet, žinoma, ką nors pozityvaus filosofijoj nusistatyti 
teisėtai galima ir reikia tik tai, ką galima filosofiniu būdu kritiškai 
patikrinti, objektyviai įvertinti. 

4. Suprantama yra Žmogaus proto tendencija įvairių specialių 
mokslų, filosofijos ir teologijos žinias suvesti į vieną sintezę. Tai 
viduriniais amžiais buvo ne kartą bandoma daryti, tai ir šiais laikais 
daroma. Tik tokioje ,,pilnutinėje pasaulėžiūroje“' reikia neužmiršti ir 
nesumaišyti vieno su kitu, kas paremta prigimtų galių pažinimo 
priemonėmis, o kas Apreiškimu ir Apreiškime turinčiu pagrindą 
autoritetu. 


Ontologija, 1931, t. I, p. 19-22. 


PER KANTA Į NIETZSCHE 


Daug kam, tik paviršium susipažinusiam su filosofijos mokslu, 
atrodo, kad negali būti kalbos dėl idėjinės giminystės tarp Kanto ir 
Nietzschės. Iš tikro čia lengva įsigyti klaidingą nuomonę. Kantas an- 
tai gerbia prievolę, o Nietzsche ją laiko prietaru; Kantas griežtai smerkia 
dorinėj srity savo naudos ieškojimą, o Nietzsche prisispyręs giria 
antžmogių egoizmą; Kantas moko šventai laikytis teisės ir labai ver- 
tina žmogaus asmenybę, o Nietzsche pasižymi brutaliu jėgos ir in- 
stinkto savivalės bei užgaidų garbinimu. Tačiau, nežiūrint taip stambių 
pažymėtų skirtumų, įsigilinus į Kanto sistemos pagrindus ir turint 
galvoj XIX amžiaus filosofijos istoriją, nesunku pastebėti Kanto mok- 
sle punktų, iš kurių, ypač tam tikroms istorinėms aplinkybėms pade- 
dant, nuosaikiai prieinamas Nietzschės imoralizmas. Mat kas pripažįsta 
tiesą Kanto pagrindinėms agnosticizmo, idealistino fenomenizmo bei 
imanentizmo pažiūroms, išdėstytoms svarbiausiame jo veikale Kritik 
der reinen Vernunft, tam sunku nematyti nuostabių loginių priešingumų 
ir klaidingumų tame pagrindime, kokį Kantas stengiasi paskui duoti 
savo doros sistemai kituose veikaluose. Stovint tvirtai ant pagrindo 
mokslo, išdėstyto veikale Kritik der reinen Vernunft, sunku ką nors rim- 
tai prikišti, kad ir labiausiai ekscentriniams Nietzchės pasityčiojimams 
iš doros. Po Fichtės, Schellingo, Hegelio, Schopenhauerio iš Kanto 

sistemos padarytų išvadų ir po materialistų', besistengiančių savo 
pažiūras sutaikyti su kantizmo svarbiausiomis gnoseologinėmis 
idėjomis, nestebina ir Nietzschės doros klausimų srity imoralistinė 
pozicija; atvirkščiai, ji atrodo kaip visai natūralus savotiška forma Kanto 
gnoseologinio mokslo pritaikymas. Pasistengsiu tai šitame straipsny- 
je nors trumpais bruožais įrodyti. 

1. „Be pripažinimo, kad anapus mūsų pažinimui prieinamo 
fenomenų pasaulio ribų egzistuoja pažinimui neprieinama realybė, 
negalima įeiti į Kanto sistemą; o tąją realybę pripažinus, negalima toje 
sistemoje pasilikti“ — tie žodžiai Kanto garsaus bendralaikio Miun- 
cheno filosofo Fr. H. Jacobio? nurodo vieną svarbiausių Kanto 
gnoseologinio mokslo sau pačiam prieštaravimų. Kokiu iš tikro pagrin- 
du atsirėmęs Kantas gali pasakyti apie esimą nefenomeninės realybės? 
Patyrimo formos ir proto pažinimo kategorijos turi jam savo teisėtą 
pritaikymą tik fenomenų srity. Kadangi esimo kategorija neturi vertės 
nefenomenų srityje, todėl apie tai, kas yra anapus fenomenų ribų, 
negalima sakyti, kad egzistuoja nė kad neegzistuoja. Be to, Kantas sako, 
kad tik iš nežinomos mums nefenomeninės realybės gauna mūsų 
pažinimas galios medžiagos pažinimui. Bet su priežastingumo dėsnio 
pagalba tos realybės veikimo mūsų pažinimo galioms nesučiuopti, nes 
priežastingumo dėsnio taikymas Kantui turi savo vertės tik fenomenų 
srity. Iš to viso išeina, kad Kantas stačiai prieš visus savo principus, 
kuriais stengiasi duoti savo sistemai kritiškumo išvaizdą, yra priėmęs 
nefenomeninės realybės egzistenciją; trumpai pasakius, Kantas tos 
nefenomeninės realybės priėmimą negali jokiu būdu savo sistemos 
rėmuose pateisinti. Arba tad, nuosakiai elgiantis, reikia tuos rėmus, 
tuos jo kritiškus principus pripažinti netikusiais arba reikia visai atmesti 
nefenomeninės realybės egzistenciją. 

Kanto šalininkai, kurie nesutinka betgi laikytis Čia jo tokios aiškios 
kontradikcijos ir brangina kantiškio kritiškumo principus, prieina prie 
gryno fenomenizmo. O laikantis fenomenizmo, ką galima pasakyti dėl 





1. Kaip yra pastebėję ir senesnieji ir naujesnieji Kanto gerbėjai ir priešai, Kanto 
gnoseologinėj sistemoj yra daug svarbių kontradikcijų. Bent kiek į jo mokslą kritiškai 
žiūrint, negalima kartu visų jo pažiūrų laikytis. Toms kontradikcijoms pašalinti vieni 
priima vienas alternatyvas, kiti kitas, vieni viename dalyke mato Kanto apsirikimą, kiti 
kitame. Iš čia įvairumas sistemų, kurios didžiuojasi stovinčios ant svarbiausių Kanto idėjų 
pagrindo arba net esančios su juo idėjinės giminystės santykyje. 


g A Žr. Dr. C. Wilems, Grundfragen der Philosophie und Paedagogik, Trier, 1915, II B., 

dorinio veikimo vertės? Jeigu visa realybė tik fenomenuose, jeigu nėra 
jokios pastovios veikiančios substancijos, tai negali būti kalbos dėl 
dorinės prievolės. Kantas juk aiškiai moko, kad santykiai tarp 
fenomenų nustatyti griežto determinizmo dėsniais, kad čia laisvei vietos 
nėra; na, O kur nėra laisvės, Kantas neranda galimu daiktu kalbėti apie 
dorą. Taigi griežtas ir nuosakus šiuo atžvilgiu fenomenistas gali dorai 
vertės ir nepripažinti. 

2. Kantas betgi stengiasi įrodyti dorinės prievolės subjekto 
egzistenciją sąmonės reiškimosi pagalba. Žinoma, Kantas nesako, kad 
betarpiški sąmonės reiškiniai apie mūsų laisvus veiksmus turėtų tikros 
vertės; tuos veiksmus Kantas, kaip ir deterministai, vadina tuščiomis 
iliuzijomis. Toji valia, kurią mes savo sąmone jaučiame turint galios 
laisvai apsispręsti, pasak Kanto, nėra net veikiančioji priežastis, bet 
tik griežtai determinuotų fenomenų apgaulingas paviršutine savo 
išvaizda ryšys. Tačiau, sako Kantas, turėjo būti koks nors pradžioje 
laisvos galios veikimu fenomenų serijos užiniciavimas. Toji laisvoji galia 
nėra patyrimu sužinoma, betgi jos esimą galima esą išvesti iš aiškaus 
fakto, būtent prievolės jausmo. Sąmonė skelbia prievolės esimą: aš 
jaučiuosi prievolės saistomas. O prievolė suponuoja laisvės esimą: be 
laisvės prievolė būtų nesąmonė. Reikia tad, sako Kantas, pripažinti, 
kad laisva valia visgi egzistuoja, būtent neprieinamų pažinimui 
noumenų srity. 

Kantas manė tuo būdu suradęs dorai pagrindo ir sugriovęs 
metafizikos rūmą?. Nepastebėjo, kad čia jis pats sau prieštarauja. Juk 
jis labai daug kartų yra pasakęs ir įrodinėjęs, kad mes galime pažinti 
tik fenomenus, o apie tai, kas yra už fenomenų ribų, mes jokiomis proto 
išvadomis, nors ir kažin kokių faktų pagrindu remdamiesi, nieko 
sužinoti negalime. Taigi jokiu būdu negalima sakyti, kad noumeninė 
realybė turi laisvo veikimo galią. Kantas primygtinai smerkė metafizikus 
už tyrinėjimą daiktų esmės. O čia, išeidamas iš sąmonės reiškimosi, 
daro išvadas aiškiai metafizinės rūšies. Tokiu būdu daro tai, ką kituose 
smerkia. 

Pagaliau kokią gali turėti vertę tas sąmonės prievolės reiškimasis, 
kuriuo remiasi visa Kanto argumentacija už laisvę? Atmesdamas 


3. Kiek tai liečia metafizikos griovimą, Kantas iš tikrųjų bandė savo argumentais griauti 
tik Wolffo metafiziką. Kitas metafizines sistemas jis naiviai laikė ir taip jau aiškiai 
neturinčiomis jokios vertės; taigi jų savo kritikomis ir nelietė. Ir net apie Wolffo metafizikos 
sugriovimo vertę galima ir kitaip nekaip Kantas manyti, turint galvoj jo sistemos 
kontradikcijas. 

betarpišką sąmonės reiškimąsi dėl laisvų veiksmų esimo, Kantas juk 
negali atsispirti determinizmo priekaištams. Griežto determinizmo 
šalininkas galėtų Kantą lengvai prie sienos prispausti savo argumen- 
tais. Juk jeigu Kantas netiki sąmone, kai ji reiškia kai kurių mūsų 
veiksmų laisvę, tai kurgi pagrindas tikėti sąmone, kai ji reiškia, kad 
mes jaučiamės prievolės saistomi? Juk prievolės saistymo jausmas tai 
ne kas kita, kaip jausmas, kad mums duoda įsakymą, nedarydamas 
prievartos, įstatymas, tai yra, leisdamas mūsų valiai pačiai apsispręsti. 
Aš negaliu tad turėti sąmonę to prievolės saistymo, jeigu aš neturiu 
jausmo, kad mano valia gali to saistymo paklausyti, bet gali jam ir 
pasipriešinti. Taigi prievolės saistymo sąmonė suponuoja laisvos valios 
sąmonę; jeigu tad šį pastarąjį sąmonės reiškimąsi reiktų laikyti iliuzi- 
ja, tai tokia jau iliuzija reiktų laikyti ir prievolės saistymo sąmonę. Deter- 
ministai, nuosakiau galvodami, sako, kad pripažinus iliuzijomis 
sąmonės betarpišką laisvo veikimo reiškimąsi, reikia pripažinti taip pat 
iliuzijomis ir prievolės saistymo sąmonės reiškimąsi, kaip atsirandantį 
ant anų iliuzijų pagrindo. 

3. Net ir pripažinę su Kantu noumeninės laisvos valios esimą, 
nesurasime dorai pagrindo. Kas gi yra toji noumeninė valia santykyje 
su manim, žmogum gyvenančiu, veikiančiu, keliančiu ir sprendžiančiu 
doros klausimus. Pasak Kanto, išeina, kad ji yra visų daiktų, taigi ir 
mano esinio, esmės pagrinde, kad ji yra laisva, prievolės saistoma ir 
mano laisvų veiksmų šaltinis. Bet juk ji yra neprieinamoj mano sąmonės 
srity; ji yra mano nesąmoninga jėga, kurios veikimui aš negaliu turėti 
galios; jei ji šiaip ar kitaip nustato mano veiksmus, kurie jau paskui 
automatiškai eina, tai aš už tai negaliu būti atsakingas. Tokiu būdu Kan- 
tui nepasisekė įrodyti dorinio veikimo subjekto esimo. Jis savo 
noumeninę valią pastatė tokioj srity, kur nesiekia žmogaus sąmoningas 
veikimas. Tuo tarpu doros atžvilgiu kaip tik svarbu sužinoti, ar toji 
valia, kurios veikimo sąmonę žmogus turi, iš tikrųjų yra laisvai veikianti 
priežastis, kurios pagalba aš galiu šiaip ar kitaip sąmoningai nustatyti 
savo gyvenimą ir prireikus jį sąmoningai reformuoti, ar ne. O šitos 
valios laisvės sąmonę Kantas vadina iliuzija. Kadangi Kantui be laisvės 
nėra doros, tai iš viso, kas yra pasakyta, išeina, kad Kantas jokio tikro 
pagrindo dorai nurodyti negali. Su Kanto pagrindiniais kriticizmo prin- 
cipais sunku tad ką pasakyti nors ir prieš Nietzschės amoralizmą ir 
imoralizmą; Nietzsche atrodo tik nuosakiai darąs jų pagalba savo 
išvadas. 


4. Net ir pripažinus dorinės prievolės jausmui vertę, nėra 

galimybės, Kanto kriticizmo principų laikantis, ką nors jo pagrindu 
dorinėj srity spręsti. Juk norint spręsti, reikia naudotis proto išvadomis. 
Bet kiek jie duoda tikrą pažinimą, tie protavimai liečia tik fenomenus, 
taigi negali nustatyti dėsnių veikiančiai priežasčiai. Mat norint nustatyti 
tuos dėsnius, reikia nustatyti, kas atitinka žmogaus prigimties esminius 
reikalavimus. O pasak Kanto, protas apie daiktų esmę bei prigimtį 
nieko tikro tarti negali. 

Čia betgi Kantas bando rasti išeitį pažymėdamas, kad reikią skirti 
teorinį protą nuo praktinio. Visa, kas apie protą, kriticizmo principais 
atsirėmus, pasakyta, pritaikytina esą tik teoriniam protui, kuriam rūpi 
pažinimo vertė. Kas kita, girdi, praktinis protas, kurs nustato elgesio 
dėsnius. Bet dėsnių nustatymas gali eiti tik sprendimų pagalba. O 
sprendimus daro jam tas pats protas, nors ir dėl skirtingų dalykų. Be 
to, prieš nuspręsdamas, jog tai ir tai privalau daryti, protas turi 
nuspręsti, kad to ir to darymas yra geras daiktas. O sprendimas, kad 
toks veiksmas geras, o toks negeras, yra aiškiai teorinės, 
spekuliatyvinės rūšies, nes taria apie santykius tarp dviejų terminų, 
esančių proto akivaizdoje. Nuspręsti, kad tai ir tai yra iš tikro gera, 
o tai ir tai bloga, čia grynai proto dalykas. Protingumo besilaikanti valia, 
tik pasinaudojus tuo sprendimu, daro išvadą: daryk tai ir tai, arba venk 
to ir to. Jeigu tad proto sprendimas neturėtų tikros vertės, tai ir ta 
praktinė išvada iš to sprendimo būtų be pagrindo, be vertės. 

Taigi Kantui, sykį nuosakiai laikantis destruktyvių pažiūrų į protą, 
nėra galimybės prieiti kokį nors protingą nusistatymą doros srityje. 

5. Sutraukęs ryšius tarp etikos ir metafizikos, Kantas iš doros 
pagrindimo išmeta gerumo ir tobulumo siekimo idėją. Bet kokį tada 
autoritetą gali turėti jo tuščio turinio kategorinis imperatyvas? For- 
maliniu atžvilgiu jo doros dėsniai atrodo kažkokie savavališki abstraktai. 
Kantas sako, pavyzdžiui, jog; reikia laikytis prievolės dėl to, kad tai 
prievolė, o ne dėl to, kad ji įsako ką gera daryti. Žmogaus protas betgi 
nori žinoti, kuo doros dėsnis remiasi, tai ar tai įsakydamas, ar jis iš 
tikro sutinka su žmogaus prigimties reikalavimais, ar nėra jis kokio 
paveldėto prietaro ar iliuzijos balsas, kuriuo laikas būtų atsikratyti. Kad 
jis galėtų su pasišventimu klausyti prievolės, kaip Kantas nurodo, 
žmogus teisėtai nori žinoti, ar tos prievolės dėsniai, reikalavimai sutinka 
su tiesa, ar jie iš tikro yra geri. O kai neįstengiama nurodyti prievolės 
reikalavimų sutikimo nei su tiesa, nei su gerumo idėja, tai toji prievolė, 
tasai kategorinis imperatyvas netenka protingumo reikalavimais 
besivaduojančiam žmogui jokio autoriteto, jokios vertės; tuomet toji 

prievolė iš tikrųjų negali vadintis prievole, bet kažkokia užgaida, kurios 
autoritetas nedidesnis už bet kokio įsigeidimo sąmonę. 

Taigi šiaip ar taip imsim, kartą atsistojus ant veikalo Kritik der reinen 
Vernunft principų pagrindo, dogmatinis Kanto moralizmas savo 
pagrinde atrodo, kaip kokių protu nepateisinamų svajonių ir užgaidų 
sintezė. Nenuostabu tad, kad ir Kanto kriticizmo* sekėjai nesuranda 
lemto pagrindo dorinei sistemai. 


**kk 


1. Fichte paskui Kantą pripažįsta noumeninės laisvos valios esimą. 
Toji valia, pasak Fichtės, glūdi visų daiktų esmėje; ji yra vienintelė jėga, 
bendras šaltinis visokio veikimo mumyse ir kituose daiktuose. Ji yra 
absoliutas, bet absoliutas, galįs tobulėti. Mat, Fichtės nuomone, kad 
absoliutą galima būtų laikyti doru, jis turi būti tobulėjimo evoliucijoj, 
turi turėti siekimą į gėrį , į idealą. O jo idealas yra nuolatiniame laisvės 
plėtojime. 

Šitokiu Fichtės mokslu atsirėmus, taip pat kaip Kanto, negalima 
rasti žmogaus dorai protingo pagrindo. Tobulumo siekianti čia laisva 
valia, tai ne žmogaus valia; asmens sąmonė dėl savo laisvos valios 
veikimo ir Fichtės laikoma tik iliuzija. Žmonėse ir visuose daiktuose 
laisvai veikia tik žmogaus sąmonei neprieinama, jai svetima jėga. 
Zmogaus asmuo, čia išeina, nieko bendro neturi su laisvu prievolės 
rodomų dėsnių veikimu, taigi su dora. Net ir tos Fichtės visuotinės 
pasaulio valios sunku suvokti dorinį charakterį. Mat tos valios veikimo 
idealu Fichte laiko kaskart didesnį laisvės realizavimą. Klausimas tad 
kyla, iš kur mes žinome, kad toji laisvė pakrypus į protingą, gerąja 
pusę? Gal ji nepaiso jokio protingumo nė dorumo? Deja, Fichte to 
klausimo nesprendžia. Neužkirstas tad kelias aiškinti, kad tas 
aukščiausias principas gali būti amoralinis ir kad tokiu būdu prievolė 
savo esme gali būti ne kas kita, kaip savavališkas užsigeidimas ar 
užsisvajojimas. 

Apskritai Fichtės pabrėžimas valios primato ir jos vyravimo pro- 
tui negali išeiti į gera doros pagrindimui. Jeigu valia viršesnė už protą, 
tai sunku, kad ji klausytų proto disciplinos. O nepasiduodanti tai 


4. Vadindamas Kanto gnoseologinę sistemą kriticizmu, aš visai nemanau jos laikyti 
iš tikro sutinkančia su kritiško proto reikalavimais, Atvirkščiai, aš matau daug nepatikrintų 
dogmatinių prielaidų Kanto sistemos išėjimo punkte ir daug svarbių kontradikcijų 
sistemos dalyse. Laikausi čia tik filosofijos istorijos priimtos terminologijos. 

disciplinai valia tampa amoraline jėga. Panašią išvadą turi prieiti kiek- 
viena antiintelektinė sistema. 

2. Schellingas dorą ir religiją suveda į estetiką. Idealas, kurio siekia 
Schellingo absoliutas, yra grožis. To idealo siekimas realizuojasi ne taip 
kaip Fichtės, absoliučios sąmoningos laisvos valios lyty, bet yra čia 
Schellingui ne kas kita, kaip nežinomų jėgų varomas instinktinis 
judėjimas. Į Fichtės valios primato vietą Schellingas stato instinkto 
primatą. Tokiu būdu Schellingo filosofija dar aiškiau veda į imoralizmą. 
Tiesa, paskutiniuose savo raštuose Shellingas grįžta į Fichtės idėjas. 
Jis tuomet pradeda kalbėti apie dorą, kurios pagrindinis dėsnis yra 
išsižadėjimas savo asmeninės valios ir jos pasinėrimas visuotinėje valio- 
je. Bet ką gi panteistinėje Schellingo sistemoje gali reikšti savo valios 
išsižadėjimas? Juk jam asmeninė valia gali būti tik atskiru visuotinės 
valios reiškiniu? Kam čia tad panteistui rūpintis sutaikyti savo 
individualią valią su absoliuto valia, nes juk visko, ko mes norime, turi 
norėti ir absoliutas, kadangi yra esminė tapatybė tarp mūsų ir absoliuto. 
Yra čia stačiai negalima, kad mūsų valia nesutiktų su absoliuto valia, 
nes absoliuto valia čia yra ne kas kita, kaip visuotinė energija, veikian- 
ti visuose daiktuose, taigi ir mumyse padaranti visus mūsų valios 
nusistatymus. Kaip Fichtės, taip ir čia galima pagaliau paklausti, ar toji 
visuotinė valia pasiduoda proto direktyvoms ar ne? Jeigu pasiduoda, 
tai jos negalima laikyti aukščiausiu principu, visų daiktų esme, jeigu 
nepasiduoda, tai tuomet visokie elgesiai turėtų būti lygios vertės, ir 
nebūtų galima doriniu žvilgiu atskirti gera nuo bloga. 

3. Hegelis atrodo laikąsis proto primato. Jam aukščiausias principas 
ne valia, bet absoliuti idėja, kurios progresyvi realizacija yra nuolatinėj 
evoliucijoj esąs pasaulis. Bet čia pripažintas pasaulio esmėje esąs 
evoliucijos dėsnis griauja visus doros ir teisės pagrindus. Visa, ką kurį 
momentą įvykdo visuotinė evoliucija toj ar kitoj srity, vadinamuosius 
dorus ir nedorus darbus, visa reikia laikyti lygiai gera, nes juk įvairiais 
keliais evoliucija veda į absoliučios idėjos tobulesnį realizavimą. O 
vyraujant visame kame evoliucijos dėsniui, iš kitos pusės žiūrint, galima 
sakyti, kad privalo pranykti visa, kas kurį momentą yra, nes juk 
evoliucija reikalauja atmainų, o visuotinė evoliucija reikalauja visuotinių 
atmainų. Iš čia galima pateisinti, kad ir destruktyviausius darbus ir 
anarchiškiausias pervartas. 

Be to, į aiškų imoralizmą veda Hegelio pažiūra į santykius tarp in- 
divido ir valstybės. 

Hegeliui žmonijos istorijos evoliucija eina kitokia forma nekaip 

gamtos evoliucija. Gamtoje per evoliuciją kaskart ryškiau įsirėžia 
individualūs pažymiai; materijos evoliucija veda į kaskart didesnį 
individėjimą ir pagaliau prieina sąmoningą žmogaus asmenybę. Bet 
nuo čia prasidėjus žmonijos istorija turi atvirkščią linkmę. Žmonijos 
istorijoj individas kaskart labiau netenka savo autonomijos, kad 
pagaliau paskęstų visuomenėje. Iš tikro individas, Hegelio pažiūromis, 
tai tik iliuzija, mes visi, pasak jo, esam tik įvairūs tos pačios substanci- 
jos reiškimaisi. Progreso uždavinys esąs tas, kad tą iliuziją išsklaidytų 
ir visai įgytų Mūsų su visuomene esminės tapatybės sąmonę; tai 
sąmonei žmonėse aiškėjant, į vietą individualių užgaidų kaskart 
daugiau atsirandą bendrų idėjų ir siekimų; tai progreso ženklas. 

Šitą savo metafizinę pažiūrą į santykius tarp individo ir visuomenės 
Hegelis pritaiko politikoj. Valstybė čia laikoma aukščiausiu absoliučios 
idėjos įsikūnijimu. Valstybės valia yra aukščiausia; jos reikalai sudaro 
normą spręsti, kas dora, kas nedora. Kaip gamtoje ta pati energija veikia 
visuose daiktuose, taip valstybės valia lyg ir pagimdo piliečius 
pilietiniam juridiniam gyvenimui. Piliečiai yra kaip kokie valstybės 
substancijos fenomenai. Kaip šiaip fenomenai egzistuoja tik ant 
substancijos pagrindo, taip ir žmonės politiniu žvilgiu nieko nereiškia, 
neprisitaikę prie valstybės valios ir reikalų. Visa, ką valstybė randa savo 
reikalams naudinga, joks žmogus neturi teisės niekados smerkti. Visos 
priemonės yra geros, kurios tik veda į valstybės galios didėjimą“. 

Pagaliau, kaip iš asmenų susidaro valstybė, taip, žmonijos istori- 
jos evoliucijai einant, iš atskirų valstybių turi realizuotis aukščių 
aukščiausias absoliuto įsikūnijimas visuotinės valstybės forma. Tasai 
realizavimas įvyks per absoliučios idėjos visagalybę, taigi per jėgą. Iš 
čia galingesnės tautos bei valstybės turi teisę paimti savo valdžion 
silpnesniąsias, kad priartinus tą galutinę sintezę, kurią įvykdys savo 
jėga galingiausia valstybė. 

Taigi Hegelio sistemoj ir privatiniame ir viešame gyvenime 
užtenkamai yra pagrindų pateisinti kad ir didžiausią imoralizmą. 

4. Schopenhaueriui aukščiausias principas yra ne protas, bet valia. 
Absoliuti valia yra pasaulio esmėje. Visos gamtos jėgos ir pastangos 


5. Įdomu, kad Hegelį gerbė ir reakcininkai ir revoliucininkai. Reakcininkams patiko 
taip didelio autoriteto valstybėj pripažinimas ir galimumai evoliucijos dėsniu pateisinti 
esamą, nors ir neteisingumų pilną padėtį. O revoliucininkai, laikydamiesi evoliucijos 
dėsnio, kad visa turi keistis, randa Hegelio sistemoj pagrindo reikalauti visos tvarkos 
pakeitimo. 


Filosofija 27 





yra tos absoliučios valios reiškiniai. Hegelis kalbėjo apie įvairius 
absoliučios idėjos įsikūnijimus, Schopenhaueris regimąjį pasaulį laiko 
pagrindinės jėgos, būtent absoliučios valios kaip ir viršutiniu rūbu, 
viršutine išvaizda. To pat jau buvo mokęs Fichte, tik Fichtės nuomeninė 
valia paiso doros normų. Schopenhaueris yra nuosakesnis. Mat, jeigu 
kartą pripažįstamas valios primatas, jeigu valia laikoma absoliutu, tai 
negalima iš jos reikalauti paklusnumo protui. Kanto pasekėją 
Schopenhauerį nuoseklumas verčia atmesti prievolę. Betgi 
Schopenhaueris tą absoliučią valią vadina laisva, nors tam jis neturi 
pagrindo. Juk jam toji absoliuti valia yra savo esme nesąmoninga. Kaip 
tad ji galėjo laisvai apsispręsti, šiaip ar taip įsikūnyti, apsireikšti 
tokiomis ar kitokiomis pasaulio lytimis? Schopenhaueris neįstengia to 
paaiškinti. Jis laiko instinktinę, nesąmoningą valią aukštesne už 
sąmoningą. Tik per klaidą, pasak jo, absoliuti valia apsireiškia 
sąmoningos valios lytim, nes sąmonė duoda kentėjimo jausmą; 
norėdama tad kančių nelaimės išvengti, ji turi stengtis sugrįžti į 
nesąmoningumą. Tokiu būdu Schopenhaueris prieina iš tikrųjų ne 
valios primatą, bet instinkto primatą. Akla ir kartu laisva galia, moko 
Schopenhaueris, yra visų daiktų esmėje. ,,Tegyvuoja instinkto, užgaidų 
savivalė!“ — taip trumpai galima apibūdinti išvadą iš Schopenhauerio 
pagrindinių pažiūrų. 

5. Nuo amoralinio Schopenhauerio panteizmo iki materialistinio 
Buechnerio dinamizmo ir iki Haeckelio monizmo kelias visai trumpas. 

Amžinoji materija su determinizmo dėsniais veikiančia jėga sudaro 
Buechneriui daiktų esmę. Esant determinizmui visame kame, dorinei 
prievolei nėra vietos. Žmogaus veiksmai yra čia visuotinio būtinumo 
valdžioje; taigi jie neturi dorinės vertės; jie yra tokie, kokie gali būti, 
nes determinizmo vėžėmis einančios evoliucijos išdava. Barti žmogų 
dėl jo veiksmų būtų čia vis tiek, kaip barti amžinosios mechanikos 
dėsnius. Čia nėra pagrindo užsipulti tą, kurs skriaudžia silpnesnį. Toks 
skriaudimas yra tik dinamikos principų pritaikymas, kad didesnė jėga 
turi nugalėti mažesniąją. Norėti čia ko kito reikštų griauti pačius 
mechanikos mokslo pagrindus. 

Buechneris į viską žiūri iš fizinių dėsnių punkto. Haeckelis gam- 
tos atrankos teorijoj ieško žmonių elgesiams direktyvų. Taigi ir jis veda 
į brutalios jėgos garbinimą. Gyvenimo konkurencija su savo dažnai 
žiauriomis kovomis dėl būvio Haeckeliui atrodo kaip gyvulių, taip ir 
žmonijos progreso sąlyga. Tenka tad čia sutikti su tuo, kad silpnesnis 
būtų skriaudžiamas, išnaudojamas ir naikinamas; nuožmiausi istori- 

jos faktai, silpnesnių tautų ir klasių pavergimas randa čia pateisinimą, 
nes tai tik gyvenimo kovos dėsnių pritaikymas. Silpniesiems žuvus 
stipriųjų naudai, šitie dar labiau sustiprėja, ir tokiu būdu tai išeina 
žmonijos pažangos naudai. 

Apskritai panteizmo ir materializmo sistemose nėra pagrindo 
jokiam žmogaus doros vertinimui. Panteizme žmogus yra pagaliau ne 
kas kita, kaip fenomenų serija, plaukianti paslaptingojo absoliuto 
paviršium; o materializme žmogus yra ne kas kita, kaip atomų 
agregatas, kurio visi judėjimai, visos atmainos eina determinizmo 
dėsniais. Ir panteizme ir materializme nėra tad vietos laisvai žmogaus 
asmenybei, taigi ir jos laisviems, doriniu matu matuotiniems 
veiksmams. 

6. Po šitokių mokytojų ir Nietzschės žiaurių, brutalių antžmogių 
garbinimas neatrodo kokis ypatingas daiktas. Jis tik padarė išvadas iš 
anų sistemų. Nietzsche antai gana nuosakiai įrodinėja, kad Kantas 
puskely sustojo, kai jis atmetė metafiziką, o pasiliko etiką. Nietzsche 
gerai pastebi, kad be religijos, be metafizikos dorinei prievolei nėra kur 
pagrindo surasti. Kas esą pripažįsta dorinę prievolę, kategorinį 
imperatyvą, tas tuo pačiu, jeigu tik įsisąmonina ką kalba, pripažįsta 
Dievo autoritetą. Nietzsche atmeta religiją, atmeta metafiziką, atmeta 
ir etiką. Jis skelbia, kad pasaulis susideda iš veikiančių ir kita kitai 
reaguojančių jėgų; valia — tai viena iš tų jėgų. Aukščiausias visų 
būtybių dėsnis — plėtoti savo veikimą, nugalėti visas kliūtis, pavergti, 
kiek tik pajėgiama, visas kitas jėgas. Užtai taip drąsiai Nietzsche stoja 
galingesniojo pusėn prieš silpnesnįjį, skriaudiko pusėje prieš 
skriaudžiamąjį. Brutalu, bet logiška! 

Taip, atmetus religiją, kuri laikosi protingumo kriterijų, atmetus 
metafiziką, stovint ant agnosticizmo pagrindo, iš tikrųjų nėra 
argumentų, kuriuos galima būtų protingai statyti prieš Nietzschės 
poziciją. Nesiremiant protu religinių ir dorinių klausimų srity, tenka 
čia pasiduoti vaizduotės ir įgeidžių viešpatavimui. Ir nėra galimybės 
čia vieną vaizduotės ar įgeidžio reiškinį daugiau protingai vertinti 
nekaip kitą; mat tokiam vertinimui reiktų pirma pripažinti protui 
kompetenciją spręsti ne vien fenomenų santykius. Nieko čia negelbės 
ir kreipimasis į jausmą ar valią, nes norint protingai pripažinti šiokiam 
ar tokiam jausmo ar valios reiškiniui viršenybę, reiktų pirma pripažinti 
protui galios neginčijamai tos srities klausimus išspręsti. Lieka tad 
agnostikui arba su Nietzsche sutikti arba laikytis savo kitokių užgaidų, 
kurių betgi nėra jam galimybės protingu žvilgiu aukščiau statyti už 

Nietzschės. Ką gi padarysi, principai turi savo konsekvencijų. Galima, 
žinia, tų konsekvencijų nepaisyti, bet tuo pačiu bus įeita į koliziją su 
pačiais pagrindiniais proto reikalavimais. 


Logos, 1921 m., I-jų knygų 
1 ir 2 sąsiuviniai, p. 64-71. 


IŠ ŠIŲ DIENŲ FILOSOFIJOS JUDĖJIMO 


I 

Daugelis šių dienų filosofijos atstovų kalba apie skaudžią minties 
krizę. Nesutarimas ne tik pagrindinius klausimus sprendžiant, bet ir 
juos keliant, didumos srovių nestengimas išsipainioti iš subjektyviz- 
mo tinklų iš tikrųjų liudija liūdną šių dienų filosofijos padėtį. Kokią 
gi vertę gali turėti subjektyvizmu pagrįsta pasaulėžiūra? Kokia gi nauda 
iš subjektyvistinių teorijų žmogui, ieškančiam protingos gyvenimo 
prasmės, kovojančiam dėl kilnių idealų įsigalėjimo visuomenėje? 
Kaskart tad drąsiau pradedama reikšti abejonės apie didumos srovių 
dogmatiškai priimamų prielaidų vertę ir raginama nestoti aprioristiškai 
į subjektyvizmo pozicijas. Mat iki šiol geram tonui filosofijoj daugelis 
matė būtinai reikiant priimti šiedvi pagrindines dogmas: a) kritiška 
filosofijos sistema gali būti laikoma tik tokia, kuri savo gnoseologijoj 
iš pat pradžių pripažįsta primatą subjektyviems elementams ir iš jų 
punkto nusistato savo gnoseologinius pagrindus; b) Kantas galutinai 
įrodė, kad objektyvi metafizika yra negalima. — Stačiai nuostabu, kad 
daugelis, skelbdami savo gnoseologijoj objektyvią tiesą esant žmogui 
visai neprieinamą, laikosi betgi tų dogmų su absoliučia tikrenybe, kaip 
objektyviai pažintų tiesų; tad čia keistu būdu absoliutus neigiamas 
dogmatizmas sutaikomas su principiniu subjektyviu reliatyvizmu. 

Nuo Kanto ir apskritai nuo subjektyvizmo hipnozės su didesniu 
ar mažesniu pasisekimu stengėsi išsivaduoti Busse, Uphues, Volkeltas, 
Joėlis, Schwarzkopffas, Meinongas ir kai kurie kiti filosofai praeitojo 
šimtmečio pabaigoj ir dabartinio pradžioj; bet jiems nevyko ir nevyksta 
sudaryti galingesnės srovės, kuri įstengtų nuversti neokantizmo 
hegemonijos jungą; pagaliau ir jie patys savo gnoseologijos pozityvioje 
dalyje į pagrindinius klausimus neduoda patenkinančio atsakymo. 

Daugiau įtakos šių dienų filosofijai turi Kuelpės ir Husserlio filosofi- 
jos mokyklos. Kuelpe, Messeris, Stoerringas aiškiai yra įrodę, kad Pan 
to kopernikiškas užsimojimas, sintetinių apriorinių sprendimų priėmi- 

mas remiasi visai klaidingu pamatu, kad mintis gali būti realybės ap- 
spręsta ir tokiu būdu pasiekti objektyvią tiesą, kad objektyvi metafizi- 
ka yra galima kaip mokslas, nes kategorijos išreiškia pačių daiktų ben- 
driausias ypatybes bei santykius, kaip yra teisingai manę Aristotelis 
ir viduramžių aristoteliško realizmo vadai ir jų mokykla. Gaila tik, kad 
Kuelpe ir ypač jo pasekėjai tik keliais pagrindiniais dalykais išdrįsta 
prisipažinti prie giminystės su aristotelizmu ir dar mato reikalą už tai 
duoti kompensaciją priešingai aristotelizmui vyraujančiai laiko dvasiai 
nekritiškais atsiliepimais apie kitas aristotelizmo filosofijos pozicijas. 

Svarbus šių dienų filosofijoj nuopelnas Husserlio, kuris aiškiai įrodė 
pagrindinės Kanto tezės klaidingumą, būsią mintis veikia tik savo for- 
momis apspręsdama pojūčių pristatytą patyrimo chaotišką medžiagą; 
Husserlis aiškiai moko prieš kantizmo iš anglų empiristų pasiskolintą 
dogmą, t.y. moko, kad protas gali įžvelgti objektuose esmines ypatybes 
bei esminius santykius, ir tokiu būdu protui gali būti prieinamos ab- 
soliutaus tikrumo tiesos. Drąsiau vaduojasi iš kantiško idealizmo 
daugelis Husserlio mokinių, kaip antai N. Hartmannas, A. Pfaenderis, 
Hedwig Conrad-Martius, Edith Stein, M. Scheleris, Gruendleris. Ypač 
charakteringas N. Hartmanno veikalas Grundzuege einer Metaphysik der 
Erkenntnis. Ligi šiol Marburgo filosofijos profesoriai buvo atkakliausi 
transcendentalinio idealizmo gynėjai; žinoma juk Marburgo filosofi- 
jos srovė, kurios vadai Cohenas, Natorpas yra didžiausi realistinės 
gnoseologijos ir metafizikos priešininkai. Ir štai tame pačiame Marburge 
prof. N. Hartmannas, kaip pagrindinę savo gnoseologijos tezę, duoda 
šitokį pažinimo apibrėžimą: ,,pažinimas nėra tai daikto padarymas... 
bet apėmimas (savo žvilgiu) to, kas egzistuoja prieš... pažinimą ir 
nepriklausomai nuo jo...“ (1 psl.). Pagrindingiausi pažinimo klausimai 
negali būti išspręsti be metafizikos — skelbia Hartmannas prieš visas 
kantistų tradicijas (3-10, 27-62 psl.). 

Dar energingiau griauja psichologistinio ir transcendentalinio 
idealizmo pozicijas Maksas Scheleris. Jis, būdamas katalikas!, nesibi- 
jo uoliai ieškoti šviesos ir šv. Augustino bei viduramžių filosofų 
raštuose, nors stengiasi drauge sunaudoti visa, kas yra pozityvu 
naujųjų filosofų, ypač Husserlio raštuose. Protestantams, kaip filosofi- 
jos istorijos faktai pakankamai rodo, kažkodėl sunku objektyviau 
nusistatyti savo pažiūras apie tų filosofų raštus, kurie gyveno prieš 
reformacijos laikus. 


1. Scheleris vėliau iš katalikų pasitraukė — J. G. 

Iki šiol esu minėjęs reiškinius šių dienų vokiečių filosofijos min- 
ties krypimo į realizmo pusę nuo kantiško idealizmo pozicijų. Bet ir 
kitose šalyse nestoka daugiau ar mažiau panašių reiškinių. Antai 
Prancūzijoj Dupont, Maritainas, Anglijoj Shadworth Hodgsonas, Ber- 
trand Russellis, E. G. Moore, Percy Nunn. Bet ypač galinga realistinės 
gnoseologijos srovė paskutiniais keliolika metų įsigalėjo Jungtinėse 
Amerikos Valstybėse ir nustelbė subjektyvistinio pragmatizmo ir 
neohegelistų ligtol viešpatavusią įtaką?. Priešaky šitos srovės stojo tokie 
filosofai kaip Perry, Holtas, Marvinas, Montague, Pitkinas, Gleason- 
Spauldingas. Pirma atskirai kovojęs prieš idealizmą, šis šešetas filosofų 
1909 metais sudarė ypatingą sąjungą ginti ir aiškinti realizmą ir ben- 
dru frontu solidariai kovoti su priešingomis srovėmis. 1910 metais jie 
paskelbė bendrą programą, kur išdėstė savo realistinės filosofijos 
išpažinimo pagrindinius punktus, akcentuodami savo priešingumą 
visokiam subjektyvizmui. Jie aiškiai siekė sudaryti srovę — mokyklą, 
kurios šalininkai, turėdami galvoj bendrus nusistatymus, pasistengtų 
moksliškai spręsti atskirus svarbesnius ir ne taip svarbius filosofijos 
klausimus, kad tokiu būdu susidarytų rimtą realistinių pagrindų sintezę 
pažiūrų į pasaulį ir gyvenimą. Jų šalininkų skaičius kaskart augo ir įtaka 
nuolat didėjo, taip kad dabar Amerikoj realistinė srovė filosofijoj užima 
pirmąją vietą. 


II 


Kalbėdamas iki šiol apie grįžimą prie realizmo šių dienų filosofijo- 
je, aš turėjau galvoj nekatalikų filosofijos judėjimą; jeigu paminėjau 
vieną kitą kataliką, tai tik dėl to, kad jie save laiko to ar kito nekataliko 
filosofo mokiniu-pasekėju. Katalikų tarpe gnoseologinis objektyvizmas 
bei realizmas, kaip esąs tvirtame sąryšyje su katalikų tikėjimu, visada 
daugiau ar mažiau turėjo savo šalininkų; blogiausiu atveju jis būdavo 
priverstas užsidaryti vienuolynuose, dvasinėse seminarijose, teologų 
raštuose ir neišdrįsdavo pasirodyti platesnėn filosofijos minties 
viešumon, kaip tai yra nutikę paskutiniais XVIII amžiaus dešimtmečiais 
ir pirmoje XIX amžiaus pusėje. Bet ypač nuo antrosios XIX amžiaus 
pusės aristotelizmo bei tomizmo srovė, toji nuosekliausia gnoseologinio 


2. Dažnai, deja, gnoseologijos veikaluose, rašytuose prancūzų ir vokiečių kalba, 
klaidingai iki paskutinių laikų duodama, kad ir dabar Amerikoj savo skaičiumi ir įtaka 
viršų turį pragmatistai. 

realizmo šalininkė, stojo drąsiai viešo intelektinio gyvenimo arenon, 
iliustruodama savo filosofinių pažiūrų vertę bei aktualumą sugebėjimu 
sueiti į taikingą kontaktą su visais naujausiais mokslų atradimais, su 
kilniomis naujausių laikų kultūrinėmis aspiracijomis ir pajėgdama at- 
sakyti į keblius filosofijos klausimus, iš nusiminimo antinomiškai šiais 
laikais keliamus. Labai daug prisidėjo prie tokio tomizmo atgimimo 
popiežius Leonas XIII savo pagarsėjusiais paraginimais“. Įvairiose 
šalyse pradėta uoliai steigti tomizmo krypties laikraščių, aukštosiose 
mokyklose tomistinės filosofijos katedrų, leisti ištisos eilės veikalų, 
nušviečiančių aristotelizmo bei tomizmo dvasia įvairiausius filosofijos 
bei kultūros klausimus apskritai. Veik visi katalikų filosofai ilgainiui 
žymioj vietoj įsirašė savo programon šį šešetą svarbiausių punktų: 1) 
sunaudoti kuo labiausiai senovės ir viduramžių filosofinės tiesos 
versmes, kokiomis ypač yra Aristotelio ir Tomo Akviniečio raštai; 2) 
visada atsiminti, kad filosofijos autoritetai tiek teturi reikšmės, kiek jos 
turi jų argumentai; 3) ne ignoruoti, bet gerai stengtis pažinti kaip 
senesniųjų, taip ir šių laikų bei priešingų srovių filosofiją, su džiaugsmu 
priimant, kur tik galima, jose užtiktus tiesos elementus; 4) būtinai turėti 
nuolatinį kontaktą su istorijos, observacijos ir eksperimento mokslais 
bei jų pažanga, ypač visados patikrinant teorines pažiūras patyrimo 
duomenimis; 5) būti visada pasiryžusiam atsisakyti nuo to ar kito savo 
sistemos punkto, jei šiokiu ar kitokiu būdu paaiškėtų jį rymant ant 
klaidingo pamato; 6) palaikyti normalų ryšį su kitomis kultūrinio 
gyvenimo sritimis. 

Aišku, kad šitokių pagrindų laikantis, galėjo susidaryti tikrai galin- 
ga srovė, ypač netrūkstant gabių tos programos vykdytojų. O gabumų 
čia reikėjo nepaprastų, kaip aišku, įsižiūrėjus į tik ką suminėtus 
punktus, kokius nelengvus reikalavimus kelia jie tos filosofijos atstovui 
šių laikų kultūros plotmėje. Tokių mažiau ar daugiau gabių žmonių 
susirado įvairiose šalyse, ir su neotomistine filosofija teko pradėti rim- 
tai skaitytis visiems tiems, kurie, užsiimdami filosofijos klausimais, 
nenorėjo jų spręsti, visapusiškai nesusipažinę su rimtais kitų jų spren- 
dimo būdais. 

Pagarsėjęs prancūzų sociologas ir ekonomistas Charles Gide'as, 
protestantas, štai kaip atsiliepia apie įsigalintį neotomistinį judėjimą: 
„„Tomizmo atgimimas... verčia būtinai užsiimti studijomis jo mokslo, 
apie kurį buvo manyta, kad jis jau eina archeologijon; su nuostaba 


3. Ypač savo enciklika Aeterni Patris 1879 metais. 


Filosofija 33 





tenka konstatuoti, kokias gaivinančias tiesas jis turi... ir kaip apskritai 
mes esame padarę maža progreso“'*. Pagarsėjęs vokiečių juristas pro- 
fesorius Rudolfas von Jheringas, protestantas, kai jam katalikas Hohof- 
fas nurodė, kad tuos dalykus, kuriuos jisai skelbė, kaip kokius 
nežinomus iki šiol atradimus, jau yra seniai geriau ir su rimtesniu 
pamatavimu išdėstęs Tomas Akvinietis, savo sąžiningumo buvo 
priverstas šitaip atsiliepti: ,„Jis (tai yra Hohoffas) teisingai prikiša man 
ignoranciją. Bet panašus priekaištas kur kas nepalyginamai su didesne 
teise tinka daryti šių dienų filosofams ir protestantų teologams, kurie 
nepasirūpino pasinaudoti kilniomis to žmogaus mintimis. Dabar, kai 
pažinau tą galingą protą, aš su nuostaba duodu sau klausimą, kaip tai 
yra galima, kad tos tiesos, kurias jis skelbė, galėjo taip nerūpėti 
protestantų mokslininkams. Kiek klaidų būtų buvę išvengta, jei būtų 
laikytasi ištikimai jo mokslo! Aš patsai, jei būčiau su tuo mokslu 
anksčiau susipažinęs, manau, būčiau savo veikalo nerašęs, nes 
pagrindinės mintys, kurios man svarbu buvo paskelbti, yra jau to ga- 
lingo mintytojo išreikštos su tobulu aiškumu ir su nuostabiu 
perspektyvų gausumu““...?. 

Anglų gamtininkas Huxley, agnostikas, su nemažesniu aiškumu 
vertina neotomistinį judėjimą: ,„Scholastinė filosofija tai nuostabus 
kantrybės ir genialumo paminklas; tas ypatybes turėjo turėti žmogaus 
protas, kurs ryžosi sudaryti logiškai sustatytą visatos teoriją, 
padedamas tos medžiagos, kurią jis turėjo savo dispozicijoj. Ir toji 
filosofija nėra numirus, nėra palaidota, kaip daug kas be reikalo yra 
manę. Atvirkščiai, dabar yra eilės žmonių, kurie jos laikosi, kaip 
geresnės už visas kitas ligi šiol žinomas visatą aiškinančias teorijas; tie 
žmonės pasižymi daugiau negu vidutine savo kultūra ir mokslu, o kar- 
tais ir retu proto galingumu bei gilumu. Ir tai ypač stebina, kad tie 
žmonės, kurie kalba šių dienų filosofijos kalba, laikosi betgi scholastinių 
idėjų...'6. (...) 

Neotomizmas privertė nekatalikus palengva atsisakyti nuo 
prietaringų pažiūrų į viduramžių kultūrinį gyvenimą ir rimtai juo 
susidomėti. Po gilesnių studijų dabar jau daug kam yra paaiškėję, kad 
viduramžiais būta intensyvių mokslo tyrinėjimų įvairiausiose srityse, 
kad daugelis mokslo pažiūrų, kurios buvo laikomos naujųjų laikų 


4. Revue d'ėconomie politigue, Paris, 1896, p. 519. 
5. Der Zweck im Recht II Aufl. Leipzig, 1886 II Bd., p. 161. 
6. Select Works, New York, 1886, p. (233) 41. 

atradimais, buvo jau aiškiai reiškiamos viduramžiais. Tokiu būdu 
pradedama suprasti, jog viduramžių filosofai galėjo užtenkamai turėti 
observacijos ir eksperimento mokslų medžiagos teisingai nusistatyti 
savo filosofinei orientacijai. 

Neotomizmas parodė savo pavyzdžiu, kad galima žinoti šių dienų 
gamtos mokslų atradimus ir branginti kultūros pažangos vertybes, o 
betgi galima rasti reikalinga laikytis kitokių filosofijoj pagrindų, negu 
įvairios spalvos subjektyvistai, reliatyvistai, imanentistai ai 
pragmatistai. Jie aiškiai nurodo, kad tam reikalui suprasti tenka ypač 
praplatinti filosofijoj istorinės orientacijos akiratį ir įsigilinus gerai 
susipažinti ypač su tokiais minties galiūnų raštais, kaip Platono, šv. 
Augustino, Alberto Didžiojo, Tomo Akviniečio; jų pabrėžiama svarba 
nusikratyti taip labai įsigalėjusiu kenksmingu prietaru, kad rimtai studi- 
juotinai filosofijos istorijai priklauso tik antiaristotelinės ii 
antischolastinės sistemos. 


III 


Svarbi filosofijos rolė intelektiniame žmonijos gyvenime pirmiausi< 
yra ta, kad ji rodytų aiškius pagrindus ir orientacijos punktus sintetine 
mokslinei pažiūrai į pasaulį, į gyvenimą ir į žmogaus bei visuomenė: 
uždavinius. Nelengva tai padaryti. Atskiri mokslai, darydami pažangą, 
nurodo mums naujų faktų, 0 seniau žinomus naujai nušviečia, 
gyvenimas nuolat keičiasi, dažnai iškelia ypač komplikuotų reikalų, 
sudaro naujas painias situacijas, kur nelengva žmogui savo visuomenė: 
uždaviniuose orientuotis. Kad kuri filosofijos sintezė galėtų būti Čic 
platesnėms žmonių eilėms tinkama pagalba, reikia jai būti gyvai 
nuolatiniame kontakte su įvairių mokslų pažanga ir besikeičiančiu 
žmonijos gyvenimu; trumpai sakant, turi būti tam reikalui steigiamo: 
pastovios filosofijos savo rūšies laboratorijos, kur sutelktinėmis jėgomi: 
minėtas kontaktas būtų nuolat vaizduojamas faktais. 

Tokių laboratorijų reikalą suprato įžymesni neotomizmo filosofi 
jos šulai, giliau įžvelgę į visuomenės ir mokslo reikalus. D. Mercieras 
belgų kardinolas, gal daugiausia pasidarbavęs neotomizmo įtaka 
įsigalėti pabaigoj praėjusio ir pradžioj dabartinio šimtmečio, pirmutini: 
pasiryžo įkurti tos rūšies įstaigą — Aukštąjį filosofijos institutą — pri 
Liuveno universiteto. Jame vaisingai dirbama jau nuo 1890 metų 
Aukštajame Liuveno filosofijos institute rūpinamasi ne tik aiškint 
aristotelizmo bei tomizmo filosofijos idėjas, bet tų idėjų vertė plačia 

rodoma santykyje su visomis filosofijos istorijos sistemomis, su šių laikų 
filosofijos krypsniais, su gamtos mokslų pažanga, su eksperimentinės 
psichologijos rezultatais, su socialinio gyvenimo besikeičiančiomis 
reikalavimų formomis. 


Logos , 1923, Nr. 1-2, p. 165-170. 


TAUTA IR JOS FILOSOFIJA 


Įžanga. — Filosofijos naudingumas ir reikalingumas kiekvienai kultūringai 
tautai. — 2. Ypatybės, kurias privalo turėti naudinga ir reikalinga tautai filosofija. 
— 3. Dažniau pasitaiką priekaištai tai filosofijos srovei, kuri, atrodo, tikriausiai 
ir sėkmingiausiai gali atlikti naudingos ir reikalingos tautai filosofijos uždavinius. 
— 4. Ar gali būti tautinė filosofija ir kuria prasme? — 5. Ligšiolinė mūsų tautos 
filosofijos padėtis, jos dabartiniai reikalai ir ateities uždaviniai. 


Tarp aktualių, ypatingai dominančių tautos reikalų ir rūpesčių 
plačioji visuomenė ir kitur ir pas mus filosofijos paprastai nemini. Kaip 
yra su filosofijos padėtimi, kokios filosofinės srovės ir linkmės krašte 
viešpatauja, kaip yra su specialiai filosofija užsiimančių Žmonių 
filosofinio darbo verte ar antai yra pas mus filosofinės minties stagnaci- 
ja, ar progresas, ar regresas, kokie artimesni ir tolimesni mūsų tautos 
filosofijos uždaviniai, — tai vis klausimai,kurių tikrą svarbumą, atrodo, 
įsakmiau nedaug kas supranta, o dar mažiau kas turi noro jais bent 
kiek sau galvą kvaršinti. Ir tarp tų, kurie dedasi, daugiau ar mažiau 
pagrįstai, tikrais inteligentais ir kurie bent šiek tiek arčiau yra susipažinę 
su filosofijos žodžio prasme ir sąvokos reikšme paprastai yra įsigalėjusi 
nuomonė, kad filosofija priklauso prie kultūros liuksuso, prabangos, 
blizgučių, kad filosofų darbai ir filosofijos įtaka tautos gyvenime kokios 
žymesnės reikšmės neturi ir negali turėti. Jeigu vidurinėse mokyklose 
šiek tiek išeinama filosofijos, tai daug kam atrodo, kad čia tik 
įsigyvenusios dar mokymo srityje savotiškos rutinos, dekoratyvinio 
etiketo ar kažkaip keistai dar vis besilaikančio konvenanso dalykas. Iš 
šitos kertės daug kieno žiūrima ir į filosofijos dėstymą aukštosiose 
mokyklose, į filosofų darbus, veikalus, apskritai į visus filosofijos 
dalykus ir reikalus. 

Tenka pripažinti, kad šitaip čia žiūri ne tik tie, kurie visą savo 
dėmesį ir rūpesčius yra nukreipę į materialinę gerovę, į išorinę kultūrą, 

bet ir daugelis tų, kurie šiaip jau pabrėžiamai akcentuoja vidaus, 
dvasios kultūros svarbumą, kurie stengiasi giliau įžvelgti į tautos 
negales, kurie sielojasi tautos kultūros pagrindais, tikromis visuomenės 
pažangos sąlygomis ir perspektyvomis. 

Bet argi jau iš tikro yra toks tragiškas ir tartum nepataisomas 
plačiųjų inteligentijos sluoksnių santykis su filosofija? Ar čia kartais 
nėra tik kokio keisto nesusipratimo? 

Į šituos klausimus pirmučiausia tenka ir atkreipti dėmesį, nes 
paaiškėjus daug kame nesusipratimams, paskui lengviau jau bus prieiti 
prie tikro filosofijos reikšmės supratimo tautos gyvenime. Tada, manau, 
atsiras pakankamai akstinų domėtis ir ligšioline filosofijos krašte 
padėtimi, ir susirūpinti filosofinio darbo ir jo įtakos pažanga tautoje. 


I 


Siekiant platesne ir gilesne vaga kultūrinės pažangos, reikia, kad 
tautoje būtų žmonių, sugebančių kritiškai orientuotis įvairiose 
kultūrinio ir visuomeninio gyvenimo srityse. 

Reikia antai žmonių, nusimanančių apie meno ir literatūros teori- 
jas, linkmes, tų sričių kūrinių vertinimo kriterijus. Šito nusimanymo 
negalima turėti, nesusipažinus, tarp kitko, su estetika, šiek tiek su 
psichologija ir su eile etikos klausimų. Šitų žinių daugiau ar mažiau 
reikalinga ir tų sričių (meno ir literatūros) kūrėjams, ir specialistams 
teoretikams bei kritikams ir šiaip norintiems čia įmanomai orientuotis. 
Jei tų žinių bus nepakankamai arba jei bus laikomasi klaidingų, 
netikusių estetikos, psichologijos ir etikos linkmių ir teorijų, tai tas 
dalykas neigiamai atsilieps kultūrinei tose srityse padėčiai ir sukliudys 
čia bet kurią rimtesnę pažangą. 

Toliau imkime istorijos mokslo sritį. Istorijos įvykių sąryšį nusta- 
tant ir juos vertinant, tenka naudotis psichologijos, etikos ir visuomenės 
filosofijos žiniomis. Be to, istorijoj dažnai susitinkama su įvairiais religi- 
jos, apskritai pasaulėžiūros ir neretai net su grynosios filosofijos faktais, 
kuriems tinkamai suprasti reikia kartais ir tikrai gero orientavimosi 
filosofinių sistemų įvairume. 

Kas kiek ne tik plačiau, bet ir giliau eina į gamtos mokslų sritį, tas 
neišvengiamai susitiks su gamtos filosofijos ir net su gnoseologijos ir 
ontologijos problemomis. Čia tenka antai susidurti su evoliucijos 
klausimu, su tų ir kitų gamtinių reiškinių realumo klausimu, su 
galiojančiu gamtoje priežastingumo ir tikslingumo dėsniu. Reikia taip 

pat nemažo susipažinimo su skirtumais tarp specialiųjų gamtos mokslų 
kompetencijos ir filosofijos, kad būtų čia išvengta apgailėtinų klaidų, 
taip neretai drumsčiančių visuomenės gyvenimą ir vedančių prie 
pasaulėžiūros nusistatymų pakrikimo. 

Kas šiek tiek rimčiau yra susipažinęs su socialiniais ir ekonominiais 
klausimais ir tų sričių įvairiomis teorijomis, tam aišku, kad čia be 
lemtesnio su filosofija susigyvenimo tikrai neišsiversi. Juk antai ir in- 
dividualistinio liberalizmo ir socializmo, kolektyvizmo idėjiniai pagrin- 
dai remiasi atitinkamomis filosofinėmis pažiūromis į žmogų, į žmogaus 
prigimtį ir į jo gyvenimo tikslą, į atskiro žmogaus santykį su visuomene, 
į valstybės uždavinius. 

Nesunku taip pat nustatyti nusveriančią filosofinių elementų reikšmę, 
valstybės ir visuomenės gyvenimo centrines problemas sprendžiant. 
Svarstant antai klausimus apie valstybės prigimtį, valstybės ir 
visuomenės gyvenime funkcijas, apie valstybės ir visuomenės santykius 
su individu, su religija, apie teisės ir doros santykius, tenka juk čia 
turėti nemaža žinių ypačiai iš visuomenės, valstybės ir teisės filosofi- 
jos ir iš etikos. 

Suprantančiam, kas tai yra pedagogika, savaime aišku jos esminis 
sąryšis su psichologija ir etika. Pedagogikai taip pat būtina šiaip ar taip 
nusistatyti santykį su religija, taigi atsiskaityti su religijos filosofija, o 
visuomeninio bei politinio auklėjimo atžvilgiu tenka remtis visuomenės 
ir valstybės filosofijos nurodymais. Dažnai su suprantamu 
susirūpinimu kalbama apie tautos dorą, apie tautos dorinio smukimo 
pagrindus. Aišku, kad šituose dalykuose kritiškai nesusiorientuosi be 
rimto susipažinimo su filosofija. Užsiimant gi religijos ir pasaulėžiūros 
taip visada tautai aktualiais klausimais, atsižvelgiant ypačiai į gausingus 
čia priekaištus ir ginčus, savaime suprantamas yra reikalingumas tikrai 
gerai orientuotis filosofijoje. 

Pagaliau kritiškai gilintis į ypatingą tautos prigimtį, į reikiamos 
tautai kultūros uždavinius, į įvairių kultūros sričių tarpusavio santykius 
neįmanoma be visuomenės ir kultūros filosofijos pagalbos. 

Iš čia matome, kiek stačiai neapsakomai daug klausimų, o tarp jų 
ir labai svarbių ir aktualių, kuriais sąmoningos tautos turi domėtis ir 
kuriuose be rimto susipažinimo su atitinkamomis filosofijos dalimis, 
su atitinkamų filosofinių klausimų išsprendimu, negalima kritiškai 
susiorientuoti! 

Taigi yra ne kas kita, kaip tikrai keistas nesusipratimas, kai tenka 
iš inteligentų dažnai išgirsti reiškiamas pažiūras apie tai, kad filosofija 

tautai yra dalykas menkos reikšmės, negyvenimiškas, neaktualus. Bet 
ir keisti dalykai be priežasties neatsiranda. Viena to nesusipratimo 
priežasčių, matyti, yra ta, kad daug kas yra pratęs žiūrėti į filosofiją, 
kaip į grynosios filosofijos dėstymą vadovėliuose, paskaitose, kur 
nesiimama tiesioginiu būdu spręsti minėtų kultūrinio gyvenimo sričių 
aktualijų, o tenkinamasi trumpu išdėstymu, suvedant filosofines 
pažiūras į logingą, sistemingą sintezę. Dažnai filosofijos vardu įsakmiai 
ir tebevadinama tik grynosios filosofijos paskaitos, veikalai, straipsniai, 
o kai įvairiuose kituose moksluose ir įvairiose kultūros srityse 
pritaikomos tokios ar kitokios filosofijos žinios, tai tie pritaikymai 
paprastai nežymimi filosofinėmis etiketėmis, nenurodoma jų kilmė, o 
traktuojami tik kaip toms specialioms mokslo sritims priklausomos 
dalys. 

Kita svarbesnė to keisto nesusipratimo priežastis, atrodo, bus ta, 
kad mokyklose, kuriose kam teko kiek klausyti filosofijos dėstymų, tie 
dėstymai dažniausiai nebuvo organiškai sujungti su plataus ir 
išsišakojusio kultūrinio gyvenimo klausimais, kiekvieną inteligentą 
dominančiais, ir dėl to paprastai į tuos dėstymus buvo žiūrima, kaip 
į keistos, painios, įkyrios, nuobodžios, nuo gyvenimo nutolusios ir 
nežinia kam kada bebūsiančios naudingos proto mankštai medžiagos 
padavimą. Dažnai dėl to su filosofijos vardu aiškiau kažkaip užsiliko 
daugelio atmintyje įstrigusios tik formalios logikos sąvokos bei dėsniai 
ir tik patyrimui, atrodo, neprieinamame kažkokiame pasaulyje turin- 
tieji vertę metafiziniai svarstymai. 

Pagaliau apie filosofijos, kaip tokios, gyvenime reikšmingumą 
netenka paprastai skaityti nei periodinėje spaudoje, nei plačiai 
skaitomojoje lengvojoje literatūroje, nei visuomenei išjudinti 
skiriamuose leidiniuose. Iš kitos pusės, grynąja, sistemingąja filosofi- 
ja užsiimantieji žmonės paprastai neturi nei patraukimo, nei sugebėjimo 
savo mėgiamų dalykų visuomenėje populiarinti, juo labiau įspūdingai 
savo dalykų afišuoti ir efektyviai reklamuoti. 

Svarbu čia įsidėmėti ir tai, kad yra filosofijoje srovių ir sistemų, 
kurios savo uždaviniais iš tikro toliau nesiekia už formalioje logikoje 
proto mankštymą ir už metafizikos mokslinio charakterio ir gyvenimui 
jos reikšmingumo diskreditavimą. 

Ne dėl savo tad esminio vertingumo, bet tik dėl atsitiktinių istorinių 
priežasčių kai kurių filosofinių srovių įtaka yra įsigalėjusi ir kitose 
tautose ir mūsų visuomenėje; tų srovių nusistatymai dažnai nebuvo 
tokie, kad galėtų paskatinti giliau susiinteresuoti filosofija ir pripažinti 

jai bent kiek reikšmingą vaidmenį tautos kultūriniame gyvenime. Taip 
antai mūsų krašte tarp daugelio inteligentų buvo ir dar tebėra įsigalėjęs 
iš Rusijos universitetų ir iš Rusijos gyvenamos inteligentų aplinkos 
pargabentas rusiškai nudažytas natūralizmas, į materializmą pakrypęs 
pozityvizmas ir krikščionybei priešingas laisvamaniškas agnosticizmas. 

Taigi kai norime kritiškai nustatyti filosofijos reikšmę 
tautos gyvenime, turime pirmučiausia kreipti dėmesį į tą filosofijos 
srovę, kurios pagrindiniai nusistatymai yra atsiradę ne dėl individų 
galvojimo vienašališkumų, ne dėl atsitiktinių istorinės evoliucijos 
konjunktūrų, bet dėl to, kad jie turi pagrindą realybės prigimtyje bei 
esminėse ypatybėse ir yra tvarkoje su kritiškais proto reikalavimais. 
Tik tokia filosofinė srovė galės reikiamai atlikti visus svarbiuosius 
filosofijai tenkančius tautos gyvenime uždavinius. 

Pravartu čia bent trumpai susipažinti su tos vertingos filosofinės 
srovės ypatybėmis ir su pagrindiniais pasistatytais jos uždaviniais, o 
taip pat su dažniau vis gresiančiais į stambias bei pragaištingas klaidas 
įpulti pavojais. 


II 


Tautos kultūriniame gyvenime tikrai didelės reikšmės ir vertės gali 
turėti tik tokia filosofinė srovė, kuri pasižymi ypačiai šiomis ypatybėmis: 
1) jos prisilaikantieji gali turėti kritiškai pagrįstą įsitikrinimą, kad jos 
sistemos pagrindai atitinka tiesą, kad jie remiasi realiais faktais ir 
kritiško proto reikalavimais; 2) jos sistema išgali visas mokslo, kultūros, 
gyvenimo sritis suvesti į neturinčią prieštaravimų sintezę, kuri reiškia 
ne tik formalią, bet ir realią mokslų vienybę; 3) jos filosofinė sistema 
vengia klaidingo originalumo ir, siekdama pažangos, atsižvelgia į 
tikruosius praeities laimėjimus; 4) jos su tiesa sutinkančioje filosofijo- 
je susiderina kilnus etiškas kūrybinis idealizmas su pajėgiančia 
pozityviai patyrimą įvertinti metafizika; 5) jos su tiesa sutinkančioje 
filosofijos sistemoje turi rasti atramą racionaliam visuomenės ir 
valstybės kūrybiniam darbui ir susitvarkymui reikalingi idėjiniai pagrin- 
dai, o pažangos rūpesčiams — tvirti ir kilnūs objektyvūs motyvai; 6) 
jos su tiesa sutinkančios ir objektyvumo bei realumo paisančios filosofi- 
jos vienu iš žymesnių uždavinių yra duoti galimumą kritiškai ir 
pozityviai orientuotis svarbiais pasaulėžiūros klausimais; 7) ji turi būti 
laisva nuo stagnacijos, nuo ekskliuzyvumo, siaurumo ir tik savyje 
užsidarymo; joje turi būti galimumo pagerbti kitose filosofinėse 

sistemose esančios tiesos dalis ir net sunaudoti filosofijos pažangai 
sutinkamas jose klaidas; 8) su tiesa sutinkančioje filosofijos srovėje turi 
būti sprendžiami visi svarbieji filosofijos uždaviniai ir turi joje išsitekti 
visos filosofinių klausimų grupės. 

Apie kiekvieną iš čia suminėtų ypatybių reikia dabar kiek įsakmiau 
išsitarti. 

1. Tikrai vertingos filosofinės sistemos atstovai turi turėti kritiškai 
pagrįstą įsitikrinimą, kad jų sistemos pagrindai atitinka tiesą, kad juose 
nėra prieštaravimų ir nesąmonių; kad jų laikydamiesi jie čia remiasi 
realiais faktais ir kritiško proto reikalavimais. 

Aiškiai dėl to netikus yra sistema, ant kurios pagrindo stovint 
negalima be sau pačiam prieštaravimų laikyti tą sistemą sutinkančia 
su tiesa. 

Pavyzdžiui, Kantas savo gnoseologijoj, išdėstytoj veikale Kritik der 
reinen Vernunft, prieina išvadą, kad pojūčiams neprieinamieji dalykai 
negali būti žmogaus tikrai pažinti. Bet tąja išvada remiantis, ir paties 
Kanto tyrinėjimų veikale Kritik der reinen Vernunft apie apriorinių 
sintetinių spręsmų vertę, apie įvairių kategorijų vertę, kaip pojūčiams 
neprieinamų dalykų, negalima laikyti tikro pažinimo objektais ir 
negalima dėl to sakyti, kad čia Kanto tyrinėjimų rezultatai sutinka su 
tiesa. 

Be to, laikantis nuosekliai Kanto mokslo apie kategorijas, tektų 
prieiti prie tikrų nesąmonių. Kantas sako, kad daikto, koks jis yra savy- 
je, sužadinta mūsų pojūčių galia duoda pirmučiausia mums be jokių 
sąryšių, be jokios tvarkos patyrimo medžiagą, kad visi sąryšiai, visas 
tos medžiagos sugrupavimas ir sutvarkymas priklauso tik nuo 
operavimo aprioriniais elementais (apriorinėmis formomis ir kategori- 
jomis). Taigi, taikant tai, pavyzdžiui, paties Kanto veikalui Kritik der 
reinen Vernunft, reiktų sakyti, kad kuomet jį skaitome, tai iš to veikalo 
gauname tik padilginimą savo pojūčių galios reagavimui, ir tokiu būdu 
atsiranda iš pradžių mumyse tik chaotiška jutimų medžiaga, kurią 
paskui, su pagalba savo juslinės srities apriorinių formų (erdvės ir laiko) 
ir apriorinių proto galvojimo dėsnių arba kategorijų, sugrupuojame, 
sutvarkome į mokslinio pažinimo objektus. Tokiu būdu išeina, kad 
kiekvienas Kanto veikalų skaitytojas, Kanto pažiūrų besilaikydamas, 
turi teisės save patį laikyti visų tuose veikaluose išreikštų minčių 
autorium. 

Panašiai yra keistų paradoksų ir pozityvizme: jis skelbia, kad tik 
apie pojūčiams prieinamus fenomenus galime ką nors tikra sužinoti, 

o tuo tarpu pati pozityvizmo sistema, kaip minčių sistema, juk pojūčių 
patyrimui yra neprieinamas dalykas. Taigi pats pozityvizmo sistemos 
skelbimas formoje sutinkančių su tiesa nusistatymų yra vidujiniame 
prieštaravime paties pozityvizmo pagrindinei pažiūrai. 

Taip pat ir radikalusis evoliucionizmas, skelbiąs,kad nesą jokių 
pastovių, objektyvių tiesų, kiek jis pretenduoja būti su tiesa sutinkan- 
ti sistema, prieštarauja pačiai svarbiausiai savo sistemos pozicijai. 

2. Vertinga filosofinė sistema turi sugebėti visas mokslo, kultūros, 
gyvenimo sritis suvesti į neturinčią prieštaravimų sintezę, kuri reikštų 
ne tik formalią, bet ir realią mokslų vienybę. Tam reikalingi realybėje 
turintieji pagrindą visuotiniai požiūriai. Tokių požiūrių negali duoti tik 
atskiras realybės sritis svarstantieji specialūs mokslai; specialių mokslų 
požiūriai yra per siauri; jie negalėtų visa ko apimti ir neturėtų reikiamo 
šiam tikslui pagrindo ir objektyvumo. Tokius visuotinius objektyvius, 
realius požiūrius gali turėti tik filosofijos mokslas (pirmoje eilėje on- 
tologija), kuris įžiūri tai, kas yra bendra visiems realiems daiktams. An- 
tai iš taško esybės, įvykimo, esybės ir įvykimo dėsnių galima visa, kas 
buvo, kas yra ir kas bus, bendriausiais atžvilgiais apimti ir paskui jų 
šviesoje susirasti mažiau bendrų, bet taip pat objektyvių, realių 
požiūrių, reikalingų sudaryti mokslų, kultūros, gyvenimo sintezei. 

Įvairių specialių mokslų rezultatų sintezės sudarymas yra 
naudingas ir reikalingas dalykas, nes tik tokioje sintezėje geriau 
paaiškėja atskirų mokslų vertė ir pilniau pasireiškia jų prasmė. Juk antai 
tos pačios gyvos esybės fizines ypatybes svarsto fizika, chemines — 
chemija, anatomines — anatomija, fiziologines — fiziologija ir t.t.; 
kadangi toji esybė nėra savyje suskaldyta, tai naudinga ir reikia visų 
tų mokslų duomenis aprėpti pagal vieną, viską apimantį platesnį 
požiūrį. Panašiai yra su visais tais mokslais, kurie svarstymo objektais 
turi tam tikras specialines dalykų rūšis, atskiras realybės sritis. Juk nėra 
dalykų visai izoliuotų, visai neturinčių jokių santykių su kitais; viena 
realybės sritis tokiais ir kitokiais santykiais jungiasi su kitomis. 
Realybėje yra ir tai, kas bendra, visuotina, ir tai, kas kokiai realybės 
sričiai, rūšiai ypatinga, ir tai, kas individualu. Teisingai sakoma, kad 
atskiri specialūs mokslai savo rezultatais — tai kaip raidės žodyje ar 
atskiri žodžiai sakinyje, kurie tik filosofijos nustatytame sąryšyje 
pasireiškia pilna savo prasme. 

Įsidėmėtina taip pat, kad tik realių universalių požiūrių šviesoje 
galima suprasti sąryšį tarp nemokslinio ir mokslinio pažinimo, suprasti 
perėjimą iš nemokslinio, vadinamojo sveiko normalių žmonių proto 

pozicijų į atskirų specialių mokslų ir sisteminių filosofinių nusistatymų 
sritį. 

Tenka atsiminti, kad filosofija yra ne tik mokslų sistemoje prigim- 
toje tvarkoje vadovaujanti dalis, bet ji turi ir su nemokslinio, vadinamo- 
jo paprasto sveiko proto pozicijomis tiesioginį betarpišką kontaktą. 

Antai, einant Aristotelio mokslo pagrindų supratimu, mokslinio 
pažinimo išeities taškas yra nemokslinio, vadinamojo normalaus, 
sveiko proto patyrimai, žinios, nuomonės. Kiekvieno atskiro mokslinio 
tyrinėjimo tikslas yra pagilinti, patikrinti, sisteminti tuos patyrimus, 
tas žinias ir nuomones. Joks mokslinis tyrinėjimas juk nesukuria sau 
iš nieko tyrinėjamų faktų, svarstymo taisyklių ir metodo elementų, bet 
pasiima visa tai, saviškai paskui apdirbdamas ir kombinuodamas, iš 
paprasto normalaus sveiko proto pažinimo srities. O pagrindinis 
mokslas — filosofija — tyrinėja tai, kas yra bendra visiems faktams ir 
visų pažinimų objektams, sutinkamiems taip atskirų mokslų ir mokslų 
dalių plotuose, taip ir visur ten, kas pažįstama ir paprasto, nemokslinio, 
normalaus sveiko proto pažinimo būdu. Tokiu būdu Aristotelio filosofi- 
ja yra lygiai artima savo pagrindiniais duomenimis ir paprastam sveiko 
proto pažinimui ir moksliniams tyrinėjimams. Laikantis čia Aristotelio, 
būtų klaidinga vaizduotis sau mokslų sistemą kaip kokius namus, kurių 
tik apačia, atskirų eksperimentinių ir observacijos mokslų reprezen- 
tuojama, turėtų betarpišką santykį su konkrečia realybe, o stogas 
išreikštų pagrindinius filosofijos tyrinėjimus ir būtų atsirėmęs tik į 
atskirų mokslų rezultatus, kaip tokius. Einant Aristotelio sistemos min- 
timi, ne viskas juk, kas yra, turi būtinai pirma tapti atskirų nefilosofinių 
mokslų dalyku, kad tik paskui galėtų patekti į filosofijos sritį. Atskiri 
mokslai juk visos realybės savo svarstymais neišreiškia, neapima, ne 
į visas realybės ypatybes ir ne į visus jos atžvilgius kreipia dėmesį. 

Dėl to daug kas gali ir turi išsyk tapti filosofijos objektu, nebūdamas 
pirma jokių kitų mokslinių tyrinėjimų liestas. Viskas antai, kas yra, 
buvo, bus ir gali būti, bendromis savo su visu kuo ypatybėmis, kaip 
antai: būties, esybės, tiesos ir vertės, — priklauso filosofijos svarstymų 
sričiai. 

Iš čia lengva suprasti, dėl ko į Aristotelio pagrindinius filosofijos 
kadrus gali tilpti ir visi šių laikų mokslo atradimai, nes tie kadrai nebuvo 
Aristotelio statomi priklausomai nuo specialinių mokslinių teorijų ir 
hipotezių, nuo pasiektų jo laikais atskirų mokslų tyrinėjimų rezultatų. 
Kintant specialių mokslų teorijoms ir didėjant jų tyrinėjimų rezultatams, 
nėra tad pagrindo manyti, kad dėl to turi griūti ir tie Aristotelio pagrin- 

diniai filosofijos kadrai. 

Teisingai dėl to William James vadina Aristotelio filosofiją, gavusia 
universitetinį išlavinimą, nemokslinio sveiko proto seserimi. Žinoma, 
ji nemažiau artima yra ir atskiriems specialiems mokslams. 

3. Atsimenant, kad filosofijos sistemas vertinant, pirmoje eilėje 
reikia žiūrėti, koks jų santykis su realiais faktais ir su kritiško proto 
reikalavimais; antra vertus, žinant filosofijos vaidmenį mokslų sintezėje 
ir sąryšį su nemokslinio, sveiko proto patyrimu ir pažinimu, nesunku 
suprasti, kad filosofija savo pagrindinėje dalyje gali ir turi turėti 
visuotinį pripažinimą. 

Dėl to vengtinas daug kur naujaisiais laikais įsigalėjęs klaidingo 
originalumo vaikymosi paprotys viską būtent savaip pradėti, nepaisyti 
praeities pasiekimų, kiekvienam išeiti iš saviškai nusistatyto naujo cen- 
trinio principo ir varyti filosofinį darbą kitose negu iki tol pagrindinėse 
linijose. Tokiu būdu įgyvendinama tik diskredituojanti filosofiją anar- 
chija, nutolstama nuo tikrųjų filosofijos tikslų ir uždavinių, pametami 
keliai, vedantieji į teisingą svarbiųjų problemų išsprendimą, ir įsipai- 
niojama į bergždžius, nesiliaujamus ginčus. 

Rimtai žiūrint į filosofijos dalykus, reikia kritiškai įvertinti praeities 
filosofinį darbą, labiau kreipti dėmesį į srovę, kurioje daugiausia 
rūpintasi ir rūpinamasi vertingo iš praeities filosofinio palikimo 
išsaugojimu ir panaudojimu, kurioje daugiausia atsižiūrima į sveiko 
proto pažinimą ir į normalaus gyvenimo reikalavimus. Tokiu būdu, 
einant Aristotelio pasakymo prasme, bus įsijungiama ne į tam tikrą 
užgaidomis, neišaiškinamais savotiškumais ir įvairiais konjunktūriniais 
atsitiktinumais paremtą kokio vieno, kito ar trečio atskiro filosofo darbą, 
bet į didžiojo, didžiausio už visus filosofo, — būtent į nuosekliai ir-realiai 
filosofuojančios žmonijos darbą. 

Tuo keliu ėjo Aristotelis; juo ėjo Tomas Akvinietis; juo stengiasi 
eiti jų pagrindų besilaikantieji šių laikų filosofai. 

4. Su tiesa sutinkanti filosofija gali būti pažinta iš to, kad joje yra 
susiderinimas kilnaus etiško kūrybinio idealizmo su pajėgiančia 
patyrimą įvertinti metafizika. 

Nesunku juk suprasti klaidingumas tokios filosofinės sistemos, kuri 
veda prie tikrų dorinių nesąmonių. Antai, jeigu kokioje filosofinėje 
sistemoje objektyviai tiesai vietos nėra, tai išeina, kad pagal ją ir dorinių 
tiesų sužinoti tikrai negalima, o tai reiškia, kad joje negalima pažinti 
tai, kas reikalinga protingam gyvenimo tvarkymui; gi iš čia savaime 
eina išvada, kad ir prieš neprotingą gyvenimo tvarkymą nieko tikro 

čia negalima pasakyti. O tuo tarpu filosofijos klausimai tam tikslui 
keliami ir svarstomi, kad į žmogaus gyvenimą būtų įnešta daugiau pro- 
to šviesos, o ne tam, kad toji šviesa būtų visai užgesinta. Be to, kiek- 
vienas filosofinis tyrinėjimas privalo turėti būtinas dorines ypatybes. 
Juk teisingai kai kurių filosofų nurodoma filosofijos tyrinėjimų darbe 
šios užlaikytinos sąžiningumo sąlygos: nepasiduoti naujumų ieškojimo 
manijai, negarbinti be atodairos to, kas buvo seniau, nesiskubinti su 
naujais teigimais, būti kantriam abejojimuose, nesilaikyti užsispyrus 
nepamatuotos savo pažiūros, griežtai išsižadėti pasirodžiusių tikrai 
klaidingų savo nuomonių. Teisingai pastebi VI. Solovjovas, kad at- 
sisakyti filosofijoj sąžiningumo, tai reiškia atsisakyti čia žiūrėti tiesos 
interesų, kitaip sakant, tai reiškia atsisakyti nuo pačios filosofijos. Todėl 
tokia filosofinė sistema, kurioje doros dėsniai (taigi ir filosofijos darbe 
užlaikytino sąžiningumo reikalavimai) neturi tvirto pagrindo, tuo pačiu 
aiškiai pasirodytų esanti klaidinga, kaip priešinga tokiai filosofinio 
svarstymo sąlygai, be kurios paisymo nė joks filosofinis tyrinėjimas 
negali būti laikomas šio to vertas. 

Yra, tiesa, filosofų, kurie savo filosofijoj priima be kritiško 
patikrinimo dorinės pareigos reikalingumą. Tai liudija jų jausmų 
kilnumą, tik, deja, kartu ir jų galvojimo filosofijoj paviršutiniškumą. 
Nesilaikant mat kritiško proto reikalavimų doros klausimų srityje, nėra 
juk tuomet kas atsakyti tų klausimų srityje skeptikams, nėra kuo atremti 
įvairių amoralistų priekaištus, nėra kaip protingai orientuotis dorinių 
pažiūrų įvairume ir net pačiais pagrindiniais klausimais vienų kitoms 
dorinių sistemų priešingume. 

Etika yra praktinė filosofijos disciplina. Praktinės disciplinos remiasi 
teoretinėmis, yra šitų praktiniams uždaviniams pritaikymas. Iš tikro 
etikos nusistatymai daug priklauso nuo to, kaip antai suprantama 
žmogaus prigimtis, žmogaus santykis su Dievu, tikslingumo pasauly- 
je pasireiškimas, žmogaus laisva valia. 

Tokia teoretinė filosofija, kuri neduoda tikros praktiniam gyvenimui 
tvarkyti šviesos, tuo pačiu faktu jau liudija savo klaidingumą. Juk kai 
žmogus nežino protingo gyvenimui tikslo, tai jam tada visas 
gyvenimas, visi gyvenimo rūpesčiai ir visi gyvenimo darbai negali turėti 
protingos prasmės; tada ir užsiėmimas filosofija tokio gyvenimo 
supratimo kontekste negali būti laikomas protingu darbu. Kai nėra ap- 
skritai jokio protingais pagrindais nustatyto gėrybių vertinimo, tai ir 
intelektualinės gėrybės tarp kitų gėrybių ir reikalų negali čia būti išimtis. 
Kitaip sakant, tokia teoretinė filosofija, kuri gyvenimui jokios tikros 

protingos prasmės nenurodo, negali pretenduoti, kad ir į ją pačią būtų 
rimtai žiūrima. Kai čia visas gyvenimas neturi protingumo charakterio, 
tai ir filosofija, kaip to gyvenimo dalies išdava, irgi negali būti laikoma 
protinga. 

5. Su tiesa sutinkančioje filosofijos sistemoje turi rasti realią atramą 
racionaliam visuomeniniam ir valstybiniam susitvarkymui ir 
kūrybiniam tose srityse darbui tikri idėjiniai pagrindai ir pažangos 
rūpesčiams objektyvūs motyvai. 

Kaip gyvenimo faktai rodo, čia neretai pagrindiniuose 
nusistatymuose yra keistų prieštaravimų. 

Antai garbinama laisvė, skelbiama kova dėl laisvo galvojimo teisių, 
o tuo tarpu tų pačių žmonių, laisvę ir laisvą mąstymą begarbinančių, 
labai dažnai tuo pačiu laiku laikomasi determinizmo, nepripažįstama 
žmogui laisvos valios; nepripažįstant gi žmogui valios laisvės, 
neįmanoma juk nusistatyti tikros pažiūros į tikros laisvės esmines 
ypatybes ir jos ugdymui reikalingas sąlygas. Kalbantieji apie didesnę 
lygybę visuomenėje dažnai nepripažįsta dvasinės sielos žmoguje; o vien 
kūno atžvilgiu sunku rimtai stoti už lygybę, kada ir žmonių ūgis, ir 
fizinės pajėgos, ir darbo išdavos lygybės nerodo; kreipiant dėmesį vien 
į materialinę sritį, nė teisių lygybei negalima surasti tvirto pagrindo. 

Su entuziazmu daugelio kalbama apei visuomenės kultūros 
pažangą ir jos reikalus, o tuo tarpu tų pačių kalbėtojų skelbiama, kad 
apie žmogaus gyvenimo tikslą ir prasmę, taigi tuo pačiu ir apie 
kultūrinimo tikslą ir prasmę nieko tikro negalima sužinoti, na, o šito 
dalyko nežinant, nėra pagrindo kalbėti apie kultūros pažangą, nes 
nežinia, kaip ir į kurią pusę reikia žengti. 

Piktinamasi dažnai dėsniu „jėga teisės pagrindas“, o tuo tarpu 
laikomasi tokios pasaulėžiūros, kurioje nepripažįstama dvasinių jėgų 
ir kurioje tik materialinių jėgų autoritetas turi vietos. 

Dažnai sutinkama pasiaukoti tėvynės, visuomenės gerovei, 0 tuo 
tarpu netikima sielos nemirtingumu, pomirtiniu gyvenimu, ir visa 
galima laimė, manoma, esanti tik žemėje. Giriama tėvynės meilės 
dorybė, o tuo tarpu dažnai nepripažįstama dorinei pareigai jokio tvir- 
to protingo pagrindo. Dejuojama dėl atsakingumo supratimo 
sumažėjimo ir drauge stengiamasi išplatinti pažiūrą, kad žmoguje nėra 
valios laisvės. Norima, kad visuomenėje padidėtų sąžiningumas, ir 
drauge platinama pasaulėžiūra, kurioje sąžinės autoritetui nėra jokio 
tikro objektyvaus pagrindo. 

Keliamas reikalas susirūpinti žemesniųjų sluoksnių gerove, o tuo 

tarpu dažnai nepripažįstama esminio skirtumo tarp žmogaus ir tarp 
gyvulio, ir tokiu būdu neturima pagrindo esminiam elgimosi skirtumui 
su žmonėmis ir su gyvuliais. Juk jeigu pagaliau visa susiveda į materiją 
ir jos ypatybes, tai visai tuomet natūralu, kad stipresnis pavergia 
silpnesnį, kad didesnė fizinė jėga nusveria mažesnę. Trokštama 
teisingesnių, širdingesnių santykių tarp žmonių ir drauge kovojama 
prieš dvasios kultūrą ir jos pagrindus, ir tokiu būdu remiamas žmogaus 
sugyvulėjimas ir sužvėrėjimas. 

6. Su tiesa sutinkančios ir objektyvumo bei realumo paisančios 
filosofijos vienas iš įžymiausių uždavinių yra duoti galimumą kritiškai 
orientuotis svarbiais pasaulėžiūros klausimais. Klaidinga yra, tiesa, 
identifikuoti filosofiją su pasaulėžiūra, nes į pasaulėžiūrą įeina religinės 
pažiūros, kurios nėra vien prigimties srities, taip pat įvairių mokslų 
žinios ir net racionaliai neįmanomi pagrįsti nusistatymai ir nuomonės. 
Bet pasaulėžiūros pagrinduose kritiškai visašališkai orientuotis šiaip 
ar taip neįmanoma be filosofijos pagalbos. 

Daug kliudoma filosofinio darbo rimtumui, kai tuo filosofiniu darbu 
užsiimantieji dėl kokių atsitiktinių priežasčių nesirūpina į savo 
pasaulėžiūros pagrindus kritiškai žiūrėti. Tada filosofijos darbas nustoja 
tikro reikšmingumo ir atsakingumo. Tada filosofija ima atrodyti kaip 
kokia nesvarbi pramoga, tartum kokia gyvenimui paįvairinti poezija, 
kokia Begriffsdictung. Filosofijos istorijos faktai liudija, kad šitokia 
nuotaika sudaro gerą dirvą tarpti visokioms filosofinėms ekstravagan- 
cijoms, nes čia savo asmenybės centre šitaip filosofuojąs žmogus 
nesijaučia atsakingas už savo filosofinius nusistatymus. 

Naujaisiais amžiais antai subjektyvizmui filosofijoj įsigalėti daug, 
prisidėjo protestantizmo kūrėjų išplatintos pažiūros apie visai sugadintą 
dėl pirmųjų tėvų nuodėmės žmogaus prigimtį dvasios reikalų srityje 
ir apie tai, kad žmogus savo prigimto proto jėgomis nieko tikro negali 
sužinoti nei apie Dievą, nei apie dvasią ir nemirtingą sielą, nei apie 
gyvenimo tikslą. Tokiu būdu kritiškas tų centrinių pasaulėžiūros 
punktų pagrindimas besilaikantiems tų protestantizmo dogmų pasi- 
darė nebeįmanomas; negalint gi kritiškai filosofiškai tų svarbių 
klausimų spręsti, lengvai tada sutinkama filosofijoj tenkintis ir 
neturinčiomis tvirto pagrindo subjektyviomis pažiūromis. Šitokia 
nuotaika iš dalies galima išaiškinti, kodėl taip palyginti ramiai įsigyveno 
pagrindiniuose filosofijos klausimuose subjektyvizmas protestantų 
šalyse. Kai tose šalyse daugelio filosofų protuose protestantizmo 
dogmos religinės dekompozicijos eigoje užleido vietą indiferentizmui 

tikėjimo dalykuose, ir net ateizmui, tai ir tas indiferentizmas, ir tas ateiz- 
mas buvo bandomas remti ne tiek kritiškais filosofiniais svarstymais, 
kiek savotiškais aprioriniais nusiteikimais. 

Šitoks filosofiniais klausimais nusiteikimas ir nusistatymas darė 
įtakos ir katalikiškų kraštų filosofams. Juo labiau, kad religijos atžvilgiu 
iracionaliam filosofiniam dogmatizmui įsigalėti čia galėjo duoti progos 
įtakingos Dekarto gnoseologijos metodas. Kaip žinoma, Dekartas, 
norėdamas radikaliu abejojimu išbandyti pažinimo vertę, iš to bandymo 
kompetencijos išėmė religijos ir doros srities pažiūras; tokiu būdu jo 
įtakoje esantiems lengvai galėjo susidaryti nuomonė, kad tose srityse, 
tai yra centriniuose pasaulėžiūros klausimuose, nėra reikalo laikytis 
griežto kritiško metodo. Iš kitos pusės, kai Dekartas ir jo pasekėjai įgijo 
didelių kritiškumo pionierių vardą, tai daug kas iš jų priešų, neturėdami 
tokių kritiškumo pretenzijų ir matydami, kad centriniais pasaulėžiūros 
klausimais ir anie kriticistai čia nuo kritiškumo atsisako, dar daugiau 
tenkinosi čia iracionaliniais motyvais. 

Toks tad filosofo sieloje centrinės pasaulėžiūros nuo filosofijos at- 
skyrimas negali išeiti į gera nei jo pasaulėžiūrai, nei jo filosofijai; 
centrinė pasaulėžiūra jo sieloje neturi tada sąmoningo protingo pagrin- 
do, o filosofija jam atrodo kaip tartum kokios žaidžiančios vaizduotės 
padaras, o ne kritiško proto į realius faktus atremtas nusistatymas. Kai 
šitaip filosofija atskiriama nuo centrinės pasaulėžiūros, tai tada lengva 
širdimi sutinkama filosofijoj laikytis subjektyvizmo, reliatyvizmo, 
gnoseologinio idealizmo, pragmatizmo ir net skepticizmo. Šitoks 
dvejopų tiesų (vienaip nusistatoma nepriklausomoje nuo filosofijos 
centrinėje pasaulėžiūroje, o kitaip filosofijoje) laikymasis išaiškina 
mums didelę dali pakrikimo moderniųjų laikų filosofijoj, jos 
nusistatymuose vidujinių prieštaravimų gausumą ir centriniais 
klausimais pastangų nevaisingumą. 

Antai imkime materialistinės filosofijos šalininkus. Jie kalba apie 
materializmo tiesą. Tuo tarpu, pripažįstant tik materialius procesus, 
negalima juk, nuoseklumo laikantis, pripažinti skirtingos nuo pojūčių 
proto galios; o visą pažinimą suvedant prie jutimų ir jutimų 
susigrupavimų, nėra galima protingai kalbėti apie kokią nors pastovią 
tiesą, nes jutimai nurodo tik tai, ką aš juntu, bet nenurodo jokio tvirto 
pagrindo, kad taip visada bus, kad taip su dalyku yra nepriklausomai 
nuo jutimo vyksmo. Jeigu mes neturėtume proto, savo esme skirtingo 
nuo jutimų galios, tai tada ir materijos, egzistuojančios nepriklausomai 
nuo jutimo vyksmo, nebūtų galima pažinti. Ir paties materializmo, kaip 

minčių sistemos, vien jutimų galiomis negalima susidaryti; juk ir tos 
pačios sistemos jutimais negalima nė patirti. Mat sistemos pozicijų 
prasmei suprasti ir įvertinti reikia turėti dvasinę pažinimo galią. Tokiu 
būdu prieiname keistą išvadą: materializmo sistemos, kuri neigia 
dvasinės galios buvimą mumyse, negalima būtų nei susidaryti, nei 
suprasti, jei mes neturėtume iš tikro dvasinės pažinimo galios. 

Yra filosofų skelbiančių, kad apie Dievo buvimą nieko tikro sužinoti 
negalima. Bet su tais jų skelbimais sunku rimtai skaitytis, kai matai, 
kad, einant jų filosofijos pagrindinėmis pažiūromis, tektų sakyti, jog 
negalima taip pat nieko tikro sužinoti apie tai, ar kiti žmonės tikrai 
egzistuoja ir ar pats tokios filosofijos skelbėjas tikrai egzistuoja, kaip 
savo esmėje pastovi esybė, galinti turėti pretenzijų kokius nors 
filosofinius klausimus spręsti. 

Panašių nesąmonių yra ir gnoseologinio idealizmo pažiūrose. Pagal 
tą idealizmą tiesioginio pažinimo objektu gali būti tik idėja, o ne daiktas 
su pagalba idėjos. Bet jei taip, tai idėja, nereiškianti nieko nuo savęs 
skirtingo, faktiškai nieko nereikštų, neturėtų visai prasmės, vadinasi, 
nebūtų idėja. Tokiu būdu čia prieiname keistą išvadą, būtent, kad tame 
idealizme, kuris, kaip atrodo iš paviršiaus žiūrint, kuo labiausiai ver- 
tina idėjas, iš tikrųjų idėjos negali turėti jokios reikšmės ir prasmės, 
kitaip sakant, nėra čia joms vietos. 

Subjektyvizmo šalininkai paprastai neįsisąmonina, kad sub- 
jektyvizme nėra vietos tikram žmogaus subjektui. Čia pažinimui tikrai 
prieinamais laikomi tik patys sąmonės fenomenai, o ne subjektas, kaip 
-pastovi substancija, kaip žmogiškas esmines ypatybes turinti esybė. 
Subjektyvizmas, kuriam jokia objektyvi, taigi tikra tiesa nėra prieinama, 
negali nieko tikro pasakyti apie jokio dalyko padėtį, net ir apie 
subjektyvių dalykų padėtį, nes ir čia reikia jų objektyvaus nušvietimo. 

Pozityvizme nieko tikrai pozityviai nežinoma svarbiaisiais 
pasaulėžiūros klausimais, ir iš viso čia objektyviai, taigi tikrai tiesai 
vietos nėra. 

Galima būtų ilgai tęsti panašių, prieštaravimais ir keistais 
paradoksais pasižyminčių, įvairių filosofinių izmų pavyzdžių sąrašą, 
bet pakaks čia ir paminėtų. 

7. Su tiesa sutinkanti, objektyvumo ir realumo kritiškai paisanti 
filosofijos srovė turi būti laisva nuo stagnacijos, nuo ekskliuzyvizmo, 
siaurumo ir tik savyje užsidarymo. Joje turi būti galimumo pagerbti 
ir kitose filosofinėse sistemose esančias didesnes ir mažesnes tiesos 
dalis; joje turi būti stengiamasi net ir klaidas, net nepagrįstus teigimus, 

neigimus ir abejojimus sunaudoti kaip progas giliau, aiškiau ir 
visašališkiau atitinkamiems klausimams nušviesti ir rūpintis visa 
sunaudoti kaip akstiną ir medžiagą filosofijos pažangai. 

Į įvairias filosofines teorijas ir pažiūras, kad ir nesuderinamas su 
objektyvios tiesos reikalavimais, galima betgi žiūrėti kaip į paklausimus 
ir kaip į didesnio aiškumo ir visašališkesnio pagrindimo reikalavimus, 
nukreiptus į stovinčios ant tikrų pagrindų filosofijos sistemos atstovus. 
Šituo atžvilgiu gali būti naudos filosofijos darbo pagilinimui ir filosofi- 
jos pažangai net ir iš susipažinimo su skepticizmo, subjektyvizmo, 
gnoseologinio idealizmo, pozityvizmo, sensualizmo, agnosticizmo ir 
su kitais daugiau ar mažiau klaidingais filosofijos srityje pasireiškusiais 
nusistatymais ir nuomonėmis. 

8. Su tiesa sutinkančioje filosofijos srovėje turi būti sprendžiami 
visi svarbieji filosofiniai uždaviniai ir turi joje išsitekti visos filosofinių 
klausimų grupės. 

Pravartu pagrindines filosofijos sistemos klausimų grupes bent 
trumpai čia štai nurodyti. 

a) Bendrosios logikos ir metodologijos klausimai. Kritiškas 
nustatymas prie tiesos vedančių galvojimo dėsnių ir metodų. Tarp 
kitko, ypačiai svarbu čia kritiškas aptarimas, kas yra mokslas ir kokios 
jo yra rūšys, kad būtų galima išvengti vienu atžvilgiu jo ribų klaidingo 
siaurinimo ir kitu atžvilgiu neteisingo jų praplėtimo. 

b) Gnoseologijos klausimai, pirmučiausia pagrindiniai pažinimo 
vertės tiesos atžvilgiu patikrinimo klausimai. Pažinimo šaltinių ben- 
droji kritika. Pažinimo ribų klausimas. 

c) Ontologijos klausimai. Apie pačios esybės ir paties įvykimo 
realias ypatybes ir realius dėsnius ir bendriausiu atžvilgiu priežastis. 

d) Gamtos filosofijos klausimai. Klausimai apie materialinių daiktų 
esmę, esmines ypatybes, veikimo jėgas; apie tų daiktų tikslą ir kilmę. 

e) Psichologijos klausimai. Apie gyvų matomojo pasaulio būtybių 
gyvybės principo prigimtį, galias, santykius su kūnu. 

£) Racionalinė teologija, arba teodicėja. Apie Dievo buvimą ir 
prigimtį. 

g) Etika. Apie žmogaus gyvenimo tikslą ir protingą jo individualinį 
ir socialinį tvarkymą. 

h) Meno filosofija. 

i) Kultūros filosofija. 

k) Religijos filosofija. 

I) Suvedimas visų pažinimo rezultatų į sintezę pasaulėvaizdžio ir 

pasaulėžiūros reikalui. Tai gali įvykti tik su Čia minėtų filosofinių 
disciplinų pagalba. 

9. Šitas aštuoniuose punktuose suminėtas ypatybes, kaip jau čia 
buvo vienur kitur nurodyta, turi toji filosofinė srovė, kuriai atstovauja 
Aristotelio bei Tomo Akviniečio filosofijos pagrindų prisilaikantieji. 
Tiesa, prieš tą srovę yra dar vis ir dabar kai kuriose aplinkose 
įsigalėjusių prietarų ir reiškiama kai kurių priekaištų, bet, tik šiek tiek 
į juos įsigilinus, tuojau paaiškėja jų nepagrįstumas. Su žymesniais, 
dažniau sutinkamais priekaištais pravartu ir šičia bent kiek, kad ir trum- 
pai, susipažinti ir juos išsiaiškinti. 


III 


1. Daugelio bandoma įrodinėti, kad būtų, girdi, atžagareiviškumas 
daugiau vertinti kokią senovės ar vidurinių amžių filosofijos sistemą, 
nes juk pastaraisiais šimtmečiais mokslas esąs padaręs milžinišką 
pažangą, su kuria nesiskaityti negalima. 

Į tai reikia atsakyti pirmiausia, kad toji pažanga yra padaryta pir- 
moje eilėje ne filosofijoj, bet kituose moksluose. Filosofija, ypačiai savo 
pagrindinėje dalyje, iš esmės nepriklauso nuo atskirų mokslų pažangos; 
ji gali tinkamai nusistatyti čia pačias pagrindines pažiūras ir be atskirų 
mokslų pagalbos; mat atskiri mokslai neužsiima tyrinėjimu tų realybės 
savybių, kurias svarsto pagrindinė filosofija; na, o jeigu neužsiima, tai 
nei atskirų mokslų progresas, nei jų regresas negali čia turėti esminės 
įtakos filosofijos padėčiai. 

Žinoma, randant pagrindo apskritai labiau vertinti Aristotelio ir 
Tomo Akviniečio filosofiją, negu antai Kanto ir pozityvistų, tai dar 
nereiškia, kad nereikia jau atsiminti po XIII šimtmečio buvusių ir dabar 
esančių naujų filosofijos sistemų. Gali visados atsirasti reikalas šį tą 
papildyti, šį tą paaiškinti, šį tą patobulinti ir pačioje pagrindinėje filosofi- 
jos dalyje; tam galima daugiau ar mažiau rasti akstino ir pagalbos, 
susipažįstant ir su kitomis sistemomis. 

O toje antraeilėje filosofijos dalyje, kurioje suvedami į sintezę at- 
skiruose moksluose pasiektieji rezultatai, dažnai turi būti daroma revizi- 
ja ir taisymas, būtent, kai tik pasiekiama žymesnių naujų rezultatų at- 
skiruose moksluose. Laikantis tad Aristotelio ir Tomo Akviniečio 
filosofijos pagrindų, — jeigu tik jų laikomasi, kritiškai įsisąmoninant jų 
vertę, — galima nurodyti pakankamai galimybės filosofijos pažangai. 

2. Kitas dažnai sutinkamas priekaištas, daromas Tomo Akviniečio 
filosofijos pagrindų besilaikantiems, yra tas: esą Tomo Akviniečio 

filosofija neturinti reikalingo nepriklausomumo charakterio, esą ji re- 
miantis Apreiškimu, Bažnyčios autoritetu, teologijos nustatomais 
principais. 

Bet šitokia pažiūra, deja, liudija nesusipažinimą su Tomo 
Akviniečio mokslu pačiuose charakteringiausiuose dalykuose. 

Juk vienas iš svarbiausių Tomo Akviniečio pagrindinės pro- 
blematikos punktų yra kaip tik aiškiai nurodyti skirtumą tarp filosofi- 
jos ir teologijos ir patikrinti filosofijai reikalingą nepriklausomumą. 
Pagal Tomo Akviniečio mokslą, filosofijoj įrodyta tiesa galima laikyti 
tik tai, kas yra prieinama prigimtoms žmogaus pažinimo galioms ir kas 
yra kritiškai įrodyta. Tomas Akvinietis labai ryškiai buvo iškėlęs 
nepriklausomos filosofijos šūkį, stodamas į griežtą opoziciją prieš to 
laiko augustinistus, kurie su baime žiūrėjo į Tomo Akviniečio 
pastangas. 

Įsigilinę į filosofijai reikalingo nepriklausomumo prigimtį, turime 
pripažinti, kad Tomo Akviniečio filosofija greičiau nusipelno 
nepriklausomos vardą negu kokia kita, kad ir naujųjų laikų sistema. 

Nepriklausoma juk galima teisėtai laikyti tik tokią filosofiją, kurios 
pažiūros galutinai yra paremtos realiais faktais ir kritiško proto 
reikalavimais, nes tik šitoks nepriklausomumas proto srityje gali būti 
rimtai vertinamas. Taigi tos filosofinės srovės, kurios, pavyzdžiui, 
gnoseologinių, ontologinių, etinių klausimų objektyviai išspręsti 
nepajėgia, objektyvios tiesos čia surasti neįstengia, priverstos yra 
vadovautis įvairiais subjektyviais, iracionaliais, taigi nekritiškais 
nusistatymais; o esant tokiam priklausomumui nuo svetimų kritiškam 
protui instancijų, negali gi tokios filosofinės sistemos turėti teisėtą 
pretenziją į tikra prasme vartojamą kritiškos nepriklausomos filosofi- 
jos vardą. 

Tuo tarpu Tomo Akviniečio filosofiją galima ir reikia laikyti tikra 
prasme nepriklausoma. Einant jo filosofiniu metodu, visokiems tik sub- 
jektyviais motyvais paremtiems sprendimams, nusistatymams negali 
būti vietos kritiško objektyvumo besilaikančioje filosofijoje. Tomo 
Akviniečio realiai skiriamas protas nuo kitų sielos galių, kaip antai nuo 
valios ir jausmų; čia nėra tad jokio pagrindo proto srityje vadovautis 
jausmų bei valios nusiteikimais. 

Tiesa, Tomas Akvinietis suveda į darnią sintezę filosofiją su 
Apreiškimu, su antgamtine krikščioniška religija, bet jis tą suvedimą 
daro, neužmiršdamas skirtumo, kuris yra tarp prigimtam protui 
prieinamų tiesų ir antgamtinio Apreiškimo nurodymų. 

3. Daug kas iš menkai tesusipažinusių su filosofijos istorija vadina 
tomistinę filosofiją dogmatiška arba nekritiška. 

Ir čia kalti įsigalėjusieji prietarai. 

Mat daug kas laikosi Fichtės įgyvendintos pažiūros, kad kiekvieną 
filosofinę sistemą, kuri pirmaisiais pažinimo objektais laiko išorinės 
realybės faktus, o ne subjekto pergyvenimus, reikia laikyti dogmatiška, 
tai yra nekritiška. Tuo tarpu tosios Fichtės pažiūros negalima priimti 
be kritikos, nes nėra gi ji neginčytina, nėra savaime aiški. Juk antai 
Aristotelio ir Tomo Akviniečio šalininkai priešingo nusistatymo laikosi 
ir stengiasi tą savo nusistatymą kritiškai pagrįsti. Tai, kas stengiamasi 
kritiškai pagrįsti, negalima vadinti dogmatiškai priimamu, priimamu 
be kritiško įsisąmoninimo. Fichtės subjektyvizmas, — tai iš tikro 
nekritiška, dogmatiška pozicija, nes jis be objektyvaus pagrindo, tik 
laisvu apsisprendimu, yra savavališkai nusistatęs savo filosofijos 
pradedamuosius punktus. 

Kiti nenori pripažinti tomistinei filosofijai kritiškumo dėl to, kad 
joje aštriai, tragiškai nekeliami gnoseologijos klausimai, kad nėra jais 
ypatingo susirūpinimo. 

Bet tame nėra nieko nuostabaus. Tomo Akviniečio filosofijos 
pagrindų prisilaikantiems yra pavykę surasti tinkamą išsprendimą 
svarbiųjų gnoseologijos klausimų; dėl to ir nėra čia tokio, kaip Dekar- 
to ar Kanto šalininkų, aštraus, tragiško tų klausimų kėlimo ir nėra jais 
liguisto susirūpinimo. 

Šiaip Tomo Akviniečio pasekėjų, iš esmės į dalyką pažiūrėjus, 
atrodo, įstengiama kritiškiau svarstyti pažinimo vertės klausimus, negu 
Dekarto ar Kanto. Tomistinėje filosofijoje antai stengiamasi nustatyti 
esmines pažinimo ypatybes, būtent kad kiekvienas pažinimas turi 
santykį ne tik su subjektu, bet ir su objektu, ir kad pažinimui nė kiek 
nėra artimesnis subjektas už objektą. Atvirkščiai, pažinimo tikslas, 
esminė jo prasmė yra pažinti objektą; taigi nėra visai pagrindo 
subjektinę realybę laikyti pačiam pažinimui artimesne už objektinę, 
kaip tai buvo manę gnoseologinio racionalizmo, empirizmo ir kantiz- 
mo atstovai ir pasekėjai. 

Tomistinės filosofijos atstovai moka kritiškiau apsieiti su skeptikų 
argumentais, negu Dekartas ar Kantas. Tomistinėje filosofijoje kritiškai 
įsisąmoninama abejojimo prasmė, jo santykis su tiesos pažinimu. Čia 
nebijoma kad ir visuotinio abejojimo ugnimi išbandyti pažinimo vertę. 
Čia nėra reikalo į filosofijos pagrindą dėti to, kas būtų kritiškai 
nepatikrinta. 

Tomas Akvinietis sprendė su visu rimtumu ir laimingai išsprendė 
visuotinių sąvokų reikšmės problemą, pro kurią taip lengvamaniškai 
praėjo Dekartas ir kuri taip nepavyko išspręsti Kantui. Tuo tarpu toji 
problema filosofijoj yra viena iš pagrindinių. Juk ir kalbant apie 
pažinimo vertę tiesos atžvilgiu, pirmiausia rūpi ne tas ar kitas tik 
pažinimo vyksmas, bet pažinimas apskritai; taigi jau čia, kad 
galėtumėm kritiškai patį klausimą susiformuluoti, reikia turėti kritišką 
nusimanymą apie visuotinių sąvokų reikšmę ir vertę. 

4. Pasitaiko neretai, jog su baime žiūrima šiais laikais į tomistinės 
srovės įsigalėjimą dėl to, kad, girdi, gali būti iš to pavojaus modernio- 
sioms vertybėms, kaip antai: laisvei, humaniškumo ir progreso 
idealams. 

Tuo tarpu gi tomistinė filosofija kaip tik kritiškai pajėgi įrodyti, kad 
žmogus iš tikro turi laisvą valią, ir ji moka suvokti valios laisvės prigimtį; 
suvokus gi jos prigimtį ir esmines ypatybes, galima principiškai 
nustatyti valios laisvės normalaus ugdymo dėsnius, valios laisvės 
santykį su kitomis vertybėmis. Nuostabu, kad reklaminiai laisvės 
gerbėjai paprastai laikosi tokių filosofinių sistemų, kuriose valiai realios 
laisvės visai nepripažįstama, ar dėl jos buvimo neišsprendžiamai abe- 
jojama, ir kuriose dėl to, žinoma, nėra jokio tvirto protinio pagrindo 
jai vertinti. 

To ar kito vertinimas turi būti protingai daromas, taigi turint tam 
kritiškai pateisinamą pagrindą. Toks pagrindas galimas rasti tik tokiose 
sistemose, kuriose pajėgiama kritiškai išspręsti vertinimo, tai yra gėrio 
ir esybės problemas, kitaip sakant, kur pajėgiama išspręsti centrinius 
metafizikos klausimus. Tik tuomet galima rasti pagrindą kritiškai 
pozityviai nusistatyti ir integralinio humaniškumo klausimais, įstengti 
lemtai suprasti žmogaus asmens vertės didinimo ir žmonių sugyvenimo 
kilninimo uždavinius ir būdus. 

Rimtai apie pažangą galima kalbėti tik remiantis tokia sistema, 
kurioje kritiškai nurodoma žmogaus gyvenimo prasmė, kurioje 
išsprendžiami žmogaus sielos prigimties ir paskirties klausimai, kitaip 
sakant, kurioje pajėgiami išspręsti svarbieji metafizikos klausimai. 
Tokios gi sistemos, kurios šių klausimų spręsti ir išspręsti principiškai 
nepajėgia, pasirodo tokiu būdu negalinčios kritiškai nurodyti žmogaus 
gyvenimo vertę, taigi ir jo pažangos prasmę bei uždavinius. 

IV 


Iki šiol čia kalbėjau apie filosofijos naudingumą ir reikalingumą 
kiekvienai tautai, apie tikros visoms tautoms vertingos filosofijos 
ypatybes ir uždavinius, apie kai kuriuos priekaištus aristotelizmo ir 
tomizmo pagrindų besilaikantiesiems, ir svarsčiau tuos filosofinius 
klausimus tokiais požiūriais, kurie tokia pat prasme reikšmingi kiek- 
vienai tautai. 

Bet pastaraisiais dešimtmečiais darosi ypačiai aktualūs šie tautą ir 
jos filosofiją liečiantieji klausimai: ar negali ir neturi būti skirtingų 
tautinių ypatybių įvairių tautų filosofijose? ar vienos tautos filosofija, 
būdama skirtingos tautinės sielos išraiška, nesiskiria iš esmės nuo kitų 
tautų filosofijų? ar nėra pagaliau dviejų skirtingų filosofijų ta prasme, 
kad viena išreiškia vadinamojo paprasto sveiko proto pagrindiniais 
klausimais nusistatymus ir yra kiekvieno atėjusio į protą tautiečio 
dalykas, o kita, mokslinė, tik filosofų specialistų? 

Nors į šituos klausimus būtų galima iš esmės žiūrėti kaip į anksčiau 
jau svarstytų bendrųjų klausimų specialius pritaikymus, bet kai šiais 
laikais jie neretai statomi filosofinio dėmesio centre, tai labai pravartu 
juos ir įsakmiai čia pasvarstyti. Juos besprendžiant, visašališkiau 
paaiškės, kaip, kuria prasme gali ir turi būti tautinė filosofija 
suprantama. 

1. Kaip filosofijos istorijos faktai rodo, nėra toli gražu pilno 
uniformiškumo nei įvairių laikotarpių, nei įvairių tautų filosofijose. 

a) Vienur su ypatingu atsidėjimu svarstomi vieni klausimai, kitur 
ypatingas dėmesys kreipiamas į kitus. Vienur filosofiniai svarstymai 
eina fragmentiškai, įvairių rūpesčių proga, kitur daugiau sistemingai. 
Vienur filosofinis darbas eina tokiame įpročių ir psichinės aplinkos 
kontekste, kitur kitokiame. Ne visur vienoks kultūros laipsnis. Ne visur 
toks pat sielos galių pajėgumas ir tarp savęs susiderinimas: vienur 
nustelbiamai veikia vaizduotė, kitur savotiškai galingos, judrios arba 
apatiškos valios nusiteikimai; kitur vyrauja daugiau praktiniai, o dar 
kitur teoretiniai interesai. 

Antai senovės indų filosofinio dėmesio centre stovėjo klausimai 
apie tai, kaip išsilaisvinti iš varginančių rūpesčių dėl kiekvieno žmogaus 
gyvenimui gresiančių nelaimių, kuriomis laikoma yra liga, pasitaiką 
kiekvienam įkyrūs rūpesčiai, senatvė ir mirtis. Pirmajame senovės 
graikų filosofijos periode svarstoma beveik tik tai, iš ko pačiame 
pagrinde pasaulio daiktai susideda. Poaristotelinėje filosofijoje, kai 
graikų tauta neteko politinės nepriklausomybės, nėra jau tokių gilesnių, 

platesnio masto svarstymų teoretinėje filosofijos dalyje ir politinėje bei 
socialinėje filosofijoje, kokiais pasižymėjo Platono ir Aristotelio 
filosofinis genijus: ir stoikams, ir epikuriečiams, ir pagaliau skeptikams 
rūpėjo pirmoje eilėje, kaip atskiras žmogus gali pasiekti savo gyvenime 
sielos ramybę. Prieš pat Kristaus gimimą ir pirmaisiais krikščioniškosios 
eros šimtmečiais filosofiniuose rūpesčiuose, — kaip antai neoplatonikų 
ir neopitagorininkų, — vyrauja religiniai bei mistiniai motyvai. 

Viduriniais amžiais per eilę šimtmečių pirmoje vietoje buvo 
klausimai apie bendrų ir visuotinių sąvokų reikšmę iš atžvilgio į realybę 
ir apie santykį tarp filosofijos ir teologijos. Tryliktajame amžiuje yra 
visa eilė filosofų, kurie sukuria plačias filosofines sistemas. Renesan- 
so metu charakteringas yra naujumų ieškojimas ir drauge atsigręžimas 
vienų į tokias, kitų į kitokias žymesnes senovės graikų filosofijos sroves. 
Septynioliktajame amžiuje įsigali Prancūzijoje į matematinio pažinimo 
savybes orientuotas racionalizmas, o Anglijoj nuo to amžiaus pradžios 
ima reikštis filosofijoj daugiau ar mažiau grynas empirizmas. 
Aštuonioliktojo amžiaus antrojoje pusėje Kantas stengiasi savo 
transcendentaliniu metodu nugalėti ir racionalizmo ir empirizmo 
vienašališkumus; jis sudaro kriticistinę pažinimo teoriją ir praktinio pro- 
to postulatais paremtą metafiziką. 

Kai įvyksta trečiojo luomo, kiekvienos tautos kamieno, emancipaci- 
ja, kai jo interesų įtaka ima Žymiau reikštis valstybių ir tautų gyvenime, 
tai ir įvairiose kultūros srityse, neišskiriant ir filosofijos, atsiranda 
ryškesnių tautinių rūpesčių ir tautinio individualumo žymių. 
Devynioliktojo amžiaus pradžioje įsigali romantizmas Vokietijoje, 
socialinė filosofija Prancūzijoje, mesianistinė filosofija Lenkijoje, kova 
tarp vakariečių ir slavofilų Rusijoje, prasideda sisteminė filosofinė 
kūryba iš turkų jungo išsilaisvinusiose Balkanų tautose. 

Antrojoje devynioliktojo amžiaus pusėje, kai didesnių gabumų 
žmones patraukė gamtos mokslų specializacija, kai įvyko krizė centrinių 
pasaulėžiūros klausimų srityje, tai vienur, kaip antai daug kame 
Vokietijoj, reiškėsi iš pradžių didelis palinkimas grįžti prie Prancūzijoj 
jau nugalėto materializmo metafizinių pozicijų, kitur, kaip antai anglų 
kalba reiškiančiuose savo filosofines mintis kraštuose, įsigali pragmatiz- 
mas, kitur vėl, numojus kairiąja ranka į metafiziką, užsidaroma nevais- 
inguose pažinimo teorijos debatuose arba tenkinamasi tik istoriniu 
filosofijos istorijos domėjimusi. Tuo metu didžiojo kultūros ir mokslo 
globėjo Leono XIII įtakos dėka prasideda įvairiuose kraštuose tomistinės 
ir aristotelinės filosofijos reikšmingas atgimimas, kurio daugelis atstovų 

stengiasi atsižvelgti ir į kitas filosofijos sroves, taip pat į naujausius 
eksperimentinių, įvairių specialių mokslų ir apskritai moderniosios 
kultūros laimėjimus. 

Po Didžiojo karo ėmė reikštis įvairiuose kraštuose didesnis 
susidomėjimas centriniais filosofijos klausimais. Naujų akstinų čia per- 
siorientuoti yra davęs atgijęs hegelizmas, toliau plėtojama 
fenomenologija, gyvenimo filosofija, egzistencialinė filosofija ir pagaliau 
rasistinis biologizmas. 

Iš čia suminėtų filosofijos istorijos charakteringesnių faktų matome 
įvairumą klausimus pasirenkant, juos formuluojant, sprendžiant, jiems 
čia vienokią, čia kitokią vietą skiriant filosofinio ir apskritai kultūrinio 
dėmesio plote. Įvairiu metu ir įvairiose tautose dažnai yra įvairus prie 
tų pačių klausimų psichologinis priėjimas; vienur su vienokiais jų 
atžvilgiu priekaištais bei sunkumais tenka susidurti, kitur su kitokiais. 
Imkime, pavyzdžiui, Dievo egzistavimo klausimą: vienur kliudo čia 
tinkamai susiorientuoti metafizinio pažinimo trūkumai, kitur įsigalėję 
dogmatinio antiklerikalizmo ir naivaus ateizmo prietarai, kitur vėl 
savotiškas anarchinis liberalizmas ir susijęs su pozityvizmu ir skepticiz- 
mu pragmatizmas. 

b) Tos ar kitos tautos filosofijoj skirtingas svarstomų dalykų 
pasirinkimas, ir dėl to filosofinės kūrybos įvairumas dažnai priklauso 
nuo ypatingų tautoje atsiradusių reikalų. Kai antai tautoje reiškiasi 
ekonominė, socialinė, politinė krizė, tai yra akstino ypačiai užsiimti 
ir iš filosofinio požiūrio ekonominiais, socialiniais ir politiniais 
klausimais. Kai tautoje atsiranda didesnė religinė krizė, tai filosofija 
imasi daugiau spręsti centrinius pasaulėžiūros klausimus. Kai tautai 
gresia žymesnis dorinis pakrikimas, tai yra reikalo gilinti ypačiai 
orientaciją individualinės ir visuomeninės etikos klausimais. Kai 
specialiųjų mokslų autoritetas panaudojamas ne savo vietoje, ne jų 
kompetencijos ribose, kai jų vardu braujamasi siaurais, tik atskiroms, 
specialioms sritims tinkamais požiūriais spręsti apie visą realybę ir visą 
gyvenimą liečiančius filosofinius klausimus, tai tada tenka filosofijai 
ypačiai kovoti dėl savo autonomijos ir rūpintis nustatyti kompetenci- 
jos ribas tarp kitų mokslų ir filosofijos, įsakmiau nurodyti filosofijos 
reikšmę ir vietą kultūriniame gyvenime. 

Filosofinėje įvairių tautų kūryboje atsiranda įvairumų ir dėl įvairių 
įtakų iš kitų kraštų, kuriuose buvo ėję savo mokslus to ar kito krašto 
filosofijos atstovai arba kurių tautų kalbą čia daugiau moka ir daugiau 
ta kalba filosofinės literatūros naudoja. 

c) Kiekvienos tautos filosofijoj reikia ypačiai gilintis ne tiek į kitų, 
kiek į savo tautos pašaukimą, į savo tautos psichologiją. Kiekvienos 
tautos filosofija turi atlikti uždavinius, kurie jai iš esmės tenka savo 
tautos kultūros gyvenime. Tai liečia, žinoma, pirmiausia psichologiją, 
filosofinę pedagogiką, kultūros filosofiją, doros, teisės, meno ir 
visuomenės filosofiją. 

Filosofija juk turi išreikšti giliausiu, plačiausiu ir aukščiausiu būdu 
prigimtų galių sugebėjimų srityje ir atskiro žmogaus ir tautos sąmonę 
apie savo padėtį, apie savo kultūros reikalus, apie savo pareigas ir 
teises, apie pažangos perspektyvas. 

2. Kad tautos temperamente ir charakteryje įsigalėjusios ypatybės 
kultūros atžvilgiu ir kitais atžvilgiais tautos padėtis, tautos reikalai ir 
rūpesčiai turi nemažos reikšmės jos filosofijai, tai jau iš to, kas pasakyta, 
yra aišku. Bet dabar čia tenka pasvarstyti klausimą, ar tautų filosofijų 
įvairumai, skirtingumai yra tos rūšies, kad galima būt kalbėti apie esmės 
skirtumus tarp atskirų tautų filosofijų. 

a) Didžiojo karo metu Wundtas ir Bergsonas stengėsi įrodyti, kad 
aukščiausias filosofijoj momentas yra tautinis, ir išvesti kinų sienas tarp 
įvairių tautų filosofų'. Kilus ginčams betgi paaiškėjo, kad jų argumen- 
tai tokioms plačioms išvadoms neduoda pagrindo, kad tautiškumo 
pažymys nėra pats svarbiausias, sprendžiant apie tos ar kitos tautos 
filosofinės kūrybos vertę*. Tiesa nėra juk nei vokiška, nei prancūziška, 
nei angliška, nei itališka, bet visuotinio galiojimo, anttautinė. Kaip tik 
apie pačius didžiuosius tos ar kitos tautos filosofus kalbant, kai norima 
iškelti filosofijoj jų nuopelnus, paprastai pabrėžiama jų reikšmingumas 
ir vertingumas visoms tautoms ir visiems laikams. Jie paprastai yra 
turėję daugiau ar mažiau įvairių laikų ir tautų kultūrinių srovių įtakos 
taip, kad neretai tarp įvairios tautybės galvotojų yra didesnė vidujinė 
giminystė, negu tarp daugelio tos pačios tautos galvotojų. 

Kai sakoma, kad, girdi, aštuonioliktajame amžiuje Vokietijoj toks 
Dekartas tiek pat negalimas, kaip toks Kantas septynioliktajame 
amžiuje Prancūzijoj, tai tas tik parodo jų reliatyvų nuo laiko ir nuo 
vietos priklausėmumą, kurio niekas rimtai nė neneigia, bet jokiu būdu 
tai neįrodo jų filosofijos ekskliuzyvistiškai arba esmiškai tautinio 
charakterio. Antai dabar rimtų filosofijos istorikų nustatyta stipri 


1. W. Wundt, Die Nationen und ihre Philosophie, Leipzig 1915; H. Bergson, La philosophie 


frangaise, Paris 1915. 
2. Cfr. J. Benrubi, Gibt es eine nationale Philosophie? Internationale Monatschrift, 1917, 

senovės ir vidurinių amžių įvairių tautų filosofijos įtaka Dekartui. Kanto 
pagrindiniai filosofijoj susiorientavimai susidarė įtakoje Hume'o skep- 
ticizmo, Rousseau sentimentalizmo ir Newtono matematinio gam- 
tamokslio; jo transcendentalinis idealizmas yra rezultatas ieškojimo 
naujų kelių, norint išvengti Dekarto pradėto dogmatinio racionalizmo 
ir prie skepticizmo vedančio anglų empirizmo vienašališkumų, bet 
drauge stengiantis ne vieną esminį dalyką iš jų sau pasilaikyti. Maine 
de Biran buvo įtakoje Leibnizo, Kanto, Fichtės. Fichtės filosofijoj žymu 
įtaka Rousseau ir Plotino, o Hegelio filosofijoj daugeliu atžvilgių 
Aristotelio įtaka. Tokie žinomi XIX amžiaus prancūzų filosofai kaip 
Victor Cousin, H. Taine, T. Ribot ir Ch. Renouvier buvo didelėje 
vokiečių filosofijos įtakoje. 

b) Kai kurie bando įrodyti, kad yra iš esmės skirtingos tautinės 
filosofijos, remdamiesi perdėtu, nominalistiniu konkretumų ir 
individualumų vertinimu. Jie sako, kad žmonija realiai neegzistuoja, 
kad ji yra tik nerealios abstrakcijos padarinys, kad yra tikrumoje tik 
žmonės tokios ar kitokios tautos, tokios ar kitokios rasės. Dėl to, gir- 
di, nėra visoms tautoms, visoms rasėms jokių bendrų, vienokių tiesos, 
gėrio, doros, teisės, grožio normų: kas yra vadintina tiesa, dora, teisėta, 
gražu, tai esą priklauso nuo to, ar tai iš tikro turi kilmę iš ypatingų 
tautos, rasės savybių, ar tai derinasi su tautos, rasės uždaviniais, ar 
tai prisideda prie tautos, rasės išsilaikymo ir ar tai jos gerovei kokiu 
nors atžvilgiu yra naudinga. Tais nusistatymais einant, antai tyčiojamasi 
iš visus Žmones apimančios artimo meilės, iš visiems pripažįstamų 
asmens vertybei priklausomų žmogaus teisių ir pareigų, iš pagrindinių 
visas tautas ir rases liečiančių teisingumo ir žmoniškumo normų. 
Skelbiama net, kad tarp aukščiausios ir žemiausios rasės žmonių yra 
didesnis skirtumas, negu tarp žemiausios rasės žmonių ir aukščiausios 
rūšies gyvulių. Dėl to esą aukščiausios rasės tauta visai teisingai gali, 
pagal savo numatomus reikalus, siekti visais galimais būdais, — 
nevengdama nei smurto, nei prievartos, — kad jos interesams tarnautų 
žemesnės tautos, žemesnės rasės žmonės. 

Bet šitie perdėto tautiškumo ir rasiškumo nominalistiniai sam- 
protavimai remiasi klaidingais, kritikos neišlaikančiais prileidimais ir 
veda prie tikrų nesąmonių. 

Pirmiausia klaidingai yra neigiamas žmonijos, žmoniškumo 
sąvokos realus pagrindas. Mat jeigu sąvokos bendrumas turėtų reikšti 
jos turinio nerealumą, tai tada tektų nerealiais laikyti ir tautiškumą bei 
rasiškumą. Juk konkrečioje realybėje nėra antai nei lenkų, nei žydų 

tautos bei rasės, kaip atskirai savyje egzistuojančios esybės, o yra tik 
štai tie ir tie konkrečiai egzistuojantieji lenkai ir žydai. Bet kaip visuose 
lenkuose ir žyduose yra jų tautai ir rasei charakteringų realių ypatybių, 
kurias galima išreikšti bendromis sąvokomis, taip tas pat analogiškai 
pasakytina ir apie visiems žmonėms, kaip žmonėms, priklausančias 
savybes. Individualios būtybės juk šalia individualių savotiškumų turi 
tų pat ypatybių, žymių, kaip ir visos tos rasės, tos tautos, tos padermės, 
tos rūšies, tos kategorijos būtybės, ir pagaliau turi visa tai, ką turi turėti 
kiekviena egzistuojanti būtybė, būtent esmę ir egzistavimą, vienumą 
— tą ypatybę, kad joje, kaip ir visose kitose būtybėse, dalis yra mažesnė 
už jos visumą. Protas tad turi realaus pagrindo pačioje realybėje savo 
bendrų ir bendriausių, visuotinių sąvokų turiniams. Pavyzdžiui, šitas 
štai individualus arklys turi daug realių savybių tų pačių, kaip ir visi 
arkliai; turi realių ypatybių tokių pat, kaip ir visi gyvuliai, kaip ir visos 
būtybės. 

Jau ir kūno, augalinės bei juslinės srities, gyvybės pasireiškimų 
atžvilgiu įvairių tautų ir rasių žmonės turi antai pagrindinių bendrų 
savybių, kuriomis skiriasi nuo kitų šios žemės gyvūnų; tos savybės savo 
reikšme yra nepalyginamai didesnės, negu nuo skirtingų rasės ir 
aplinkos įtakų priklausantieji įvairumai. Juo labiau tad dvasinių galių, 
proto ir laisvos valios, vertybės ir jų dėsniai yra aukščiau tautų ir rasių 
skirtumų. Negali juk kitokie būti, pavyzdžiui, matematikos, 
mechanikos, fizikos, chemijos, astronomijos dėsniai mongolų tautose 
ir rasėse, o kitokie semituose ir arijuose. Kaip atskirų mokslų tiesos, 
taip ir giliausiai, pagrindiniausiai visus žmones ir visas esybes 
liečiančius klausimus svarstančiosios filosofijos tiesos turi savo 
objektyvų galiojimą nepriklausomai nuo tautinių ir rasinių skirtumų. 
Siekimas tad čia turėti kažkokius skirtingus nuo objektyvios tiesos 
reikalavimų rasinius nusistatymus reikštų dalykų nesupratimą ir nuo 
tikros tiesos nukrypimą. Juo kurioje tautoje ir rasėje kultūros vertybės 
geriau suprantamos ir labiau branginamos, juo ten daugiau supran- 
tamas ir vertinamas visų žmonių, visų tautų ir rasių solidarumas, juo 
ten labiau pagerbiamos kiekvienam žmogui priklausančios tokios pat 
pagrindinės teisingumo ir žmoniškumo teisės ir pareigos. Juo labiau 
tautos ir rasės vertina didžiąsias, bendrąsias vertybes, juo dėl to 
vertingesnės darosi tos pačios tautos ir rasės, juo labiau sugeba suprasti, 
kurios tautinės ir rasinės ypatybės yra geros, kurios iškrypusios, kurios 
taisytinos. Kaip atskiro žmogaus, taip ir atskirų tautų bei rasių 

savotiškumai turi būti gilesnių idėjų ir aukštesnių normų šviesoje 
svarstomi, vertinami ir tvarkomi, 

Negalima dėti į pačios pasaulėžiūros ir filosofijos pagrindus nei 
tautiškumo nei rasiškumo ypatybių, nes tie pagrindai turi savyje viską 
apimti ir dėl to turi būti pastovaus galiojimo. Tuo tarpu tautinis bei 
rasinis momentas yra žmogui kad ir svarbus, bet tik dalinis dalykas 
ir ne pats aukščiausias; be to, tautos ir rasės atsiranda ir keičiasi. 


Iš viso to, kas čia pasakyta, turi būti aišku, kad tautos filosofija 
neturi užsidaryti savo tautinėse bei rasinėse savybėse, negali jų laikyti 
savaime aukščiausiu dalyku, tiesos, gėrio, teisės ir grožio didžiausiais 
kriterijais, kitaip sakant, kad tiesos paisanti tautos filosofija negali iš 
esmės skirtis nuo kitų tautų filosofijos. 

3. Kalbant apie tautos filosofiją, pravartu čia taip pat paliesti 
klausimą, ar filosofija turi būti ta prasme tautinė, kad ji reikalinga kiek- 
vienam tautiečiui, ir ar dėl to nėra reikalo skirti dvi filosofijos rūšis, 
iš kurių viena išreiškia vadinamojo paprasto sveiko proto pagrindiniais 
klausimais nusistatymus ir yra kiekvieno atėjusio į protą tautiečio 
dalykas, o kita mokslinė — tik filosofų, specialistų. 

a) Į pirmąjį klausimą tenka atsakyti teigiamai: taip, filosofija yra 
reikalinga kiekvienam į protą atėjusiam tautiečiui. Kiekvienas žmogus 
turi būti ir yra animal philosophicum ne tik galimybėje, bet ir aktualybėje. 
Paanalizuokime vadinamojo sveiko proto galvojimo turinį, kaip jis 
reiškiasi ir pas nemokytus žmones, tai tame galvojimo turinyje rasime 
nemaža tos rūšies minčių, kurios iš esmės tokios pat savo pagrinde 
randamos ir filosofijos mokslo žinovų raštuose; tik šičia jos yra daugiau 
ar mažiau metodiškai, sistemingai, kritiškai, trumpai sakant, mokslo 
būdu reiškiamos, 

Kiekvienam žmogui, protu žvelgiančiam į gyvenimą, į aplinką, į 
santykius su įvairiais žmonėmis ir su įvairiomis institucijomis, 
sąmoningai tvarkančiam savo gyvenimą, atsižvelgiant į savo gyvenimo 
tikslą ir uždavinius, tenka čia reikšti nusistatymus, kurie metodiškai, 
sistemingai, kritiškai svarstomi ir sprendžiami filosofijos moksle. 
Negalima sakyti, kad ir pas nemokytus žmones tuose nusistatymuose 
nebūtų visai paisoma kritiškumo ir nuoseklumo. Ir nemokytiems 
žmonėms čia tenka susidurti ne kartą su skirtingomis pažiūromis, 
pasitaiko keblių atsitikimų, kyla ginčų. Pagaliau refleksija, ne kartą labai 
gyva ir giliai bei plačiai siekianti, veikia ne tik standartizuoto mokslinio 
galvojimo srityje. Dėl to ir nemokytų žmonių sveiko proto filosofija 

neretai reiškiasi gana imponuojančiai. 

Tautoje sveiko proto filosofijos mintys yra užfiksuotos patarlėse, 
pasakų pamokančiuose apmatuose ir išvadose, dainose, įvairiuose 
padavimuose, papročiuose, sąryšyje su religijos ir doros klausimais. 

Juo gyvenimas darosi sudėtingesnis, painesnis, juo daugiau atsiran- 
da pakitėjimų ir naujumų politiniame ir apskritai kultūriniame 
gyvenime — juo daugiau yra akstinų gilintis ir plėtotis filosofinei sveiko 
proto orientacijai. Filosofinė sveiko proto refleksija veikti yra nuolatos 
skatinama religinio ir dorinio sąmoninimo bei auklėjimo priemonėmis. 
Į mases eina, tarp kitko, ir su filosofinėmis mintimis įvairūs politiniai, 
socialiniai ir kitokios rūšies visuomeniniai judėjimai. 

Žinoma, kaip apskritai kultūrinės pažangos niekados negali būti 
tautoje per daug, taip tai liečia ir sveiko proto filosofijos padėtį tauto- 
je. Svarbu, kad būtų vis gilesnis ir plačiąją visuomenę liečiančiais 
įvairiais kultūriniais klausimais visoje tautoje susipratimas. Labai 
žalinga, kai atsiranda plačiose masėse idėjinis pakrikimas, visus 
liečiančiais klausimais nesiorientavimas; tada visuomenėje 
sugyvenimas netenka reikalingos idėjinės bazės, idėjinio susicemen- 
tavimo. Ypač mažai tautai tenka labai žiūrėti, kad nepristigtų sveiko 
proto filosofijos išteklių, kai ima siausti aplinkui audros ir grasomai 
reikštis sąlygų netikrumas. 

b) Kalbant apie santykius tarp čia tik ką bendrais bruožais svarstytos 
nemokslinės sveiko proto filosofijos ir mokslinės, specialistų filosofų 
filosofijos, tenka pasakyti, kad daug kur tie santykiai nėra tokie, kokie 
turėtų būti. 

Dažnai mokslinė filosofija laiko savo uždaviniu atsiremti tik į 
specialių mokslų jau svarstytus faktus. Filosofija tada imasi aiškinti tų 
mokslų pagrindines sąvokas ir pagrindinius principus ir suvesti į darnią 
sistemą jų rezultatus. Jei kartais leidžiamasi mokslinėje filosofijoje ir 
kiek toliau, būtent į plačiųjų ir giliųjų pasaulėžiūros klausimų 
svarstymą, tai betgi paprastai neįsisągmoninama esminio sąryšio su visu 
žmogaus gyvenimu, taigi ir su nemoksline sveiko proto filosofija. Tuo 
būdu mokslinė filosofija kažkaip išsilaužia iš realaus gyvenimo visumos 
konteksto, nemato organinio sąryšio su įvairiomis kultūros sritimis ir 
su Žmogaus neintelektualiniais gyvybiniais reikalais bei uždaviniais. 
Mokslinė filosofija neretai užsidaro sistemoje, neturinčioje nei durų, 
nei langų į išorę, ir jos turinys atrodo kaip koks atsijęs nuo gyvenimo, 
vien tik savim tenkinąsis idėjų pasaulis. 

Ne be pagrindo tokią, bloga prasme, abstrakčią mokslinę filosofiją 

puola visoki gyvenimo filosofijų, pragmatizmo, egzistencialinės ir 
iracionalinės filosofijos atstovai. 

Iš tikro mokslinė filosofija savo esmėje turi būti ne kas kita, kaip 
moksliškai, metodiškai, sistemingai, kritiškai išvystyta, galimai 
ištobulinta nemokslinė sveiko proto filosofija. Mokslinė filosofija turi 
suprasti esminį mokslinio filosofinio pažinimo sąryšį su visu žmogaus 
gyvenimu, su visa realybe, kad ir ne visais atžvilgiais pažinta ir kai 
kur nesiduodančia savo pasireiškimų (konkrečių, individualių) įsprausti 
į uždaros sistemos rėmus. Nepametusi esminio sąryšio su gyvenimu, 
mokslinė filosofija neturi niekados jaustis savyje uždara ir pilnai 
pabaigusi visus savo svarstymus, nes gali būti surasta naujų reikšmingų 
realybės svarstymo požiūrių. 

Tikra mokslinė filosofija turi turėti platesnę bazę, negu visi specialūs 
mokslai drauge paimti. Jos bazė — visa realybė, kuri visais atžvilgiais 
ne tik specialių mokslų, bet ir iš viso nėra pažinta. Kai mokslinio 
filosofinio pažinimo visuotiniausiu objektu yra esybė, kuri yra analoginė 
ir kuri dalinasi į aktualią ir potencialią, tai suprantama, kad mokslinis 
filosofinis žvilgsnis turi būti atviras, be baimės ateities naujumams ir 
pažangai sutikti. 

Tikra mokslinė filosofija neturi būti vergiškai pririšta prie sistemos 
ar joje aklai uždaryta. Kur tik filosofinėms mintims yra reikalo ir pro- 
gos reikštis, tai visu tuo turi domėtis ir mokslinė filosofija. O 
filosofinėms mintims yra progos ir reikalo reikštis ir istorijoje, ir 
literatūroje bei mene, ir publicistikoje, ir visuomeniniame, ir politiniame 
gyvenime. Mokslinei filosofijai turėtų rūpėti visais galimais būdais 
padėti auklėtis ir tobulėti ir nemokslinei sveiko proto filosofijai. 

Tik šitokia mokslinė filosofija galės tinkamai atlikti savo pareigas, 
savo uždavinius tautos gyvenime. 


V 


Visi ligšioliniai svarstymai, kurie lietė filosofijos naudingumą ir 
svarbumą kiekvienai tautai, kuriais nurodyta tikros filosofijos ypatybės 
ir uždaviniai, ir paisytinos tautinės savybės tautos filosofijoj, atsi- 
žvelgiant į reikšmingesnius čia priekaištus, turi būti svarbūs kiekvie- 
nai tautai, taigi ir mūsų tautai. 

Mums juk svarbu įsijungti į kultūrinio pasaulio vertingos filosofi- 
jos pozityvų darbą. Ir iš kitų tautų praeities ir iš jų dabarties reikia 
stengtis asimiliuoti tai, kas randama geriausio, kas gali tinkamiausiai 

patarnauti tikram mūsų tautos kultūriniam subrendimui, didesnei 
mūsų tautos kultūrinei pažangai. 

Bet žiūrėdami universaliai vertingų laimėjimų bendroje kultūringo 
pasaulio gyvenimo plotmėje, mes neturime užmiršti ir apie specialiai 
mūsų tautai rūpimus filosofijoj dalykus. 

Žinoma, būtų klaidinga stengtis dėti į filosofijos pagrindus savo 
šiokias ar tokias tautines bei valstybines savybes arba, tuos pagrindus 
nustatant, vadovautis kokiais ypatingais tautiniais ir valstybiniais in- 
teresais ir sumetimais. Mes negalime čia sekti pavyzdžiais nei tų 
valstybių, kur filosofijoj tiesa nustatoma pagal tai, kiek derinasi su 
valdančios partijos bei klasės tikslais ir uždaviniais, nei tų tautų, kur 
filosofijos pagrindai stengiamasi iš esmės atremti į specifines rasės 
ypatybes. 

Kurie tad specialūs tautiniu požiūriu mums turi filosofijoj reikalai 
rūpėti? 

Mums turi rūpėti gerai pažinti mūsų tautos filosofijos istoriją, 
dabartinį mūsų filosofijos stovį, mūsų filosofinio darbo eigą. 

Mums turi rūpėti gerai išsiaiškinti įvairius mūsų tautos psichologi- 
jos klausimus. Svarbu čia, tarp kitko, suprasti klausimų statymo ir 
aiškumo reikalavimų psichologiją. Svarbu pažinti, kaip tautoje taikomi 
bendrieji doriniai principai, ypač kai jų konkretesnis taikymas gali eiti 
ne dedukcijos, bet adaptacijos keliu. 

Svarbu pažinti mūsų visuomenės psichologiją ir iš psichologijos 
punkto visuomenės santykius, sąjūdžius ir visuomeninio veikimo 
sąlygas. 

Mums turi rūpėti filosofijos įtakos sėkmingas reiškimasis mūsų 
kultūros, mūsų visuomenės gyvenimo srityse. 

Mums turi rūpėti mūsų inteligentijos visais atžvilgiais idėjinė 
orientacija, kuri negali nesiremti filosofijos pažiūromis. 

Mums turi rūpėti, kad mūsų tautos pašaukimas ir jos kultūros 
uždaviniai būtų sąmoningai išryškinti, atsižvelgiant į mūsų tautos 
ypatingą padėtį ir į ypatingą laiką, kuriame gyvename, ir kad būtų 
nustatyti ir įvertinti mūsų kultūrinio gyvenimo svarbesni teigiamumai 
ir neigiamumai. 

Apie kai kuriuos čia suminėtus rūpesčius pravartu, kad ir trum- 
pai, bent kiek įsakmiau išsitarti. 

1. Dėl įvairių nelemtų istorinių priežasčių mūsų praeities filosofija 
yra mažai ištirta; bet kiek žinoma, ji yra skurdi, optimizmo nežadinanti. 

Mažai mes žinome apie Vilniaus akademijos ir Vilniaus universiteto 

laikų grynosios filosofijos atstovus ir jų veikalus?. Daugiau yra 
prieinamos medžiagos apie tuolaikines kultūrinio ir visuomeninio 
gyvenimo orientacijas; bet lietuviškų gilesnių studijų kol kas ir apie 
tai neturime. 

Uždavinys mūsų filosofijos istorikų, kai jų bent kiek daugiau 
turėsime, turės būti nušviesti, kad ir negausių, mūsų praeityje 
pasižymėjusių mintytojų-filosofų darbus, nors jie rašė ir ne lietuviškai, 
ir neturėjo tikros tautinės sąmonės. 

Mums irgi pravartu šiek tiek daugiau sužinoti antai kad ir apie XVIII 
amž. filosofą Krupavičių, apie XIX amž. pirmos pusės mūsų krašto 
filosofą antikantistą Angelą Daugirdą (1770-1835), apie antihegelistą ir 
antišelinginistą Maksimilijoną Jokubavičių (1785-1853); paskui apie kiek 
vėlesnius: apie mesianistą Andriejų Tovianskį (1799-1878), apie Antaną 
Bukotą (1808-1876), kuris 50 metų anksčiau už prel. prof. Aleksandrą 
Dambrauską-Jakštą buvo aukštai kėlęs filosofijoj nuopelnus lenkų 
filosofo Hoene-Wronskio; apie Kiprą Norvidą (1821-1883), kuris 
domėjosi daugiau visuomenės filosofijos problemomis. 

Nedaug kas iš mūsų žino, kad vyskupas Antanas Baranauskas yra 
rašęs ne tik ,,Anykščių šilelį'', ne tik žinomas populiariąsias dainas, 
bet kad yra išspaudinęs pagrindinį filosofinį savo veikalą lenkiškai O 
progresyj transcendentalnej. 

Ne ką mes žinių teturime ir apie XIX amžiaus mūsų krašto idėjinio 
gyvenimo peripetijas iki Simano Daukanto ir vyskupo Valančiaus, o 
ir iš vėlesnių XIX amž. laikų stinga mums idėjų istorijos požiūriu ir 
kultūrinio gyvenimo sistemingų aprašymų. XX amžiaus mūsų kultūros 
ir filosofijos istorija senesniesiems žinoma iš asmeninių susipažinimų, 
iš periodinės ir neperiodinės spaudos sekimo ir iš artimųjų bei 
pažįstamųjų pasakojimų. Bet bebręstančiam ir neseniai subrendusiam 
jaunimui būtų labai pravartu, jei būtų išsamesnių, plačiu požiūriu 
studijų apie mūsų protinės kultūros eigą ir išvaizdą ir per šio amžiaus 
jau nemažą į praeitį nuėjusį laikotarpį. 

Nuo 1922 metų, tai yra nuo atsiradimo filosofinio laikraščio Logos 
ir nuo mūsų universiteto įsteigimo, filosofinis darbas ryškiau reiškiasi 


3. Šiuo atžvilgiu nemaža galima pasinaudoti iš šių dviejų pagrindinių lenkų kalba 
išleistų veikalų: 

M. Balinski, Dawna Akademia Wilenska, Petersburg 1862. 

J. Bielinski, Uniwersytet Wilenski, Krakow 1899-1900. 

Ypač šitame J. Bielinskio veikale svarbus antrojo tomo 46-tas perskyrimas, kuris 
specialiai yra skirtas Vilniaus akademijos ir universiteto filosofijos padėties istorijai. 

ir mūsų spaudoje ir paskaitomis. Nemažai jau nuveikta, bet dar visų 
ir elementarinių darbų nepadaryta. Juk dar neturime elementarinio 
filosofijos sistemos vadovėlio, neturime ir iš ne vienos filosofinės 
disciplinos išleisto kurso. Turime jau, Dievui dėkui, prof. St. Šalkauskio 
rūpestingai ir sumaniai sudarytą ir plačiai inteligentijai žinotiną 
filosofinę terminiją; ji paskelbta 1937 m. Logose ir paskui išleista atskirai; 
gi 1938 m. Logose yra tas pats dalykas duotas kita tvarka; tenai ėjo 
alfabetine tvarka pagal pradžioje padėtus lietuviškus terminus, o šičia 
alfabetine tvarka pagal pirmoje vietoje dedamus vokiškus terminus. 

Bet daug, labai daug reikia dar dirbti, rašyti ir spausdinti grynosios 
filosofijos srityje. Iki šiol vis per maža turėjome šitam reikalui pajėgų, 
o ir tos pačios buvo tampomos į įvairius kitus darbus. 

2. Mūsų filosofų uždavinys būtų plačiau, visašališkiau išryškinti 
mūsų tautos pašaukimą ir jos kultūrinius uždavinius, atsižvelgiant į 
mūsų tautos ypatybes ir į mūsų tautos ypatingą padėtį ir ypatingą laiką, 
kuriame gyvenime, ir į iki šiol pasireiškusius mūsų gyvenimo svar- 
besnius teigiamumus ir neigiamumus. 

Dėl to fakto, kad mūsų tauta gyvena apsupta iš kelių pusių 
gausingų ir galingų kaimynų, mums reikia pirmoje vietoje stiprėti, kiek 
galima daugiau, dvasinės kultūros srityje. Reikia mums visa, kas yra 
mūsų kaimynuose teigiamo, mokėti įvertinti ir sugebėti vengti tų visų 
neigiamybių, kurios juose reiškiasi. Šitam uždaviniui sėkmingai atlikti 
reikia nemažos ir filosofinės kultūros ne tik filosofams specialistams, 
bet ir plačiajai mūsų inteligentijai. 

Dėl to fakto, kad mūsų tauta yra maža ir kad mes negalime savo 
pajėgų be atodairos eikvoti, svarbu, kad mūsų tautoje įsigalėtų 
sveikiausia filosofinė srovė, apie kurios ypatybes ir uždavinius esu 
anksčiau gan įsakmiai kalbėjęs. Mums ypač reikia vengti siaurų, lėkštų 
filosofinių sistemų įtakos, kurios ne mažina, bet didina idėjinį tautoje 
pakrikimą ir į jokią gilesnę pozityvią pažangą neveda. 

Dėl to fakto, kad mūsų tauta yra maža ir kad mums daugiau tenka 
kovoje dėl būvio ir dėl geresnės ateities pasitikėti dvasinės kultūros 
stiprėjimu, kyla nepaprastai atsakingas ir sunkus mūsų inteligentijos 
uždavinys. 

Giliau susirūpinti dvasios kultūros pagrindais, taigi filosofine 
kultūra, turi mus skatinti ir baisi daugeriopu atžvilgiu krizė, kurioje 
dabar gyvena pasaulis. Kai dabar eina gilus vertybių perkainojimo pro- 
cesas, kai dabar taip išjudinta asmens reikšmės, šeimos, visuomenės, 
tautinių ir tarptautinių santykių sąmonė, reikia mūsų inteligentijos 

atstovų nepaprastai didelių dvasinės kultūros pastangų, kad 
išvengtume įsigalėjimo taip pragaištingos idėjinės anarchijos, kurią 
paprastai seka papročių ir doros smukimas, visais atžvilgiais tautos 
merdėjimas. 

3, Mums reikia tad susirūpinti ne tik grynąja filosofija, bet ir filosofi- 
jos įtaka įvairiose mūsų kultūros, mūsų visuomenės gyvenimo srityse. 
Mums reikia tinkamai filosofiškai sugebančių savo darbo plotmėje 
orientuotis valstybininkų, juristų, sociologų, ekonomistų, medikų, 
gamtininkų, įvairios rūšies mokytojų, rašytojų, menininkų, meno ir 
literatūros kritikų, visuomenės veikėjų, publicistų, organizacijų vadų. 

Ir ypač visoje inteligentijoje mums riekia kuo daugiausia žmonių, 
įstengiančių sąmoningai ir kritiškai orientuotis savo profesijoj, 
visuomenės ir valstybės gyvenime, pasireiškiančiose mūsų krašte 
ideologinėse, kultūrinėse, visuomeninėse, socialinėse ir politinėse 
linkmėse. 

Tam visam, aišku, reikia kiek galima didesnio bendro kultūrinio, 
taigi ir filosofinio pasiruošimo ir susiorientavimo. Svarbu ypač jaunimui 
giliau pasiruošti filosofiškai, kad galėtų greičiau ir tikriau susiorientuoti, 
ką laikyti vertinga iš senesniųjų palikimo, ką galima ryžtis keisti ir kokia 
kryptimį. 

Dar aiškiau reiškiasi filosofinės kultūros stiprinimo ir platinimo 
reikalas, kai pažiūrime į mūsų visuomenės gyvenimą iš pasaulėžiūros 
reikalų punkto. 

Mūsų inteligentijai kaskart darosi aktualiau ir reikalingiau 
nuodugnesnis išsiaiškinimas daugelio sunkių, subtilių, keblių 
klausimų, kaip antai kultūrinės pažangos ir prigimto humaniškumo 
kultivavimo teisėms ir pareigoms suderinti su ypatingais antgamtinio 
tikslo reikalavimais, su antgamtinių tiesų ir priemonių kaskart 
tobulesnio panaudojimo uždaviniais. 

Mūsų vadinamoji liaudis, susidėjus taip įvairioms aplinkybėms, 
verčiama dabar yra pereiti iš daugiau ar mažiau uždaros katalikiškos 
aplinkos į mišrias kryžkelių, rinkų ir įvairių kitų viešų vietų gyvenimo 
psichologijos sąlygas, ir kaskart daugiau jai tenka susidurti su įvairiais 
ant klaidingų hipotezių, iškraipytų žinių ir sofistiškų samprotavimų 
paremtais priekaištais prieš tikėjimą. Reikalinga tad sėkmingesniam 
plačiosios visuomenės čia susiorientavimui atitinkama katalikų 
inteligentų pagalba. Tad ir šiuo atžvilgiu mūsų inteligentijai tenka didin- 
ti ir gilinti savo dvasios kultūros išteklius. 

Taip, tautai svarbu ir reikalinga ir grynosios filosofijos darbo srity- 

je kaskart didesnė ir judresnė pažanga. 

Kai grynosios filosofijos srityje bus daugiau parengta priemonių 
ir galimumų lengviau ir greičiau susiorientuoti svarbiaisiais filosofijos 
klausimais, tai filosofijos įtaka bus sėkmingiau vykdoma ir įvairiose 
kitose kultūros ir visuomenės gyvenimo srityse. Antra vertus, svar- 
bu, kad filosofijos reikšmė ir su ja gilesnio, ypač patiems inteligentams, 
susipažinimo reikalas kaskart aiškiau būtų suprantamas pagal įvairius 
kultūros ir visuomenės gyvenimo padėties ir pažangos reikalavimus. 
Reikia, kad virstų ilgainiui savaime aiškia aksioma, jog tinkamas filosofi- 
joj orientavimasis yra privalomo inteligentams, nuolat tobulinamo ir 
papildomo, bendrojo išsilavinimo dalis. Tai įgalins mūsų inteligentiją 
ir visą susipratusiąją visuomenę tinkamiau dirbti dvasios kultūros 
pažangos darbą ir iš viso duos galimumo mūsų tautai taip sunkiose 
sąlygose ir aplinkybėse atlikti savo būtinuosius kultūros uždavinius. 

II. GNOSEOLOGIJA 


KAS YRA GNOSEOLOGIJA? 


Gnoseologijos supratimas. Svarbesnieji jos klausimai. 
Įvairūs to mokslo pavadinimai. Jos vieta ir reikšmė 
mokslinio žinojimo srityje. 


1. Gnoseologija yra filosofijos dalis, kurioje svarstomi pagrindiniai 
klausimai apie žmogaus pažinimo vertę tiesos atžvilgiu. 

Su realybe ir gyvenimu besiskaitančioji filosofija turi turėti sąryšį 
su faktais ir stengtis iš giliausių svarstymo punktų juos nušviesti. 
Gnoseologija turi reikalą su pažinimo faktais; jų apsčiai pateikia ir 
gyvenimas ir mokslai. 

Kasdieninio ir nekasdieninio gyvenimo ir visų mokslų žinios — juk 
tai vis pažinimo faktai. Kai aš kalbu, kad per kiemą perlėkė paukštis, 
kad sode yra įvairių medžių, kad ten gatvėje eina trys žmonės, aš kalbu 
tuomet apie pažinimo faktus. Kai aš turiu galvoje aritmetikos bei 
algebros skaičiavimus, geometrijos teoremas, fizines bei chemines 
daiktų ypatybes, astronomijos nurodymus apie atstumą saulės nuo 
žemės, botanikos, zoologijos, mineralogijos, istorijos ir kitų mokslų 
duodamas žinias, tai visais atvejais aš turiu galvoje pažinimo faktus. 

Žinoma, kai aš sakau, kad ant to ir to medžio šiemet yra daug 
obuolių, tai aš nemanau sakyti, kad obelies ir obuolio visas egzistavimas 
susiveda į tai, kad jie yra pažinti; aiški juk būtų nesąmonė kalbėti apie 
saldų, rūgštų, saldarūgštį, kvepiantį, raudoną, apvalainį pažinimą, apie 
tai, kad kas valgo obuolį, tasai valgo pažinimą. Panaši nesąmonė būtų 
manyti, kai aš kalbu apie tokį ir tokį saulės nuo žemės atstumą, kad 
aš čia turiu galvoje saulės pažinimo nuo žemės pažinimo atstumą. Betgi 
tie ir kiti įvairūs dalykai, apie kuriuos aš kalbu ir galvoju, turi būtinai 


70 FILOSOFIJOS RAŠTŲ RINKTINĖ 





tą bendrą ypatybę, kad jie tuo laiku, kai aš apie juos galvoju, yra šiaip 
ar taip atsiradę pažinimo srityje. 

2. Tą bendrą visų pažintų daiktų ypatybę turi visų mokslų ir kas- 
dienio gyvenimo pažinimo dalykai, kjek jie yra galvojimo objektai. 
Tačiau ne visi mokslai užsiima tos bendros visiems pažinimo objektams 
ypatybės svarstymu. Mat kiekvienas mokslas tyrinėja dalykus tik tam 
tikrais atžvilgiais. Chemija, pavyzdžiui, tyrinėja tik chemines daiktų 
ypatybes, fizika tik fizines; jeigu daiktas priklauso negyvajai gamtai, 
tai jį galima svarstyti ir iš mineralogijos, gal kristalografijos ir kitų 
specialių mokslų punkto; jeigu daiktas yra iš gyvosios gamtos srities, 
tai jį galima tyrinėti biologijos, anatomijos, fiziologijos, botanikos ar 
zoologijos ir kitų atitinkamų mokslų atžvilgiais. 

Daiktų konkreti realybė yra per daug apsti, kad galima būtų ją visą 
ištirti vieno ar kito atskiro mokslo atžvilgiu. Teisingai sakoma, kad visi 
atskiri mokslai stovi ant atotraukos (abstrakcijos) pamato, nes juose 
daiktai tyrinėjami tik tam tikrais atžvilgiais, turint tik tam tikros rūšies 
daiktų ypatybes. Čia tarp mokslų ypač pažymėtinas yra tas skirtumas, 
kad vieni turi galvoje visiems pažintiems daiktams bendras ypatybes, 
o kiti tik didesnei ar mažesnei daiktų grupei. Zoologija antai turi galvoj 
tik gyvulius, botanika tik augalus. Tuo tarpu toks mokslas kaip on- 
tologija, kuris svarstymo objektu turi esybę, kaip tokią, esmę, santykį 
tarp atsitiktinių ypatybių ir esmės, įvykimą ir jo priežastis, galimybę, 
turi galvoj tais bendrais atžvilgiais visus daiktus, nes tokie svarstymai 
liečia visus daiktus. Panašiai liečia visus daiktus ir pažinimo svarstymai, 
nes visi daiktai, kuriuos tik mes galime turėti galvoj, yra tuo pačiu jau 
pažinimo objektai. 

3. Mokslai, kurie savo tyrinėjimais šiaip ar taip liečia visus pažintus 
ir galimus būti pažintais daiktus, vadinasi filosofijos mokslais. 

Kai kurie bando diskredituoti filosofijos mokslus sakydami, kad 
filosofija turi reikalo su atotraukomis, o ne su faktais. Iš to betgi, kas 
pirma pasakyta, pakankamai turi būti aišku, jog visi mokslai be išimties 
(net geografijos ir technikos mokslai), kaip tyrinėjantieji ne visais 
atžvilgiais turimus galvoj daiktus, rymo ant atotraukos pamato. Kiek 
tai liečia faktus, tai juk kiekvienas šiokios ar kitokios realybės faktas 
gali būti konstatuotas kaip realus tik pažinimo pagalba. Apie visus kitus 
faktus galime kalbėti, ir mūsų kalba turės prasmės tiktai tuomet, kai 
jie bus šiaip ar taip mums žinomi, kai jie bus sąryšyje su pažinimo 
faktais. 

Kai kurie vėl bando neigti net pažinimo svarstymų vertę dėl to, 

kad, girdi, pažinimo, kaip tokio, negalima nei matuoti, nei sverti, kad 
jis neturi materialinio fakto ypatybių. Bet teigimas, kad visi mokslinio 
tyrinėjimo objektai turi turėti materialinių faktų ypatybes, gali remtis 
tik savotiška pasaulėžiūra; na, o šiokis ar kitokis pasaulėžiūros 
nusistatymo darbas gali eiti tik pažinimo priemonėmis; taip pat tas 
teigimas yra savotiška pažinimo išdava; būtų tad sau pačiam 
prieštaravimas, to teigimo autoritetu remiantis, neigti pažinimo 
tyrinėjimų vertę. 

Atvirkščiai, filosofijos mokslus, palyginant su kitais, pavyzdžiui, 
eksperimentiniais gamtos mokslais, reikia laikyti pagrindiniais. Visi 
mokslai, taigi ir gamtamokslis, savo tyrinėjimų eigoje naudojasi logikos 
taisyklėmis, pretenduoja savo srityje tiesą pažinti, o tuo tarpu netyrinėja 
nei tų taisyklių vertės, nei nebando spręsti svarbiuosius apskritai 
pažinimo tiesą liečiančius klausimus. Kiek tie mokslai šitų dalykų 
nesvarsto, o betgi be jų apsieiti negali, tiek juos reikia pavadinti 
nekritiškais. Tokiu būdu svarstančioji tuos dalykus filosofija pateikia 
aniems mokslams kritiškumo pagrindą. 

4. Pažinimą nagrinėja ne vienas kuris filosofijos mokslas, bet keletas 
mokslų įvairiais atžvilgiais. Pažinimo kilmę, vyksmą sieloje, pažinimo 
proceso pergyvenimą liečiančius klausimus svarsto psichologija; apie 
pažinimo dorinę vertę kalba etika; apie pažinimo eigos reguliavimo 
dėsnius, norint prieiti tiesą, moko logika su metodologija; bendras su 
kitais visais įvykiais pažinimo ypatybes ir bendrus su visais kitais 
įvykiais pažinimo dėsnius tyrinėja ontologija (ontologija antai kalba apie 
esybės, vienumo, gerumo, tiesos, grožio, substancijos, atsitiktinumo, 
akto ir galimybės, priežasčių sąvokų ir pačių pagrindinių dėsnių realų 
pagrindą); o visi pagrindiniai klausimai apie žmogaus pažinimo vertę 
tiesos atžvilgiu įeina į gnoseologijos mokslo sritį. 

5. Iš bendrosios gnoseologijos klausimų pažymėtini ypač šie: 

a) Kas yra gnoseologija? kaip ji kritiškai yra galima? iš kokių faktų 
išeinant, galima kritiškai pradėti gnoseologinius svarstymus? 

Svarbesniųjų gnoseologijos srovių apžvalga. Kaip orientuotis 
gnoseologinių teorijų įvairume? 

b) Apie pažinimo esmines ypatybes; apie tiesos ir klaidos 
supratimą. 

c) Apie tiesos kriterijų (būtent, ar galima ir kaip galima atskirti su 
tiesa sutinkantį pažinimą nuo klaidingo) ir apie visiško abejojimo vertę 
(skepticizmo pozicijų kritiškas įvertinimas, metodinio abejojimo ribų 
klausimas); apie kritiškai nepagrįstas dogmatizmo sroves. 

d) Apie pažinimo šaltinius ir jų tarpusavio santykį iš atžvilgio į 
tiesos pažinimą; čia ypač svarbu išsiaiškinti, kaip suprasti šį tariamą 
priešingumą: abstrakčios bendros sąvokos iš vienos pusės ir konkretūs 
individualūs daiktai, sąvokomis žymimi, iš kitos pusės (kritiškas 
svarstymas ypač įvairių idealizmo, racionalizmo ir empirizmo rūšių). 

e) Apie kitą tariamą priešingumą: kiekvienas pažinimas esąs 
sąmonės turinys, tuo tarpu pažinimu manoma pasiekti ir ne sąmonėje 
egzistuojantieji išorinio pasaulio daiktai (kritiškas svarstymas idealiz- 
mo, fenomenalizmo). 

f) Apie trečią tariamą priešingumą: jeigu proto pažinimas negalimas 
yra be pojūčių patyrimo medžiagos, tai kaip galima kėsintis protu 
pažinti jusliniam patyrimui neprieinamas esybes, kaip antai dvasinę 
sielą, Dievą. 

g) Teorinis ir praktinis pažinimas (pragmatizmo kritika). 

O specialinėje gnoseologijoje svarstoma atskiruose moksluose 
vartojamų pagrindinių specialių principų, metodų, dėsnių ir svarbesnių 
išvadų vertė tiesos atžvilgiu. 

6. Šitą filosofijos srities mokslą, kurį vadinu čia gnoseologija, toli 
gražu ne visi taip vadina. Vieni jį, vadina tiesiog kritika; bet toks 
pavadinimas atrodo per daug bendras ir neaiškus; mat yra visokių 
kritikos rūšių, kaip antai literatūros, politikos, meno kritika ir t.t. 
Netinka čia ir kriteriologijos pavadinimas, nes klausimas apie protingo 
tikrumo kriterijus — tai tik vienas iš daugelio gnoseologijos klausimų. 
Kiti jį vadina epistemonologija (nuo graikų žodžio epistėmė — mokslas 
ir logos — žodis), bet tas pavadinimas yra per siauras, nes šitame moks- 
le reikia turėti galvoj ne tik atskirų mokslų svarstomus pažinimo 
dalykus, bet ir mokslų svarstymais neapimtus kasdieninio gyvenimo, 
nemokslinio pažinimo faktus. Kiti vėl jį vadina noetika; bet tas žodis 
savo prasme nurodo vien proto pažinimą, tuo tarpu gnoseologijoj tenka 
svarstyti ir juslinio pažinimo vertė. Vokiečių ir prancūzų filosofų tasai 
mokslas dažnai vadinamas pažinimo mokslu, pažinimo teorija (Erken- 
ntnislehre, Erkenntnistheorie, thėorie de la connaissance); bet jį vadinti paži- 
nimo teorija sunku sutikti tam, kuris yra įsitikrinęs, kad šitame mok- 
sle galima prieiti tikroji tiesa, sužinoti, kad čia nėra reikalo ir nėra 
pagrindo visame tenkintis mažiau ar daugiau apytikrumo turinčiomis 
teorijomis; o pavadinti stačiai pažinimo mokslu nedera dėl to, kad ir 
psichologijos dalį, kur kalbama apie pažinimą, lygia teise galima 
pavadinti, ir kai kurie taip ir vadina, pažinimo mokslu; be to, kur kas 
tiksliau tam ar kitam mokslui pavadinti, jei tik galima, vieną žodį var- 

toti, o ne du. Netinka šitą mokslą vadinti įsitikrinimo teorija, 
įsitikrinimo mokslu (Gewissheitslehre, thėorie de la certitude), nes 
gnoseologija yra greičiau mūsų įsitikrinimų patikrinimas tiesos 
atžvilgiu; o kaip mumyse įvyksta įsitikrinimas, tai psichologijos 
klausimas. Paskutiniais laikais vokiečių ir prancūzų filosofijoj kaskart 
dažniau tas mokslas vadinamas gnoseologija; italų ir anglų jau seniau 
tas terminas vartojamas; rusai jau prieš porą dešimčių metų tuo žodžiu 
tą mokslą dažnai vadino. Tas pavadinimas neturi tų ydų, apie kurias 
dėl kitų pavadinimų kalbėjau. Tiesa, gnoseologija, žodžio kilmės 
žiūrint, reiškia pažinimo mokslą, bet senovės graikų kilmės žodžiui 
lengva duoti tikslų specialų terminologijoj paskyrimą; juo labiau, kad 
iki šiol tas žodis kita prasme ir nebuvo vartojamas!. 

7. Gnoseologija drauge su ontologija pagal sprendžiamus jose 
klausimus — tai pagrindinės filosofijos dalys. Gnoseologija yra kaip 
ir kritiškas įvadas į ontologiją su teodicėja; ontologija gi savo klausimais 
užima centrinę vietą visoj filosofijoj ir tokiu būdu visoje kritiško 
mokslinio žinojimo srityje. Gnoseologija kritiškai įprasmina logikos 
darbą, kai apskritai išaiškina sąvokų, spreęsmų ir protavimų vertę tiesos 
pažinimui. Racionalinė psichologija ir gamtos filosofija savo objektams 
nušviesti panaudoja ontologijoj ir gnoseologijoj pagrįstus nusistatymus. 
Gnoseologijos svarstymai turi didelės reikšmės ir etikos mokslui; mat 
gnoseologijoj sprendžiami klausimai apie santykį tarp teoretinio ir 
praktinio pažinimo apskritai, kritiškai įvertinamos moralinio dogmatiz- 
mo, pragmatizmo pozicijos, nustatomas santykis tarp metafizikos ir 
etikos. Trumpai kalbant, gnoseologijos dalykas yra garantuoti filosofijai 
tikro kritiškumo charakterį. 

Toliau gnoseologijai tenka išsitarti apie filosofijos santykius su 
specialiais mokslais ir nemoksliniu pažinimu. Gnoseologijos dalykas 
yra duoti nurodymų, kaip orientuotis specialių mokslų, filosofijos ir 
kultūros vertinimo krizėje. Gnoseologijos uždavinys yra padėti kritiškai 
nusistatyti mokslinės pasaulėžiūros pagrindus. 

Su realybe ir gyvenimu besiskaitančioji gnoseologija pakerta šaknis 
indiferentizmui idėjinėje srityje, duoda galimumo įrodyti dvasinės 


1. Aš čia paminėjau tik dažniau sutinkamus ir aktualesnius to mokslo pavadinimus. 
Neminėjau pavadinimo logica maior, logica materialis, nes tie pavadinimai sutinkami veik 
tik lotyniškuose filosofijos vadovėliuose; be to, jie yra aiškiai netikę, nes minėti kad ir 
bendrosios gnoseologijos klausimai toli gražu ne logikos klausimai ta prasme, kaip logiką 
suprato Aristotelis ir Tomas Akvinietis, kurių orientacijos tuose vadovėliuose kaip tik 
ir norima laikytis. 

kultūros ir apskritai kultūros pažangos vertę. Gnoseologija, kritiškai 
nurodanti priėjimą prie objektyvios tiesos, duoda protingo pagrindo 
kilnios tiesos reikalavimais saistyti valią ir su visu pasitikėjimu ener- 
gingai eiti prie tikrai pažinto kilnaus tikslo. Gnoseologija daug gali 
prisidėti prie pašalinimo anarchijos iš žmogaus sielos ir tokiu būdu yra 
svarbi priemonė išvengti anarchijos ir visuomenės gyvenime. 
Gnoseologija duoda pagrindo tvirtam dvasiniam susipratimui, kai 
vienaip suprantama dvasinės vertybės. 


Pagrindiniai gnoseologijos klausimai, 1930 m. p. 1-5. 


ŠIŲ DIENŲ GNOSEOLOGIJOS PADĖTIS IR SVARBESNIEJI 
JOJE ORIENTACIJOS PUNKTAI* 


Jau nuo seniai filosofijoj daugiausia interesuojamasi gnoseologi- 
jos klausimais. Tam yra svarbių priežasčių. Žinoma juk, kaip daug 
įtakos paskutinių kelių šimtmečių filosofiniam mąstymui turėjo Dekar- 
to, Locke'o, Hume'o ir Kanto orientacijos. Tų filosofų sistemos, tiesa, 
labai tarp savęs skiriasi; bet jos visos mato patį pagrindinį filosofijos 
išėjimo punktą gnoseologiniuose svarstymuose; Oo tame punkte 
gnoseologinio nusistatymo rūšis duoda ypatingos spalvos ir visai 
filosofinei sistemai. Ir šiandien pagrindiniausiu filosofinių sistemų 
apibūdinimu dažniausiai laikomas tas, kuris vadovaujasi 
gnoseologiniais pažymiais; antai per paskutinį filosofų kongresą 
Oksforde (1920 m. rugsėjo mėn.) dalyviai telkėsi į grupes, 
nusižiūrėdami į gnoseologinių pažiūrų giminystę!. O iš kitos pusės, 
užsiimti gnoseologijos klausimais ypač verčia gyvas reikalas. Mat 
Dekarto, Locke'o, Hume'o ir Kanto gnoseologinės pažiūros stovi ant 
taip slidžių, netvirtų subjektyvizmo pagrindų, kad niekas iš jų 
pasekėjų, kurs kiek tik kritiškiau mąsto, neišdrįsta ryžtis jų ištikimai 
laikytis ir stengiasi daryti jose savotiškų atmainų; pagaliau vadų sub- 
jektyvizmo pavyzdys savaime skatina ir jų pasekėjus į ypatingą 
individualizmą apskritai filosofinėse pažiūrose, o ypač gnoseologijoj. 
Trečia, filosofinių, o ypač gnoseologinių sistemų įvairumo priežastis- 
tai į jų pačius pagrindus dėjimas dažnai labai artimo sąryšio su gamtos 


* Įvedamoji paskaita Lietuvos universitete 1922 m. balandžio mėn. 8 d. Red. 

1. Trys čia buvo svarbiausios grupės: a) neoaristotelikų ir neorealistų (amerikiečių, 
artimų savo gnoseologinėmis pozicijomis aristotelizmui), b) idealistų (ypač neohegelistų) 
ir C) pragmatistų. 

mokslų teorijomis. Užtai kai nauji tų mokslų srityje atradimai (pvz., 
radijaus) pasirodė neišaiškinami ligi tol pagarboje laikomomis teori- 
jomis, tai kūrimas čia naujų hipotezių ir teorijų privertė daugiau ar 
mažiau keisti ir artimoj giminystėj buvusias su anomis pasenusiomis 
gamtos mokslų teorijomis filosofines pažiūras; o H. Poincarė, P. 
Duhemas, E. Becheris, J. Wilbois, E. Meyersonas įtikimai įrodė apskritai 
gamtos mokslų teorijų reliatyvumą ir ant jų pagrindo statomų 
filosofinių sistemų nepastovumą. Paskutiniame dešimtmetyje taip labai 
pagarsėjusi Einšteino reliatyvumo teorija daug kam davė akstino, o 
daugelį ir privertė peržiūrėti savo pasirodžiusius klaidingus 
gnoseologinius nusistatymus. — Ketvirta svarbesnė šių laikų filosofinių 
gnoseologinių pažiūrų paįvairėjimo priežastis — tai Didžiojo karo įtaka. 
Baisusis pasaulio karas smarkiai sujudino politinę ir socialinę bei 
ekonominę žmonijos sąmonę; o dėl sąmonės sričių sąryšio ir jų tar- 
pusavio įtakos subraškėjo daug kame ir kitų sąmonėj jaučiamų vertybių 
pagrindai. Taigi ir filosofijoj dėl to pastebimas nervingas rūpestis 
išsivaduoti dargi svarbiuose dalykuose nuo prieškarinių autoritetų bei 
šūkių sugestijos ir ieškoma naujų ypač gnoseologinės orientacijos 
kelių?. 

Nurodydamas minėtas keturias gnoseologinių pažiūrų įvairumo 
svarbesniąsias priežastis?, turėjau galvoj tik tas sroves, kurios šiaip ar 
taip laikosi Dekarto, Locke'o, Hume'o ar Kanto pozicijų. Šalia tų srovių 
yra kur kas didesnės už jas visas, skyrium paėmus, aristotelizmo 
pagrindų prisilaikančiosios rimtų filosofų grupės, kurios maždaug 
vienokia dvasia sprendžia svarbiausias filosofines problemas. Bet anų 
srovių sistemų įvairumas negalėjo turėti įtakos ir šitų grupių 
filosofiniams mąstymams. Mat kaip kiekviename moksle, taip ir filosofi- 
joj, tuo ar kitu klausimu norint kritiškai ir visašališkai dalyką nušviesti, 
reikia dėmesys kreipti ir į priešingas pažiūras, nurodant, kas jose yra 
brangintina, kame su jomis nesutinkame ir kame jų klaidingumas*. 


2. K. Jošl, Die philosophische Krisis der Gegenwart II Aufl. Leipzig 1919 (,,Kantą suprasti 

— tai reiškia nuo jo atsitolinti" — drąsiai Čia tarp kitko taip kalba Joelis); P. Wust, Die 

Auferstehung der Meiupiiyjaik, Leipzig 1920 (,„reikia pagaliau kartą įsidrąsinti ir išsivaduoti 

iš Kanto autoriteto“ — energingai šaukia čia Wustas); H. Rickert, Die Philosophie des 

Lebens, Tuebingen 1920; E. Troeltsch, Die deutsche Philosophie der Gegenwart in 
Selbstdarstellungen II, Leipzig 1921. 

3. Buvo ir daugiau to įvairumo priežasčių, pvz., iš stengimosi savo dažnai dogmatiškai 
užsibrėžtą pasaulėžiūrą paskui pagrįsti atitinkama gnoseologine teorija. Aš paminėjau 
tik žymiausias. 

4. Apskritai ėmus, šių dienų aristotelikų raštuose matoma daug daugiau atsižiūrėjimo 
į kitų srovių nusistatymus, negu jų priešininkų raštuose. 

Aristotelizmo šalininkai, pasiėmę šūkį n0va et vetera, supranta reikalą, 
nusistatant filosofines pažiūras“, turėti taip pat galvoj naujausius 
eksperimento ir observacijos mokslų atradimus ir teorijas. Ir aristoteliz- 
mo šalininkams reikia atsižiūrėti į naujus filosofinius klausimus ir į nau- 
jas jų kėlimo bei svarstymo formas. Aristotelizmo sąmoningi šalininkai 
anaiptol neneigia filosofijoj pažangos galimumo ir reikalo, bet dargi 
nurodo svarbiuose dalykuose tamsių punktų, kurių nušvietimo laukia 
iš ateities; Aristotelio, Tomo Akviniečio autoritetas filosofijoj negali 
turėti daugiau vertės, negu turi, kritiškumo atžvilgiu ėmus, jų 
filosofiniai principai, jų filosofinės pažiūros. Ir vienokių pagrindinių 
principų taikymas kad ir panašiems klausimams spręsti gali reikštis 
įvairiomis formomis. Visa tai turint galvoj, pigu suprasti, kodėl ir šių 
dienų aristotelikų gnoseologinėse sistemose yra gana daug įvairumo 
ir pačių problemų kėlimo tvarkoje bei formoje ir net svarbių klausimų 
sprendimuose“. 

Dėl to įvairumo labai nelengva orientuotis šių dienų 
gnoseologiniuose klausimuose. O betgi tai reikalinga tam, kurs nori 
čia sąmoningai, rimtai nusistatyti savo pažiūras. Norėdamas palengvin- 
ti tą sunkų pradedančiam gnoseologijos studijos darbą, pasistengsiu 
tolesnėse šios paskaitos dalyse bent siaurais bruožais nurodyti svarbes- 
niuosius punktus, į kuriuos, mano manymu, reiktų pirmučiausia kreipti 
dėmesio, kad lengviau išvengtum klaidingų minčių labirinto. 


Pirmutinis dalykas gnoseologijoj — tai gerai sau įsisąmoninti savo 
čia pagrindinį uždavinį: kame būtent galutinis įsitikrinimo pagrindas, 
kad žmogaus pažinimas sutinka su tiesa. Čia reikia uoliai įsižiūrėti į 
pačius problemos duomenis, nes juk be jokių duomenų negali ir jokia 
problema atsirasti ir būti sprendžiama. Pagrindinį gnoseologijos 
uždavinį sprendžiant, negalima remtis jau kokia a priori, nekritiškai 
priimta, gnoseologijos teorija, taip pat ir tuos duomenis negalima iš 
ten imti. Kaip apskritai visi mokslai, taip ir filosofija gali imti medžiagą 


5. Kas yra šiek tiek susipažinęs su Liuveno filosofine mokykla, su Geyserio, Gutberlet, 
de la Vaissičre raštais, tam turi būti tai visai aišku. 

6. Gana čia palyginti Farges ir G. Sortais gnoseologinė sistema arba Geyserio ir Ur- 
raburu pažiūros į išorinio pasaulio pažinimo pagrindus. 

savo svarstymams tik iš nemokslinio? normalaus sveiko proto žmonių 
pažinimo. 

Svarbu taip pat visados atsiminti, kad gnoseologijos klausimus 
svarsto ne koks abstraktas, bet žmogus, kuris realiai gyvena: valgo, 
vaikščioja, dirba, miega, turi įvairių rūpesčių, santykių su įvairiais 
žmonėmis ir daiktais, svarsto kasdienio gyvenimo įvykius, turi žinių 
iš įvairių mokslų, rūpinasi įsisąmoninti savo gyvenimo prasmę, tikslą, 
uždavinius, kritiško pažinimo pagrindus ir t.t. Yra mat nemaža filosofų 
(pvz., Taine'as su savo pasekėjais ir daug kantistų), kurie kelia 
gnoseologinius klausimus kažkokio abstraktaus subjekto vardu ir dėl 
to paskui negali išsipainioti iš idealistinių svajonių tinklo“. Reikia tad 
niekada nepamiršti, kad tas pats žmogus, kurs gyvena kasdieniu 
gyvenimu ir turi įvairių žinių iš įvairių mokslo sričių, pajunta kartais 
reikalą ir daro pastangų išsiaiškinti sau klausimą, kame galutinis kritiško 
įsitikrinimo pagrindas, kad žmogus pažįsta tiesą; tas klausimas neįeina 
nei į gamtos, nei į eksperimentinės psichologijos, nei į istorijos mokslų 
sritį; to pagrindinio klausimo negalima svarstyti, nė išeinant iš kokios 
jau priimtos gnoseologinės teorijos, nes tai būtų neleistinas, kritiškumo 
atžvilgiu, dogmatizmas; lieka tad išeiti tik iš nemokslinio normalaus 
sveiko proto žmonių pažinimo punktų. Čia galima iš tikro rasti 
pagrindinių problemų elementus, pagrindiniams filosofiniams 
svarstymams medžiagos ir metodinių orientacijų užuomazgas: pvz. 
nors ir ne visame aiškų supratimą apie tiesą ir klaidą, apie realius 
daiktus ir įvykius, egzistuojančius nepriklausomai nuo žmogaus 
pažinimo, apie abejojimo tikslą bei uždavinį, apie įsitikrinimą ir t.t. 
Žinoma, imant iš nemokslinio pažinimo srities klausimų elementus, 
svarstymams medžiagą, reikia visa tai paskui reflektingos minties 
šviesoje pernagrinėti; bet ir paskui reikia neužmiršti, iš kur, iš kokio 
konteksto tie klausimų elementai ir svarstymams medžiaga buvo paim- 
ta. Tik tokiu būdu galima bus išsisaugoti pavojaus įstrigti į klaidas tų 


7. Žodį nemokslinis, kaip čia iš konteksto ir taip jau aišku, imu ne prasme „priešingas 
mokslui“ ar ,„mokslo atmetamas“', bet prasme ,„mokslinio svarstymo dar nejudintas"“. 

8. Antai Taine'as sakosi randąs savyje du žmogu. Vienas iš jų esąs kasdienio 
gyvenimo žmogus, kurs valgo, dirba savo įvairius darbus, turi santykių su kitais 
žmonėmis; bet tam kasdieniam žmogui negalima įeiti į filosofijos sritį. O kitas jame esąs 
žmogus tinka tiktai užsiimti filosofiniais svarstymais; tas žmogus nežino, ar kiti žmonės 
egzistuoja, ar ne, ar iš jo minčių išeis kas gera, ar bloga. Taine'ą puikiai apibūdino gar- 
sus prancūzų beletristas Bourget savo veikale Le Disciple Adrien Sixte asmenyje. Daug 
yra ir kitų panašiai galvojančių filosofų, kurie griežtai skiria teorinį pažinimą nuo praktinio. 

gnoseologinių teorijų, kurios priveda prie neigimo konstatuotų 
pačiuose gnoseologinės refleksijos išėjimo punktuose duomenų ir jų 
konteksto?; juk gnoseologinės refleksijos uždavinys tai kritiškai 
nušviesti, paaiškinti, o ne neigti, nes gnoseologinis svarstymas nėra 
kažkoks iš nieko sudarymas kritiško pažinimo rezultatų, bet tik 
patikrinimas jau esamų žinių ir įsitikrinimų apie bendriausius ir pagrin- 
diniausius pažinimo vertės klausimus. Kiekvienas juk žmogus, 
pavyzdžiui, ir be filosofijos pagalbos turi šiokį tokį supratimą apie tiesą 
ir klaidą, ir dėl daug ko yra įsitikinęs, kad jis tai tikrai pažįsta. 
Gnoseologijos tad uždavinys tą supratimą patikrinti, o ne a priori neigti 
arba kitą supratimą stengtis iš nieko sukurti. 

Toliau reikia saugotis gnoseologijos išėjimo punkte pripažinti 
primatą (visados viršenybę) abejojimui. Mat abejojimas gali būti ir 
tikslus ir klaidingas, žiūrint, kaip juo naudojamasi tiesos pažinimo 
reikalui. Taigi abejojimas atlieka tik pagalbinę rolę. Pirma tad reikia 
pernagrinėti pagrindinesnes sąvokas už abejojimą, pvz. tiesos, gėrio 
sąvoką. Kad nuspręstum, ar abejojimas yra tikslus, protingas, ar ne, 
reikia vadovautis pagaliau tokiais principais, kurių vertė negali būti 
prieinama jokiam protingam abejojimui. Taigi gnoseologui reikia pir- 
ma įsisąmoninti tuos principus ir jų vertę (pvz. tapatybės, priešta- 
ravimo, trečiaip nesimo, pakankamojo pagrindo, priežastingumo, 
tikslo). Nėra reikalo abejojimu stengtis sugriauti visą pažinimą, kaip 
nėra reikalo, norint ištirti šviesą, pirma visokią šviesą užgesinti, Taigi, 
abejojimui negalima teisėtai skirti tos vietos ir rolės, kuri jam skiriama 
Dekarto ir jo šiuo dalyku gausių pasekėjų. Reikia mat pirma išsiaiškinti 
tas sąvokas ir principus, kurių pagrindu tik ir galima kritiškai abejo- 
jimu naudotis. 

Negali būti laikoma pagrindiniausia sąvoka gnoseologijoj ir 
įsitikrinimo sąvoka, nes gnoseologijos uždavinys yra ne psichologinius 
įsitikrinimo dėsnius (tai psichologijos dalykas) ištirti, bet apskritai 
pagrindiniausius logikos atžvilgiu dalykus — pažinimo ir įsitikrinimo 
vertę — kritiškai patikrinti. Įsitikrinimas įvyksta psichologiniais 
dėsniais, o patikrinime vadovaujamasi logikos ir ontologijos principais. 
Ne kiekvienas įsitikrinimas sutinka su tiesa, reikia tad jį patikrinti. 


9, Tai turint galvoj, savaime bus aiškus klaidingumas daugelio gnoseologinių teorijų, 
kurių išvadų laikantis negalima jokiu būdu suprasti, kad pažinimo subjektas galėtų turėti 
supratimą apie daiktus, savo esime nepriklausomus nuo pažinimo ir nuo pažįstančio 
subjekto. Pvz., aišku iš čia klaidingumas kantizmo, imanentizmo. 

Žinoma, tas patikrinimas sustiprina įsitikrinimą, kritiškai nušviesdamas 
jo pagrindą. 

Gnoseologijoj kaip tik tos sąvokos ir principai, kurie yra bendresni 
ir pagrindinesni, turi būti pirma išaiškinti, negu labiau specialūs 
dalykai, nes gnoseologijoj tyrinėjami kaip tik patys pagrindiniausi viso 
pažinimo vertės klausimai, patys giliausi viso reflektyvaus pažinimo 
pagrindai, Žiūrint mat iš specialių sąvokų ir principų punkto, negalima 
būtų kritiškai apimti proto žvilgiu visą pažinimo plotą ir pernagrinėti 
visu gilumu ir platumu jo pagrindus. Tarp kita ko ir dėl šitos priežasties 
negalima, pačius pagrindinius gnoseologijos klausimus svarstant, rem- 
tis tais visais mokslais, kurie tyrinėja ypatybes bendras ne visoms, bet 
tik kai kurioms esinių, reiškinių ir santykių rūšims, ir išeiti iš tų mokslų 
punkto. 

Negalima taip pat gnoseologijoj išeiti iš sąmonės sąvokos"?. Mat 
pažinimas turi santykį ne tik su subjektu, bet ir su objektu, kurio 
reprezentuojamas daiktas ne visada ir ne iš visų pusių gali būti visada 
pažintas. Iš to, kad galime vis ką nors nauja sąmonėje patirti, aišku, 
kad ne visa, kas egzistuoja, yra visada sąmonėje, kad esimas mūsų 
sąmonėje tai ne vienintelė esimo forma; kitaip viskas, kas tik yra, būtų 
mums žinoma, ir nieko naujo sužinoti negalėtume. Taigi būtų 
susiaurintas gnoseologinis žvilgis, jeigu į viską turėtume žiūrėti iš 
sąmonės punkto; dėl to žvilgio siaurumo negalėtume prie nieko prieiti, 
kas yra už mūsų sąmonės ribų, na, ir pačios sąmonės išaiškinti 
negalėtume, nes joje randame supratimą apie už sąmonės ribų esančius 
daiktus. Nieko čia imanentistams, konsciencialistams negali padėti ir 
apeliavimas į bendrą žmonių sąmonę, į sąmonę apskritai, nes apeliuo- 
jant į tas sąmonės rūšis, jau tuo pačiu pripažįstama transcendentiniai 
mūsų sąmonei dalykai, o vieną kurį transcendentinio esimo dalyką 
pripažinus, nėra jokio pagrindo a priori nepripažinti ir kitų nuo sąmonės 
nepriklausančių daiktų esimo. Toliau negalima a priori laikyti mūsų 
sąmonę tik vienos rūšies, yra juk rimtų filosofų, kurie griežtai skiria 
pojūčių srities sąmonę nuo protinės; užtai būtų juo klaidingiau išeiti 
iš tokios dviprasmės sąvokos''". Pagaliau ne viskas, ką mes turime 


10. Tai pamiršo Dekartas ir visi imanentistai. Kadangi yra cogito, (mąstau), tai yra 
ne tik cogitans (mąstantysis), bet ir cogitatum (mąstymo objektas). Taip pat nemažiau 
pagrindinė yra sąvoka objekto negu subjekto. Subjektas ir objektas yra tai esimo rūšys. 
Taigi esimas yra dar pagrindinesnė sąvoka. 

11. Labai svarbu tai įsidėmėti dėl to, kad per gnoseologiją nepatektum į materialistų 
spąstus. Mat antroje devynioliktojo šimtmečio pusėje, bankrutuojant materializmui, kiek 


m 

sąmonėje, sutinka su tiesa; gali būti čia ir klaidų; reiktų tad pirma 
patikrinti, kokį sąmonės liudijimą laikyti atitinkančiu tiesą, o kokį ne; 
taigi tam išsiaiškinti reikia pirma kreiptis prie pagrindinesnių už sąmonę 
instancijų. 

Reikia vengti pagrindiniausia apskritai sąvoka laikyti ir patį 
pažinimą, kaip tai nori gnoseologinis monizmas (ypač Marburgo ir 
Badeno mokyklų šalininkai, pvz.,H. Cohenas, Rickertas). Pažinimas 
mat gali būti įvairios rūšies ir vertės. Yra juk pojūčių ir proto pažinimas, 
sutinkąs su tiesa, ir klaidingas pažinimas. Kad kokį pažinimą 
galėtumėm kritiškai laikyti sutinkančiu su tiesa, reikia jį atitinkamai 
patikrinti pagrindinesnių už jį dalykų šviesoje. Pažinimo sąvoka yra 
siauresnė negu esimo, esinio, įvykimo, vienumo sąvokos. Juk ne 
viskas, kas egzistuoja, kai įvyksta, turi būti žmogaus pažinta, turi būti 
pažinimui imanentiška. Jeigu viskas būtų tik pažinimas, tai nieko naujo 
niekas negalėtų pažinti, tai negalėtų būti ir pažįstančio subjekto, kaip 
skirtingo nuo pažinimo. 

Taigi gnoseologui pirmučiausia reikia turėti išsiaiškintas ben- 
driausias, pagrindiniausias sąvokas ir principus: esimo, esinio, 
realybės, galimybės, vieneto, pilnaties, skirtumo, permainos, kilmės, 
įvykimo, tikslo (nes ir pažinimas siekia savo ypatingo tikslo, būtent 
tiesos), priežasties (nes ir pažinimas neatsiranda juk iš nieko), tiesos, 
gėrio ir t.t. Tik visa šita gerai išsiaiškinus, įsisągmoninus, galima bus 
tinkamai prieiti prie pagrindinių gnoseologijos problemų sprendimo. 
Juk pažinimas (kaip pasiektas ir kaip siekiamas) yra esimo, įvykimo 
rūšis; taigi kas bendra visoms esimo ir įvykimo rūšims, turi atitikti ir 
pažinimą. Visi tad dėsniai, kurie remiasi apskritai esimo ir įvykimo 
pagrindu, stačiai negali neatitikti ir pažinimo. Taigi iš čia lengvai galima 
suprasti, kodėl tie patys dėsniai gali būti galvojimo ir kitokių įvykimo 
formų, galvojimo objektų ir pačių daiktų, kiek jie egzistuoja 
nepriklausomai nuo pažinimo. 

Tik išsiaiškinus sau ontologijos (t.y., mokslo, kurs svarsto pagrin- 
dinesnes už pažinimą sąvokas ir dėsnius) minėtus punktus, galima 
tinkamai spręsti pačias pagrindines pažinimo problemas. Kaip 
pažinimas ne pagrindiniausia sąvoka, taip ir gnoseologija turi pripažinti 





jis rėmėsi gamtos mokslais, kai kurie jo šalininkai stengėsi pro kitas duris vėl materializmą 
mokslo vardu įpiršti, būtent, laikydami sumišai vienos esmės ir pojūčių ir protinius 
žmogaus psichinio gyvenimo reiškinius, ir gnoseologijoj išeidami iš sąmonės pažinimo 
ar kitos panašiai dviprasmės sąvokos (pvz. Machas, Verwornas). Nenuostabu tad, kad 
jų gnoseologinis idealizmas priveda prie materializmo. 

pagrindinesnius svarstymus ir remtis jų kritiškais rezultatais. 

Kartais prikišama, jog; ir ontologija'? juk naudojasi pažinimu, nes 
be pažinimo negalėtų būti jokių svarstymų. Į tai reikia atsakyti, kad 
ontologija kaip tik savo kritiškais svarstymais paliečia pažinimą pagrin- 
diniausiu būdu, svarstydama bendriausias jo ypatybes; pažinimas juk 
yra įvykimo, esimo forma; kur tad paliečiama tai, kas bendra visoms 
esimo, įvykimo formoms, paliečiamas tuo pačiu ten ir pažinimas. 

Gali kam atrodyti, kad gnoseologiją suvedant į tokį sąryšį su on- 
tologija, per toli įeiname į abstraktumo sritį, iš kurios negalima bus 
paskui prieiti prie tikros realybės. Bet taip gali manyti tik tas, kas neturi 
lemto supratimo apie aristotelizmo pagrindines pažiūras. Ontologijos 
sąvokos, aristotelikų supratimu, išreiškia pačios realybės bendriausius 
(t.y. visuose realiuose esiniuose esančius) pažymius; ontologijos dėsniai 
išreiškia pačios realybės santykius. Pagaliau juk visų mokslų sąvokos 
yra abstrakčios; abstraktumas visai nereiškia būtinai nusikreipimo nuo 
realybės". 

Žinoma, gnoseologijoj reikia atsižiūrėti į šių dienų jos srity keliamas 
abejones, jaučiamus neaiškumus, teorijas, į šių dienų gnoseologijos 
klausimų sprendimo būdus; bet gnoseologija, pripažindama ontologijos 
sąvokoms ir dėsniams (kurie bendriausiu būdu apima visa ką, taigi ir 
šių laikų dalykus) primatą ir tai pamatuodama, tuo pačiu dar anaiptol 
neatsisako atsižvelgti į šių dienų padėtį; tik iš gilesnių punktų visa ką 
imdama, geriau galės rasti orientacijos kelią ir tarp šių dienų 
gnoseologinių teorijų įvairumo ir gnoseologinių pažiūrų chaoso“. 
Kam kam, bet filosofui tai jau reikia nepasiduoti nei naujumų nei 
senumų sugestijoms, bet žiūrėti kritiškai tik tiesos ieikalų, 


II 


Kadangi realus žmogus kelia ir svarsto gnoseologijos klausimus, 
užtai turi būti galima realiai įsigyventi savo gnoseologinėse pažiūrose, 


12. Čia visur vartoju žodį ontologija aristotelikų, ne Chr. Wolffo prasme. 

13. Kaip tik aristotelikų bei tonustų ontologija aiskina tarp kitko realybės, konkretaus 
individualumo, abstraktumo sąvokas, taigi kaip tik pačius realiausius klausimus. 

14. Yra neoaristotelikų bei neotomistų, kurie, deja, neišsisaugojo gnoseologizmo 
sugestijos ir kurie ne ontologinius svarstymus, bet pažinimo (Dekarto ir Kanto prasme) 
klausimų sprendimą laiko pagrindiniausiu dalyku visų mokslų sistemoje. Dėl to paskui 
jie turi didelių keblumų, tarp kitko, teodicėjoj ir etikoj, kai pagrindinius šitų mokslų 
klausimus tenka tada, nuosakiai einant, spręsti tik atbaigiamosios filosofijos dalies 
plotmėje. 

o ne laikyti jas tik vaizduotės dalyku. Žinoma, tik neužmirštant, kad 
gnoseologija turi medžiagą, problemų elementus iš realaus žmogaus 
gyvenimo, kad pats gnoseologinis svarstymas gali eiti tik realaus 
gyvenimo kontekste, galima bus pasiekti tokių gnoseologinių 
tyrinėjimų rezultatų, į kuriuos realiam žmogui galima bus rimtai žiūrėti 
ir savo realiame gyvenime jų paisyti. Tai labai svarbu gerai įsidėmėti, 
kad išvengtum tokių pozicijų, prie kurių, pavyzdžiui, priveda Kanto 
Kritik der reinen Vernunft; stovint ant to veikalo tyrinėjimo rezultatų 
pagrindo, negalima prieiti prie realaus žmogaus ir realaus gyvenimo; 
čia pažinimo subjektas, kažkoks reines Subjekt, kuris,tik grynojo 
pažinimo procese paskendęs, nieko negali žinoti, kas yra už jo ribų. 
Tik nuostabu, kad daug kas pripažįsta didelę vertę keistiems to sub- 
jekto manymams apie Dievą, apie sielą; juk Dievo ir sielos esimo 
klausimai gali rūpėti tik realiam žmogui, savo mintyse nepametančiam 
kontakto su realiu gyvenimu, ir tik toks realus žmogus gali pažinti tikrai 
egzistuojantį Dievą. Įdomu, kad tos filosofinės sistemos, kurios prieina 
išvados, kad negalima nieko arba nieko tikro sužinoti apie Dievą ir sielą, 
paprastai pažinimo subjektu laiko kažkokią abstrakčią sąvoką arba 
kokių patiriamų faktų ryšį (kaip pozityvistai, aktualistai), taigi visai ne 
realų žmogų: tas subjektas negali pažinti, ar egzistuoja ar ne kiti žmonės 
bei daiktai ir apskritai kokia nors skirtinga nuo pažinimo realybė; taigi 
sunku iš jo ir norėti, kad jis prieitų prie Dievo pažinimo“. 


III 


Esant šiais laikais dideliam gnoseologinių sistemų įvairumui, labai 
svarbu turėti atitinkamų aiškių kriterijų, kurių pagalba galima būtų 
greitai orientuotis, sprendžiant apie tų sistemų principinę'“ vertę, ir 
tokiu būdu lengvai išvengti daug klaidų. Manau, šitie kriterijai gali daug 
kam palengvinti gnoseologinio orientavimosi darbą. 

1. Aiškiai netikus yra sistema, kurios pagrindu negalima be kon- 
tradikcijos (prieštaravimo sau pačiam) tą pačią sistemą laikyti 
sutinkančia su tiesa. Pavyzdžiui, Kantas savo gnoseologinėj sistemoj, 


15. Nesuprantama ir apskritai, kaip tokiam pažinimo subjektui galėjo atsirasti Dievo 
ir sielos sąvoka. Atrodo tartum kažkoks pasislėpęs sufleris šmugelio būdu (šių dienų 
žargonu kalbant) paduoda tam abstrakčiam subjektui svarstymo medžiagą. 

16. Sakau principinę vertę, nes randant esant klaidingus sistemos pagrindus, visai 
neišeina dėl to, kad jau toje sistemoje nebūtų kai kurių atskirų teisingų minčių. 

išdėstytoj veikale Kritik der reinen Vernunft, prieina išvadų, kad 
pojūčiams neprieinamieji dalykai negali būti žmogaus tikrai pažinti. 
O tomis išvadomis remiantis, ir paties Kanto tyrinėjimus veikale Kritik 
der reinen Vernunft apie apriorinių sintetinių sprendimų vertę, apie 
įvairių kategorijų vertę, kaip pojūčiams neprieinamus dalykus, 
negalima laikyti tikro pažinimo objektu ir sakyti, kad Kanto čia 
tyrinėjimų rezultatai sutinka su tiesa. Panašiai yra ir su pozityvizmų; 
jis skelbia, kad tik apie pojūčiams prieinamus fenomenus mes galime 
ką nors tikra sužinoti, o tuo tarpu pati pozityvizmo sistema, kaip 
sistema, juk pojūčiams neprieinamas daiktas; taigi pats pozityvizmo 
sistemos skelbimas kaip sutinkančio su tiesa nusistatymo yra vidiniame 
prieštaravime pagrindinei pozityvizmo pažiūrai. Taip pat ir evoliu- 
cionizmas skelbiąs, kad nesą jokių pastovių, objektyvių tiesų, kiek jis 
pats pretenduoja būti su tiesa sutinkančia sistema, prieštarauja pačiai 
svarbiausiai savo pozicijai. 

2. Aiškus klaidingumas tokių gnoseologinių sistemų, kurių laikantis 
negalima pažinime griežtai atskirti tiesos nuo klaidos, kur pastovioms, 
objektyvioms tiesoms nėra vietos. Tokios sistemos tad ir pačios negali 
pretenduoti į išreiškimą tikros tiesos savo nusistatymais. Mat ir jų pačių 
pozicijoms galima ir reikia taikyti jų pačių skelbiamas pažiūras. 
Pavyzdžiui, gnoseologinis psichologizmas, kurs neskiria esmėje logikos 
dėsnių nuo psichologijos, negali rasti pagrindo griežtai skirti tiesą nuo 
klaidos; mat ir klaidingas pažinimas, kaip psichinis procesas, eina 
psichologinių dėsnių keliais. Imanentizmas negali ir pats turėti preten- 
zijos, kad kas kitas jį kaip tiesą priimtų; jo sistemos laikantis, žmogui 
neprieinama tikra tiesa, kurios priėmimas, tiesos reikalavimų paisant, 
saistytų kitą Žmogų; pagaliau imanentizme negalima sužinoti ir ap- 
skritai apie kitų žmonių realų esimą; juo labiau čia negali teisėtai kilti 
pretenzija kitam tiesą pasakyti; taigi imanentizmas gali būti laikomas 
tik atskiro žmogaus svajonės padaru. Panaši vertė ir visokios spalvos 
subjektyvizmų, nes ir čia nėra galima objektyviai tiesai surasti tikrą 
pagrindą, o per tai negalima ir patį subjektyvizmą laikyti tikrai 
sutinkančia su tiesa sistema. 

3. Netikus sistema, kurioj negalima išaiškinti pažangos galimumą. 
Pavyzdžiu Čia gali eiti gnoseologinio logizmo įvairios forms (pvz. Ricker- 
to, prancūzo Weberio); čia negalima suprasti, iš kur gali atsirasti nau- 
jo pažinimo medžiaga; jeigu viskas yra pažinimas, tai viskas nuo amžių 
turėtų būti ir pažinta, nes jeigu kitokios esimo formos nėra, kaip tik 

pažinimas, tai negalima suprasti, iš kur naujas pažinimo faktas galėtų 
atsirasti. 

4. Netikus gnoseologinė sistema, jeigu jos negalima praktikoj 
laikytis, nejeinant į koliziją su elementariais individo ir visuomenės 
gyvenimo reikalavimais. Realus juk žmogus svarsto gnoseologinius 
klausimus; šalia tų klausimų jis turi ir kitų įvairių savo reikalų ir yra 
įvairiuose realiuose santykiuose su kitais žmonėmis ir daiktais; 
gnoseologiniai klausimai tad gali prasidėti ir eiti tik viso realaus 
gyvenimo kontekste. Jeigu tad gnoseologinė teorija atveda prie tokių 
išvadų, kad iš jos punkto negalima suprasti, kaip pažinimo subjektas 
galėjo kada nors manyti turįs kitų reikalų, skirtingų savo esme nuo 
pažinimo, ir kaip galėjo būti jame supratimas apie kokius realius san- 
tykius su kitais daiktais ir žmonėmis, tai tokia teorija naikina visą tą 
kontekstą, be kurio nė jokia gnoseologinė teorija negali atsirasti. Tokioj 
padėty yra, pavyzdžiui, imanentizmas, subjektyvizmas apskritai, Mar- 
burgo ir Badeno mokyklų idealizmas. 

5. Tokia gnoseologinė sistema, kuri veda prie tikrų dorinių 
nesąmonių, negali būti sutinkanti su tiesa. Dorinei sistemai, kad būtų 
kritiška, reikia gnoseologijos paramos; jeigu tad gnoseologijos sistema 
priveda prie tokių pažiūrų, kad tikrai tiesos sužinoti negalima, tai iš 
čia išeina, kad ir dorinių tiesų sužinoti tikrai negalima. Tai reiškia, kad 
negalima pažinti to, kas reikalinga protingam gyvenimo tvarkymui, 
o iš čia išvada, kad ir prieš neprotingą gyvenimo tvarkymą nieko tikro 
tuomet negalima pasakyti. O tuo tarpu gnoseologijos klausimai tam 
tikslui keliami ir svarstomi, kad į žmogaus gyvenimą įneštų daugiau 
proto šviesos, o ne kad ta šviesa būtų visai užgesinta. Be to, kiekvienas 
filosofinis tyrinėjimas privalo turėti būtinas dorines ypatybes; antai 
Baconas Verulamietis, kalbėdamas apie filosofijos metodą, teisingai 
nurodo įvairias filosofinio sąžiningumo sąlygas: nepasiduoti naujumų 
ieškojimo manijai, negarbinti be atodairos to, kas buvo seniau, nesisku- 
binti su teigimais, būti kantriam abejojimuose, rūpintis tvarkingu 
minčių išdėstymu, nesilaikyti užsispyrus nepamatuotos savo pažiūros, 
greitai išsižadėti pasirodžiusių klaidingomis savo nuomonių. Leidimas 
filosofiniam darbe nepaisyti sąžiningumo veda į aiškiausias nesąmones, 
sako VI. Solovjovas: atsisakyti nuo sąžiningumo — tai paisyti čia kitų 
interesų, o ne tiesos interesų; bet čia tiesos interesas negali niekame 
trauktis iš kelio kitam interesui; taigi atsisakymas nuo sąžiningumo 
reikštų atsisakymą nuo pačios filosofijos. Todėl tokia gnoseologinė 
sistema, kuri linktų prie išvados, kad doros dėsniai (taigi ir filosofinio 


Gnoseologija 85 





sąžiningumo reikalavimas) neturi tvirto pagrindo, aiškiai pasirodytų 
esanti klaidinga, kaip priešinga tokiai filosofinio mąstymo sąlygai, be 
kurios paisymo nė joks filosofinis tyrinėjimas negali būti laikomas šio 
to vertas. 


Logos, 1922 m., 1-2 metų 3 ir 4 sąsiuviniai, p. 156-163. 


SVARBESNIEJI ARISTOTELINĖS IR TOMISTINĖS 
GNOSEOLOGIJOS PUNKTAI 


Kritikuodamas (...) gnoseologines sroves, aš laikiausi pagrindinių 
Aristotelio bei Tomo Akviniečio gnoseologinių pažiūrų. Aš nesirėmiau 
jomis dogmatiškai, bet stengiausi kritiškai įrodyti jų tikrą vertę, jomis 
paremtą argumentaciją priešais pastatydamas skeptikų, sensualistinių 
empiristų, gnoseologinių idealistų, metafizinių idealistų, kantiškio 
kriticizmo argumentams. (...) Čia tenkinsiuosi pozityvia forma trum- 
pai, sugrupavęs į vieną vietą, duoti svarbesniuosius tomistinės 
gnoseologijos punktus. 

1. Šių dienų gnoseologinė problematika daugiausia kreipia dėmesio 
į pačius pradedamuosius gnoseologijos punktus, į tokius klausimus, 
kaip antai, iš kur gnoseologas ima savo svarstymams medžiagą, ar jis 
turi teisės aprioriškai mažiau vertinti senesnes filosofines sroves už nau- 
jesnes, kieno vardu, kuriam tikslui, kokia kompetencija jis kelia 
gnoseologijos klausimus. Atsigręžiant tokiu būdu su rimta kritika į 
save, kaip filosofuojantį subjektą, lengviau išsisaugoti nepamatuotų, 
nepatikrintų ir nepatikrintinų sprendimų apie tokių ar kitokių pažiūrų 
vertę. Dėl to rimtesnieji kad ir kitų srovių šių laikų filosofai kaskart 
mažiau kalba apie ,,naivią, nekritišką'' Aristotelio ar Tomo Akviniečio 
gnoseologiją. 

Iš tikro sunku vadinti nekritiška tokią filosofinę sistemą, kuri nesibi- 
jo kad ir radikaliausio, bet protingo abejojimo ugnimi išbandyti pačią 
pagrindinę savo pažiūrų vertę. Iš tikro tomistinės filosofijos! pirmieji 
principai atlaiko kad ir griežčiausią abejojimų išbandymą. Žinoma, abe- 
jojimas turi būti protingas, turi remtis tvirtu pagrindu. Abejojimas juk 
negali būti vertinamas ir rimtai filosofijoj taikomas, kai jis yra 


1. Šiais laikais Aristotelio filosofijos pagrindai uoliausiai ginami tomistų. Tad čia 
pakaks duoti Tomo Akviniečio pažiūras drauge ir kaip aristotelizmo atstovo. 

neprotingas, neturi tvirto pagrindo. Abejojimui juk negali būti 
duodama kokių privilegijų prieš teigimą ar neigimą; jeigu tad iš šiokio 
ar kitokio teigimo reikalaujame, kad jis remtųsi tvirtu pagrindu, tai to 
paties galima ir reikia reikalauti ir iš abejojimo ir iš neigimo. Tai labai 
svarbu įsidėmėti, nes kažkodėl dažnai abejojimui suteikiamos išimtinės 
privilegijos. Tuo tarpu abejojimas turi tarnauti tiesos reikalui. Kai kame 
tiesos tikrai nežinome, tai teisėtai laikomės abejojimo, kaip priemonės 
klaidai išvengti. O tais atvejais, kur klaidos būti negali, negali būti 
pagrindo ir protingam abejojimui. Negali būti klaidos ten, kur negali 
būti sumaišymo vieno dalyko su kitu. Tai pirmučiausia pasitikrina 
pirmųjų principų pažinime, kurie remiasi esybės ypatybėmis; mat visa, 
kas yra ir ką galima pozityviai sugalvoti, turi esybės ypatybes; taigi 
čia negalima protingai bijotis sumaišymo. 

2. Tomistinėje gnoseologijoje išvengiama subjektyvizmo įsi- 
sąmoninant, kad pažinimo faktai yra esybių ypatybių rūšys, kad tokiu 
būdu esybės ypatybės ir ant tų ypatybių rymantieji dėsniai turi turėti 
pritaikymą ir pažinimo srityje. 

Tomistinėje filosofijoje pažinimo faktai nenatūraliai nekapojami, 
kaip kad yra daręs Dekartas, kai jis ėmėsi nustatyti savo filosofijos 
pagrindinį faktą Cogito, ergo sum. Tomistinėje gnoseologijoje neužmirš- 
tama, kad pažinimas turi santykį ne tik su subjektu, bet ir su objektu. 
Tad analizuojant tą ar kitą pažinimo faktą, iš tikrųjų tenka sakyti: 
„cogito, ergo sum et est objectum cogitatum''*. Tokiu būdu negalima 
iš Čia pripažinti gnoseologinę pirmenybę tikrumo, betarpiškumo 
atžvilgiu savisąmonės ar apskritai psichinės realybės reiškiniams. 

3. Suprantant gi pirmųjų principų (esybės ypatybėmis paremtų) 
betarpiškai objektyvų galiojimą ir įsisąmoninant pažinimo faktų 
betarpišką analizės išdavą (cogito, ergo sum et est objectum), tuomet lengva 
nesiimti aprioriškai diskredituoti Aristotelio ir Tomo Akviniečio 
betarpišką realizmą. 

Betarpiškam realizmui galima rasti pagrindą ir tame fakte, kad 
Žmogus neturi įgimtų idėjų, kad visą pažinimui medžiagą žmogus 
gauna iš patyrimo. 

Dar labiau paaiškėja šitas dalykas, kai tomistinės ontologijos 
principų šviesoje žiūrime į pažinimą, kaip į įvykimo rūšį, ir kai supran- 
tame, kad nieks negali įvykti be veikimo priežasties (,,„guidguid movetur, 
ab alio movetur“" — „„kas tik juda, kito yra judinamas''). 


2. Mąstau, taigi esu, ir yra objektas, apie kurį mąstau. 

4. Didelės čia svarbos gnoseologijai turi išsprendimas universalių, 
bendrų sąvokų santykio su konkrečia realybe. Čia svarbu ypač 
įsisąmoninimas, kad bendrumo, universalumo, kaip tokio, pačioje 
realybėje formaliai nėra, kad tai refleksijos padaras, kai suprantama, 
kad visi tos pačios rūšies daiktai turi tas pačias rūšines ypatybes, kad 
visos esybės turi tokias pat transcendentalines ypatybes; svarbu čia 
supratimas, kad tų sąvokų turinys išreiškia daiktų esmę, jų esmines 
ypatybes ir esminius santykius. 

Šiaip ar taip, ir universalinių, bendrų sąvokų klausimą sprendžiant, 
tomistinė gnoseologija pakankamai įrodo betarpiško realizmo pozici- 
jos protingumą. 

5. Aristotelio ir Tomo Akviniečio mokslu, protas veikia ne tik spren- 
dimuose išreikšdamas santykį tarp veiksnio ir tarinio, bet pirmučiausia 
turi suprasti veiksnio ir tarinio sąvokos turinio prasmę, įžvelgdamas 
su pojūčių pagalba realybėje tai, ką paskui išreiškia veiksnio ir tarinio 
sąvokomis. Jeigu protas šito įžvelgimo negalėtų daryti, tai, 
nesuprasdamas tų sąvokų prasmės, negalėtų daryti ir sprendimo. Tų 
sąvokų turinį gali protas sužinoti tik įžvelgdamas, kas yra 
nepriklausomoje nuo jo veikimo (įžvelgimo) realybėje, nes jis pats jo 
nesukuria; o iš nieko negali niekas atsirasti. Kad protas to turinio 
nesukuria, tai aišku ir iš to, jog jis turi naudotis pojūčių pagalba ir savo 
nuožiūra negali nuspręsti, kas kur yra, bet turi žiūrėti, kad jo ištarmė 
atitiktų realybę. 

Labai svarbu šitą dalyką turėti mintyje. Proto prigimtis pasireiškia 
visuose jo veiksmuose. Kadangi įžvelgime reikšmės veiksnio ir tarinio 
protas nesprendžia, tai yra, nejungia ir neskiria vienos sąvokos nuo ki- 
tos (taip dažnai suprantama sprendimo prasmė), bet veiksnio ir tarinio 
supratimą įsigyja, įžvelgdamas realybėje tai, ką tuo tariniu išreiškia, 
tai aišku, kad tas įžvelgimas išreiškia proto veikimo prigimtį. Ir spren- 
dimuose tas protas stengiasi įžvelgti pačioje realybėje, kaip reikia 
išreikšti santykį tarp veiksnio ir tarinio. Daryti sprendimą juk yra ne 
kas kita, kaip tą patį dalyką išreikšti dviem atžvilgiais (veiksniu ir 
tariniu). 

6. Sprendimo objektas galų gale turi būti realus daiktas, nes ko 
nėra, to negalima ir pažinti. Sakau ,„galų gale“, nes pažinimas betar- 
pišku savo objektu gali turėti ir kitus sprendimus; gali būti sprendimas 
apie sprendimus, bet šitie pagaliau turi turėti sąryšį su realybe, nes 
iš nieko jiems juk negali atsirasti reikiamas pagrindas. 

7. Kai protas įžvelgia daiktuose esmines ypatybes ir esminius san- 


88 FILOSOFIJOS RAŠTŲ RINKTINĖ 


tykius, tai išreiškiąs juos pažinimas turi pastovios reikšmės ir vertės 
visiems tos rūšies daiktams. Yra tokių ypatybių ir santykių, kuriuos 
turi turėti visi daiktai, kaip antai esimo, tapatybės, tai, kad dalis 
mažesnė už visą ir t.t. Tokias ypatybes ir santykius išreiškiąs pažinimas 
turi turėti būtiną ir visuotinį pritaikymą viskam, kas yra ir gali būti. 

Ir pažinimas yra šis tas, ne niekas. Taigi tų ypatybių ir santykių 
pagrindu paremti dėsniai turi turėti pritaikymą ir visokiam pažinimui. 

Aišku tad, jog įvyksta klaida, nesąmonė, kai išvedžiojant tenka 
sueiti į konfliktą su tokiais dėsniais. Tie dėsniai turi ne tik subjektinę, 
bet ir objektinę, ontologinę reikšmę. 

8. Yra šis tas bendra tarp pažinimo ir esimo. Pažinimas yra šis tas. 
Yra taip pat šis tas bendra tarp pažinimo ir kiekvieno kito įvykimo. 
Kaip šio to įvykimas negali atsirasti be išorinės įtakos tam, kuriame 
kas įvyksta, taip ir pažinimas įvyksta dėl nepriklausančios nuo 
pažinimo galios priežasties. Aristotelis ir Tomas Akvinietis ne tik 
nemato jokio keblumo, kad pažinimo galia gali ką pasiekti, kas nėra 
jos viduje, tai yra nepriklausomą nuo jos objektą, bet stačiai jie 
nesupranta, kaip galėtų būti koks nors pažinimas be sąryšio su tokiu 
objektu. 

9. Aristotelio ir Tomo Akviniečio mokslu, pažinimas įvyksta per 
dvasinį atvaizdavimą daikto formos pažinimo galioje. Pažinimo galia 
turi tą ypatybę, kad ji gali dvasiniu būdu priimti formas kitų daiktų. 
Protas, pavyzdžiui, prieš ką nors pažindamas, turi galimybę tai pažinti; 
jis tampa aktualiai tai pažįstančiu, kai jis išreiškia jo turinį, kitaip sakant, 
kai jis išreiškia jo formą, nes per formą (Aristotelio terminologiją var- 
tojant) daiktas yra tai, kas yra. 

Pažinime tad dalyvauja ir protas ir objektas. Objektas duoda 
pažinimui turinį. Tas turinys proto išreiškiamas abstrakčiai, tai yra be 
individualių savotiškumų, kokius tas turinys turi pačiame daikte. 
Tačiau tas abstraktiškumas nereiškia klaidingumo; išreiškiama tai, kas 
yra realybėje, nors ir ne viskas, bet ir nepasakoma, kad viskas 
išreiškiama: taigi čia jokio klaidinimo nėra. 

10. Protas turi gauti medžiagą iš pojūčių, nors toj medžiagoj jis gali 
daugiau įžiūrėti negu pojūčiai. (...) Tarp proto ir pojūčių objektų yra 
daug bendrų ypatybių. Ant tų bendrų ypatybių (esimo, tapatybės, 
pakankamo pagrindo) rymantieji dėsniai pritaikomi ir proto ir pojūčių 
objektams. Nenuostabu dėl to, kad tie patys daiktai gali būti prieinami 
ir pojūčiams ir protui; gali tad pojūčiai pristatyti protui medžiagą. 

11. Aristotelio ir Tomo Akviniečio pažiūromis, veikimas turi 

priklausyti konkrečiam daiktui, nes tik konkretus daiktas gali egzistuoti, 
taigi ir veikti. Iš čia ir pažinimas, kaip veikimas, yra daromas žmogaus, 
o ne vien proto ir pojūčio galių. Proto ir pojūčių galios yra žmogaus 
įrankiai. Griežtai kalbant, sako Aristotelis ir Tomas Akvinietis, reikia 
tarti, kad ne protas pažįsta, ne pojūčių galios patiria, bet žmogus pažįsta 
ir patiria per protą ir pojūčius. 

Tai labai svarbu atsiminti, norint išvengti klaidų, į kurias dažnai 
įpuolama, darant kažkokius autonomiškai veikiančius daiktus iš 
pažinimo galių. 

Kai tas pats žmogus pažįsta ką protu ir pojūčiais, tai jis gali pastebėti 
tarp jų pažinimų santykį, gali būtent pastebėti, kad tai, kas išreiškiama 
sąvokoj, atitinka tą daiktą, kurio ypatybės tuo tarpu patiriamos pojūčių 
pagalba. Suprantant, kad tik individualus daiktas gali egzistuoti ir 
veikti, lengvai suprantama, kad daiktas veikia pažinimo galias, o ne 
tik daikto ypatybės. 

12. Protas turi refleksijos galią. Kai proto tiesioginis pažinimas 
pasiekia realybę, tai ir proto refleksija apie tą tiesioginį pažinimą viso- 
je jo eigoje gali pamatyti, kad iš tikro tiesioginis pažinimas turi sąryšį 
su realybe. Refleksija to sąryšio nesugalvoja, bet tik jį pastebi. 
Nenuostabu, kad refleksijos pagalba galime atitinkamais argumentais 
įrodyti klaidingumą tų sistemų, kuriose nepripažįstama protui 
galimybės ką nors sužinoti apie nepriklausančią nuo jo realybę. 

Gnoseologija, kaip mokslas, yra refleksijos dalykas. Jis neturi tikslo 
sukurti sąryšį tarp pažinimo ir realybės, bet tik su refleksijos pagalba 
įžiūrėti šiuo atžvilgiu tiesioginio pažinimo liudijimus. Pirmiausia reikia 
šiuo atžvilgiu tyrinėti aiškiausių, nekomplikuotų dalykų pažinimą, kad 
geriau įžiūrėtume tiesioginio pažinimo prigimtį. Tyrinėjimus čia darant, 
nereikia bijotis abejojimų, bet tik rūpintis įsisąmoninti abejojimų tikslą 
kaip priemonę, tarnaujančią tiesos interesams, būtent kad per 
vietos būti negali, negali ten būti vietos ir protingam abejojimui. 

13. Aristotelis ir Tomas Akvinietis drąsiai teigia, savo teigimus rem- 
dami tikrai rimtais įrodymais, kad žmogus gali pažinti ir pojūčių 
patyrimui neprieinamus dalykus, kaip antai dvasinę sielą ir Dievą. Pro- 
tas, darydamas refleksiją apie savo veikimo ypatybes ir apie laisvos 
valios ypatybes, lengvai prieina išvadą, kad žmoguje turi būti dvasinė 
siela. Protas, darydamas refleksiją apie besimainančių daiktų galutinę 
atsiradimo priežastį, turi prieiti pripažinimo, kad jeigu šis tas egzistuoja, 
tai turi egzistuoti tokia esybė, kuri su būtinumu egzistuoja, kuri negali 

neegzistuoti, kurios esmėje yra egzistavimas; toji esybė — tai Dievas. 
Kaip įsakmiai tie dvasinės sielos ir Dievo egzistavimo įrodymai išreikšti 
pas Aristotelį ir Tomą Akvinietį, aš čia nedėstysiu. Aš juos tik 
paminėjau, norėdamas pilniau apibūdinti gnoseologinius Aristotelio 
ir Tomo Akviniečio nusistatymus. 


Pagrindiniai gnoseologijos klausimai, 1930 m., p. 58-62. 


ŠV. AUGUSTINO GNOSEOLOGINĖS PAŽIŪROS 
Į 


Įžv. Augustinas savo gausiuose raštuose judino ir svarstė visus svar- | 
biuosius filosofijos klausimus, Bet jis nėra sistemingai sutraukęs į krūvą 
"Savo filosofines pažiūras. Kaip matyti iš kai kurių išsitarimų, filosofinius 
klausimus, ;sekdamas Platonu, jis dalina į šias tris rūšis: pažinimo 
filosofi fiją, gamtos filosofiją ir etiką. Filosofijos centre jo statomas Dievo: 
„pažinimas: „Dievas gi yra Viso ko, -kas.. Na priežastis, viso 
(Pažinimo pagrindas, v viso gyvenimo norma/; 

Pirmieji mokslai mokymosi tvarkoje — dialektika ir matematika. 
„Niekas, — sako šv. Augustinas, — tenebando išminties studijų be to 
dvejopo mokslo arba bent be jų vieno ar kito“. Negalima, anot šv. 
Augustino, kitų mokslų tvarkyti, jeigu pirmiau nebus susipažinta su 
mokslinio darbo priemonėmis ir metodais, būtent su dialektika. Taipgi 
labai naudinga yra4 Anatematika. Pažinimo, egzistavimo ir dorovinio 
gyvėnimo tvarkoje Viskas suvedama į santykį su viena esybe — Dievų, 
taigi su aukščiausiu vienetui Kas nesusiveda šū vienetu, tas 
nesuvedama prie tvarkos: tas yra dėl to neprotinga, nedora. Bet 
matematikos didelis gerbimas gali būti ir pavojingas, kaip turėjo pro- 
gos įsitikinti patsai šv. Augustinas. Mat įpratimas turėti per daug reikalo 
su matematika įpratina žmogų galvojime per daug susirišti su vaiz- 
duote, ir paskui žmogus neįstengia aukščiau už vaizdus pakilti prie 
idėjų turinio. Per didelis matematikos gerbimas įpratina visame ieškoti 
matematiško aiškumo bei tikrumo. 

Šv. Augustino pažinimo filosofijoj pagrindinis dalykas — tai jo 
įsitikinimas, kad žmogus pažįsta objektyvią tiesą ir kad protas negali 
nepripažinti tiesos. Jei žmogus ką nors supranta, tai, vadinasi, jis 
pažįsta tiesą. Pažinti daiktai yra tikri daiktai, — sako šv. Augustinas, 

— kitaip jie nebūtų pažinti. Tas įsitikinimas[ kad Žmogus pažįsta Hilsas 
tiesą — tai pradedamasis visos šv. Augustino filosofijos punktas... 
Naudinga kiek ilgėliau sustoti, kaip jis šio įsitikinimo yra priėjęs ir jo 
vertę kritiškai įrodo, ir kaip jis iš čia paskui prieina kitų svarbiųjų savo 
gnoseologinių nusistatymų. 


„ Kaip šv. Augustinas priėjo įsitikinimo, kad žmogus pažįsta 
<objektyvią tiesą, tai jis patsai išdėsto savo veikale Contra Academicos. 
Šitas veikalas atsirado iš šv. Augustino pasikalbėjimų, filosofinių 
diskusijų su draugais viloje Cassiciacum apie Naujosios Akademijos 
probabilizmą. 

Mat šv. Augustinas, pasiryžęs priimti krikštą, stengėsi sutvarkyti 
savo pažiūras ir filosofijos srityje. Jis pirma buvo buvęs manicheizmo 
pasekėju, bet neradęs ten atsakymo į jį varginančius klausimus, o iš 
kitos pusės, matydamas manicheizmo priešingumą, ypač gamtos 
mokslams, jis buvo paskui palinkęs į Naujosios Akademijos 
probabilizmą. Jam buvo imponavę čia Karneado ir Cicerono autoritetai. 

Svarbiausiu gnoseologinio probabilizmo šaltiniu šv. Augustinui 
buvo Cicerono raštai, ypač veikalas Libri Academici. 

Pagal Ciceroną, yra du principu, charakterizuojančiu gnoseologinį 
probabilizmą: a) kad negalima su tikrumu pažinti nė vienos tiesos ir 
dėl to negalima filosofijoj turėti jokio tvirto nusistatymo; b) kad 
gyvenimui pakanka žinoti, kas panašu į tiesą, nors ir tiesos tikrai 
nežinant. 

Probabilistai savo nusistatymuose rėmėsi stoikų vado Zenono tikro 
pažinimo aptarimu. Pagal Zenoną, mes pažįstame tiesą tik tada, kada. 
pažintoj tiesoj randame tokias ypatybes, kurių negali turėti klaida. Pro- 
babilistai sakė, kad tokių ypatybių mes negalime surasti. Ir tai stengėsi 
jie įvairiais būdais įrodyti, kaip antai primindami filosofų nesutikimus, 
pojūčių klaidas, sapnų ir pamišėlių iliuzijas, dialektikos suktumus ir t.t. 

Šv. Augustinas šitaip formuluoja savo tezę prieš probabilistus: 
Akademijos probabilistai neįstengia su tikrumu įrodyti, kad jų 
pažinimas būtų panašus į tiesą. Šv. Augustinas sutinka su Zenono tikro 
pažinimo aptarimu:. tiesa yra tikrai pažinta, kai j jos, pažinimas I: turi „tokių. !> 
įkas is niekados I negali atrodyti. > klaida) Mat Saias: kūri galėtų 
atrodyti klaidinga, neturi savyje tiesos garantijos. 

Šv. Augustinas stengėsi įrodyti, kad yra tiesų, kurioms jokiu būdu 
negalima duoti klaidos išvaizdą, kad yra subjektyviai evidentiškų tiesų, 
kurios su subjektyviu evidentiškumu tik dėl to gali pasireikšti, kad jos 
reiškia objektyvią tiesą. Šv. Augustino čia argumentai yra dvejopos 
rūšies: iš pradžių jis stengiasi įrodyti, kad be sau pačiam prieštaravimo 
negalima laikytis Naujosios Akademijos (Karneado, Arkesilao, 
Cicerono) probabilizmo, ir paskui pozityviai parodyti, kad mes iš tikro 
turime pagrindo kalbėti apie objektyvios tiesos pažinimą. 

1. Įrodydamas probabilistų sistemos prieštaravimus, šv. Augustinas 
pirmučiausia pažymi, kad kas nepripažįsta tiesos, tas nežino gyvenimo 
išminties. Tuo tarpu, šv. Augustino manymu, turi teisės nešioti filosofo 
vardą tik tas, kuris žino, kas yra gyvenimo išmintis. Kas nežino 
gyvenimo išminties, tas nežino, kas yra laimė. Jeigu tad probabilistai 
nežino, kur laimė, kas yra išmintis, tai tegu jie atsisako būti žmonių 
mokytojais, tegu atsisako vadintis filosofais; jeigu tad yra kur žinia apie 
tiesą, apie išmintį, apie laimę, tai tik ne pas probabilistus. Kas nori tad 
būti filosofu, tas negali būti probabilistu. 

„„Be tikrumo, — sako šv. Augustinas, — negali būti protingo 
veikimo. Reikia mokėti orientuotis tame, kas tikrai panašu į tiesą ir 
kodėl. Be tokio žinojimo negali būti kalbos apie dorovinį gyvenimą“. 

„„Probabilistų sistema, — sako šv. Augustinas, — yra priešinga 
pačiam tiesos ieškojimui. Juk visa tiesos ieškojimo prasmė yra surasti 
tiesą ir per tiesą — laimę. Jeigu tad kas yra įsitikinęs, kad tiesos surasti 
negalima, tai tokiam nėra jokio protingo pagrindo imtis tiesos 
ieškojimo. Filosofinė sistema neturėtų tad jokios protingos prasmės, 
jeigu ji nebūtų išdava tiesos ieškojimo, taigi ir žinojimo, kas yra 
tiesa“! 

Probabilistai laiko kitas sistemas klaidingomis. Jie to daryti 
negalėtų, jeigu nežinotų, kas yra tiesa. Mat kas tiesos visai nepažįsta, 
tas ir apie klaidą neturi protingo pagrindo kalbėti. 

Probabilistai neturi teisės kalbėti apie panašumus į tiesą, jeigu jie 
tiesos nepažįsta. Kaipgi antai galima sakyti, kad koks žmogus yra 
panašus į kitą žmogų, jeigu to kito žmogaus tikrai nepažįsti“. 

Probabilistai remiasi tuo, kad, girdi, jie nesuranda tokių tiesų, 
kurios turėtų tokias ypatybes, kurių klaida negalėtų turėti. Bet čia kyla 
klausimas: arba probabilistai žino, kad šitas Zenono tiesos aptarimas 


1. De Trinitate, lib. 10, c. 1, n. 1; De beata vita, c. 2, n. 14. 
2. Contra Acad., lib. 2, c. 8, n. 20. 

yra tikras; jei taip, tai jie žino bent šitą tiesą, ir tada jų sistema sugriūvą; 
arba jie nežino, kad Zenono aptarimas yra tikras, tai tada irgi griūva 
jų sistema, nes ji visiškai netenka tada protingo pagrindo. 

Šv. Augustinas įrodo, kad pats probabilistų sistemos formulavimas, 
kaip tinkamas protingam žmogui, yra vidiniame prieštaravime pagrin- 
dinei probabilistų pozicijai, kad žmogus tiesos nepažįsta; taigi žmogus 
neturi pagrindo daugiau vertinti probabilistų poziciją negu jiems 
priešingą. 

2. Nagrinėdamas prieštaravimas, glūdinčius pačioje probabilistų 
pagrindinėje pozicijoje, šv. Augustinas tuo pačiu įrodo negalimumą 
paneigti faktą, kad žmogus iš tikro pažįsta tiesą. Jis nurodo tą faktą, 
kad bet kokia filosofijoj pastanga gali būti daroma tik tiesos vardan; 
tai jeigu kas sakosi tiesos nežinąs, tam tad joks filosofinis darbas, joks 
filosofinis argumentas nėra įmanomas; taigi stačiai nėra galima filosofi- 
joj protingai kvestionuoti objektyvios vertės pažinimą. Šv. Augustinas 
nelaiko tai kokia protavimų išvada, bet pagrindiniu faktu, kurio aiškų 
permatymą negali pagaliau niekas suklaidinti; užtenka čia tik 
įsisąmoninti, kas yra protingas galvojimas, kas protingas gyvenimas, 
kas yra protingas veikimas. 

Šito fakto konstatavimu šv. Augustinas remia visą savo 
gnoseologiją ir visą metafiziką, trumpai sakant, visą savo filosofiją. 

3. Konstatavęs tą faktą, kadi6bjektyvios tiesos pažinimo negalima? , 

(nei "paneigti nei protingai kvestionuotiA šv. Augustinas eina prie 
nurodymo savaime aiškių tiesų, apie kurias protingai abejoti nėra 
galima. 

Antai, — sako šv. Augustinas, — jau dialektikoj yra neginčytinai 
tikrai pažintų tiesų. Imkim, pavyzdžiui, nurodymus apie abejotiną 
sakinį; jei jis yra abejotinas, jis nėra tikras. Taisyklingo protavimo 
dėsniai yra tikrai laikytini; pavyzdžiui, negalima išvadoje ką nors teigti, 
kam nėra paramos premisose. 

Yra taigi matematikoj savaime aiškių tiesų, dėl kurių negalima pro- 
tingai abejoti. „Negalima, — sako šv. Augustinas, — sugalvoti 
hipotezės, kuria einant galima būtų protingai sakyti, kad trissyk trys 
nėra devyni, arba kad septyni ir trys nėra dešimtis. Tos tiesos turi savo 
evidentiškumą nepriklausomai nuo laiko ir nuo erdvės“. 

Toliau šv. Augustinas nurodo, kaip neprieinamus jokiam pro- 
tingam neigimui ir abejojimui, pavyzdžiui, šiuos išminties dėsnius: 
reikia daugiau vertinti, kas toje srityje yra aukštesnis; reikia kiekvienam 
pripažinti tai, kas jam priklauso; reikia nieko nesibijoti rizikuoti ten, 

kur reikalauja tikros mūsų gėrybės. 

Šv. Augustinas su visa energija teigia, kad šitos Čia suminėtos ir 
įjas panašios tiesos pilnai atitinka stoikų vado Zenono nustatytą tiesos 
pažinimo aptartį, nes negalima sugalvoti jokio galimumo dėl jų pro- 
tingai abejoti. Čia probabilistams nieko negali padėti apeliavimas į sap- 
nus ir pamišimo faktus, nes šitie faktai yra susiję su pojūčių dalykais, 
tuo tarpu šv. Augustino aukščiau nurodytos tiesos nepriklauso nuo 
juslinio gyvenimo įvairumų. Tos tiesos yra iš tos srities, kuri yra 
neprieinama pojūčių patyrimui, taigi ir pojūčių iliuzijoms. Anot šv. 
Augustino, S „savo akimis mato tai, kas yra pojūčiams |. 
„Aeprieinama, taigi neprieinama ir ir pojūčių klaidoms. Jis laiko tai faktu, 
prie kurio konstatavimo galima privesti ir priešus, bet kurio tikrumo 
nėra reikalo įrodinėti, nes čia nėra galima pajėgti protingai abejoti ar 
neigti. Galima ir reikia, žinoma, tyrinėti tų tiesų pažinimo prigimtį ir 
sąlygas; tai visos filosofijos darbas. Bet jų pažinimą iš pat pradžių reikia 
priimti kaip faktą; Šv... "Augustinas tad griežtai skiria proto pažinimui 
Atsiskleidžiantį | pasaulį nuo:pojūčių patyrimui prieinamų dalykų: Jis 
pats prisipažįsta, kad supratęs reikalą tą skirtumą daryti, kai susipažino 
su Platono, su neoplatonikų ir ypač su Plotino pažiūromis. 

4. Tarp tiesų, kurių konstatavimu šv. Augustinas stengiasi nugalėti 
probabilizmo poziciją, su ypatingu pamėgimu jis cituoja mūsų pačių 
egzistavimo ir mintijimo faktą. Veikale Contra Academicos šv. 
Augustinas, tiesa, tik praeidamas, tą faktą mini, bet užtai kituose 
veikaluose jis nuo to fakto dažnai pradeda priešininkų įtikinėjimą ir 
remia juo kitus savo nusistatymus, kaip antai: veikaluose De beata vita, 
Soliloguia, De libero arbitrio, De vera religione, De Trinitate, De Civitate Dei, 
De duabus animabus, Enchiridion. 

Šv. Augustinas sako, kad ko nėra, tas ne į galvoti, abejoti, negali 
klysti, negali iliuzijų ar haliucinacijų turėti. (Taigi nėra jokio galimumė) 

(Gavo“egzistavimo ir šavo. „mintijimo-faktą paneigti: Šitas Faktas šV. 
Augustino buvo naudojamas, kaip vienas iš aiškiausių pavyzdžių, kad 
mes turime priėjimą prie protinės srities tiesų, nuo kurių visi 
probabilistų abejojimo bandymai atšoka, nes tie bandymai lietė tik 
pojūčių patyrimų sritį. Mat senovės probabilistai savo dialektikos šūvius 
buvo nukreipę į sensualistinę stoikų filosofiją; tie šūviai nebuvo 
pritaikyti vien protui prieinamos srities pažinimui. 

Pagal šv. Augustiną, savo „mintijimo ir egzistavimo fakte aš 
konstatuoju pažinimą, Konistatuojų, J kas yra egzistavimas > apskritai; 
kas yra mintijimas apskriių Mat jeigu nežinočiau, kas yra tikras 

egzistavimas ir mintijimas, tai aš negalėčiau būti tikras, kad aš pats 
egzistuoju, kad aš mintiju. Šituo įsitikinimu pasirėmęs, šv. Augustinas 
yra pasakęs: ,„Aš greičiau abejočiau savo egzistavimu, negu tiesos 
egzistavimu“. 

Iš to fakto, kad aš egzistuoju, galima daug tiesų išvesti. Bet šv. 
Augustinas nemano, kad visų tiesų tikrumą reiktų tuo faktu paremti. 
Yra dialektikos, matematikos, dorovės, psichologijos tiesų, kurios taip 
pat tvirtos savo tikrume, kaip ir mintijimo bei egzistavimo faktas, ir 
kurių tikrumas yra nepriklausomas nuo to fakto. Bet iš tikrųjų šv. 
Augustinas, norėdamas daugelį svarbių tiesų įrodyti, pradeda dažnai 
nuo to fakto konstatavimo ir paskui remiasi juo savo išvedžiojimuose. 
Pavyzdžiui, taip yra su Dievo esimo, sielos nemirtingumo, žmogaus 
nuo gyvulio skirtingumo įrodymais. 

5. Prieš tuos, kurie reiškė nusistebėjimo, kaip tokio galingo proto 
žmonės, kaip antai garsieji probabilizmo vadai Arkesilaos ir Karneadas, 
galėjo neigti tikrą tiesos pažinimą, šv. Augustinas aiškino, kad, girdi, 
Naujosios Akademijos mokykloj greičiausiai buvo du mokslu: vienas 
slaptas, kitas platesnėms masėms. Jų slaptas mokslas — tai buvo 
Platono mokslas; jie skyrę tiesos arba idėjų pasaulį ir juslinį pasaulį, 
arba tuos dalykus, kur galima kalbėti tik apie panašumus į tiesą. Pro- 
babilistai, girdi, griovė tik stoikų materializmą, bet savo kritikomis nėra 
lietę platonizmo. Jų manymu, laiko sąlygos buvo tokios, kad galima 
buvo viešai stoti tik prieš stoikų mokslą. Jie neskelbė, girdi, viešai 
Platono mokslo, nes visuomenės dauguma buvo to neverta; jis buvo 
skelbiamas tik pašauktiesiems. Juk tas pats jų kalbėjimas viešai apie 
panašumus į tiesą leidžia, girdi, manyti, kad jie turėjo turėti pažintą 
tiesą, tik jos viešai nedėstė. 

6. Kaip matėme, argumentuodamas prieš probabilistus, šv. 
Augustinas nurodo faktą, kad protui atsiskleidžia skirtingos nuo 
juslinio pasaulio, tik protui prieinamos tiesosj ir kad visi probabilistų 
priekaištai liečia tik pojūčiams prieinamus dalykus. 

Kyla tad tuojau klausimas, argi šv. Augustinas visą tą pojūčiams 
prieinamą pasaulį nelaiko tikra realybe? Veikale Contra Academicos šv. 
Augustinas aiškiai šito klausimo neišsprendžia. Bet kituose raštuose 
šv. Augustinas aiškiai pasisako, kad nors patys pojūčių liudijimai negali 
duoti tikrumo.apie daiktų prigimtį, tai betgi, protui aiškinant pojūčių 
duomenis, mes galime tikrai sužinoti, kad matenaliai daiktai egzistuoja, | 
ir daug ką apie juos. Šv. Augustinas aiškiai sako, kad yra dalykų, 
kuriuos mes pažįstame įsisąmoninę, ką teikia mūsų proto šviesa iš 

(Vidaus, i ir kad yra dalykų, apie kuriuos mus perspėja pojūčiai. 

“" 7. Pažinimo šaltiniu šv. Augustinas laiko ir Žmonių liudijimus; 
Pasirėmę juk žmonių liudijimais, mes sužinome, kur esame gimę, kas 
mūsų tėvai ir mūsų giminės, kokie tolimesniuose kraštuose yra miestai, 
kuriuose mes patys nesame buvę. Betgi ir čia aukščiausia kontrolė 
priklauso protui. Apskritai imant, mes neturime jokio tvirto tikrumo, 
kuris galų gale nebūtų garantuotas proto. 


xXx 


Jrodęs, kad ž žmogus pažįsta tiesą, šv. Augustinas gilinasi į klausimą, 
kas yra tiesa savyjėxkokios būtent jos ypatybės, kur pagrindas jos 
ypatybėms. "Atsakydamas į į šiuos klausimus, šv. ; Augustinas įrodo, kad 

(yra:Dievas?,be kurio egzistavimo pripažinimo negalima būtų suprasti 
«tiesos. ypatybių ir. „bet kokią tiesą pripažinti; 

1. Tiesos nepriklausomos nuo mūsų proto. Kai mes apie jas galvo- 
jame, mes turime jas pripažinti, nes negalime jų paneigti realiai, bet 
tik žodžiais. Kai mes, pavyzdžiui, sakome, kad tai, kas amžina, yra 
aukštesnis dalykas už tai, kas laikina, kai sakome, kad septyni ir trys 
— dešimtis, tai čia joks žmogus nemano, kad jis tiems pasakymams 
pats duoda tiesos charakterį, lyg kokia įstatymo leidėjo galia nustato, 
kas čia turi būti tiesa, bet priešingai, kiekvienas supranta, kad jis čia 
tiesos patsai nesukuria, bet tik konstatuoja, suranda. Jeigu mūsų pro- 
tas turėtų galios patsai sukurti tiesą, tai jis galėtų teisėtai turėti preten- 
zijos pagal savo norą ir panaikinti tiesą arba ją pakeisti; bet kadangi 
mūsų protas to padaryti neįstengia, tai aišku, kad tiesa nuo jo 
nepriklauso ir kad jis ją gauna iš kitur. Taigi mūsų galvojimas tiesos 
nepadaro, bet tik tiesą atranda. Tiesa anksčiau už mus yra, ir kai mes 
tiesą surandame, tai tas suradimo naujumas yra mumyse, bet ne joje. 

Jeigu tiesa būtų priklausoma nuo mūsų proto, nebūtų už- 5 

. aukštesnė, tai tada būtų tiek k tiesų, kiek ž žmonių, ir tokiu būdu Žmonių. 
„bendravimas tose pačiose tiesose, Sutartinis socialinis gyvenimas būtų. 
"neįmanomas. Giiš to, kad yra tiesų, kurių. negali nepripažinti bendrai 
Visi, nors kiekvienas turi savo protą ir kitas jo proto veikimo nemato, 
tai iš Čia tenka daryti išvadą, kad tiesos viešpatauja ant mūsų protų. 

Reikia ir tai atsiminti, kad mes apie savo proto veikimo vertę 
sprendžiame pagal tai, ar atitinka tiesą. Tiesa yra mums norma, mūsų 


— 


3.Solilog. II c. 14, n. 26. 

proto veikimą reguliuojąs įstatymas. Taigi tiesa negali būti žemesnė 
už mūsų protą, nė jam lygi, bet aukštesnė. 

Tiesa yra nepriklausoma nuo besikeičiančių žmonių proto; tiesa 
niekados negali keistis: kokia ji yra, tokia visada buvo i ir visada tokia 
bus..-— p 
“| Tiesa jokiu būdu negali žūti, net jei visas pasaulis žūtų; net jei kas 
sakytų, kad tiesa žūva, tai būtų tiesa, kad pasaulis ir kad tiesa žūva. 

Tiesa yra nepriklausoma nuo mūsų juslinio patyrimo. Pavyzdžiui, 
skaičių dėsniai yra nepriklausomi nuo laiko ir nuo erdvės. Tiesa nėra 
kurioj vietoj, ji nėra tarp nykstančių daiktų. Tiesa yra amžina. 

Tokiu būdu tiesa yra aukštesnė už visus daiktus; daiktas tik gauna 
tiesos antspaudą. Daiktai tad nėra tas pats, kaip tiesa. 

2. Šv. Augustinas sako, kad tiesos realiai egzistuoja ne šiame 
pasaulyje. Atrodo tad, kad jis, sekdamas Platonu, pripažįsta kažkokį 
skirtingą idėjų pasaulį. Šv. Augustinas patsai pabrėžia savo giminystę 
su didžiuoju Atėnų filosofu, bet kartu nurodo ir skirtumą; būtent, pagal 


Tr 


šv. Augustiną, nesikeičiančios, amžinos tiesos turi savo egzistavimo | 


<pagrindą pačiame DievujeĄ be kurio pripažinimo negalima būtų 
suprasti, kaip tiesos galėtų turėti tokias ypatybes, kurias šv. Augustinas 
su pamėgimu pakartotinai nurodo: nesimainomumą, nuo mūsų pro- 
to ir nuo daiktų nepriklausomumą, amžinumą. Taigi, pagal šv. 
Augustiną;* idėjų, tiesų pasaulis yra tas pats, kaip Dievo mintisĄ 
3. Šv. Augustino numylėtas argumentas Dievo egzistavimui įrodyti 

sudaromas, nurodant tiesos ypatybes ir gėrio ir grožio ypatybes. Visa 
pagaliau šy. Augustino gnoseologija yra ne kas kita, kaip protavimų 
eilės Dievo egzistavimui įrodyti: 

"Dievo esimui įrodyti šv. Augustinas naudojasi priežastingumo 
dėsniu, būtent nurodant, kad tiesos ypatybėms (nekintamumui,. 
amžinumui, būtinumui, nuo mūsų proto nepriklausomumui) negalima. 
niekur kitur. surasti pakankamą pagrindą, kaip.tik Dievuje.,. 
“""Švėntas Tomas Akvinietis paprastai išeina iš išorinio pasaulio 
ypatybių, kai imasi įrodyti, kad Dievas egzistuoja. Tuo tarpu šv. 
Augustinas tam reikalui kreipia pirmučiausia dėmesį į sielos gyvenimą, 
į protinį gyvenimą; nors pasitaiko vietų šv. Augustino raštuose, kur 
jis kreipia dėmesį ir į išorinį pasaulį, kurio be Dievo esimo pripažinimo 
negalima būtų visai suprasti. 

4. Šv. Augustinas skiriasi nuo šv. Tomo Akviniečio Dievo 

egzistavimo įrodinėjime, nes šv. Augustinas laikėsi priešingos šv. 
Tomui Akviniečiui pažiūros, kad siela žmogui yra geriau pažįstama 

negu kūnas, negu išorinio pasaulio daiktai. Taigi šv. Augustinui atrodė 
visai natūralu ieškoti punkto tam įrodinėjimui sielos gyvenimo 
apsireiškimuose. 

Šv. Augustinas neima Čia išėjimo punktu Dievo idėją, kaip vėliau 
darė šv. Anzelmas. Šv. Augustinas tuo išėjimo punktu pasirenka tiesą 
išreiškiantį spręsmą. Surasdamas būtent antinomiją tarp tiesos ypatybių 
(būtinumo, nekintamumo ir amžinumo) ir pažįstančio subjekto 
(žmogaus), šv. Augustinas stengiasi įrodyti, kad to prieštaravimo 
negalima išspręsti be: visų I ų tiesų priežasties — Dievo.) 

Pažinimo objekto rūšis, jo ypatybės čia šv. Augustinui nesvarbu 
— svarbu jam čia tik priešpastatyti kontingenčiam subjektui (pa- 
žįstančiam žmogui) negalinčias būti nuo tokio subjekto priklausomybėje 
kiekvienos tiesos minėtas ypatybes (būtinumo, nekintamumo, 
amžinumo). Šv. Augustinas stengiasi įrodyti, kad žmogaus prote nėra 
pakankamos priežasties, kuri galėtų išaiškinti tas minėtas tiesos | 
ypatybes. 

5. Iš to, kad mes pažįstame tiesos nekintamumą, amžinumą, taigi 
tokias tiesos ypatybes, kurios tik Dievuje turi pagrindą, aišku yra šv. 
Augustinui, kad mūsų protas yra aktualiame santykyje su Dievu, šiokiu 
ar tokiu būdu būdamas dalyviu to pažinimo, kuris yra Dievuje. 

Tas dalyviškumas nereiškia Dievo betarpiško regėjimo, nes tik per 
protavimus prigimtu protu kritiškai prieiname prie Dievo esimo 
įrodymo. 

Mūsų prigimto proto galiomis Dievo pažinimą ne kartą šv. 
Augustinas vadina greičiau ne žinojimu, o tikėjimu: tai būtų nesupran- 
tama, jeigu mes Dievą betarpiškai matytume, kaip Jis yra savyje. 

Šv. Augustino pasitaikančius išsireiškimus Dei visio, Dei illuminatio 
negalima imti paraidžiui. Patsai šv. Augustinas nuo to mus įspėja. Jis 
tais išsireiškimais nori pabrėžti tikrumą ir tvirtumą mūsų įsitikinimo, 

/ka ad Dievas'egzištuoja, kad nuo Dievo kaip visame savo EE: taip) 
Vi ir E pašnime pilnai priklausome. s gišii Li > 55 


T o o Poor pzvz;:s;rs- o IO 


Logos, 1930 m. Nr. 2, p. 184-192. 
II 
Šv. Augustinui rūpėjo gnoseologijoj ypač šie dalykai: tiesos. 


pažinimo t tikrumas, dvasinės ir Dievo sielos egzistavimo tikrumas. Apie 
tai jau esam "kalbėję. Kia“ jo svarbėsni gnoseologiniai nusistatymai 

paaiškės, palyginus jo pagrindines gnoseologines pažiūras su šv. Tomo 
Akviniečio ir su Dekarto gnoseologinėmis pozicijomis. 

1. Tarp šv. Augustino ir šv. Tomo Akviniečio gnoseologijos yra 
panašumų, bet yra ir didelių skirtumų. 

a) Ir vienas ir antras laikosi fundamentalinio realizmo. 
Pripažįstamas būtent juodviejų realizmas prieinamas ne tuo keliu, 
kuriuo sprendžiamas klausimas tarp idealizmo ir realizmo, tarp 
betarpiško ir tarpiško arba kritiško realizmo. Juodviem iš pat pradžių 
pažinimo faktai nesuprantami izoliuotai, neimami be konteksto su kitais 
faktais. Žinoma, pažinimo faktus galima atotraukos būdu svarstyti 
skyrium nuo kitų faktų, bet neleistina apie tą atotrauką visai užsimiršti 
ir paskui sau laužyti galvą, ar mano pažinimas gali turėti kokių nors 
sąryšių, santykių su tuo, kas nėra mano pažinimas, pavyzdžiui, su 
išorinio pasaulio daiktais ir kitais žmonėmis. Iš tikrųjų gi į pažinimo 
faktus reikia žiūrėti, kaip į dalykus šalia kitų dalykų, su kuriais pažinimo 
faktai yra susiję, turi sąryšį, turi santykių. Yra pas žmones norų, 
pastangų, įvairių reikalų, kurie yra drauge su pažinimo faktais. Svars- 
tant tad pažinimo faktus, negalima visai ignoruoti to konteksto, 
kuriame tie faktai yra žmogaus gyvenime. Kai nuo to konteksto daroma 
abstrakcija, tai reikia atsiminti, kad abstrakcija čia negali reikšti to 
konteksto panaikinimo. Tame kontekste pažinimo faktai figūruoja ne 
tik kaip duomenys svarstymui, bet ir kaip dalykai, turintieji įvairių 
sąryšių ir santykių su kitais dalykais, kurie nėra pažinimo dalykai. 

Šitas tiesas gerai įsisąmoninus, paaiškėja, kad fundamentalinio 
realizmo pozicija nėra reikalinga ypatingų įrodymų, bet tik 
įsisągmoninimo, konstatavimo, iš kur gnoseologija ima svarstymams 
pažinimo faktus, ir kad jie yra randami ne izoliuoti, bet kitų faktų, kitų 
dalykų realiame kontekste. Kaip negalima paneigti pažinimo faktų 
realumo, taip negalima nepripažinti ir realumo to konteksto, kuriame 
tie faktai yra. 

Iš to, kas čia pasakyta apie realų kontekstą, kuriame randami 
pažinimo faktai, turi būti aišku, kad Zfealių daiktų į egzistavimo“ 

<pripažinimas nėra būtinai gnoseologinių, kaip tokių, tyrinėjimų išvada, 
bet jų egzistavimą konstatuojame, kai suprantame, 'kad tik kontekste 
tegali būti konstatuojami ir pažinimo faktai. 

Šitas fundamentalinis: Tėalizmas negali būti be atodairos vadinamas 
naiviu, nes jo konstatavimas 5 gali vykti kritiško įsisąmoninimo, kritiško 
konstatavimo keliu. 

b) Šv. Augustinas, stovėdamas ant fundamentalinio realizmo 

pagrindo, ima savo filosofinius svarstymus dėmesin pirmučiausia iš 
protinio sielos gyvenimo ypatybių, o šv. Tomas Akvinietis iš bendrų 
visiems šio pasaulio daiktams judėjimo ypatybių. Iš čia suprantama, 
kad šv. Tomas Akvinietis galėjo sukurti visus svarbiuosius klausimus 
apimančią ir juos sistemingai, harmoningai rišančią filosofijos sistemą. 
Tuo tarpu šv. Augustino filosofiniai svarstymai, lydimi galingų jausmų 
išsiveržimo, liečia veik tik tuos klausimus, kurie kilnią sielą ypač 
jaudina; šv. Augustino svarstymuose mažiau paisoma metodo 
klausimų dėstyme ir aiškinime; kai kurie ir svarbūs klausimai 
nušviečiami tik praeinant, epizodiškai. 

Šv. Augustino filosofiją, kaip motto, gali charakterizuoti šie 
Šventraščio žodžiai: Signatum est super nos lumen vultus tui“. 


(Žmogaus siela,. kaip. Dievo paveikslas, yra labiausiai „susidomėtinas' 


4 dalykas. ES 
““ Šv. Tomo Akviniečio filosofiją, kaip motto, gali geriausiai apibūdinti 
šie Šventraščio žodžiai: Invisibilia Dei per guae facta sunt? ... 
Įsižiūrint į visiems pasaulio daiktams bendras ypatybes, galima 
metodiškai paskui prieiti prie pačių kilniausių objektų sėkmingo 
svarstymo. 

Iš šitokio skirtingo centrinio filosofinio punkto į viską žiūrint, 
nenuostabu, kad daug kame kitokį charakterį turi juodviejų ir 
gnoseologiniai svarstymai. 

c) Šv. Augustinas įsakmiau neišaiškina, kaip mūsų prote atsiran- 
da būtinos ir nekintamos tiesos. Jis tenkinasi nurodęs,ikad jos atsiran- 


ma 


L 


da priklausomai nuo Dievo — visokios šviesos šaltinio — „teikiamos 


mūsų protui. i pagalbos. "Ar toji i pagalba yra mums duota kaip pastovi 
galia mūsų prigimčiai, ar ji yra kaip aukščiau prigimtos srities esanti 
iš Dievo malonės einanti šviesa, šv. Augustinas įsakmiai šito klausimo 
nesvarsto; atrodo, kad jis čia linksta į antrąją pažiūrą, o šv. Tomas 
Akvinietis laikosi pirmosios. 

2. Dėl pasitaikiusių šv. Augustino svyravimų ir dėstyme neaiškumų 
kai kurie filosofai jį laikė įgimtų idėjų, kiti ontologizmo šalininku. Bet 
tai be tvirto pagrindo. 

Tiesa, veikale Soliloguia jis kalba kaip inneistas (įgimtų idėjų 
šalininkas), bet savo darbų kritiškoje peržvalgoje — veikale Retracta- 
tiones — jis inneizmą laiko klaida. 


4. Ant mūsų spindi Tavo veido šviesa. 
5(L Dievo D paslaptingumas. atsiskleidžia per tai, kas yra sukuitą> 

Ontologizmą prikišti čia davė progos ne visur išaiškintos, kuria 
prasme imamos, metaforos, Dievo matymas, regėjimas. Kartais betgi 
jis pats jas išaiškina tik tiek, kad negali būti abejonės, jog jis nėra on- 
tologistas, kaip jau esame anksčiau minėję. 

3. Dažnai per daug sugretinamas šv. Augustinas su Dekartu. 

a) Tik paviršium žiūrint, atrodo išėjimo punkte identiškumas tarp 
šv. Augustino Si fallor, sum“ ir Dekarto Cogito, ergo sum, tarp 
Augustino pirmoje eilėje įsižiūrinčio į psichinio gyvenimo reiškinius 
filosofinės pozicijos ir Dekarto betarpiško sielos pažinimo, kaip pirmojo 
kritiškai konstatuoto fakto. 

Tuo tarpu kitokią reikšmę turi šv. Augustino filosofijoj Si fallor, sum, 
o kitokią reikšmę Dekarto Cogito, ergo sum. 

Šv. Augustinui mintijimo faktas iš pat pradžių nėra vieninteliai 
tikras. Mintijimo faktas, sielos pažinimo faktas yra taip pat realus, kaip 
ir daugybė kitų faktų: gyvybės faktai, norai, skausmai ir t.t. Pagal šv. 
Augustiną, žmogus, kurs mintija, jau iš pat pradžių suprantamas kaip 
esybė, turinti ir sielą ir kūną; šalia žmogaus yra ir kitų kūnų, kitų daiktų; 
ne vienas žmogus egzistuoja, bet ir kiti žmonės su siela ir su kūnu. 
Šitai visa šv. Augustinas randa tame kontekste, kuriame yra pažinimo 
faktai. Jis ir to konteksto niekados neneigia; tad kai jis gilinasi į pažinimo 
faktus, reikia atsiminti, kad tas pagilintas pažinimo faktų supratimas 
ne naikina, bet dar ryškesnius daro tuos realius faktus, kurių kontekste 
yra pažinimo faktai. Reikia atsiminti, kad, kaip tai anksčiau minėjau, 
lygindamas šv. Augustino ir šv. Tomo Akviniečio pagrindinius 
gnoseologijoj nusistatymus, šv. Augustinas laikosi fundamentalinio 
realizmo. 

Tuo tarpu Dekartas savo gnoseologijoj išėjimo punkte nepaiso čia 
minimo konteksto ir stengiasi visą realybę rekonstruoti iš abstrakčiai 
(nuo to konteksto) imamo pažinimo; reikia čia pabrėžti, kad toks 
abstraktumas čia reiškia visišką to konteksto nepaisymą. 

b) Šv. Augustinui konstatuoti, tiesą išreiškiantieji sprendimai nėra 
kokie dedukcijos principai, bet atrama indukcijai. Ji nėra vienintelė in- 
dukcijai naudotina medžiaga; mat šalia tų faktų yra daug kitų faktų, 
be kurių realaus konteksto negalėtų pažinimo faktai būti suprantami. 

Tuo tarpu Dekarto Cogito, ergo sum yra iš pat pradžių vienintelis 
dedukcinei analizei dalykas. 

c) Dekarto gnoseologijos pagrinde yra universalinio matematiz- 


6. Jei klystu, esu. 

mo pozicija, su kuria logiškai rišasi jo idealistinis metodas. Laikoma 
realiai egzistuojančiu, ir tik tai laikoma, kas randama su pagalba analizės 
aiškioje ir įsakmioje pažinimo faktų šviesoje. Pagal Dekartą išeina, kad 
galima ir reikia laikytis gnoseologijoj šio dėsnio: ,„a nosse ad esse valet 
conseguentia'"'.(...) 

Tuo tarpu kaip šv. Tomui Akviniečiui, taip ir šv. Augustinui tokie 
idealistiniai dėsniai yra visai nepriimtini, 

d) Šv. Augustino gnoseologinę poziciją išorinės realybės pažinimo 
atžvilgiu tenka, moderniosios filosofinės terminologijos prisilaikant, 
vadinti betarpišku realizmu, nes prie išorinės realybės čia neprieinama, 
kaip pas Dekartą, darant išvadas iš tokių ar kitokių samprotavimų apie 
idėjas. 

„Tiesa, šv. „Augustinui v vidinio patyrimo faktai atrodo aukštesni ir. 
reikšmingesni, ir jis su ypatingu pamėgimu pirmučiausia į įjuos gilinasi: 
"bet toji predilekcija visai nereiškia iš pradžių nei realybės neigimo, nei 
jos kvestionavimo. Šv. Augustinui aišku, kad pažinimo faktai yra 
žmogaus gyvenimo faktai; žmogus gi negyvena čia ant žemės be kūno; 
šalia vieno žmogaus yra ir daug kitų žmonių; yra ir materialinių daiktų, 
su kuriais jis santykiauja, be kurių jis čia ant žemės gyventi negalėtų, 
o negalėdamas gyventi, negalėtų turėti ir pažinimo faktų. 

e) Dekartas, be abejo, buvo šiaip ar taip susipažinęs su šv. 
Augustino filosofija. Dekarto raštuose matyti tai čia, tai ten šv. 
Augustino minčių įtakos žymė. Bet toji įtaka buvo paraližuota Dekar- 
to pasiimtų universalaus matematinio ir gnoseologinio racionalizmo 
pozicijų. 

7. „Tarp žinojimo ir egzistencijos galioja pasekmė“. Tai yra: kas yra žinoma, tas 
egzistuoja. 


II. ONTOLOGIJA 


KAS YRA ONTOLOGIJA? 


I. Ontologija yra pagrindinė filosofijos dalis kurioje svarstoma 
liečiantieji būtį, kaip tokią, klausimai, gilinamasi į bendrąsias būties 
ypatybes, į būties dėsnius, į būties pagrindines rūšis arba kategorijas, 
į įvykstančių būtyse permainų bendriausiais atžvilgiais priežastis. 
Kadangi visi čia svarstymai sukasi apie būtį, dėl to ir tas mokslas nuo 
Chr. Wolffo (1679-1754) laikų! įprasta vadinti ontologija (ontologija — 
graikų kilmės žodis — reiškia mokslą apie būtį: on = būtis; logos = 
mokslas). Seniau dabartiniai ontologijos klausimai vadinosi pirmosios 
filosofijos arba metafizikos klausimais. 

Platonas tuos klausimus svarstė savo dialektikoj. Aristotelis mokslą, 
kuriame ontologijos klausimai buvo gvildomi, vadino pirmąja filosofi- 
ja, išminties mokslu (sophia), teologija (theologikė epistėmė). Andronikas 
iš Rodo (apie 70 m. prieš Kristų), tvarkydamas Aristotelio raštus, pir- 
mosios filosofijos traktatus pažymėjo kaip einančius po fizikos: iš čia 
pavadinimas metafizika (ta meta ta physika). Tas metafizikos terminas 
greit prigijo ir jis vartojamas daugelio ir šiandien. 


1. Chr. Wolffas yra 1730 m. išleidęs veikalą Philosophia prima s. Ontologia meth. scient. 
pertract., gua omnis cognitionis humanae principia continentur. Anksčiau už Chr. Wolffą 
ontologija tą mokslą vadino prancūzų filosofas Du Hamel, būtent 1681 m. veikale 
Philosophia vetus. Leibnizo raštuose irgi jau kai kur randame tą pavadinimą, pavyzdžiui: 
„„Ontologiam seu scientiam de Aliguo et Nihilo, Ente, et non Ente, Re et Modo rei, Substantia 
et Accidente“' (Couturat. Opuscules et fragments inedits de Leibniz. Paris, 1903, 512). 

Dekarto pasekėjas vokiečių filosofas J. Claubergas (1625-1665) vartojo tam mokslui 
pavadinimą ,,Ontosopkia'' (Principia philosophiae sive Ontosophia et scientia prima de iis guae 
Deo creaturisgue suo modo communia attribuuntur. Duisburg, 1656). 

Prancūzų filosofas Maignan vartojo 1673 m. pavadinimą ,,Philosophia Entis“ Cf. P. 
Gėny. Ouestions d'enseignement de Philosophie Scolastigue. Paris, Beauchesne, 1913, p. 47-48. 

Ontologija daugelio šiandien vadinama bendrąja metafizika 
(metaphysica generalis). Mat einant Chr. Wolffo pavyzdžiu, daugelio nau- 
jaisiais laikais metafizika suprantama, kaip mokslas ne tik apie 
Aristotelio pirmojoj filosofijoj svarstytus dalykus (antai apie būtį, kaip 
tokią, apie būties rūšis arba kategorijas, apie priežastis, apie Dievą), 
bet ir apie sielą ir apie pasaulio esmę, kilmę, tikslą. Metafizika dalinama 
čia į bendrąją metafiziką, arba ontologiją, ir specialią metafiziką, kuri 
susideda iš trijų dalių: kosmologijos, psichologijos ir teodicėjos. 

Kantas ontologijos klausimus vadina transcendentalinės filosofi- 
jos klausimais ir savotiškai juos sprendžia savo veikale Kritik der reinen 
Vernunft, kalbėdamas apie apriorines juslinio ir protinio pažinimo 
sąlygas. 

Hegelis ontologijos klausimus vadina klausimais apie kategorijas 
(Kategorienlehre) ir juos svarsto ypač savo logikoje. 

Naujausiais laikais raštuose tų filosofų, kurie yra ypač pasidavę 
pozityvizmo, kantizmo ar hegelizmo įtakai, ontologijos klausimai 
žinomi paprastai vardu klausimų apie kategorijas, ir dažniausiai liečiami 
jų gnoseologiniuose veikaluose. 

II. Tikslumo ir parankumo dėlei geriausiai yra šitą mokslą dabar 
vadinti ontologija. Mat etimologiškai tas pavadinimas primena 
lengviau negu kuris kitas to mokslo turinį. Be to, vienas žodis geriau 
tinka (negu du žodžiai, pvz., ,,pirmoji filosofija'') mokslo pavadinimui, 
nes patogiau sudaromas būdvardis; dažnai juk tenka kalbėti apie 
svarstymą iš ontologinio punkto, ontologinėje plotmėje ir t.t. 

Metafizikos žodis šiais laikais daugeliui turi gerai neaptartą, dažnai 
klaidingą prasmę ir daugeliui sukelia kliudančių ramiai dalyką svarstyti 
savotiškų emocijų. Daugelio juk manoma, kad metafizika neturi nieko 
bendro su tuo, kas yra realiame matomame pasaulyje, su tikru realybės 
pažinimu, kad tai yra kaip ir sąvokų poezija tam tikriems jausmams 
patenkinti ir tam tikrų siekimų krypčiai apibūdinti. 

Tuo tarpu Aristotelio ir Tomo Akviniečio dvasioje suprasta on- 
tologija yra pagrindiniausias mokslas apie realybę, apie tikriausius, 
visur sutinkamus faktus. Toje ontologijoje kaip tik pirmoje eilėje 
remiamasi matomojo fizinio pasaulio daiktų ypatybėmis, apčiuopiamų 
faktų ypatybėmis. Aristotelio ir Tomo Akviniečio dvasioje suprasta on- 
tologija yra kritiškiausias, pozityviausias mokslas, nes nesiremia 
jokiomis čia pat, tame pačiame moksle nepatikrintomis supozicijomis, 
nieko nepriima, kas būtų nekritiškai kokio nors jausmo ar siekimo 
diktuojama. Priešingai, ontologijoj čia (Aristotelio ir Tomo Akviniečio 

dvasioje suprantamoje) kritiškai išaiškinamos sąvokos ir dėsniai, be 
kurių vartojimo negali apsieiti ir kiti mokslai; bet kiti mokslai neturi 
kompetencijos tų sąvokų ir dėsnių vertę patys kritiškai nagrinėti. Taip 
suprantamoje ontologijoje visi reiškiami nusistatymai turi išlaikyti kad 
ir radikaliausio kritiškumo bandymus. Visa, kas netikra ir nepatikrin- 
ta, kas aklai ir be pagrindo tik šiokiu ar kitokiu autoritetu paremta, to- 
je ontologijoje neprivalo turėti vietos. 

Ontologijos pavadinimas atrodo geriau tinkąs ir dėl to, kad žodį 
„„metafizika'' įprasta taip plačia prasme vartoti, jog dėl tos prasmės 
platumo susidaro sunkenybių objektyviai orientuotis, sprendžiant 
klausimus apie būtį, būties ypatybes, rūšis ir priežastis. Dabar mat 
metafizika paprastai dalinama į bendrąją metafiziką (kuri apima tai, 
kas kitų vadinama ontologijos klausimais) ir specialią (kosmologiją, 
racionalinę psichologiją ir teodicėją). Toks dalinimas duoda progos 
daug kam manyti, kad bendrosios metafizikos pozicijos gaunamos 
apibendrinimo būdu iš specialios metafizikos (kosmologijos, 
racionalinės psichologijos ir teodicėjos) išvadų. Toji bendroji metafizika 
atrodo tada neturinti betarpiško santykio su realiais faktais, su pačios 
realybės dalykais. Tuo tarpu Aristotelio ir Tomo Akviniečio mokslo 
sistemoj kosmologijos ir psichologijos klausimai įėjo į fiziką (platesne 
reikšme imamą negu dabar); teodicėjos klausimai didumoje įėjo į 
juodviejų pirmąją filosofiją, kaip užbaigiamoji jos dalis. Šiandien, tiesa, 
toji užbaigiamoji dalis aristotelikų bei tomistų sistemoje virto atskira 
filosofine disciplina (teodicėja, natūralinė teologija), nes jos klausimai 
šiandien svarstomi akivaizdoje daug įvairesnių ir gausesnių priekaištų, 
negu tai buvo Aristotelio ir Tomo Akviniečio laikais. 

III. Žinoma, pats tinkamiausias pavadinimo pasirinkimas dar 
neatleidžia nuo kritiško atsižvelgimo į įvairius bandymus šiaip ar taip 
spręsti ontologijos klausimus. Be to, tenka atsiminti, kad ir žodis ,,on- 
tologija'/ duoda kai kam progos susidaryti irgi klaidinančių asociacijų. 
Tenka antai čia perspėti, kad ontologija, Aristotelio ir Tomo Akviniečio 
principų dvasioje suprasta, nieko bendro savo esmėje neturi nei su on- 
tologiniu Dievo esimo įrodymu (iš tobuliausios esybės sąvokos), nei 
su ontologizmu?, nei su bet kokia kita nekritiškai nusistatyta filosofine 
pažiūra. 

Ontologija, 1931, t. I, p. 9-11. 


2. Ontologizmas, kaip jį supranta ryškiausias jo atstovas V. Gioberti (1801-1852), 
moko, kad mes betarpiškai, pirmiau negu kitas esybes, pažįstame Dievo esybę. 

AR GALIMA YRA KRITIŠKA ONTOLOGIJA? 


Šiais laikais tarp šiek tiek susipažinusiųjų su filosofija dar yra 
nemaža tokių, kurie sako, kad kritiška ontologija, kaip mokslas, yra 
negalima. Daugiau tarp jų dar yra tokių, kurie pripažįsta tik 
subjektyvią ontologiją manydami, kad čia gali būti tik reliatyvios, 
hipotetiškos vertės pažinimas. Net dalis tų filosofų, kurie tam tikrose 
srityse pripažįsta objektyvų pažinimą, neįstengia susidaryti lemtos 
pažiūros apie kritiškos, nesubjektyvios ontologijos galimumą. Tenka 
tad su tomis įvairiomis priešingomis kritiškai, nesubjektyviai ontologi- 
jai pažiūromis bent trumpai čia atsiskaityti ir nurodyti pagrindus, 
kodėl, kritiškumo reikalavimų prisilaikant, reikia tokią ontologiją 
pripažinti kaip objektyvų mokslą. 


**+* 


I. Gamtos mokslų pažanga, tiek daug turėjusi ir turinti teigiamos 
įtakos materialiniam gyvenimui, ne vienam sudarė įspūdį, kad tikrai 
moksliškais galima laikyti tik tokius svarstymus, kurie turi tiesioginį 
santykį su materialinio gyvenimo tobulinimu. Iš kitos pusės čia at- 
siliepia su savo įtaka pozityvistų apriorinis nusistatymas apie tris 
žmonijos istorijoj pažinimo stadijas: teologinę, metafizinę ir pozityvią. 
Teologinės ir metafizinės pažiūros esančios dar nesubrendusio žmonių 
proto klaidžiojimas. Tik pozityvūs mokslai, kuriais vadinama 
matematika ir gamtamokslis, verti esą tikro mokslo vardo. Be to, 
tiems pozityviems mokslams nuolat darant pažangą, kaskart darąsi 
aiškiau, jog metafiziniai klausimai neturį protingos, mokslinės 
prasmės. Kaip dienos šviesa išsklaido nakties tamsumą ir tąja tam- 
suma paremtus klaidingus įsivaizdavimus, taip specialiųjų, 
pozityviųjų mokslų nuolat vis besiplečiantis akiratis kaskart apima 
vis platesnes realybės rūšis, ir taip, girdi, esą pagrindo manyti, kad 
jeigu ne šiandien, tai rytoj neliksią jokio tikro objekto visai filosofinei 
spekuliacijai. 

Į šitokius samprotavimus reikia atsakyti štai ką: 

1. Pozityvizmo argumentai apie tris žmonijos istorijoj stadijas 
seniai jau galutinai atremti. Žinoma juk gerai, kad, pavyzdžiui, 
Aristotelis buvo kartu ir metafizinių ir patyrimo mokslų tyrinėjimų 
genijus, kad viduriniais amžiais toks Albertas Didysis, Roger Baconas 
kartu ir observacijos bei eksperimentiniais mokslais ir teologija bei 

filosofija buvo užsiėmę, kad naujaisiais laikais Kopernikas, Kepleris, 
Galilėjus, Dekartas, Leibnizas, Pascalis, Newtonas, Amperas, Cauchy, 
Pasteuras ir visa eilė kitų buvo kartu ir žymūs mokslininkai ir tikin- 
tieji žmonės. 

2. Neleistina yra maišyti mokslų kompetencijos ir negalima 
teisėtai perkelti matematikos ar gamtos mokslų autoriteto į filosofi- 
jos dalykų sritį. Iš to, kad, pavyzdžiui, matematika ar eksperimen- 
tiniai mokslai nesiima ko nors spręsti apie daiktų esmę, apie pasaulio 
kilmę ir tikslą, visai neišeina, kad jie ką nors neigiamai liudytų prieš 
tuos mokslus, kurie tais klausimais užsiima. Iš to fakto antai, kad 
matematika nesprendžia etikos klausimų, negalima juk daryti kokių 
nors išvadų apie etikoje svarstomus dalykus; panašiai iš to fakto, kad 
eksperimentiniai mokslai turi apsiriboti eksperimentiniams 
metodams prieinama tyrinėjimo sritimi, negalima logiškai daryti 
kokių nors išvadų apie sprendimą tų klausimų, kurie neįeina į 
eksperimentinių mokslų kompetenciją. 

3. Tarp įvairių eksperimentinių ir observacijos mokslų iš vienos 
pusės ir filosofijos iš kitos pusės gali santykius nustatyti tik filosofi- 
ja. Ir įvairius nusistatymus, filosofiją liečiančius, gali vertinti tik 
filosofija. Čia nei fiziko, nei chemiko, nei biologo, nei astronomo, nei 
matematiko autoritetas nesiekia. 

Taigi ne eksperimentiniais mokslais, ne matematika pasirėmus, 
galima ką nors teisėtai spręsti ontologijoj, bet tik filosofo atsakomybe. 

4. Pozityvizmas, kurs daro ištarmes apie filosofijos dalykus, 
žinoma, negali to daryti kitaip, kaip tik savotiškos filosofijos 
reikalavimų vardan. Kiek jis betgi bando remtis vien pojūčių 
patyrimu, tai aišku, kad jis tuo būdu negali pasiekti bendra, visuotine 
forma keliamų filosofijos klausimų. Antai pagrindiniai gnoseologi- 
jos svarstymai turi galvoj visus pažinimo faktus liečiančius 
klausimus; pagrindiniai ontologijos klausimai liečia bendras visų 
esybių ypatybes. Tuo tarpu sensualistinio empirizmo besilaikantis 
pozityvistas neturi logiško galimumo apie ką kita kalbėti, kaip tik 
apie savo individualius jutimus. Kas yra bendra, kas yra visuotina, 
tai sensualizmui visai neprieinama. 

Kadangi pozityvizmui visuotine forma keliami klausimai yra 
neprieinami ir spręsti ir net formuluoti, taigi dėl to jam neprieinami 
ir pagrindiniai gnoseologijos ir ontologijos klausimai. Jo nusistatymai 
gali būti suprantami tik kaip atskiri paklausimai, duoti atstovams 
tokios filosofinės sistemos, kurioje išsitenka visuotinosios sąvokos, 

kurioj be sau pačiam prieštaravimo galima kalbėti apie bendras 
visiems pažinimo faktams žymes, apie bendras visoms esybėms 
ypatybes. Jei šitokia priešinga pozityvizmui, sensualistiniam empiriz- 
mui sistema bent bendrais bruožais neturėtų su tiesa sutinkančio 
pagrindo, tai nebūtų kam ir klausimų duoti; tuomet pozityvizmo, sen- 
sualistinio empirizmo pažiūros neturėtų visiškai jokios prasmės ir 
vertės. 

Jeigu nepripažinti, kaip tai daro pozityvistai, skirtingos nuo 
pojūčių pažinimo galios, būtent proto, tai ir pozityvizmo sistema būtų 
pažinimui neprieinama, nes ji pojūčiais, kaip sistema, negali būti 
patirta; negalima juk sistemos nei pamatyti, nei prisilytėti, nei kitu 
kuriuo juslinio pažinimo būdu patirti. 

5. Tik konkrečią, individualią realybę išreiškiąs pažinimas turi 
vertės, sako pozityvistai: taigi proto idėjos ir sprendimai tik tada, kai 
jie galų gale suvedami į jutimus, gali turėti sąryšį su realybe; kitaip 
juos reiktų laikyti įsisvajojimo padaru. Iš čia išeina, sako pozityvistai, 
kad visa, kas yra neprieinama jusliniam patyrimui, negali būti 
pažinta. 

Į tai reikia štai ką atsakyti: 

a) Proto sąvokų turinio bendrumą ir realių daiktų individualumą 
reikia suprasti taip, kad ir individualūs, konkretūs daiktai turi šalia 
individualių savotiškumų tokių pat ypatybių, kaip ir visi tos rūšies, 
tos kategorijos daiktai, ir pagaliau turi visa tai, ką turi turėti kiek- 
vienas daiktas, būtent esmę, egzistavimą, vienumą, tą ypatybę, kad 
jame, kaip ir visuose kituose daiktuose, dalis yra mažesnė už visą 
jo pilnatį. Protas tad turi pagrindo pačioje realybėje savo bendrų ir 
bendriausių sąvokų turiniams. Pavyzdžiui, šitas individualus arklys 
turi daug ypatybių tų pačių, kaip ir visi arkliai, turi taipgi ypatybių 
tokių pat, kaip ir visi gyvuliai, kaip ir visi daiktai, kaip ir visos esybės. 
Yra tad protui kas pastebėti realybėje, ko pojūčiai neįstengia patirti. 

b) Yra tad pagrindo realybėje ir ontologijos sąvokų ir sprendimų 
turiniams. Kiekvieno konkretaus daikto galiu juk svarstyti tas 
ypatybes, kurias jis turi tokias pat, kaip ir visos esybės. 

Kai ontologijoj kalbama apie esybę apskritai ir apie esybei, kaip 
tokiai, priklausančias ypatybes, tai tada logiškai liečiamos visos 
egzistuojančios esybės; žinoma, ir visos esybės, kurios kada nors 
egzistavo ar galėjo egzistuoti ir kurios gali egzistuoti. 

Kai ontologijoj kalbama apie vyksmą, įvykimą apskritai, apie 
vyksmo, įvykimo, kaip tokio, ypatybes, tai tuomet logiškai paliečiami 

visi realūs įvykimai, kokie buvo, yra ir gali būti. 

Tokiu būdu ontologijos dalykai, būtinai susiję su kiekviena 
realybe, su kiekvienu įvykimu, turi būti laikomi iš tikro realiausiais, 
nes pačiais pagrindiniais kiekvienai realybei. 

6. Nėra ko jaudintis, kai sensualistinis empirizmas, pozityvizmas 
skelbia, kad antai negalima nieko sužinoti apie Dievo esimą. Mat ant 
jo pagrindų stovint, net negalima sužinoti, ar kiti žmonės egzistuo- 
ja, kaip skirtingos nuo manęs esybės, ir ar pagaliau aš egzistuoju, 
kaip savo esmėje pastovi esybė. 

Kai objektyvi tiesa šitoje sistemoje neišsitenka, tai nenuostabu, 
kad ji, būdama ant klaidingų pagrindų pastatyta, veda į klaidas ir 
nesąmones. 

7. Pozityvizmas negali duoti ir dorovei ir apskritai kultūrinės 
pažangos orientacijai jokio tikro pagrindo. Aiškiai tad klaidingas yra 
ant sensualistinio empirizmo pozicijų stovinčio pozityvizmo 
skelbimas, kad tos sistemos, kurios pripažįsta pojūčiams 
neprieinamus dalykus, yra žemesnės kultūros reiškiniai, kad 
pozityvizmo įsigalėjimas reikš kultūros pažangą. 

Priešingai, reikia manyti, kad kultūros pažanga reikš kaskart 
daugiau logiškumo paisantį, kaskart mažiau sau pačiam 
prieštaravimų galvojime pakenčiantį išsilavinimą ir nusistatymą. 

Tokiu būdu marguliuojančiam nuo nurodytų nelogiškumų ir 
prieštaravimų sensualistiniam empirizmui, pozityvizmui turėtų būti 
kultūros pažanga labai nepageidaujama, kaip būtina jo priešininkė. 

Reikia taip pat tikėtis, kad dorovinei sąmonei einant stipryn ir 
kilnyn, kaskart turės labiau įsigalėti ir sąžiningas rūpestingumas 
galvojimo srityje, ir kaskart mažiau galės turėti šalininkų tokios 
sistemos, kurios, kaip antai sensualistinis empirizmas, pozityvizmas, 
yra iš esmės prieštaravimo santykyje su pačiais dorovės ir apskritai 
kultūros pagrindais. 

II. Ontologijos negalima vadinti tik subjektyvių nusiteikimų ir 
pažiūrų rinkiniu. Esybė, kaip tokia, esybės, kaip tokios, ypatybės, ant 
esybės, kaip tokios, ypatybių paremti dėsniai (tapatybės, prieštaravimo, 
trečiaip nesimo), ant įvykimo, kaip tokio, ypatybių paremti dėsniai 
(priežastingumo apskritai, tikslingumo) turi pritaikymo ir 
subjektyvumų ir objektyvumų srityse. Tas ypatybes, tuos dėsnius 
galima vadinti antsubjektyviais ir antobjektyviais. Dėl to, išeinant 
iš tų ypatybių ir dėsnių požiūrio, galima kritiškai daugiau ar mažiau 
bendrais bruožais orientuotis, kur, kas yra subjektyvu ar objektyvu. 

Iš tikro, jeigu mes šitokių aukščiau subjektyvumų ir objektyvumų 
esančių požiūrių neturėtume, tai tuomet būtų ir mintimi nepereinama 
bedugnė tarp subjektyvumo ir objektyvumo srities. Dėl to ontologi- 
jos sąvokos ir dėsniai, kurie duoda tokiems giliausio kritiškumo 
požiūriams pagrindą, savaime teikia pačiai ontologijai pagrin- 
diniausio ir kritiškiausio mokslo charakterį. 

III. Daug kam atrodo kritiškiausias mokslas gnoseologija. Bet 
pažinimo faktai, kurie yra betarpiškas gnoseologijos svarstymų ob- 
jektas, yra tik viena esybių, įvykimų rūšis. Užtai pačios gnoseologijos 
kritiškumą giliausiai galima išaiškinti tik iš charakterio tų pažintų 
savaime aiškių tiesų, kurios liečia esybės, kaip tokios, įvykimo, kaip 
tokio, ypatybių ir dėsnių pažinimą; suvedimas į santykį su pirmaisiais 
pažinimo dėsniais (taigi ant esybės ypatybių rymančiais) — tai 
aukščiausias kritiško pažinimo vertinimo kriterijus. Teisingai dėl to 
gnoseologija vadinama įvadu į metafiziką ir ontologiją, kaip į 
pagrindinesnį už save mokslą. 

IV. Apskritai jokių kitų mokslų, jokių kitų tyrinėjimų požiūriai nėra 
tokie gilūs, tokie platūs, kad galėtų kritiškai vertinti nusistatymus on- 
tologijoj. Ar mes išeisime iš tokios ar kitokios atskiros realybės srities 
požiūrio, ar iš tokių ar kitokių specialių punktų, mes neturėsime 
logiškai pagrindo ką nors kritiškai spręsti apie tai, kas liečia esybę, kaip 
tokią, ir įvykimą, kaip tokį, kitaip sakant, kas liečia ontologiją. Dėl to 
visokie scientistiški (iš specialių mokslų punkto), visokie idealistiški, 
subjektyvistiški, fenomenalistiški, agnostiški nusistatymai yra per daug 
siauri ir paviršutiniai, kad jais būtų galima kritiškai vadovautis ontologi- 
jos klausimų sprendimuose. Tik filosofo ontologo kompetencija gali 
būti tie klausimai kritiškai svarstomi ir sprendžiami. 

V. 1. Jeigu galima yra bendroji kritiška gnoseologija, tai tuo pačiu 
tenka pripažinti ir kritiškos ontologios galimumą. Juk tik ontologijos 
sąvokų ir principų pagalba galima pagaliau pagrįsti kritiška objektyvi 
gnoseologija. 

2. Jeigu ontologija neturėtų objektyvaus pagrindo, tai tuomet 
nebūtų tikro objektyvaus sąryšio tarp mokslų, kurie savo objektais turi 
atskiras realybės sritis, o ne realybę apskritai; šį pastarąjį objektą turi 
tik ontologija. 

3. Jeigu ontologija neturėtų objektyvaus pagrindo, tai tuomet 
negalima būtų prasmingai kalbėti apie sąryšį ir santykius tarp pasaulio 
daiktų, tarp kokio nors daikto dalių ir ypatybių, nes tuomet nebūtų 
vienos pakankamai plačios realios (ontologinės) plotmės, iš kurios būtų 

galima į tuos dalykus žiūrėti, ir kurioje sąryšį ir santykius būtų galima 
kritiškai objektyviai nustatyti. 

4. Jeigu ontologija neturėtų objektyvaus pagrindo, tai ir mokslo 
sąvoka, realybės sąvoka, daikto, dalyko sąvoka, tiesos pažinimo sąvoka 
neturėtų tikro prasmingo turinio, nes tų sąvokų turinys neturėtų ben- 
dros objektyvios prasmės. 

5. Jeigu ontologija nebūtų galima, kaip kritiškas nesubjektyvus 
mokslas, tai ir kokį nors realų santykį tarp subjekto ir objekto nebūtų 
įmanoma nustatyti. Nebūtų tuomet įmanomas ir bet kokio klausimo 
formulavimas ekstrasubjektyvioje plotmėje taip, kad galėtų jį ta pat 
prasme kiti suprasti. 

VI. Žinoma, kokio nors dalyko galimumas aiškiausiai pasireiškia 
jo buvime ir esamume. Mat kas buvo ar yra, tai aišku, kad tai galėjo 
būti ar gali būti. Panašiai ir su ontologijos galimumu. 

Kritiškos objektyvios ontologijos pagrindus yra antai nutiesęs 
Aristotelis, dėstęs, aiškinęs Tomas Akvinietis ir jų pasekėjai. 

Iki šiol, kalbėdamas apie kritiškos objektyvios ontologijos galimu- 
mą, aš stengiausi išsklaidyti prietarus, apriorinius subjektyvius prieš 
ontologiją nusistatymus, kurie ne vienam kliudo, net atima patį norą 
rimtai susipažinti su ontologijos mokslo dalykais. 


Ontologija, 1931, t. I, p. 11-16. 


BŪTIES SAVOKOS PRASMĖ 


1. Būties sąvoka apskritai. Jos kilmė ir prasmė. 
Būties sąvoka yra pirmoji sąvoka. 


I. Paviršutiniškai galvojant atrodo, kad nieko nėra lengvesnio, kaip 
pasakyti, kas yra būtis. Ir žemė, ir akmens, ir medžiai, ir gyvuliai, ir 
žmonės, kuriuos aš matau, tai juk vis būtys. Ir tada, kai aš apie tokį 
dalyką tik galvoju ir jo prieš save neturiu, aš turiu apie tai galvoti, kaip 
apie šį tą, taigi kaip apie būtį. Mat ko jokiu būdu nėra, to ir pažinti 
negalima, kaip teisingai yra pabrėžtinai skelbęs jau senovėje eleatų 
filosofinės mokyklos vadas Parmenidas. 

Daug kam dėl to atrodo, kad į būties sąvoką, kaip jokių klausimų 
nesukeliančią, nėra reikalo ir gilintis. Bet, deja, kas yra bent šiek tiek 
susipažinęs su filosofijos istorija, tasai supranta, kaip daug filosofijoj 
srovių skirtumai priklauso nuo pažiūrų į būties sąvoką skirtingumo. 

Žinoma antai, kokių ekstravagancijų yra priėję eleatai skelbdami, kad 
negali būti daug būčių, kad negali būti jokio judėjimo, jokios erdvės, 
jokios materijos, kad Achilas negali pavyti vėžlio — ir tai vis dėl to, 
kad jie turėjo savotišką supratimą apie būtį. Iš naujųjų laikų užtenka 
čia priminti Hegelio dialektinį išvedžiojimą apie būties sąvokos turinį 
ir tuo būdu priėjimą prie paneigimo prieštaravimo dėsniui realaus galio- 
jimo, kad suprastume, kaip svarbu tinkamai būties sąvoką išsiaiškinti. 

II. Tiksliausiai mes kokį nors dalyką galime išaiškinti, kai mes jį 
logiškai aptariame, būtent kai nurodome jo sudėtį ir kai pažymime, 
kokiai būtent daiktų rūšiai jis priklauso ir kuo skiriasi nuo kitų, tai pačiai 
rūšiai priklausančių daiktų grupių. Mes aiškiname antai, kas yra 
žmogus, kai nurodome, kad jis susideda iš sielos ir kūno. Jeigu mes 
norime paaiškinti, kas yra, pavyzdžiui, geležis, tai mes sakome, kad 
geležis yra metalas, turįs tokias ir tokias ją charakterizuojančias 
ypatybes, kuriomis ji skiriasi nuo kitų metalų. 

Bet šitoks įprastas mums, kai turime reikalo su įvairiais daiktais 
ir įvairiais veiksmais ir įvairiausiomis sąvokomis, aiškinimo būdas, 
pasirodo, yra visai nepritaikomas būties sąvokai. Būties sąvokos turiny- 
je juk negalima nė mintimi kokių nors sudėtinių elementų įžiūrėti. 
Būties sąvoką, jei žiūrėsime jos santykio su kitomis sąvokomis, 
negalėsime pavadinti nei rūšine, nei turinčia aukščiau už save kokią 
nors rūšį, kurios sričiai ji priklausytų. Tiesa, visos daiktų ir dalykų rūšys 
yra būtys, bet kitokia antai būtis yra Dievas, kitokie sutvėrimai; kitokia 
būtis yra dvasinė, kitokia materialinė; kitokia būtis yra substancija, 
kitokia daikto ypatybė. Tarp tų visų būčių yra bendra, kad jos visos 
skiriasi nuo nebūties, ir dėl to panašumo jas galime vadinti būtimis. 
Yra tad įvairios būčių rūšys, bet tų įvairių rūšių negalima suvesti į vieną 
bendriausią rūšį, kurios būtų kitos kaip ir kokios šakos. Ir čia supran- 
tama, kad būties sąvoką negalima laikyti vienaprasmiška. Kitoks juk 
egzistavimas yra Dievo, kitoks žmogaus; kitoks egzistavimas substan- 
cijos, kitoks ypatybės. Iš čia aiškus klaidingumas panteizmo, kurs būtį 
laiko vienaprasmiška sąvoka. 

Kai kas bando aptarti būtį kaip tai, kas nėra nebūtis. Bet nebūtis 
yra neigiamybė; neigiamybė gi įgyja prasmės iš to, kas neigiama; taigi 
nebūties visa prasmė gaunama iš santykio su būtimi. Taigi nebūtis, 
priklausydama savo prasme nuo būties, negali būti pagrindu tokiam 
būties aptarimui. 

Apskritai, kai norime ką išaiškinti, tai stengiamės tai suvesti į ką 
nors aiškesnį, žinomesnį. Bet kas yra žinomesnis už būtį? Mes nieko 

juk kito ir negalėtume suprasti, jeigu pirma arba drauge nesuprastume 
jo kaip būties. Visi dėl to bandymai būties sąvoką tikra prasme aiškinti 
negali turėti prasmės. 

Galima prasmingai tik bandyti kitais žodžiais tą pačią sąvoką 
išreikšti: būtis, — tai kas yra, esąs dalykas ir t.t. Iš kitos pusės žiūrint, 
tenka pasakyti, kad galima ir reikia nurodyti svarbesnių filosofinių 
srovių klaidas, susijusias su jų klaidingu būties supratimu. 

III. Į būties sąvokos supratimą įsibrauna klaidos labai dažnai dėl 
jo kilmės klaidingo aiškinimo. 

Tai, ką anksčiau įvedamuosiuose į ontologiją klausimuose esame 
išdėstę apie įvairius bendrų ir visuotinių idėjų kilmės aiškinimus, tinka 
ir būties sąvokos kilmei suprasti ir klaidoms čia išvengti. Būties sąvoka 
nėra įgimta ir nėra kaip kitaip mumyse atsiradusi negu kitos sąvokos. 
Ir būties sąvoką pirmučiausia mes įsigyjame protu, kai protu įžvelgiame 
pojūčių pristatytoje medžiagoje, kad čia yra šis tas, o ne niekas. Kai 
žmogus, protu žiūrėdamas į kokį daiktą, nekreipia aiškaus dėmesio 
įjo skirtingas nuo kitų daiktų ypatybes, tai tik įžiūri, kad yra, nekreip- 
damas aiškaus dėmesio, kokios būtent yra prigimties tas jo esimas. 
Tokia atotrauka nereiškia, kad čia proto dėmesiu daromas koks nors 
pozityvus išskyrimas to, kas protu įžiūrima, nuo to, kas neįžiūrima; 
jeigu būtų, sudarant būties sąvoką, toks pozityvus išskyrimas, tai būties 
sąvoka negalėtų turėti pritaikymo, kalbant apie įvairias daikto ypatybes. 
Atotrauka čia reiškia protu nusišvietimą sau to, kas sąvokoj išreiškiama, 
nieko kito neneigiant ir pozityviai neišskiriant, bet ir nieko neįdedant 
į sąvokos turinį, kas tada protu nenusišviesta. 

IV.1. Bet kokiame egzistuojančiame daikte galime mintimi atskirti 
dalyko esmę ir dalyko egzistavimą. Esmė išreiškia tai, kas yra daiktas, 
kad jis yra tas ir tas. Daikto egzistavimas reiškia, kad daiktas ne tik 
gali būti, bet ir aktualiai yra. 

Iš čia kalbama apie būtį kaip esmę (esse essentiae), ir apie būtį kaip 
egzistavimą (esse existentiae). Tą požiūrio į būtį skirtumą išreiškiame skir- 
tingais klausimais: kas yra daiktas? Ar yra daiktas? Esmė, egzistavimu 
apspręsta, sudaro pilną egzistuojančios būties sąvoką. 

2. Mes pirmučiausia turime supratimą būties kaip egzistuojančios. 
Pojūčių pristatytoje medžiagoje mes pirmučiausia įžiūrime, kad tikrai 
čia šis tas yra, ir tik palengva įgyjame supratimą, kas čia yra, kai 
pažįstame esmę. Tam pagrindą galima rasti bendroje mūsų pažinimo 
prigimtyje, kad jis iš mažiau tobulo darosi vis tobulesnis; mažesnio gi 
tobulumo yra mūsų pažinimas, kai mes žinome tik apie kažko 

egzistavimą; o tobulesnis yra pažinimas, kai žinome, kas egzistuoja. 

3. Nuo šitų dviejų būties prasmių reikia skirti vadinamųjų mintinių 
būčių prasmę, kurią duodame žodžiams „esti, yra'', kai sakinyje 
jungiame tarinį su veiksniu. Pavyzdžiui, kai aš sakau, kad niekas yra 
nebūtis, tai aš suprantu, kad ir niekas, ir nebūtis realiai neegzistuoja, 
bet tik mintyje aš sau tai prisistatau, kad per neigiamybes geriau 
pozityvūs dalykai paaiškėtų. Tokie prisistatymai, tokie jungties 
išreiškimai vadinasi tik protavimo priemonėmis, protavimo dalykais 
(entia rationis). 

Žinoma, kaip visur, taip ir čia protavimas turi stengtis išreikšti tiesą; 
kas protavime jungiama arba skiriama, tai tas turi turėti pagrindo 
pačiame dalyke, apie kurį sakinyje kalbama. 

4. Aristotelis skiria ketveriopą būties prasmę: a) kaip reiškiančią 
sakinyje jungtį tarp veiksnio ir tarinio, neigiamybės bei trūkumo; b) 
kaip reiškiančią daikto tapsmą; c) kaip substancijos būtį; d) kaip daikto 
ypatybę. 

5. Kiti skiria pirmučiausia būtį, kaip būdą išreiškimui tiesos sakinyje 
ir kaip daiktą, apie kurį sakinyje kalbama. 

Šitas daiktas gali būti arba egzistuojąs nepriklausomai nuo minti- 
jimo, arba tik mintyje egzistuojąs. 

Realus egzistuojąs dalykas arba yra substancija arba ypatybė 
(akcidensas). 

Egzistuojančiame daikte galima mintimi atskirti esmę nuo 
egzistavimo. 

Egzistuojanti būtis gali būti tobula, su būtinumu egzistuoti, ir gali 
būti egzistuojanti būtis reliatyvi, priklausoma, ne su būtinumu 
egzistuojanti (kontingenti). 

Galima toliau kalbėti apei sugalvotas galimas būtis ir apie realias 
galimybes. 

V. Būtis, kuri skirstoma ontologijoje į dešimtį rūšių, arba kategorijų, 
yra esmės būtis. Esmė mat reiškia ne tik egzistuojančio daikto esmę, 
bet ir galinčio egzistuoti daikto, kurs net faktiškai niekados neegzistuos. 
Mat kategorijų ir santykių tarp kategorijų svarstymai turi kuo plačiausio 
pritaikymo ne tik visa tam, kas egzistuoja, bet ir tam, kas šiokiu 
ar kitokiu būdu gali būti. 

VI. Iš to, kas iki šiol pasakyta, svarbu ypač įsidėmėti šias tiesas: 

1. Būties sąvoka nėra įgimta, bet įgyjama abstrakcijos (atotraukos) 
pagalba iš patyrimo. Ji yra, aišku, objektyvi; ji juk yra pagrinde visokio 
objektyvumo, visokio realumo. 

2. Atotraukos pagalba mes skiriame egzistuojančiame daikte 
egzistavimo aktą arba būtį kaip egzistavimą, nuo to, kas egzistuoja. 

3. Pirmoje eilėje būtis reiškia egzistavimo aktą, o paskui ir egzistuo- 
jantis daiktas gauna būties pavadinimą. 

4. Būties sąvoka chronologiškai yra pirmoji sąvoka, nes protas 
pirmučiausia turi savo objektu tai, kas egzistuoja, kaip tokį (kaip šį tą 
egzistuojantį). 

5. Būties sąvoka ir logine tvarka yra pirmutinė, nes kai mes bet 
kokią sąvoką analizuojame, tai prieiname pagaliau būties sąvoką, kurios 
jau toliau analizuoti negalima. 

6. Tik čia reikia neužmiršti, kad skirtingu atžvilgiu imame būties 
sąvoką, kai ją vadiname pirmutine chronologinėje tvarkoje, o kitu 
atžvilgiu, kai ją vadiname pirmutine loginėje tvarkoje. 

a) Chronologine tvarka imama čia būties sąvoka suprantama kaip 
tiesioginiu, savaimingu mūsų proto veikimu įsigyta (notio directa), be 
refleksijos pagalbos. 

Logine tvarka imama čia būties sąvoka suprantama, kaip išreiškianti 
išsvarstyta, kritiškai išstudijuota. 

b) Chronologine tvarka imama čia būties sąvoka suprantama, kaip 
būtis egzistuojanti. 

Logine tvarka imama čia būties sąvoka suprantama kaip išreiškianti 
ir tai, kas egzistuoja, ir tai, kas gali egzistuoti. 

7. Būties sąvoka yra bendriausia, visuotiniausia sąvoka, nes kas 
kokiu nors būdu yra ir gali būti, turi būti būtis. 

8. Nors būties sąvoka yra pirmoji, bet ji nėra rūšinė sąvoka. 

9. Būties negalima tikra prasme aptarti nė tikra prasme išaiškinti, 
nes ji nėra sudėtinė, nes nėra už ją bendresnių sąvokų, nėra aiškesnių, 
su kuriomis aptarimo, aiškinimo tikslui būtų galima ją suvesti į santykį. 

10. Reikia betgi rūpintis, kad būties supratimas būtų visame laisvas 
nuo bet kokių klaidų, nes čia ir nedidelė pirmos pažiūros klaida 
pasirodo neretai savo konsekvencijose labai žalinga visai ontologijai, 
visai filosofijai, visai pasaulėžiūrai. 

2. Apie mintines būtis ir nebūtį. 

I. Mintinėmis būtimis (entia rationis) vadinasi tai, apie ką mes galime 
galvoti, bet ko realiai, pozityviai nėra ir negali visai būti. Tokiais dalykais 
yra neigimai, trūkumai ir loginiai santykiai. Tie dalykai įgyja atitinkamą 
reikšmę realybės pažinime ne patys iš savęs, bet iš santykių su tomis 

būtimis, kurias jie liečia. 

II. Ypatingą čia vietą užima nebūties sąvoka. Reikalinga išsiaiškinti 
arčiau nebūties sąvokos prasmę ir kilmę. 

1. Nebūties sąvoka yra labiausiai priešinga būties sąvokai. Nebūties 
sąvokos mes negalime arčiau aptarti nė kaip nors realiai išaiškinti, nes 
ji neturi už save kokios aukštesnės rūšies, nes ji savo srityje negali turėti 
nieko už save bendresnio. Mes negalime nebūties, kaip tokios, patirti. 

Bet mes suprantame, ką reiškia nebūties sąvoka. Kai mes galvo- 
jame apie nebūtį, juk mes apie šį tą tada galvojame; apie nebūtį galvoti 
juk nereiškia nieko visai negalvoti. Mat ir kiekvienas apie ką nors galvo- 
jimas juk nereiškia jau to, apie ką galvoji, realaus egzistavimo; 
neužtenka juk galvoti apie milijoną dolerių, kad jį jau realiai turėtum. 

Nebūties sąvoka turi labai didelės reikšmės mūsų galvojime: ja juk 
remiasi pagrindinis mintijimo dėsnis — prieštaravimo dėsnis. Kai mes 
kalbame įsakmiai apie kokį nors individualų daiktą, mes negalime ap- 
sieiti be neigimo pagalbos, nes juo remiasi mūsų sugebėjimas pastebėti 
skirtumą tarp daiktų. Iš tikro, sąvokos skirtumo, daugumo, 
reliatyvumo, apribojimo, vieno įvykio po kito sekimo laike, užėmimo 
tokios ar kitokios vietos ir t.t. mes negalime turėti be nebūties sąvokos 
pagalbos. 

a) Nebūties sąvokos išaiškinimo tikra prasme ir nėra reikalo ieškoti. 
Ji savaime aiški, kaip ir būties sąvoka. Galima bandyti aiškinti nebūties 
sąvoką, tik ieškant jai daugiau sinoniminių išsireiškimų: pvz. būties 
paneigimas, būties nebuvimas. Tad aišku, kad nebūties sąvoką mes 
galime turėti tik kaip esančią santykyje su būties sąvoka. 

Kaip būties sąvoka savo turiniu išreiškia būties egzistavimą (esse 
existentiae) ir būties esmę (esse essentiae), taip ir būties paneigimas arba 
nebūtis irgi gali reikšti arba būties egzistavimo, arba būties esmės 
paneigimą. Kai paneigiamas egzistavimas, tai dar tuo pačiu nepa- 
neigiamas galimumas galvoti apie būties esmę, apie vidinę galimybę, 
apie neprieštaravimą tarp galimos egzistuoti būties elementų, net tuo 
nepaneigiamas būties išorinis galimumas, būtent: gali būti priežastis, 
kuri gali padaryti, kad toji būtis egzistuos. Kai paneigiamas ir išorinis 
ir vidinis galimumas, tada turime absoliutų neigimą. Tai suponuoja, 
kad mes tikrai pažįstame kai kurių sąvokų turinio nesuderinamumą 
ir griežtą prieštaravimą. 

b) Toliau tenka pastebėti, kad kiekvienos atskiros matomos būties 
sąvoką mes turime tik su pagalba nebūties sąvokos, nes tik su nebūties 
sąvokos pagalba mes nustatome jos vietą, laiką, veikimą, vertę. 


Ontologija 117 





Kiekvieną tokį ir tokį daiktą vadiname jį tokiu ir tokiu, ji prieš- 
pastatydami, priešingybėje kitiems. Kiekviena atskira būtis visados 
savyje yra tuo, kuo nėra kita. Ta prasme turi tiesos Philono ir Spinozos 
pasakymas: omnis determinatio negatio — kiekvienas apsprendimas yra 
(ko nors) neigimas. 

Jei būtis neturi to, ką ji, žiūrint į jos prigimtį, turėtų turėti, tai tokie 
dalykai vadinasi trūkumai; pavyzdžiui, aklumas, žvairumas, šlubumas, 
kurtumas ir t.t. 

c) Tokiu būdu nebūtis nėra kokia nors pozityvi, juo labiau ji nėra 
substancinė realybė, kaip tai yra manę kai kurie vidurinių amžių 
filosofai (ex nikilo, ex materia — iš nieko, iš medžiagos). Nebūtis yra 
tik mintyje, priklausomai nuo būties, su kuria turi santykį kaip 
priemonė atskyrimui. Jokiu būdu tad nebūtis negali būti iš savęs šaltiniu 
kokios nors pozityvios būties, kokio nors pozityvaus įvykio; teisingi 
dėl to yra pasakymai: ex nihilo nihil fit ir ex nihilo nihil concluditur 
— iš nieko niekas neatsiranda ir iš nieko neseka jokia išvada. 

Nuostabiai dideles klaidas daro nebūties supratime Hegelis. Jis 
nebūtį identifikuoja su būtimi apskritai. Iš to, kad būties apskritai 
sąvokoj nėra nurodoma kokio apibrėžto turinio ir kad tokio turinio taip 
pat nėra nebūties sąvokoj, Hegelis tarp jų stato tapatybės santykį. Bet 
labai gerai kai kurie atsako Hegeliui, kad panašiai galvojant kaip jis 
čia, lygia teise galima būtų sakyti štai ką: iš to, kad ir šuo, ir arklys 
neturi ragų, reikia šunį laikyti pervien su arkliu, sakyti, kad šuo tai 
vis tiek kaip arklys. Tuo tarpu skirtumą čia lengva suprasti. Nesunku 
suprasti ir skirtumą tarp būties apskritai ir nebūties. Nebūties sąvoka 
neigia bet kokią būtį, o būties apskritai sąvoka tik neišreiškia jokios 
įsakmiai būties, jokios apibrėžtos būties. Bet būties apskritai sąvokos 
turinyje yra visados tai, kad ji skiriasi nuo nebūties; atimk šitą ypatybę 
iš būties apskritai sąvokos, turinio, ir tos sąvokos nebebus. 

Šituo klaidingu savo nebūties sąvokos supratimo pagrindu Hegelis 
paskiau neigia prieštaravimo dėsnio realią, objektyvią vertę. Tapsmą 
Hegelis aiškina, kaip būties ir nebūties vienybę. Bet jau gerai yra 
pastebėjęs Aristotelis, kad kas paneigtų prieštaravimo dėsnio realią 
vertę, tas neturėtų protingo pagrindo kalbėti apie bet kokį realų tapsmą, 
nes negalima būtų realiai atskirti tapsmo nuo būties pastovumo, 0 
pačiame tapsme apie jokius tikrus momentus negalima būtų prasmingai 
kalbėti. Iš tikro tai įsidėmėtina, kad kas neigia bet kokį būties sąvokos 
pastovų turinį, kas neigia tikrą, būtiną realią vertę pirmųjų dėsnių, tas 
negali rasti protingo pagrindo kalbėti apie bet kokią realią permainą, 

apie bet kokį realų tapsmą. 

Iš čia suprantama ir Schellingo filosofijos pagrindinė klaida, kai 
jis absoliučioje būtyje absoliutaus visokiems priešingumams 
indiferentiškumo pagrindu identifikuoja būtį su nebūtimi. 

2. Apie nebūties sąvokos kilmę reikia pasakyti, kad ji irgi elemen- 
tari sąvoka, kaip ir būties sąvoka. Galima betgi pavyzdžiais nurodyti, 
kaip psichologiškai ji darosi aiškesnė mūsų sąmonėje. 

a) Reflektuojanti sąmonė sau prisistato savo aš ir ne aš. Ne aš, tai 
iš pradžių kiti daiktai. Bet paskui galima suprasti, kad galima galvoti 
apie tai, tartum nebūtų jokių kitų būčių, ir bandyti pagaliau galvoti 
apie tai, kad visai nieko nėra. 

b) Antras būdas atsirasti nebūties sąvokai, išeinant iš pauzių, 
esančių tarp ryškesnių mūsų psichinio gyvenimo momentų. Galima 
galvoti apie tai, kad gali visai nieko tose pauzėse nebūti. 

Panašiai erdviniai tarpai gali duoti pagrindo aiškesnei nebūties 
sąvokai susidaryti. 

III. Mintinėmis būtimis kai kurių vadinama tikros visiškai 
negalimybės, tikros nesąmonės, pavyzdžiui, medinė geležis, circulus 
guadratus, bet iš tikrųjų čia turima reikalo tik su atskiromis sąvokomis, 
kurios vieną prie kitos nesiderina ir nesiduoda logiškai sujungiamos 
į vieną prasmingą sudėtinę sąvoką. 


Ontologija, t. I, p. 81-88. 


3. Būties sąvoka yra transcendentalinė ir analoginė 


Kai žiūrime į būties sąvokos santykį su kitomis mažesnio bendrumo 
sąvokomis, tai ją reikia pavadinti transcendentaline ir analogine. 


A. — Būties sąvoka yra transcendentalinė. 


I. Sąvoka vadinasi transcendentalinė, kai ji savo turinio prasme, 
šiaip ar taip, apima visas būčių rūšis, visas padermes, visų būčių skir- 
tumus ir tokiu būdu prie viso ko, kas tik yra ir gali būti, galima jos 
turinio reikšmę pritaikyti. Tokia yra iš tikro būties sąvoka. Juk nieko 
nėra ir negali būti, kas nebūtų būtis. 

II. Būties sąvoka yra labiausiai neapspręsta (indeterminata). Ji gali 
būti kitų sąvokų apsprendžiama. Bet tas apsprendimas vyksta ne tuo 
būdu, kad prie jos pridėtume kokį naują turinį, kurs būtų savyje skir- 

tingas nuo būties sąvokos turinio. Tas apsprendimas vyksta tuo būdu, 
kad tas pats dalykas su kitų sąvokų pagalba tik aiškiai išreiškiamas. 

III. Ir priešingai, kai žiūrime į tai, kaip per atotrauką atsiranda būties 
sąvoka, tai čia turime pasakyti, kad atotrauka nepašalina iš būties 
sąvokos turinio kitų sąvokų turinių. Mat būties sąvoka apima juk visų 
sąvokų turinius, tik jų aiškiai ir įsakmiai neišreiškia. 

IV. Transcendentalumas čia visai ką kita reiškia, negu Kanto 
filosofijoj. Kanto filosofijoj transcendentalumai reiškia apriorines ben- 
dras pažinimo sąlygas, čia gi transcendentalumas reiškia dalyką esant 
bendriau išreiškiamą už visokių būčių turinius. 

Laikantis Aristotelio ir Tomo Akviniečio mokslo, tenka pastebėti, 
kad transcendentalumas negali čia jokiu būdu būti subjektyvumo 
pažymiu, nes subjektyvumas yra viena iš esimo rūšių, kuriai dėl to 
jokiu būdu negali būti priskirta transcendentalumo ypatybė. 
Transcendentalumas juk viršija savo pritaikymo bendrumu visas rūšis 
ir visus rūšių skirtingumus. 

V. Būties sąvoka, būdama transcendentalinė, negali būti rūšinė. 
Jei ji būtų rūšinė, tai turėtų būti tos ar kitos rūšies ir skirtingai rūšiai 
negalėtų būti savo turinio reikšme pritaikoma; tuo tarpu teisingai 
kalbame apie įvairių rūšių būtis; vadinasi, būtis nėra vienos kurios 
rūšies. 

Būties sąvoka negali būti rūšinė, nes jokių rūšių skirtingumų ji iš 
savo turinio reikšmės neišskiria, nors ir įsakmiai jų neišreiškia. 

VI. Tokiu būdu reikia visados atsiminti, kad būties sąvoka yra 
savotiška savo ypatybėmis santykiuose su kitomis sąvokomis. 

1. Jos turinio reikšmės bendrumas nereiškia rūšinių sąvokų 
bendrumo. 

2. Kai kitos sąvokos, kaip sąvokos, betarpišku būdu savo turiniu 
neišreiškia egzistavimo, tai būties sąvoka apima ir egzistuojančias būtis 
ir kitokias. 

Chronologiškai imant mūsų pažinimo raidą, tenka pasakyti, kaip 
anksčiau jau pastebėjome, kad būtis pirmučiausia reiškia esimą, kaip 
daikto egzistavimą. 


B. — Būties sąvoka yra analoginė. 


Esame jau išaiškinę, kad būties sąvoka nėra rūšinė. Ji taipgi nėra 
kartu nė daugiaprasmė, bet analoginė. 

I. Analogine vadinasi tokia sąvoka, kuri yra taikoma dviem ar 
daugiau daiktų dalinai ta pačia prasme, dalinai skirtinga prasme. Tokia 
kaip tik ir yra būties sąvoka: ji išreiškia tą patį, kadangi nors neįsakmiai, 
apima viską, kas yra ir gali būti; ji išreiškia skirtingus dalykus, jei 
žiūrėsime į tuos dalykus, kaip į įvairias būčių rūšis. Dievas ir sutvėrimai, 
substancija ir akcidensai turi tai bendra, kad yra būtys, vadinasi, skiriasi 
nuo nebūties; iš kitos pusės žiūrint, reikia sakyti, kad jie skiriasi savo 
esme, nes kitokia būtis yra Dievas, kitokia būtis yra sutvėrimai, kitokia 
būtis yra substancija, kitokia akcidensai. 

Taigi būties sąvoka, kaip nerūšinė, nėra vienaprasmė, bet ir nėra 
visai visame skirtingos prasmės. Būtys visos turi tą panašumą, kad jos 
visos skiriasi nuo nebūties. To panašumo neužtenka, kad būties sąvoką 
būtų galima vadinti rūšimi, bet to panašumo pakanka suprasti, kad 
tarp visų būčių yra šis tas bendra, kad joms visoms gali būti taikomi 
tie patys pirmieji dėsniai ir priskiriamos kai kurios panašios ypatybės. 

II. Patyrimo faktai stovi prieš pripažinimą būties sąvokos 
vienaprasmiška, rūšine, o prieštaravimo dėsnis paremia aiškinimus, 
kad būties sąvoka nėra visame skirtingos prasmės, kai ją taikome įvairių 
būčių rūšims. Tik kai suprantame, kad būties sąvoka yra analoginė, 
tai aiškiai tada susideriname ir su faktais ir su pirmųjų dėsnių 
reikalavimais. 

1. Mes iš patyrimo žinome, kad yra įvairių būčių, kaip antai 
akmens, augalai, gyvuliai, žmonės, ir kad tose būtyse įvyksta kitimų, 
šiokių ir kitokių permainų. Tas būčių daugumas ir juose vykstą kitėjimai 
nebūtų galimi, jeigu būties sąvoka būtų visame vienaprasmė. 

Jeigu būties sąvoka būtų visame vienaprasmė, tai negalėtų būti 
jokių įvairių būčių, nes už būties ribų yra tik nebūtis, kaip teisingai 
senovėje yra pasakęs Parmenidas. Tokiu būdu aišku, kad visame 
vienaprasmė būtis galėtų būti tik viena, ir tai be jokių kitėjimų, be jokių 
akcidensų. 

Taigi aišku, kad būčių daugumo, įvairumo, būtyse kitėjimų, būtyse 
esamų akcidensų faktai yra nesuderinami su pripažinimu visame 
vienaprasmės būties sąvokos. 

2. Prieštaravimo dėsnis yra nesuderinamas su pripažinimu būties 
sąvokos visame skirtinga prasme. 

Jeigu žodis „būtis“ būtų visame skirtingaprasmis ir būtų čia 
panašumas tik žodyje ir subjektyvioje sąvokoje, o ne realybėje, tai 
prieštaravimo dėsnis neturėtų pritaikymo realybės dalykams, bet 
galiotų tik subjektyvioje srityje. Kitaip sakant, jeigu žodis ,„būtis'' 

reikštų visai ką kitą, kaip pavyzdžiui, Neptūnas — planeta ir Neptūnas 
kaip mitologinis asmuo, tai nėbūtų jokio realaus panašumo tarp įvairių 
būčių, net iš atžvilgio į nebūtį; tada galėtų kokia būtis būti identiška 
grynam niekui, arba nebūčiai. Bet tai yra nesąmonė. 

Kvestionuoti prieštaravimo dėsnio objektyvią vertę reikštų pagaliau 
griauti ir jo subjektyvią mintijime vertę, nes tada būtų galima apie tą 
patį dalyką tuo pačiu atžvilgiu sakyti, kad jis tuo ir tuo yra, ir kad jis 
tuo ir tuo nėra. Kvestionuoti prieštaravimo dėsnio objektyvią vertę 
reikštų, kaip sako Aristotelis, sunaikinti prasmingą pripažinimą kokio 
nors daikto, kokio nors tapsmo, kokio nors tarp daiktų skirtumo, kokios 
nors minties, kokio nors noro, kokios nors kalbos, kokios nors tiesos. 
Trumpai sakant, tada būtų panaikinamas bet kokio galvojimo 
galimumas, kai griaunama prieštaravimo dėsnio objektyvus galiojimas, 
kuriuo kiekvienas galvojimas remiasi, be kurio pripažinimo bet koks 
galvojimas netektų visai prasmės ir būtų visai neįmanomas. Aišku, kad 
prieš prieštaravimo dėsnio objektyvaus galiojimo pripažinimą negalima 
surasti jokio protingo pagrindo, jokio prasmingo rimto priekaišto. 

Todėl visa, kas nesuderinama su prieštaravimo dėsnio pripažinimu, 
negali būti tiesa laikoma. Taigi ir būties sąvokos visame skirtingapras- 
miškumo pripažinimas negali būti laikomas tiesa, nes tai įeitų į koliziją 
su prieštaravimo dėsniu. 

3. Tik kai pripažįstame, kad būties sąvoka yra analoginė, tai aiškiai 
tada susideriname ir su patyrimo faktais, ir su pirmųjų pažinimo ir 
esimo dėsnių reikalavimais. 

Gali būti daug įvairių būčių, nes jos visos turi visame tai bendra, 
kad jos skiriasi nuo nebūties; iš kitos pusės, skirdamosios nuo nebūties, 
jos gali būti įvairios savo esime. Tą įvairumą aiškiausiai rodo patyrimo 
faktai. Tas įvairumas, būdamas drauge su panašumu iš atžvilgio į 
nebūtį, nė kiek nesipriešina prieštaravimo dėsniui. 

III. Įsisąmoninus, kad būties sąvoka yra analoginė, galima lengvai 
daug kur orientuotis filosofijos srovių pagrindų vertinime. 

1. Antai kokių nusistatymų priėjo senovėje eleatų mokyklos vadas 
Parmenidas, kai jis manė, kad būties sąvoka visame vienaprasmė: 

a) Jis padarė iš to išvadą, kad gali būti tik viena būtis, kad negali 
būti daug būčių, kad negali būti kitėjimų, permainų būtyje, nes visa 
tai priešintųsi griežtam būties sąvokų vienaprasmiškumui. 

b) Jei pojūčiai rodo ką kitą, eleatų pažiūromis, į pojūčių tą patyrimą 
negalima žiūrėti kaip į pažinimo šaltinį. Toks pažinimo šaltinis yra pro- 
tas, o protas, girdi, rodo, kad būtis yra būtis, ir nieko kito šalia būties 

nėra ir būti negali, kas galėtų įvesti į būties sritį kokį įvairumą, kokį 
kitėjimą. Kas yra, tai yra, ko nėra, tai nėra; šituo posakiu, girdi, suvokta 
visa filosofijos esmė. 

Ką rodo pojūčiai, yra tik rūkai, pro kuriuos protas įžiūri, kas 
tikrumoje yra, ir mato, kad tikrumoje yra tik viena, amžina, 
nesikeičianti būtis. 

c) Tik suprantant, kad būties sąvoka nėra rūšinė, kad ji yra 
analoginė, galima aiškiai pamatyti eleatų filosofinės mokyklos pagrindų 
klaidingumą. 

2. Nesupratimas, kad būties sąvoka nėra rūšinė, bet analoginė, ir 
Spinozai nedavė galimumo išvengti klaidų pagrindiniais filosofijos 
nusistatymais. 

Ir Spinoza laikosi tos pažiūros, kad yra tik viena tikra substancinė 
būtis. Akmenų, augalų, gyvulių, žmonių sąvokos neišreiškia tikras 
būtis, bet tai tik vardai, neaiškūs vaizdai, nurodą fenomenų 
susigrupavimus. Tikra, substancinė būtis yra visa visame apimanti, yra 
dieviška. Ji pagaliau tik viena tikrai, savaimingai veikia. Pagal Spinozą 
išeina, kad universali būties sąvoka, kaip tokia, ir realybėje su savo 
universalumo forma egzistuoja, ir dėl to niekas kitas, kas nebūtų tos 
substancijos ypatybė ar egzistavimo būdas, negali egzistuoti. 

Tai prie ko priveda nesupratimas, kad būties sąvoka nėra visame 
vienaprasmė, nėra rūšinė, bet analoginė! 

3. Priešingas Parmenido ir Spinozos ontologinam panteizmui yra 
empiristinis agnosticizmas Hume'o, Stuarto Millo, apskritai sensualiz- 
mo, pozityvizmo. Bet šitose sistemose nėra galimumo surasti įvairioms 
būtims tikrą panašumui pagrindą. Tos sistemos negali atsipalaiduoti 
nuo kitos klaidos pažiūrose į būties sąvoką; būtent pagal tų sistemų 
atstovus, išeina, kad būties sąvoka visame yra skirtingaprasmė ir kad 
tokiu būdu esybės sąvoka apskritai, tapatybės, prieštaravimo dėsniai 
neturi objektyvios vertės, ir būties sąvoka jiems yra ne kas kita, kaip 
labai drumstas, visai neaiškus vaizdas, su kuriuo asociacijų būdu su- 
jungtas yra pavadinimas ,„būties“'. Pirmieji dėsniai susidaro empirinių 
asociacijų pagalba ir paveldėjimo dėka įgyja pastovumą; tie dėsniai yra 
reikalingi pažinimui, kaip ir gramatikos taisyklės, bet jie turi pritaikymo 
tik fenomenų srityje. Būties kategorija-substancija čia reiškia fenomenų 
rinkinį; už fenomenų ribų substancija yra tik žodis, flatus vocis. Taipgi 
priežastis čia reiškia tik fenomenų vienų po kitų sekimą. Silogizmas 
čia tai tik žodžiais paremtas išvedžiojimas be tikros įrodomos galios, 
nes tose sistemose nėra vietos būtinumą ir visuotinumą reiškiančiai 

premisai. Indukcija irgi negali privesti prie kokios nors būtinos išvados. 

Šitoks absoliutus nominalizmas, aišku, neduoda jokio tikro pagrin- 
do įrodyti, pavyzdžiui, kad egzistuoja Dievas, kad žmogus turi dvasinę 
sielą. Bet čia nėra vietos ir žmogui, kaip tam tikrą pastovią prigimtį 
turinčiai būčiai, ir bet kokiai tikrai, vadinasi, objektyviai tiesai, nes čia 
nėra vietos pripažinimui tapatybės ir prieštaravimo dėsniams realios, 
objektyvios vertės. 

Tiesa tose sistemose neišsitenka pirmučiausia dėl to, kad čia neturi 
tikros, pastovios prasmės būties sąvoka, kuri yra pirmoji, pagrindinė 
sąvoka, prie kurios turi derintis visos kitos sąvokos. Kai tam būties 
žodžiui neduodama tikra reikšmė, tai paskui negalima surasti bet kokio 
realaus tarp daiktų sąryšio; nežinant gi jokio realaus sąryšio tarp daiktų, 
nėra realaus pagrindo tarp jų santykiams nustatyti. Bet čia nėra realaus 
pagrindo ir apie tą patį dalyką kalbėti dviem atvejais, kaip apie tą patį 
realiai identišką dalyką. Taigi čia negali būti vietos bet kokiai savo 
vertėje patikrintai sąvokai, bet kokiam tikram sprendimui, bet kokiai 
tiesai. 

4. Kantas giliau nesvarstė būties sąvokos. Jis jos turinį laiko ne 
patyrimo medžiagoj su atotraukos pagalba įžiūrėtą, bet kaip apriorinę 
kategoriją, apriorinį dėsnį, kurio pagalba grupuojame pojūčių jutimus. 

Kanto teoretinėje filosofijoje tad būties, kaip tokios, sąvoka atrodo 
visai vienaprasmė, bet, kaip proto apriorinis dėsnis, ji neturi realios, 
objektyvios reikšmės. Tas apriorinis dėsnis negali duoti jokio pagrin- 
do kalbėti apie realius daiktus, apie realius tarp daiktų sąryšius, apie 
realius dėsnius, na, ir apie realų žmogų. 

Tiesa, Kantas kalba apie daiktą savyje, apie tai, kad daiktas savyje 
(Ding an sich) veikia mūsų pojūčių galias, bet šitie dalykai pas jį nėra 
kritiškai patikrinti; jis juos priima dogmatiškai; jų pripažinimas prieš- 
tarauja jo paskui nustatomoms veikale Kritik der reinen Vernunfi 
teoretinio proto pozicijoms. 

Kanto prieštaravimų pilnoje sistemoje, ir tai pačiais pagrindiniais 
dalykais, negalima rasti tvirto pagrindo pasaulėžiūrai. 

Tai visa eina pirmučiausia, logiškai imant, iš to, kad jis tinkamai 
nenusistatė pažiūros į būties sąvoką, nesuprato, kad ji nėra visame 
vienaprasmė, kad ji jau ir dėl to negali būti aprioriniu proto dėsniu, 
arba kategorija. Iš kitos pusės čia reikia pastebėti, kad jis nepagalvojo 
apie tai, kad būties sąvoka turi realų pritaikymą viskam, kas tik yra, 
ir kad yra realiai įvairios būčių rūšys. 

5. Evoliucionistinis panteizmas, antai Fichtės ir Hegelio, irgi 

neduoda vietos tikram būties sąvokos supratimui. 

Fichtė, bandydamas iš prieštaravimų išvaduoti Kanto sistemą, 
pirmučiausia čia kreipė dėmesį į šiuos dalykus: 

a) Kanto sistemoj jam atrodė nesuprantama, kaip galima būti 
tikram, kad subjektyvios kategorijos galėtų turėti pastovų ir būtiną 
pritaikymą fenomenų tvarkyme: iš kur, pavyzdžiui, žinoma, kad šiai 
štai fenomenų grupei reikia pritaikyti substancijos kategoriją, o anai 
fenomenų grupei priežastingumo kategoriją? Iš kur žinoma, kad visada 
fenomenai pasiduos proto dėsniais tvarkomi? Pas Kantą protas 
įžiūrėjimo galios neturi, jis yra tik savo aprioriniais dėsniais jutimų 
organizatorius pirmučiausia į sprendimus. Fichtė čia nematė kitos 
išeities, kaip sakyti, kad patys fenomenai turi kilmę iš pažįstančio sub- 
jekto; tada nenuostabu, kad to paties pažįstančio subjekto dėsniai turi 
pritaikymą tiems fenomenams. 

b) Tik Fichtė pažymi, kad ir pažįstantį subjektą, kuriame yra 
aprioriniai pažinimo dėsniai, reikia suprasti aiškiai kaip universalų. Tai 
visos žmonijos protas, kuris savo evoliucijoj kuria dorovinę tvarką, 
teisę, mokslus, filosofiją, religiją. Žmonijos protas evoliucijoj — tai, 
pagal Fichtę, tikras realus Dievas. 

Jau su tuo Fichtės evoliucionizmu nesuderinama yra tapatybės, 
prieštaravimo dėsnio objektyvi vertė. Taigi čia nėra vietos objektyviai 
realios būties sąvokai. 

Dar ryškiau pabrėžia su proto ir realybės dėsniais nesiskaitymą ab- 
soliutaus idealizmo ir evoliucionizmo skelbėjas Hegelis. Jis aiškiai 
skelbia, kad prieštaravimo dėsnis neturi pritaikymo nuolatinėje 
evoliucijoje esančioje realybėje. Bet tuomet visokia kalba apie realius 
daiktus netektų visai prasmės, nes negalima būtų atskirti, kas realu, 
o kas tik svajonė; tada filosofija ir bet koks kitas mokslas negalėtų turėti 
jokio tikro objekto, jokios tad protingos prasmės. 

Lengva suprasti Hegelio filosofijos pagrindinę klaidą. Jo filosofijoj 
būties sąvoka neturi objektyvios pastovios vertės. Tarp evoliucijos 
momentų pas jį negalima rasti pagrindo kokiems realiems santykiams, 
realiems sąryšiams. Būties sąvoka tada atrodo esanti visame 
skirtingaprasmė. Bet tada nustoja tikros prasmės kalba ir apie evoliuciją, 
nes, nežinant jokių realių santykių ir sąryšių tarp evoliucijos momentų, 
pati tapsmo sąvoka, pati evoliucijos sąvoka visai netenka prasmės. Kas 
klaidingai supranta būties sąvokos prasmę, tai ir kitų sąvokų ir 
sprendimų atžvilgiu, logiškai išvadas darydamas, turi prieiti visokių 


nesąmonių. 
Ontologija, t. I, p. 88-94. 

TIESA KAIP TRANSCENDENTALINĖ BŪTIES YPATYBĖ 


1. Bendroji tiesos sąvoka. 


I. Kaip visur ontologijoje, taip ir čia, norint tiksliau nusistatyti tiesos 
sąvoką, reikia išeiti iš patyrimo. Imkime tad pavyzdžius, kuriuose 
kalbama apie daiktų tiesą. Antai sakoma, kad čia yra tikras auksas, kad 
čia yra tikra virtuvės druska, kad čia yra tikras ąžuolas, kad čia yra tikras 
rugys, kad čia yra tikras vynas. Ką reiškia šitie pasakymai? Ogi kad 
daiktai, čia turimi akivaizdoje, turi tas esmines ypatybes, kurias tikrai 
žinome, jog; turi auksas, virtuvės druska, ąžuolas, rugys, vynas. Mes 
esame anksčiau įsigiję supratimą apie aukso, druskos, ąžuolo, rugio, 
vyno esmines ypatybes, mes turime jau jų idėjų-tipų pažinimą ir dabar 
matydami, kad prieš mus esantieji daiktai atitinka mūsų žinioje, at- 
mintyje esančius tipus, mes ir sakome, kad čia yra tikras auksas, tikra 
druska, tikras ąžuolas, tikras rugys, tikras vynas. 

II. Taigi tiesa mes čia vadiname akivaizdoje esančios arba aktualiai 
svarstomos būties atitinkamumą idėjiniam tipui,kurs išreiškia daikto 
prigimtį. Sakoma, kad daiktas, kurį prieš save turime arba kurį aktualiai 
svarstome, realizuoja idėją, kurią mes esame susidarę apie tokio daikto 
prigimtį. 

2. Ontologinė tiesa. Palyginimas jos su logine. 


I. Iš anksčiau duotų pavyzdžių aiškiai matyti, kad mes tiesos 
charakterį pripažįstame daiktui santykyje su idėjiniu tipu, kurį mes jau 
iš kur kitur pažįstame ir kurį laikome tos pačios prigimties, kaip ir prieš 
akis esantis arba aktualiai svarstomas daiktas. 

Kai daiktą su niekuo nelyginame, kai jį imame izoliuotai, be 
santykių, tai tada ir nėra prasmės kalbėti apie jo tiesą arba netiesą. 

Ontologinė tiesa yra tad prigimties identiškumo santykis tarp 
aktualiai svarstomo daikto ir idėjinio tipo, kurį jau anksčiau pažįstame. 
Tai šitą reikšmę analitinėje svarstymų tvarkoje turi žinomas posakis: 
Veritas est adaeguatio rei et intellectus; res Čia reiškia aktualiai svarstomą 
daiktą; intellectus reiškia pirmiau įsigytą idėjinio tipo pažinimą; adae- 
guatio vel conformitas reiškia atitinkamumą, prigimties identiškumą tarp 
aktualiai svarstomo daikto ir anksčiau pažinto tipo; tas atitinkamumas 
ir išreiškia ontologinę tiesą. 

Kai mes nežinome, kokios mums jau iš kur kitur žinomos prigim- 
ties tipą svarstomas daiktas realizuoja, tai mes sakome, kad mes 

negalime pasakyti, kas yra tas svarstomas daiktas. 

II. Iš čia aišku, kad ontologinė tiesa nėra tiesioginio proto įžiūrėjimo 
dalykas, bet priklauso sudėtiniam proto veiksmui, kokiu yra spren- 
dimas. Mūsų protas pažįsta ontologinę tiesą, kai jis konstatuoja prigim- 
ties identiškumo santykį tarp aktualiai svarstomo daikto ir jo idėjinio 
tipo, anksčiau pažinto. 

Kai mūsų protas tokį ir tokį daiktą teisingai identifikuoja su 
atitinkamu idėjiniu tipu, tai sakoma, kad sprendimas atitinka tiesą, 
būtent ontologinę tiesą. Sprendimas, atitinkąs ontologinę tiesą, 
vadinasi logiškai teisingu sprendimu. Kai sprendimas neatitinka 
ontologinę tiesą, tai tuomet sakome, kad sprendimu daroma loginė 
klaida. 

Pats identiškumo santykis tarp svarstomo daikto ir jo idėjinio tipo 
yra ontologinė tiesa. O išreiškimas to santykio yra loginė tiesa. 


3. Tiesa yra transcendentalinė būties ypatybė. 


Kad tiesa yra transcendentalinė būties ypatybė, galime lengvai 
įsitikrinti ir indukcijos būdu, peržvelgdami būčių rūšis ir taipgi iš esmės 
svarstydami santykį tarp būties ir proto pažinimo. 

I. Peržiūrėdami būties kategorijas, mes nerandame nė vienos, kuriai 
negalima būtų priskirti tiesos charakterio. 

Tiesa priskiriama substancijai: kalbama apie tikrą deimantą, tikrą 
sidabrą ir t.t. 

Tiesa priskiriama kiekybei: skaičius aštuoni yra tikrai dvigubai 
didesnis už keturis. 

Tiesa priskiriama kokybei: laisvu noru savo gyvybę padėti už 
tėvynę yra tikras pasišventimas. 

Tiesa yra priskiriama santykiui: talentas sudaro pagrindą tikrai 
viršenybei. 

Tiesa yra priskiriama vietai ir laikui: grynos dvasios veikimo sritis 
nėra tikra vieta; grynos dvasios egzistavimas nėra tikrame laike. 

Tiesa yra priskiriama veiksmui ir kęsmui: čia yra tikras 
pritraukimas, ten yra tikras atstūmimas. 

Tiesa yra priskiriama kategorijoms situs et habitus (padėtis ir 
įprotis): sakoma, tasai turi tikrą kareivio nuotaiką; tasai kitas yra tikrai 
naštos prislėgtas. 

Tiesa priskiriama yra gamtos daiktams, pramonės, meno dalykams: 
tikras laikrodis, tikri rūmai, tikra drama. Tiesa priskiriama ir mintinėms 
būtims: čia yra tikra analogija. 

Visuose šituose pavyzdžiuose pasitikrina ontologinės tiesos 
charakteris. Kiekviena būtis bet kokios kategorijos, sakome, atitinka 
tiesą, kai ji atitinka idėją, kurią mes turime apie jos prigimtį. 

II. Kad tiesa yra transcendentalinė būties ypatybė, galime aiškiai 
suprasti, svarstydami santykį tarp būties ir proto pažinimo. 

1. Kai į santykį sustatome būtį ir protą, tai turime štai ką pasakyti: 

Iš vienos pusės būtis apima visa: ir tai, kas egzistuoja, ir tai, kas 
gali egzistuoti; jai ribą sudaro tik nebūtis. 

Iš kitos pusės žmogaus protas, kurio pažinimo apimties galimumui 
irgi kitokių ribų nustatyti negalima; proto pažinimo galimumas tęsiasi 
taip toli, kaip būtis. Intellectus potens omnia fieri' sako su 
Aristoteliu Tomas Akvinietis. 

2. Kai mes sužinome daikto prigimtį, tai paskui, kai mums pasitaiko 
sutikti tos rūšies individą, mums užtenka jį palyginti su pažinta rūšine 
ar giminine prigimtimi, kad galėtume turėti ontologinės tiesos 
pažinimą. Iš čia aišku, kad kiekviena būtis gali būti ontologinės tiesos 
subjektas. 

3. Žinoma, nenustatomas aktualiai kiekvienos būties santykis su 
jos idėjiniu tipu, bet tik gali būti nustatomas. Taigi ontologinė tiesa 
tik realioje galimybėje priklauso būtims, kurių aktualaus pažinimo 
neturime. Bet šita aplinkybė savaime suponuojama, kai sakome, kad 
tiesa yra transcendentalinė būties ypatybė. 


4. Kas yra tie idealūs tipai, kurie yra norma mūsų 
sprendimų apie ontologinę tiesą? 


I. Ontologinė tiesa yra tada, kai suprantame, kad svarstomas 
dalykas atitinka savo idėjinį tipą. Dėl šitų tad idėjinių tipų kilmės 
išaiškinimo yra pasirgiškusių žymių filosofų tarpe labai skirtingų 
pažiūrų. 

1. Antai Platonas šitam ir kitiems panašiems klausimams išaiškinti 
yra sugalvojęs idėjų pasaulį, nepriklausomai egzistuojantį nuo mūsų 
matomojo pasaulio. 

Būtis savyje, teisingumas savyje, grožis savyje, gėris savyje, tvarka 
savyje — tai vis dalykai, neprieinami pojūčių patyrimui; jie yra 
tiesioginiai proto objektai. Matomieji pasaulio daiktai tik tiek, girdi, 


1. Intelektas, gebantis viską padaryti. 

pažinimui prieinami, kiek anie idėjų pasaulio dalykai šituos matomo- 
jo pasaulio daiktus apšviečia. 

2. Šv. Augustinas manė, kad idėjiniai tipai egzistuoja Dievo pro- 
te kaip pirmavaizdžiai, pagal kuriuos Dievas sukūrė pasaulio daiktus. 
mes turime čia, — sakė šv. Augustinas, — premisas, su kurių pagalba 
aiškiai įrodome, kad egzistuoja aukščiausia protingoji priežastis, 
visokios tvarkos ir tiesos šaltinis. 

3. Ontologistai manė lengviau, negu šv. Augustinas, turį protu 
priėjimą prie Dievo pažinimo, būtent be premisų, be įrodinėjimų 
pagalbos. Ontologistai identifikavo transcendentalinės būties, tiesos, 
gėrio pažinimą su dieviškosios būties pažinimu. Esant tad, pagal juos, 
betarpiškam Dievo pažinimui, Dievo pažinimo šviesoje mes paskui 
sprendžiame apie daiktų tiesą, gėrį, grožį, prigimtį. 

4. Bet analitinėje svarstymų tvarkoje čia ontologijoje galima rem- 
tis tik patyrime sutinkamais daiktais ir jų ypatybėmis ir paskui tikslių 
išvadų pagalba tenka stengtis gilyn ir aukštyn praplėsti savo pažinimo 
akiratį. 

Idealas, pagal kurį mes sprendžiam apie daiktų tiesą, yra gaunamas 
iš patyrimo su pagalba abstrakcijos ir refleksijos. 

Patyrimas rodo, kad aukso ypatybės yra tokios ir tokios; kad rugio 
ypatybės yra tokios ir tokios ir t.t. Kai aš kartą esu pažinęs aukso ir 
rugio esmines ypatybes, jų prigimtį, tai paskui aš visur ir visada pagal 
tą įsigytą (esminių ypatybių, prigimties) pažinimą sprendžiu apie 
sutinkamą tą ar kitą daiktą, kuris iš pirmo pamatymo atrodo kaip 
auksas, kaip rugys. 

II. Šitie pavyzdžiai aiškiai parodo, jog visai natūralu sakyti, kad 
daiktų tiesa yra daikto identiškume su idėjiniu tipu, kurį mes pažinime 
susidarėme su pagalba abstrakcijos ir refleksijų iš patyrimo medžiagos. 

Iš tikro argi turi kas nors sąmonę, kad jis įžiūri be pojūčių patyrimo 
pagalbos savyje egzistuojančių idėjų pasaulį ir kad jis, nusižiūrėjęs į 
tas idėjas, paskui spręstų, ar čia tikras auksas, kurį jis turi rankose, 
ar čia tikras kvietys, tikras rugys, į kuriuos jis žiūri? 

Kas gali pasakyti, kad jis turi dieviškosios būties intuiciją ir dieviškų 
idėjų intuiciją, su kurių pagalba galėtų paskui vertinti matomojo 
pasaulio daiktus? 

Pagaliau kas savo spręsmus apie tiesą, liečiančią šio pasaulio 
daiktus, daro savo tiesos vertėje priklausomus nuo įrodymo, kad 
Dievas egzistuoja, nuo begalinės išminties pažinimo ir nuo supratimo, 

kad Dievas pagal turimus idėjų pirmavaizdžius yra sutvėręs pasaulio 
daiktus? Argi bedievis jokios tiesos tikrai negali pažinti? 


Ontologija, t. I, p. 166-170. 


APIE GĖRĮ KAIP TRANSCENDENTALINĘ BŪTIES YPATYBĘ 


1. Kas yra gėris? 


Kai kalbame apie gėrį kasdieniniame gyvenime, tai geru vadiname 
kokį daiktą, kuris mums patinka, yra kuriam reikalui naudingas. 
Sakome antai, čia geras obuolys, čia geras gėrimas. Taipgi sakome, čia 
geras laikrodis, mokslas yra geras daiktas, draugystė yra geras dalykas. 
Taigi gera tai, kas duoda malonumo arba kas yra naudinga. 

Įsigilinkime į tas dvi gėrio prasmes ir paieškokim tarp jų santykio. 

I. Gėris kaip natūralaus siekimo objektas. — Kai gėrį vertiname 
iš jo padarinių, tai jį galime vadinti natūralaus siekimo objektu. 

Laikantis Aristotelio filosofijos pagrindų, tenka sakyti, kad kiek- 
viena būtis iš prigimties siekia sąmoningai ar nesąmoningai savo 
prigimties tikslo ir, kai būtis, turinti jausmus, savo tikslą pasiekia, tai 
ji tuo džiaugiasi. Taigi čia gėris yra tai, ko siekia būtys ar nesąmoningu 
siekimu ar sąmoninga valia. Bonum est guod omnia appetunt (Gėris 
yra tai, kas visų trokštama). 

Kai žmogaus valia artinasi prie savo tikslo arba savo gėrio, tai ji 
jo nori, geidžia, trokšta; kai ji jau tai, ko siekia, įgyja, tai ji tuo 
džiaugiasi; abiem atvejais ji tai myli. Taigi čia gėris yra valios geismų, 
džiaugsmų, meilės objektas. Kai įrodoma priklausantį visoms būtims 
tikslingumą, tai galima analogiškai žmogaus valiai kalbėti apie 
nesamoningus žemesniųjų būčių siekimus savo tikslo, apie tai, kad jos 
geidžia savo gėrio ir patenkintos ilsisi, kai jį pasiekia. 

Taigi visoms būtims, ir turinčioms sąmonę ir neturinčioms, čia 
tinka gėrio supratimas, kaip visų geismų objekto. 

II. Būties gerumas yra jos atitinkamumas savo tikslu. — Kai 
sakome, kad čia yra geras laikrodis, tai norime pasakyti, kad jis tiksliai 
rodo laiką. Kai sakome, kad čia geras kareivis, tai reiškia, kad jis turi 
visus esminius privalumus, reikalingus kario pašaukimui. 

Iš šių pavyzdžių mes matome, kad ir žmonės ir daiktai turi savo 
tikslą. Laikrodis antai yra tam, kad rodytų laiką. Kareivis yra tam, kad 


gintų tėvynę. 

Nėra absoliučiai būtina, kad egzistuotų laikrodžiai, bet kai norima 
turėti tiksliau rodomą laiką ir kai šiam tikslui daromi laikrodžiai, tai 
laikrodžio mechanizmas turi būti taip sustatytas, kad jis tiktų tam, ko 
iš jo norima, kad jis iš tikro tiksliai rodytų laiką. Laikrodis, pritaikytas 
šiam tikslui ir jį realizuojantis, vadinamas geru laikrodžiu. 

Kareivis, pasiryžęs ginti tėvynę ir tinkąs reikiamu momentu 
efektyviam jos gynimui, vadinamas geru kareiviu. Kareivio gerumas 
yra jo jėgų ir jo veiksmų pritaikyme jo pašaukimo tikslui. 

Apskritai imant, asmens ar daikto gerumas yra jų tinkamume savo 
tikslui. 

III. Turime tad du gėrio supratimu: gėris yra būties norų objektas; 
gėris yra tai, kas tinka savo tikslui. Kaip tuodu supratimu suderinti? 

Tai, kas yra gera, yra pageidaujama, norima, o kas norima, tai 
atitinka norinčio subjekto prigimtį. 

Bet reikia čia pastebėti, kad daiktas, kurį vadiname geru, yra geras 
ne dėl to, kad jo norime, bet jo norime dėl to, kad jis geras, būtent 
kad jis atitinka reikalavimus subjekto, kuriam jis yra geras. 

Pirmutinis tad čia dalykas tai būties siekimas tikslo, kuriam ji yra 
pritaikyta. To siekimo realizavimas esybių, turinčiųjų jausmą, normaliai 
yra lydimas malonumo jausmo. Delectatio seguitur operationem debitam 
(Malonumas — tai tinkamai atlikto veiksmo išdava). 

Tas jausmas pareiškia įtaką, kurią subjektui daro gėris; tas jausmas 
yra ženklas, iš kurio subjektas pažįsta savo gėrį. 

Taigi logine tvarka malonumo jausmas duoda pažinti subjektui, 
kas jam patinka, tinka; ontologine (realia) tvarka tinkamumas yra iš 
esmės dalykas pirmesnis už malonumo darymą. Tik, žinoma, 
malonumas padidina subjekto norą ir savo ruožtu darosi norų objektu. 


2. Gėris tobulina būtį, kuri jo siekia. 


I. Kaip matėme, gėrio sąvoka yra susijusi su tikslo, su tikslingumo 
sąvoka. 

Iš tikro būtis, kuri būtų visam kam abejinga, niekam nebūtų gera. 
Daiktų rinkinys, iš kurio jokios naudos niekam nebūtų, nebūtų geras. 
Kareivis, kuris netiktų tėvynei ginti, nebūtų geras kareivis. 

Bet kai geru daiktu yra, kad būtų tiksliai žinomas laikas, tai dėl 
to instrumentas, kuris tiksliai rodo laiką, yra geras instrumentas. Kai 
geru daiktu yra, kad tėvynė būtų pavojuje ginama, dėl to kareivių 
paruošimas tėvynės gynimui yra geras dalykas. 

Laikrodis yra geras dėl to, kad jo tikslas yra geras; kareivis yra geras 

dėl to, kad jo pašaukimas yra geras. 

II. Laikrodžio gerumas, kareivio gerumas yra, jei taip pasakysiu, 
skolintas gerumas, reliatyvus gerumas; yra tai įrankio gerumas iš 
atžvilgio į tikslą. 

Bet tokiu būdu klausimas tik nustumtas toliau. 

Galima juk ir toliau klausti, kodėl būtent yra geras daiktas, kai in- 
strumentai tiksliai rodo laiką? Kodėl yra geras daiktas, kad tėvynė pavo- 
juje būtų ginama? 

Galutinai atsakymas į visą eilę čia sąryšyje tokiu būdu esančių 
klausimų yra šis būtent, kad geros būtys turi pagaliau tikslą, kuris turi 
būti siekiamas dėl jo paties ir kuris jau neskolina savo gerumo iš 
aukštesnio tikslo. 

Iš tikro, jei nebūtų absoliutaus gėrio, tai nebūtų ir reliatyvaus gėrio. 
Ką gi galėtų reikšti reliatyvus gėris, jeigu jo santykis (reliacija) 
neatsiremtų pagaliau į gėrį, savyje turintį pagrindą? 

Reliatyvūs gėriai yra kaip įrankiai. Įrankiai neturėtų savo prasmės, 
jie nebūtų įrankiai, jei nebūtų savyje turinčio pilną pagrindą tikslo. 

Čia ne vieta! aiškiai aptarti, kas ir kur yra absoliutus tikslas, bet 
neabejotina, kai yra vienų kitiems subordinuotų realiatyvių tikslų, kad 
turi būti visos tos tikslų serijos viršūnėje absoliutus tikslas, gėris, savyje 
turįs savo gerumo pilną pagrindą; nes kitaip reiktų sakyti, kad visoks 
gėris ir visoks gerumas yra nesąmonės, yra fikcijos. 

III. Kame yra absoliutaus gėrio įtaka, kur padaro gerą būtį, kuri jo siekia? 
— Toji įtaka yra tame, kad gėris, būdamas tikslas, tobulina 
prigimtį, kuri jo siekia. Tas tobulinimas yra būties gerumo formali 
priežastis. 

Čia susiduriame su klausimais, kas yra būties tobulumas? Kas yra 
jos tobulinimas? Ir kas pagaliau sudaro būties gerumo formalų 


pagrindą? 
3. Kokiu būdu gėris tobulina būtį, kuri jo siekia? 


I. Žodis tobulumas (perfectio) reiškia tai, kas jau yra visai padaryta, 
visai užbaigta. Tai, kas dar turi būti atbaigta, yra nepilna realybė: ji 
turi tam tikrą būties kiekį, jei taip galima išsireikšti, bet jai dar stinga 
būties kiekio, kurį reiktų jai pridėti, kad ji būtų užbaigta, kad ji būtų 
tobula. 


1. Ex professo tai gvildenama traktotuose, kuriuose tikslingumo argumentu įrodinė- 
jamas Dievo buvimas. 

Tobulinimas gali vykti tik netobulose būtyse; jis užpildo tuštumą, 
kuri tose būtyse yra dėl jų netobulumo. Žinoma, netobulos būties 
tuštuma negali būti visiškai užpildyta, nes kontingenčios būtys (kurios 
ne su būtinumu egzistuoja) yra iš esmės, yra nepataisomai netobulos; 
bet gali būti joms duotas toks tuštumos sumažinimas, kiek tik jų prigim- 
ties ypatybės leidžia. 

II. Kiekviena substancija, atsirasdama šiame pasaulyje, turi jau 
būties kiekį, kuris sudaro jos aktualų tobulumą; bet joje yra veikimo 
galių, kurios veikdamos ją progresyviai tobulina. Šitų galių veikiman 
iššaukimo pirmasis akstinas — tai būties tikslas. Substancijos, prigim- 
ties siekimas tikslo — tai determinuojanti racija, kad aktyvios jėgos ar- 
ba galios ima veikti; tų jėgų ir galių veikimas — tarpiškai ar betarpiškai 
— aktualizuoja realias subjekto galimybes ir, kiek tas subjektas yra 
aktualizuotas, jis gauna būties prieaugį ir tuo būdu įgyja patobulinimą. 

III. Taigi tikslas gerą daro substanciją, prigimtį, kuri prie jo derinasi, 
nes jis (tikslas), būdamas pirmasis daikto pasyvių galimybių aktualizaci- 
jos principas, yra tokiu būdu pirmasis pradas daikto būties, tobulumo 
prieauglio, kurį daiktas gali turėti. 

Gėris yra tad būties tobulėjimo pradas, kiek jis yra jos norimas. 
Kai gėris yra būties norimas, tai jis žadina kiekvieną veikimą, žadina 
plėtoti energiją, žadina įsigyti atitinkamą realybę; taigi gėris yra pir- 
masis tobulėjimo pradas, kurio dėka subjektas darosi tobulas, geras. 
Bonum est perfectivum, — gėris yra tobulintojas. 

IV. Žiūrint dinamišku požiūriu, tikslas yra pirmasis; jis skatina prie 
veikimo; veikimo būtis įgyja naują apsprendimą (determinaciją). 
Priešingai, realybių plote pirmasis duomuo yra subjektas, kuriame gali 
būti tobulėjimas; antroje vietoje eina veikimo galios, kurių dėka atsiran- 
da veikimo rezultatas; tas rezultatas yra tam subjektui formali 
tobulėjimo, gerumo racija. 

Tikslas, kuris tobulina, yra bonum guod; pats tobulėjimas yra for- 
mali gerumo racija patobulintame subjekte — bonum guo; patobulintas 
subjektas, kuris dėl to yra geras, vadinasi bonum cui. 


4. Būties sąvoka ir gėrio sąvoka nėra identiškos. 


I. Būtis pirmiausia yra substancija. Tuo tarpu gerumą pirmučiausia 
mes priskiriame substancijai, kaip turinčiai akcidentalius tobulėjimus. 
Taigi respektyviai pirmomis savo prasmėmis imamos būties ir gėrio 
sąvokos nėra identiškos. Iš tikro, kai kalbėdami apie žmogų, mes 
sakome, kad jis yra geras, tobulas, tai mes čia savo dėmesį nekreipiame 

įjo substanciją; mes čia norime pasakyti, kad jis yra padorus, doras, 
kitaip sakant, kad jis turi akcidentalinių tobulėjimų. (...) 

Žinoma, jeigu būties paūgėjimas yra geras dalykas, tai ir substan- 
cija yra geras dalykas. Bet gerumo pripažinimas substancijai yra jau 
antroje vietoje. Pirmoje vietoje ką nors čia pasaulyje geru mes vadiname 
dėl akcidentalių tobulėjimų. 

II. Būties sąvokos formalus objektas yra absoliutus, ne santykių 
rūšies; gėrio gi sąvokos formalus objektas turi savyje santykį. Gėris 
juk tobulina daiktą, yra jo norų objektas. O atitinkamumo, tobulėjimo, 
norėjimo sąvokos yra reliatyvios. Taigi gėrio sąvoka nėra identiška 
būties sąvokai. 

Iš tikro išsireiškimai ,,„gera“' reiškia tiesiogine prasme 
atitinkamumą, tobulėjimą, norėjimą, taigi išreiškia reliatyvų gėrio 
charakterį. 

III. Būtis, abstrakčiai imama, kaip esmės sinonimas, realiai skiriasi 
nuo gėrio. Gėris iš tikro yra realizuojamas tik konkrečioje būtyje, nes 
tik konkreti būtis gali veikti ir tokiu būdu tobulinti ir patraukti. Taigi 
gėris nėra abstrakčios esmės ypatybė, bet tik konkrečios būties. 

IV. Minėta čia prasme priklausantis gėriui reliatyvumas duoda 
pagrindą suprasti, kaip tas pats daiktas gali būti ir geras, ir blogas, 
žiūrint, kokiu atžvilgiu į jį žiūrime: vienam gali būti geras, kitam blogas. 
Antai stiprus valgis tvirtų, sveikų vidurių žmogui bus geras, o silpnų 
vidurių gali būti blogas. 

Jeigu būtis be jokio santykio pirmučiausia savyje turėtų gėrio 
atributą, tai ji būtų visada ir be jokios atodairos gera. 


Ontologija, t. I, p. 178-182. 


IV. FILOSOFAI 


TOMO AKVINIEČIO REIKŠMĖ FILOSOFIJOJ 


(700 metų nuo gimimo sukaktuvėms paminėti) 


Šiais metais tenka švęsti garsiausio viduramžių ir visos 
krikščioniškos epochos filosofo ir teologo Tomo Akviniečio 700 metų 
gimimo sukaktuves. Nors kelis kartus daugiau metų nuo jo gimimo 
yra praėję negu nuo Kanto, betgi pačių autoritetingųjų Kanto gerbėjų 
viešai pripažįstama!, kad šiandien Tomo Akviniečio filosofijos 
šalininkų skaičius yra kur kas didesnis, negu kurio nors kito, 
neišskiriant ir paties Kanto. Šiais laikais Tomo Akviniečio filosofinėmis 
pažiūromis domisi ne tik katalikai, bet ir nekatalikams kaskart labiau 
imponuoja Tomo Akviniečio gilus filosofinių pažiūrų pagrindimas, 
aiškus, be kompromisų ant objektyvizmo pamatų filosofijos sistemos 
statymas, visas mokslo ir kultūros sritis į sintezę suvedantis platus, 
gilus universalizmo žvilgsnis, kilnaus etinio idealizmo suderinimas su 
patyrimą pajėgiančia įvertinti metafizika, pagaliau aiškiai šviečią jo 
sistemoj orientacijos punktai reikalingai socialinei pažangai, sveikam 
visuomeniniam ir valstybinam reformizmui. 

Filosofijos istorijos mokslo srityje paskutiniais laikais gabių jau nuo 
poros dešimtų metų intensyviai varomų viduramžių filosofijos studijų 
populiarizatorių dėka, kaip antai E. Gilsono, R. Cartono, H. Gouhier, 
H. Heimsoetho, P. Landsbergo, Al. Koyre, daug kam paaiškėjo didelė 
svarba viduramžiais atlikto filosofinio darbo ir reikalas todėl kiek- 
vienam, kas nori kritiškai, be prietarų nusistatyti filosofijoj pažiūras, 
atsižvelgti į viduramžių svarbesnes filosofijos sroves. Ir Didžiojo karo 
kruvinasis viesulas, šalia neigiamų išdavų, turėjo dalinai pozityvios 


1. Pavyzdžiui, garsus Kant-Gesellschaft vadas Liebertas, atidarant pernai Kanto 200 
metų sukakčiai paminėti sušauktą Karaliaučiuje kongresą. 

įtakos filosofijai apskritai ir ypač filosofijos istorijai. Per karą ir po karo 
gilesnė refleksija apie vyraujančių kultūrinio gyvenimo pagrindų vertę 
privertė daug ką labiau susidomėti filosofija, davė akstino išsivaduoti 
filosofijoj nuo dogmatinio pasidavimo iki šio! gerbiamų autoritetų įtakai, 
ypač kantizmo ir pozityvizmo, ir ieškoti naujų kelių. Metodikos gi 
reikalavimai vertė susidomėti platesne filosofijos istorijos sritimi, negu 
iki šiol dažnai buvo daroma, ir tai susidomėti ne turisto ekskursijas 
po istoriją darančio pramogos nuotaika bei ūpu, bet visados, net ir 
peržengus iš naujųjų amžių slenkstį į viduramžius, turint gyvai omeny- 
je devizą: historia magistra vitae et philosophiae (istorija mokytoja 
gyvenimo ir filosofijos). Mokant gi įvertinti viduramžių filosofiją, sunku 
nekreipti ypatingo dėmesio į Tomo Akviniečio galingo genijaus 
veikalus. Padidėjus filosofijoj istorinei perspektyvai, įvyko daug kam 
filosofinių pažiūrų pervarta ryšium su bendra kultūrinės sąmonės krize. 

Iš tikro filosofijoj apskritai ir filosofijos istorijoj eina šiais laikais gilus 
ir toli siekiantis lHigšiol daugelio pripažintų šūkių, reikšmingų formulių 
perkainojimas. Neseniai juk buvo daugelio ir rimtų galvotojų laikoma 
geru tonu, savaime suprantamu dalyku iš aukšto, jei ne su panieka, 
tai bent su ironišku abejingumu žiūrėti į viduramžių kultūrą apskritai, 
į pastangas viduramžių mokslų ir filosofijos srityse. Viduramžiai buvo 
dažnai laikomi tamsumo, dvasinės stagnacijos, minties sustingimo ir 
dvasios pavergimo epocha. Buvo daugelio naiviai tikima, kad tik 
pabaigoje penkioliktojo ir pradžioje šešioliktojo šimtmečio pradėjo aušti 
pagaliau naujų, šviesesnių amžių aušra ir kad tik po audringų renesan- 
so laikų surasti tikri mokslams ir jų pažangai pagrindai ir metodai, kad 
tik tada prasidėjo tikras filosofinis galvojimas Francis Bacono ir Renė 
Dekarto genialių iniciatyvų dėka. Dar XX šimtmečio pradžioje buvo 
labai madoje tokios pažiūros. Gana čia priminti, kaip daugelis gana 
rimtų filosofų reagavo į pasirodžiusią 1900-1901 metais monumentalinį 
Edmundo Husserlio veikalą Logische Untersuchungen. Tame veikale 
Husserlis įrodinėjo tarp kitko, kad logikoj ir matematikoj yra pastovių 
objektyvios reikšmės dėsnių, kad, pavyzdžiui, tapatybės dėsnis tikrai 
išreiškia dalyko padėtį arba kad dusyk du tikrai yra keturi, o ne tik 
kokia nuo žmogaus proto ypatingos organizacijos priklausanti čia sub- 
jektyvi formulė. Neokantistų ir pozityvistų, kritikuojančių tą veikalą, 
buvo kultūros globėjų pretenzingu tonu nurodoma tokių jame 
pareikštų pažiūrų kompromituojanti dvasios giminystė su viduramžių 
filosofija. 

Kaip tad didelį progresą nuo to laiko yra padariusi filosofiškoji min- 

tis ir apskritai filosofijos problematikoje ir filosofijos istorijos pažinime! 
Šiandien jau nedaug yra tarp žymesnių filosofų tokių, kurie taip naiviai 
tikėtų Kanto kriticizmo pagrindine filosofijoj verte, arba kurie pozityviz- 
mo vardan absoliučiai neigtų vertę kokioms nors kitoms sistemoms. 
Daugelį buvusių kantizmo ir pozityvizmo uolių pasekėjų ištiko krizė, 
kurios dėka pradėjo jie kritiškiau žvelgti į visas madoje esančias 
filosofines pažiūras, objektyviau tyrinėti jų istorinę genezę“. 

Ehrle, Denifle, Grabmanno, Biumkerio, Endreso, Baumgarteno, 
Pelzerio, de Wulfo, Mandonnet viduramžių filosofijos kelias dešimtis 
metų varomos studijos aiškiai yra parodžiusios, kaip turtingas, kaip 
gilus, kaip individualiai įvairus buvo viduramžių filosofų darbas. P. 
Duhemo, anksčiau Cournot tyrinėjimai įrodė, kad ir su gamtos mokslais 
viduramžiais nebuvo jau taip bloga, kaip iki šiol paprastai daugelio 
buvo tikima; mechanikos, astronomijos pagrindiniai principai, kurių 
nustatymas buvo pripažįstamas Dekartui, Galilėjui ar Leonardo da Vin- 
ci, pasirodo, buvo jau gerai žinomi tokiems Paryžiaus universiteto pro- 
fesoriams apie pusę keturioliktojo šimtmečio, kaip J. Buridanas, Alber- 
tas iš Saksonijos, Nicolas d'Oresme; tryliktajame gi šimtmetyje buvo 
tokie garsūs eksperimentinio ir matematinio metodo gamtos mokslų 
tyrinėjimuose taikytojai, kaip Robertas Grosseteste, Albertas Didysis 
ir Roger Baconas, jei paminėti tik pačius garsiuosius?. Taigi šiandien 
gamtos mokslų istorijoj naujųjų laikų epochą reikia pradėti vėliausiai 
su tryliktuoju šimtmečiu. Kad dailės srityje viduramžiai nebuvo 
barbariški, tai vaizdingai, pavyzdžiui, liudija gotinės katedros, Dantės 
ir jo pranokėjų poezijos kūriniai. Be viduramžių kultūros pagrindo būtų 
buvęs neįmanomas XVII šimtmečio mokslo ir iš viso kultūros darbas; 
sąryšis, apskritai ėmus, čia aiškus. 

Paskutiniais laikais taipgi rimtai susidomėta klausimu apie sąryšį 
tarp naujųjų laikų filosofijos ir viduramžių. Gilsono, Gouhiero, Heim- 
soetho, Koyrė šį klausimą liečią raštai jau, rodos, bus pusėtinai 
supopuliarinę pažiūrą, kad vadinamųjų naujosios filosofijos iniciatorių 


2. Paskutiniais laikais ta krizė, gali sakyti, privedė prie žlugimo taip dar neseniai 
buvusią garsią Marburgo neokantizmo mokyklą. Mirus H. Cohenui, dezertyravus P. 
Natorpui, skeptišką neutralitetą laikant A. Liebertui, į objektyvistų pusę perėjus N. Hart- 
mannui, H. Heimsoethui, Heideggeriui, R. Kroneriui, tos mokyklos garbė jau palaidota, 
Netoli mirties ir Wildenbando-Rickerto Badeno neokantistinė mokykla. 

3. Trumpai, bet gana objektyviai informuoja apie įvykusią pervartą viduramžių ver- 


tinime Dr. Hans Rost savo veikale: Die Wahrheit ueber das Mittelalter nach protestantischen 
Urteilen. Leipzig, 1924. 

specifiniai pagrindiniai principai buvo nustatyti viduramžiais daugiau 
ar mažiau įsigalėjusių srovių įtakoje. Ir čia įsidėmėtina toji aplinkybė, 
kad kaskart daugiau aiškėja vadinamųjų naujosios filosofijos iniciatorių 
F. Bacono ir R. Dekarto giminystė su dekadentinėmis okamizmo, 
skotizmo ir augustinizmo, nors ir savotiškai kombinuotomis pozici- 
jomis. Žinoma, kad Kantas iš vienos pusės dogmatiškai buvo priėmęs 
daugelį pažiūrų, kurios buvo bendros Dekarto-Leibnizo-Wolffo ra- 
cionalizmui ir Bacono-Locke'0-Hume'o empirizmui, iš kitos gi pusės 
gana aiškiai rodė specifinių to racionalizmo ir empirizmo pagrindinių 
pažiūrų nepataisomą silpnybę; taigi ir Kantas, kiek jis dogmatiškai buvo 
pasidavęs to racionalizmo ir empirizmo įtakai, buvo per tai giminystėje 
su dekadentinėmis viduramžių filosofinėmis srovėmis; norint tad Kantą 
galutinai įvertinti, tenka atsižiūrėti į tų srovių vertę; tas gi sroves ver- 
tinant, reikia susidurti su Tomo Akviniečio galinga filosofine kryptimi, 
prieš kurią tos srovės buvo opozicijoj. 

Šiandien kaskart darosi aiškiau, kad naujieji filosofijos istorijoj laikai 
prasideda ne vėliau kaip tryliktuoju šimtmečiu. Tai kaskart vaizdingiau 
patvirtina ir naujosios filosofijos žymesnių srovių genezės tyrinėjimai 
ir filosofinio galvojimo pagrindinės ypatybės. Norint šiais laikais 
kritiškai filosofijoj orientuotis, reikia ypač gerai susipažinti su pirmuoju 
naujosios filosofijos istorijos periodu, kuomet nusistatyta žymesnių 
srovių pagrindiniai principai. To reikalauja ne tik mokslinė metodika, 
bet ir nuo to priklauso filosofinių nusistatymų vertė. Jeigu toks galin- 
gas Kanto protas neįstengė sukurti tvirtų pagrindų sistemos ypač dėl 
to, kad nebuvo lemtai susipažinęs su Aristotelio bei Tomo Akviniečio 
filosofine pakraipa, tai juo žalingesnis būtų viduramžių rimčiausių 
srovių ignoravimas tiems, kurie savo gabumais Kantui neprilygsta. 

Tomistinė filosofija laikoma auksinio viduramžių periodo 
padariniu. Tos gi srovės, kurios giminingos Dekarto išgarsintam 
gnoseologiniam racionalizmui ir Bacono-Locke'o empirizmui, 0 per 
juos ir Kantui, vadinasi dekadentinės. Ir teisingai taip vadinasi. Juk 
ir pamatavimų gilumu, ir žvilgsnio universalumu, ir su kitomis kultūros 
sritimis harmoningumu, ir etinio idealizmo objektyviu pagrindimu 
tomistinė sistema aiškiai viršija vadinamąsias dekadentines, ar tai 
skotistines, ar tai okamistines, ar tai pagaliau augustinizmo sroves. 
Istorinis patyrimas tą pavadinimą pilnai patvirtina. Matome gi prie ko 
priėjo tų dekadentinių srovių pagrindais besiremdamas Dekarto- 
Leibnizo-Wolffo racionalizmas, Bacono-Locke'0-Hume'o empirizmas 
ir pagaliau Kanto kriticizmas; visose tose sistemose juk nėra vietos 

kritiškai objektyviai tiesai, galimi jose tik ne ant proto pagrindų ryman- 
tieji subjektyvūs nusistatymai. Tuo tarpu tomistinės filosofijos srovė 
kaip seniau, taip ir šiais laikais turi sąmonę, jog remiasi kritiškai 
nustatytais objektyvios tiesos pagrindais; šiandien tomistinė srovė 
pasirodo sugebanti palaikyti gyvą draugišką kontaktą su visomis 
mokslų ir kultūros sritimis. 

Arčiau įsižiūrėjus į Tomo Akviniečio filosofiją, pasirodo, kad 
įsisenėję jai priekaištai neturi vertės, kad ji įvairiose filosofijos dalyse 
duoda klausimų sprendimą, turėdama omenyje faktus ir objektyvios 
tiesos reikalavimus. 

Po šitų bendrų pastabų eikime dabar prie konkretesnių tomistinės 
filosofijos vertės nurodymų. 


1. Šiandien dar daug kas iš inteligentų minios nėra atsikratę 
prietarų, esą Tomo Akviniečio filosofija neturi reikalingo nepriklau- 
somumo charakterio, esą ji remiasi Apreiškimu, Bažnyčios gerbiamais 
autoritetais, teologijos nustatomais pagrindais. Šitokia pažiūra liudija 
nesusipažinimą su Tomo Akviniečio mokslu pačiais svarbiausiais 
dalykais. 

Juk tarp svarbiausių Tomo Akviniečio pagrindinės problematikos 
punktų buvo kaip tik aiškiai nurodyti skirtumą tarp filosofijos ir teologi- 
jos ir patikrinti filosofijai reikalingą nepriklausomumą. Tomo Akviniečio 
mokslu, filosofijoj įrodyta tiesa galima tik tai laikyti, kas prigimtoms 
žmogaus pažinimo galioms yra prieinama ir kritiškai yra įrodyta. Tomas 
Akvinietis buvo pirmasis, kurs krikščioniškoje epochoje aiškiai iškėlė 
nepriklausomos filosofijos šūkį, stodamas į griežtą opoziciją prieš 
augustinizmo įtakoj buvusius filosofus, kurie čia su baime žiūrėjo į 
Tomo Akviniečio pastangas. 

Įsigilinę į filosofijos reikalingo nepriklausomumo prigimtį, mes 
turime pripažinti, kad Tomo Akviniečio filosofija greičiau nusipelno 
nepriklausomos vardą, negu kokia kita naujųjų laikų sistema. 

Nepriklausomumas filosofijoj gali būti tik tiek iš tikro vertinamas, 
kiek tuo pareiškiama, kad filosofijoj bus laikoma įrodytu dalyku tik tai, 
ką protas gali paremti faktais ir kritiškais išvedimais. Visa, kas teigiama 
be įrodymų, pasiremiant norais, tik subjektyviais įsitikinimais, negali 
būti laikoma nepriklausomos filosofijos dalyku. 

Iš čia eina, kad visos tos filosofinės sistemos, kurių pagrindai 


Filosofai 139 





nesiremia kritiškai patikrintomis objektyviomis tiesomis, negali turėti 
pretenzijos vadintis nepriklausomomis. Neturi tad iš tikrųjų 
nepriklausomumo charakterio visos subjektyvistinės, pozityvistinės, 
kantistinės, trumpai sakant, visos, kuriose kritiškai pažintai objektyviai 
tiesai vietos nėra. 

Nepriklausomumas filosofijoj visai nekliudė Tomui Akviniečiui būti 
įsitikinusiu kataliku, kaip katalikybė nekliudė jam turėti nepriklausomą 
filosofiją. Katalikų religija, kuri pripažįsta protingų religinių įsitikinimų 
svarbumą ir reikalingumą, kaip tik tuo garantuoja filosofijai 
nepriklausomumą. Juk norint įrodyti, kad protinga yra tikėti, negi 
galima remtis tokia filosofija, kuri savo pagrindus remtų jau tikėjimu 
ir kuri tokiu būdu būtų nuo tikėjimo priklausoma. Žinoma, 
nepriklausoma filosofija visai nereiškia nepalaikymo jokio kontakto su 
teologija, nes filosofija, kaip par excellence kritiškas mokslas, negali 
gi ignoruoti tokių ar kitokių mokslo disciplinų. 

2. Daug kas iš menkai tesusipažinusių su filosofijos istorija vadina 
tomistinę filosofiją dogmatiška arba nekritiška. Ir čia įsigalėję prietarai 
kalti. 

Daug kas laikosi Fichtės įgyvendintos pažiūros, kad kiekvieną 
filosofinę sistemą, kuri pirmaisiais pažinimo objektais laiko išorinės 
realybės faktus, o ne subjekto pergyvenimus, reikia laikyti dogmatiška, 
tai yra nekritiška. Tuo tarpu tos Fichtės pažiūros negalima priimti be 
kritikos, nes nėra ji neginčytina, nėra savaime aiški; juk antai Aristotelis 
ir Tomas Akvinietis priešingo nusistatymo laikosi ir stengiasi savo 
nusistatymą kritiškai pagrįsti. Taigi, kai stengiamasi kritiškai pagrįsti, 
negalima to vadinti dogmatišku; gali tai, žinoma, pasirodyti klaidinga, 
nes ir kritikuojant galima suklysti, bet negalima sakyti, kad tuomet be 
kritikos, nekritiškai tai priimama. Fichtės subjektyvizmas yra iš tikro 
nekritiška, dogmatiška pozicija, nes jis be objektyvaus pagrindo, tik 
laisvu apsisprendimu yra nusistatęs savo filosofijos pradedamuosius 
punktus. . 

Kiti nenori pripažinti Tomo Akviniečio filosofijai kritiškumo dėl to, 
kad jo aštriai, tragiškai nestatomi gnoseologijos klausimai, kad nėra 
per visą jo sistemą einančio susirūpinimo tais klausimais. Bet tame nėra 
nieko nuostabaus. Tomui Akviniečiui pavyko surasti tinkamą 
sprendimą svarbiųjų gnoseologijos klausimų, dėl to nėra pas jį tokio 
kaip pas Dekartą ar Kantą tų klausimų aštraus, tragiško statymo ir 
nėra jais liguisto susirūpinimo. 

Šiaip Tomo Akviniečio kritiškiau žiūrima į pažinimą, negu Dekar- 

to ar Kanto. Tomas Akvinietis įstengė pastebėti esmines pažinimo 
ypatybes, būtent kad kiekvienas pažinimas būtinai turi santykį ne tik 
su subjektu, bet ir objektu, ir kad pažinimui nė kiek nėra artimesnis 
subjektas už objektą; priešingai, pažinimo tikslas, prasmė yra pažinti 
objektą; taigi nėra visai pagrindo subjektinę realybę laikyti pažinimui, 
kaip tokiam, artimesne už objektinę, kaip tai buvo manę gnoseologinio 
racionalizmo ir empirizmo atstovai. 

Tomo Akviniečio kritiškiau mokama apsieiti su skeptikų argumen- 
tais, negu Dekarto ar Kanto. Tomas Akvinietis įsisąmonina abejojimo 
prasmę, jo santykį su tiesa. Tomas Akvinietis nesibijo visuotinio abe- 
jojimo ugnimi išbandyti pažinimo vertę. Tomui Akviniečiui nėra reikalo 
filosofijos pagrindan dėti, kas būtų kritiškai nepatikrinta. 

Tomas Akvinietis sprendė visu rimtumu ir laimingai išsprendė 
visuotinių sąvokų vertės problemą, pro kurią taip lengvamaniškai 
praėjo Dekartas ir kuri taip nepavyko išspręsti Kantui. Tuo tarpu toji 
problema yra viena iš pagrindiniausių. Juk ir kalbėdami apie pažinimo 
vertę tiesos atžvilgiu, mes turime omenyje ne tą tik ar kitą konkretų 
pažinimo vyksmą, bet apskritai pažinimą; taigi jau čia, kad galėtum 
kritiškai patį klausimą susiformuluoti, reikia turėti kritišką nusimanymą 
apie visuotinių sąvokų reikšmę ir vertę. 

3. Kai kas bando diskredituoti Tomo Akviniečio filosofiją, vadin- 
dami ją persenusia sistema, jau šiems laikams visai netinkančia. 
Nurodoma, kad įvairios mokslo šakos yra padariusios didelę pažangą 
po viduramžių laikų. Sakoma, kad, girdi, filosofinės minties evoliuci- 
ja jau daug toliau yra nužengusi už tą plotą, kuriame Tomas Akvinietis 
su savo sistema yra sustojęs. 

Pirmučiausia, kalbant apie gamtos mokslų pažangą, reikia gerai 
suprasti santykį tarp atskirų gamtos mokslų ir filosofijos. Pagrindiniai 
filosofijos klausimai yra nepriklausomi nuo atskirų mokslų pažangos; 
jie sprendžiami turint omenyje kasdieniniam ir nemoksliniam patyrimui 
prieinamus faktus, pavyzdžiui, kad-kas mainosi, turi turėti priežastį, 
klausimai apie pažinimo vertę, apie visuotinių sąvokų reikšmę, apie 
tapatybės dėsnį, apie Dievo esimą ir t.t. Filosofiją, Tomo Akviniečio 
supratimu, negalima tad vaizduotis kaip rymančią visame ant atskirų 
gamtos mokslų išvadų, kad tokiu būdu, keičiantis teorijoms ir 
išvadoms, turėtų keistis ir filosofija. Tuo tarpu filosofija, tarp kitko, 
svarsto tokias realių daiktų ypatybes, kurių kiti mokslai visai nesvarsto 
(pvz., kad kiekvienas daiktas turi esimą ir esmę, kad jis yra vienetas, 
yra substancija su ypatybėmis, gali turėti permainų dėl priežasčių 

veikimo, kad visa, kas ne su būtinumu egzistuoja, turi esimą pagaliau 
iš esybės, kuri su būtinumu egzistuoja). 

Tomas Akvinietis mokėjo skirti gamtos mokslų hipotezes bei teori- 
jas nuo tikrų, pagrindinių, galutinių filosofinių klausimų išsprendimo. 
Gana čia paminėti jo pažiūrą į Ptolomejaus teoriją astronomijoj, kurios 
jis nelaikė būtinai atitinkančia tiesą. 

Taigi pasikeitus atskirų gamtos mokslų hipotezėms, teorijoms, 
išvadoms, tuo pačiu nesugriaunami tomistinės filosofijos pagrindai. 

Kiek tai liečia filosofinės minties evoliuciją, tai čia priklauso ne tiek 
nuo laiko, kiek nuo gabumų ir tinkamo pasiruošimo, nuo nusikratymo 
prietarais, nuo atsidavimo laipsnio objektyvios tiesos meilei ir jos 
ieškojime rūpestingumo. Šauksmai šiandien apie vadinamosios moder- 
niosios filosofijos prieitą krizę liudija, kad, matyti, čia evoliucija ne ką 
pozityvaus yra davus, jeigu pagrindiniausiais klausimais nesugebama 
nieko tikro pasakyti. Kai dabar jau yra paaiškėję, kad vadinamosios 
moderniosios sistemos savo pagrindinių pozicijų pradžią turi iš 
viduramžių, kad tokiu būdu jų evoliucija iš ten prasideda, tai labai 
reikalinga patyrinėti, ar kartais jau iš pat pradžių toj evoliucijoj nepaim- 
ta klaidinga linkmė; gal reikėjo visai kita kryptimi pradėti evoliu- 
cionuoti, gal kaip tik reikia dabar sugrįžti prie pagrindinių Tomo 
Akviniečio punktų, kad, iš jų išėjus, nereiktų patekti į tokią krizę, prie 
kurios yra privedus priešingų tomistinei viduramžių filosofinių srovių 
įtaka. 

4. Kai kas su pasityčiojimu kalba apie Tomo Akviniečio metafiziką. 
Girdi, jau metafizikų laikai yra praėję, kad jau metafizikos prietarais 
dabar nėra reikalo kvaršinti galvą. Įsižiūrėjus, kas čia turima omeny- 
je taip kalbant apie metafiziką, pasirodo, kad turima omenyje 
svarbiausių pasaulėžiūros klausimų sprendimą, kaip, pavyzdžiui, apie 
Dievo esimą, apie žmogaus sielą, apie valios laisvę ir t.t. Labai keista, 
kad mato pažangą tame, jeigu šituos klausimus nesistengiama ar 
neįstengiama kritiškai protu išspręsti! Juk pažangos uždavinys yra 
žmogaus žinių ribas kaskart toliau stumti, o ne žinių plotą siaurinti. 

Įsižiūrėjęs geriau pamatai, jog tose prieš metafiziką nusistačiusiose 
sistemose nėra pagrindo įrodyti, kad kiti žmonės egzistuoja, kad 
išorinis pasaulis egzistuoja, kad pats pažįstantis subjektas egzistuoja 
kaip žmogus, o ne kaip koks reiškinių ar pergyvenimų kompleksas arba 
kažkoks transcendentalinis nerealus subjektas. Žinoma, neturint 
pagrindo išspręsti šitiems klausimams, sunku norėti, kad būtų čia 
galima surasti atsakymą į anuos svarbiuosius metafizikos klausimus. 

Paprastai tose sistemose nesurandama vietos ir kritiškam objektyvios 
tiesos pažinimui, tokiu būdu parodoma, kad joms su tikra tiesa ne 
pakeliui. 

5. Pasitaiko, kad su baime žiūrima į įsigalėjimą šiais laikais 
tomistinės srovės, kad, girdi, moderniosioms vertenybėms gali būti dėl 
to pavojus, kaip antai asmens laisvei ir progreso idealui. 

Tuo tarpu gi tomistinė filosofija kaip tik kritiškai pajėgia įrodyti, 
kad žmogus iš tikro turi laisvą valią ir moka suvokti valios laisvės 
prigimtį; suvokus gi prigimtį ir esmines ypatybes, galima nustatyti 
valios laisvės normalaus ugdymo dėsnius, valios laisvės santykį su 
kitomis vertenybėmis. Nuostabu, kad laisvės gerbėjai tenkinasi dažnai 
tokiomis filosofinėmis sistemomis, kuriose valios laisvė visai 
nepripažįstama ar dėl jos esimo abejojama ir nerandama dėl to pagrindo 
ją vertinti. 

To ar kitko vertinimas turi būti protingai daromas, taigi turint tam 
kritiškai pateisinamą pagrindą.Toks pagrindas gali rastis tik tokiose 
sistemose, kur pajėgiama kritiškai išspręsti vertinimo problemas, kitaip 
sakant, kur pajėgiama išspręsti metafizikos klausimus. 

Rimtai apie pažangą galima kalbėti, tik remiantis tokiomis 
sistemomis, kurios kritiškai nurodo žmogaus gyvenimo prasmę, iš- 
sprendžia dvasios nemirtingumo klausimą, tai yra, kurios išsprendžia 
metafizikos klausimus. Tokios gi sistemos, kurios tų klausimų spręsti 
ir išspręsti nepajėgia, pasirodo tokiu būdu neturinčios žmogaus 
gyvenime vertės, nes jo neįprasmina. 

Žinoma, iš to, kad Tomo Akviniečio filosofijos pagrindai atitinka 
tiesą, visai neišeina, kad dabar jau nebūtų prasmės filosofiniais 
tyrinėjimais užsiimti, kad jau Tomo Akviniečio visa ištirta. 

Pirmučiausia reikia atsiminti, kaip daug reikia filosofijoj pasidar- 
buoti, kad supratus savo laikų filosofinę padėtį, kad ištyrus jos 
silpnumus, joje įsigalėjusius prietarus, siaurumus, lėkštumus, 
klaidingas prielaidas. Labai daug reikia darbo gerai susipažinti su 
filosofijos istorija, lemtai suprasti senesnių sistemų pozicijas, jas 
tinkamai įvertinti. 

Tuos pačius klausimus galima stengtis giliau, tiksliau svarstyti ir 
pilniau išspręsti. Ilgainiui atsiranda naujų aiškumo reikalavimų, naujų 
klausimų ar bent nauju būdu keliamų. 

Gamtos ir kitų mokslų pažangai didėjant, tenka ir filosofui į tai 
dėmesį kreipti. Filosofija tarp savo uždavinių juk turi ir tą, kurs nurodo 
reikalą visas žmogaus žinias suvesti į sintezę. Toji sintezė negali būti 

visame pastovi; mainantis atskirų mokslų hipotezėms, teorijoms, 
išvadoms, turi atitinkamai keistis ir sintezė. 

Taigi nėra pavojaus, kad gali pritrūkti darbo filosofijos srityje. 

6. Sveikas filosofijos įsigalėjimas visuomenėje labai svarbus 
dalykas; kai kurių jis laikomas svarbesniu už prekybos, pramonės, ūkio 
klestėjimą. Be filosofijos negalima išspręsti painių socialinių problemų, 
svarbesnių ekonominių ginčų ir politinių klausimų, nekalbant jau apie 
filosofijos reikalingumą, kad galima būtų kritiškai nustatyti savo 
pasaulėžiūrą. Didėjant kultūrai, daugiau kaskart turės gauti vietos 
filosofija ir bendro išsilavinimo rūpesčiuose. Jau dabar sunku ir eiliniam 
inteligentui orientuotis kultūros gyvenime, neturint gilesnio 
nusimanymo filosofijoj. 

Žinoma, naudinga ir reikalinga tik su objektyvia tiesa sutinkanti 
filosofijos sistema. Objektyvios gi tiesos sąmonę jokia sistema taip 
aiškiai neturi kaip tomistinė. Imant tad filosofiją studijuoti, su Tomo 
Akviniečio sistema ypač gerai reikia stengtis susipažinti *. 


Židinys, 1924-25 m., Nr. 4, p. 287-298. 


BLAISE PASCAL KAIP FILOSOFAS 
(Jo 300 metų sukaktuvėms) 


1923 metais, trijų šimtų metų sukaktuvių nuo gimimo proga, plačiai 
buvo minimi, žinoma, pirmoje eilėje prancūzų spaudoje, įžymūs 
mokslo darbai ir poveikis kultūros gyvenimui vieno iš giliausių 
prancūzų tautos galvotojų Blažiejaus Pascalio. 

XVIII šimtmečio racionalistų, kaip antai Voltaire“o ir kitų prietarai, 
nebeleidę ilgą laiką tinkamai įvertinti to krašto religingo mokslininko 
nuopelnų, dabar jau neturi galios kliudyti kritiškai kalbėti apie jį ir apie 
jo darbus, ir jeigu yra dabar čia skirtumų pažiūrose, tai betgi kiekvieno 





4. Norintiems šiek tiek susipažinti su Tomo Akviniečio filosofija galima nurodyti 
šiuos raštus: 

Dr. M. Reinys, Tomas Akvinietis. Jo gyvenimas, raštai ir metodas. Kaunas, 1916. 

E. Gilson. Le Thomisme. Paris, 1922. 

A. D. Sertillanges. S. Thomas d'Aguin. III edit. Paris, 1922, 

Dr. M. Grabmann. Thomas von Aguin. Muenchen-Kempten, 1912. 

I. A. Endres. Thomas von Aguin. Mainz.1910. 

stengiamasi savo pažiūrą remti rimtais motyvais. Lengvai prieinama 
dabar prie sutarimo, jį vertinant kaip fiziką ir matematiką! ir dalinai 
kaip apologetą; sunkoka dar vis dėlto įvertinti Pascalį kaip filosofą ir 
jo vaidmenį tų laikų religiniuose jėzuitų ginčuose su jansenistais. 

Aš šitame straipsny pasitenkinsiu šiek tiek palietęs tik jo 
filosofiją?. 

1. Yra gana rimtų filosofų, kurie dar ir šiandien nenori pripažinti 
Pascalį filosofu. Bet tai dažnai eina iš to, kad jie per daug siaurai ima 
filosofo darbą?. Negi galima laikyti filosofu tik tokį mokslininką, kurs 
yra sistemingai rašęs apie grynai filosofijos dalykus! Gali juk būti gilių 
filosofijos minčių ir tyrinėjimų mišraus turinio raštuose. Tokių gilių 
filosofijos minčių ir svarstymų kaip tik labai daug randame Pascalio 
raštuose, kur jis sumišai su filosofija kalba apie apreikštosios religijos 
dalykus, apie apologetikos priemones ir asketinio gyvenimo gilinimą. 

Kai kurie, netinkama prasme imdami oratoriškus Pascalio netikslius 
posakius filosofijos adresu, prieina klaidingą išvadą, būsią Pascalis visai 
atmetęs filosofiją. Tuo tarpu jis bendru filosofijos vardu kartais vadina 
tik klaidingą savo laikų vieną ar kitą filosofijos srovę, ir tai pabrėždamas 
paprastai tik jos nekompetentingumą išspręsti tokius klausimus, kurie 
viršija žmogaus proto pajėgas ir kurių išsprendimą duoda Apreiškimas. 

Pagaliau retai kas drįsta abejoti tuo, kad Pascalis buvo labai žymus 
apologetas. Tuo tarpu apologetikos argumentų rimtai nusistatyti 
negalima be filosofijos. Ir kai pripažįstama, kad Pascalis buvo ne koks 


1, Lietuvių spaudoj apie Pascalį kaip fiziką ir matematiką žr. prof. O. Folkio straipsnį 
Kosmos 1924 m. 

2. Daug kas dar ir šiandien klaidingai vertina Pascalį dėl jo polemikos su jėzuitais 
ir dėl jo laikymosi jansenizmo klausimu. Bet objektyviai svarstant tų laikų padėtį, tenka 
kaip tik tuose dalykuose pripažinti jo garbę temdančius išsišokimus. 

Pascalis, per mažai turėdamas teologinio išsilavinimo, leidosi į ginčus su jėzuitais 
apie moralinės kazuistikos klausimus. Jis nepajėgė atskirti dėsnių, kurie taikomi nor- 
maliam doriniam gyvenimui, nuo dorinių pedagoginių priemonių, kurių tenka laikytis, 
turint reikalo su dorinės patologijos reiškiniais ir su komplikuotomis nenormaliomis 
gyvenimo aplinkybėmis. 

Jansenizmo klausimu Pascalis pasirodė ne kartą be reikalingo atvirumo ir suktai 
stengėsi ginti jansenizmui palankią savo prietelių poziciją. Bet yra pakankamai duomenų, 
kad bent prieš mirtį Pascalis buvo išsilaisvinęs iš jansenizmo poveikio ir mirė kaip tikras 
katalikas. (Plačiau apie šituos dalykus galima rasti tinkamai išdėstyta rimtame G. Bretono 
straipsnyje, įdėtame Bulletin de literature ecclėsiastigue, (Toulouse) 1923 m. Nr. 1 ir 2. 

3. Nuostabu, kad taip siaurai šiuo atžvilgiu žiūri į Pascalį ir vienas iš garsiausių šiais 
laikais filosofų Jacgues Maritain veikale Rcflexions sur Vintelligence et sur sa vie propre. 
Paris, 1924 m., p. 142. 

šabloniškas religijos gynėjas, bet buvo nusistatęs ir savo raštuose dėstęs 
savitą apologetikos metodą, tai tuo pačiu yra pagrindo manyti, kad jis 
turėjo turėti ir savitą filosofiją. 

Ne vienas davėsi suklaidinamas dažnai aforistiška Pascalio minčių 
dėstymo forma ir krikščioniškų religinių jausmų akcentavimu drauge 
su filosofiniais svarstymais. Bet kaip dažnai mes randame filosofijos 
istorijos vadovėliuose plačiai aprašomą filosofijos srityse darbą tokių 
žmonių, kurie nemažiau už Pascalį yra pridėję į savo raštus emocionalių 
elementų! Kažkodėl mažai kam ateina į galvą kvestionuoti filosofiškumą 
tokių veikalų, kur karštai ginamas materializmo, panteizmo ar 
agnosticizmo tikėjimas. Iššifravus, pavyzdžiui, net ir Kanto 
transcendentalinio idealizmo formules, teks pamatyti, kad jo pozityvioji 
metafizika pagaliau remiama karštais doriniais jausmais ir kad visų 
tolimesnių metafizinių jo protavimų vertė yra ne tik susijus su tų 
jausmų verte, bet vien tik juose ir turi savo pagrindą. 

Jeigu šiais laikais be ginčų laikomas filosofu fikcionalizmo pro- 
paguotojas Vaihingeris arba žinomas filosofinėje pasaulėžiūroje mitų 
reikalingumo gynėjas Liebertas, tai sunku filosofo vardo nepripažinti 
giliajam prancūzų galvotojui Pascaliui. 

Jeigu mes filosofais be ginčų pripažįstame ne vieną senovės 
galvotoją, apie kurį žinome kartais tik tiek, kad jis yra pareiškęs keletą 
filosofijos sritį liečiančių įdomių pastabų, tai kokia teise mes galėtume 
nepripažinti filosofo titulo Pascaliui, kurio raštuose pilna gilių , plačių 
ir neretai visai originalių filosofinių svarstymų, liečiančių pagrindines 
filosofinių disciplinų pozicijas? Nesvarbu tai, ar pats Pascalis save laikė 
filosofu. Užtenka, kad jo raštuose yra į valias gilių filosofinių minčių. 

2. Pascalis yra nusistatęs savo pagrindines filosofijos pažiūras, 
dalinai reaguodamas prieš Dekarto gnoseologinį racionalizmą bei 
apriorizmą, prieš įsigalėjusį jo laikais etikoje savotiškai kai kurių 
sukrikščionintą stoicizmą, o dalinai besirūpindamas susirasti 
įtikinančius apologetikos reikalui argumentus. 

Pascalis su visa energija stojo prieš Dekarto išimtinės reikšmės 
pripažinimą savisąmonės faktui. Jau pats religinis nusiteikimas 
palengvino Pascaliui išsilaisvinti iš prietaro laikyti kažkokiu atskirtu 
gnoseologinės perspektyvos centru žmogų, kurs taip labai priklauso 
savo įvairiuose reikaluose, taip pat ir pažinime, nuo išorinio pasaulio 
daiktų ir aplinkybių; tas prietaras Pascaliui atrodė stačiai nuodėmingo 
išdidumo vaisius. Imti žmogų izoliuotą, kad ir vienam akimirksniui, 
nuo pasaulio ir nuo santykių su kitais žmonėmis, tai reiškia, manė 

Pascalis, užimti nerealią, išsvajotą poziciją. Tokio išsvajoto izoliuoto 
individo pareiškimai, kad ir tos rūšies, kaip ,,cogito, ergo sum““, gali 
turėti dėl tokios kilmės tik svajonės pobūdį. Taigi tokio, ant svajonės 
rymančio, pareiškimo jokiu būdu negalima dėti pagrindan, norint 
prieiti prie tikros realybės pažinimo. 

Žmogus realiai egzistuoja ne kaip izoliuotas individas, bet kaip 
socialinė esybė, kaip žmonijos narys. Žmogus yra priklausomas, kaip 
liudija faktai, ne tik nuo dabarties visuomenės, bet ir nuo praėjusių 
amžių Žmonių. Būtų taip pat priešinga aiškiausiems faktams žiūrėti 
į žmogų, tartum jis neturėtų realių santykių su kitais daiktais. Gryna 
svajonė tad pripažinti žmogaus egzistavimą, o nepripažinti kartu realių 
išorinio pasaulio daiktų buvimo. Galima stengtis išsiaiškinti, kokiu 
būdu mes pažįstame išorinio pasaulio daiktus, bet kad juos tikrai 
pažįstame, tai kuomet mes į save žiūrime kaip į realias esybes, kurias 
daiktai realiai veikia, abejoti nėra jokio protingo pagrindo. 

Pascalis nelaikė galimu daiktu pripažinti chronologinėje žmogaus 
pažinimo faktų tvarkoje prioritetą psichinės realybės, kaip tokios, 
reiškiniams. Atmesdamas kaip klaidingą, nesiremiančią faktais įgimtų 
idėjų teoriją, Pascalis laikėsi pažiūros, kad žmogaus siela iš savęs turi 
tik galimybę pažinti, turi tik įvairias pažinimo galias, nukreiptas 
pirmučiausia į pažinimą skirtingų nuo savęs esybių. Taigi Pascalio čia 
protavimu išeina, kad pirmuoju pažinimo objektu negali būti 
savisąmonės, kaip tokios, faktas, bet išorinio pasaulio daiktai, kiek jie 
yra mūsų pažinti. 

Pascalio tad jokiu būdu negalima vadinti nei gnoseologinio idealiz- 
mo atstovu, nei gnoseologiniu racionalistu. Pascalis taip pat mokėjo 
išvengti racionalistinio prietaro laikyti pojūčių patyrimą ne savitu 
pažinimo šaltiniu, bet kažkokiu sudrumstu proto pažinimu, kurio 
ieškantis aiškumo protavimas neprivalo paisyti. Pascalio pažiūromis, 
apie realius pasaulio daiktus mes privalome spręsti, pasiremdami 
patyrimo nurodymais, o nesivaduoti čia tik apriorinėmis dedukcijomis, 
išeinant iš savavališkų, be patyrimo pagrindo nusistatytų supozicijų 
apie daiktų esmę, kaip, pavyzdžiui, Dekarto tos rūšies supozicija, kad 
išsiplėtimas erdvėje sudaro materialinių daiktų esmę. 

Pascalis atsargiau dėl to elgiasi su hipotezėmis moksle negu Dekar- 
tas. Dekartui atrodė, kad tokią hipotezę, kuria remiantis daromos 
išvados nesipriešina patyrimo faktams, galima laikyti pozicija, pilnai 
atitinkančia tiesą. Pascalis suprato, kad toks pat įvykis gali būti įvairių 
priežasčių padarinys, taigi spręsti, kuri tuo ar kitu atveju yra veikusi, 

vien hipotezės nuoseklumu remiantis nieko tikro negalima pasakyti. 
Pascalis buvo uolus gynėjas eksperimentinio metodo gamtos mokslų 
srityje; jis su visa energija kovojo prieš Dekarto grynosios matematikos 
metodo įsivyravimą ir prieš apriorinės metafizikos poveikį tų mokslų 
tyrinėjimuose; prieš tikrai konstatuotą faktą turi nusilenkti visokia teori- 
ja, visokia supozicija. 

Pascalis su visu griežtumu stojo prieš nekritišką rėmimąsi 
autoritetais gamtos mokslų srityje, nors, iš kitos pusės, jis nėra aklas 
progreso gerbėjas ir užsispyręs senųjų laikų niekintojas. Tik praėjusių 
laikų mokslo darbų dėka mes galime dabar daugiau pažinti; mes kaip 
ir esame pasilypėję ant buvusių prieš mus mokslininkų pečių, ir dėl 
to būtų neteisinga jų vertę diskredituoti. Jie mums yra tai, kuo mes 
būsime ateities tyrinėtojams. Pascalis tad ir į laikotarpius nežiūrėdamas, 
kaip į izoliuotus, pripažįsta visą vertę mokslo tradicijai. Neranda jis 
reikalo ir filosofijoj nesiskaityti, taip kaip Dekartas, su praėjusių amžių 
pažiūromis. Pascalis pripažįsta nuolatinį, progreso galimumą, bet ne 
būtinumą. Kad mokslo srityje įvyktų pažanga, reikia pastangų, kurių 
vaisingas atlikimas dalinai priklauso nuo gabumų, dalinai nuo 
darbštumo, nuo tiesos meilės; taigi čia kalbėti apie būtiną pažangos 
eigą nėra jokio protingo pagrindo. Juo labiau tokio pagrindo neturime 
kalbėti apie būtiną pažangą kitose kultūros srityse, ypač doroj ir religi- 
joj. Taigi, kalbėdami apie tokias ar kitokias filosofijos pažiūras, neturime 
teisės jas priimti arba atmesti, vadovaudamiesi jų senumo ar naujumo 
pažymiais, bet tik objektyviais argumentais. 

Trūkstant Pascaliui sistemingumo filosofiniuose galvojimuose, 
neišplėtojus mokslo apie objektyvią pagrindinių sąvokų reikšmę, stinga 
jam mokėjimo tinkamai atsakyti į visuotinio skepticizmo priekaištus. 
Negalėdamas visko įrodyti dėl sukimosi užburtame rate pavojaus, 
Pascalis pirmųjų principų pažinimui išaiškinti priėmė ypatingą in- 
tuityvaus pažinimo galią, kurią jis kartais vadina širdimi (coeur), kar- 
tais esprit de finesse, kurios funkcija laikė dar ir galią susigaudyti 
kebliose, ,„švelniose'' aplinkybėse. Be mūsų pastangų, be darbo mes 
pažįstame, anot Pascalio, tai, ką mums suteikia toji intuicijos galia; užtai 
tos rūšies pažinimą Pascalis kartais vadina iš prigimties turimu 
pažinimu. Šita prasme Pascalis sako, kad mus nuo skeptikų apgina 
pati prigimtis, kad klausyti skeptikų reikštų išsižadėti žmogiškos 
prigimties, taigi pagaliau ir proto. Gaila, kad Pascalis neįsigilino į 
tyrinėjimus žmogaus ir daiktų prigimtyje glūdinčio tikslingumo. Iš čia 
jis būtų radęs kelią svarstymams ir apie abejojimą tikslo ir priemonės 

atveju; būtų tuomet supratęs, kad abejojimas turi protingos prasmės 
tik kaip priemonė klaidos išvengti, kad rimtai galima imti abejojimą, 
tik kiek jis turi protingą pagrindą. 

Per maža taip pat Pascalis įsigilino į proto įrodymų galios prigimtį. 
Jis nesuprato, kad ką nors įrodinėdami mes stengiamės neaiškias iš 
savęs tiesas paaiškinti, pasigelbėdami aiškesnėmis, pagaliau tokiomis, 
kurios iš savęs yra aiškios; iš to fakto, kad mes ką nors galime aiškinti, 
eina nuosekliai išvada, kad tikrai yra tokių savaime aiškių tiesų, nes 
jeigu jų nebūtų, tai joks aiškinimas būtų negalimas; tuo tarpu faktai 
rodo, kad aiškinimas yra galimas. Panašiai kaip materialinės šviesos 
klausimu, jeigu mes nepripažintume daiktų (pvz., saulės, įvairių 
žvaigždžių), kurie iš savęs šviečia, nesiskolindami šviesos iš kitų daiktų, 
tai nebūtų iš kur gauti šviesos nei žemei, nei mėnuliui; iš to fakto, kad 
mėnulis ir žemė gauna šviesos, būtinai eina išvada, kad yra daiktų iš 
savęs šviečiančių, nesiskolinančių šviesos iš kitų. Įsižiūrėję į 
vadinamuosius pirmuosius pažinimo dėsnius, mes tuoj pastebime, kad 
jų aiškinti nėra jokio reikalo, kad jie iš savęs yra aiškūs, kad nėra jokio 
protingo pagrindo jų verte abejoti, nes nėra galima jų su kitais dalykais 
supainioti, taigi nėra galima jų atžvilgiu suklysti. Tokiu būdu randame 
nesugriaunamą atsakymą skeptikams į jų priekaištą, vadinamą circulus 
vitiosus (užburtas ratas) arba dialelio (vienas su kito pagalba ir taip be 
galo) argumentu. 

Jei būtų šitaip Pascalis į dalyką įsigilinęs, jis būtų supratęs, kad to- 
ji pat proto galia daro išvadas ir pažįsta savaime aiškias tiesas; mat jeigu 
ji tų tiesų pažinimo neturėtų, tai jų šviesoje ir išvadų daryti negalėtų. 

Tai, ką Pascalis vadina kebliais atsitikimais protingo nusistatymo 
galia (esprit de finesse), yra ne kas kita, kaip mokėjimas įvairius 
svarstymo metodus pritaikyti svarstomų daiktų ypatingai prigimčiai 
arba turėjimas takto, kurio pagrindas yra pojūčių pažinimo srityje (tai, 
ką aristotelikai vadindavo vis aestimativa et cogitativa); žmogus , turįs 
takto, moka bendrus savo nusistatymus pritaikyti ypatingoms 
aplinkybėms (dėl to tas sugebėjimas buvo aristotelikų vadinamas taip 
pat ratio particularis). 

Atmenant, kas čia mano pasakyta dėl Pascalio priėmimo galios 
coeur arba esprit de finesse, galima tinkamai įvertinti ir pagarsėjusius jo 
posakius, kaip antai le coeur a ses raisons, gue la raison ne connait point 
(širdis, arba intuicijos galia, turi racijas, arba pažinimą, kurio pro- 
tas nepermano, nesupranta); čia pastatoma intuicijos galia prieš protą, 
kaip tik įrodymus, išvadas darančią galią. 

Kur Pascalis kalba apie dogmatizmo silpnumus, tai arba jis turi 
galvoje Dekarto arba stoikų aprioristinę gnoseologiją bei metafiziką. 
Nors didumoje Pascalio gnoseologijos nusistatymai atitiko Aristotelio 
ir Tomo Akviniečio gnoseologines pozicijas, bet jis jų raštais nesirėmė, 
retai juos minėjo ir dažniausiai turbūt savarankiškai priėjo prie tokių 
pat pažiūrų kaip ir jie. 

Pascalis pripažįsta, jog žmogus gali savo prigimtu protu pažinti, 
kad yra Dievas, kaip tobuliausia esybė. Bet tas pažinimas paprastai 
daugelio nepasiekiamas dėl aptemdymo savo proto, geiduliams 
vergaujančio; ir tie, kurie sugeba Dievą pažinti, neranda tame pažinime 
pilno patenkinimo savo protui ir širdžiai. Pagaliau prigimtomis proto 
jėgomis Dievo pažinimas nėra pakankamas išganymui pasiekti; šiam 
tikslui reikia Dievo Apreiškimo pagalbos. 

3. Trys svarbiausios idėjos charakterizuoja metafizikoj Pascalio 
pažiūras apie pasaulį: pavyzdingumo, proporcionalumo ir tikslingumo. 

a) Pascalio supratimu, pasaulis susideda iš daiktų, kaip įvairių 
tobulumo atžvilgiu rūšių Dievo atvaizdų. Ir ne tik daiktai yra Dievo 
atvaizdai, bet netobulesnieji daiktai yra atvaizdai tobulesniųjų. 
Materialiniai daiktai antai yra atvaizdai dvasinių. Žinoma, čia atvaiz- 
das nereiškia, kad tuo žodžiu būtų kvestionuojama savita atskirų daiktų 
reali esybė. 

Dvasinės esybės yra pavyzdys materialiniams daiktams; tą pavyzdį 
jie atvaizduoja savo esybe. Pavyzdys yra tikslas daiktams, kurie kinta 
ir gali kaskart tobuliau išreikšti pavyzdį, jį savyje realiai atvaizduoti. 
Materialiniai daiktai, būdami žmogaus (dėl jo dvasinės sielos) atvaiz- 
dai, yra jam subordinuoti kaip tikslui. Visa gi, kas yra, yra pagaliau 
Dievo atvaizdas ir dėl to subordinuota Dievui. Dievas yra sukūręs 
materialinius daiktus ne tik Jį atvaizduojančius, bet ir žmogų. Dievas, 
kaip sako Pascalis, vartojo žmogaus prigimties idėją kaip modelį, kur- 
damas žemesnes už jį esybes. 

Tokiu būdu yra giminystė tarp pasaulio daiktų ne tik bendro Kūrėjo 
— Dievo atžvilgiu, bet ir atžvilgiu bendrų modelių, kurie yra tobulesnės 
už juos esybės. Ir čia suprantama, kad gali būti realių santykių tarp 
daiktų, nes daiktai nėra jau visame vieni kitiems svetimi. Iš čia aišku, 
kad žmogus gali pažinti daiktus, nes jie yra jo kad ir netobuli atvaiz- 
dai ir priemonės (žmogus jų tikslas) jo reikalams, jo galių veikimui. 
Jeigu žmogus negalėtų materialinių daiktų pažinti, tai išeitų, kad jie 
neskirti tarnauti jo pažinimo galiai; tai būtų prieš pavyzdingumo idėją. 
Žinoma, iš to neišeina, kad žmogus visada turėtų visus už save 

žemesnius daiktus pažinti; bet tai reiškia, kad yra principe daiktų subor- 
dinacija pažinimo galių veikimui, o žmogus pažįsta pagal savo 
tobulėjimo laipsnį ir savo tikrus reikalus; juo žmogus darosi panašesnis 
į Dievą, juo daugiau ir geriau ir giliau jis gali pažinti, kas jam reikalinga. 

Šitas pavyzdingumo dėsnis parodo ryšį tarp pasaulio daiktų ir 
duoda suprasti, kad būtų klaida žiūrėti į visatą, į savo gyvenimo 
prasmę iš kokio partikuliaraus taško. Pažinime klaida atsiranda, kai 
mes imame žiūrėti į kokį daiktą, nepaisydami jo sąryšių su kitais 
daiktais. Tad ir iš čia aišku, kad klaidinga gnoseologijoj išeiti iš in- 
dividualios sąmonės taško, neturint mintyje jos sąryšio su visa siela, 
su kūnu ir kitais pasaulio daiktais. Pažinimo klaida atsiranda, kai 
žmogus išsiveržia iš normalių santykių su pasauliu, išsiverždamas iš 
tarnavimo Dievui, kaip savo tikslui; tada visai natūralu, kad ir daiktai 
paliauja dažnai tarnavę jo pažinimo galiai; įvyksta daiktų santykiuose 
su žmogum netvarka, atvaizduojanti netvarką, įvykusią žmogaus san- 
tykiuose su Dievu. 

Mes galime teisėtai daiktais savo reikalams naudotis, tik kai esame 
ištikimi Dievo atvaizdui, Dievo duoti daiktams modeliai, nes tik tuomet 
daiktai, mums tarnaudami, tarnauja Dievui. Mes patys, šalindamiesi 
nuo Dievo, išsibraujam iš normalių santykių su visata ir tokiu būdu 
įnešame chaosą į daiktų santykius su mumis. 

b) Proporcionalumo dėsnis yra tas, kad tarp pasaulio daiktų yra 
tos rūšies koordinacija ir subordinacija: kiekvienas veikia kitus pagal 
savo jėgas ir tų kitų prigimtį. Tuo dėsniu taip pat Pascalis aiškina, kad 
išorinio pasaulio daiktai gali veikti mūsų sielą per mūsų kūną, o mūsų 
siela, mūsų mintis gali kūną valdyti. 

Pascalis proporcionalumo dėsniu aiškina krikščionių religijos 
pritaikomumą visiems tikriems žmogaus reikalams. Proporcionalumo 
dėsnis taip pat neleidžia žiūrėti į žmogų, kaip į izoliuotą narvelį, ir į 
jo pažinimą, tarsi jis tame narvelyje būtų uždarytas ir iš ten rūpintųsi 
nežinia kaip rasti susisiekimą su išorinio pasaulio daiktais. Žmoguje, 
kaip ir kiekvienoje esybėje, yra prigimtis, taigi ir pagrindas santykiams 
su kitais daiktais. Kaip nėra žmogaus ir jokio daikto be esmės, be 
prigimties, taip negali nebūti žmoguje tokio pagrindo. Žiūrėti tad į 
žmogų, kaip daro Dekartas, tarsi jis būtų nuo tų santykių gnoseologi- 
jos pradžioje izoliuotas, reiškia imti žmogų ne tokį, kokis jis yra, bet 
žmogumi vadinti kažkokią nesąmonę, kažkokią svajonę. Tas, kurs sako 
tik cogito, ergo sum, o nežino visai apie jokius su daiktais santykius 
ir net apie pačius daiktus, tas yra nenormalios Dekarto vaizduotės 

padaras, bet ne reali esybė. Tikras žmogus yra visatoje kaip maželytė 
dalelė, priklausanti savo veiksmuose nuo kitų esybių. Mes savo galias 
galime plėtoti tik su daiktų pagalba. Mes savyje nerimstame, in- 
teresuodamiesi vis ką nauja sužinoti, ko mūsų pažinime iki šiol nebuvo. 
Nenuostabu tad, kad išorinį pasaulį dažnai žmogus geriau ir greičiau 
pažįsta negu patį save. 

c) Dekartas savo gnoseologijoj ir gamtos filosofijoj nepaisė tikslin- 
gumo principo. Tuo tarpu Pascalis tarp visų daiktų rūšių nustato tikslo 
ir priemonės santykius, nekalbant jau apie tai, kad jis pripažįsta Dievą 
visų daiktų tikslu. 

Gaila tik, kad Pascalis labiau neįsigilino į įvairių galių veikimo 
tikslingumą, į sąryšį tarp tų galių veikimo prigimties ir tikslingumo, 
į tikslingumo santykius tarp abejojimo ir tiesos meilės. 

Apskritai Pascaliui, nenusistačius sistemingo, objektyviai pagrįsto 
ontologijos mokslo, negalima buvo iki pačios reikalingos gilumos 
tinkamai išspręsti svarbiuosius ir gnoseologijos ir kitų filosofijos sričių 
klausimus. Dėl tos priežasties ir šitas imponuojantis užsimojimas 
tvarkyti mintis apie pasaulį pagal pavyzdingumą, proporcionalumą ir 
tikslingumą, nežiūrint į atskirų dalykų gilesnius originalius 
nušvietimus, pilnai neišvengia gnoseologinio dogmatizmo silpnybių. 

4. Iš gamtos filosofijos ir psichologijos srities pravartu įsidėmėti 
šias svarbesniąsias Pascalio mintis: 

a) Pascalis sutinka su Dekartu, kad mokslų eksperimentiniame 
tyrinėjime daugiausia reikia turėti prieš akis kiekybines daiktų savybes 
ir jų kiekybinius santykius. Bet Pascalis nelaiko galimu daiktu manyti, 
kad iš esmės materialiniai daiktai būtų vienos rūšies. Pascalis 
nepripažįsta tolydžio vienarūšiškumo materijos ir laikosi pažiūros, kad 
materialinio pasaulio elementai yra heterogeniški. Pascalis, priešingai 
Dekartui, nesutinka pripažinti materialiniame pasaulyje tik geometrinių 
figūrų judėjimą. 

b) Pascalis sako, kad giliau žiūrint į pasaulį, prieš mūsų protą sto- 
ja dvi begalybės: neišmatuojami vaizduote ir protu visatos plotai ir 
neįžvelgiamo begalinio mažumo supratimas, dalinant kad ir mažiausias 
materijos daleles. Žmogaus protas yra tikęs svarstyti ne begalybės, bet 
aprėžto didumo kiekybines savybes ir kiekybinius santykius. 

c) Pascalis pripažįsta vienų daiktų veikimą kitiems. Jis pripažįsta 
tikslingumą, glūdintį daiktų prigimtyje, ir tikslingumą daiktų san- 
tykiuose. Betgi į tų priežasčių savybes jis pakankamai nesigilino. 

d) Pascalis drauge su Dekartu laiko gyvulius neturinčiais gyvulinės 

sielos automatais. 

e) Žmogaus sielos su kūnu sąryšį jis laiko natūraliu. Žmogus jam 
yra ne vien siela, bet esybė, sudėta iš kūno ir sielos. 

£) Tikromis pažinimo galiomis Pascalis pripažįsta ne tik protą, bet 
ir jusles (pojūčių organų galias). Labai didelę pagalbą pažinimui Pascalis 
mato Dievo tiesos ir apskritai kilnių dalykų meilėje ir kilniuose 
įpročiuose. O į klaidą, jo nuomone, veda ypač nesutvarkyta savimeilė, 
vaizduotė ir blogi įpratimai. Stengiantis kitus privesti prie tiesos, ypač 
svarbu sužadinti kituose tiesos meilę, reikiamos srities kilnių dalykų 
meilę, nustatyti tam tikra linkme papročius ir prisitaikyti prie jų 
psichologijos individualių savybių. 

g) Pascalis pažiūrose į žmogaus prigimtį ir į žmogaus pažinimą 
nesilaikė jansenistiško pesimizmo. Jis principe pripažino, kad mes 
galime savo prigimtomis galiomis pažinti ir Dievą ir dvasinę bei 
nemirtingą sielą. 

5. Etikos srityje Pascalis ilgainiui išsilaisvino iš stoicizmo prietarų. 
Jis suprato, kad stoikai klaidingai mano esant galima paprastai taip 
elgtis, kaip įstengiama elgtis nepaprastais dvasios pakilimo tarpais. 
Beskaitydamas skeptiko Montaigne'o raštus, Pascalis pažino, kaip 
keista žiūrėti į gyvenimą iš aukšto, su nepajudinamu ramumu, ma- 
nant greit išsisklaidysiant visiems neaiškumams ir išsilyginsiant pažiū- 
rų, doros sistemų prieštaravimams. Jis į stoicizmą ilgainiui pradėjo 
žiūrėti kaip į ryškiausią žmogaus išdidumo ir nepamatuoto išsiaukšti- 
nimo pavyzdį. Ypač jam pagelbėjo suprasti stoicizmo klaidingumą jo 
paties ligos kentėjimai ir įvairios tų laikų idėjų kovos. Pascalis supra- 
to, kad negalima laikyti už bloga žmogui, jeigu jis skausmuose, ken- 
tėjimuose ieško paguodos maldoje, nes jo paties patyrimas rodė, kad 
tai prisideda prie sielos ugdymo dorovėje. 

Žmogus pranašesnis už kitus daiktus pirmiausia todėl, kad žmogus 
turi protą. Žmogus savo kūnu yra mažutėlis prieš neišmatuojamą 
pasaulio didybę. Žmogaus gyvybė labai priklauso nuo įvairių 
aplinkybių, santykių su daiktais. Užtenka menko palyginti (kelių 
dešimčių laipsnių) pakitėjimo temperatūroj, ir žmogus negalėtų išlaikyti 
gyvybės. Maža kulkelė, akmuo, kardas ir daug kas kita gali žmogui 
atimti gyvybę. Žmogus atrodo dėl to silpnutis kaip nendrė šiame 
pasaulyje, bet tai ,„mąstančioji nendrė“. Savo protu žmogus yra 
aukštesnis už didžiausius medžius, kalnus, už visą materialinį pasaulį, 
nes jis kitus daiktus, pasaulį pažįsta; tuo tarpu visi daiktai drauge 
neįstengs bent vieną menką mintį turėti. Kai pasaulio daiktas, 

užgauc.amas žmogų, atima jam gyvybę, tai ir čia žmogus pasirodo 
pranašesnis, nes jis pažįsta ar gali pažinti tą daiktą, kurs pakerta jo 
gyvenimą čia ant žemės. Visas žmogaus pranašumas tarp pasaulio 
daiktų eina iš to, kad jis turi protą. 

Pascalis reikalauja, kad žmogus, kur siekia proto pažinimas, 
laikytųsi visados proto nurodymų. ,„Protas mums įsako galingiau, — 
pabrėžia energingai Pascalis, — negu koks ponas; mat, neklausydami 
pono, mes galime užsitraukti ant savęs nelaimę, o neklausydami pro- 
to, Mes esame kvailiai“. 

Pascalis, tiesa, dažnai pasisako prieš racionalizmą. Žmogus turi 
pripažinti, kad Dievas gali daugiau už jį ir todėl gali apreikšti viršijančių 
žmogaus protą tiesų. ,„Reikia saugotis, — sako Pascalis, — dviejų 
kraštutinumų: atmesti protą ir pripažinti tik protą“. 

Pascalis nemano, kad pats proto lavinimas dorybės pažinime jau 
daro žmogų dorą. Jis labai pabrėžė įpratimų svarbumą, nes be gerų 
įpratimų žmogus negali pastoviai ištverti dorybėje. 

Nedorybių gausiausiu šaltiniu Pascalis laikė savimeilę, manydamas 
ją esant gimtosios nuodėmės išdava. 

Pascalis buvo griežtas individualizmo priešininkas. Mat, jo 
nuomone, žiūrėti į atskirą žmogų kaip į izoliuotą esybę, kuri 
nepriklausytų nuo kitų daiktų, nuo kitų žmonių, reikštų vadovautis 
svajonėmis. Realiai egzistuoja tik žmogus, kaip visuomenės narys, kaip 
socialinė esybė, kaip visatos dalis. Nepaisyti atskiro žmogaus santykių 
su kitais žmonėmis, su pasauliu — reiškia arba pagalvojimo, pro- 
tingumo stoką arba nuodėmingą išdidumą. Todėl kaip gnoseologijoj, 
taip ir etikoje laikytis išsvajoto izoliuoto individo netinka žmogui, į 
faktus atsižiūrinčiam, protą gerbiančiam ir nedorybių nekenčiančiam. 

Kadangi žmogus sudėtas iš kūno ir sielos, o kūnas veikia sielą, tai 
svarbu taip nusistatyti kūno judėjimą, kūno gyvenimą, kad sielai būtų 
lengviau laikytis dorybės kelio. 

6. Religijos filosofijos srityje iš pradžių Pascalis laikėsi tėvo 
įskiepytos pažiūros, kad filosofija ir religija yra visai skirtingos, viena 
nuo kitos nepriklausomos sritys. Filosofijos srityje, girdi, turi vietos 
laisva diskusija ir autoritetų nepaisymas, tuo tarpu esą religijoj reikia 
tiesas priimti be kritikos, su pilnu atsidavimu ir pagarba autoritetams. 
Pascalis tad iš pradžių laikėsi dėsnio, kad tai, kas priklauso tikėjimo 
dalykų skaičiui, neįeina į proto kompetencijos sritį. 

Vėliau betgi jis susipranta, kad toks nusistatymas ir protui yra 
nepakenčiamas ir religijai pragaištingas. Tikėjimas turi būti protingas; 


154 FILOSOFIJOS RAŠTŲ RINKTINĖ 


nejįsitikrinus tikėjimo protingumu, negalima žmogui su visa siela būti 
tikinčiam. Reikalinga įrodinėti tikėjimo protingumą, norint ką privesti 
iš neigimų ir abejojimų tamsybių prie tikėjimo šviesos. Netikintieji 
dažnai neapkenčia religijos dėl to, kad jos lemtai nepažįsta ir nemato 
jos vertės žmogaus gyvenimui. „Žmonės (tai yra, netikintieji) 
neapkenčia religijos, — sako Pascalis — ir bijosi, kad kartais 
nepasirodytų ji esanti teisinga. Norint išgydyti juos iš to, reikia įrodyti, 
kad religija nėra protui priešinga, kad ji yra gerbtina. Geros valios 
žmonėms reikia nurodyti jos vertingumą ir paskui jos atitinkamumą 
tiesai“. 

Nors nelengva, bet žmogus gali savo prigimtomis jėgomis pažinti, 
kad yra Dievas ir kad yra dvasinė siela. Galima taip pat įrodyti, kad 
indiferentiškumas religijoj yra neprotingas daiktas, kad apreikštojoj 
religijoj nėra nieko protui priešinga, bet tik kai kas proto kiauram per- 
manymui nėra prieinama, kad dieviška krikščionybės kilmė pakan- 
kamai paliudyta išsipildžiusiomis pranašystėmis, stebuklais>-Kristaus 
mokslo kilnumu ir įsakmiu Jo apie tai liudijimu. 

Bet Pascalis nesitenkina tik nurodęs, kad apskritai žmogus gali 
pažinti krikščionių religijos protingumą, jam rūpi padėti netikintiems 
iš tikrųjų susirasti kelią į tikėjimą. Tam tikslui Pascalis stengiasi juos 
paveikti įvairiais nurodymais, kad jie padarytų reikalingą reviziją ir 
pervartą sava sieloje. Ypač garsus jo patarimas tiems, kurie supranta, 
kad netikėjimas neturi argumentų prieš religijos tiesas, bet neįstengia 
vis dar galutinai įsitikrinti, pavyzdžiui, kad yra Dievas. Tokių žmonių 
atžvilgiu Pascalis vartoja garsų rizikavimo argumentą, vadinamą pari 
de Pascal. To argumento esmė yra štai kokia: norint būti tikrai 
žmogumi, reikia laikytis žmogiškos prigimties dėsnių, kuriuos galima 
suvesti į šiuos du svarbiausius: vienas liečia protą, būtent ieškoti tiesos 
ir vengti klaidos, o kitas dėsnis liečia valią, būtent ieškoti gerovės arba 
laimės ir saugotis nelaimės. Žmogus nesielgia prieš protą, kai ryžtasi, 
nors ir už ir prieš argumentai vieni kitų galutinai nepersveria, stoti betgi 
vienoj pusėj, tai yra, taip ar kitaip apsispręsti. Tai pasitaiko tada, kai 
nėra išėjimo, kai būtinumas verčia apsispręsti, kada pats neapsispren- 
dimas reiškia paėmimą tam tikros krypties, nuo kurios priklauso viso 
gyvenimo orientacija. Abejoti, pavyzdžiui, Dievu negalima, neduodant 
tam tikros krypties savo gyvenimui. Abejoti Dievo buvimu reiškia 
tvarkyti savo gyvenimą be atžvilgio į Dievą, reiškia nerasti dorai pagrin- 
do, reiškia apsieiti be doros, reiškia užsitraukti ant savęs amžiną Dievo 
bausmę. Tad žmogui neturint argumentų už tai, kad Dievas neegzistuo- 

ja, o suprantant reikalą rūpintis savo laime, protinga yra stoti Dievo 
buvimo pripažinimo pusėje ir tvarkyti savo gyvenimą manant, kad 
Dievas egzistuoja. 

Pascalis yra įsitikinęs, kad kai tokio netikinčio žmogaus siela bus 
taip paruošta, tai jis, sutvarkęs savo gyvenimą, išsivaduos nuo geidulių 
tamsinančio protą poveikio, ir palengva protas, įgijęs daugiau galios, 
pajėgs pilnai įsitikrinti, jog Dievas yra. Pascalis toliau įrodinėja, kad 
žmogus, kurs savo protu nieko negali pasakyti nei už, nei prieš Dievo 
egzistavimą, visai protingai elgiasi, tvarkydamas savo gyvenimą taip, 
kaip kad Dievas egzistuotų, nes čia jis rizikuoja neturėti menkų žemiškų 
smagumų, kurie, palyginus su amžinąja danguje laime, yra tuščias 
niekas. Nusistatant už Dievą, rizikuojama menkniekis, o įgyjamas 
pagrindas laukti amžinos begalinės laimės. Tuo tarpu kas nusistatytų, 
kad Dievo nereikia gyvenime paisyti, save išstatytų pavojun netekti 
begalinės amžinos laimės už praeinančius kokius nors žemės 
smagumus. Taigi čia aišku, kad protinga rizikuoti tik nusistatant už 
Dievą. Mat susilaikyti visai nuo rizikavimo čia jokiu būdu negalima. 

Šito argumento dvasia sutinka su Pascalio nusistatymu apie 
įpratimų santykį su protu. Blogi įpročiai temdo žmogaus proto šviesą, 
neleidžia tiesos pamatyti. Norint tad tiesą pamatyti, reikia pakeisti savo 
papročius, reikia pradėti gyventi taip, kaip kad norimą tiesą būtum 
pripažinęs; tuomet palengva įvyks sieloje geidulių čia reikalingas sut- 
varkymas, o protas, išsivadavęs iš geidulių kliūties, tą tiesą pamatys. 

Randant Pascalio raštuose šios rūšies protavimų, reikia atsiminti, 
kad čia turima reikalo su pritaikomąja atskiroms žmonių kategorijoms, 
atskiroms patologinėms aplinkybėms apologetika, o ne su dėstymu 
religijos filosofijos, turinčios mintyje normalius principinius punktus. 
Šitą dalyką užmirštant, Pascalis neteisingai laikomas skeptiku, sub- 
jektyvistu, fideistu, Vaihingerio fikcionalizmo sistemos pranokėju. Iš 
atskirų jo raštuose vietų sunku kartais tinkamai jo pagrindinę mintį 
suprasti, nes jam dažnai stinga paprasčiausio sistemingumo, rašoma 
palaidais aforizmais ir vartojama savotiška, nepasižyminti tikslumu ter- 
minologija. Tik susipažinus gerai su visais jo raštais, su jo gyvenimu 
ir su tų laikų įvairiomis srovėmis, galima suprasti, kurios yra 
pagrindinės jo pažiūros, o šių šviesoje galima paskui lengviau susi- 
gaudyti, sprendžiant apie atskirų išsireiškimų tikrą prasmę. 


Logos, 1925 m., Nr. 2, p. 186-195. 

Šiųmetėmis 200 metų Kanto gimimo sukaktuvėmis civilizuotas 
pasaulis gyvai susidomėjo Karaliaučiaus garsaus filosofo nuopelnais, 
įtaka ir jos verte filosofijos srityje. Ir vokiečių ir nevokiečių mokslininkai 
šitąja proga nurodinėjo nepaprastą Kanto reikšmę pabaigos XVIII, XIX 
ir pradžios XX šimtmečio vokiečių ir kitų tautų filosofijos istorijai. Iš 
tikrųjų, įsižiūrėjus į tojo laikotarpio filosofinės minties apraiškas, aiškiai 
matyti, kad šiaip ar taip visos srovės rimtai skaitosi su garsiųjų Kritikų 
autoriaus metodu ir pagrindinėmis jo pažiūromis. Vienos srovės 
stengiasi ištikimai kartoti ir įsisąmoninti svarbesniuosius jo metodo, 
sistemos punktus; kitos bando kai ką jo moksle taisyti, papildyti ir 
išplėtoti; trečios rūpinasi įrodyti jo filosofijos klaidingumą; kitos vėl 
kritiškai ieško jame tiesos elementų, atskirdamos juos nuo to, kas jame | 
mano esant klaidinga ir rimtai nepamatuota. Negalima todėl naujosios 
filosofijos dvasios, problemų kėlimo ir sprendimo būdų gerai suprasti, 
lemtai nesusipažinus su jo filosofija; negalima laikyti gerai 
besiorientuojančiu šių dienų filosofijos moksle to, kurs būtų giliau 
nestudijavęs Kanto filosofijos veikalų ir nesupratęs jų įtakos. Šiaip ar 
taip prisipažįstančių prie giminystės su Kantu, pradedant nuo XVIII 
šimtmečio pabaigos, filosofų skaičius yra palyginamai nepaprastai 
didelis; kaip teisingai yra pasakęs per šių metų Kanto sukaktuvių 
iškilmes ,„Kanto draugijos“'' reikalų vedėjas prof. dr. A. Liebertas, 
daugiau pasekėjų už Kantą turi nebent Tomo Akviniečio sistema. 

Kanto vardas plačiai žinomas ir filosofiją nestudijavusių inteligentų 
tarpe. Kitas dalykas su jo mokslu; čia nedaug kas iš inteligentų minios 
lemtai nusimano; dažnai jam priskaitomos pažiūros, kurių jis nėra 
laikęsis, ir darbai, kurių jis nėra padaręs; dažnai taip pat, pasirodo, 
nežinoma tų svarbių jo mokslo punktų, kuriais kaip tik jis yra įgijęs 
ir garbę ir įtaką filosofinės minties plėtojimosi eigoje. 

Imdamasis bendrais bruožais kalbėti apie Kanto reikšmę filosofi- 
joj, aš iš vienos pusės stengiuosi įrodyti klaidingumą kai kurių plačiau 
pasklidusių pažiūrų apie jo filosofiją, o iš kitos pusės rūpinsiuos 


* Šiek tiek praplatinta P. Kuraičio paskaita per Lietuvos Universiteto iškilmes 1924 
m. gegužės mėn. 4 d., 200 metų nuo Kanto gimimo sukaktuves minint. 

1. ,,Kantgesellschaft'', įkurta žinomo filosofo H. Vaihingerio 1904 m., turi dabar apie 
puspenkto tūkstančio narių. 

nurodyti svarbesnes tikras jo filosofijos ypatybes, kuriomis jis yra 
padaręs tiek daug įtakos daugeliui filosofų ir šiaip inteligentų iki šių 
dienų. Kritiškai žiūrint į Kanto filosofijos vertę, tenka nurodyti ne tik 
jos teigiamos žymės, bet ir stambesniosios klaidos. Filosofijai Kantas 
atsidėjęs dirbo visą gyvenimą, iškėlęs aukštai kritiškumo vėliavą; visai 
tad vietoje yra kritiškumo laikytis ir per jo gimimo 200 metų sukaktuves. 
Pavesti jausmams valdyti protą Kantas visada griežtai smerkdavo; nėra 
jokio pagrindo prieštarauti jo tam nusistatymui, svarstant jo reikšmę 
filosofijoj. Ir per žymiausias Kantui pagerbti šiais metais iškilmes 
Karaliaučiuje įvairių Kanto gerbėjų kalbėtojų, prelegentų buvo rūpintasi 
žiūrėti ne sentimentališkumo, bet kritiško įvertinimo reikalavimų. 
Amicus Plato, amicus Socrates, sed magis amica veritas? — šito Aristotelio 
šūkio jeigu apskritai moksle reikia laikytis, tai juo labiau filosofijoj, 
įvertinant filosofų, kaip tokių, darbus. 

1. Iki paskutinių laikų dažnai tekdavo išgirsti tarpe tų, kurie sakosi 
šį tą žiną apie filosofiją, būsią Kanto svarbiausias nuopelnas yra tas, 
kad jis galutinai sugriovęs visokios metafizikos pagrindus, kad jis 
nesugriaunamais argumentais yra įrodęs, jog metafizikos klausimais, 
kaip antai apie Dievą, apie sielos nemirtingumą, apie žmogaus laisvą 
valią, nėra galima žmogui tikrai nusistatyti. Dabar visuose civilizuoto 
pasaulio kraštuose labiau susiinteresavus filosofija, sunku jau afišuotis 
tokiu elementariu filosofijos istorijos dalykų nežinojimu. Per šių metų 
Kanto iškilmes Karaliaučiuje susirinkę Kanto mokslo žinovai, jo 
gerbėjai, kaip tik vienas po kito kėlė aikštėn ypač Kanto nuopelnus 
metafizikoje: vieno referato, būtent prof. Scholzo, tema buvo stačiai 
apie Kantą kaip metafizikos klasiką. Iš tikro nuostabu, kad galėjo ilgą 
laiką daugely laikytis pažiūra apie Kanto priešingumą metafizikai, turint 
galvoj, kad jis keliolika metų rašė įvadus giliausiems metafizikos 
klausimams spręsti. Juk ir Kritik der reinen Vernunft (1781) ir to veikalo 
santrauka-populiarizacija Prolegomena (1783) tai juk tikri įvadai tiems 
klausimams spręsti. 

Toliau atsiminkim jo šių veikalų pavadinimus: Grundlegung zur 
Metaphysik der Sitten (1785), Metaphysische Anfangsgruende der natur- 
wissenschaft (1786), Die Religion innerhalb der Grenzen der blossen Vernunft 
(1793), Metaphysische Anfangsgruende der Rechtslehre, Metaphysische An- 
fangsgruende der Tugendlehre (paskui šiuodu paskutiniu veikalu išleista 
drauge vardu: Metaphysik der Sitten (1797 m.); jau tie pavadinimai rodo, 


2. Platonas yra draugas, Sokratas yra draugas; bet tiesa yra didesnė draugė. 

kad jų negalima nelaikyti metafizikos raštais. Ir pačiuose jo metafizikos 
įvado veikaluose (Kritik der reinen Vernunft, Prolegomena) pilna jau grynai 
metafizikos klausimų tyrinėjimų ne tik dialektikoje, bet ir 
transcendentalinėje logikoje; jo čia ilgi svarstymai apie laiko, erdvės, 
priežastingumo ir apskritai kategorijų prigimtį tai juk vis pagrindiniai 
metafizikos klausimai; na, o nuo šitais klausimais pasiekto nusistatymo 
priklausė Kanto gnoseologijos problemų sprendimų rūšis ir vertė. 
Veikalo Kritik der praktischen Vernunft (1788) metafizinis charakteris per 
daug jau aiškus, kad apie jį būtų reikalo čia daugiau kalbėti. 

Tiesa, Kantas stengėsi sugriauti dogmatinę Dekarto-Leibnizo- 
Wolffo ir jų pasekėjų metafiziką, bet tik tam, kad į jos vietą pastatytų 
naują ant kitokių pagrindų. Griaujamos dogmatinės metafizikos 
pasekėjai nesiorientuodami, kaip apginti savo sistemą nuo Kanto 
puolimų, kėlė triukšmą, kad, girdi, Kantas viską metafizikoj griaująs. 
Ypač Mozė Mendelssohnas (veikale Morgenstunden, išleistame 1786 m.) 
išgarsino Kantą kaip Alles Zermalmer'į, kaip grioviką visa to, kas filosofi- 
joj duodama orientavimuisi pasaulėžiūros klausimais. Sakytos 
dogmatinės metafizikos šalininkai buvo įsitikinę, kad kitokios, be jų 
prisilaikytos, ir būti negali. ž 

Kalta, žinoma, ir Kanto supainota terminologija, kad iš jo padarytas 
metafizikos griovikas. Kaip daugelį žodžių, pvz., Erscheinung, Er- 
fahrung, Gegenstand, Subjekt, Phaenomenon, Objekt, Noumenon, taip ir žodį 
metafiziką Kantas vartoja ne viena prasme. Iš čia kiaurai 
nesusipažinusiam su Kanto filosofijos sistemos dvasia galima dažnai 
suklysti, suprantant tą žodį visur viena prasme. Yra jo veikaluose vietų, 
kur specifišką, dogmatinę Leibnizo-Wolffo metafiziką jis vadina tiesiog 
metafizika; jeigu tad laikytis Čia raidės ir įsižiūrėti tik į tą vietą, galima 
būtų suprasti, kad kitokios metafizikos ir būti negali. 

Tuo tarpu Kantas į vietą Leibnizo-Wolffo pastatė savo metafiziką, 
būtent ant kategorinio imperatyvo pagrindo. Pagrindinių metafizinių 
klausimų spręsti Kantas eina ne per išorį pasaulį, bet įsigilindamas į 
dorinės sąmonės punktus ir jų galimybės sąlygas. Išoris pasaulis, Kanto 
nuomone, Žmogui rūpi tik materialinių reikalų atžvilgiu; čia esą nerasi 
vietos centriniams pasaulėžiūros klausimams; pasaulio realybės esmė 
ir prasmė Žmogui atsidaranti, tik įsigilinus į dorinės sąmonės liudijimus. 
Žmogus konstatuoja savo dorinės sąmonės prievolės reikalavimą; 
pagalvojęs jis turi suprasti, jog negali būti mumyse prievolės sąmonės, 
jeigu neturėtume laisvos valios; nebūtų suprantama, kaip dora 
sutaikoma su laime, jeigu nebūtų kito, pomirtinio gyvenimo, jeigu 

nebūtų Dievo. 

Kantas įgijo garbę ir įtaką ne kaip koks to ar kitko griovikas, bet 
kaip nurodytojas pozityvių pagrindų ypač nuo humanizmo-renesanso 
laikų plačia srove besireiškiančioms aspiracijoms į nepriklausomybę 
asmens dvasios reikaluose, asmens santykiuose su visuomene, vienos 
visuomenės su kita. Kanto filosofija atrodė esanti iš vienos pusės laisvės 
ir pažangos reikalų užtarėja, iš kitos pusės — nurodytoja reikalingų 
ribų ir tvarkingumo vagos individo proto pastangoms ir valios 
siekimams, bet aiškiai čia akcentuodama savo stovėjimą ant autonomiz- 
mo pagrindo. Prievolę gerbianti laisvė ir laisvai pripažinta prievolė — 
tai pagrindinis jo filosofijos sistemos šūkis. Iš čia jo nusistatymas išorės 
pasaulio faktus turinčiam galvoj, determinizmo prisilaikančiam mokslui 
pripažinti kompetenciją tik £enomenų srityje; tam tikslui čia sugalvota 
subjektinės pažinimo formos, su kurių pagalba negalima nieko pažinti 
apie tikrą daiktų prigimtį, apie daiktus, kaip jie yra savyje. Tik dorinei 
sąmonei per prievolės supratimą atsiskleidžia tikra realybės išvaizda; 
o čia jau determinizmui vietos nėra. Reikia pažymėti, kad centrinę, 
svarbiausią vietą Kanto sistemoj užima ne Kritik der reinen Vernunft, ap- 
skritai ne apie išorės pasaulio pažinimo sąlygas orientuojantieji raštai; 
jie jam yra tik reikalingas įvadas į doros klausimų svarstymą, ir to 
svarstymo pagrindu jis stengėsi surasti atsakymą pačių centrinių 
metafizikos klausimų. 

2. Kanto pasisekimui daug padėjo jo klausimų sprendimo dvasia. 
Jis stengėsi priešingose srovėse pažymėti dalies tiesos buvimą ir 
rūpinosi sutaikyti gilesnės sintezės rėmuose. Taip antai jis stengėsi 
sutaikyti gnoseologinį dogmatizmą su skepticizmu, racionalizmą su em- 
pirizmu, materializmą su idealizmu, determinizmą su indeterminiz- 
mu, religiją su mokslu. Nustatydamas teorinio, tai yra į išorinio pasaulio 
faktų ištyrimą besiorientuojančio pažinimo sąlygas ir jų pritaikymo 
ribas, jis manė tokiu būdu dogmatizmą išvadavęs iš naivumo (t.y. nuo 
manymo, kad į išorės pasaulio pažinimą besiorientuojąs protas galėtų 
pažinti daiktus, kaip jie yra savyje), o skeptikams nurodęs ribas, už 
kurių jie siekti neturi pagrindo (mat skeptikų argumentai esą sugalvoti 
tik prieš metafizines sistemas, kur norima teoriniu protu tą ar kitką 
tarti apie daiktus, kaip jie yra savyje). 

3. Pradėjusieji Kanto vardu idėjų kovą prieš įsigalėjusią materialistinę metafiziką apie 
1870 m. neokantizmo iniciatoriai, kaip F. A. Lange, Helmholzas ir kiti, klaidingai buvo 
iškėlę Kritik der reinen Vernunft, ypač netikusių dogmatinių metafizikų kritiką. 
Psichologiškai tai galima suprasti, turint galvoj tų laikų aplinkybes, bet logiškai to patei- 
sinti negalima. 

Nurodydamas, kad matematikoj ir matematiniame gamtos moks- 
le turi savo rolę ir racionalinis (apriorinis) elementas bei pojūčių srities 
faktoriai, jis manė tokiu būdu dalį tiesos pripažinęs iš vienos pusės 
racionalizmui, iš kitos pusės — empirizmui. Materializmą jis laikė srove, 
abstrakčiai bežiūrinčia tik išorės pasaulio fenomenų srities, bet 
negalinčia pretenduoti suprasti tikrą daiktų prigimtį ir gyvenimo 
prasmę; Kantas savo įtaka iš tikro paraližavo materializmo pasisekimą 
Vokietijoj ir kitur, kur buvo žymus prisirišimas prie jo metodo ir idėjų. 
Kanto supratimu, tik kritiškas arba transcendentalus idealizmas (kurs 
tarp kitko įrodo, kad pirmučiausia į išorės pasaulio pažinimą nukreip- 
tas protas nieko kito negali pažinti, kaip tik fenomenus) gali privesti 
prie etinio ir metafizinio idealizmo, kuris tik gali duoti suprasti, ką 
manyti apie tikros realybės esmę ir gyvenimo vertę bei prasmę. Su 
išorės dalykų fenomenais turįs reikalą mokslas, Kanto nuomone, negali 
rasti tikrų susidūrimo punktų su dora bei religija; tame moksle kalbama 
apie tai, kaip daiktai tik atrodo, o doroje ir religijoje įsisąmoninama 
tikra realybė ir gyvenimo prasmė. Taigi tasai mokslas nei už nei prieš 
doros ir religijos dalykus neturi kompetencijos ką nors sakyti; jo 
kompetencija tik fenomenų srityje, o dora ir religija turi reikalą su tikra 
realybe. 

Tas įvairių srovių taikinimas Kanto pravestas plačiais 
gnoseologiniais svarstymais, kurie galėjo duoti jo filosofijai gilaus 
kritiškumo charakterį. 

Iš tikro Kantas turi didelių neužmirštamų nuopelnų gnoseologi- 
joj. Jis gnoseologijos klausimus padarė aktualiausiais filosofijos 
klausimais, stengėsi juos sistemingai krūvon sutraukti; iki tol jie 
dažniausiai buvo svarstomi prie atskirų psichologijos ir metafizikos 
dalykų. 

Minėtos Kanto filosofijos ypatybės kitų srovių atžvilgiu, gnoseologi- 
jos klausimų suorganizavimas į atskirą filosofijos discipliną, stengimasis 
pakirsti šaknis materializmui ir sensualistiniam empirizmui kaip 
pasaulėžiūrai, jo dorinis idealizmas, raginantis prie savigarba parem- 
tos tvarkos, paskyrimas taip garbingos vietos sistemoje autonomijos 
principui, jo socialinių ir politinių pažiūrų drąsus pažangumas, 
atsižiūrint ypač į tuos laikus, — visa tai padarė, kad Kantas greitai savo 
įtaka užstelbė madoj buvusią Leibnizo-Wolffo šalininkų srovę iš vienos 
pusės ir Locke'o-Hume'o bei jų pasekėjų iš kitos pusės; daugelio 
pradėta manyti, kad Kanto galutinai surastas tikras filosofijos kelias, 
kad pagaliau po dogmatizmo ir paviršutinių į skepticizmą linkusių em- 

pirizmo srovių stojo tikra kritiškos filosofijos epocha. Tokiu būdu kan- 
tizmui ilgam laikui pavyko nukonkuruoti filosofijos arenoje racionaliz- 
mo bei empirizmo krypsnius ir iki šių dienų savo įtaka galingai reikštis 
daugelyje filosofijos srovių. 


Ką manyti apie Kanto filosofiją, turint galvoje visas svarbesniąsias 
filosofijos istorijos (ne tik jo kritikuotas) sistemas, žiūrint į ją iš 
paskutiniais laikais didelę pažangą padariusios filosofijos problematikos 
reikalavimų punkto? Aš čia tenkinsiuosi tik iškelti kai kuriuos dalykus, 
į kuriuos paprastai kreipiama mažiau dėmesio. Čia tenka ypač iškelti 
kai kuriuos Kanto filosofijos trūkumus. Bet ir per neseniai buvusias 
Karaliaučiuje Kanto sukaktuvių iškilmes, kaip minėjau, buvo leista sau 
laisvai išsitarti apie jo filosofiją, einant tiesos reikalavimais. 

1. Paprastai manoma, kad Kantui, vadinamojo kriticizmo tėvui, 
negalėjo stigti kritiškumo, bent nusistatant filosofijos pagrindus. De- 
ja, nuo laikų, kai pradėta suprasti ir ne aristotelikų mokslininkų tarpe, 
kad turėtina galvoj filosofijos istorija prasideda ne nuo Bacono ir Dekar- 
to laikų, imta jų pačių įžiūrėti, kad Kantui nestinga nekritiško dogmatiz- 
mo žymių pačiuose jo filosofinės orientacijos pagrinduose. 

Jau apie praėjusio šimtmečio pusę pagarsėjęs Berlyno universiteto 
profesorius Trendelenburgas (1802-1872) aiškiai ir plačiai nurodinėjo, 
kad Kantas nesuprato reikalo savo kritikose atsižiūrėti į taip giliai 
pamatuotą Aristotelio sistemą; Aristotelio gnoseologija ir metafizika, 
skirtinga savo pagrinduose nuo Dekarto, Leibnizo, Wolffo srovės, Kan- 
to visai neturėta galvoj, įvairias alternatyvas savo kritikose svarstant. 
Toliau kaskart drąsiau ieškota gnoseologijos dogmatizmo žymių Kan- 
to sistemoje. Pastebėta, kad Kantas nekritiškai stojo ant abstraktaus 
subjektyvizmo punkto, kurį įgyvendino filosofijoj Dekartas, būtent ant 
jo cogito, ergo sum, tik jį kiek kitaip suprasdamas; kad tai punktas 
abstraktus, aišku iš to, jog kiekvienas pažinimas ne tik nėra be 
pažįstančio subjekto, bet ir nėra be pažįstančio objekto, ir kad tiesioginio 
pažinimo (ant kurio pagrindo tik ir gali atsirasti reflektuojantis 
pažinimas) siekimu yra objektas, taigi nėra galima pirmučiausia 
pažinimo galios pasiektu dalyku laikyti šiokią ar kitokią subjektinę 
realybę. 

Aristotelis čia giliau dalyką ėmė: jis suprato, kad mūsų pažinimas 
turi santykį ne tik su subjektu, bet ir su objektu, juo labiau, kad 

pažinimo tikslas sužinoti dalyko (objekto) būvį; taigi, remiantis 
pažinimo faktų esminėmis ypatybėmis, nėra pagrindo pradedamuoju 
(tartum kokiu atskirtu visai nuo objekto) punktu laikyti subjektinę 
realybę, užsimirštant apie objektinę, daiktinę. Kantas, čia nekritiškai 
laikydamasis subjektyvizmo, neįstengė paskui nieko kito įžiūrėti į išorės 
pasaulio pažinimą besiorientuojančiame moksle, kaip tik reiškinių 
pažinimą. Kantas, išeidamas iš čia paminėtų nekritiškų gnoseologijos 
nusistatymų, norėdamas gelbėti mokslo ištarmių visuotinumo ir 
būtinumo charakterį, nematė kitos išeities, kaip pripažinti subjektyvias 
patyrimo formas (laiko ir erdvės) ir subjektyvias proto pažinimo 
kategorijas. Aklai laikydamasis empirizmo pažiūros, kad protas gali 
kombinuoti tik pojūčių jutimus, o neturi esminių ypatybių ir esminių 
santykių daiktuose įžvelgimo galios, Kantas nematė esant galima nuo 
išorės pasaulio svarstymo prieiti tikrai išspręsti klausimą apie Dievą, 
apie dvasinę sielą ir t.t. 

2. Giliau žiūrint atrodo, kad Kantas nekritiškai pasielgė ir dorinės 
sąmonės faktus konstatuodamas. Kantas pripažįsta dorinės prievolės 
absoliutumą, neįsisąmonindamas sau, kad dorinė prievolė tik iš sąryšio 
su absoliučia tobulybe ir šventenybė — tai yra Dievų — gali turėti tą 
absoliutumo charakterį, kitaip sakant, būti tikra sąmoninga dorinė 
prievolė. Suprantant, kad jei nebūtų Dievo, tai nebūtų ir absoliučiai 
galinčios mus saistyti prievolės, paaiškėja, jog Kantas klaidingai yra 
nustatęs santykį tarp dorinės prievolės ir Dievo pažinimo, apskritai tarp 
doros ir religijos. Kantas gi manė nepriklausomai nuo Dievo idėjos turįs 
supratimą apie absoliučią prievolės vertę ir paskui tik užtikrinimui 
mūsų sieloje galios tai prievolei rado reikalą pripažinti Dievo 
egzistavimą; taigi jam religija tai kaip ir antrinis dalykas, o pagrinde 
yra nuo religijos nepriklausoma dorinė prievolė. Tuo tarpu be santykio 
su Dievu mes negalime suprasti, kaip dorinė prievolė gali turėti 
absoliučią vertę; o Dievo garbinimas, Dievo meilė, kitaip sakant, religija, 
užima svarbiausią doros sritį. 

Kantas, pasiduodamas deizmo ir laisvamanybės prietarams, 
nepripažino antgamtinio Apreiškimo. Ar Apreiškimo faktas yra buvęs, 
tuo turi būti galima savo protu įsitikrinti, einant atitinkamų istorijos 
liudijimų tyrinėjimais. Tokių tyrinėjimų Kantas nėra daręs ir apskritai 
jis nebuvo užsiėmęs pagrindiniais istorinio pažinimo vertės klausimais; 
o labai gaila, nes istorinio pažinimo faktų ypatybių galvoje turėjimas 
būtų gal jam padėjęs išsivaduoti iš nekritiškų presupozicijų 
subjektyvizmo. 

Tokiu būdu Kantas nepajėgė nei dorai tvirto pagrindo nurodyti, 
nei religijai prideramos vietos savo sistemoj skirti. 

Kada pasirodo, jog Kanto pažiūros į išorės pasaulio pažinimą neturi 
tvirto pagrindo, ir jo materializmo kritika pasirodo tada neturinti vertės. 
Aišku tad, kad metafizinėms diskusijoms reikia imti platesnę bazę, o 
ne vien užsidarant tik dorinės sąmonės srityje. Ant platesnių pagrindų 
stovint, galima nusistatyti, kaip rodo antai Tomo Akviniečio šalininkų 
raštai, tinkamesnę ir doriniams bei religiniams klausimams spręsti 
plotmę. 

3. Kantas gerbia laisvę; tai labai gera. Tik deja, Kantas tvirtai 
neįrodo, kad žmogus iš tikro turi laisvą valią, gali laisvai savo veikimus 
daryti. Reiškinių srityje, pagal Kantą, viskas eina determinizmo 
dėsniais. O dorais Žmogaus veikimus galim tik tada laikyti, jei žinoma, 
kad jis juos laisvai atlieka; taigi ne iš dorinės prievolės mumyse 
egzistavimo supratimo galima išvesti, kad mes turime laisvą valią, bet 
priešingai, tikrai dorinę prievolę mus saistant galima pripažinti tik 
tuomet, jei mes turime laisvą valią; kitaip reiktų sakyti, kad mes 
jaučiame tokią ar kitokią psichologinę elgimosi būtinybę, ir tiek. Tik 
iš mūsų valios veiksmų galima tikrai ką sužinoti apie valios prigimtį. 
Tuo tarpu Kantui šitas pagrindinis įrodymo būdas neprieinamas; mat, 
pagal jį, iš veiksmų sužinoma tik apie fenomenus, o ne apie tai, kaip 
su dalyku realiai esama. 

Kantas be pagrindo pasaulėžiūros centran deda žmogaus 
autonomiją. Autonomija juk gali būti blogai ir gerai sunaudota, taigi 
ji turi būti normuojama aukštesnės vertybės, ji negali būti laikoma savy- 
je ir iš savęs aukščiausią vertę turinčiu absoliutu. Pasidavimas 
aukštesnės vertybės normavimui ne tik nežemina Žmogaus pro- 
tingosios valios, bet ją kelia, tobulina ir užtikrina jai viešpatavimo teisę 
žemesnėms žmogaus galioms. Pagaliau mes aukščiausiai galim laisvę 
savyje išugdyti tik tada, kada sudarom galimybę mūsų kilniems 
siekimams kiek galint daugiau susiartinti su tobulybės šaltiniu — Dievu. 

Kantas labai gerbia žmogaus asmenybę, bet nenorėdamas 
religinėms idėjoms pripažinti centrinės vietos, negali ir tam ypatingam 
gerbimui nurodyti tvirto pagrindo; juk tik dėl santykių su Dievu, kaip 
Dievo paveikslas ir panašumas, kaip skirtas vienybei su Dievu, kaip 
Dievo vaikas, žmogaus asmuo įgyja neapsakomos vertės. 

4. Kaip esame kalbėję, dorinės prievolės absoliučios mus saistymo 
galios negalima įrodyti, nepripažinus pirma Dievo egzistavimo, o tuo 
tarpu Kantas iš pradžių pripažįsta dorinę prievolę, o paskui tik bando 

išvesti, jog turi Dievas egzistuoti, kad užtikrintų dorai harmoniją su 
laime. Esant šitokiam, kaip matėm, Kanto įrodinėjimo būdui klai- 
dingam, nematyti Kanto sistemoj galimybės, kaip įrodyti, kad tikrai 
Dievas egzistuoja. O negalint Dievo egzistavimo tikrai įrodyti, ir dora 
netenka tvirto pagrindo. O dorai neturint tikro pagrindo, sunku kalbėti 
apie tvirtą protingą socialinių ar politinių pažangos reikalavimų 
pagrindimą. 

Kantas šitame dalyke reiškė gerų norų; jie garbingai liudija apie 
jo asmens aspiracijų kilnumą; deja, filosofijoj turi vertės tik rimti 
įrodymai. Ė 

5. Dažnai klaidingai manoma, kad Kantas, taip aukštai iškėlęs 
autonomijos principą, pats savo filosofijoj buvo nepriklausomas nuo 
autoritetų. Tiesa, jis toks norėjo būti. Jis įvade į Kritik der reinen Ver- 
nunft sakosi norįs būti Koperniku filosofijoj, t.y. iš visai naujo matymo 
punkto išeinant, varyti kritiškos filosofijos svarstymų darbą. Bet 
panašių revoliucinių užsimojimų būta filosofijoj ir prieš jį. Antai Dekar- 
tas stengėsi surasti Archimedo punktą filosofijoj, kad ant jo pagrindo 
saviškai pertvarkytų, perstatytų filosofijos rūmą. Baconas ir Locke'as 
reiškė nemažiau pretenzingų siekimų. Svarbiau tad sužinoti, kaip Kan- 
tui pavyko filosofijos darbe išlaikyti savitumo liniją. Pagarsėjęs Kanto 
gerbėjas ir jo filosofijos gilus žinovas prof. Fr. Paulsenas, turėdamas 
galvoj didelius sutinkamus prieštaravimus jo sistemoj, sako, kad joks 
žmogus negali sąmoningai ryžtis taip galvoti, kaip yra galvojęs Kan- 
tas; galima esą Kantą suprasti tik psichologiškai, tai yra, įsisąmoninant 
įvairias įtakas, kurios Kanto galvojimą tempė į įvairias priešingas puses. 
Ed. v. Hartmannas sako, kad dėl tų priešingų Kantą paveikusių įtakų 
dar niekad žmogaus prote nebuvo didesnių vienas šalia kito 
prieštaravimų kaip Kanto. Panašiai apie Kanto pasidavimą įtakoms 
kalba žinomi Kanto globėjai Vaihingeris, Fr. A. Lange. Karaliaučiaus 
universiteto profesorius N. Heimsoethas ir Marburgo univ. prof. N. 
Hartmannas išleistose šiais metais Kantui pagerbti Kant-Studien 
knygose kreipia ypatingą dėmesį į tai, kad Kantas, būdamas savo laiko 
vaikas, neįstengė daug kame susiorientuoti ir kad jam, be kritikos 
priėmus kai kurias pagrindines metafizikos presupozicijas, paskui 
sunku buvo išsisaugoti nesutaikomų prieštaravimų savo sistemoj. 

Tarp kitko Kantas, naiviai laikydamasis vyraujančios jo metu 
pažiūros, kad su atsiradusiomis prieš Dekartą filosofijos sistemomis 
nėra reikalo visai skaitytis, imdamasis teisėjo rolės filosofijos sistemų 
ginčuose, visai neatsišvelgė į Aristotelio ir Tomo Akviniečio pažiūras, 

kurios juk visai skirtingos nuo jo turėtų galvoj racionalizmo ir empiriz- 
mo pažiūrų. Jis, vadinasi, darė filosofijoj teisėjo sprendimus be 
atodairos į Aristotelio ir Tomo Akviniečio rimtos ir giliai kritiškos 
filosofijos pagrindinius jam rūpimų klausimų svarstymus. 

Iš Aristotelio ir Tomo Akviniečio jis būtų galėjęs pasimokyti, kad 
galima iš vienos pusės daug kritiškiau nusistatyti, negu jis tai yra 
padaręs, gnoseologijos pagrindus, o iš kitos pusės galima rasti tvirto 
pagrindo teoriniu protu griežtai spręsti svarbiausius pasaulėžiūros 
klausimus. 

6. Kanto nuopelnu reikia laikyti, kad jis aiškiai iškėlė aikštėn, jog 
vadinamieji atskiri mokslai, kaip matematika ir gamtos mokslas, remiasi 
dogmatiškai priimtomis gnoseologijos presupozicijomis. Jas 
tyrinėdama, filosofija duoda jiems kritiškumo pagrindą. Taigi būtų labai 
naivu, norint kritiškai elgtis, statyti iš esmės prieš filosofiją tų atskirų 
mokslų autoritetą. Tik gaila, Kantas dėl savo klaidingų gnoseologijoj 
presupozicijų negalėjo nurodyti, kad atskiri mokslai remiasi ir 
dogmatiškai priimtais metafiziniais prileidimais. 


Mums lietuviams, kaip mažai tautai, ir filosofijoj reikia ypač 
branginti savo jėgas ir ypač vengti nekritiškai pasiduoti filosofijos 
sistęmų autoritetui, kur dažnai, kaip pasirodo, esama labai stambių 
klaidų. Mes privalome griežtai vadovautis objektyvios tiesos 
reikalavimais, sistemas vertindami. Mes neprivalome tik nusižiūrėti į 
kokio vieno filosofijos laikotarpio sistemas, bet reikia mums stengtis 
turėti galvoj visos filosofijos istorijos bent svarbesniąsias sistemas ir 
iš to, kas jose yra gera, sau kritiškai pasinaudoti. Čia, žinoma, niekados 
neprivalome užmiršti Kanto. 

Jei Kantas ir ne visa svarstė kritiškai ir tinkamai, jei jis ir daug ką 
klaidingai yra nusistatęs, nes jis buvo ypatingų sąlygų įtakoje, tai vis 
dėlto, ieškant filosofijoj orientacijai medžiagos, pagalbos, reikia 
neužmiršti ir teisingai įvertinti jo sistemą. Leibnizas, vadindamas 
vaizdžiai įvairias sistemas filosofijos kambariais, sakydavo, kad negali 
pretenduoti į filosofo vardą tasai, kuris nėra perėjęs per Dekarto 
kambarį. O dabar filosofijos istorijos reikšmei daugiau paaiškėjus, 
norint orientuotis naujosios filosofijos idėjiniuose turtuose, tenka 
sakyti, kad reikia ne tik pereiti per Dekarto ir Kanto kambarius, bet 
ir su dideliu susidomėjimu ir uolumu peržiūrėti, kas juose yra, kritiškai 
visašališkai vertinti jų pažiūras, ypač turint galvoj tas sroves, ant kurių 
pagrindo jų sistemos yra atsiradusios. 

Pas Kantą, šiaip ar taip, galima rasti rimtų pažadinimų ir nemaža 
teisingų nurodymų, kaip nusistatyti kritiškai pagrindus savo filosofi- 
jos orientacijai; pas Kantą galima nemaža išmokti suprasti filosofijos 
vertei kitų mokslų tarpe; pas jį galima rasti galingų akstinų doriniam 
idealizmui palaikyti savo asmens gyvenime ir santykiuose su kitais, 
su visuomene. Prisiminimas Kanto parodytų pastangų, kilniems 
socialinio gyvenimo idealams tarnaujant, gali mumyse sustiprinti 
energiją ir ištvermę, branginant ir remiant laisvės ir pažangos siekimus. 


Logos, 1924 m., Nr. 2, p. 81-89. 


DĖL KANTO SANTYKIŲ SU LIETUVYBE 


Jau prieš karą mūsų spaudoje buvo reiškiama ne kartą mintis, ar 
tik Kantas iš tėvo pusės nebuvo lietuvių kilmės. Panašių balsų girdėti 
ir po karo. Tos pažiūros šalininkai nesirėmė, rodos, kokių savo gilių 
mokslinių tyrinėjimų rezultatais, bet negalima sakyti, kad jie ją būtų 
sugalvoję kokios tautinės megalomanijos pagauti. Juk apie Kanto 
lietuvišką kilmę rašė ir plačiai pagarsėję Kanto gyvenimo bei darbų 
žinovai kai kurie vokiečių filosofai, kaip antai Berlyno universiteto pro- 
fesorius Fr. Paulsenas; daugelis kitų kompetentingų Kanto gyvenimo 
aprašytojų, nesiryždami spręsti Kanto kilmės klausimo, duodavo betgi, 
kaip rimtą hipotezę, pažiūrą apie Kanto kilmę iš lietuvių. Ir bent šiek 
tiek susipažinusiam su Kanto biografija toji pažiūra visai natūraliai 
atrodė galinti turėti tvirto pagrindo. Juk Kanto tėvas buvo kilęs iš 
Klaipėdos krašto, kur ypač XVII šimtmetyje visai maža buvo nelietuvių, 
apie Kanto tėvuko (senelio) tėvą yra dokumentais paremtų žinių, kad 
jis laikė smuklę netoli Šilutės', taigi grynai lietuvių gyvenamoje 
apylinkėje. Kantas, kaip liudija jį patį pažinojusieji jo biografai, visada 
su ypatinga meile ir brangindamas minėdavo lietuvius; jį pažinojusieji 
nurodydavo prie progos jo būdo panašumą į lietuvių būdą; Kantas 
parašė labai palankų, lietuvių kalbos ir tautos teises užstojantį prierašą 
prie įžangų į Milkaus (Mielcke) vokišką-lietuvišką ir lietuvišką-vokišką 
žodyną (išleistas Karaliaučiuje 1800 metais). 

Taigi, besiartinant 200 metų Kanto gimimo sukaktuvėms, Logos 


1. Reicke, Kantiana, Koenigsberg, 1860. — A. Horn, Culturbilder aus Altpreussen, Leip- 
zig, 1886. 

redakcija turėjo pakankamai pagrindo paskelbti konkursą tema ,„Kanto 
santykiai su lietuvybe“', kad greičiau tikrai moksliškai būtų išaiškintas 
Kanto kilmės klausimas ir plačiau nušviesti Kanto santykiai su 
lietuviais, jo pažiūros į lietuvius ir į lietuvių kalbą. Konkurso komisija 
gavo paskelbtąja tema tik vieną raštą vokiečių kalba, rašytą filosofijos 
daktaro Valterio Emerio (Walter Ehmer, Kants Verhaeltnis zum Litauer- 
tum). Nors trumputis raštas nepatenkina visų mokslo reikalavimų, betgi 
konkursui spręsti komisija pripažino jo autoriui šiokią tokią premiją, 
matyt, kad paskatintų ir to rašto autorių ir kitus pasirūpinti kalbamąjį 
klausimą ištirti iš visų pusių. 

Paskutiniais dvejais metais Kanto 200 metų sukaktuvių proga 
vokiečių kalba daug prirašyta jo gyvenimą ir darbus liečiančių veikalų 
ir straipsnių, bet Kanto santykių su lietuvybe klausimu nepasakyta 
nieko naujo. Kanto kilmės klausimo galutinai neišspręsta ir nepasiim- 
ta darbo surinkti krūvon visus Kanto išsitarimus (kiek jie yra užsilikę 
biografiniuose šaltiniuose) apie lietuvių kalbą ir nenušviesta plačiau 
Kanto santykių su lietuviais, ypač iš to laikotarpio, kai jis keletą metų 
praleido žymioje didumoje lietuvių gyvenamoje apylinkėje. 

Aš nesiimu čia dabar šituos uždavinius galutinai atlikti. Bet 
norėčiau bent trumpai nurodyti, ką Kanto kilmės klausimu dabar mano 
kompetentingi Kanto gyvenimą ir darbus liečiančiais klausimais 
rašytojai ir ko verti konkurse dalyvavusio daktaro Emerio pretenzingi 
argumentai galutinai išspręsti Kanto santykių su lietuvybe klausimą; 
darant tų argumentų šiokią tokią kritišką apžvalgą, bus progos išsitarti 
dėl būtinai labiau paisytinų sąlygų, norint pasiekti to klausimo tikrą 
išsprendimą. Pagaliau, manau, bus ne pro šalį supažindinti Logos 
skaitytojus su turiniu Kanto prierašo prie Milkaus žodyno įvadų, o taip 
pat su turiniu tų įvadų, kuriuos Kantas savo prieraše visai aprobuoja. 

1. Monumentalaus Fr. Ueberwego filosofijos istorijos veikalo III dalį 
iš pagrindų perredagavusieji prof. dr. M. Frischeisen-Koehleris ir prof. 
dr. Willy Moogas (išleista 1924 m.) Kanto kilmės klausimu nelaiko 
patikima pažiūrą apie Kanto protėvių atėjimą iš Škotijos, nurodydami 
tarp kitko tai, kad žinomi dokumentai Kanto genealogijos klausimu 
nesiekia į praeitį toliau kaip faktas, kad Kanto prosenelis 1667 metais 
netoli Šilutės laikė smuklę. Taigi, kai škotiška Kanto kilmė (iš tėvo 
pusės) jų laikoma neįtikima, tai čia išeina, kad pažiūra apie Kanto 
lietuvišką kilmę yra rimčiausia, nes Kanto kilmę iš vokiečių mažai kas 
ryžtas išvesti. 

K. Vorlaenderis, žinomas Kanto gyvenimo aprašytojas, ir savo 

veikale Immanuel Kants Leben (II Aufl. 1921, Leipzig, Meiner) ir nau- 
jesniame Immanuel Kant. Der Mann und das Werk (ten pat, 1924 m.) 
mini pažiūras apie Kanto protėvių kilmę iš Škotijos ir iš lietuvių, ir 
nesiryžta galutinai stoti nei už vieną nei už kitą. 

„„— Kad Kanto tėvo motina buvo kilus ne iš kokių į Klaipėdos kraštą 
ateivių, bet iš vietinių (taigi iš lietuvių), tai pripažįsta ir tie, kurie ban- 

Cdo išvesti Kanto protėvių kilmę iš Škotijos. Taigi, šiaip ar taip, vis dėlto 
yra neabejotina, kad Kanto gyslose būta ir lietuviško kraujo. 

2. Dabar įsižiūrėkime į vertę konkursinio rašto autoriaus daktaro 
Emerio argumentų, kuriais jis stengiasi įrodyti Kanto protėvius kilus 
ne iš lietuvių, bet iš Škotijos. Daktaras Emeris pripažįsta, kad tas 
klausimas iki jo dar nebuvo galutinai išspręstas, kad tai pagaliau padaro 
jo raštas. Kadangi jo tas raštas įdėtas čia pat prieš mano šį raštą, tai 
kritikuodamas necituosiu ištisai jo argumentų, bet tik, iš eilės juos im- 
damas, nurodinėsiu jų teigiamus ir neigiamus patyrimus; jei man tenka 
daugiau kalbėti apie neigiamus, tai čia jau ne mano kaltė. 

a) Pirmučiausia konkursinio rašto autorius įrodymui ima paties 
filosofo Kanto liudijimą, būtent jo laišką švedų vyskupui Lindblomui 
(rašytą 1797.X.13), kuriame filosofas Kantas praneša, kad girdėjęs iš 
savo tėvo esant padavimą, pagal kurį išeina, kad jo (filosofo Kanto) 
tėvukas XVIII šimtmečio pradžioje arba XVII šimtmečio pabaigoje 
atkeliavo į Tilžę iš Škotijos ir čia, Tilžėje, pasimirė. 

Ir pats daktaras Emeris daug kuo netiki čia filosofo Kanto liudi- 
jimo verte. Per daug mat jau gerai žinoma, kad Kanto tėvukas gyveno 
ne Tilžėje, bet Klaipėdoje, ir čia pasimirė 1715 m.; Kanto tėvukas 
negalėjo būti ateivis iš Škotijos, nes yra dokumentais paremtų žinių, 
jog Kanto tėvuko tėvas (Urgrossvater) Richard Kandtas (taip jis savo 
pavardę rašė) 1667 m. laikė smuklę netoli Šilutės. 

Dėl tų aiškių klaidų daugelis rimtų filosofijos istorikų nepripažįsta 
jokios tikros vertės tokiam Kanto liudijimui. Kantas apskritai neturėjo 
istorinės nuovokos, o čia jis tik referavo, ką jam tėvas yra pasakojęs. 
O tais laikais, kaip ir vėlesniais, daugelis tėvų, norėdami išvesti savo 
vaikus į didesnius ponus, kad jiems tai palengvintų, įvairiais būdais 
stengdavosi užtrinti savo kilmę iš tais laikais negarbingo kaimiečių tar- 
po; jei jau sunku buvo sumegzti kaip nors savo kilmę su kokia nors 
bajorų gimine, tai bent rūpintasi išvesti ją iš kokių nors tolimesnio 
krašto ateivių. 

Daktaras Emeris, pripažindamas Kanto liudijimo klaidas, vis dėlto 

bando čia gelbėtis tuo būdu, kad gal, girdi, Kantas savo tėvo tėvuką 
klaidingai bus pavadinęs savo tėvuku; bet šituo spėliojimu Kanto liudi- 
jimas dar nebūtų nuo klaidų apvalytas, būtent chronologinių 
nurodymų atžvilgiu. Taigi tas Kanto liudijimas neduoda jokio faktinio 
pagrindo argumentui sudaryti? 


b) Antras argumentas — tai Kanto pavardės kilmė. Daktaro Emerio 
nuomone, kadangi Škotijoj yra pavardžių Cant, kadangi Škotijos 
istorikai, duodami žinias apie emigrantus iš savo krašto, mini, kad 
škotų Kantų buvo nukeliavusių į Dancigą, į Tilžę, į Lyką, tai, girdi, 
yra tvirto pagrindo manyti, kad filosofo Kanto protėvis buvo emigrantas 
iš Škotijos. 

Į tai reikia štai kas atsakyti. Tais laikais apskritai nevokiškos kilmės 
pavardes rašydavo vokiečiai ir su C ir K, rašyba čia nebuvo 
nusistovėjus; taigi ir lietuviškos kilmės Kanto pavardę galėjo rašyti su 
C; kiti tai darydavo, kad išeitų poniškiau. Kaip dokumentai rodo, Kanto 
pavardę rašydavo ir su C ir su K, dažniausiai betgi seniau rašydavo 
Kandt. Yra plačiai žinomos lietuviškos pavardės Kantrimas, Kantautas; 
galėjo būti ir Kantas; Šilutės apskrityje XVIII šimtmečio dokumentai 
mini kaimą Kandt Waynen arba Waynen Kandt, kitaip dar 
Kandwaynen* (šiandien Kantweinen); kadangi užtinkame rašant 
Kandt, gal tai sutrumpinta iš Kandat, Kandatis (Kandaitis)? Į Škotijos 
rašytojų liudijimus reikia irgi labai kritiškai žiūrėti, gal jie apie savo 
emigrantus Cantus Tilžėje gavo akstino kalbėti, tik susipažinę su 
aukščiau minėtu filosofo Kanto liudijimu; gal jie, ieškodami įvairiuose 
kraštuose iš savo krašto išeivių pėdsakų, daug kame remiasi tik 
pavardžių skambėjimo panašumu; tuo kelių eidami, ir mes, lietuviai, 
rastume pilna visuose pasaulio kraštuose lietuvių. 

Nuostabu, kad Emeriui net gerai žinoma lietuviška Kerų pavardė 
atrodė taip pat škotiškos kilmės. Nežinau, ar p. Emeris moka lietuviškai 
ar ne, betgi, sprendžiant pajudintą jo klausimą, reiktų tarp kitko gerai 
susipažinti su kiek galima didesniu skaičium lietuviškų pavardžių bei 
vietų; be to tyrinėjimas turės šališką charakterį. 

<) Trečias argumentas Kanto protėvio kilmei iš Škotijos įrodyti — 


2. Čia reikia pripažinti Emeriui nuopelną už nurodymą reikalingumo atsižiūrėti į 
škotų (resp. anglų) rašytojų veikalus apie savo išeivius, nes, kaip matome, juose kliudoma 
Kanto kilmės problema. 

3. Imu čia tą žinią iš veikalo Geschichte des Kreises Memel von J. Sembritzki, Memel, 
1918, p. 191. Įdomu būtų sužinoti, kaip tos vietos pavadinimas skamba lietuviškai! 


ų 


— 

tai Kanto būdo savybės ir palankus jo atsiliepimas apie anglų būdą bei 
jo draugavimas su kai kuriais anglais. 

Daktaras Emeris nurodo, kad Kantas neturėjo muzikos skonio bei 
supratimo ir todėl negalėjo būti lietuvis, nes lietuviai pasižymi ypatingu 
muzikos pamėgimu, tuo tarpu Anglija — šalis be muzikos — kaip tik 
tinkanti būti Kanto protėvių tėvyne. Daktaras Emeris, matyt, jaučia 
pats šito savo argumento silpnumą; jis sako, kad ir be jo pakankamai 
savo tezės tiesą yra įrodęs. 

Bet, kaip matėme, kiti jo argumentai nieko tikro neįrodo. Taigi 
jeigu pasirodys, kad ir šitas neturi tvirto pagrindo, tai reikės pasakyti, 
kad Emeris pasiimto klausimo neišaiškino. Deja, reikia tarti, kad ir šitas 
argumentas to pagrindo neturi. Aure, turime žinių, kad kuomet vienoj 
draugijoj Kantas buvo išsitaręs, jog lietuvis yra netikęs teoriškam galvo- 
jimui, tai jam buvę pasakyta, kad ir jis pats tokio būdo, kaip lietuvis, 
o betgi negalima kalbėti apie jo netikimą giliau galvoti; Kantas į tai 
atsakęs tiek, kad jo mėgiamas filosofas Montaigne nepanašus į 
lietuvį“. 

Kad Kantas mėgo draugauti su lietuviais, apie tai pakankamai yra 
žinių kiek platesniuose jo gyvenimo aprašymuose". Apie Kanto su 
ypatinga meile dažnus atsiliepimus apie lietuvius taip pat pakankamai 
duoda žinių Kanto gyvenimo žinovai“. Apie tai galėjo lengvai sužinoti 
daktaras Emeris iš savo rašte cituojamo Sembritzkio straipsnio ir iš čia 
mano minėto Reickės veikalo. 


Kanto nemuzikalumo aplinkybė čia nieko nereiškia, nes yra nemaža 
lietuvių, kurie neturi muzikos gabumų ir net jos nemėgsta. 

d) Labai gaila, jog Emeris, plačiau nesusipažinęs, drįsta kalbėti, 
kad Kantas tik vieną kartą yra pareiškęs savo nuomonę apie lietuvius 
ir apie lietuvių kalbą, būtent tik prieraše prie Milkaus žodyno; pirmiau 
jau esu minėjęs, kad Kantas, kiek žinoma, daug kartų apie lietuvius 
savo žodį yra taręs. 

Pagaliau tame pačiame prieraše Kantas kalba ne tik apie lietuvių 
kalbos išlaikymo vertę kalbos mokslui, bet ir apie svarbumą neprileisti 
prie to, kad Prūsų lietuviai nustotų savo tautinių dorybių, kitaip sakant, 


4. Reicke, Kantiana, 

5, Pvz., kad ir K. Vorlaenderio Kant, Leipzig, 1914, p. 45, 47. 

6. Kad Kantas savo geografijoje ir kitame veikale neminėjo lietuvių šalia prancūzų 
ir kitų, tai galima išaiškinti tuo, kad jis ten kalbėjo apie nepriklausomybę turinčias tautas 
arba apie rasės atstovus. 

Kantas pasirodė aiškus lietuvių germanizacijos priešas. 

3. Kad galima būtų geriau suprasti prasmę bei reikšmę Kanto 
prierašo prie Milkaus žodyno, reikia susipažinti su kitomis to žodyno 
prakalbomis, kurias, matyt, Kantas buvo skaitęs ir prie kurių tenkinosi 
tik pridėjęs trumpą prierašą. 

Tų prakalbų Milkaus žodyne yra trys. Pirmoje vietoje padėta paties 
žodyno sustatytojo Milkaus prakalba; paskui eina Berlyno 
pamokslininko Jenišo (Jenisch) ir trečioje vietoje karo ir dvarų žemių 
patarėjo Heilsbergo prakalba; po šitų prakalbų pagaliau padėtas Kan- 
to prierašas. 

a) Žodyno sustatytojas Milkus savo prakalboje (užimančioje apie 
pusaštunto puslapio) iš pradžių nurodo, kur Prūsų valstybėje kalbama 
lietuviškai; jis pažymi, kad daugiau ar mažiau gyventojų kalbančių 
lietuviškai yra Klaipėdos, Tilžės, Ragainės, Labguvos (Labiau) ir Įsručio 
(Insterburg) srityse; kai kur čia esą senieji šalies gyventojai lietuviai 
labai susimaišę su vokiečiais kolonistais'; bet arčiau į rytų sieną galima 
esą pereiti paeiliui dvidešimt kaimų, vos kokį vieną vokietį tesutikus. 

Toliau iš įdomesnių Milkaus pastabų verti pažymėti jo nurodymai, 
kam tarp lietuvių gyvenantiems nelietuviams inteligentams reikalinga 
lietuviškai mokėti. Pirmučiausia lietuviškai mokėti reikią 
pamokslininkams ir mokytojams, nes jie privalo tikėjimo dalykus 
lietuviams dėstyti lietuvių kalba. Paskui reikalinga lietuviškai mokėti 
teismo tarnautojams ir pagaliau visokiems verteivoms. 

Didesnę Milkaus prakalbos dalį užima kritiški svarstymai iki jo laikų 
parašytų žodynų vertės, kaip antai Ruigio (Ruhig), Brodovskio ir dve- 
jeto kitų. 

b) Antros prakalbos autorius yra Berlyno pamokslininkas Jenišas, 
kurs sakosi ilgą laiką gyvenęs tarp lietuvių, turįs tarp jų draugų, gerai 
pažįstąs lietuvių tautą ir gerbiąs lietuvių kalbą ir tautą. Iš pradžių jis 
nurodo, kad kiekviena kalba yra teisingas tautos jausmų ir galvojimo 
atspaudas; kad kalba apskritai yra dailiausias ir vaizdingiausias 
žmogaus dvasios ir jos vidujinių judėjimų paveikslas; todėl kai kokia 
kalba išnyksta, tuo pačiu netenkame neapsakomai brangios, nieku 
neatlyginamos ir nieku nepavaduojamos žmonijos portreto dalies. 
Kiekvienoj kalboj yra savotiškai pasireiškęs žmogaus dvasios sąmojus, 


7. Jis aiškiai vadina vokiečius tik kolonistais, taip kaip ir visi kiti istorijos tiesos 
paisytojai, 

patyrimo dovana, sprendimo galia. Tai ištirti labai naudinga 
kalbininkui, psichologui ir apskritai norinčiam giliau žmones pažinti. 
Taip pat istorikui daug kas iš senovės laikų gali paaiškėti, geriau 
susipažinus su palyginamuoju kalbos mokslu. Taigi, sako prakalbos 
autorius, visų didesnių mokslo draugijų turi būti uždavinys rūpintis, 
kad nepražūtų mokslui kalbos turtai, kronikos, dainos, mitai mažųjų 
tautų, kurioms tenka tirpti ir nykti tarp viešpataujančių tautų. Ypač 
tai liečia, sako prakalbos autorius, Prūsų lietuvių kalbą, kuri taip tur- 
tinga tiksliomis gramatikos formomis, taip artima garbingoms senovės 
graikų ir lotynų kalboms“, taip daug turi švelniu nuoširdumu 
pasižyminčių dainų, taip daug yra sugalvojusi sąmoningų patarlių ir 
pasakojimų. Toliau Jenišas sako, kad leidžiamas Milkaus žodynas yra 
svarbus ne tik mokslui, bet ir turint galvoje lietuvių patriotizmą. 
Lietuviai, sako jis, labai ir labai yra prisirišę prie savo kalbos, todėl visi 
šiokie ar kitokie viršininkai, jeigu jie nori turėti lietuvių pasitikėjimą, 
privalo su jais kalbėti jų kalba. Ir jaunimo mokyklose mokymas ir 
pamokslai bažnyčiose dėl to visada eina lietuvių kalba. Kadangi 
mokyklose ir bažnyčiose daugiausia moko vokiečiai, tai jie Milkaus 
žodyną ypač turės sutikti kaip brangią sau dovaną. Tiems, kurie 
manytų, jog reikia lietuvius mokyti vokiečių kalba, reikia pasakyti, kad 
tai yra negalimas dabar dalykas, imant domesin dabartinių lietuvių 
prisirišimą prie savo kalbos. Tas ypatingas prisirišimas, sako Jenišas, 
yra ne tik dovanotinas, bet ir labai gerbtinas; patriotizmo dėka lietuvių 
tautoje užsiliko nesugadinti papročiai. Lietuviai, sako Jenišas, turi visas 
atskiru paprastu gyvenimu gyvenančių tautų dorybes ir labai maža ydų. 
Ypatingai brangintini yra jų broliškas taikus tarp savęs sugyvenimas, 
jų veikli nelaimingiesiems teikiama pagalba, jų kilnus svetingumas; tarp 
jų yra labai maža didelių piktadarybių. Lietuviai garbingai skiriasi nuo 
lenkų savo savigarbos jausmu; mat lenkai yra linkę šliaužioti ir negar- 
bingai žemintis. Gerbtinas lietuvių tautos savaimingumas pasireiškė, 
tarp kitko, ir tuo, kad jie yra užlaikę tą kilnią savo būdo savybę, 
nežiūrint, kad jiems kelis šimtmečius viešpatavo lenkai. Lietuvos 
moterys ir merginos vertos didelio pagyrimo už skaistybės laikymąsi. 

Tautinė puikybė, palinkimas prie girtuokliavimo ir prietaringumas 
— tai gal vienintelės ydos, kurias galima, sako Jenišas, lietuviams 
prikišti. Bet juo daugiau lietuviai apsišvies, juo labiau tautinė jų puikybė 


8. Kalbėdamas apie lietuvių kalbos giminystę su kitomis, Jenišas klaidingai ją laiko 
vienu iš slaviškų dialektų. 

keisis į apskritai žmonių gerbimą, ir jie liausis taip sakę, kaip dabar 
kad yra pratę kalbėti, šia įsigalėjusia patarle sekdami: „Žiūrėk, ana ir 
vokietis nori būti protingas kaip lietuvis''. Didėjant kultūrai, palengva 
tarp lietuvių mažės palinkimas į girtuokliavimą ir prietaringumą. 

c) Trečias prakalbos rašytojas, didelis Kanto draugas, karo ir 
valstybės turtų patarėjas Heilsbergas dar palankiau atsiliepia apie 
lietuvius. Pirmučiausia jis sprendžia klausimą, ar valstybė, kurioje 
gyvena daug tautų, turi stengtis visur vieną kalbą įvesti ar ne. 
Heilsbergui nepatinka Austrijos imperatoriaus Juozapo II pastangos 
visur valstybėje vieną kalbą įvesti; jis giria Prūsų karaliaus Pričkaus 
II nusistatymą palikti provincijoms jų tėvų ir protėvių kalbą. Labiau 
esą pritinka, kad valdininkai mokytųsi apylinkės kalbos, negu kad 
apylinkės žmonės būtų verčiami išmokti valdininkų kalbos. Įstatymai 
ir potvarkiai privalo būti išversti į vietos kalbą. Pastangos suvienodin- 
ti kalbos atžvilgiu visas valstybėje gyvenančias.fautas gali būti net pačiai 
valstybei labai žalingos, būtent tuomet, kada tauta, kuri verčiama 
išsižadėti savo kalbos, doriškai aukščiau stovi už tą tautą, kurios kalbą 
ji turėtų priimti; mat keičiant kalbą, keistųsi ir tautos dvasia. Taigi šiuo 
pastaruoju atžvilgiu lietuviai galbūt daug nukentėtų. Prūsų lietuviai, 
sako Heilsbergas, yra apskritai labai svetingi, kilnios sielos, greiti 
draugiškai kitam padėti, pasižymi narsumu, pasitenkinimu savo 
padėtimi, religingumu, darbštumu, nekerštingumu. Lietuviai 
paklusnūs įstatymams ir potvarkiams, ypač jei jie jiems skelbiami jų 
kalba. Be reikalo lietuviams prikišamas neatvirumas ir kitais 
nepasitikėjimas. Iš tikrųjų lietuviai tik parodo savo būdo tvirtumą ir 
protingumą, jei ne kiekvienam atveria savo širdį ir ne kiekvienam puola 
į glėbį. Jie nepasitiki vokiečiais, nes mano, kad iš vokiečių nėra ko 
išmokti, o su jais (vokiečiais) susidėję, daug ko gali nustoti. 

Toliau Heilsbergas giria prūsų lietuvių didelį karaliaus gerbimą ir 
didelę savo tėvynės meilę. Dėl prisirišimo prie savo žemės lietuvis 
nelinkęs yra keltis gyventi į svetimą kraštą ir stengiasi išsilaikyti savo 
tėviškėje; mirštant ūkininkui, kaimynai susirūpinę linki mirusiojo 
vaikams išlaikyti tėviškę. Lietuviai yra ištikimi piliečiai ir geri kareiviai. 

Lietuvės yra stipresnio sudėjimo, darbštesnės, švaresnės negu 
vokietės. Jos teka vėliau už vokietes; venerinių ligų tarp jų mažiau, 
negu kitose tautose. Ypatingas lietuvių prisirišimas prie savo kalbos 
eina ne iš kokio atkaklumo, bet iš įsitikinimo, kad, mainydami kalbą, 
jie daug turėtų žalos doros atžvilgiu; mat kalba jų yra turtinga sveikais 
doros posakiais ir patarlėmis; jaunuomenė per kalbą perima tautos 

dorybes. Lietuviai mėgsta savo dainas, pasižyminčias švelniausiais 
meilės ir draugiškumo jausmais. Lietuviai pasižymi sąmojingumu, savo 
sprendimų apie kitus teisingumu". 

Lietuviai nesituokia su svetimtaučiais; jie nekalba vokiškai, nors 
kartais moka; tačiau išsižada savo kalbos tie, kurie tarnauja pas 
vokiečius, bijodami, kad jų nepajuoktų. Kam teko pažinti lietuvius, 
kurie pasieniuose ir miestuose išsižada savo kalbos, sako Heilsbergas, 
tasai turėjo įsitikinti, kad vokiečių kalba ir papročiai daro jiems labai 
žalingos įtakos; nustodamas kalbos, lietuvis nustoja savo tautinės 
dvasios. Turint tai galvoje, atrodo labai naudinga palikti lietuviui jo 
kalbą. Bažnyčių ir mokyklų reikalai verčia rūpintis lietuvių kalbos 
ištobulinimu. Ypač gramatikos ir žodynai yra reikalingi dėl to, kad daug 
vokiečių nori būti pas lietuvius pamokslininkais, mokytojais, teisėjais. 

d) Susipažinus su tomis trimis prakalbomis, geriau suprantamas 
ir paties Kanto prierašas. Tame prieraše Kantas iš pradžių sako, jog 
prūsų lietuvis labai užsitarnauja, kad nebūtų keičiamas jo ypatingas 
būdas; o kalba yra galingas įrankis būdui auklėti ir išlaikyti; tad svar- 
bu, kad ji būtų išlaikoma savo grynume; tai, sako Kantas, yra aišku 
iš to, kas anksčiau pasakyta; čia, aišku, Kantas aprobuoja“" prakalbose 
išdėtus protavimus. Kantas randa reikalo pridurti, kad lietuvis yra 
tolimas šliaužioti prieš vyriausybę, kad jis yra papratęs kalbėti su 
vyresniais lygybės ir atviro širdingumo tonu; to paprastai, sako Kan- 
tas, vyriausybė neima už bloga, nes mato, kad lietuvis yra palinkęs 
prie viso, kas gera. Lietuviai pasižymi nuo tuštybės skirtinga puikybė 
arba, geriau sakant, savo vertės jausmu; tai priduoda jiems drąsos ir 
yrajų ištikimybės laidas. Taigi valstybei yra naudinga, kad tokio būdo 
tauta išliktų. Svarbu, sako Kantas, ir mokslui, ypač kai senovės istori- 
ja daug gali turėti naudos iš lietuvių kalbos tyrinėjimo, kad lietuvių 
tauta su savo savybėmis išsilaikytų. 

4. Kaip iš Kanto biografijos žinoma, jis ne kartą yra daręs pastangų 
prikalbinti kai kuriuos dvarininkus paleisti baudžiauninkus; ir tai jam 


9. Heilsbergas išdėsto savo pastabas apie lietuvius, nesilaikydamas griežto plano; 
nemačiau reikalo imtis čia jas sisteminti; atpasakoju jas tad tokia pat tvarka, kaip jos 
eina viena po kitos ir autoriaus. 

10. Kantas pritaria tam, kas buvo anksčiau pasakyta prakalbose (obige Beschreibung). 
Iš čia aišku, kad norint vispusiškai pažinti Kanto pažiūras apie lietuvių kalbą, reikia turėti 
galvoje ne tik tai, ką jis šiame prieraše įsakmiai sako, bet ir ką jis aprobuoja, būtent — 
minėtas čia prakalbas. 


Filosofai 175 





ne kartą pavyko pasiekti; tai lietė daugumoje lietuvių gyvenamas vietas. 
Tokiu būdu daug kas iš lietuvių Kanto dėka įgijo laisvę ir gerovę. 


Logos, 1924 m. Nr. 2, p. 94-100. 


APIE HEGELĮ IR JO ABSOLIUTINĮ IDEALIZMA 


(Įvadas į Hegelio filosofiją ir į jos pagrindų 
kritišką įvertinimą*) 


Kas seka šių dienų filosofinį judėjimą įvairiuose kraštuose, tam 
tenka pastebėti nemaža charakteringų skirtumų, palyginant su tuo, kas 
buvo devynioliktojo šimtmečio pabaigoje ir dvidešimtojo pradžioje. (...) 

Šalindamiesi nuo neokantiškos subjektyvistinės, reliatyvistinės 
gnoseologijos ir nuo pozityvistinės iracionalinės metafizikos, daug kas 
šiandien įvairiuose kraštuose stoja ant Hegelio absoliutistinės filosofi- 
jos pagrindų. 

Kai vyraujančio kriticizmo ir pozityvizmo laikais dogmatinės 
išvaizdos idealistinė Hegelio metafizika atrodė apskritai kaip 
apgailėtinas iškrypusios spekuliacijos vaisius, tai šiandien su Hegelio 
filosofinėmis pozicijomis, norint nenorint, visur imama rimtai skaitytis, 
gilintis antai į jo seniau taip keistai atrodančią dialektiką, į jo sąvokinį 
realizmą, į jo visuomenės filosofijos pažiūras, į jo absoliutaus subjekto 
visą realybę išreiškiančią evoliuciją ir t.t. 

Daug kam imponuoja Hegelio filosofijos drąsa duoti dažnai be ilgų 
diskusijų, nedvejojant atsakymą į ištisas svarbių klausimų eiles, jo 
nesiskaitymas su vadinamojo sveiko proto galvojimo būdais, jo 
psichologinis ir evoliucinis savimi pasitikintis aiškinimas įvairių sistemų 
filosofijoj atsiradimo kaip netobulų, vienašališkų, daug kame klaidų 
turinčių etapų į jo galutinai vien tiesą išreiškiančią absoliutistinę 
filosofiją. 

Įvairiuose kraštuose šiais laikais vyksta Hegelio atminimui pagerbti 
ir jo filosofijos įtakai skleisti kongresai, platesni ir siauresni suvažiavimai 
ir pasitarimai. Įsteigta Hegelio studijoms ir jų propagandai tarptautinė 
sąjunga. 


* Šį pavadinimą P. Kuraitis davė savo straipsnių apie Hegelį serijai. 

Tarp tų, kurie neturi lengvai galimumo arčiau susipažinti su 
Aristotelio ir Tomo Akviniečio filosofija, o turi betgi tvirto pasiryžimo 
nevengti svarstyti ontologijos svarbiuosius pasaulėžiūros klausimus 
filosofinėje plotmėje, šiandien nemaža įvairiuose kraštuose yra tokių, 
kurie daugiau ar mažiau giminingi hegelizmo idėjoms. 

Šiandien tad Hegelio filosofija darosi iš tikro aktuali. Dabar su ja 
tenka skaitytis ne tik jos šalininkui, bet ir kiekvienam, kuris lojaliai, 
kritiškai nori kiek plačiau, giliau orientuotis susidariusioje filosofinių 
svarstymų ir tyrinėjimų konjunktūroje. Jei kas tuo ir kitu svarbiu 
klausimu mano turįs pagrindą su Hegeliu nesutikti, tai betgi šiandien 
pravartu su juo kritiškai atsiskaityti. 

Šiandien įvairiuose kraštuose jau parašyta nemaža veikalų ir 
straipsnių, liečiančių Hegelio filosofijos idėjas. Tik deja, nedaug yra 
sutarimo ir aiškumo tų idėjų supratime. Kaip pirmoje pusėje 
devynioliktojo šimtmečio buvo kelios srovės Hegelio šalininkų tarpe 
(vadinamieji dešinieji, kaip antai Gableris, Hinrichs, Goeschelis; kairieji 
— Bruno Baueris, Straussas, Feuerbachas, Marksas; vidurio — 
Rosenkranzas, Erdmannas, Schalleris, Vatke), taip ir dabar yra didelių 
skirtumų Hegelio filosofijos vertinime, antai tarp Richard Kronerio ir 
Nicolai Hartmanno, tarp G. Lassono ir H. Glocknerio, tarp Benedetto 
Croce ir Bollando. 

Tam įvairumui Hegelio minčių aiškinime galima rasti pagrindą jo 
painiame, labai dažnai neaiškiame požiūrių dėstyme, dažname naudo- 
jimesi sunkesnėse vietose vaizdais, metaforomis ir palyginimais, o ne 
tiksliomis sąvokomis ir griežtais protavimais. Jo stilius dažnai yra taip 
suraizgytas ir sunkus, kad kai kurie geri Hegelio veikalų žinovai mano 
ji esant daug sunkesnį, negu bet kokį kitą didįjį filosofą. Antai sako, 
palyginus su Hegelio filosofijos studijavimo sunkumu, Platono, 
Aristotelio, Tomo Akviniečio, Dekarto, Spinozos, Leibnizo, net Kan- 
to veikalų studijavimas atrodo kaip koks žaislas, kaip kokia pramoga. 

Labai nelengvas tad yra uždavinys, norint lemtai supažindinti 
Lietuvos inteligentiją iš viso su svarbesnėmis Hegelio pažiūromis, ypač 
kiek jos gali būti aktualios šių dienų filosofinėje problematikoje ir kaip 
jas vertinti faktų ir kritiško proto reikalavimų šviesoje. (...) 


1. Hegelio gyvenimo ir veikimo bruožai. 


I. Jurgis Vilhelmas Fridrichas Hegelis gimė 1770 metais rugpjūčio 
27 dieną Stuttgarte. Jo tėvai buvo neturtingi (tėvas buvo nedidelis 

valdininkas), bet labai rūpinosi gabaus sūnaus išlavinimu. 

Gimnazijos mokslus jis ėjo Stuttgarte. Jau čia jis parodė didelį 
atsidėjimą mokslui. Jis labai daug skaitė literatūros, istorijos, 
matematikos ir filosofijos veikalų. Darydavosi jis daug ištraukų, 
prisirašydavo daug įvairių pastabų; tad ne tik gausiai rinkosi žinių, bet 
ir stengėsi jau iš jauno jas sąmoningai pergromuliuoti ir ateičiai jas 
atitinkamai pasižymėti. Jau gimnazijoje reiškėsi jame filosofavimo 
noras; antai 1786 m., kaip matyti iš jo vedamo dienoraščio, jis 
nusiskundžia, kad dar pagrindinai filosofiškai nėra išstudijavęs istorijos. 

1788 metais savo tikinčiųjų protestantų tėvų Jurgis Hegelis yra 
siunčiamas studijuoti į aukštąją Tuebingeno protestantų mokyklą. Čia 
jam teko dvejus metus studijuoti filosofiją ir trejus metus protestantų 
teologiją. Ir čia, kaip ir gimnazijoje, daugiau jam reiškė privati skaityba, 
negu dėstomi kursai. Jis čia uoliai skaitinėjo ypač Platono ir Kanto 
veikalus. Be to, jį, kaip ir daugelį jo mokslo draugų, jaudino didžiosios 
prancūzų revoliucijos idėjos, kurios, atrodė, pradedančios visai naują 
žmonijos epochą. Tai paskatino jį susidomėti teisės, valstybės ir istorijos 
filosofijos klausimais. Be abejo, jo negalėjo nedominti ir negalėjo jam 
nedaryti įtakos tais laikais protestantiškoje Vokietijoje įsigalinčios 
laisvamanybės ideologų raštai. Jam ypač rūpėjo surasti suderintą 
sintezę iš graikų filosofijos, vokiečių (ypač Boehmės) mistikos ir 
protestantiškos liberalizuojančios ir racionalizuojančios teologijos. 

II. 1793 m. išlaikęs teologijos kandidato egzaminus, neturėdamas 
lėšų toliau studijuoti universitete, Jurgis Hegelis septynerius metus 
buvo priverstas užsiimti naminio mokytojo darbu turtingųjų šeimose 
Berne ir Frankfurte prie Maino. Bemokytojaudamas jis varė gilyn ir 
platyn savo privačias filosofines, teologines, istorines ir politines 
studijas. 

Ji žavi Kanto religijos filosofija. Protas, laisvė ir neregimoji bažnyčia 
— jam atrodo svarbiausiomis racionalinės pasaulėžiūros idėjomis. Bet 
taip pat jis labai įsimąsto į evangelijos meilės, gyvybės, dvasios reikalų 
akcentavimą. 

Jurgio Hegelio pirmieji veikalai yra iš religijos mokslo srities: 
Jėzaus gyvenimas ix Krikščionių religijos pozityvumas. Pirmame 
veikale Jėzaus misijos prasmė suvedama į dorovės skelbimą ir reiškiama 
mintis, kad tikra religija yra dorovė. Antrame gi aiškinama, kad 
bažnytinis tikėjimas slopina proto autonomiją. Kituose nedideliuose 
to laikotarpio raštuose Hegelis rodo kelią iš dogminės į dorovinę 
visuomenės religiją. 

Toji aplinkybė, kad Hegelis pirmuosius savo veikalus rašė iš teologi- 
jos ir religijos filosofijos srities, duoda mums suprasti, kodėl Hegelio 
filosofija turi visoje sistemoje vyraujančius ryškius religijos filosofijos 
motyvus ir iš čia lengviausiai psichologiškai suprantamus svarbiuosius 
išėjimo punktus. 

Išeidamas iš saviškai aiškinamo evangelijos mokslo, Hegelis atmeta 
Dievo transcendentiškumą žmogui ir pasauliui", skelbia, kad Žmonės, 
būdami, anot evangelijos, Dievo vaikai, yra tos pačios savo giliausia 
esme, kaip ir Dievas, prigimties, kad evangelijoj aukštinama meilė, 
gyvybė, dvasia yra visų daiktų giliausios esmės vieningas bendras 
išreiškimas. Visatoje, anot Hegelio, reiškiasi viena gyvybė, viena dvasia. 
Visos esybės, visi daiktai tai tik absoliučios esybės konkretizacijos. 

Tokiu būdu gavo pradžią Hegelio absoliutistinė dvasios filosofija. 

Juo labiau bręsta Jurgio Hegelio protas, juo labiau jis domisi filosofi- 
jos evoliucija nuo seniausių laikų iki ginčų tarp Fichtės ir Schellingo. 
Jo galvoje formuojasi filosofinės pažiūros, labai giminingos tų laikų 
Schellingo filosofinei pozicijai: pagrindine savo filosofijos pažiūra jis 
laikė mintį, kad pasaulis yra Dievo gyvenimo evoliucija. 

Ii. 1799 m. Jurgis Hegelis, paveldėjęs tėvų palikimą, galėjo mesti 
naminio mokytojo darbą ir bandyti statyti savo kandidatūrą į univer- 
siteto dėstytojus. Jis persikelia gyventi į Jeną, kur jo iš Tuebingeno laikų 
draugas Schellingas yra jau pasižymėjęs profesorius. 1801 metais vasarą 
jis parašo veikalą apie skirtumą tarp Fichtės ir Schellingo filosofinių 
sistemų. Jis čia smarkiai kritikuoja Fichtės subjektyvų idealizmą ir giria 
Schellingo pastangą filosofijos pagrindan dėti absoliuto idėją. Hegeliui 
nepatinka tik, kad Schellingas supranta absoliutą kaip visai kažką 
neapspręstą, kaip indiferentišką iš atžvilgio į subjektyvumą ir 
objektyvumą, iš atžvilgio į dvasinį ir materialinį pasaulį. 

1801 m. rudenį Hegelis paruošia habilitacijos darbą De orbitis 
planetarum (apie planetų kelius) ir eilę tezių viešam gynimui. 

Iš tų tezių charakteringesnės yra šeštoji ir septintoji. 

Šeštoji tezė skelbė šią mintį: idea est synthesis infiniti et finiti et 


1. Hegelis stengėsi aiškinti savotiškai simboliškai Jėzaus tarpininkavimo tarp Dievo 
ir žmonių idėją. Tai esąs ryšys tarp Dievo ir pasaulio esybių. Antai, sako Hegelis, žmogaus 
sielos pačiose gelmėse yra dieviškumo pradas, kaip ir visų kitų esybių pačiame pagrinde. 
Tokiu būdu nėra begalinio skirtingumo tarp pasaulio daiktų ir absoliuto. Visur muša 
tos pačios begalinės gyvybės įvairiomis lytimis besireiškiąs, bet esmėje tos pačios prigim- 
ties pulsas. 

philosophia omnis est in ideis“; čia idėja reiškė tą pat, kas kitur jo 
buvo vadinama dvasia. Pagal Hegelį, visos vadinamosios ribotos esybės 
(endliche Dinge, res finitae) yra tik momentai, savotiškos dalelės ab- 
soliutaus dieviškojo subjekto gyvenime. Hegeliui atrodė, kad tikra 
filosofija turi remtis tokiu idėjos arba, kitaip sakant, santykių tarp 
dievybės ir ribotų dalykų supratimu. 

Septintoji tezė buvo griežtai nukreipta prieš Kanto kriticizmą: 
philosophia critica caret ideis et imperfecta est scepticismi formas. 

Ir daugelyje kitų tezių Hegelis polemizuoja prieš Kantą, ypač prieš 
jo rigoristinę dorovės filosofiją. 

1801-2 žiemos semestre Hegelis pradėjo savo paskaitas Jenos 
universitete ir drauge su Schellingu bendradarbiavo laikraštyje 
Kritischer Journal der Philosophie. Su Schellingu juodu iš pradžių 
jautėsi kaip ir vienminčiai filosofijos klausimais, bet ilgainiui juodu savo 
mintyse vis tolo vienas nuo kito. 

Iš pradžių Hegelis drauge su Schellingu kritikuodavo Kanto, 
Jacobio ir Fichtės refleksyvų subjektyvų idealizmą. Hegelis darė tiems 
filosofams priekaištą, kad jie išeina iš ribotos esybės reflektuojančios 
sąmonės punkto, o ne iš absoliutaus subjekto gyvenimo punkto. Tik 
idėja apie absoliutą, kaip sintetizuojantį savo gyvenime visas esybes, 
visus apsprendimus ir visus pasireiškimus, gali, anot Hegelio, duoti 
pakankamai plačią ir tvirtą bazę tikrai filosofijai. Tik visumos sąryšyje 
atskiros dalys, anot jo, parodo savo tikrą reikšmę ir prasmę ir tik iš 
punkto tos visumos, kuri yra absoliuto gyvenimas, gali būti tikra reali 
tiesa suprasta. Nei Kantas, nei Jacobis, nei Fichte iš tokios visumos ar- 
ba iš absoliuto gyvenimo punkto neišėjo, nusistatydami savo filosofi- 
jos pagrindus, bet, regimai, tik iš individo sąmonės faktų. Fichtę jis 
puolė apskritai dėl absoliuto keisto supratimo. Mat, pagal Fichtę, visos 
realybės pagrinde yra, kaip tobuliausias jam atrodęs dalykas, dorovinis 
privalomumas; Hegelis čia pastebi, kad tokiu būdu, jei absoliutas atliks 
savo pareigas, tai neliks absoliuto. 

Bet palengva vis ryškiau ir ryškiau ėmė reikštis pagrindiniai 
filosofiniai skirtumai ir tarp Hegelio ir Schellingo. 

Hegelis ima akcentuoti, kad dvasią reikia aukščiau statyti negu 
materialinį pasaulį, kad absoliutas negali neturėti dvasinio charakterio. 


2. Idėja yra begalybės ir riboto dalyko sintezė ir visa filosofija yra idėjose (arba apie 
idėjas). 
3. Kritiškojoj filosofijoj nėra idėjų, ir ji yra netobula skepticizmo forma. 

Mat Schellingas tada prisistatydavo mintyje absoliutą, kaip 
neišreiškiantį savyje nei materialinių, nei dvasinių ypatybių, ir vadin- 
davo jį bet kokių kvalifikavimų atžvilgiu savyje indiferentišku. Hegelis 
negalėjo su tuo sutikti: jam atrodė, kad absoliutas turi būti dvasia, kad 
tik absoliučios dvasios gyvenimas gali būti visa ką apimančia sinteze. 
Hegeliui atrodė taip pat stambia klaida Schellingo intelektualinės žiūros 
(intellektuellė Anschauung) būdu absoliuto betarpiškas suvokimas. 
Tiesa yra visumoje, skelbė Hegelis, ir tik visumos sintezėje galima tei- 
singai suprasti absoliutą. Anot Hegelio, prie absoliuto supratimo todėl 
tik protavimu tegalima prieiti. 

IV. 1806 metais Hegelis karo audrose pabaigė rašyti savo pirmąjį 
didelį filosofinį veikalą Phaenomenologie des Geistes. 1807 m. pavasarį 
jau tas kapitalinės reikšmės įvadas į Hegelio filosofinę sistemą buvo 
išspausdintas. Schellingas pasijuto užgautas nepalankiais kritiškais apie 
jo filosofijos pagrindus Hegelio čia išsireiškimais ir nutraukė draugiškus 
ligtol buvusius su juo santykius. Šitam veikale Hegelis pasirodė jau 
visai filosofijoj subrendęs, savarankiškas, jau galutinai tvirtai nustatęs 
savo filosofijai pagrindus galvotojas. Jis čia drąsiai ir griežtai kritikuo- 
ja ivairias senesnes ir naujesnes ir pačias naujausias filosofines sistemas. 
Į įvairias filosofines sistemas Hegelis čia viršesnybės sąmonės žvilgsniu 
žiūri iš absoliučios dvasios gyvenimo punkto. Jis jas laiko kaip 
vienašališkai ir per tai klaidingai išreiškiančias dalines tiesas, kurios 
tik jo visumos sintezėje gali būti nuo absoliutizuojančių vienašališkumų 
apvalytos ir tokiu būdu gauti tikrą, su tiesa arba, kitaip sakant, su 
visuma suderintą išvaizdą. Kai kurias filosofines pozicijas Hegelis laiko 
stačiai klaidomis, kurios, jo manymu, yra naudingi ir net reikalingi, 
iš tam tikrų punktų išėjus, etapai į jo galutinai, kaip jam atrodė, be 
klaidų tiesą išreiškiančią absoliučią filosofiją. 

Veikale Phaenomenologie des Geistes pilnumoje Hegelio varto- 
jamas dialektiškas metodas, kuris yra jo traktuojamas ne tik kaip 
psichologiško galvojimo ir logiško samprotavimo priemonė, bet ir kaip 
absoliučios dvasios gyvenimo nuolatinė charakteringa būsena. Tame 
veikale minčių iliustracijai ir reljefiškumui Hegelio panaudota tiek daug 
ir taip gausingai iš įvairiausių mokslo sričių medžiagos, kad skaitytojų 
akyse Hegelis greitai galėjo tapti universaliausio mintytojo pavyzdžiu. 

Straipsnių ir veikalų rašymas Hegeliui labiau buvo prie širdies negu 
universitete paskaitų skaitymas. Hegelis negalėjo imponuoti klausyto- 
jams iškalbingumu, kaip Fichte ir Schellingas. Jis dėstė sausai, sunkiai, 
mintis labai sukaupdamas. Minčių gilumas ir nepaprastumas betgi 

darydavo įspūdžio tiems, kurie turėdavo drąsos nepaisyti retoriškų 
trūkumų ir ieškojo visokeriopose tų laikų krizėse sielai atramos 
absoliučios tiesos pažinimą tvirtu tonu skelbiančioje filosofijoje. Hegelis 
dėstė įvairiuose semestruose kursus veik iš visų filosofinių disciplinų, 
iš filosofijos istorijos ir iš grynosios matematikos. Labiau negu paskaitos 
turėjo pasisekimo jo vadovaujamos filosofinių disputų pratybos. 

V. 1807 m. pavasarį Hegeliui teko pertraukti universitetinį darbą. 
Tėvų palikimas jau buvo suvartotas, alga maža, dėl karo klausytojų 
skaičius kaskart mažėjo. Hegelis dėl to ryžosi imtis kito užsiėmimo. 
Jis persikėlė į Bambergą ir čia tapo redaktorium nedidelio laikraščio 
Bamberger Zeitung. Redaktoriavimas betgi negalėjo jo patenkinti, nes 
išblaškydavo jo dėmesį ir kliudydavo susikaupti moksliniam darbui. 
Be to, sunkenybės su cenzūra kamuodavo jo dvasią. Vis tik jam 
redaktoriavimas davė nemaža praktinio gyvenimo patyrimo, kuris 
ateityje galėjo jam būti naudingas. 

VI. 1808 m. rudenį jam pavyko, geram draugui padedant, gauti 
geresnę vietą. Jis buvo paskirtas Niurnbergo gimnazijos rektorium ir 
ten filosfinės propedeutikos profesorium. Čia jis išbuvo aštuonerius 
metus. Nors ir iš čia rašydavo savo draugams ne kartą nusiskundimų 
pilnus laiškus, kad gimnazijos reikalų tvarkymas ir pamokos kliudo 
jam tikrą mokslinį darbą, betgi jis čia nemaža yra ir mokslinės kūrybos 
pareiškęs, ir pats pedagoginis gimnazijos darbas nemaža davė jam pro- 
gos pagalvoti, kaip pedagogiškiau, suprantamiau, sistemingiau išreikšti 
mintis rašomuose savo veikaluose. 

Penkios užsilikusios kalbos iškilmingose dovanų dalinimo šventėse 
parodo, kaip atsakingai, rimtai ir kilniai žiūrėjo Hegelis į savo kaip 
gimnazijos rektoriaus, ir į pačios gimnazijos pašaukimą ir uždavinius. 

Pirmoje jis su dvasios pakilimu kalba apie didelę senųjų kalbų gim- 
nazijoj mokymo vertę. Kas nėra susipažinęs su senovės veikalais, tasai, 
sako Hegelis, neturi supratimo apie tikrą grožį. Klasikinė literatūra labai 
auklėja, lavina, kilnina, išjudina žmogaus dvasią, o tai svarbiau negu 
gyvenimo techniškas žinių prisirinkimas. Su klasikinės literatūros 
pedagoginiu naudingumu jokių naujųjų laikų literatūra negalinti 
lygintis. 

Antroje kalboje Hegelis dėsto panašią į dabartinės darbo mokyklos 
mintį, kad ne pasyvus mokykloje gaunamos žinių medžiagos 
perteikimas mokiniams turi rūpėti gimnazijai, bet jų aktyvus perėmimas 
ir išmokymas savarankiškai jomis pasinaudoti. 

Trečioje kalboje jis nurodo, kad mokyklos uždavinys yra būti 

jungiančiu tarpininku tarp šeimos ir savarankišku gyvenimu pasaulyje. 

Ketvirtoje kalboje jis pabrėžia, kad mokymasis gimnazijoje yra 
ruošimasis savo pašaukimui; kai gyvenime tenka domėtis savo 
pašaukime kokiais tik atskirais dalykais, tai labai svarbu mokykloje 
įsigyti pilnutinio gyvenimo supratimą; o tai ypač padedąs įsigyti 
susipažinimas su klasikine senove. 

Penktoje kalboje jis nurodo ypatingus uždavinius, kokius turi gim- 
nazijoj darbas neramiais, istorinių persilaužimų laikais; Hegelis, tarp 
kitko, yra čia pasakęs, kreipdamasis į jaunimą: ,„Pasaulis pagimdė 
didingą epochą, stenkitės taip išsilavinti, kad būtumėte jos verti, kad 
įsigytumėte didesnių sugebėjimų, kurių ji iš jūsų reikalauja, ir drauge 
laimės, kuri iš jos turi išeiti“. 

Iš gimnazijos darbų Hegeliui labiausiai patiko filosofinės pro- 
pedeutikos dėstymas. Jis su tikru atsidėjimu rūpinosi išlavinti jaunuolių 
protą, kad iš pradžių jie įprastų susivokti paprastame abstrakčiame 
galvojime, o paskui įstengtų dialektiniame protavime orientuotis ir 
pagaliau sugebėtų įeiti į spekuliatyvaus mintijimo sritį. Jis savo 
filosofinėje propedeutikoje lietė teisių, pareigų, religijos klausimus, 
dvasios fenomenologiją, logiką, ypač sąvokų mokslą ir filosofinę 
enciklopediją. Tie kursai, Hegelio biografo Rosenkranzo iš užrašų su- 
tvarkyti, rekonstruoti, sudaro Hegelio raštų rinkinio aštuonioliktą tomą. 
Hegelis, kaip filosofijos mokytojas, priešingai Kanto nusistatymams, 
reikalavo, kad klausytojai ne tik pamokų klausytų, bet kad ir dėstomus 
kursus išmoktų, kaip ir iš kitų dėstomų dalykų. Kai stengiamasi filosofi- 
jos raštų turinį išmokti, tai tokiu būdu, manė Hegelis, realiai mokomasi 
filosofuoti. Neužtenka vien suprasti filosofinio galvojimo metodą, dar 
reikia ir daug įvairių filosofijos žinių ir mokėjimo jomis naudotis. 

Nežiūrint įvairių gimnazijos darbų ir rūpesčių, kurie nemaža 
Hegeliui laiko atimdavo, jis pajėgė, būdamas Niurnberge, išleisti didelį 
filosofinį veikalą Wissenschaft der Logik. Jis patsai stebisi savo 
darbštumu: rašydamas draugui Niethammeriui (1812.II.4) jis sako, kad 
tai joks mažmožis pirmame po vedybų (jis vedė 1811 m.) semestre rašyti 
pilną galvosūkių trisdešimties lankų veikalą. Hegelio logika buvo 
spausdinama dalimis: pradėta 1812, užbaigta 1816 metais. Hegelis visai 
kitaip supranta logiką, negu buvo įprasta. Jo logikoje liečiami 
daugiausia klausimai tie patys, kaip ir Wolffo ontologijoje. Logika ir 
metafizika pas Hegelį glaudžiai susijusi. 

Hegelio raštų tarpe veikalas Wissenschaft der Logik užima 
pagrindinę, kaip ir centrinę vietą. Tame veikale randame giliausių jo 

protavimų, nors Phaenomenologie des Geistes daugiau pasižymi 
minčių kūrybiniu polėkiu, o vėlesni jo raštai, kaip antai 
Rechtsphilosophie ir Geschichtsphilosophie, didesnį darė įspūdį ir daugiau 
turėjo įtakos. Kantas buvo žiūrėjęs į logiką kaip į mokslą, kuris 
esą Aristotelio tobulai buvo sudarytas ir nereikalingas reformos; 
Hegeliui betgi atrodė, kad logika reikalinga visame perdirbimo, nes, 
girdi, dviejų tūkstančių metų galvojimo eiga gali duoti dabar aukštesnį 
supratimą apie mintį ir jos esmę, negu Aristotelio laikais. 

VII. 1816 metais Hegeliui pavyko vėl sugrįžti į universitetinį darbą. 
Jis buvo pakviestas į Heidelbergo universitetą. Su džiaugsmu jis 
pakvietimą priėmė, nes, kaip jis draugams sakydavo, universiteto pro- 
fesoriaus vieta duodanti daugiausia galimumo rūpintis filosofijos įtaka 
visuomenėje, duodanti progos susitikti, asmeniškai bendrauti su kitais 
filosofijos reikalais susirūpinančiais ir iš čia gauti akstino sėkmingesnei 
ir didesnei filosofinei kūrybai. 

Heidelberge Hegelis jau pasireiškė kaip subrendęs filosofas 
dėstytojas, kuris turi jau ant rimtų, iš gilumos varytų studijų pagrin- 
do sudarytą sistemą. Jis čia įsigijo pirmąsias savo filosofijos šalininkų 
eiles. Tarp jų buvo ir kurį laiką čia gyvenęs garsus prancūzų filosofas 
Victor Cousin. 

Paskaitas, kaip ir seniau Jenoje, Hegelis skaitė iš įvairių filosofijos 
disciplinų. Bet jis labai rūpinosi visa sujungti į vieną iš vidaus suderintą 
sistemą. Atskiros filosofinės disciplinos — tai tik idėjos ypatybės ir ap- 
sisprendimai. Tik užbaigtoje filosofinėje sistemoje gali pasireikšti tiesa 
tokia, kokia ji yra iš tikrųjų. Tiesa — tai visuma. Tiesa — tai sistema. 
Nė joks filosofas iki Hegelio tokios nepaprastos vertės sistemai nebuvo 
niekados pripažinęs. 

Studentų patogumui Hegelis 1817 m. išleido veikalą Enzyklopaedie 
der philosophischen Wissenschaften im Grundrisse; čia buvo įvairios 
filosofinės disciplinos sujungtos į vieną vieningos vadovaujančios idėjos 
(absoliutaus proto gyvenimo) požiūriu suderintą sistemą. Iš kitų jo 
Heidelberge rašytų raštų pažymėtinas jo ilgas politinio turinio straipsnis 
„„Ueber die neuesten inneren Verhaeltnisse Wuerttembergs“' 1817 m. 
laikraštyje Heidelbergische Jahrbuecher der Literatur. Čia Hegelis 
stojo už visų lygybę prieš įstatymus, už teisės evoliuciją, už organišką 
valstybės sutvarkymą, už užsiėmimų pasirinkimo laisvę. Hegelis reiškė 
mintį, kad atėjo nauji laikai, kuriais valstybės uždaviniai įgyja naują 
prasmę, kad nereikia stengtis atgaivinti mirusius savo reikšme 
įstatymus, kad įstatymais galima tiktai tvarkyti, kur valstybė turi jėgos, 

reikalui esant, prievarta savo valią įvykdyti. Tame straipsnyje pilna 
istorijos filosofijos, socialinės ir politinės filosofijos neįprastų tais laikais 
protavimų ir žymu pažinimas konkrečių laiko ir vietos aplinkybių ir 
stengimasis į jas atsižvelgti. 

VIII. 1818 m. Hegeliui pavyko gauti filosofijos profesoriaus vietą 
Berlyno universitete. Čia jis, Prūsų ministerio Altensteino pakviestas, 
dėstė iki savo mirties, apie 13 metų. Jo vardas buvo jau plačiai žinomas 
ir su pagarba minimas ir valdžioje ir inteligentiškoje visuomenėje. jo 
paskaitų ateidavo klausyti ir aukštieji valdininkai, ir aukštieji karininkai, 
ir sostinės visuomenės žymenybės. Berlyne Hegelis susyk laimėjo ne 
tik daug klausytojų, bet ir tikrų savo filosofijos šalininkų. Čia tuojau 
užsimezgė Hegelio filosofinės mokyklos pradžia. 

Hegelis su didelio atsakingumo sąmone žiūrėjo čia į savo, kaip 
filosofijos profesoriaus ir filosofijos mokslo skelbėjo, uždavinius. 
Berlyno universitetą jis laikė pačiu svarbiausiu mokslo šviesos centru 
visame pasaulyje. Čia gi, manė Hegelis, visų mokslų, viso auklėjimo 
ir lavinimo vadovaujančiame centre, turi būti skelbiama aukščiausia 
tiesa, vienintelė, visa apimanti tiesa, kurią reiškia filosofija. ,„Mums, 
— sako savo įžanginėje kalboje 1818.X.22, — yra patikėtas tos šventos 
šviesos saugojimas ir mūsų yra pašaukimas ja rūpintis, ja didžiuotis 
ir stengtis, kad tai, kas yra žmogui aukščiausia, būtent savo esmės savi- 
sąmonė, neužgestų ir nežūtų““. Jis kviečia jaunimą į bendradarbius 
pabrėždamas, kokią didelę vertę gyvenimui turi filosofija. „Kiek 
gyvenime yra tiesos, didingumo, dieviškumo, — sušunka Hegelis, — 
visa tai yra per idėją; o filosofijos tikslas yra tą idėją suprasti tikroje 
jos išvaizdoje ir visuotinume!““ 

Hegelis Berlyne nebuvo užsidaręs tik universitetinio darbo 
rėmuose. Jis buvo keletą metų nariu Brandenburgo provincijos 
egzaminų komisijos, jis interesavosi visuomenės gyvenimu, menu ir 
teatru. Poilsiui jis kelis kartus leidosi į ilgesnes keliones. Jis važinėjo, 
lankydamas savo draugus, į Olandiją (1822 m.), Austriją (1824 m.), 
Prancūziją (1827 m.), į Karlsbadą ir į Weimarą (1829) pas Goethę; pas 
Goethę jis buvo atsilankęs ir grįždamas iš Paryžiaus 1827 m. 
Aplankytuose kraštuose, kaip matyti iš jo laiškų, jis domėjosi ir gėrėjosi 
gamtos ir meno grožybėmis. 

Naujų veikalų rašymo atžvilgiu Hegelis Berlyne nebuvo toks pro- 
duktyvus, kaip būtų buvę galima tikėtis, sprendžiant iš jo darbo sąlygų 
ir rašymo vaisingumo, kurį jis buvo parodęs Niurnberge ir Heidelberge. 
Jis Berlyne savo mintis plėtojo ypač paskaitose. Jis rūpinosi naujomis 

laidomis savo filosofinės enciklopedijos (1827 m., 1830 m.), rūpinosi 
paruošimu naujų laidų fenomenologijos ir logikos. Betgi ir Berlyne jis 
išleido 1820 m. didelį naują veikalą, būtent Grundlinien der Philosophie 
des Rechts, kuris labiausiai išgarsino jo vardą ir pritraukė į jo filosofinę 
orientaciją daugiausia šalininkų. Šitas veikalas — tai subrendęs vaisius 
Hegelio politinių, valstybės mokslo ir teisės filosofijos studijų, kurios 
ji domino nuo pat jaunatvės. 

1822 metais Hegelis parašė ilgoką prakalbą į savo buvusio 
Heidelbergo klausytojo Hinricho knygą Die Religion im inneren 
Verhaeltnisse zur Wissenschaft. 

Čia jis kalba apie prieštaravimą tarp tikėjimo ir proto. Jis peikia 
tokias tikėjimo ir proto sutaikinimo pastangas, kai tikėjimo ir proto 
pažinimui atimamas objektyvus pagrindas, kai iš vienos pusės tikėjimas 
suvedamas į tuščią subjektyvaus įsitikinimo lukštą, o proto pažinimas 
pasibaigia reiškiniuose ir jausmuose ir neturi priėjimo prie tikros tiesos. 

Hegelis, tarp kitko, aiškiai čia puola Schleiermacherį, pagal kurį 
religija turi pagrindą absoliutaus paklusnumo jausme. Hegelis sako: 
„Jeigu svarbiausią žmogaus esmės ypatybę sudaro jausmas, tai tada 
žmogus yra sulygintas su gyvuliu, nes gyvuliui yra charakteringa tai, 
kas sudaro jo paskyrimą, turėti jausme ir atitinkamai jausmui reikšti 
savo gyvenimą. Jei religija remiasi tik jausmu, tai ji nėra kas kita, kaip 
tik priklausomumo jausmas, tai tada šuo būtų geriausias krikščionis, 
nes jis tokį jausmą stipriausiai turi ir pareiškia. Šuo turi jausmą ir 
išsigelbėjimo, kai jam pavyksta, sugraužus kokį kaulą, numalšinti savo 
alkį“. 

Hegeliui jausmas yra grynai subjektyvus dalykas, kuriuo, anot jo, 
negali remtis religija. Hegelis tuo pareiškimu tačiau nenori teigti, kad 
religija neturėtų reikštis ir jausmuose. Jis nori tik pabrėžti, kad Dievas, 
tiesa ir pareiga yra pirmasis dalykas. Ir tik kai Dievas, tiesa ir pareiga 
pasidaro sielos turiniu, tada tas turinys perima širdį ir jausmus. Tokiu 
būdu jausmas čia yra antrinis dalykas. 

Hegelis čia kritikuoja riboto proto filosofiją (kokia yra Kanto) ir 
jausmo teologiją, kurios pasaulėžiūroje nėra tikro galimumo at- 
sipalaiduoti nuo subjektyvizmo nesąmonių. 

Hegelis nori visuotinį religijos ir filosofijos reikalą atremti į 
„„substancinį, objektyvų tiesos turinį''. Hegelis jau nuo pat jaunystės 
savo religijos ir teologijos svarstymuose stengėsi tokiu būdu sujungti 
religiją su filosofija. “ 

Hegelio filosofinėms pažiūroms platintis daug pagaliau yra padėjęs 

nuo 1827 m. pradėjęs eiti jo draugų pastangomis įsteigtas rimtas 
mokslinis žurnalas Jahrbuecher fuer wissenschaftliche Kritik. Čia 
Hegelio šalininkai sprendė įvairius klausimus jo filosofijos šviesoje; ir 
jis pats čia yra davęs visą eilę įvairių veikalų recenzijų. 

Nuo 1829 iki 1830 m. Hegelis buvo Berlyno universiteto rektorium. 
Kaip rektorius, jis yra pasakęs lotyniškai tris reikšmingas prakalbas. 

Paskutinis didesnis Hegelio raštas buvo politinio turinio Ueber die 
englische Reformbill, kuris dėl cenzūros kliūčių galėjo būti tik dalimi 
išspausdintas 1831 m. laikraštyje Allgemeine preussische Staatszeitung. Čia 
jis pasireiškia ir kaip politikas filosofas, ir kaip atsižvelgiąs į konkrečias 
Anglijos gyvenimo sąlygas. Jis akcentuoja organiškos valstybės 
supratimo principą, pagal kurį negalima į piliečius žiūrėti kaip į kokius 
mechaniškus lygius vienetus, bet reikia atsižvelgti į esamus luomus 
ir klases. Jis nesutinka su anglų konservatoriais, kurie jokių gilesnių 
reformų nepripažįsta. Hegelis pabrėžia, kad reikia siekti pažangos, ne 
tik su pagalba privačių dorovinėmis priemonėmis veikiančių organi- 
zacijų, bet ir keičant iš pagrindų viešąsias institucijas. Jis pataria 
saugotis ,,prancūziškų abstrakcijų“ apie visuotinę, lygią balsavimo 
teisę, bet atsižvelgti į gyvuosius Didžiosios Britanijos santvarkos prin- 
cipus ir į konkrečią visuomenės padėtį. 

IX. Nuo 1830 m. rudens Hegelis pradėjo sirginėti. Sveikatai 
silpnėjant, jį ir jo draugus ėmė baimė dėl įsigalinčios choleros epidemi- 
jos. Bet iki 1831 m. vėlybo rudens dar jis nemaža dirbo, ruošdamas 
naują savo logikos laidą. Lapkričio 10 ir 11 dieną skaitė dar paskaitas; 
klausytojams jis atrodė pilnas gyvybės ir sveikas. Bet lapkričio 13 d. 
ji suėmė staiga cholera, ir rytojaus dieną, lapkričio 14, didysis Berlyno 
profesorius filosofas mirė. 

Lapkričio 16 d. buvo iškilmingos jo laidotuvės. Berlyno universiteto 
rektorius Marheineke ir kiti, atsisveikindami su velioniu, iškilmingai 
tikrino, kad Hegelio nemirtingoji dvasia gyvens ir gyvens jo veikaluose, 
jo mokiniuose ir gausinguose gerbėjuose, kad visų čia pašaukimas esąs 
saugoti, skelbti jo mokslą ir stiprinti jo įtaką. Kiti kalbėtojai dejavo, kad 
„„vokiečių mokslui, kurį jis prie žiburio, naktimis budėdamas, sukūrė“", 
padaryta neužtaisoma spraga, kad Berlyno universitetui išplėštas pats 
kertinis akmuo, kad nebus kam taip atstovauti visumai, kaip jis 
atstovavo, kad, mirus Hegeliui, nematyti, kas kitas pajėgtų išgelbėti 
mokslą nuo anarchijos, kas sugebėtų įsigyti tokią nepaprastą daugybę 
iš visų patyrimo mokslų sričių žinių ir kartu jas suderinti ir sujungti 
giliausio, visa apimančio vieningo mintijimo šviesoje. 

X. Hegelis paliko daug rankraščių: tai jo rašytos paskaitos ir įvairiais 
klausimais pastabos, įvairūs užrašai. Jo draugai ir gerbėjai tuojau po 
jo mirties ėmė tvarkyti jo raštų pilną laidą. 

Nuo 1832 iki 1887 metų yra išėjus serija Hegelio veikalų 19 tomų. 
Ji vadinasi: G. W. Fr. Hegels Werke, Vollst. Ausgabe durch einen 
Verein von Freunden des Verewigten, 19 Baende, Berlin, 1832-1887. 

Dabar mes turime Hegelio veikalų G. Lassono (Leipcige nuo 1905 
m. pradėta leisti) laidą, suplanuotą 24 tomams, ir H. Glocknero 22 t. 
(leidžiama Stuttgarte). (...) 


2. Svarbesnieji Hegelio filosofijos punktai. 


I. Kai kalbama apie Hegelio filosofiją, tai bent kiek su filosofijos 
istorija susipažinusiam ateina tuojau į galvą mintis apie Hegelio 
absoliutų idealizmą. 

Svarbu tad tinkamai suprasti, ką reiškia Hegeliui idealizmas, kurį 
jis pripažįsta, kuo skiriasi jo idealizmas nuo įvairių kitokių idealizmo 
rūšių, ką būtent reiškia jo absoliutus idealizmas. 

1. Hegelis atmeta visokį gnoseologinį idealizmą, kuris veda prie 
ontologijos, metafizikos paneigimo, kuris nieko neįstengia pasiekti už 
individualios sąmonės ribų arba kuris pripažįsta tik kažkokią abstrakčią 
visuotinę loginę sąmonę, tik kažkokį abstraktų loginį aš, ant kurio 
pagrindo stovint nėra net prasmės kalbėti apie tikrą priėjimą prie bet 
kokios realybės. 

Bet koks filosofijoj išėjimas iš izoliuotų, abstrakčių punktų Hegeliui 
yra nepriimtinas dalykas. Pagal jį, tiesa yra konkreti. Kai viskas yra 
sąryšyje, kai viskas yra santykiuose, tai pasirinkimas išėjimo punktu, 
observacijos punktu kokios nors dalies, kokių nors sąmonės elementų 
arba kokios vienos tik sąmonės atžvilgio Hegeliui atrodo klaidingas 
dalykas. Tiesa gali būti, anot Hegelio, surasta, tik iš visumos požiūrio 
į visa ką žiūrint, visa ką svarstant. 

2. Hegeliui atrodo klaidingos tokios filosofijos srovės, kuriose 
griežtai skiriamas subjektas nuo objekto, mintis nuo realybės, kuriose 
pripažįstamas tikru tik fenomenų pažinimas, o ne daiktų savyje, ir 
kuriose pripažįstamas tik realybės paviršiaus pažinimas, o ne jos pačios. 

Hegelis mano, kad jei nuo amžių nebūtų subjektas vienybėje su 
objektu, tai mes iš subjekto negalėtume niekados ir rasti kelio, rasti 
priėjimo prie objekto. Jei mes betgi turime supratimą apie subjektą ir 

objektą, tai galima tik dėl to, kad nuo amžių jie buvo neatskiriamai 
susiję. Tik proto atotraukos pagalba mes refleksijoj galime izoliuoti 
subjektą nuo objekto, bet konkrečioje realybėje tokio izoliavimo būti 
negali. Užtai tenka žiūrėti tik kaip į abstraktų, kaip į nerealų galvojimą, 
jei kas gnoseologijoje išeina iš subjekto ir ieško abstrakcijos izoliuotame 
subjekte motyvų, pagrindų, su kurių pagalba galima būtų sužinoti ką 
nors realaus apie objektą. 

Solipsizmas, reliatyvizmas, gnoseologinis subjektyvizmas — tai vis 
su realybe nesiskaitančios abstrakcijos sudaryti klaidingi filosofiniai 
nusistatymai. : 

Mintis irgi negali būti niekados tikrai atskirta nuo realybės. Min- 
tis, be vienybės su realybe, neturėtų visai prasmės. Užtai Hegeliui 
atrodė visai nerimta kelti klausimą, kaip iš minties galima rasti kelią 
į realybę, arba kad ir į realybės esmę. Jo manymu, mintis nuo amžių 
yra griežtai susijusi su visa realybe, taigi ir su realybės esme ir prasme. 

Hegeliui atrodė klaidinga norėti patikrinti pažinimo galių vertę, 
nepažinus realybės, kurią pažinimo galios veikdamos mums pristato. 
Jis sako, kad norėti taip pažinimo galias tyrinėti, kaip darė Kantas, tai 
reiškia norėti mokytis plaukti, neturint reikalo su vandeniu, atotrauką 
darant nuo vandens. 

Hegelis laiko klaidingu dalyku kalbėti apie fenomenus, paneigiant 
daiktų, kaip jie yra savyje, pažinimą. Atskyrimas fenomenų nuo daiktų 
Hegeliui atrodė nerealios abstrakcijos išdava. Jeigu daiktas mums 
pasireiškia, tai jis negali neapsireikšti. Kalbėti apie daiktų pasireiškimus 
arba fenomenus, kurie nebūtų daiktų fenomenai, su kuriais ir per 
kuriuos daiktai visiškai nebūtų pažinti, yra aiški nesąmonė. 

3. Hegelis nepripažįsta egzistavime atskyrimo, esmės skirtingumo 
tarp ribotų esybių ir absoliučios esybės, kurią jis paprastai vadina 
absoliučia dvasia, absoliučiu protu. 

Matomojo pasaulio daiktai visi yra tarp savęs sąryšyje ir be galo 
dauginguose santykiuose. Egzistuoja ne atskiri daiktai, bet tik visuma, 
o tai visumai visa kas priklauso. Kaip tą visumą suprasti, geriau per- 
manysime, įsižiūrėję į žmogų, į jo santykius su kitais daiktais, su 
visuma. 

Kai mūsų protas save pažįsta, turi supratimą apie savo ribas ir žino, 
kas yra neribotumas, tai tuo pačiu parodo, kad protas savo esmėje nėra 
ribotas, kad jis ribas peržengia, nes turėti supratimą apie ribas, tai 
reiškia turėti žinių, kad yra šis tas už tų ribų; juo labiau, kad mūsų 
protas turi supratimą apie neribotumą, apie begalinybę. Kas galvoja 

apie begalinybę, kas ją supranta, turi patsai būti begalinis. Taigi, pagal 
Hegelį, tokiu būdu mūsų prote reiškiasi begalinybės gyvenimas. 

Protas visur yra toks pats ir tas pats. Žmonių protas ir absoliutus 
protas yra tos pačios prigimties. Ne be reikalo, mano Hegelis, 
krikščionių religijoj žmonės yra vadinami Dievo vaikais, nes žmonės 
ir Dievas yra tos pačios dieviško proto prigimties. 

Visi daiktai drauge su žmonėmis yra tarp savęs sąryšyje, santy- 
kiuose. Daugybė tų santykių jau mokama formuluoti protu dėsnių for- 
ma. Pasaulio įvykių eigos dėsningumas rodo, kad juose tokiu būdu 
reiškiasi protingumo požymiai, kitaip sakant, kad juose, jų esmėje yra 
protas, veikia protas. 

Protas žmoguje ir protas daiktuose yra tos pačios prigimties pro- 
tas. Dėl to žmogaus protas gali pažinti tikslingą, protingą pasaulio 
tvarką, nes tai nėra jam neprieinama, nėra svetima. 

Protas žmonėse ir protas daiktuose — tai galų gale tas pats protas, 
tas absoliutus protas, kurio gyvenimo visi daiktai ir žmonės yra 
pasireiškimai, jo gyvenimo evoliucijos etapai, jo gyvenimo konkrečios 
formos. 

Atskiri daiktai tad neturi skirtingo egzistavimo nuo absoliutaus pro- 
to. Jie yra tik absoliučios dvasios gyvenimo momentai. 

Tik abstrakcijoje daiktus galima izoliuoti, bet konkrečiai jie savo 
esmėje yra ne kas kita, kaip įžiūrėtos absoliučios dvasios gyvenimo 
konkretizuotos dalelės, neatmezgamai realybėje surištos su kitomis 
dalelėmis, su visu absoliutu. 

4. Absoliutas — tai yra tikra vienybė subjektyvumo ir objektyvumo, 
kaip ir visa ką, kas tik yra, vienijanti sintezė, vienijanti sistema. 

Protas siekia visa ką pažinti. Visa ko pažinimas tvarkingai, tikslin- 
gai sutvarkytas ir suderintas gali būti tik sistemoje. Taigi absoliutus 
protas tikriausiai savo galioje pasireiškia sistemoje. 

Kadangi Hegeliui tiesa galutinai reiškiasi visumoje, o visuma tvar- 
kingai, tikslingai išreiškiama tik sistemoje, užtai tiesa galutinai reiškiasi 
filosofijos sistemoje. 

Sistema nėra intuicijos sudaroma, bet protavimu. Sistema negali 
būti pradžioje filosofijos darbo sudaryta, bet gali būti tik visos filosofinio 
protavimo eilės rezultatas. Tiesa tad, pagal Hegelį, galutinai negali būti 
betarpiško įžiūrėjimo, dalykas. 

5. Galvojimo kategorijos, pagal Hegelį, yra ir daiktų reiškimosi bei 
jų santykių kategorijos. Dėl to, pagal jį, pažinimas išreiškia daiktus, 
nes ir žmogaus pažinimas ir daiktų reiškimasis galų gale yra absoliučios 

dvasios gyvenimo pasireiškimai. Taigi subjekte ir objekte turinčios 
pagrindą kategorijos yra galų gale absoliuto kategorijos. 

6. Hegelis atmeta Spinozos begalinę substanciją, kurios tik vienas 
iš begalinės daugybės atributų yra dvasinis egzistavimo būdas; Spinoza 
lygiomis su dvasia laiko ir materiją absoliuto atributu. Hegelis absoliutą 
laiko savo esmėje ne materija, bet dvasia, protu, begalinio gyvenimo 
subjektu. 

Absoliutas nėra, pagal Hegelį, koks tik mūsų galvojimo objektas, 
bet absoliutas yra, giliau dalykus aptariant, per mus, mumyse galvo- 
jantis subjektas. Taigi apie egzistavimą, kuris yra viso ko pagrinde, mes 
iš tikrųjų turime kalbėti ne trečiame asmenyje, bet pirmame (absoliutus 
aš). Žmonių savisąmonėje, kaip ir žybtelėjimų formoje, reiškiasi 
absoliutaus subjekto gyvenimas. 

7. Taigi Hegelio idealizmas yra savotiškos rūšies. 

a) Iš vienos pusės, Hegelis atmeta visokį neokantiškos ir pozityvis- 
tiškos sensualistiškos rūšies gnoseologinį idealizmą, agnosticizmą (kuris 
nieko nesiima spręsti apie tai, kas pojūčių patyrimui yra neprieinama), 
individualistinį subjektyvizmą, visokį reliatyvizmą, visokį iš abstrakčios 
sąmonės išeinantį imanentizmą. Taip pat Hegelis kalba apie realybės, 
apie daiktų esmės pažinimą, net apie absoliuto esmės pažinimą. Tarp 
subjekto ir objekto, tarp minties ir realybės nėra jam jokių nepereinamų 
bedugnių: visa tai yra susiję, yra vienybėje. 

b) Bet, iš kitos pusės, Hegelio gnoseologinę poziciją negalima 
vadinti paprastu realizmu. 

Visa ką pažįsta, pagal Hegelį, galų gale visa ko pagrinde egzistuojąs 
absoliutus protas. Tam pagrindiniam visokio pažinimo subjektui visi 
pažinimo objektai yra imanentūs, yra jo gyvenimo sudaryti. 

Išorinio pasaulio daiktai ir žmonės neturi savo skirtingo 
egzistavimo, nes, pagal Hegelį, jie yra tik absoliutaus gyvenimo 
momentai. Tik abstrakčiai, izoliuotai svarstant atskirus daiktus, galima 
kalbėti apie jų skirtingumą, išeinant iš kokių tik dalinių požiūrių; tai 
bus tik abstrakčių idėjų tartum realių dalykų prisistatymas, bet pati 
realybė yra ne kas kita, kaip absoliutaus gyvenimo visuma. 

Nepripažinimas tad daiktų ir žmonių savito realaus egzistavimo 
atitolina Hegelį nuo paprasto realizmo, kuris pripažįsta ir žmonių ir 
daiktų skirtingą nuo Dievo egzistavimą. 

Išorinis pasaulis, pagal Hegelį, tai paties absoliuto gyvenimo etapas. 

c) Hegelis proto gyvenimo svarbiausia išraiška laiko sąvoką arba 
idėją. Kadangi protas yra konkretus dalykas, tai ir jį, jei taip pasakysim, 

santraukoje išreiškianti sąvoka arba idėja, pagal Hegelį, yra konkreti, 
reali. Taigi, iš vienos pusės, visos realybės pagrindas yra absoliutus 
protas arba absoliuti idėja, iš kitos pusės Hegelio akcentuojama, kad tas 
visa apimantis ir visa išreiškiantis protas yra konkretus, yra konkreti 
absoliuti sąvoka, konkreti absoliuti idėja. 

Iš čia ypač Hegelio filosofija ir yra vadinama absoliutaus idealiz- 
mo filosofija. 

II. Hegelio absoliutaus proto idealizmas neretai vadinamas 
panlogizmu. Bet dažnai dėl to pavadinimo yra nesusipratimų, nes daug 
kas neįsisąmonina, kad Hegelio logika, apie kurią jis plačiai kalba 
dideliame veikale Wissenschft der Logik, nėra formali logika, bet 
pirmučiausia ontologija, metafizika. 

Žiūrėjimas tad iš punkto tokios logikos (būtent ontologijos) į realybę 
ir tokios logikos (ontologijos) dėsnius laikyti realybės dėsniais negali 
reikšti realybės pavertimo į logines abstrakcijas. 

Ir toji aplinkybė, kad Hegelis absoliutaus proto tobuliausia išraiška 
laiko absoliučią sąvoką arba absoliučią idėją, negali duoti pagrindo 
Hegelį vadinti panlogistu formalios logikos prasme. Mat Hegelio 
pripažįstama realybės pagrinde esanti absoliuti idėja yra ne abstrakti, 
bet konkreti, tą patį reiškianti, ką ir absoliučios dvasios gyvenimas. 

III. Hegelio negalima vadinti ir universaliniu racionalistu tąja 
prasme, kuria tas žodis paprastai yra imamas psichologijoje ir 
gnoseologijoje. 

1. Protas (ratio), kurio atžvilgiu galutinai žiūrima į realybę, nėra 
tik koks ribotas žmogaus protas, bet dieviškasis, absoliutus. Hegelio 
garsus posakis „„kas protinga yra realu, ir kas realu yra protinga“ reikia 
suprasti iš dieviškojo proto, dieviškojo pažinimo požiūrio. 

Kadangi žmoguje dieviškasis gyvenimas pilnai nepasireiškia, užtai 
atskiras žmogus negali pajėgti savo protu visa kiaurai visame 
permanyti. 

2. Hegelis skiria abstraktų protą (Verstand) nuo spekuliatyvaus proto 
(Vernunft). 

Kai žiūrima iš kokio izoliuotai nuo visumos paimto punkto ar iš 
atskiro žmogaus sąmonės, ar iš kokios abstrakčiai imamos visuotinės 
sąmonės, sąmonės apskritai punkto, tai, pagal Hegelį, išeina, kad tada 
žiūrima tik su abstraktaus proto pagalba. 

Abstraktus protas tikros tiesos nesuvokia, tik įsipainioja į įvairius 
prieštaravimus. 

Tik spekuliatyvus protas, kuris žiūri iš visumos punkto, taigi iš 

dieviškojo (absoliutaus) proto punkto, gali tikrą tiesą pažinti ir 
galutinėje visumos sintezėje suderinti visus abstraktų protą kamavusius 
prieštaravimus. 

Hegelis prikiša, kad Dekartas, Spinoza, Leibnizas, Kantas yra išėję 
savo filosofijoj iš abstraktaus proto požiūrių ir dėl to jų sistemose nėra 
tikro priėjimo prie realybės, o yra pagrindinių nesuderintų ir 
nesuderinamų prieštaravimų. Iš Dekarto imanentinio Cogito nėra jokio 
tikro priėjimo prie išorinės realybės pripažinimo; nėra taip pat pas 
Dekartą logiško suderinimo tarp kriterijų aiškumo ir įsakmumo ir Dievo 
tiesos meilės. Pas Spinozą nėra logiško suderinimo tarp begalinės 
substancijos ir jos tarp savęs prieštaraujančių atributų. Pas Leibnizą 
aiškiai nesuderinta nepriklausomai savyje egzistuojančių monadų 
hipotezė su nuo amžių nustatyta tarp jų harmonija. Pas Kantą esminis 
atskyrimas fenomenų nuo noumenų, išėjimas iš abstraktaus aš veda 
prie aiškių prieštaravimų: taikymo ir netaikymo kategorijų prie pačios 
realybės. Kantas, būtent kai kalba apie juslino patyrimo atsiradimą, 
tai tada pripažįsta, kad daiktai veikia jutimo galias, o kai kalba apie 
kategorijų objektyvų reikšmingumą, tai tada nepripažįsta, kad jos 
(kategorijos) galiotų pačių realių daiktų srityje. 

Hegelis apskritai vadina esančia abstraktaus požiūrio "kiekvieną 
filosofijos sistemą, kuri pripažįsta išorinio pasaulio daiktų ir žmonių 
skirtingą nuo absoliuto egzistavimą. Išeinant iš to požiūrio, sąvokos 
turi tada tik formalios logikos nurodomą reikšmę. 

Tik paneigus tą skirtingą daiktų nuo absoliuto egzistavimą, galima 
tikrai iš vieningos visumos į viską žiūrėti, kitaip sakant, galima tada 
ne abstrakčiu, bet spekuliatyviu protu realybę pažinti ir ją išreikšti. 

Kai spekuliatyvus protas realybę pažįsta, tai jis ją reiškia ne 
abstrakčiomis, bet konkrečiomis sąvokomis, konkrečiomis idėjomis. 

3. Hegelį galima vadinti racionalistu ta prasme, kad jis nepripažįsta 
pojūčių patyrimui tikros realios reikšmės, nepripažįsta būtent jam 
priėjimo prie tikros realybės. 

Pagal Hegelį, pojūčių patyrimas — tai tik neesminis lukštas, 
kuriame glūdi konkreti idėja. Pojūčių patyrimas, pagal Hegelį, — tai 
žemiausias laiptas, kopiant prie tikros realybės pažinimo ir išreiškimo. 
Tų laiptų yra ištisa eilė taip, kad žemiausias pojūčių patyrimas su 
realybe patsai nesusisiekia ir jos neišreiškia. 

Hegelis pripažįsta, kad tenka išeiti iš patyrimo, norint eiti iš 
nemokslinio pažinimo į mokslinį. Bet čia patyrimą jis ima daug pla- 
tesne prasme negu Kantas. Jis patyrimo terminu supranta visą 

nemoksliniame pažinime pasireiškiantį turinį: jutimus, mintis, jausmus. 
Hegelis apskritai laiko patyrimą vienu iš netobulų absoliuto gyvenimo 
evoliucijos momentų. 

4. Hegelio filosofiją galima vadinti iš vienos pusės sąvokinių realiz- 
mu (Begriffsrealismus) dėl to, kad jis realybę laiko konkrečia absoliučia 
sąvoka, o iš kitos pusės — nominalizmu dėl to, kad jis nepripažįsta 
realybę išreiškiančios prasmės kalbėjimui apie atskirų daiktų 
egzistavimą, apie atskirus daiktus, kaip apie kokias substancijas. 

5. Hegelį galima vadinti racionalistu, apibūdinant jo pažiūras į 
krikščionių religiją. Jis nepripažįsta tikros antgamtinės srities elementų 
tikėjime (nei tikra prasme antgamtinio Apreiškimo, nei tikrų prana- 
šysčių, nei tikrų stebuklų). Religija, pagal Hegelį, — tai netobula 
vaizduotės forma bandymas išreikšti tai, ką, pilnai atitinkant tiesą, gali 
išreikšti tik absoliučios dvasios filosofija. 

IV. Vienas iš svarbesniųjų Hegelio, kaip ir kiekvienos filosofinės 
sistemos, punktų yra jo pažiūra į visuotinių sąvokų prigimtį ir vertę realybės 
išreiškimo atžvilgiu. 

1. Pagal Hegelį, egzistuoja tik tai, kas visuotina. 

Atskiri pasaulio daiktai, kaip jau minėjau, Hegeliui neturi savo, 
skirtingo nuo absoliuto egzistavimo, jie yra tik momentai absoliučios 
dvasios, absoliutaus proto gyvenime. 

Ir žmonės, pagal jį, neegzistuoja savitu, savarankišku gyvenimu. 
Ir žmonės yra irgi tik absoliutaus proto pasireiškimai. 

Tai, kas egzistuoja, ir, pagal Hegelį, turi būti konkreti esybė. Taigi 
ir egzistuojanti visuotinybė, Hegelio supratimu, yra konkreti esybė, 
savyje apimanti ir vienetus, ir skirtingumus, ir visus bet kokios rūšies 
konkretumus. Tas egzistuojantis visuotinumas tad jokiu būdu nėra for- 
malios logikos abstraktas. 

Toji egzistuojanti visuotinybė yra prieinama tik spekuliatyvaus pro- 
to pažinimui, tai yra tokiam pažinimui, kurs į visa žvelgia iš visumos 
požiūrio, kitaip sakant, iš visuotinio proto požiūrio. 

2. Galvojantis aš, pagal Hegelį, nėra individualus žmogus ir ne 
individualiu protu jis galvoja. 

Mat galvojimo tikslas yra išreikšti tiesą, kuri visuotinai yra 
privaloma. Visuotinę tiesą gali tik visuotinis protas sužinoti ir išreikšti. 
Tiesa negali nebūti visuotinai privaloma; ji negali būti vienam tiesa, 
kitam klaida. Tad pažinimas, kurio tikslas yra prieiti visuotinę tiesą, 
kuris tad savo rezultate išsilieja visuotinumo forma, turi būti visuotinio 
proto dalykas, per kurį reiškia savo gyvenimą visuotinis arba absoliutus 

aš, kitaip sakant, absoliuti dvasia. 

Protas, pagal Hegelį, yra tik vienas, nes ir proto dėsniai yra visų 
pažinimui tie patys ir proto darbo tikslas yra vienas — visuotinė 
pilnutinė tiesa. 

Ir daiktų esmėje reiškiasi to paties vieno proto dėsningumas, nes 
tos pačios proto nustatomos visuotinės kategorijos tinka visų daiktų 
pažinimui. Taigi visų daiktų esmėje reiškiasi tas pats protas, kaip ir 
mumyse, ir dėl to mes galime daiktus pažinti. 

3. Daiktai atrodo atskiri, pavieniniai, turintieji savo atskirą 
egzistavimą tiktai tuomet, kai į juos žiūrime iš kokio dalinio punkto, 
kitaip sakant, iš abstraktaus proto, o ne iš visuotinės tiesos, ne iš 
visumos punkto. 

Toks žiūrėjimas iš dalinio punkto yra paviršutinis, nekritiškas 
žiūrėjimas. Toks žiūrėjimas yra tada, kada dar neįsigilinta į mūsų pačių 
esmę ir į daiktų esmę, kai dar neįsigilinama į pažinimą, neįsigalvojama 
apie proto pažinimo prigimtį ir tikslą. 

4. Tokiu tik paviršutiniu žiūrėjimu tiesa, pagal Hegelį, nesu- 
vokiama, nes tiesa liečia visumą, yra tik visumos išreiškimas, yra tik 
visuma (Das Wahre ist das Ganze), o visumai pažinti ir išreikšti reikia 
ištisos eilės protavimų. 

Tiesa tad, pagal Hegelį, negali būti nesąmoningai pažinta ir negali 
būti betarpiško pažinimo išdava. Tik visa ko sintezėje, susistemintoje 
pažinimų eilėje gali tiesa pasireikšti. Tiesa yra sistemoje; tiesa yra 
sistema. 

Tad ir iš čia išeina, kad individualinis pažinimas, kaip tokis, ir kad 
individualių dalykų, kaip tokių, pažinimas nėra tiesos pažinimas, nėra 
tikrai protingas pažinimas. 

5. Toji visuotinė tiesa, toji visuma nėra individualaus pažinimo 
padaras, Visuotinė tiesa tik visuotinio proto pažinimo yra išraiška. Ir 
vadinamojo individo žmogaus pažinime, kai siekiama tiesos, iš tikrųjų 
veikia visuotinis aš, visuotinis protas. 

Pažinimo tad subjektas yra visuotinis, kitaip sakant, absoliutus sub- 
jektas. Ir tikru pažinimo objektu, išreiškiančiu tikrą realybę, irgi yra 
ne kas kita, kaip tas pats absoliutus subjektas, kuris sudaro visos 
realybės esmę. Taigi pažįstantis pažinime galų gale save patį pažįsta. 
Mat visos realybės esmę sudaro absoliutaus proto gyvenimo pasi- 
reiškimai. To proto gyvenimui, pagal Hegelį, nėra nieko 
transcendentiško, nėra nieko už jo ribų, tad ir negali būti pažinimo 
objektu, kas nejeitų į absoliutaus proto gyvenimo sritį. Siekiantis tiesos 

pažinimas yra tad absoliučios dvasios savęs sąmonės reiškimas. 

6. Visuotinė tiesa išreiškia vieninteliai tikrai egzistuojančią visuotinę 
realybę, kuria yra absoliučios dvasios gyvenimas. Tik tai, kas konkretu, 
gali egzistuoti. Taigi ir sąvoka, idėja, tikrai išreiškianti visuotinę tiesą 
arba tikrąją realybę, turi būti konkreti, o ne kokia abstrakti 
nominalistiškos formalios logikos prasme. 

Hegelis labai akcentuoja tą tiesą išreiškiančios sąvokos arba idėjos 
konkretumą, nes, pagal jį, visoki svarstymai iš individualios, kaip 
tokios, sąmonės punkto ir apie individualiai egzistuojančius daiktus 
(kurių tokio egzistavimo Hegelis nepripažįsta) yra abstraktūs 
nominalistiškos formalios logikos prasme, kitaip sakant, jie (tie 
svarstymai) nepasiekia jokios tikros realybės ir jos neišreiškia. 

7. Galvoti, pagal Hegelį, reiškia ką nors pažinti visuotinumo forma. 

Apie save galvoti reiškia, pagal Hegelį, žinotis apie save, kaip apie 
visuotinybę, kitaip sakant, žinotis apie save, kaip visuotinio proto savy- 
je gyvybės reiškimąsi. 

Taigi visuotinės pažinimo formos yra natūralios tiesos pažinimo 
formos, kitaip sakant, realybės išreiškimo formos. 

Kadangi egzistuoja konkreti visuotinė realybė, tad visai natūralu 
pripažinimas ir konkrečių visuotinių sąvokų, kaip tos realybės 
išreiškimų. 

8. Toji visuotinė konkreti sąvoka nėra spręsmo subjekto atributas, 
predikatas. Kai Kantui tikras mokslinis spręsmas yra tada, kai spręsmo 
predikatas yra šiuo tuo skirtingas nuo sakinio subjekto, tai Hegelio 
visuotinė konkreti sąvoka negali būti tokio spręsmo nei daliniu elemen- 
tu, nei tiesiogine išdava. Kadangi visuotinė realybė yra viena, tai 
tikrame galvojime apie realybę turi ji būti išreikšta pagaliau viena 
visuotine konkrečia sąvoka. Kantiškas mokslinis spręsmas tos 
visuotinės realybės tinkamai išreikšti negali. 

V. Realybė Hegeliui nėra tai, kas tik savyje egzistuoja, bet kas ir savo 
žinojimu savo egzistavimą perima, permano. Tai reiškia svarbus Hegelio 
filosofijoj dažnai sutinkamas terminas ,„An-und-fuer-sich Sein"". 

Sakyti apie egzistuojančią realybę, kad ji yra tik savyje, tai būtų 
netikras, klaidingas apie realybę pasakymas. Savyje galėtų egzistuoti 
akmens, medžiai, gyvuliai, bet, pagal Hegelį, visi tie dalykai yra tik 
absoliuto proto gyvenimo pasireiškimų evoliucijoj momentai, kurie 
neturi jokio savyje savito egzistavimo. 

Tikrai egzistuojanti realybė turi savęs sąmonę; yra tad ji ne tik savy- 
je, bet ir sau (fuer sich), yra apie save žinanti, į save žinojimu at- 

sikreipusi. Formaliai savęs pažinimas reiškiasi tik savisąmonę turinčiose 
esybėse. Bet toji antai žmonių savisąmonė nereiškia, kad žmonės, kaip 
tokie, turėtų tą ,„An-und-fuer-sich Sein'', bet tik juose, jų savęs sąmonėj, 
kaip proto veikimą reiškiančiuose, blykčioja visuotinės realybės, 
visuotinio proto savisąmonės reiškimasis. 

Kadangi savęs sąmonė reiškiasi kaip pažinimas apie aš, kaip galvo- 
jimas pirmame asmenyje (aš turiu sąmonę savęs, aš galvoju, aš pažįstu 
tiesą ir aš žinausi, kad ją pažįstu), tai ir iš čia suprantama, kad visuotinė 
realybė ta pirmojo asmens forma egzistuoja. Žinoma, visuotinio proto 
savisąmonė neturi šalia savęs nei egzistuojančių tu, jūs, nei 
egzistuojančių jis, jie, tie, šitie, anie, šis tas, kažkas. Taigi tiksliau yra 
vadinti visuotinę realybę ne egzistuojančiu visuotiniu aš, bet visumą 
savo gyvenimo evoliucijoje išreiškiančia dvasia arba, trumpai kalbant, 
absoliučia dvasia. Taip paprastai Hegelis ir vadina. 

Pasaulis, pasaulyje vykstantieji dalykai, procesai, žmonių 
gyvenimo procesai — tai vis dalykai, kurie yra ne kas kita, kaip tik 
absoliučios dvasios arba dievybės gyvenimo realizavimosi 
pasireiškimai. 

VI. Hegelio filosofijos pagrinduose yra ir teologijos mintis. Visa, 
ką pažįstame, reiškiasi savo linkimais, savo siekimais plėtotis, kilti 
aukštyn, iš žemesnių reiškimosi formų išsilukštenti į tobulesnes. 

Palyginant žmones su kitais daiktais, reikia laikyti Žmones 
tobulesniais absoliučios dvasios gyvenime evoliucijos etapais, negu 
kitus matomojo pasaulio daiktus. Kadangi daiktai turi tendencijų į 
tobulėjimą ir kadangi tos pačios visuotinės realybės gyvenimo 
pasireiškimuose žmonės yra užėmę aukštesnius tobulėjimo laiptus, tai 
tokiu būdu daiktų išgales kaip ir papildo žmogaus gyvenimo aukštesni 
pasireiškimai. ' 

Iš čia galima į žmogų žiūrėti, kaip į kosmoso dalį, o į visą kosmosą, 
kaip į absoliuto gyvenimo momento etapus ir eiles. Šituo tad atžvilgiu 
ir žmogaus pažinimas įgyja kosminę prasmę ir vertę. 

Ir kitu atžvilgiu Hegelio filosofijoje yra ryški žmogaus pažinimo 
kosminė prasmė. Mat kai nėra atskyrimo minties nuo realybės, kai min- 
ties dėsniai yra realybės dėsniai, tai mintijimo formos yra kosmoso 
reiškimosi formos, mintijimo kategorijos yra kosmoso kategorijos, min- 
ties evoliucija — tai kosmoso evoliucija, nes tai visa yra pagaliau 
evoliucija absoliučios dvasios gyvenimo evoliucijų etapų eilėse. 

VII. Ryšium su tiesos supratimu Hegelis atmeta izoliuotus, atomis- 
tinius abstrakčius išėjimo filosofijoj punktus. Hegelis stoja už tai, kad reikia 

visus duomenis turėti dėmesyje, norint filosofijoj prieiti tiesą. 

Hegelis atmeta prileidimo nedarymo (der Voraussetzungslosigkeit) 
prietarą. Hegeliui atrodo neįmanoma, kad, norint prieiti prie realybės 
pažinimo, būtų šiaip jau nuo viso ko atotrauka daroma (abstrahuojama) 
ir paskui su refleksijos pagalba būtų užsiimama tikrenybių kūryba. 
Norint refleksijoj nesielgti savavališkai, norint elgtis kritiškai, reikia, 
pagal Hegelį, stengtis kaip tik turėti proto akivaizdoje kokiu nors būdu 
visus duomenis, stengtis visa suponuoti, kaip svarstymų medžiagą. 

1. Tiesa yra visumos išreiškimas. Das Wahre ist das Ganze. Protas 
turi galios visa ką turėti dėmesyje ir visa ką stengtis pažinti. Protas yra 
visa ko esmėje. Taigi kai žiūrima į visa ką iš proto punkto, tai tokiu 
būdu stovima ant universalaus ir kartu ant konkretaus pagrindo, ir tai 
ant tokio pagrindo, kuris pats save gali peršviesti, kritiškai į save at- 
ką žiūrėti iš proto pozicijų. 

Įsigilindamas į tai, kas yra proto tikslas (kad tai yra visuotinė tiesa), 
kokia yra proto prigimtis (kad kaip viena yra tiesa, kaip vieni yra 
visiems proto dėsniai, taip yra ir vienas protas), ir suprasdamas nepa- 
kankamumą visokių abstrakčių, dalinių matymo punktų, norint 
prieštaravimų išvengti, filosofuojantis subjektas iš populiaraus 
priešmokslinio galvojimo pagaliau prieina prie savęs sąmonės, kad jame 
filosofuoja pati absoliuti visuotinė dvasia, absoliutus visuotinis 
protas“. 

2. Visų sąvokų esmėje, visų minčių dėmesio centre yra esybės 
supratimas, esybės, būties sąvoka. Kai žiūrima tad į visa ką iš esybės, 
iš būties punkto, tai tokiu būdu apimama visa, kas yra ir kas gali būti. 
Tai yra taip pat visuotinė ir kartu reali pozicija, iš kurios galima apžvelgti 
visą realybę. 

Ir Hegelis gerai supranta šitos pozicijos pagrindinę reikšmę. Jis ja 
pasinaudojo savo veikale Die Wissenschaft der Logik ir savotiškai ją 
sujungė su visuotinio proto pozicija. 

Mat Hegelis, analizuodamas būties sąvoką, randa, kad jos turiny- 
je yra tuštuma, panašiai kaip ir nebūties sąvokoje. Galvojimas apie būtį, 
kai būtis neturi jokio turinio, yra galvojimas apie patį save, yra 
atsigręžimas į save, į protą. 


4. Kaip, kuriais etapais filosofuojantis subjektas prieina prie tos absoliutaus proto 
savęs sąmonės, Hegelis plačiai dėsto savo veikale Phaenomenologie des Geistes. Tai pir- 
moji, įvedamoji Hegelio filosofijos dalis. 

Kai visų daiktų ir jų ypatybių pagrinde yra būtis, kurią daiktai ir 
ypatybės apsprendžia, tai, kadangi galvojimas apie būtį yra galvojimas 
apie protą, tokiu būdu galvojimas apie daiktus ir jų ypatybes, kaip apie 
būties apsprendimus, yra galvojimas apie proto apsprendimus, apie 
proto gyvenimo pasireiškimus. 

Kadangi būtis yra visuotinė sąvoka, tai žinoma, kad čia kalbama 
ne apie individualinio, bet apie visuotinio proto gyvenimą. 

3. Kai jau turima supratimą apie visa ko pagrinde esantį visuotinio 
proto gyvenimą, tai tada ir į bet kokį siauresnį matymo punktą reikia 
žiūrėti, kaip į netobulą, praeinantį etapą visuotinio proto savisąmonės 
evoliucijoj. Šitokį tad supratimą jau turint, galima rasti, anot Hegelio, 
iš bet kokio požiūrio kelią į jo filosofijos sistemą. Tai turėdamas galvo- 
je, Hegelis žiūri į kiekvieną filosofijos istorijoje pasireiškusią ir į jo laikais 
buvusią tokią ar kitokią filosofijos linkmę, srovę ir sistemą kaip į 
netobulą, trūkumų, klaidų turintį etapą siekime tikros, pilnos filosofinės 
tiesos, kuri yra galutinai pasireiškusi jo filosofijos sistemoje. 

VIII. Hegelio filosofijos sistemoje pagrindinės reikšmės turi tapsmas, 
visuotinė prieštaravimo rolė ir dialektinis metodas. Tai dalykai, kurie Hegelio 
filosofijoje yra iš esmės tarp savęs susiję. 

1. Hegelio visuotinė realybė yra begalinėje evoliucijoje, yra 
begaliniame tapsme. Begalinis absoliučios dvasios turiningumas 
atsiskleidžia be galo turiningame ir be galo įvairiame jo gyvenimo 
tapsme. Absoliutus protas nuolat reiškia savo gyvybę, nuolat vykdo 
savo begalinio turinio įsisąmoninimą ir tokiu būdu realizuoja savyje, 
kaip savo nuolat besikeičiančias būsenas, momentus viso pasaulio 
įvairų besikeičiantį gyvenimą. 

Hegelio realybė nėra statiška, bet visame dinamiška; ji yra 
gyvenimas, gyvas, judantis priešingybių kompleksas; ji yra niekad 
nenustovinti priešingybių sintezė. 

2. Norint to gyvenimo srityje susivokti, tenka suprasti, jog; čia vieš- 
patauja prieštaravimas ta prasme, kad kiekvienas kokios nors ypatybės 
nurodymas turi reikšmės ir prasmės tik ryšium su priešinga ypatybe. 

Hegelis net teigia, kad priešingos ypatybės, priešingi dalykai yra skir- 
tingi, bet drauge ir identiški. A yra skirtinga nuo ne A. Bet A yra drauge 
ir ne A, tačiau tik iš atžvilgio į santykius A ir ne A su absoliutu. Mat 
ta pati absoliuti dvasia reiškiasi ir dalyke, kurį vadiname A, ir jam 
priešingame dalyke, kurį vadiname ne A; žinoma, absoliučios dvasios 
gyvenimas dalyke A ir dalyke ne A reiškiasi įvairiais skirtingais 
atžvilgiais, įvairiomis, skirtingomis formomis. 

3. Svarstymas tezės ir antitezės, kaip skirtingų ir drauge identiškų 
absoliuto gyvenimo sintezėje, vadinasi pas Hegelį dialektiniu. 

Dialektinis svarstymo būdas arba dialektinis metodas Hegelio 
priešpastatomas abstrakčiam, kur pažinimą imama kaip kokį negyvą 
dalyką, imama tad statiškai arba abstrakčiai. Abstrakčiai žiūrima į 
daiktus, kai į juos žiūrima be santykio su absoliučios dvasios gyvenimu. 

4. Pagal Hegelį, kiekvienas daikto, minties, kalbos apsprendimas 
įgyja prasmės tik drauge su jam priešingu, kuris jį paneigia, bet drauge 
yra ir jam identiškas. Antai būtis apskritai ir nebūtis apskritai yra skir- 
tingi dalykai, bet drauge pasirodo ir identiški; mat būtis neturi jokio 
pozityvaus turino, taip pat ir nebūtis. Kiekvienos gi apibrėžtos sąvokos 
pagrinde yra būties sąvoka, kuriai priešpastatoma ir su kuria drauge 
identifikuojama nebūties savoka; koks santykis tarp būties ir nebūties 
apskritai, toks pat santykis yra ir tarp apibrėžtos būties ir tarp jos 
neigimo (apibrėžtos nebūties). Neigimas čia Hegelio paprastai imamas 
kitiškumo prasme. Pavyzdžiui, daiktui A priešpastatomas daiktas ne 
A, reiškia kitas. Ir A ir ne A yra vienas kitam priešingi, kitaip sakant, 
kitiški, bet drauge ir identiški, kaip įvairiais, kitiškais atžvilgiais 
išreiškiantieji tos pačios absoliučios dvasios gyvenimo momentus. 

5. Tokiu būdu dialektinis svarstymo būdas turi visur prasmės, kai 
žiūrime į atskirus dalykus iš atžvilgio į realizuojantį juos savyje 
absoliučios dvasios gyvenimą. Dialektinis svarstymo būdas turi galios, 
kai žiūrime į absoliučios dvasios tėkmės vidų, į tos tėkmės momentus. 

Bet dialektinis metodas negali apsieti be spekuliatyvaus metodo pa- 
galbos. Būtent visur čia reikalinga pagaliau suprasti, kad yra viena, nors 
ir begalinio turinio dvasia, kad vienas jos yra absoliutus gyvenimas ar- 
ba, tiksliau sakant, vienas nuolatinis absoliutaus gyvenimo tapsmas. 

6. Hegelio absoliutas savyje yra uždaras. Šalia jo nėra jokios 
realybės, kuriai jis galėtų būti priešpastatytas. Visa realybė yra tik jame, 
jo gyvenimo tėkmės momentuose. Prieštaravimas tad turi vietos tik 
tos tėkmės momentų santykiuose tarp savęs. Dialektinis metodas, 
priešpastatąs ir drauge identifikuojąs dalykus, turi pritaikymo tik tos 
tėkmės momentų santykiuose tarp savęs ir su absoliučios dvasios (kaip 
tos pačios) visuotiniu gyvenimu. 

Taigi prieštaravimas, pagal Hegelį, nėra aukščiausias realybės 
išreiškimo požiūris. Aukščiau už prieštaravimus yra juos savo 
gyvenime kuriantis ir sintetizuojantis absoliutus protas. 

Aukščiau už dialektinį metodą, kuris nustato santykius tarp 
visumos dalių, tarp savęs ir iš atžvilgio į visumą, stovi spekuliatyvus 

svarstymas, kuris įžiūri, kad visuotinis absoliutus protas yra vienas ir 
tas pats begalinio turtingumo savo gyvenimo tėkmėje. 

7. Negalima tad be atodairų sakyti, kad Hegelis visame absoliučiai 
mato tik prieštaravimą. Reikia gerai įsidėmėti skirtumą, kurį Hegelis 
nustato tarp abstraktaus, dialektinio ir spekuliatyvaus svarstymo būdų 
arba metodų. 

IX. Svarbus Hegelio filosofijos punktas apie absoliučios dvasios 
gyvenime pasireiškiantį pastovų trijų fazių evoliucijos ritmą. 

Trijų fazių evoliucijos ritmas liečia ir visoje samplatoje absoliuto 
gyvenimą ir įvairius jo pasireiškimus. Tezė, antitezė ir sintezė; teigimas, 
neigimas ir neigimo paneigimas sintezėje teigimo ir neigimo. Šitokia 
triadine forma Hegelis savo dialektiniu metodu dėsto pagrindinių logi- 
kos (iš tikrųjų ontologijos) sąvokų mokslą, svarsto materialinio pasau- 
lio sudėtį, žmogaus sielos gyvenimo reiškinius, teisinio, dorovinio, 
visuomeninio, politinio ir istorinio gyvenimo elementus. Tuo pačiu 
metodu jis charakterizuoja meno, religijos ir filosofijos atžvilgiuose viso- 
je samplatoje absoliuto gyvenimą. 

1. Panteizuojančių mistikų dėstymuose dieviškasis vienis, save 
nužemindamas, dėl kitų meilės išsiblaško juslinio, išorinio pasaulio 
daiktų daugumoje — taip jų aiškinamas matomojo pasaulio atsiradimas 
iš pirmykščio absoliutaus vienio. Bet pasaulyje, nuo absoliuto 
nutolusiame, vis tik reiškiasi ilgesys ir siekimas sugrįžti į absoliuto 
gyvenimo vienybę — taip jų aiškinamas pasaulio išsigelbėjimas 
(išganymas). 

Hegelio filosofinė sąmonė iš pat jaunatvės buvo pripildyta 
savotiškai, racionalistiškai ir simboliškai aiškinamų evangelijos minčių, 
ir bendrais bruožais jis žiūrėjo į absoliutą panašiai, kaip anie mistikai. 
Absoliutas, iš pradžių esąs savyje, ima reikštis pasaulio daiktais, jų 
ypatybių ir jų santykių formomis, ir dėka jų esmėje glūdinčiai 
dieviškumo tendencijai grįžta į absoliučią tiesą, turiningai, suderintai 
išreiškiančią absoliučios filosofijos sistemą. 

Įsidėmėtina čia, kad Hegelis laiko absoliuto reiškimąsi pasaulyje, 
žmonijoj ir jos istorijoj duodant absoliučios dvasios gyvenimui 
galimumą pilnumoje pasireikšti. Atrodo, kad Hegelio absoliutas, kaip 
tikrai pilnavertis, kaip absoliuti pilna tiesa, pasireiškia tik rezultate savo 
gyvenimo evoliucijos. Žinoma, tą rezultatą, būtent paskutinę absoliuto 
evoliucijos stadiją, kuri pasireiškė susidarius Hegelio absoliutistinei 
filosofijai, nereikia čia imti skyrium nuo kitų evoliucijos etapų, bet visa 
drauge, vienoje samplatoje. 

2. Absoliuto gyvenimo evoliucijos triadinis ritmas reiškiasi visuose 
pasaulio dalykuose, nes jų pagrinde yra to paties absoliuto alsavimas. 

Filosofijos sistemą sudaro pirmučiausia plati pagrindinė triada: a) 
būtis?, reiškianti loginių (ontologinių) suvokiamų ypatybių 
kompleksą, kurį turi kiekvienas daiktas savyje; b) gamta yra realybės 
pasireiškimas mechaninėje, fizinėje ir organinėje srityje; c) dvasia — 
tos realybės interiorizacija (savęs persišvietimas savisąmonės galia). 

Kiekviena iš tos pagrindinės triados vėl reiškiasi triadinių fazių rit- 
mu. Būties srityje antai yra skiriama būtis savyje, būtis sau arba būties 
pasireiškimas, kuris vadinasi esmė ir būtis savyje ir sau, arba sugrįžtanti 
į save, kuri vadinasi sąvoka“. Gamtoje yra skiriama gamta savyje, ar- 
ba mechanikos dėsnių visuma; gamta sau, arba jos reiškimasis fizinėse 
bei cheminėse jėgose; gamta savyje ir sau — gyvas organizmas. Dvasia 
irgi reiškiasi trejopa faze: subjektyvi dvasia (arba dvasia savyje) — 
psichologinių fenomenų pagrindas; dvasia sau, arba objektyvi dvasia, 
kurios pasireiškimais yra teisės, dorovės ir socialinio (plačia prasme 
tą žodį imant) gyvenimo dalykai; dvasia savyje ir sau, arba absoliuti 
dvasia — meno, religijos ir filosofijos reiškinių subjektas. 

3. Kiekviena čia tik ką minėtų triadų fazė vėl pasirodo susidedanti 
iš trejopos fazės, ir taip pat toliau. 

Principe, atrodo, galėtų ir turėtų visas realybės pasireiškimas iki 
pačių mažiausių detalių triadine forma būti išreikštas. Mat kai visose 
ir detaliausiose triadose ir jų fazėse reiškiasi to paties absoliuto 
gyvenimas, tai kai pats absoliutas yra triadinės rūšies gyvenimas, tai 
toji jo triadinė ypatybė turi ir visur triadiškai pasireikšti. 

4. Triadinė realybės ir jos pasireiškimų prigimtis duoda aiškiai 
suprasti dialektinio ir spekuliatyvaus čia metodo rolę. 

Pačios realybės evoliucijoje reiškiasi dialektinis veržimasis iš teigimo 
prie neigimo ir prie to neigimo paneigimo aukštesnėje sintezėje, kurioje 
pirmasis teigimas ir neigimas pasirodo esą priešingi ir kartu identiški, 
kaip tos pačios aukštesnės sintezės momentai. 

Prie vis tobulesnių realybės pasireiškimų vedanti triadų evoliucija 
yra suprantama savo prasmėje ir atskirų fazių vertėje tik ryšium su viso 


5. Būtis čia reiškia absoliutų vienį prieš jo ėmimąsi reikštis išorėn. 

6. Būtis savyje (an sich), daiktas savyje, dvasia savyje, kai tie dalykai imami be 
atsižvelgimo į jų pasireiškimus. 

Būtis sau (fuer sick), daiktas sau, dvasia sau, kai tie dalykai imami jų pasireiškimuose. 

Būtis savyje ir sau (an und fuer sich), daiktas savyje ir sau, dvasia savyje ir sau, kai 
būtis, daiktas, dvasia imami visos savo realybės samplatoje. 

absoliuto gyvenimo siekimu pilniausio savo gyvenimo turinio pažinimo 
ir protu jo išreiškimo. Tai mums duoda suprasti spekuliatyvus metodas, 
kuris į visa pagaliau žvelgia iš tikros, pilnutinės tiesos, iš absoliuto 
gyvenimo visumos požiūrio. 

X. Iš centrinių Hegelio filosofijos punktų tenka apskritai paminėti 
esmės ir realumo supratimą. 

1. Pagal Hegelį, esmė yra būties identiškumo su savim pažinimas. 
Esmė skiriasi nuo būties tik tuo identiškumo santykio pripažinimu, 
nežiūrint būties kokybinių ir kiekybinių diferenciacijų. 

Antras dalykas, kurį reikia įsidėmėti Hegelio moksle apie esmę, 
yra tas, kad, pagal Hegelį, daikto esmė ir jos pasireiškimas yra tas pats. 
Hegelis stengiasi paaiškinti tai pavyzdžiu. Žmogus antai toks yra savo 
viduje, koks jis reiškiasi išorėn savo veiksmais; mat jeigu žmogus būtų 
dorovingas tik intencijoje ir jausmuose ir jeigu jo išorinė elgsena būtų 
kitokia, tai tada ir jo vidus ir jo išorė neturėtų dorovingumo. 

Hegelis tad atmeta pažiūrą, kad esmė yra daikto vidujiškumas. 
Hegelis sako, kad realybės pasireiškimas yra pati realybė, kad esmė 
yra ta pati realybėje ir jos pasireiškime, kad negalima atskirti daikto 
esmės nuo jo pasireiškimo. Hegelis laikosi pažiūros, kad daikto vidaus 
ir jo pasireiškimo, jo išorinumo turinys yra identiškas. 

Tas turinio identiškumas ir sudaro dalyko realumą. 

2. Esmė, pagal Hegelį, yra substancija, kuri yra ne kas kita, kaip 
visuma jai priklausančių akcidensų, kurių turinys yra jos pasireiškimas. 

Atsimenant, kad daikto esmės turinys yra tas pats, kaip ir jo išorinių 
pasireiškimų, kad išoriniai pasireiškimai reiškia egzistavimą, yra tada 
suprantama, kad tokiu būdu iš daikto esmės nustatymo galima tiesiog 
suprasti ir išvesti daikto egzistavimą, kitaip sakant, kad pas Hegelį 
tiesiog yra perėjimas iš galimybių srities į egzistuojančios realybės sritį, 
kad tos sritys galų gale yra savo pagrinde identiškos. 

3. Iš čia suprantama, kad Hegelis, nustatęs idėjos turinį, tuo pačiu 
mano turįs pagrindo kalbėti apie jos egzistavimą, apie jos konkretumą. 
Jis idėją pagaliau supranta kaip vienybę idealumo ir realumo, ribotumo 
ir neribotumo, kaip galimybę, kuri savyje turi realumą, kaip būtį, kurios 
prigimtis negali būti kitaip suprantama kaip egzistuojanti. 

4. Iš Hegelio mokslo apie esmę išeina, kad absoliuto gyvenimas 
savo turiniu yra identiškas išorinio ir dvasinio pasaulio pasireiškimų 
visumai. Iš čia taip pat seka, kad reliatyvių dalykų visuma savo turiniu 
yra identiška absoliuto gyvenimo turiniui. 

5. Iš čia tik ką minėto pas Hegelį identifikavimo substancijos su 

jos akcidensų visuma paaiškėja prasmė jo pažiūros apie tai, kad sub- 
jektas yra identiškas jo predikatų (atributų) visumai. 

6. Tokiu būdu subjektas turi visus savo apsprendimus, visus savo 
predikatus, visus savo atributus, visas savo ypatybes nepriklausomai 
nuo bet kokio atskirai nuo subjekto egzistuojančio objekto. Kitaip 
sakant, pagal Hegelį, ir visai nėra reikalo pripažinti tokį objektą. 
Pripažinti kažkokį nepriklausomai nuo pažįstančio subjekto egzis- 
tuojantį daiktą savyje (objektą savyje), kaip yra daręs Kantas, Hegeliui 
atrodo tikra nesąmonė. 

Objektas Hegeliui turi savo egzistavimą iš subjekto arba, kitaip 
sakant, subjekte, nes objektas yra subjekto pasireiškimas. 

7. Hegeliui pati mintis yra objektas, pažinimo dalykas, pažintas 
daiktas. Taigi ir iš čia išeina, kad objekto egzistavimas yra tik minti- 
jimo srityje, minties egzistavimo apimtyje. 

Pagal Aristotelį antai daiktą, objektą pažįstame su pagalba min- 
ties turinio. O pagal Hegelį, pažįstame daiktą kaip minties turinį. 

8. Iš čia pagaliau paaiškėja prasmė Hegelio pasakymo, kad pasaulio 
daiktai neturi savyje jėgos pasipriešinti drąsiam subjekto veržimuisi 
juos pažinti, nes pagaliau daiktai yra ne kas kita, kaip subjekto 
pasireiškimai, o ne kokia jam svetima, nuo jo nepriklausoma realybė. 

Visame tad, pagal Hegelį, ką subjektas tik pažįsta, pagaliau pažįsta 
patį save. 

XI. Hegelis aiškiai stovi už metafiziką. Filosofija be metafizikos, 
kaip jis energingai išsireiškia, būtų tas pats, kaip bažnyčia be 
Švenčiausiojo. 

Metafizika jam yra ne tik viena iš filosofijos sistemos dalių, bet visa 
sistema, visos filosofijos dalys, visas mokslas, visas gyvenimas atrodo tik kaip 
ir metafizikos pavaizdavimo sritys. 

1. Nemetafiziniai svarstymai Hegeliui atrodo kaip žemesnės vertės 
svarstymai, kuriems neprieinama tikra, pilna tiesa. Nemetafiziniai 
svarstymai — tai svarstymai, išeinant tik iš dalinių punktų. Tiesa gi 
yra visuma, tik iš visumos punkto pasiekiama. 

Tik metafizikos šviesoje įgyja, pagal Hegelį, visų mokslų tyrinėjimai 
tikrą prasmę ir reikšmę. Visuose mokslų dalykuose reiškiasi, pagal jį, 
triadinis absoliuto gyvenimo evoliucijos ritmas, norint tad jų prigimtį 
pažinti, reikalinga iš šito požiūrio į juos žvelgti. 

2. Filosofija, pagal Hegelį, turi duoti ne tik galutinį išaiškinimą to, 
kas daliniais požiūriais svarstoma įvairiuose specialiuose moksluose, 
bet ir turi duoti supratimą apie nemokslinį ir priešmokslinį pažinimą, 

nurodant jo vietą ir prasmę absoliučios dvasios gyvenimo evoliucijos 
stadijose. 

3. Metafizikos šviesoje, pagal Hegelį, įgyja tikrą prasmę ir valia bei 
jausmai, ir juslinės galios, ir visi žmogaus reikalai, ir apskritai visas 
žmogaus ir žmonijos gyvenimas. 

Hegelio tad filosofijoj nėra jokios bedugnės tarp teoretinės ir 
praktinės filosofijos. 

Kai kurie labai svarbūs Hegelio filosofijos punktai įgyja tikrą 
aiškumą tiktai tada, kai sugretiname vadinamosios teoretinės filosofi- 
jos problemas su vadinamosios praktinės filosofijos svarstymais. 

Antai pažiūrėkime, kaip Hegelis išsprendžia individualumo santykį 
su universalumu. Šitas klausimas yra labai svarbus ir vadinamosios 
teoretinės filosofijos dalims. 

a) Hegelis, kritikuodamas Kantą, stengiasi įrodyti, kad dorovė be 
socialinio pagrindo nėra įmanoma. 

Jis nurodo, kad yra vidinis prieštaravimas tarp atsitiktinių sąlygų, 
kuriose tenka valiai veikime reikštis, ir tarp universalios pareigos, kurią 
ji nori realizuoti; geriausios intencijos negali praktikoje turėti tinkamų 
vaisių. Pagal Hegelį, dorovingumas, kuris nesireiškia veiksmais, nėra 
tikras dorovingumas, kaip jau esame tai nurodę, aiškindami Hegelio 
mokslą apie esmę. 

Be to, Hegelis pastebi, kad individualinė sąžinė negali atskiru at- 
sitikimu pati nusistatyti, kas ir kur yra jos dorovinė pareiga. Ji turi to 
ieškoti aukštesnėje instancijoje, būtent socialinėje arba, aiškiai sakant, 
priimtose universaliose ir konkrečiose elgimosi taisyklėse visuomenėje, 
kurios ji yra dalis. Tad be sąryšio su visuomene asmuo negalėtų 
pasireikšti aukščiausia, taigi tikra, būtent dorovine verte. 

Visuomenės gi gyvenimo aukščiausia reiškimosi forma yra valstybė. 

Taigi pagaliau tik ryšium su valstybe, kurios asmuo yra narys, yra 
galimas tikras individo vertės (būtent jo dorovinės vertės) realizavimas. 

Tokiu būdu žmogaus (kuriame individualumas tobuliausiai pasi- 
reiškia) santykyje su universalumu, kurį reprezentuoja valstybė, anot 
Hegelio, aiškiai suprantama individualumų priklausymas universalumo 
sričiai. 

b) Iš viso Hegeliui atrodo, kad individas, imamas izoliuotai nuo 
suorganizuotos ir istoriškai egzistuojančios valstybės, yra ne kas kita, 
kaip tuščia, beprasmiška abstrakcija. 

Tad ne iš izoliuotų individų susitarimo ir jų individualių interesų, 
anot Hegelio, galėjo atsirasti valstybė ir negali tų individų susitarimu 

ir jų individualiais interesais vadovautis. 

XII. Hegelio filosofijos sistema nebuvo viena jo laikais net Vokie- 
tijoje, nekalbant jau apie kitus kraštus. Po jo mirties filosofijos istorija 
nėra sustojusi. Šiais laikais yra antai įvairių, kitokių negu Hegelio 
filosofijos srovių, turinčių daugiau ar mažiau šalininkų ir kovojančių 
dėl savo įtakos įsigalėjimo. 

Šių laikų susidomėjusiam filosofija žmogui, visai lojaliai ir bešališkai 
galvojančiam, kai tenka susidurti su įvairiomis filosofijos sistemomis 
ir srovėmis, negalima juk be niekur nieko, akių plotu imti sekti visame 
Hegeliu, iurare in verba magistri HegeV. 

Tenka tad dabar Hegelio filosofiją kritiškai palyginti su kitomis 
filosofijos sistemomis. Bet čia dabar, deja, negalima be atodairų 
pasinaudoti tuo palyginimu, kurį darė pats Hegelis, kitas iki jo buvusias 
filosofijos sistemas laikydamas tik netobulais, daug kame klaidų 
turinčiais etapais kelyje į evoliucijos ciklą, užbaigiančios jo absoliučios, 
galutinę tiesą išreiškiančios filosofijos. 

Negalima be atodairų tuo jo palyginimu naudotis, nes jo sufor- 
muluotoji į absoliutumą pretenzijų turinti filosofija yra tikrame prieštaravime 
su nuolatiniame tapsme, nuolatinėje evoliucijoje esančiu jo pripažinto 
absoliuto gyvenimu. Į Hegelio filosofiją, kaip jo proto darbo vaisių, jo 
paties filosofijos pagrindų prisilaikant, tenka žiūrėti, kaip į tuo laiku 
buvusį absoliučios dvasios gyvenime pasireiškimą, kurį, logiškai taip 
pat jo filosofijos pagrindų prisilaikant, tenka svarstyti dialektiniu 
metodu ir pagaliau jam pripažinti tik reliatyvią vertę. Bet tada, tą kertinį 
jo filosofijos akmenį pajudinus, susiūbuoja jo visa sistema. 

Yra ir daugiau jo filosofijos pagrindų centre vietų, kurias kritiškai 
pasvarsčius, irgi subraška visa jo sistema. Kaip suprasti antai jo ab- 
soliuto gyvenimo evoliuciją, kuri jį įturtina, patobulina, kai aišku, kad 
iš mažiau savaime negali atsirasti daugiau? Kaip iš esančio iš pat 
pradžių absoliutaus vienio galėjo atsirasti jo reliatyvaus charakterio 
pasireiškimų daugybė? 

Šioje vietoje, būtent Hegelio svarbesniųjų filosofijos punktų 
apžvalgos pabaigoje, aš tenkinuosi tik iškėlęs keletą fundamentalinių 
jo filosofijos sistemos vidinių trūkumų. 


Logos, 1934 m. Nr. 2, p. 129-160. 


7. Aklai tikėti mokytojo Hegelio mokslu. 


206 FILOSOFIJOS RAŠTŲ RINKTINĖ 





3. Kritikos žodis apie Hegelio filosofiją. 


Dėl Hegelio logikos bei ontologijos pažiūrų dabar tenka tarti, bent 
trumpai, tokį kritikos žodį. 

I. Formalios logikos atmetimas, logikos identifikavimas su ontologi- 
ja, savotiškas Hegelio čia reiškiamas revoliucionieriškumas, ypatingas 
jo logikos bei ontologijos dalių ir kategorijų traktavime metodas ir 
pasiekti rezultatai yra pirmiausia esminėje priklausomybėje nuo jo 
gnoseologinių nusistatymų. 

Iš to antai, kaip jis supranta visuotinių sąvokų kilmę ir reikšmę, 
jų santykį su realybe, iš to, kaip jis išsprendžia ginčą tarp empirizmo 
ir racionalizmo, tarp subjektyvizmo ir objektyvizmo, tarp idealizmo ir 
realizmo, savaime kaip išvada eina loginių dalykų su ontologiniais 
esmėje identifikavimas, dialektinio metodo savotiškas supratimas ir jo 
loginių bei ontologinių pozicijų ypatingumai. Dėl to, kai pasirodo, kad 
jo gnoseologijos centrinės pažiūros neturi tvirto pagrindo, kad jos yra 
klaidingos, tai lengvai suprantama ir jo logikos bei ontologijos 
pagrindinių nusistatymų klaidingumas. 

II. Vienas iš svarbiausių gnoseologijos ir drauge ontologijos 
klausimų yra, kaip suprasti visuotinių sąvokų vertę realybės išreiškimo 
atžvilgiu. 

Pagal Aristotelį, protas pojūčių pristatytoje medžiagoje pažįsta 
tiesioginiame pažinime daikto esmę su pagalba sąvokos arba sąvokoje 
ją (tą esmę) išreikšdamas. Pagal Hegelį, betarpiškas proto pažinimo 
objektas yra sąvoka, idėja, kuri nėra tik priemonė realybei išreikšti, kaip 
Aristoteliui, bet pati realybė, kaip ji yra savyje. 

Pagal Aristotelį, protu pažinti reiškia pirmiausia įžiūrėti daikte 
esmines ypatybes, neįžiūrint individualumų; tai vadinasi proto 
abstrakcija (atotrauka), nors tiktų daugiau tą čia proto veikimą (tą 
įžiūrėjimą) vadinti atsižvelgiant į tai, ką čia protas pozityviai daro (kad 
jis įžiūri esmines daikto ypatybes), o ne iš to, ko jis neįstengia padaryti 
(kad jis neįstengia įžiūrėti daikte individualumų). Šitokį įžiūrėjimą turėti 
nėra reikalo, kad proto akivaizdoje būtų universalus objektas; šitoje 
proto pažinimo (esminių ypatybių įžiūrėjimo) stadijoje dar ir visai nėra 
universalios sąvokos. Kad galėtų atsirasti visuotinė sąvoka, reikalinga, 
be proto tiesioginio įžiūrėjimo (abstrakcijos, atotraukos), dar kitoks pro- 
to veikimas, būtent proto refleksija. Kai protas pojūčių pristatytame 
konkrečiame daikte savo šviesoje įžiūri daikte jo esmines ypatybes ar- 
bajo esmę ir kai tokį pat įžiūrėjimo rezultatą turi ir kitame ir trečiame 

„tos rūšies daikte, tai protas refleksijos būdu suvokia, kad tokias esmines 
ypatybes, tokią pat esmę turi turėti visi tos pačios rūšies daiktai. Tokios 
tad refleksijos rezultate ir atsiranda universalios sąvokos, kurios turi 
būtiną pritaikymą visiems tos pačios rūšies individams. Taigi univer- 
salus universalios sąvokos pritaikymas visiems tos rūšies individams 
yra jau proto suvokimo dalykas, kurio, to suvokimo, juk nėra 
konkrečiame pažintame daikte; bet daiktų esmės įžiūrėjime tas 
suvokimas turi tvirtą pagrindą. 

Pagal Hegelį, proto pažinimo objektas yra proto sudarytas objektas, 
sąvoka, idėja. Objekte, sąvokoje, idėjoje, pagal jį, mes turime pačią 
realybę, kaip ji yra savyje. Hegelis mano, kad šita jo pozicija yra 
nuosekli išvada iš Kanto mokslinio pažinimo supratimo. Pažinti, pagal 
Kantą, juk reiškia sudaryti objektą ir jį pažinti. Kai Kantas kalba apie 
Ding an sich, tai išeina, kad jis žino čia, apie ką kalba, kad jis tą Ding 
an sich pažįsta, nes jei nepažintų, tai negalėtų nieko apie tai kalbėti; 
ojei protu pažįsta tą Ding an sich, tai tas Ding an sich yra proto sudarytas 
objektas, sąvoka, idėja. Tokiu būdu nėra prasmės daryti skirtumą tarp 
fenomenų ir Ding an sich. Jeigu mes, kalbėdami apie realybę, žinome, 
apie ką čia kalbame, tai išeina, kad realybė yra čia mūsų pažinimo ob- 
jektas, kitaip sakant, kad mūsų pažinimo sudarytas objektas ir realybė 
— tai visiškai tas pats dalykas. Hegelis peikia Kantą, kad jis dėl gilesnio 
pagalvojimo stokos laikė fenomeną tik kažkokiu subjektyviu dalyku, 
kuriuo tikra realybė nepasiekiama. Hegelis mano, kad jei apie ką 
kalbama, tai reiškia, kad tai yra pažinimui prieinama, kad tai yra 
pažinimo objektas, ir tai būtent pažinimo suformuotas, sudarytas ob- 
jektas, nes kitokio pažinimo objekto pagal jį ir būti negali. Galima esą 
kalbėti tik apie tai, kas yra už ribų tokio ar kitokio pažinimo, bet neturi 
prasmės kalba apie tai, kas būtų už ribų pažinimo apskritai. 

Mintis tad Hegeliui reiškia pačią realybę. Šitoks realybės aptarimas 
gali būti suprantamas, žinoma, tik ryšium su jo pažiūra, kad galvo- 
jantis aš yra iš tikrųjų absoliutus aš, absoliutus protas, absoliuti dvasia, 
kuriai galų gale priklauso visi daiktai, visi pažinimo objektai, kaip jos 
be galo turiningo gyvenimo tėkmės momentų sau pačiai atsiskleidimai. 

Palyginkime dabar Hegelio visuotinių sąvokų supratimą su 
aristoteliniu ir žiūrėkime, kieno naudai tas lyginimas išeina. Šitam 
reikalui imkime Hegelio pavyzdžius, kuriais jis savo veikale 
Phaenomenologie des Geistes iliustruoja universalumų pažinimo kilmę ir 
reikšmę, ir žiūrėkime, kaip ir dėl ko juos reikia kitaip suprasti pagal 
Aristotelio filosofiją. 

Antai, kai mes sakome, kad dabar yra naktis, kad dabar yra diena, 
tai mes suvokiame, kad ir naktyje ir dienoje reiškiasi dabartiškumo 
esmė. Kiekvienas konkretus dabar yra individualus; jis yra arba naktis 
arba diena, arba vakaras arba rytas. Tas dabar, kuris yra naktis, negali 
būti diena, ir tas dabar, kuris yra diena, negali būti naktis. Hegelis 
norėjo turimą konkretų dabar užrašyti. užlaikyti žinioje ir paskui jį iden- 
tifikuoti su kitu, vėliau pasireiškiančiu dabar, bet čia tik per apgailėtiną 
neapsižiūrėjimą — dėl kurio svarbiausiai ir susidarė savotiška Hegelio 
pažiūra į universalumus, į universalias sąvokas — jis manė turįs 
pagrindą identifikuoti tuos individualius dalykus ir jų individualumų 
atžvilgiu. Neapsižiūrėjimas Hegelio čia buvo štai koks: jis, 
įsižiūrėdamas į vieną konkretų dabar, nesąmoningai įžiūrėjo tame 
konkrečiame dabar dabartiškumo esmę atotraukoje nuo individualių 
to dabar ypatybių ir prie kitų konkrečių dabar jau taikė tik dabartiškumo 
esmę, O ne pirmiau pažintus tų dabar individualumus. Nesuprasdamas 
šito savo minties proceso ypatybių, jis iš to, kad visų konkrečių dabar 
esmę galima laikyti tokia pat, padarė klaidingą išvadą, kad visi tų dabar 
konkretumai, visi tų dabar individualumai yra savyje identiški, kad 
tokiu būdu universali dabar sąvoka išreiškia ne tik konkrečių dabar 
esmę, bet apima savyje ir jų konkretumus, jų individualumus. 

Panašiai yra Aristotelio filosofijos šviesoje su Hegelio pavyzdžiais 
šičia, šitas, aš. Taigi dėl apgailėtino neapsižiūrėjimo Hegelis susidarė 
sau klaidingą konkrečių visuotinybių, konkrečių universalių sąvokų 
teoriją. 

Supratus, kad šita teorija yra klaidinga, tuo pačiu paaiškėja 
pagrinde Hegelio filosofijos sistemos klaidingumas. Mat toji teorija yra 
esminiame sąryšyje su daugeliu pagrindinių jo: sistemos pozicijų; griu- 
vus tad tai jo teorijai, griūva ir tos jo pozicijos. Visa apimanti abso- 
liučios dvasios visuotinė konkreti realybė — tai jo klaidinga konkrečių 
universalių savokų teorijos išvada. Kaip universalios antai trikam- 
pio sąvokos turinys, pagal jį, išreiškia ne tik trikampių esmę, bet ir visus 
konkrečių trikampių individualumus, taip iš to, kad kiekvieną 
daiktą, o taip pat ir savo aš ir kiekvieną aš galima vadinti šitas, galima 
prie jų visų pritaikyti to šitas esmę ir tokiu būdu susidaryti universalią 
šito sąvoką, kuri apima savo turinyje ne tik tą šito esmę, bet ir visus 
atskirų šitas individualumus, skirtingumus ir visus konkrečius in- 
dividualius tuos šitas. Šitokiu tad klaidingu būdu Hegelis ir susidaro 
savo tos visa apimančios visuotinės konkrečios realybės sąvoką arba, 
kitaip sakant, savo absoliutaus idealizmo poziciją. 

II. Pagal Hegelį, pačioje realybėje yra prieštaravimų, kaip 
nepašalinamų jos momentų. Iš čia taip didelė jam svarba su prieš- 
taravimais turinčio reikalą dialektinio metodo. 

Hegelis mat klaidingai supranta būties ir nebūties sąvokų turinių 
santykį. Jis juos laiko esmėje identiškais. Tuo tarpu aišku, kad negali 
būti identiška būtis su savo paneigimu. Hegelis taip pat klaidingai 
mano, kad yra prieštaravimų daikte, kai jis yra vienas, o jame daug 
ypatybių; skirtingų ypatybių turįs būti skirtingas subjektas. Bet juk 
daiktas vienu atžvilgiu, būtent kaip subjektas, kuriam priklauso 
ypatybės, yra vienas, o kitu atžvilgiu gali būti vadinamas daugingu 
dėl to, kad turi daug ypatybių. Imkime, pavyzdžiui, šitą ar tą medį, 
gyvulį; šitas ar tas medis, šitas ar tas gyvulys turi daug ypatybių, bet 
tas daugelis ypatybių priklauso štai tam vienam medžiui, štai tam 
vienam gyvuliui. Kai daiktas yra skirtingas nuo kitų, tai nereiškia, kad 
jo esmėje būtų neigimas, nebūtis, kad tokiu būdu jo esmėje būtų 
prieštaravimų. Neturėjimas savyje kitų rūšių daiktų savybių nėra kaip 
kokia neigiama savybė daikto esmėje, ir dėl to negalima sakyti, kad 
daiktas kartu savyje yra ir kartu nėra. Taip pat ypatybė, kokybė yra 
savyje apspręsta, o ne tik per santyki su kitomis, ne per savo 
priešingumą kitoms yra tuo, kuo yra. 

Taigi stengimasis įrodyti, kad pačioje realybėje yra prieštaravimų, 
Hegeliui nepavyko. Dėl to neturi pagrindo ir jo dialektinis realybės 
supratimas ir tuo dialektiniu metodu operavimas, nustatant kategori- 
jas. Iš čia svarbiausiai turi kilmę ir jo stambios klaidos pažiūrose į logikos 
bei ontologijos dalis ir kategorijas. 


Logos, 1938 m., p. 82-85. 


DĖSIRĖ-JOSEPH MERCIER KAIP FILOSOFAS* 


Baisaus karo viesului ūžiant, brutalioms jėgoms besistengiant 
spręsti žmonijos likimą, tarp patrankų trenksmų ir milijonų dejavimų 
išgirdo su didžia nuostaba kultūringasis pasaulis žavėjantį nepaprastu 
moraliniu kilnumu balsą žmogaus, kurs prieš triumfuojančios 


*Paskaita skaityta Lietuvos Universitete 1926 m. kovo 19 dieną Teologijos-filosofijos 
fakulteto suruoštose Mercierui paminėti iškilmėse. 

milžiniškos materialinės jėgos atstovus sugebėjo sėkmingai kovoti savo 
galingos dvasios ginklais. Tarsi įsikūnijusi teisingumo ir teisės dvasios 
galybė, jis neapsakomos drąsos, geležinės logikos ir nepaprastai 
imponuojančio dorovinio rimtumo argumentais įnešdavo klaikaus 
sumišimo į priešininkų vadų sielas, dezorientuodavo išdidusius jų 
užsimojimus ir drįsdavo su jais elgtis, kaip su morališkai nugalėtais. 
— Tas žmogus, kuris tokiu pasielgimu taip aukštai iškėlė žmogaus var- 
do garbę, buvo neseniai, šių metų sausio 23 dieną, miręs Belgijos 
primas Malines arkivyskupas kardinolas Dėsirė-Joseph Mercier, dėl 
savo reikšmės daugelio vykusiai vadinamas Didžiojo karo metu 
okupuotos Belgijos sąžine, nevainikuotu pavergtos Belgijos karaliumi. 

(...) Merciero garbė ir po karo iki jo mirties nė kiek nesumažėjo. 
Jo kilnūs užsimojimai krikščionijos Bažnyčioms suartinti, jo karštai pasi- 
reiškęs širdies kilnumo platumas, siekiąs visą žmoniją sucementuoti 
dvasios kultūros darbams bendromis, giliausias sielos stygas judinan- 
čiomis idėjomis dar labiau padidino Merciero garbę plačiame pasauly- 
je. Taigi nenuostabu, kad jam dabar mirus, iš visų kultūringojo pasaulio 
kraštų, nuo katalikų ir ne nuo katalikų valdžios ir visuomenės atstovų 
taip gausiai plaukė į Belgiją užuojautos telegramos, kuriose buvo 
reiškiamas nepaprastai garbingo velionio nuopelnų žmonijai 
pripažinimas. 

Šiandien ir mes čia susirinkę rūpinamės sumokėti bent šiokią tokią 
dėkingumo duoklę garbingam Merciero atminimui. Gali būti, kad jo 
taip aukštai iškeltas tautų tarpusavio santykiuose teisingumo 
reikalavimas ir mums bus nemaža padėjęs atgauti žymioje mūsų tautos 
žemės dalyje laisvę ir nepriklausomybę. 

Man šiandien čia tenka kalbėti apie Merciero reikšmę kaip filosofo. 
Mat Merciero taip galinga savo vertybe pasauliui užimponavusi 
asmenybė vienu iš savo žymiausių pagrindų turėjo gilų filosofijos 
mokslą. Tai aiškiai matyti visuose jo kilnios dvasios žygiuose, kuriuos 
jis visados stengėsi pagrįsti sistemingais pagilinto ir praplėsto sveiko 
proto reikalavimais, kitaip sakant, filosofija. Belgijos okupacinės 
valdžios atstovų protavimuose jis rasdavo klaidingos filosofinės 
sistemos poveikį ir prieš ją sėkmingai taikė savo argumentų smūgius. 

Mercieras buvo giliai įsitikinęs, kad norint dvasios kilnumo 
nepaleisti į svajonių dausas ir kitiems teikti aiškių nurodymų šviesos 
ir pamatuotos orientacijos giliais tautų gyvenimo ir sugyvenimo 
klausimais, reikia būtinai įsigyti pakankamai nusimanymo filosofijos 
srity. Jo tos šviesos ir orientacijos teikimas pasižymėjo taip pilna in- 

iciatyvos, aktualumo ir kūrybiškumo dvasia, kad galima buvo jau ir 
iš to spręsti, jog tas teikimas eina ne iš eilinio filosofijos mėgėjo. Iš tikro 
Mercieras jau praėjusio šimtmečio pabaigoje buvo pagarsėjęs savo raš- 
tais, kaip rimtos tomistinės filosofinės srovės iniciatorius ir kaip nau- 
jais pagrindais filosofinio mokymo universitete genialus tvarkytojas 
būtent, kaip Aukštojo filosofijos instituto prie Liuveno universiteto įstei- 
gėjas. Apie Merciero iniciatyvos ir kūrybiškos filosofijoj dvasios 
galingumą mes galėsime tinkamai spręsti, nusižiūrėję iš vienos pusės 
įjo jaunystėje brendimo metu buvusią filosofijos būklę, o iš kitos pusės 
į užimtą Merciero filosofijoj vagą ir į atliktus jo filosofijos moksle dar- 
bus. Trumpai paminėję, kas čia būtų labiau žinotina iš jo biografijos, 
eisime, minėto metodo prisilaikydami, svarstyti Merciero reikšmės 
filosofijoj. 


Mercieras gimė Brabanto provincijos Braine-! Alleudo mieste, visai 
netoli nuo istorinės Waterloo lygumos, kur baigtas taip labai žmoniją 
sukrėtusios garsios Napoleono epopėjos paskutinis periodas. Jo 
giminės, pas kuriuos jaunutis Dėsirė dažnai lankydavosi, gyveno 
pačioje lygumoje. Jo labai įspūdingą sielą nepaprastai jaudino taip 
pagarsėjusios vietos atsiminimai ir prisidėjo jo asmenį išauklėti 
istoriniam vaidmeniui. Jo tėvas su pasižymėjimu dalyvavo 1830 metų 
kovoje dėl tėvynės laisvės. Motinos brolis buvo vienas įžymiausių 
Amerikos misionierių. Kilnumu, pasišventimu buvo perimta netur- 
tingos Mercierų šeimos atmosfera. Mirus tėvui, kai Dėsirė buvo dar 
mažametis, motina su jo seserimis turėjo daug dirbti ir su savęs 
išsižadėjimu visas pastangas dėti, kad Dėsirė galėtų išeiti mokslus. 
Dėmesingas ir kilnios dvasios Dėsirė, matydamas taip didelį dėl jo 
namiškių pasišventimą, pasiryžo būti vertas dėl jo daromų rūpesnių 
ir visu uolumu stengėsi, kiek galima, ir protą lavinti, ir valią kilnume 
auklėti. Vidurinius ir aukštesniuosius mokslus jis ėjo Malines mieste 
(Mecheln), o aukštuosius Liuveno universitete. Rinkdamasis profesiją, 
kuri jo palinkimuose ir aplinkybėse duotų daugiau progos pasišven- 
timo idėjai patarnauti, jis stojo į kunigus ir paskui buvo Malines 
dvasinės seminarijos profesorium, o 1880 m. jį išrinko Liuveno univer- 
siteto profesorium steigiamai tomistinės filosofijos katedrai. 

Tas išrinkimas turėjo lemiančios reikšmės garbingai Merciero 
filosofinei karjerai. Mercieras su nepaprastu atsakingumo jausmo 

jautrumu ir rimtumu pažiūrėjo į būsimas savo, kaip tomistinės filosofi- 
jos universitete profesoriaus pareigas. Reikia žinoti jo svarbesnes sielos 
savybes iš vienos pusės ir tomistinės filofofijos tais laikais būklę iš kitos 
pusės, kad bent kiek suprastum jo nepaprastai jautraus reagavimo prie- 
žastį, išrinkus jį universiteto profesorium. 

Drąsaus užsimojimo savo galvojimuose, plačiai atviromis akimis 
žiūrįs į šiokias ar tokias problemas, nepermaldaujamas rutinos priešas, 
iš prigimties negalįs vaidinti tik vaidmenį laudatoris temporis acti (laiko 
tikrovės garbintojo), savo visas sielos stygas tartum nustatąs pažangos 
himnui, atliekant savo pareigas jaučiąs garbingą prievolę pasistengti 
nestovėti savo kolegų užpakalyje — toks buvo Dėsirė Mercieras. 

Tuo tarpu tais laikais Tomo Akviniečio filosofijos pažiūros toli gražu 
nebuvo populiarios plačiame mokslininkų pasaulyje. Tomistinės 
filosofijos dėstymas buvo, tiesa, daug kur iš senesnių laikų užsilikęs 
kunigų seminarijose ir akademijose, bet atrodė daugiau kaip paruoši- 
mas teologijos studijoms. Sausos, dažnai epigoniškai parašytų 
vadovėlių formulės, į kurias buvo suimtos tomistinės filosofijos min- 
tys, paaiškinamos ne aktualiais pavyzdžiais, atrodė neturinčios gyvo 
ryšio su keliamomis šių laikų atskiro žmogaus sąžinės ir jaudinančiomis 
aktualiomis socialinio gyvenimo problemomis. Tomistinė filosofija, 
dėstoma tuomet paprastai be ryšio su šių dienų observacijos ir 
eksperimentiniais mokslais, atrodė, gal būti, garbinga, bet negyva, 
archeologiška senovės liekana, kuri negali turėti jokio glaudaus ryšio 
su gyvaisiais šių dienų mokslo ir kultūros pažangos interesais. 

Tais laikais plačiai dar viešpatavo šešioliktojo šimtmečio humanistų 
ir ypač aštuonioliktojo šimtmečio šviesuolių įgyvendinta legenda apie 
viduramžių retrogradiškumą, obskurantizmą, laisvės, pažangesnių 
siekimų užguitumą, minties sustingimą. Apie 1880 metus Europos 
filosofijoj vyravo dvi srovi, kuriedvi savo esminiais punktais buvo 
priešingos Tomo Akviniečio filosofijai: tai Comte'o, Taine'o, Spencerio 
pozityvizmas ir Vokietijoj šiokios ir kitokios modifikacijos kantizmas. 
Katalikų tarpe daug kur dar turėjo reikšmės tradicionalizmo, ontologiz- 
mo ir fideizmo atstovai, kurie laikė savo uždaviniu tik nurodinėti be 
ryšio su tikėjimu veikiančio proto radikalų silpnumą. Pačiame Liuveno 
universiteto Ubaghs ir Laforetas savo nerealiu ontologizmu buvo 
nekaip paruošę dirvą tomistinės filosofijos dėstymui. 

Iš čia suprantama, kad Mercierui buvo kuo susirūpinti, kuomet jis 
žiūrėjo į universiteto profesoriaus pašaukimą, kaip kultūrinės pažangos 
pionieriaus, ir kuomet jam skiriama buvo dėstyti dar toks tariamai 

sunkiai su pažangos aspiracijomis suderinamas objektas. 

Bet Mercieras buvo jau tuomet pakankamai moksliškai subrendęs 
pasiryžimui nepasiduoti nors ir moderniausiai ir pažangiausiai atrodan- 
tiems prietarams. Saugotis ypač idola fori, idola theatri, prie ko taip 
iškalbingai ragina, pats toli gražu ne visada duodamas gerą pavyzdį, 
Baconas Verulamietis, — tai juk kiekvieno rimto galvotojo uždavinys. 
Apšviestesniųjų minioms nemėgstant giliau galvoti, dažnai 
visuomenėje įsigali klaidingai suprasti šūkiai ir skambių žodžių 
nekritiška adoracija — tai idola fori. Panašiai yra ir su filosofinėmis 
pažiūromis, sistemomis — įsivyrauja tokiu būdu idola theatri. 

Waterloo ir kitų vietos reikšmingų atsiminimų atmosferoje užaugęs 
ir kritiškai žiūrėdamas į laikotarpių palyginamąją vertę, Dėsirė Mer- 
cieras turėjo gana išlavintą istorinę nuovoką. Kaip tikros pažangos 
žmogus, aukščiau pajėgdamas pakilti už savo laiko paprastų inteligentų 
susipratimo lygį, Mercieras matė, kad nei kantizmas nei pozityvizmas 
nėra suderinami su giliau suprasto modernumo dvasia. Tos srovės juk 
ir pačios jokių objektyvios vertės pažiūrų nepretenduoja turėti apie 
pozityvius kultūros tikslus, apie tikros pažangos uždavinius. Pozityviz- 
mas savo mokslo pozityvioje dalyje tenkinasi tik faktų konstatavimu 
ir dėsnių nustatymu tarp jų; ir tie dėsniai turi tikros vertės tik tiems 
faktams, iš kurių stebėjimo ir tyrimo jie išvesti; ar tie dėsniai ras ateityje 
pritaikymo, nieko tikro nuosakus pozityvistas pasakyti negali. Taip 
pat ir kantizmas, kaip logikos prieštaravimų pilna sistema, savo 
metafiziką remianti dogmatiniu moralizmu, negi gali tikti kultūrinės 
orientacijos pagrindu kritiškai į pažangą žiūrinčiam žmogui. Tradi- 
cionalizmas, ontologizmas, fideizmas nesuderinami su pozityviais 
psichologijos duomenimis ir priešinasi savo dogmatizmu kritiško pro- 
to reikalavimams. 

Mercieras, ruošdamasis teologijos studijoms, turėjo laimingos pro- 
gos susipažinti su Tomo Akviniečio filosofija. Paskui, keletą metų 
beprofesoriaudamas Malines seminarijoj, jis pats dėstė filosofiją, nors, 
tiesa, kaip paruošiamąjį teologijos supratimui kursą. Bedėstydamas 
seminarijoj filosofiją, jis gana giliai buvo pažinęs Tomo Akviniečio 
filosofines pažiūras. Tai žinodamas, jis matė, kad Tomo Akviniečio 
filosofijoj nėra tų silpnumų, kuriuos esame nurodę pozityvizme, kan- 
tizme, ontologizme, tradicionalizme ir fideizme. 

Ir ne vienu kitu atžvilgiu Mercierui patiko Tomo Akviniečio 
filosofinė sistema, kaip labai gerai galinti būti suderinta su pažangios 
ir kritiškos dvasios reikalavimais. 

Ar mes imsime proto nepriklausomumo ar kritiškumo šūkį, jeigu 
tik norėsime jų sveiką kritiškai nustatytą prasmę turėti mintyje, tai 
lengvai pastebėsime, kad iš minėtų čia filosofinių sistemų tik tomistinė 
filosofija gali sėkmingai išlaikyti egzaminą iš tų šūkių reikalavimų. Tik 
tomistinėje filosofijoje yra nustatomas realus skirtumas tarp proto ir 
kitų galių, taip kad tik čia yra pagrindo griežtai skirti proto nurodymus 
nuo fantazijų, svajonėmis ne kartą paremtų jausmų palinkimo ir valios 
nusistatymų. Tik tomistinėje filosofijoje yra galimumo išvengti sub- 
jektyviais sumetimais ir iracionalių poveikių dėka nustatytos 
pasaulėžiūros įsibrovimų, nes joks pozityvus punktas tomistinėje 
filosofijoje negali būti priimtas be kritiško patikrinimo ir logiško 
įrodymo. Tuo tarpu antai pozityvizmas ir kantizmas tartum jau a priori 
pakreiptas susigyvenimui tik su subjektyvistiniais centriniais 
pasaulėžiūros klausimų nusistatymais. Na, o subjektyvizmas su pro- 
to nepriklausomumu gali turėti tik tokį santykį, kaip ugnis su vandeniu. 

Mat jau pati prasmė žodžio ,,subjektyvizmas“' reiškia, kad 
nesiremiama grynais proto reikalavimais, kokiais yra tik objektyvūs pro- 
to nurodymai. Taip pat kritiškumo atžvilgiu tomizmo filosofinės pozici- 
jos geriau atrodo, negu čia minėtų kitų filosofinių srovių. 

Kaip silpni yra pozityvizmo pagrindai kritiškumo atžvilgiu, labai 
lengva įsitikrinti. Juk yra stačiai negalima be sau pačiam prieštaravimo 
laikyti pozityvizmą sistema, tikrai sutinkančia su tiesa, kai pozityviz- 
mo svarbiausias punktas skelbia, kad jokių tikrų tiesų pozityvistui nėra 
galima sužinoti. To punkto nuosekliai laikantis, pozityvistui negalima 
nusistatyti ir tikrų kritiškų reikalavimų, kurių turėtų laikytis kritiška 
filosofija. 

Taip pat ir (...) Kantas nėra kritiškai konfrontavęs savo pagrindinių 
pažiūrų su visuotinio skepticizmo svarbesniais argumentais. 

Tuo tarpu Tomas Akvinietis pripažįsta reikalą išbandyti pa- 
grindinius filosofijos principus visuotinio abejojimo argumentų ugnimi, 
nurodo būtiną reikalą gnoseologijoj išeiti iš pažinimo faktų kritiško 
svarstymo ir skelbia, kad nieko, kaip tikro, filosofijos srityje negalima 
laikyti, kas nėra kritiškai patikrinta ir įrodyta. 

Bet ką manyti apie tomistinės filosofijos santykius su šių laikų 
observacijos ir eksperimentiniais mokslais? Šitas klausimas labai Mer- 
cierui rūpėjo ypač konkrečiai išspręsti. Teoriškai Mercieras gerai žinojo, 
kad Tomo Akviniečio filosofijos, kaip tokios, pažiūros neturi būtino 
ryšio su viduramžių ypatingomis gamtos mokslų teorijomis, 
hipotezėmis. Tie filosofijos pagrindai nusistatyti nepriklausomai nuo 

„tų teorijų, hipotezių, remiantis kiekvienam normaliam žmogui 
prieinamais žinomais patyrimo ir galvojimo faktais. Tie faktai visada 
pasiliks toki pat faktai, nesikeisdami savo prigimtyje, besikeičiant gam- 
tos mokslų teorijoms ir hipotezėms. 

Bet filosofija turi uždavinį suvesti į vieną harmoningą sintezę kiek- 
viename laikotarpyje visų mokslų išdavas. Tos rūšies sintezė buvo 
viduramžiais, bet įvykus daug kame gamtos mokslų srityje pažangai, 
be abejo, šiais laikais tokia sintezė turi daug kame kitaip atrodyti. Mer- 
cieras matė, kad tomistinės filosofijos atstovai šito uždavinio kol kas 
plačiau nebandė išspręsti. Tuo tarpu gamtos mokslams turint tokią 
svarbą šių dienų kultūros gyvenime, o žmogaus sąmonei palinkus 
sintetinti, nepakenčiant dualizmo tarp filosofijos ir kitų mokslų, tas 
uždavinys turi būti išspręstas. Kadangi Mercieras rimtai žiūrėjo į savo 
būsimą universitete profesoriavimą, jis jokiu būdu negalėjo sutikti eiti 
tomistinės filosofijos dėstyti, neturėdamas išspręstų filosofijos ir 
eksperimentinių mokslų sintezės, bent svarbesniųjų problemų. Jeigu 
kiti tos sintezės nėra padarę, tai reikia pačiam ryžtis tai padaryti. Mer- 
cieras nebijojo sunkių pasiryžimų, ir kilnų tikslą prieš akis turėdamas, 
jis su geležine energija ir ištverme prie jo ėjo. 

Taigi išsirūpinęs ilgesniam laikui atostogų, Mercieras studijų tikslais 
atlanko Leipcigą, tąjį garsų centrą eksperimentinių mokslų, daugiau 
turinčių ryšio su filosofija. Čia daug pasinaudoja ypač iš Wundto 
tyrinėjimo ir dėstymo metodų pažinimo. Paryžiuje uoliai lanko kur- 
sus ir dirba klinikose garsaus Paryžiaus gydytojo patologo Charcot. 

Susipažinęs patsai su eksperimentiniais metodais ir atskirų mokslų 
išdavomis, Mercieras nebijo jau stoti į filosofijos dėstymo darbą. Ir 
bedėstydamas dar jis ilgą laiką stengėsi papildyti savo žinias, 
pasinaudodamas kitų fakultetų profesorių kursais ir laboratorijose jų 
duodamais nurodymais. Taip antai jis daug pasinaudoja ypač iš pa- 
garsėjusio neurologo prof. van Gehuchteno, iš chemiko Louis Henry, 
iš gilaus matematiko Paulio Mansiono, iš lingvistikos specialisto de 
Harlezo, iš biologų, zoologų, paleontologų, kaip van Benedeno ir Car- 
noy. Tas visas žinias Mercieras rūpestingai grupavo, klasifikavo 
filosofinės sintezės reikalui, filosofinėms tezėms aktualinti ir tas tezes 
surišti su paskučiausiais observacijos ir eksperimentinių mokslų 
duomenimis. 

Nenuostabu, kad į jo paskaitas (kurias jis universitete pradėjo 1882 
m.), nors jos buvo niekam kol kas neprivalomos, susigrūsdavo klausyti 
įvairių fakultetų daugybė studentų: filologai, literatai, istorikai ir gam- 

tininkai, matematikai ir medikai, technikai besiklausydami tomistinės 
filosofijos dėstymo, nusistebėjimo įspūdžiais dalindamies kalbėdavo: 
„Argi čia mums dėstoma persenusių laikų išmintis, apie kurią 
įsigyvenusiu papročiu kalbama, kad ji tetinka archeologinių keistenybių 
mėgėjams?“ Įvairių fakultetų studentai nustebę klausėsi tomistinės 
filosofijos profesoriaus, kurs kalbėjo kiekvienam jų fakultete įprasta 
pozityvaus metodo kalba, kurs nuolatos atsižiūrėdavo į jų specialybės 
mokslų nustatomus dėsnius ir naujausias teorijas jų mokslų faktams 
grupuoti ir aiškinti. O pačios tomistinės filosofijos tezės Merciero 
dėstyme atrodė taip natūraliai išeinančios iš faktų reikalavimų, taip 
glaudžiai jungėsi su dabartinių observacijos ir eksperimentinių mokslų 
išvadomis, tartum toji tomistinė filosofijos sistema būtų sugalvota, 

O iš tikrųjų Mercieras, didžioj pagarboj laikydamas sveikos 
pažangos šūkius nova et vetera, nė nemanė atsitraukti nuo Tomo 
Akviniečio filosofijos pagrindų; tik kadangi tie pagrindai buvo 
nusistatyti nepriklausomai nuo viduramžių laikų gamtos mokslų teorijų 
ir hipotezių, o tik atsižiūrint į paprastai observacijai prieinamus faktus, 
tai jie lengvai galingu Merciero sintetiniu protu buvo suderinti su šių 
laikų gamtos mokslais, kurie juk pačių faktų nekeičia, tik jų pažinimą 
įturtina, nustatydami jų draug buvimo ir vienų po kitų sekimo 
tikslesnius dėsnius, kitaip kai kur grupuodami juos, kilmę jų aiškindami 
kitokiomis teorijomis ir hipotezėmis. 

Iš nustatomo harmoningo santykio su šių dienų mokslais 
tomistinės filosofijos tezės Merciero dėstyme atrodė ne tik 
nepasenusios, bet duodančios tikros dvasios gyvybės kultūros 
siekimams ir rodančios pagrindinius tikrai pažangai orientacijos 
punktus. Įvairių fakultetų guvesnieji studentai, nors savo studijų 
programų nevaromi, uoliai lankė jo paskaitas susidaryti pasaulėžiūrai, 
paremtai sveikos, kritiškos, pozityvios tomistinės filosofijos 
nurodymais. 

Bet Mercieras, kad ir sėkmingai ir garbingai jam vyko dėstyti, 
nesitenkino tomistinės filosofijos mokslo padėtimi universitete. 

Norint, kad filosofija, kaip jos uždaviniai reikalauja, įneštų į visą 
mokslinį gyvenimą reikalingos kritiškumo nuovokos, kad filosofija į 
savo nustatytų požvilgių rėmus glaudžiai įstatytų visų observacijos ir 
eksperimentinių mokslų bent žymesniąsias išvadas, kad be to dar tikrai 
išspręstų labiausiai žmogui kaip žmogui rūpimas pagrindines būties 
ir gyvenimo, pasaulėžiūros ir kultūros problemas, tam tikslui jokiu 

būdu negali pakakti vienos katedros ir vieno profesoriaus. Mercieras 
manė, kad tam reikalui neužtektų ir šabloniškai padauginus iki trijų 
ar keturių tų katedrų skaičių, suskirstytų pagal atskiras filosofines 
disciplinas. 

Mercierui atėjo į galvą genialių užsimojimų mintys steigti prie 
universiteto filosofijos dėstymo reikalui ištisą institutą, kur gausu būtų 
ir pačių filosofinių disciplinų dėstytojų, ir kur be to, sintetiniam filosofi- 
jos uždaviniui, kiek tam reikalinga, būtų einami gamtos mokslai ir 
matematika, ir gvildenami socialiniai klausimai; tokiu būdu filosofija 
gautų tikrą, pilną savo išvaizdą, ir jos reikalingas poveikis galėtų perimti 
visą mokslinį ir kultūrinį gyvenimą. 

Apie panašų dalyką filosofijos srityje kadaise buvo svajojęs vokiečių 
romantizmo atstovas filosofijoj garsusis Fichte; panašiu reikalu buvo 
susirūpinęs pozityvizmo tėvas ir pozityvistinės religijos kūrėjas Com- 
te'as; bet tų šiaip ar taip genialių žmonių projektai ir liko projektais. 
Mercieras savo geležine energija ir su nuostabiu prie gero darbo valios 
užsispyrimu ryžos savo sumanymą įgyvendinti. Palankių žmonių 
pritarimą bei paramą panaudodamas!, jokių intrigų nepaisydamas, 
kliūtis drąsiai nugalėdamas, 1890 m. Mercieras suorganizavo pirmąjį 
pasaulyje Aukštąjį filosofijos institutą, kuris ilgainiui pritraukė nemaža 
klausytojų iš įvairių kultūringojo pasaulio kraštų. Tas institutas ir 
tiesioginiais ir netiesioginiais būdais turėjo milžiniško poveikio 
tomistinės filosofijos renesansui, kurį su nuostaba teko naujausių laikų 
kultūros istorijos žinovams konstatuoti devynioliktojo šimtmečio 
pabaigoje ir dvidešimtojo pradžioje. 

Liuveno Aukštojo filosofijos instituto atmosferoje susidarė svar- 
bus filosofinio bendravimo centras. Mercierui atrodė, kad savavaliau- 
jantis, su kitais darbo nekoordinuojantis individualizmas ne tik yra 
žalingas socialinio gyvenimo srityje, bet didžiai kenksmingas ir mok- 
sle ir apskritai dvasios kultūros darbuose. Ypač filosofija, kad galėtų 
turėti prideramą vietą ir reikšmę moksle ir kultūros gyvenime, yra 
reikalinga sutartinio, pasidalinimo principu iš kartos į kartą dirbamo 
bendro darbo. Visa eilė rimtų raštų, kurie greit buvo išversti į 
kultūringesnių tautų kalbas, buvo išdava Liuvene filosofinės talkos, 
kuriai vadovavo Mercieras. Patsai Mercieras parašė žymius logikos, 
psichologijos, gnoseologijos ir ontologijos veikalus. Jo kolegos, kaip 
antai De Wulf, Nys, Deploige, Michotte, tokių pat metodų kaip ir Mer- 


1. Ypač labai daug padėjo galinga parama popiežius Leonas XIII. 

cieras prisilaikydami, rašė knygas kitais filosofijos klausimais. Užtenka 
įsižiūrėti į keturių nemažų tomų D. Nyso gamtos filosofijos veikalą, 
kad įsitikintum, jog Mercieras mokėjo aplink save surinkti žmones, 
kurie iš vienos pusės Tomo Akviniečio filosofiją buvo išbandę kritiškos 
sąmonės reikalavimais ir kurie iš kitos pusės stovėjo pačioje šių dienų 
gamtos mokslų pažinimo aukštumoje. 

Liuveno tomistinės filosofijos srovės atstovai, keldami filosofinės 
pažangos ir talkos šūkius, neignoravo kitų šiais laikais reikšmingų 
filosofinių sistemų. Nepripažindami filosofijoj apie tą patį dalyką dviejų 
priešingų tiesų galimumo, Mercieras ir jo kolegos betgi nematė reikalo 
ir nenorėjo rodyti vien tik opoziciją kitoms srovėms. Jie stengėsi pažinti 
ir pagerbti esančias priešingose sistemose tiesos daleles, o pačias klaidas 
sunaudoti, kaip pavyzdžius savo filosofinėms tezėms priekaištų, į 
kuriuos reikia pasistengti duoti atsakymas, bedėstant tos ar kitos 
filosofinės disciplinos klausimus. Mercierui ir jo kolegoms buvo 
priešingas reakcinio galvojimo būdas; kitų sistemų klaidos jiems buvo 
tik akstinas aiškesniam, pilnesniam klausimų išdėstymui. Jų nuomone, 
filosofijos darbe privalo vyrauti pozityvūs mokslo ir kultūros interesai. 

Tokios pozityvios, konstruktyvios, kūrybinės kritikos šedevrą 
mums pateikia Merciero kolega S. Deploige savo veikalu Le Conflit de 
Ia Morale et de la Sociologie (IN leidimas, Louvain, 1924), kur su nuostabiu 
sumanumu suranda ir draugišku tonu sukritikuoja pagarsėjusio Pran- 
cūzijoj E. Durkheimo filosofinio sociologizmo klaidingas dogmatines 
presupozicijas, drauge pripažįsta jo pastangų vertingumą, bet tokioms 
pastangoms galimą pasisekimą nurodo, tik laikantis gilios, plačios, 
tomistinės socialinės filosofijos pagrindų ir orientacijų. Reikia čia taip 
pat pažymėti įdomų faktą, kad 1906 metais Kanto draugijos (Kant- 
Gesellschaft) paskelbtų konkursų tema ,„Kants Begriff der Erkenntnis 
verglichen mit dem des Aristoteles“ pirmąją dovaną laimėjo Merciero 
mokinys Ch. Sentroul. Jis drąsiai, bet be užgauliojimų, objektyviai 
pastatydamas prieš vienas kitą Aristotelį ir Kantą, nurodinėjo savo 
konkursiniame rašte neabejotiną pagrindinių Aristotelio pozicijų 
teisingumą ir iš viso Aristotelio filosofijos viršenybę. Konkurso 
sprendėjai, nors patys būdami uolūs kantizmo šulai, betgi turėjo 
pripažinti Liuveno mokyklos mokiniui pirmąją dovaną. 

Filosofijos interesų atžvilgiu reikia labai apgailestauti, kad D. Mer- 
cierui neteko pasilikti visą gyvenimą prie filosofijos darbo. 

1906 m. Mercieras buvo paskirtas Malines arkivyskupu ir Belgijos 
primu, o kitais metais kardinolu. Gavęs sunkias naujas pareigas, jis 

jas ėjo su įprastu jam sąžiningumu, darbštumu, dideliu savo darbo 
srityje pažanga susirūpinimu. Negalėjo tad jam likti laiko filosofiniams 
tyrinėjimams, ir turėjo jis per anksti baigti savo filosofinės kūrybos 
karjerą. Tiesa, jis ir aukšto Bažnyčios hierarcho pareigas eidamas, 
nemaža yra patarnavęs filosofijai savo paskatinimais, parėmimais, 
energingais nurodymais filosofijos naudingumo ir reikalingumo in- 
teligentijai. Šiaip ar taip, nuo 1906 m. Mercieras galėjo vaidinti jau tik 
filosofinių reikalų protektoriaus vaidmenį. 

Betgi per 24 profesoriavimo metus jis suskubo padaryti tai, kad savo 
raštais, savo duota tomistinės filosofijos dėstymo pakraipa, Aukštojo 
filosofijos instituto įsteigimu jis neturi naujausiais laikais sau lygaus 
patarnavimu filosofijos garbei ir pažangai. 

Kultūringasis pasaulis ypač yra pažinęs jį per karą ir po karo, kaip 
žmonijos sąžinės kilnumo nepaprastai drąsų ir garbų reiškėją. Bet jo 
galingai kilnumu pasireiškusios sielos karas nesukūrė, o tik davė 
ypatingų progų jai plačiau ir garsiau duoti save pažinti. Patsai Mer- 
cieras galingos dvasios imponuojančiais veiksmais asmenybei 
susidaryti, šalia gilaus dorovinio išsiauklėjimo, laikė rimtos, kritiškai 
pamatuotos, visokių abejojimų audras nugalinčios pasaulėžiūros 
reikalingumą. Tam gi tikslui šiais laikais, Merciero manymu, būtinai 
reikalingas atitinkamas filosofinis išsilavinimas. Kiekvienas inteligen- 
tas, Merciero manymu, šalia tokios ar kitokios pasirinktos profesijos, 
privalo tinkamai atlikti žmogaus, kaip žmogaus, ir piliečio, kaip tokio, 
profesijos pareigas. Tokiu būdu Mercieras yra mums pilnutinio 
humanizmo ir pavyzdys ir skelbėjas. Į jo pavyzdį su priderama pagar- 
ba žiūrėdami, neužmirškime jo duotų nurodymų žmogiškumo 
vertenybėms kuo pilniausiai ir kuo kilniausiai mūsų sielose pasireikšti. 
Tokiu būdu geriausiai pagerbsime tą kilnųjį žmonijos atstovą ir tinkamai 
pasinaudosime mūsų tėvynės labui jo pavyzdžiais ir nurodymais. 


Svarbesnieji Merciero veikalai: 


1. Logigue. VII ėd. 1922 m. 408 psi. Geresnio už šitą logikos vadovėlio nėra. 

2, Criteriologie generale ou traite general de la certitude. VII ėd. 1923 m., 448 
psl. Šiame veikale sprendžiama keletas pagrindinių gnoseologijos klausimų. 
Mercieras buvo manęs vėliau parašyti specialią gnoseologiją, bet, tapęs 
Bažnyčios hierarchu, jis paskui neturėjo tam laiko. 

3. Metaphysigue gėnėrale ou ontologie. VII ėd. 1923 m., 620 psl. 

4. Psychologie 2 t. XI ėdit., 1923 m., 393-399 psl. Šitie veikalai žymiai sutrum- 
pintu pavidalu yra įdėti leidinyje: 

5. Traitė ėlementaire de philosophie. VI ėd. Louvain. 1922 m. 
6. Les origines de la psychologie contemporaine. II ėd. 1925 m., 454 psl. 
Tai labai svarbus ne tik psichologijai, bet ir gnoseologijai veikalas. (...) 


Logos, 1926, Nr. 1, p. 120-128. 


SIMON DEPLOIGE 
1868-1927 


1927 metais lapkričio 19 dieną numirė Liuveno Aukštojo filosofi- 
jos instituto vedėjas profesorius Simonas Deploige. Tai vienas 
žymiausių garsiosios Liuveno tomistinės filosofinės srovės atstovų. Jis 
daugiausia pasidarbavo tomistinės filosofijos atgimimui teisės filosofi- 
jos, socialinės filosofijos ir specialinės etikos srityje. Kaip jo genialus 
mokytojas ir draugas kardinolas Mercieras kitose filosofijos dalyse, ypač 
psichologijoj, kaip jo draugas Liuveno profesorius D. Nys gamtos 
filosofijoj, taip S. Deploige eilėje labai rimtų veikalų ir veikalėlių 
sugebėjo praktinės tomistinės filosofijos principus išversti į šių laikų 
kalbą, suvesti juos į santykį su naujausių tyrinėjimų duodamais faktais 
ir jų bei tomistinių metodų vertę vaizdingai parodyti, sprendžiant šiais 
laikais pačius aktualiausius praktinės filosofijos klausimus. 

S. Deploige užsitarnauja žymią vietą praktinės filosofijos istorijoj, 
ir dėl to su juo pravartu kiek arčiau susipažinti tiems, kurie to mokslo 
srities klausimais domisi. 

S. Deploige gimė Belgijos Limburgo provincijoj, Tongres mieste 
1868 m. Pabaigęs pradžios ir gimnazijos mokslus savo gimtajame 
mieste, jis įstojo į Liuveno universitetą 1884 metais ir studijavo čia, 
pasižymėdamas nepaprastais gabumais, šešerius metus. 1888 m. jis 
gavo daktaro laipsnį filosofijos ir literatūros fakultete, 1889 m. jis įgijo 
teisių mokslo doktoratą, o 1890 m. tomistinės filosofijos licenciatą. 

Baigęs universitetą, jis atsidėjo filosofijos studijoms, iš pradžių 
eksperimentinei psichologijai, o paskui teisės mokslams, sociologijai, 
ypač teisės filosofijai ir specialinei etikai. 

Apie porą metų S. Deploige advokatavo gimtajam mieste. Ir ad- 
vokato profesijoj jis parodė nepaprastus gabumus ir greitai plačiai 
išgarsėjo. Drauge jis toliau varė savo juridinės ir sociologines studijas. 

1893 metais S. Deploige buvo kviečiamas Liežo universiteto užimti 
konstitucinės teisės katedrą. Jis atsisakė, nes gavo pasiūlymą iš D. Mer- 

ciero padėti suorganizuoti prie Liuveno universiteto Aukštąjį filosofinį 
institutą. Nuo 1893 metų jis čia pradėjo dėstyti prigimtinę teisę, politinę 
ekonomiją ir socialinių teorijų istoriją. Vėliau jis paskutinių dviejų 
dalykų dėstymą perdavė savo mokiniui Defourny, o patsai dėstė 
prigimtinę teisę (taip pat ir teisių fakultete), teisės filosofiją bei socialinę 
filosofiją. 1896 metais S. Deploige buvo įšventintas į kunigus. 1906 
metais, kai D. Mercieras tapo išrinktas Malines arkivyskupu, S. 
Deploige'ui teko užimti Aukštojo filosofijos instituto prezidento vietą, 
kurią jis laikė iki pat savo mirties. Būdamas tos įstaigos vedėju, jis 
puikiai sutvarkė jos biblioteką, įsteigė naujų katedrų, suorganizavo 
vakarais viešas periodines paskaitas aktualiais klausimais plačiai 
publikai, prisidėjo įkurti studentų tarpe veiklias socialinių ir filosofinių 
studijų draugijas. Kaip profesorius, Deploige pasižymėjo dėstymo 
metodiškumu, klausimų pastatymo aktualumu ir jų sprendimo 
aiškumu bei precizija. Jis nesitenkino dėstymu, bet plačiai dalyvavo 
atitinkamuose savo studijoms moksliniuose žurnaluose, rašė iš savo 
srities didesnius ir mažesnius veikalus bei veikalėlius, kurie plačiai 
išgarsino jo vardą įvairiuose kraštuose. 

Be grynai mokslinio darbo, S. Deploige labai aktyviai dalyvavo 
visuomenės gyvenime. Nuo 1923 m. lapkričio mėnesio jis buvo senato 
nariu ir čia labai pasižymėjo savo giliomis kalbomis ir duodamų 
svarstyti įstatymų projektų pagrindine kritika. Per karą jis įgijo daug 
nuopelnų Belgijos valstybei, palenkdamas savo raštais ir prakalbomis 
ne vienos šalies opiniją jos naudai. 

Bet šiaip ar taip S. Deploige'o garbė ilgiausiai patvers filosofijos 
mokslo srityje, kaip vieno iš didžiausių tomistinės filosofijos atgimimo 
atstovų, būtent praktinės filosofijos srityje. Apie S. Deploige'o darbą 
šitoje srityje reikalinga kiek plačiau pakalbėti. 


*xX 


S. Deploige, gerai susipažinęs su šių laikų socialinės filosofijos 
padėtimi, stengėsi savo raštuose visados prieš akis turėti kuo 
daugiausia svarstomiems klausimams suprasti reikalingos faktinės me- 
džiagos ir, į ją atsižiūrėdamas, jis vertino madoje esančius tų klausimų 
sprendimo bandymus. Nurodęs tuose naujoviškuose bandymuose iš 
vienos pusės trūkumus, iš kitos pusės teigiamas ypatybes, jis rūpinosi 
gausiomis citatomis iš Tomo Akviniečio veikalų aiškiai parodyti, kaip 
čia Tomo Akviniečio principai ir metodai tuos trūkumus pašalina, ir 

teikia tas pačias pozityvias ypatybes, kurias turi ir kai kurios kitos 
srovės, tik iš daug gilesnės ir platesnės idėjinės perspektyvos ir geriau 
išaiškina faktinės medžiagos nurodomus keblumus ir painumus. Tokiu 
būdu tomistinės filosofijos principai ir metodai įgyja tikrą aktualumą, 
ir dėl to netenka prasmės kalbos apie tik archyvišką tos filosofijos vertę. 

Iš 5. Deploige'o raštų aiškiai matyti, kad tomistinė filosofija savo 
tinkamumu ir naujausiai keliamoms problemoms aiškinti bei spręsti 
ne tik nepasiduoda vadinamosioms naujosios ir naujausios filosofijos 
srovėms, bet žymiai jas viršija. S. Deploige savo raštais vaizdžiai 
parodė, kad tomistinės filosofijos atgimimas ir praktinės, teisių bei 
socialinės filosofijos srityje yra įvykęs faktas, yra aktuali realybė, su 
kuria nesiskaityti būtų nepateisinamas žlibumas ar prietaringas 
šališkumas. 

Svarbiausias S. Deploige'o veikalas Le Conflit de la morale et de 
la sociologie (Louvain, 1911 m., 424 p. 1927 metais išėjo to veikalo ket- 
virtas leidimas) — tai tikras šedevras tomistinės filosofijos metodo ir 
principų vertės pavaizdavimo etikos, teisės filosofijos ir socialinės 
filosofijos srityje. Iš tikro mažai galima rasti veikalų, kurie remtųsi taip 
plačia erudicija, kurie būtų taip sumaniai metodiškai sutraukę 
nepaprastai įdomios medžiagos, kurie per pačių moderniausių, 
įtakingiausių autorių raštų visašališką objektyvią kritiką taip įsakmiai 
nurodytų teigiamas ir neigiamas konkuruojančių srovių ypatybes ir taip 
aiškiai pristatytų, kaip aktualiausią ir įdomiausią, tomistinę filosofinę 
sistemą. 

Tame veikale tartum svarbiausias autoriaus uždavinys yra garsios, 
prieš dvidešimtį metų iškeltos Durkheimo sociologinės sistemos kritika. 
Bet iš tikrųjų autoriui, pasirodo, rūpi Durkheimo pažiūrų kritika tik 
kaip įdomumą sukelianti aktuali bazė visašališkam socialinės filosofi- 
jos metodų ir principų svarstymui. 

Durkheimas daug kame sėkmingai yra kritikavęs iš aštuonioliktojo 
šimtmečio savo kilmę turinčią individualistinę, bloga prasme abstrakčią, 
absoliutistinę, deduktyvią teisės filosofiją ir socialinę etiką. Deploige, 
pripažindamas čia Durkheimo nuopelną, stengiasi dokumentaliai 
nurodyti versmes, iš kurių Durkheimas savo kritikai ėmė nurodymų 
ir kaip tų nurodymų trūkumai yra sumažinę Durkheimo kritikos vertę; 
šį taip sunkų darbą Deploige atliko su tokiu dideliu virtuoziškumu, 
kad tik stebėtis reikia! Ta proga Deploige savo ruožtu imasi kritikuoti 
tą pačią srovę, kurią kritikavo Durkheimas, ir vaizdžiai, gausiomis 
citatomis iš Tomo Akviniečio raštų parodo, kad, remiantis Tomo 

Akviniečio principais ir metodais, toji individualizmo kritika išeina daug 
gilesnė ir neturi tų trūkumų, tų nepamatuotų apriorizmų, kurie krinta 
į akis Durkheimo veikaluose. 

Deploige aiškiai įrodo, kad tarp taip suprastos etikos ir sociologi- 
jos negali būti jokio principinio konflikto. Protingais pagrindais paremta 
etika duoda galimumo lemtai orientuotis svarbiais sociologijos 
klausimais, o nešališki, kritiški socialinių faktų tyrinėjimai, pasirodo, 
reikalingi socialinės etikos tezėms tiksliai įrodyti. Šitokių išvadų prieina 
Deploige visuose savo praktinės filosofijos raštuose. Gerai suprasta 
etika turi iš vienos pusės remtis metafizikos, ypač racionalinės 
psichologijos tiesomis, o iš kitos pusės — stovėti ant plačios patyrimų 
bazės. Tomas Akvinietis ne kartą ypač primygtinai yra savo raštuose 
pabrėžęs patyrimo svarbą etikos mokslui: Ouae pertinent ad scientiam 
moralem maxime cognoscuntur per experientiam'. (...) Tokiu būdu aišku 
skirtumas tarp Tomo Akviniečio ir racionalistinio abstraktiško indivi- 
dualizmo metodų etikos ir sociologijos mokslų srityje. 

Deploige su atsidėjimu nurodinėja, kaip Tomas Akvinietis mokėjo 
dorovinių principų pritaikyme rasti vietos net ir teisėtam sub- 
jektyvumui, ir visus tų principų pritaikymo įvairumus nelaikė vien 
geiduliams pasidavimo išdava. Tomas Akvinietis dorovinių papročių 
įvairumus aiškino, be kitko, ir kultūrinio išsilavinimo skirtumais įvairiais 
laikais ir įvairiose tautose, o taip pat ir įvairių gyvenimo sąlygų skir- 
tingumu įvairiuose kraštuose ir įvairiais laikotarpiais. Tokiu būdu 
Tomas Akvinietis mokėjo rasti vietos ypač specialinėje etikoje kaip 
teisėtam šiokiam tokiam subjektyvumui, taip ir šiokiam tokiam 
reliatyvumui. Tomo Akviniečio etika nėra tad geometrišku metodu 
nustatytas mokslas, kuriame iš pagrindinių principų būtų paskui 
dedukcijos būdu išvesti visi pasielgimų dėsniai. Tomo Akviniečio etika 
— tai labai sudėtingas mokslas, kuriame turi vietos ir dedukcija, ir adap- 
tacija, ir paprasta indukcija, ir kūrybinis apsisprendimas, ir įvairios 
socialinės observacijos disciplinų išdavos. (...) 

Tokį svarbų etikos klausimą kaip nuosavybės Tomas Akvinietis 
stengiasi spręsti, atsižvelgdamas ir į socialinės observacijos nurodymus. 

Valdymo formų klausimu Tomas Akvinietis taip pat nesilaiko jokio 
apriorizmo. Jis, pasirėmęs istorija ir observacija, įrodo, kad valdymo 
forma vienur gali būti gera tokia, kitur kitokia, pareinamai nuo sąlygų 
ir aplinkybių įvairumo. Deploige parodė, kaip, laikantis tomistinio 


1. Apie tai, kas liečia etikos mokslą, daugiausia sužinoma iš patyrimo. 

metodo, reikia spręsti žydų klausimą, autoriteto krizės klausimą, 
mokyklų, moterų klausimą. Deploige sugebėjo nurodyti, kad Tomo 
Akviniečio supratimo prigimtinė teisė yra griežtai skirtinga nuo XVIII 
šimtmečio ideologų abstrakčios racionalistinės prigimties teisės. 

Deploige savo veikaluose vaizdžiai įrodė Tomo Akviniečio metodų 
etikoj ir sociologijoj viršenybę ne tik už racionalistinio individualizmo 
(kaip antai Rousseau ir jo pasekėjai), socialinio liberalizmo, bet ir už 
socializmo, pozityvizmo ir sociologizmo (kaip antai Durkheimo 
mokyklos). Šitokiu būdu įrodoma Tomo Akviniečio viršenybė 
Deploige'o raštuose, paremta įvairių sričių observacijos faktais, daugiau 
daro įspūdžio, negu sausi teoriniai metafiziniai išvedžiojimai. 

Deploige susilaukė tomistinės etikos ir sociologijos atgimimui darbe 
nemažai pasekėjų įvairių kraštų katalikų mokslininkų tarpe. Liuvene 
Deploige'o darbą toliau sėkmingai varo ypač jo buvę mokiniai, dabar 
tenykščio universiteto profesoriai Defourny ir Harmignie. 


Logos, 1928, Nr. 2, p. 179-182. 


NATORPAS (1854-1924) IR MARBURGO FILOSOFINĖ SROVĖ 


Prieš metus miręs Marburgo universiteto profesorius Paulius Nator- 
pas buvo vienas įžymiausių atstovų vadinamosios Marburgo filosofinės 
srovės, arba mokyklos (jos įsteigėjas buvo H. Cohenas). Toji mokykla 
savotiškai aiškina, taiso ir plėtoja Kanto mintis; ji vadinama taip pat 
loginiu idealizmu, kritiniu idealizmu, panlogizmu, panmetodizmu, 
kritiniu pozityvizmu. 

P. Natorpo reikšmė filosofijoj yra neatmezgamai susijus su jo 
atstovaujamos mokyklos reikšme ir verte. Taigi vertinant ir kritikuo- 
jant Marburgo mokyklą, tuo pačiu apibūdinamas paties Natorpo 
filosofijos darbo svoris. 

1. Kaip Cohenas, taip ir Natorpas filosofijoj nematė reikalo, prieš 
nustatant savo pakraipą, įsižiūrėti į visas svarbesniąsias filosofijos 
sistemas, pradedant nuo skepticizmo, nepraeinant ir sveikam protui 
giminingiausios Aristotelio pozicijos. Jie nekvaršino sau galvos 
klausimais, kaip be dogmatinių presupozicijų galima pradėti filosofi- 
jos svarstymus, iš kur imti kritiškai patikimą svarstymams medžiagą, 
kieno vardu ir atsakomumu gali eiti kritiškas filosofijoj darbas. Jie 
dogmatiškai susyk sustojo prie Kanto veikalų ir savo uždavinį matė 

tik savotiškai taisyti ir plėtoti Kanto nusistatymus. Jiems, matyt, im- 
ponavo Fichtės energingas pabrėžimas, kad tik nekritiška filosofija gali 
ryžtis derinti pažinimą su išoriniu objektu, kad filosofija 
pradedamuosiuose punktuose yra laisvo apsisprendimo dalykas. 

2. Drauge su Fichte, Schellingu, Hegeliu Marburgo mokyklos 
atstovai matė čia dogmatizmo liekanas, kur Kantas priėmė trans- 
cendentinį pažinimui daiktą (Ding an sich), pripažino dvejetą skirtingų 
pažinimo galių Ding an sich — jų pažiūromis — tai ne kas kita, kaip 
grynai objektyvaus pažinimo idealas, kaip imanenti kiekvienam rim- 
tam pažinimui varomoji to idealo jėga. Vadinamieji pojūčių patyrimo 
dalykai tai ne kas kita, kaip proto uždaviniai galvojimui. 

3. Tikrai esti tik mintis ir minties plėtojimo siekimai tieson arba į 
grynai objektyvų, kitaip sakant, pilnai apspręstą pažinimo idealą — 
taip galvoja Marburgo kritinio idealizmo šalininkai. Ką mes vadiname 
prieš mūsų pažinimą stovinčiu daiktu, tai yra jiems ne kas kita, kaip 
mūsų pažinimo uždavinys. Kai mes tą uždavinį išsprendžiame, tai tas 
daiktas, kaip daiktas, esą išnyksta, jis virsta mūsų pažinimo įsakmiai 
pažymėtu turiniu. Jo vietoj atsiranda kitas daiktas arba kitas pažinimo 
uždavinys, ir taip toliau, nes mūsų mintys niekad neprieina siekiamo 
tiesos idealo. Tokiu būdu daiktiškumas yra reliatyvus dalykas. 

4. Jie dedasi didžiausiais psichologizmo ir subjektyvizmo prieši- 
ninkais. Išeiti iš individualios sąmonės faktų jiems reiškia galvoti ne 
moksliškai, bet mitologiškai. Kaip daiktas nėra kokia nepriklausoma 
nuo pažinimo realybė, bet tik pažinimo uždavinys, panašiai ir aš ar 
kiti žmonės, kaip substancinės esybės, esame tik mitiškos kūrybos 
padarai. Be tų mitų kasdieniniame gyvenime apsieiti negalima, bet 
moksle, taigi ir filosofijoj reikia žiūrėti tik mokslo reikalavimų ir 
nurodymų. — Jie mat esą nusistatę laikytis moksliškos filosofijos, tai 
yra orientuotos mokslu ir nieku kitu, kaip tik mokslu. Ne individualaus 
subjekto vardu dirbamas tad turi būti filosofijos darbas, bet tik mokslo 
reikalavimų vardu. Tik mokslo tad reikalavimai gali būti imami 
dėmesin. O mokslo gi, kaip tokio, reikalavimai yra loginės rūšies. Taigi 
ir filosofija yra savo esme loginis plėtojimasis, sintetinąs visų atskirų 
mokslų eigą prie savo objektų apsprendimo arba, kitais žodžiais sakant, 
prie savo uždavinių sprendimo. Iš čia ir Marburgo filosofijos kryptis 
yra vadinama loginiu idealizmu, arba panlogizmu. 

5. Pilnai apspręstas arba visus uždavinius išsprendęs pažinimas 
yra niekados nepasiekiamas idealas. Tik tas idealas gali turėti pilno ob- 
jektyvumo arba pilnos tiesos charakterį. Šiaip visi mūsų pažinimai tai 

tik netobuli etapai kelionėje į tą idealą. Neturint tad pilnos tiesos 
pažinimo, visi mūsų pažinimai turi hipotetinį, reliatyvų charakterį. Dėl 
to ne taip jau svarbu patys pažinimų turiniai, bet tik pats galvojimo 
metodas, sistemingumas. Iš čia toji srovė kartais yra vadinama 
panmetodizmu, pansistemizmu. 

6. Kanto teorinio proto kritikoje marburgiečiai svarbiausia dalimi 
laiko paskutinę transcendentinės dialektikos dalį, kur kalbama apie 
sisteminančio proto idėjas. Čia jiems atrodo esančios svarbiausios Kanto 
filosofijos pozicijos, ir iš jų išeinant reikia žiūrėti į visas kitas dalis 
veikalo Kritik der reinen Vernunft. — Sisteminančio proto idėjos turi 
reguliavimo rolę proto darbe, taigi yra ne tik statiškais, bet dinamiškais 
proto darbo elementais. Jos sudaro proto gyvenimo esmę. Iš jų kertės 
reikia žiūrėti į kategorijas ir apriorines pojūčių srities formas. Taip 
žiūrint, kategorijos ir tos formos pames savo sustingimą ir taps gyvais 
galvojimo evoliucijos momentais. Į mokslą reikia žiūrėti ne kaip į faktą, 
bet kaip į esantį nuolatinėje evoliucijoj. Kantas esą klaidingai 
orientavęsis ir teorinio proto kritikoj matematika bei matematišku gam- 
tamoksliu kaip faktais; iš čia esąs jo apriorinių formų ix kategorijų tas 
statiškumas. — Kas kita, kai žiūrėsime į mokslą kaip į tapsmą (fieri), 
iš reguliatyvių proto idėjų punkto. 

7. Marburgo mokyklos atstovai mėgsta vadintis taip pat grynaisiais, 
kritiniais pozityvistais, mokslinio empirizmo šalininkais. Jų pažiūromis, 
mokslinis patyrimas — tai protui uždavinys. Protas nėra faktų 
aiškintojas, bet mokslinių faktų kūrėjas. Ir tik atmetus visa, kas 
nepareina iš proto, taip pat iš mokslo, gaunami moksliniai faktai, nors 
grynai visai mokslinis tos rūšies faktas, kaip pati pilna tiesa, yra nuolat 
siekiamas, bet niekad nėra pasiekiamas mokslinio galvojimo idealas. 
Taigi proto nepriklausantiems faktams vergaujantį Hume'o, St. Millio, 
Spencerio, Comte'o pozityvizmą galima esą laikyti tik naivia, nekritiška, 
dogmatiška filosofine pakraipa, bet ne tikruoju moksliniu, kritiniu 
pozityvizmu ar empirizmu; tas vardas esą tinka tik Marburgo mokyklai. 
— Tik Marburgo mokykla, neigdama proto priklausomybę nuo išorinės 
realybės, nuo visokių faktų, galinti būti teisėtai mokslinės sąmonės 
srityje laisva nuo visokių metafizinių esybių, kaip antai Dievo, dvasinės 
sielos, religijos pripažinimo. Žinoma, atskiram žmogui nemoksliniame 
gyvenime galį būti reikalinga religija ir tokių ar kitokių esybių 
pripažinimas; bet svarbu esą įsisąmoninti, kad tas reikalingumas neturi 
mokslinio pagrindo ir kad tos esybės tai tik vaizduotės padaras. 


* +) 

Aš čia esu nurodęs svarbesniuosius Marburgo kantizmo punktus. 
Kas be dogmatinių presupozicijų žiūri į filosofijos klausimus, tam pat- 
sai jų bešališkas išdėstymas pakankamai aiškiai parodo jų klaidingumą. 
Matyti filosofijos uždavinį savotiškoje Kanto filosofijos egzegezėje ir 
kritikoje yra daugiau negu naivu. Juk buvo ir griežtai priešingų Kanto 
nusistatymams filosofų, ir tai labai rimtų, per ištisą šimtmečių eilę 
turėjusių rimtų pasekėjų. Pro juos praeiti, nesukritikavus jų pozicijų, 
ir sustoti tik prie Kanto — tai keistas kritiškumo nepaisymas. Jei ir reiktų 
kur prie Kanto sustoti, tai tik ne pradžioje filosofinių svarstymų, o tik 
išėjus iš neutralių protavimų iš atžvilgio į filosofinius autoritetus. — 
Nekritiškai marburgiečių kantistų nustatyta pažiūra į dogmatizmo 
savybes. Kodėl dogmatizmu reikia vadinti sistemą pripažįstančią, kad 
pažinimas turi atsižiūrėti į realybę, pirmiausia ypač į išorinę realybę, 
to klausimo jie beveik visai nesvarstė. Iš to tik, kad Dekarto ir Locke'o 
poveiky buvusieji filosofai nemokėjo kritiškai išaiškinti išorės realybės 
pažinimo, visai dar neišeina, kad tokio išaiškinimo visai būti negalėtų. 
Kas yra gerai šiame dalyke susipažinęs su Aristotelio ir Tomo 
Akviniečio mokslu, tasai supranta, kad toks išaiškinimas visai yra 
galimas ir nėra jau taip sunkus; reikia tik be kokių dogmatinių 
presupozicijų įsigilinti į kokį nors realų normalų pažinimo faktą ir, jį 
kritiškai paanalizavus, įsižiūrėti į jo pagrindines savybes. Kas, iš kitos 
pusės, yra lemtai susipažinęs su Kanto kopernikiško užsimojimo 
motyvais, tam negalima naiviai tikėti tos Kanto hipotezės kritiškumu. 

Keista marburgiškio kantizmo pažiūra į faktus, jų neįvertinimas | 
primena mums nesąmonių pilną Hegelio filosofijos nusistatymą faktų 
atžvilgiu. Čia ir Fichtės pagarsinta laisvo iš pat pradžių apsisprendimo 
filosofijoj teisė nieko negali padėti, nes ta Fichtės pažiūra yra perdėm 
klaidinga. Juk filosofijai, kaip ir kiekvienam mokslui, pirmučiausia turi 
rūpėti tiesa. Ar žmogus turi laisvą valią, kokia yra tos laisvos valios 
prigimtis, veikimo sritis, veikimo ribos, tai vis klausimai, kurių negalima 
be kritiško svarstymo filosofijoj priimti, o jų kritiškas svarstymas jau 
suponuoja nemaža nustatytų jau pirmesnių už juos filosofinių pozicijų. 
Pats pagaliau įsigilinimas į tiesos sąvokos reikšmę aiškiai parodo, kad 
pažinimas turi derintis prie pažinti siekiamo dalyko; pažinimas juk turi 
tiesą tik tuomet, kada išreiškia dalyką (pilnai ar dalinai) taip, kaip jis 
yra. Nusistatyymas čia nesiderinti prie dalyko, prie fakto reiškia 
nenorėjimą paisyti tiesos interesų arba nekritišką prietarams 
pasidavimą. 

Marburgiškio kantizmo atstovai pripažįsta, kad jų filosofija yra tik 

viena didelė hipotezė, neturinti tikrumo charakterio. Bet jeigu visoje 
sistemoje nesusiranda jokios tikrai pažintos tiesos, iš kurios punkto 
galima būtų sistemos hipotezes daugiau vertinti už kitokias apie tuos 
pačius dalykus galimas sugalvoti hipotezes, tai tuomet tokia sistema 
visai bejėgė prieš skepticizmą. O tokia filosofijos sistema, kuri 
neįstengia atsispirti skepticizmui, tiesos pažinimo atžvilgiu yra lygios 
su juo vertės. Žinoma, atskirais punktais marburgiškio kantizmo 
atstovams pavyko šis tas naudinga pasakyti, šis tas paaiškinti. Bet 
vienas iš svarbiausiųjų nuopelnų, be abejo, yra tas, kad jie savo 
pavyzdžiu įrodė gana aiškiai, jog su tokiu metodu, su tokiais 
nekritiškais iš anksto priimtais nusistatymais negalima susidaryti rim- 
tos filosofinės sistemos. Jie, daug kur privesdami ad absurdum Kanto 
kai kurių pažiūrų konsekvencijas, daug padės ne vienam kritiškiau 
pažiūrėti į kriticizmo pozicijas ir išvengti jų pragaištingos sugestijos. 
Daugiau už kitus tarp marburgiečių gal čia bus nusipelnęs kaip tik 
Paulius Natorpas. 


Logos, 1925, Nr. 2, p. 205-208. 


RUDOLFAS EUCKENAS 
1846-1926 


Šių metų rugsėjo mėn. 14 dieną mirė vienas iš įtakingiausių 
paskutiniais dešimtmečiais vokiečių filosofų Rudolfas Euckenas. Jis 46 
metus profesoriavo Jenos universitete ir sėkmingai kovojo prieš 
materializmą ir natūralistinį monizmą, kurį ten propagavo Ernestas 
Haeckelis. Dvasios kilnumu, doriniu idealizmu pasižymintieji, vaiz- 
dingu ir energingu stilium parašytieji gausingi Euckeno veikalai išversti 
į daugelį kalbų ir turėjo jie didelį pasisekimą ne tik Europoje, bet ir 
Šiaurės Amerikoje ir Japonijoje (...) 1908 m. gavo Nobelio literatūros 
premiją. 

Pagarsėjusio Berlyno universiteto profesoriaus aristoteliko 
Trendelenburgo mokinys Euckenas įstengė nepasiduoti esančioms 
madoje materialistų pažiūroms, bet, nelinkęs į gilesnį teorinį galvojimą, 
jis nepajėgė pritaikyti Aristotelio filosofijos pagrindinių principų nau- 
jai formuluojamiems filosofijos klausimams išspręsti. Euckenas 
daugiausia laikėsi J. G. Fichtės filosofinės orientacijos. Taip kaip ir 
Fichte, jis savo filosofijos pagrindan padėjo ne logika pamatuotus prin- 

cipus, bet laisvu apsisprendimu pasirinktus postulatus. 

Pagrindinė Euckeno filosofijos mintis yra ta, kad turi būti dvasinis 
pasaulis, aukštesnis už atskiro žmogaus ant žemės gyvenimą; be 
šitokios prielaidos jam atrodė, kad žmogaus gyvenimas ir veikimas 
neturėtų jokios prasmės, būtų tik egoizmo, utilitarizmo ir hedonizmo 
žaidimas. Žmogaus uždavinys yra kuo labiausiai įeiti savo siela į to 
dvasinio pasaulio sritį ir gyventi dvasiniu gyvenimu; tai galima pasiekti 
laisvu doriniu veiksmu, pergalint savąjį siaurąjį Aš ir per kentėjimą 
bei darbą savo dvasia iškylant į aukštesnę gyvenimo sritį. 

Kovoj dėl didesnio susijungimo su dvasiniu pasauliu žmogus turi 
matyti svarbiausią savo gyvenimo uždavinį; tik tokiu būdu jis susidaro 
savyje tikrąją žmogišką asmenybę. Jėgos ir ištvermingumo toje kovo- 
je mes galime turėti tik tikėdami, kad yra Dievas — visų vertenybių 
ir viso dvasinio pasaulio gyvybės versmė ir turėtojas. 

Euckenas supranta Dievą kaip aukščiausią dorinę asmenybę, su 
kurios tik pagalba ir žmoguje gali būti išauginta tikra asmenybė. Bet 
Dievas, Euckeno supratimu, dalinai savo prigimtimi yra pasaulyje, ypač 
aiškiai pasireiškiąs žmonių sielų dvasios gyvenime, o dalinai yra 
aukščiau visų žmonių, už pasaulio. Tokiu būdu Euckenas laikosi 
panenteizmo, kurs skelbia, kad viskas yra Dievuje, bet kad savo prigim- 
ties dalimi Dievas yra aukščiau už tą viską, kas yra pasaulyje. 

Euckenas pripažįsta, kad jis savo mokslo apie aukštesnį dvasios 
pasaulį, apie Dievą negali teorijoj logiškai įrodyti, bet jis, norėdamas 
žmogaus gyvenimą įprasminti, laisvu apsisprendimu priima tai, kaip 
būtinai reikalingą tiesą. 

Euckenas labai aštriai kritikuoja materializmą ir visokį natūralizmą, 
kuris nieko esmiškai aukštesnio nenori žmoguje matyti ir kuris 
nepripažįsta aukštesnio už pasaulį Dievo. Euckenui atrodo, kad tuomet 
aukščiausiais dalykais būtų neprotingumas ir amoralumas, nes 
neprotingų esybių eilėse žmogus savo esmiškai nesiskiriančiomis nuo 
kitų esybių galiomis užima labai menką vietą; žmogus yra tik pasaulio 
dalis, taigi mažesnis, menkesnis už visą pasaulį; o visas pasaulis nėra 
protingas, nei laisvas, nei dorovingas, taigi protingumas, laisvė ir 
dorovingumas nėra svarbiausi ir vertingiausi pasaulyje dalykai. 

Panašiai ir panteizmas, nuosekliai laikydamasis savo pozicijų, 
negali protingumo, laisvės ir dorovingumo aukščiau statyti už fizines 
jėgas, už materialinius įvykius. 

Euckenui atrodo, kad kilniau galvojančiam žmogui materializmo, 
natūralizmo ir panteizmo pozicijos yra nepakenčiamos. Žmogus, norįs 

tapti tikru žmogumi, vertinga, laisva dorine asmenybe, turi laikytis 
tokios pasaulėžiūros, kuri duotų motyvų ugdyti protingumą ir 
dorovingumą žmogaus sieloje, kuri žmogaus dvasios gyvenimui 
nurodytų pagrindą ir vertę. 

Euckenas smarkiai kritikuoja išorinės, technikinės kultūros per 
didelį garbinimą. Žmogus neturįs būti materialinės kultūros vergas; 
žmogus neturįs būti mašina tik laikinoms vertenybėms gaminti. 
Žmogui svarbiausias dalykas turi būti savo gyvenimo įvidujinimas, 
įdvasinimas dvasios ugdymas, dvasinė, vidaus kultūra. Svarbiausias 
dalykas, kad žmogus kaskart įsigytų vis kilnesnį savo sielai dvasinį 
turinį. 

Euckenas energingai stoja prieš asmens pavergimą visuomenei. 
Asmuo savo dvasiniu gyvenimu įgyja nelygstamos, absoliučios vertės 
ir dėl to negali būti aukojamas kaip koks įnagis laikinai visuomenės 
gerovei. Euckenas yra griežtai nusistatęs ir prieš individualizmą, kuriam 
visai nerūpi socialinės pareigos. Žmogus mat savo asmenybę gali 
kilnesnę išugdyti, tik bendradarbiaudamas su kitais, kitiems pagalbos 
teikdamas ir pats kitų remiamas. Žmogus privalo atsiminti, kad juo 
jis su didesniu pasišventimu, su didesniu savęs atsižadėjimu dirba, 
juo labiau tobulėja jame dvasios gyvenimas, juo labiau tada dvasia 
stiprėja, kilnesnė darosi žmogaus asmenybė. Kai nugalime savyje 
egoizmą, tada kaip tik praturtėja mumyse asmenybė. 

Euckenas yra priešingas racionalizmui, kuris stengiasi žmogų 
izoliuoti nuo visa, kas dieviška, kuris ragina žmogų pasitikėti tik savo 
paprastomis žmogiškomis jėgomis. Šituo keliu, kurį rodo racionaliz- 
mas, Euckeno nuomone, tektų prieiti prie baisaus pesimizmo. Nebūtų 
tuomet tvirto motyvo imtis rimto kultūros darbo, nes galimos įvairios 
katastrofos gali sunaikinti visus kultūros kūrinius drauge su žmonėmis. 
Kuriam tada protingam tikslui būtų dirbti? 

Kas kita yra, kai žmogus tiki, kad jis, rūpindamasis vienybe su 
Dievu, sukuria savyje dvasinę asmenybę, kuri, dalyvaudama 
dieviškame gyvenime, neprivalo bijotis šiokių ar kitokių matomojo 
pasaulio netikėtinumų, kuri žino, kad ji pati ir jos darbų vertė bus 
dvasiniame pasaulyje per amžius; šitokio nusistatymo žmogus gali 
drąsiai imtis kad ir sunkiausių kultūros darbų, kad ir didžiausio 
pasišventimo visuomeninių pareigų ir turi pagrindo be baimės žiūrėti 
į ateitį, tikrai žinodamas, kad jo darbas ir pasišventimas nepraeina 
veltui, bet turi nelygstamos, amžinosios vertės. 

Euckenas prieš racionalizmą nurodo, kad tik suprantant, jog Dievas 

yra mūsų dvasios jėgų versmė, mūsų dvasios gyvenimo pagrindas ir 
tikslas, galima turėti tinkamą dvasinę atmosferą vertingai, dvasinei 
asmenybei mumyse ugdyti. Euckenas tad labai aukštai vertina religiją. 
Išsižadėti religijos, sako jis, tai reiškia eiti prieš savo dvasios gyvybės 
pagrindą ir paneigti asmens laisvę bei vertę. 

Į klausimą ,„ar mes dar galime būti krikščionys?“ Euckenas atsako, 
kad ne tik galime, bet ir turime pareigą, jei mums rūpi dvasios kilnumo 
didėjimas, jei mes nenorime uždusti žemųjų geidulių vergavimo 
niekšybėje. 

Euckenas tikra religija, religijų religija, kaip jis išsireiškia, vadina 
krikščionybę; tik krikščionybę jis supranta liberalinio protestantizmo 
dvasia, kurioje jis buvo išauklėtas. Jis nepripažįsta Kristaus dievybės, 
jis nepripažįsta neatmainomų dogmų, neigia saistantį Bažnyčios 
autoritetą. Kaip silpnas jo tas panenteistinis Dievo supratimas (nuo- 
stabu, kaip jis priėjo prie to, kad Dievo dvasinė esmė gali būti į skir- 
tingas dalis dalinama), taip nėra rimtai visame pagrįsta ir jo religijos 
sąvoka. Vis tik ir religijos atžvilgiu jis turi nuopelnų, kad daug ką 
išjudino rimčiau pagalvoti apie religijos reikšmę ir vertę žmogaus 
gyvenime, kad taip vaizdingai ir energingai yra jis įrodęs materializ- 
mo, natūralizmo, panteizmo, racionalizmo pažiūrų neprotingumą. 

Tik gaila, kad Euckenui pristigo energijos giliau susirūpinti pagrin- 
diniais filosofijos klausimais, nes, tik šiuos lemtai išsprendus, galima 
sėkmingai nusistatyti tikrai tvirtas gyvenimožiūros pagrindines linijas. 
Euckenas parodė tik gerų norų, nusistatydamas savo filosofijos pagrin- 
dus, bet, būdamas subjektyvisto Fichtės poveiky, jis nepajėgė jų vertės 
kritiškai įrodyti. 

Bet vis tik savo galingos asmenybės poveikiu, savo veikalų kilniu, 
energingu, dorines vertenybes gerbti karštai žadinančiu tonu, savo 
idėjine kova prieš tai, kas žemina žmogaus dvasios užsimojimus, 
Euckenas daug yra patarnavęs dvasios kultūrai apskritai ir daug ką 
sužadinęs susidomėti svarbiausiais pasaulėžiūros klausimais, kuriuos 
be gilesnių filosofinių studijų nėra galima sistemingai kritiškai išspręsti. 


Logos, 1926 m. Nr. 2, p. 254-256. 

HENRI BERGSONAS 
(Didžiojo filosofo 80 metų sukaktuves minint) 


Iš gyvenančių šiuo metu pasaulyje filosofų vieną iš žymiausių vietų 
savo filosofinės veiklos įvairiose aplinkose padaryta įtaka užima, be 
abejo, Prancūzų Akademijos narys ir Nobelio premijos laureatas Henri 
Bergsonas. Jis yra gimęs (Paryžiuje) 1859 m. spalio mėnesio 18 d.; tad 
šiais 1939 metais ne tik Prancūzijos, bet ir įvairių kitų kultūringų kraštų 
visuomenė stengiasi šiaip ar kitaip paminėti to pasaulinio masto 
galvotojo garbingas sukaktuves. 

Jau pats pirmasis 1889 m. pasirodęs didesnis jo veikalas (jo daktaro 
disertacija) Essai sur les donnėes immėdiates de la conscience daug 
ką maloniai nustebino savo giliu originalumu ir galingos minties 
drąsumu. Henri Bergsonas, beeidamas aukštuosius mokslus, buvo 
puikiai susipažinęs su tiksliaisiais gamtos mokslais ir su matematika, 
buvo kruopščiai studijavęs Taine'ą ir Spencerį, o čia štai minėtame 
veikale jis su mokslinės kompetencijos sąmone stoja prieš pačias pagrin- 
dines tais laikais daug kur vyravusias materializmo, pozityvizmo ir kan- 
tizmo pozicijas. Jis čia drąsiai griauja įsigalėjusios mechanistinės 
galvosenos pagrindus ir tariamais mokslo reikalavimais besidangstantį 
determinizmą. Žmogaus laisvės sąmonė jam ne iliuzija ar tik 
nemokslinio galvojimo atsilikęs prietaras, bet tikriausia realybė. 1896 
m. pasirodėjo jo veikalas Matiėre et mėmoire, kuriame su atsidėjimu 
griaunamas materializmas ir stengiamasi vaizdžiai nurodyti dvasinio 
prado realumą. Paskaitęs šitą veikalą, garsus Amerikos psichologas 
William James yra pasakęs, kad tai tikro genijaus veikalas ir kad jo 
reikšmė filosofijai yra panaši į Koperniko revoliuciją astronomijoj. Su 
nemažesniu entuziazmu daugelio buvo sutiktas ir 1907 m. išėjęs 
Bergsono veikalas L'Evolution crėatrice, kuriame, kaip jis pats sako, 
iškeliamas naujas faktas, kad pasaulį yra Dievas laisvai sukūręs, kad 
tokiu būdu yra atmestas, kaip faktams priešingas, monizmas ir panteiz- 
mas; tame veikale nurodoma taip pat bet kokio Dievą nepripažįstančio 
evoliucionizmo klaidingumas. Su šituo veikalu susipažinęs, garsusis 
William James viešai reiškia Dievui padėką, kad jam leido sulaukti tokio 
nepaprastai džiuginančio moderniosios minties pasisukimo. Bergsono 
veikalai ir jo Collėge de France paskaitos davė daugeliui jo skaitytojų 
ir klausytojų, nutolusių nuo religijos, rimtos progos apsimąstyti ir grįžti 
prie teizmo. Žinomas prancūzų rašytojas Joseph Lotte sakosi Bergsono 
įtakos dėka sugrįžęs į krikščionybę. Garsus rašytojas kunigas Felix 

Kleinas duoda eilę ir kitų šios rūšies pavyzdžių. 1932 m. pasirodė ilgai 
lauktas, 20 metų mąstymų vaisius Les Deux Sources de la morale et de 
la religion (visi Bergsono veikalai išleisti pas Alcan). Čia Bergsonas 
aiškiai iškelia religija paremtos moralės vertingumą ir tikrumą; čia jis 
daugeliu punktų labai priartėja prie katalikų pasaulėžiūros; čia jis 
suduoda nemenką smūgį pragmatizmui ir perdėtam sociologizmui 
(Durkheimo, Lėon-Bruehl ir t.t.) doros ir religijos pasireiškimų 
aiškinime. 

Iš kitų Bergsono raštų ypač minėtini yra šie: Le Rire (1900 m.), 
L'Energie spirituelle (1919), Durėe et simultanėitė, 4 propos de la thėorie d“ 
Einstein (1922) ir La pensėe et le mouvant (1933). Ir šitie veikalai kelia 
dvasinių vertybių realią vertę ir griauja pozityvizmo, sensualizmo, 
materializmo ir mechanistinio evoliucionizmo teorijas. 

Henri Bergsonas turi visą eilę žymių mokinių, garbingai 
pasireiškusių filosofijoj, literatūroje, mene, publicistikoje ir kitose 
kultūros srityse: Edouard le Roy, J. Chevalier, Et. Gilson, J. Maritain, 
M. Blondel, Pėguy , Thibaudet, Wilbois ir daugybę kitų. Toli gražu ne 
visi jo buvę mokiniai ištikimai jo pozicijų laikosi. Mat, kaip sako gar- 
sus jo mokinys J. Maritainas, Bergsono raštuose galima rasti kaip ir 
dvi sistemas (du bergsonizmu). Iš vienos pusės, pas jį yra dažnai vykęs 
filosofinių neigiamybių (materializmo, pozityvizmo, sensualizmo, kan- 
tizmo, mechanistinės evoliucijos, pragmatizmo, perdėto sociologizmo) 
griovimas ir pagrindinių pozityvių metafizinių minčių akcentavimas, 
kaip antai apie dvasinį pradą žmoguje, apie valios laisvę, apie Dievą 
Kūrėją, apie religijos reikšmę ir t.t.; iš kitos gi pusės, tų pozityvių 
minčių pagrindime ir jų dėstyme yra nemaža stambių trūkumų ir žymių 
klaidų. 

Visuose Bergsono raštuose reiškiasi trys pagrindiniai trūkumai: 
eksperimentinio metodo taikymas metafiziniams klausimams spręsti, 
savotiška keista pažiūra į sąvokas, spręsmus bei intuiciją ir vietoj tikslių 
pozityvių dalyko apibrėžimų operavimas gausingais vaizdais ir 
metaforomis. 

Pagal Bergsoną, sąvokomis galvojantis ir sprendžiantis protas 
neturi sąryšio su realybe. Realybė yra, pagal jį, grynas tapsmas, 
tolydinė besikeičiančio tapsmo trukmė; sąvoka gi su savo pastovia 
prasme gali išreikšti tik pastovius, taigi, pagal jį, nerealius dalykus. 
dėl to negali jos pažinti. Sąvokos tad nėra priemonės realybei pažinti; 

jos tinka erdviniams, materialiniams dalykams žynnėti ir aiškinti. Bet 

pagrindinė realybė nėra nei erdvė, nei materija. Erdvė Bergsonui — 
tai proto fikcija, o materija — gyvybinės realybės paneigimas. 
Sąvokomis operuojantis protas yra naudingas ir būtinas mūsų kūno 
reikalams tenkinti bei medžiaginei kultūrai. Tas tikras realybes 
nesuvokiantis protas veikia tiksliųjų gamtos mokslų srityje; tie mokslai 
labai naudingi medžiaginei pažangai, bet jie nieko neįstengia pasakyti 
apie tikrąją realybę. 

Realybę pažinti galima, pagal Bergsoną, tik iš jos vidaus, į jos vidų 
įsigyvenus. Tai gali padaryti tik intuicija, kuri yra, pagal jį, ne kas kita, 
kaip sąmoningu, reflektuoti sugebančiu tapęs instinktas. Intuicijoj 
pažinimas vyksta be jokio, kad ir nesąmoningo, sąvokos tarpi- 
ninkavimo; intuicijoj pažinimas yra identiškas jo išreiškiamai realybei; 
subjektas čia yra identiškas objektui. Bet tokia pažiūra į realybės 
pažinimą veda prie didelių nesąmonių. Juk ir Bergsonas kalba apie 
įvairių realių dalykų pažinimą: Dievo, žmonių, gyvulių, augalų. Tie 
dalykai yra labai skirtingi. Kaip tad žmogaus intuicija gali tokius skir- 
tingus dalykus pažinti, nes intuicijoj pažinimas, pagal jį, yra identiškas 
pažintai realybei? Kaip gali intuicija pažinti Dievą? Visai gi 
nepripažįstant sąvokoms realaus pagrindo, netenka prasmės bet kokie 
filosofiniai samprotavimai. 

Bergsonas nenori pripažinti kitokio metodo filosofijoj, kaip tik 
eksperimentinį. Bergsonas nori tuo būdu išlaikyti mokslišką artimumą 
su tokį didelį moksliškumo autoritetą turinčiais eksperimentiniais moks- 
lais. Bet metodas, kaip pažinimo būdas, turi derintis prie svarstomų 
dalykų prigimties. Grynai eksperimentiniu metodu galima svarstyti tik 
pojūčiams, betarpiškam stebėjimui prieinamus dalykus. Dvasinių gi 
dalykų, esančių už mano sąmonės ribų, grynai eksperimentiniu metodu 
negalima patirti. Nepripažįstant realios reikšmės sąvokoms, spręs- 
mams, iš sąvokų susidedantiems, ir proto išvedžiojimams, nėra kaip 
nė iš dorinio bei religinio gyvenimo kilniųjų pavyzdžių kokių nors tikrų 
išvadų padaryti kad ir spiritualistinės filosofijos reikalui. 

Galima gėrėtis, grožėtis Bergsono stiliaus švelniu, subtiliu 
melodingumu, bet užtai labai nelengva susivokti, norint susižinoti 
griežtai įsakmiai, kas jo tuo ar kitu klausimu pareikšta. Paprastai duota 
eilė palyginimų, kontrastuojančių tarp savęs vaizdų ir metaforų, kaip 
įsijautimui į dalyką, intuicijai pagalba, bet stinga tikrų dalyko aptarimų. 

Daugeliu klausimų, jo raštų raidės prisilaikant, galima būtų prieiti 
griežtai prieštaraujančius nusistatymus. Tik pačiam Bergsonui vėliau 
laiškuose savo kritikams paaiškinus, mes šiandien antai tikrai žinome, 

kad jis savo veikale L'Evolution crėatrice stojo prieš monizmą ir 
panteizmą; nesant dar to paaiškinimo, 1908 m. jo genialusis mokinys 
J. Maritainas, perskaitęs tą jo veikalą, buvo atsistojęs, kaip sako Et. 
Gilsonas, prieš dilemą ,„ar eiti su Dievu ar su Bergsonu''; J. Maritainas 
pasirinko Dievą ir ėmė nutolti nuo Bergsono, griežtai pasukęs į tomiz- 
mo kelią. Dėl klaidingo Bergsono mokslo apie protą ir patyrimą, dėl 
labai neaiškių, dviprasmiškai galinčių būti suprastų jo pareiškimų ir 
Bažnyčios autoritetas yra taręs, pirmiesiems jo veikalams pasirodžius, 
perspėjantį žodį. Modernistai juk, žemindami proto teises ir savotiškai 
patyrimą ir evoliuciją aiškindami, daug kame buvo prisidengę Bergsono 
išsireiškimų autoritetu; žinoma, tuos išsireiškimus jie aiškino taip, kaip 
jiems buvo reikalinga savo klaidoms paremti. 

Nesileisdamas plačiau į Bergsono filosofijos svarstymus, aš čia 
norėčiau priminti kai ką iš dviejų jo laiškų, viešai paskutiniais metais 
paskelbtų, kurie ryškiau apibūdina jo filosofinės ir religinės minties 
evoliuciją. 

1935 m. rugpjūčio mėn. 16 d. Bergsonas pasiuntė laišką P. Gorce, 
kuris buvo rašęs apie bergsoninį bei tomistinį neorealizmą. Ta proga 
Bergsonas kalba apie savo santykius su Tomo Akviniečio filosofija. Jis 
prisipažįsta, kad jis per mažai su jos visuma susipažinęs; bet jis pažymi, 
kad tais klausimais, kuriais jam yra tekę konfrontuoti savo pažiūras 
su Tomo, tai iš esmės jos sutinkančios. Ginče tarp realizmo ir idealiz- 
mo gnoseologijoj jis aiškiai pasisakęs už radikalų realizmą ir visiškai 
atmetąs kantizmą. Kiek tai liečia intuicijos termino vartojimą, tai jis už 
ji griežtai nestovįs, galima esą būtų intuicijos vietoje vartoti protą, bet 
tam terminui pripažįstant dvejopą prasmę. 

Šių metų vasario mėn. 3 d. Temps Prėsent atspausdino Bergsono 
laišką, rašytą D. Halėvy, 25 metų Pėguy mirimo sukaktuvių minėjimo 
proga (Pėguy mirė Didžiajame kare 1914.1X.5). Štai ką, tarp kitko, rašo 
Bergsonas apie Pėguy tame charakteringame laiške: ,„Tai didinga ir 
nuostabi figūra! Ji buvo išreikšta medžiagoje, iš kurios Dievas kuria 
herojus ir šventuosius. Herojus, nes nuo pat pirmosios jaunystės Pėguy 
nieku kitu nesirūpino, kaip tik gyventi heroiškai. Taip pat šventus, nes 
jis su jais laikėsi tokio pat įsitikinimo, kad nėra bereikšmių veiksmų, 
kad į kiekvieną žmogaus veiksmą reikia žiūrėti rimtai, nes jis turi įtakos 
visam doriniam pasauliui. Anksčau ar vėliau jis (Pėguy) turėjo nueiti 
pas Tą, kuris priėmė ant savęs visos žmonių giminės nuodėmes ir 
kentėjimus““... 

XX Amžius, 1939.X.21. 

PREL. ALEKSANDRAS DAMBRAUSKAS-JAKŠTAS — 
FILOSOFAS IR TEOLOGAS" 


Kiek tiksliau ir įsakmiau dabar apibrėžti ir įvertinti prel. Aleksan- 
dro Dambrausko-Adomo Jakšto milžiniškus nuopelnus mūsų tėvynei 
stinga dar ir reikalingos šiam tikslui ilgesnio laiko perspektyvos ir nėra 
dar galima pilniau ir nuodugniau atskleisti tą aplinką, tą kontekstą, 
kuriame jam teko gyventi ir dirbti. Dar per arti esame nuo tų žmonių, 
kurių tarpe jam teko veikti ir su kuriais jam teko šiaip ar taip bendradar- 
biauti, kad galima būtų įsakmiau nurodyti jo lyginamąjį svorį mūsų 
nusipelniusių garsiųjų tautiečių tarpe. Pilnesniam bešališkam jo 
nepalyginamos ne vienoje srityje persvaros pripažinimui nemaža 
kliudė, jam gyvam esant, jo nepaprastas visados reikštas gyvenime 
kuklumas, afišavimosi ir reprezentavimosi organiškas nemėgimas, kad 
ir netiesioginių pasigyrimų, reklamos ir pataikaujančių bei įsiteikiančių 
pagyrų iš tolo vengimas. Dėl to ir bendra visuomenės nuomonė, nors 
ir aukštai stato prel. Dambrauską-Jakštą, kaip vieną iš didžiausių mūsų 
tautos atgimimo pionierių, betgi ne vienu atžvilgiu paprastai ne tiek 
ji vertina, kiek jis savo darbais yra nusipelnęs; daugelis ir iš mūsų 
inteligentų nežino įsakmiau jo nuopelnų, jo nepaprastai vertingo 
reiškimosi tame ir kitame svarbaus mūsų kultūrinio gyvenimo plote. 
Tik kai bus nuodugniau išanalizuoti jo raštai, jo visuomeninis, tautinis 
veikimas, kai bus išstudijuota jo gausinga ne vienos srities klausimais 
korespondencija ir toji komplikuota, jauniesiems jau nelengvai supran- 
tama aplinka, kurioje jam teko dirbti, kai tų studijų rezultatai derama 
sugestyvia forma bus viešumon pateikti, tik tada ir platesnei 
visuomenei prel. A. Dambrausko-Adomo Jakšto asmenybė atsiskleis 
tikru impozantišku didingumu. 

Šitas aplinkybes reikia turėti dėmesyje, ir kai tenka kalbėti apie jį 
kaip filosofą ir teologą. Šiandien, tiesa, ji vertinti filosofijos ir teologi- 
jos atžvilgiu yra kiek lengviau, negu tai būtų buvę galima padaryti kad 
ir prieš metus ar net prieš pusę metų. Mat praėjusių metų pabaigoje 
prof. Stasys Šalkauskis Teol. filos. fakulteto žurnale Logos paskelbė 
labai svarbią liečiančią prel. Dambrauską-Jakštą medžiagą, būtent 
daugelio metų su juo susirašinėjimą. Čia paskelbtuose laiškuose, kaip 
teisingai pažymi pats paskelbėjas prof. St. Šalkauskis, yra 


* Paskaita iškilmingame a. a. prel. Dambrausko-Jakšto minėjime Vyt. Didž. Univer- 
sitete 1939 metų kovo 5 d. 

. pasireiškusios prel. Dambrausko-Jakšto pažiūros filosofijos, religijos, 
kultūros ir šiaip pasaulėžiūros klausimais kai kuriais atžvilgiais net 
geriau negu jo raštuose; išėjo čia ryškiau aikštėn jo mąstysena ir 
daugelis įsitikinimų, kurių jis savo raštuose arba visai nebuvo reiškęs 
arba buvo reiškęs ne tokiu precizuotu būdu. 

Nemaža šviesos prel. Dambrausko-Jakšto įvairiais atžvilgiais 
charakteristikai duoda ir paskelbti taip pat praėjusių metų pabaigoje 
Teologijos filosofijos fakulteto žurnale Athenaeum jo laiškai kan. 
Tumui-Vaižgantui. 

Ilgainiui, reikia tikėtis, atsiras ir daugiau vertingos medžiagos, 
įgalinančios pilniau apibūdinti jo asmenį ir įvairiose srityse jo veiklą. 
Tuo tarpu reikia tenkintis tuo, ką turime. 


*xk 


Norint teisingai įvertinti Dambrausko-Jakšto mokslinį darbą filosofi- 
joj ir teologijoj, reikia visados atsiminti tas ypatingas sąlygas, kuriose 
jam teko dirbti, tą ypatingą padėtį, kurioje Lietuva buvo jo brandaus 
veikimo periode, ir jo nepaprastai kilnaus, savo asmeninių interesų 
nepaisančio charakterio ypatybes. Per daug jis mylėjo savo tėvynę, per 
daug jam brangūs buvo visi stambieji mūsų tautos reikalai, per daug 
galinga ir turininga buvo jo dvasia, kad jis būtų sutikęs užsidaryti 
kokios srities siaurų, nors ir gilių tyrinėjimų plote, kai tuo tarpu tiek 
ir tiek įvairiose atgimstančios Lietuvos reikalų srityse buvo neatidėtinai 
reikalingų arti dirvonų, o čia visur darbininkų taip maža, o daug kur 
ir visai nematyti. Tad Dambrauskas-Jakštas dirba ne tik filosofo, 
teologo, bet ir Bažnyčios ir visuomenės praktiško veikėjo, politiko, 
įvairių organizacijų kūrėjo ir vado, populiarių ir mažiau populiarių . 
laikraščiuose gausių straipsnių ir knygelių gamintojo darbą; jis yra ir 
publicistas, ir matematikas, ir poetas, beletristas, satyrikas, literatūros 
kritikas, kalbininkas, istorikas, esperantininkas. Tų darbų visuma, 
krūvon paimta, sudaro jam iš tikro nepalyginamos vertės atgimstančioje 
Lietuvoje monumentum aere perennius (už varį patvaresnį paminklą), bet 
dėl to jis neturėjo galimumo sukurti tų specialių, atskirų monumentalių, 
epochinių darbų, kuriems atlikti vienoje ir kitoje srityje nepaprastų 
gabumų, atrodo, jam nestigo. 

Reikia dar ir tai turėti dėmesyje, kad ir filosofijoj ir teologijoj, jam 
darbus pradedant, stigo pačių elementarinių dalykų; ir dėl to reikia 
stebėtis, kad vis tik Dambrauskas-Jakštas, elementarinius reikalus taip 

uoliai aprūpindamas, sugebėjęs yra duoti taip vertingų mokslinių 
dalykų iš filosofijos ir teologijos. 

Filosofinė ir teologinė Jakšto-Dambrausko veikla reiškėsi ir pro- 
fesoriavimo darbe tose srityse! ir gausiais iš tų sričių raštais. Iš tų raštų 
minėtini yra šie: 

1. Neišvydusios spaudos jo Peterburgo katalikų dvasinėje akademi- 
joje rašytos paskaitos. Antai — In Hexaemeron, in Evangelium S. Joannis, 
apie parinktas psalmes. 

2. Pisma Katoličeskago bogoslova k pravoslaunomu. 

3. La doctrine de I'Eglise Russe et le Canon de I' Ancien Testament 
(Revue bibligue, 1901) sukėlė naujų tyrinėjimų tuo klausimu. 

4. Išvestiniai Šventraščio posakiai apie Dievą (Tiesos Kelias, 1925 
I t.). 

5. Logika 1917, Logikos evoliucija 1919. 

6. Apie katalikiškus Šventraščio vertimus ir vertėjus (Soter 1933). 

7. Malgrandaj pensoj pri grandaj demandoj, 1908. 

8. Mokslas ir tikėjimas, 1930. 

9. Pikto problema, 1935. 

10. Aukščiausias Gėris, 1937. 

11. Filosofiją ir teologiją liečią straipsniai, straipsneliai ir recenzi- 
jos įvairiuose žurnaluose: Przegląd Katolicki, Žinyčioj, Draugijoj, Atei- 
ty, Logose, Kosmose, Sotere, Tiesos Kelyje, Espero Katolika, das Neue 
Jahrhundert ir t.t. 

Tą ar kita ką darydamas, Dambrauskas-Jakštas stengėsi būti pasiim- 
to uždavinio aukštumoje. 

Kai jam teko apie trejus metus būti Kauno kunigų seminarijos 
filosofijos profesorium, tai matydamas neatidėtiną lietuvių kalba 
filosofijos vadovėlio reikalingumą, pasinaudodamas geriausiais 
pavyzdžiais, jis parūpino, išspausdino 1919 m., pirmą ir, reikia pa- 
sakyti, visai gerą Logikos vadovėlį, už kurį geresnio per 20 metų iki šiol 
niekas neišleido. Bet jis nemėgo grynosios filosofijos darbo, būtent 
kiek jis nėra susijęs su pasaulėžiūros arba, kaip jis ją kartais vadina, 
visažiūros sudarymu. Mat Dambrauskui-Jakštui, kiek yra paaiškėję iš 
paskelbto jo susirašinėjimo su prof. St. Šalkauskiu, filosofija yra 
mokslas, kurio vienintelis uždavinys yra suderinti teologiją su 


1. Trejus metus dėstė filosofiją, pradedant 1916 metais, Kauno kunigų seminarijoj. 
Ketverius metus buvo Švento Rašto profesorium Peterburge katalikų dvasinėje akademi- 
joje, nuo 1902 rudens iki 1906 m. vasaros. 

pozityviais specialiais mokslais ir sudaryti iš jų sintezę, apimančią visą 
žmogaus gyvenimą. 

Rašydamas 1914 m. I. 31 d. Stasiui Šalkauskiui, tada 
advokataujančiam Turkestano Samarkande, Dambrauskas-Jakštas 
sako: ,„Galutinai į filosofiją, mano išmanymu, tegalimas tik vienų 
vienas atsinešimas — tai solovjoviškis: arba filosofija yra viskas arba ji 
tuščias proto žaislas. Jei filosofija neapima visko, jei ji neduoda mums pilnos 
pasaulėžvalgos, jei ji nėra tarnavimas vienų vienai visuotinei tiesai, apimančiai 
visas mūsų gyvenimo sritis, tai ji yra tuščia scholastika, niekiausias iš visų 
mokslų mokslas. Kiek aš galėjau spėti iš Tamstos pirmų dviejų straipsnių, 
Tamsta esi pasiryžęs tarnauti anai vienų vienai tiesai. Bet ikšiol vis dar 
negaliu būti tikras, ar sveikas esi pasirinkęs tikrąjį kelią“. 

Panašios mintys jo reiškiamos ir kitame (1914.11.17) St. Šalkauskiui 
rašytame laiške. 

Dambrauskui-Jakštui didžiausi filosofijoj autoritetai, bet ne aklai 
jo sekami, buvo rusų filosofas Vladimiras Solovjovas (1853-1900) ir 
lenkas emigracijoj gyvenęs XIX šimtm. pradžioj Prancūzijoj 
prancūziškai rašęs Hoene-Wronskis (1778-1853). Štai kaip patsai Dam- 
brauskas-Jakštas 1907 m. Draugijoj nr. 10 straipsnyje ,„Du didžiausiu 
slavišku filosofu“ (Hoene-Wronskis ir V. S. Solovjovas) kalba apie 
autoritetus filosofijoj: ,,Tikrų plačiapročių galvotojų tėra visai nedidelis 
būrelis. Į tą būrelį priklauso: Aristotelis, Platonas, šv. Augustinas — 
iš senovės galvotojų; šv. Tomas Akvinietis, Kartezijus?, Leibnizas — 
iš vėlesnių; Kantas, Hoene-Wronskis ir VI. Solovjovas — iš naujesnių. 
Ypač du pastarieji verti yra kiekvieno inteligento dėmesio, nes pasirem- 
dami ant visų savo pranokėjų paduoda taip plačią ir aukštą 
krikščionišką pasaulėžiūrą, kad joje galima rasti beveik visų svarbiausių 
klausimų išrišimas... Mes giliai įsitikinę, kad geriau ištyrus ir sulyginus 
tas dvi sistemas, tamsios pusės vienos iš jų galėtų būti išaiškinamos 
antrąja ir atbulai“. 

Dambrauskas-Jakštas, kaip minėjau, nėra aklas sekėjas nei Solov- 
jovo nei Hoene-Wronskio. Ir pas vieną ir pas kitą jis mato ir nepriimtinų 
dalykų, net klaidų. ,„Solovjovą, jis sako viename laiške St. Šalkauskiui 

(1914.II.17), veikė visokios įtakos: pravoslaviškos, protestantiškos, 
vokiečių filosofija, prancūzų pozityvizmas, rytų misticizmas ir t.t." Iš 
jų šis tas galėjo prie jo sistemos celnago znanija ir prilipti: „yra tad 


2. Dekartas. 

reikalas jį apvalyti nuo minties dulkių“. Panašiai ir su Hoene-Wronskiu: 
„Juk jame yra ir keistų dalykų“, rašo kitame laiške St. Šalkauskiui 
(1919.VI.9), „„su kuriais sunku sutikti, yra per greitų ir ne visai 
pamatuotų apibūdinimų, kartais net skubotai rašant padarytų 
negriežtumų ne tik terminų parinkime... Bet panašūs lapsus linguae 
ar calami ne kiek nemažina Wronskio vertės kaip filosofo, ne tik 
iškėlusio absoliučios tiesos šūkį, bet ir jos nuolat ieškojusio visose 
mokslo šakose per visą savo amžių. Tuo jis mane labiausiai ir patraukė 
taip pat, kaip ir Solovjovas savo šūkiu celnago znanija ir savo filosofi- 
ja, apimančia visą žmogų, o ne vieną tik jo proto kertelę. Abudu juodu 
troško ir ieškojo absoliučios sintezės — religijos, filosofijos ir grynojo 
mokslo: ne ko kito ieško instinktyviai ir visa žmonija. Taigi tuodu 
vyrai ir tetinka būti žmonijos dvasios vadais. Dėl to aš ir pavadinau 
juodu ateities filosofais par excellence...“". 

Dambrauskas-Jakštas neperėmė pilnai nei Solovjovo nei Hoene- 
Wronskio filosofinės sistemos. Juodu jį patraukė savo kilniais pilnutinės 
tiesos ieškojimo šūkiais, metodu, kai kuriais pagrindiniais nusi- 
statymais. Iš viso Dambrauskui-Jakštui atrodė, kad dar nėra šių laikų 
mokslo pasiekimus atitinkančios filosofinės sistemos arba sintezės. Tai 
esąs tik svarbus siektinas ateities reikalas. Tą taip reikalingą filosofinę 
sintezę imtis sudaryti jis daug kartų karštai ragino savo ilgų metų 
korespondentą, į kurį jis žiūrėjo kaip į savo mokinį, būtent Stasį 
Šalkauskį, nesigailėdamas jam šiam tikslui nurodymų ir patarimų. 

Ne visi iš tų nurodymų ir patarimų buvo lygiai vertingi. 

Priešingai Aristotelio ir Tomo Akviniečio filosofijos šalininkų pozici- 
jai, atrodo, Dambrauskas-Jakštas nepripažįsta filosofijos, savo pagrin- 
duose nepriklausomos ir nuo teologijos ir nuo atskirų specialių mokslų 
(matematikos ir gamtos mokslų). Pagal jį, filosofija savo pagrindus turi 
nusistatyti, atsižvelgdama į teologijos ir atskirų specialių mokslų 
pažangą. Kai gamtos mokslų hipotezės ir išvados keičiasi, tai turi keistis 
ir filosofinės sintezės pagrindai. Viename laiške St. Šalkauskiui 
(1914.11.17) Dambrauskas-Jakštas energingai pabrėžia: „Šiandien jau, 
rodos, užtektinai paaiškėjo, kad jokia filosofija celnago znanija yra 
negalima, atmetant tveriamosios evoliucijos principą, nepripažįstant 
kosmogoniškojo, geogoniškojo, biologiškojo ir istoriškojo procesų, 
aiškiai parodančių, jog vyriausias tvarinijos dėsnis yra panta rei, viskas 
yra in fieri, o nieko in esse3. Net ir pati žmogaus logika nuo to nėra 


3. Panta rei — viskas kinta; in fieri — yra tapsme; in esse — būvyje. 

laisva. Šiandien rimtai kalbama jau apie logikos evoliuciją ir rašoma 
knygos apie tai ir, man rodos, ne be pamato...““. 

Nepripažindamas filosofijos pagrindų nepriklausomumo iš vienos 
pusės nuo teologijos ir iš kitos pusės nuo gamtos mokslų evoliucijos, 
Dambrauskas-Jakštas mano, kad ateities filosofija turi turėti kitus 
pagrindus negu, sakysim, Aristotelio ar Tomo Akviniečio; jų pagrin- 
dai buvę geri tik savo laikams, būdami tada harmonijoj su tų laikų 
mokslų padėtimi. Laiške, rašytame 1919.V1.9 Stasiui Šalkauskiui, 
Dambrauskas-Jakštas sako: ,„Dalinai tai, žinoma, tiesa, šv. Tomas 
nenustoja vertės taip pat, kaip ir Aristotelis. Reikia tik viena neužmiršti, 
jog žmonijos mintis apie Tomo gvildentas problemas yra nūn 
užsibrėžusi daug platesnius spiralės rinkius; o ir pačios problemos tapo 
žymiai painesnės ir platesnės, taigi čia Tomo dialektika dažnai pasirodo 
bejėgė. Tuo žvilgsniu Tomo sistema panaši į seną elementarinę 
aritmetiką ir algebrą; jos geros ir teisingos, bet tik elementariems 
gyvenimo klausimams gvildenti. Gilesniems gi dangaus mechanikos 
apskaičiavimams tuodu mokslu jau nebedera; čia reikia aukštesnės 
analizės, reikia diferencialų ir integralų, reikia įvairių naujų 
transcendenčių funkcijų ir kitokių naujos matematikos metodų..." 
Kitame laiške (1920.1.24) panašia prasme Dambrauskas-Jakštas tęsia 
savo šios rūšies mintis: ,„Tomizmą, kaip Tamsta gal atsimeni, aš esu 
prilyginęs algebrai, aristotelizmą aritmetikai, abudu juodu yra reika- 
lingi aukštesnei sintezei — būsimai filosofijai, taip kaip aukštesnei 
matematiškai analizei yra reikalingi aritmetika ir algebra. Be šių 
pastarųjų nei diferencialinis nei integralinis apskaičiavimas nėra 
galimas; bet nei vienas nei kitas nėra nei aritmetika nei algebra. Taigi 
ir nauja krikščioniška filosofija, jei ji atsiras, negalės būti nei aristoteliz- 
mu nei tomizmu, bet nauju aukštesniu žmonijos minties vaisium, 
kuriame ras vietą ir aristotelizmas su tomizmu, kaip žemesnieji 
etapai...'/. 1914.II.17 rašytame laiške taip pat Stasiui Šalkauskiui 
Dambrauskas-Jakštas sako: „Mano išmanymu, Wronskio ir Solovjovo 
filosofija... yra naujas etapas krikščioniškoje filosofijoje. Kas pasitenkintų 
tomizmu, o juodu ignoruotų, būtų panašus į matematiką, tebranginantį 
vien aritmetiką ir elementarinę algebrą, o aukštesniosios matematikos 
analizės visai nepripažįstantį. Tikra filosofija nėra tai kartojimas senų 
tvirtinimų, bet ir nėra kurimas iš nieko. Ideali krikščioniškoji filosofija 
būtų ta, kuri įstengtų suvesti harmoningon sintezėn seną tomizmą su 
nauja slavų (Wronskio ir Solovjovo) filosofija. Tos sintezės rezultatas 
būtų jau nebe teologija ir nebe filosofija, bet tikra teosofija pilna to 

žodžio prasme. Man rodos, kad Tamstai Dievas tą uždavinį skiria. Verta 
tam pasišvęsti, nes, tą tikslą pasiekus, galėtų visa lietuvių tauta pasi- 
džiaugti, sulaukus savo tautiškos filosofijos, kuri drauge būtų ir univer- 
sali filosofija...“ 
| Iš to, kas pasakyta, yra aišku, koks didelis yra skirtumas tarp 
Dambrausko-Jakšto filosofijos supratimo ir tarp to jos supratimo, 
kuriam šiais laikais atstovauja antai Aristotelio ir Tomo Akviniečio 
filosofijos pagrindų besilaikantieji. 

Kai Dambrauskui-Jakštui esminis tiesioginis ir vienintelis pagrin- 
dinis filosofijos uždavinys yra suvesti į sintezę, suderinti krikščionių 
religiją ir tiksliuosius, pozityvius specialius mokslus arba, kitaip sakant, 
Bažnyčią ir kultūrą, tai šių laikų aristotelizmo ir tomizmo atstovams 
pirmutinis filosofijos uždavinys yra grynai prigimtos galios pažinimui 
prieinamų realių faktų svarstymas giliausiais protui prieinamais 
požiūriais, visur prisilaikant faktų ir kritiško proto reikalavimų. Filosofi- 
ja čia pagrindine savo dalim turi atskirą svarstymo sritį, nepriklausomą 
iš esmės ir nuo teologijos ir nuo tiksliųjų bei specialių gamtos mokslų 
ir jų įvairios padėties atskirais žmonijos istorijos laikotarpiais. (...) 

Pagaliau gali būti naudinga turėti teologijos ir filosofijos sintezę, 
bet jos sudaryme turi būti respektuojami ir teologijos ir filosofijos 
principų skirtumai, kompetencijų skirtingumai ir kiekvienos 
sintetizuojamų rezultatų griežtas kokybinis skirtingumas. Taigi šitas 
sintetinimas yra visai kas kita, negu Dambrausko-Jakšto vieninteliu 
filosofijos uždaviniu laikomos teologijos ir atskirų tiksliųjų mokslų į 
darnią sintezę suvedimas. 

Dambrauskui-Jakštui mat stigo tikslesnio susipažinimo su šių laikų 
aristotelinės bei tomistinės filosofijos uždaviniais, metodais ir pasiektais 
rezultatais. Ir nenuostabu. Jis ėjo aukštuosius mokslus, esant tais laikais 
chaotiškai daug kur filosofijos padėčiai; tad jam nepavyko gauti tinkamą 
filosofinę formaciją, o vėliau ant jo pečių šimtai užgriuvusių darbų ir 
rūpesčių jam nedavė galimumo nuodugniau visašališkai susiorientuoti 
filosofinėje situacijoje. 

Taigi jo filosofija, iš esmės besiimanti derinti teologiją su įvairiais 
specialiais mokslais, Bažnyčią su kultūra, yra ne kas kita, kaip 
apologetika ar apologija. Tai turint dėmesyje, eilę tų pačių jo veikalų 
galima vadinti jo prasme filosofiniais ir taip pat apologetiniais bei 
apologiniais. Tos rūšies yra antai jo didelis veikalas Mokslas ir tikėjimas, 
Pikto problema, Aukščiausias gėris. Tokių mokslinių raštų,kurie neturėtų 
apologetinio bei apologinio arba jo prasme filosofinio charakterio, 

Jakštas nedaug teparašė. 

Laimingo sutapimo dėka iš turinčio esminių trūkumų Dambraus- 
ko-Jakšto filosofijos supratimo ir jo filosofinio metodo faktiškai, aplamai 
ėmus, nebuvo ir tos žalos jo veikalams, kurios šiaip jau galima būtų 
buvę tikėtis. Mat Dambrauskas-Jakštas teologijos srityje stengėsi 
ištikimai laikytis Bažnyčios mokslo ir ypač vertino Tomo Akviniečio 
veikalą Summa theologica, kurioje ir grynai teologinių dalykų 
svarstyme taip sėkmingai reiškiasi sveikos jo filosofijos principai ir 
pagrindai. Taigi tų Tomo Akviniečio filosofijos principų ir pagrindų, 
glaudžiai susijusių su teologiniais dalykais, įtaka Dambrauskui-Jakštui 
davė gal reikšmingiausią atramą, jam besiorientuojant svarbiųjų 
krikščioniškos pasaulėžiūros klausimų kritiškame nagrinėjime. Tik kai 
kada ryškiau prasimušdavo jo susidaryto filosofijos supratimo 
silpnumų žalingumas, būtent kai jam polemikoje tekdavo susitikti su 
formaliai panašios filosofinių nusistatymų struktūros oponentu, antai 
su prof. Vincu Čepinskiu. Ir pas vieną ir pas kitą nėra mat pagrindinės 
filosofinės bazės, kuri būtų juodviejų nusistatyta nepriklausomai nuo 
juodviejų skirtingos daug kame teologijos ir nuo atskirų specialių 
mokslų rezultatų; taigi nėra pas juodu bendros neutralios bazės vai- 
singesnei diskusijai. 

Nesigilindamas į Dambrausko-Jakšto apologetinių, apologinių ir 
teologinių atskirų veikalų ir didesniųjų vertingų straipsnių nagrinėjimą, 
aš norėčiau tik nurodyti, kiek galima įsakmiais jo paties žodžiais, keletą 
bruožų, charakterizuojančių jo dvasios stilių ir pagrindinių 
susirūpinimų ypatybes, pasireiškusias man čia rūpimų sričių raštuose. 

Dambrauskas-Jakštas dažnai savo raštuose akcentuoja 
kūrybiškumo, aktyvumo reikalą, kuris yra susijęs su pagrindiniu prin- 
cipiniu jo nusistatymu. Dievas Kūrėjas, — sako Jakštas* — yra pasky- 
ręs žmones aktyviam kūrimui, kas ir yra gyvenimo tikslas, o ne 
pasyviam, nieko neveikiant tūnojimui, vedančiam į nykimą ir mirtį. 
Kūrybos galia, — sako jis kitoj vietoj“ — yra žymė, skirianti mus nuo 
gyvulio, tad ir stenkimės tos brangios žymės savyje neužtrinti. 
Dambrauskui-Jakštui patinka (1919.VI.9) Adomo Mickevičiaus garsus 
pasakymas: „tam, kad pasiektum naujas tiesas, reikia pirma saugoti 
senąsias, jas ginti, dėl jų sutikti aukotis“, bet jis iš principo ir visa širdim 
yra už nesiliaujamo progreso reikalingumą. ,,„ZŽmogus, — sako jis“, — 

4. Mokslas ir Tikėjimas, p. 94. 


5. ibid., p. 347. 
6. Op. cit., p. 95. 

kaip Dievo Kūrėjo paveikslas, turi nesiliaujamai stengtis ne tiktai 
palaikyti visa, kas yra gera, bet ir nuolatos naujinti nauju tolydžiu 
kūrimu““. ,„Visos mūsų pastangos tebūnie nukreiptos į tai, kad viskas 
aplink mus ir mumyse būtų geriau, gražiau“'?. 

Pagal Dambrauską-Jakštą, ir atskiras žmogus ir bendruomenės turi 
stengtis atlikti istorinį savo pašaukimą. 

Ir atskiras žmogus ir žmonių bendruomenės, — sako Jakštas, — turi 
pašaukimą tęsti ir papildyti Dievo kūrimo darbą. Mes esame, — sako 
jis, — ne tam, kad pranyktume be pėdsakų kaip grybai, bet kad kuo 
daugiausia gero padarytume. Nuo mūsų priklausys mūsų krašto ateitis, 
nes bendromis pastangomis galima gerojon pusėn pakreipti ir mūsų 
krašto istoriją“. 

Dambrauskas-Jakštas visur reiškiasi kaip principų žmogus, žinoma, 
tuos principus stengdamasis kritiškai įsisąmoninti. Istoriją tesudaro, 
— sako jis, — vien žmonės aiškiais įsitikinimais, tvirta valia, nepratę 
lenktis nė svyruoti. Sėdėti dviejose kėdėse, būti vienkart juodu ir baltu, 
kataliku ir netikinčiu, tėvynės mylėtoju ir jos priešu, negalima. Bet jis 
ne kartą pabrėžia reikalingumą ir principus kritiškai įsisąmoninti. Taip 
vieną kartą, tiesa, žymiai perdėdamas ir be reikiamo tikslumo, rašo jis 
šiuo klausimu St. Šalkauskiui (1914.11.17): ,,Noras pateisinti mūsų 
tikėjimą filosofiškais protavimais be abejo girtinas. Tikėjimo tiesų 
likimas labai panašus į aptiekos gumuliuką — jos arba lauk metamos 
arba ryjamos nekąsnojant ir todėl jų skonio visai nežinant. Dėlei to jokio 
pas mus dogmų klausimo visai nėra: tikintiems katalikams religijos 
tiesos taip lyg kokie matematiški x, y, z, po kuriomis nežinia kas 
slepiasi, o netikintiems — tie x, y, z visi yra gryni zero. Nieks apie juos 
negalvoja: vieni dėl to, kad netiki, kiti dėl to, kad tiki. Tuo tarpu yra 
tai uždaviniai, kuriuos kiekvienas žmogus turėtų sau išrišti“. 

Ypač Dambrauskas-Jakštas nemėgo proto ir valios siaurumo. Tas 
dvejopas proto ir valios siaurumas žmonėse, — sako jis?, ir yra di- 
džiausias žmonijos priešas ir stipriausias krikščioniškos civilizacijos 
tramdytojas. — ,„Praplėskim mūsų širdis, praplėskim mūsų protus“ 
— štai koks turi būti mūsų šūkis. 

Skelbdamas kryžiaus žygį, kaip jis sako, prieš žmonių 
siauraprotystę, jis pasirūpino, kad būtų išverstas į lietuvių kalbą 


7. ibid., p. 347. 
8. ibid., p. 94 ir 347. 
9. op. cit., p. 211. 

prancūzų filosofo Serre'o veikalas Au large! Esguisse d'une mėthode de 
conciliation universelle et d'intellectualitė intėgrale; lietuviškame vertime 
toji knyga turi antraštę: Juo plačiau, juo prie tiesos arčiau“. Pole- 
mizuodamas pasaulėžiūros klausimais su įvairiais oponentais, jis 
ne kartą ir dygiais, šiurkščiais žodžiais plakė iš siauraprotystės ir min- 
ties tingumo einantį nenorą susipažinti su kritikuojamais katalikų 
tikėjimo dalykais įvairių jo oponentų, ar tai protestantų, ar tai savotiškų 
dogmatinių nusistatymų besilaikančių laisvamanių, indiferentų, 
religiniais klausimais skeptikų. 

Dambrauskas-jakštas stengėsi būti lojalus su priešais, nors kartais 
įsikarščiavęs ir vieną kitą aštresnio tono išsireiškimą pavartodavo. 
Besiginčydamas betgi jis labai rūpindavosi neiškraipyti kitų nuomonės, 
neslėpdavo stipresnių jų įrodymų. Dažnai jis net aiškiau ir stipriau 
suglausdavo jų išvedžiojimus, negu jie patys būtų galėję tai padaryti; 
tačiau paskui jis savo ginamajai tiesai paprastai duodavo taip stiprių 
įrodymų, kad priešo argumentacija visai nublankdavo. Polemikoje jo 
dialektika reiškėsi kaip plienas mikli, kieta ir aštri. 

Dambrausko-Jakšto mintis nebuvo savyje užsidariusi, nebuvo 
sustingusi, bet priešingai — ji lojaliai sugebėdavo gilintis į oponentų 
skirtingų nusistatymų pozicijas ir išlaikydavo laisvę ateities 
laimėjimams tiesos srityje priimti, nežiūrint, iš kur ir kokiais keliais jie 
ateitų. 

Dambrauskas-Jakštas ypač reiškėsi kaip savo laikų ir savo krašto 
žmogus ir filosofinėje bei teologinėje veikloje. Jam, sako vyskupas P. 
Būčys!!, beveik išimtinai rūpėjo, ką Lietuvos dvasios, proto ir kultūros 
gyvenimas buvo iškėlęs. 

Dambrauskas-Jakštas buvo didysis mūsų sintetikas. Įvade į savo 
korespondenciją su Dambrausku-Jakštu prof. St. Šalkauskis ypač 
pabrėžia jo ryškią charakteringą sintetiškumo žymę. Tarp kitko jis čia 
rašo: „Dambrauskas jau savo jaunatvėje įsijungė į lietuvių tautos 
atgimimo sąjūdį, pradėdamas 1884 m. bendradarbiauti Aušroje. Pagal 
tą vaidmenį, kur jis vaidino šitame atgimime, jį galima būtų pavadinti 
dideliu sintetiku. Tautybę jis susiejo organiškais ryšiais su religija, 
mokslu, menu, su kultūra apskritai ir įtikinamai parodė, kad ji negali 
būti gyva ir gyvastinga be sąryšio su religiniu ir kultūriniu turiniu. 
Žodžiu tariant, Dambrauskas vienas iš pirmųjų ir labai sėkmingai 


10. Cfr. op. cit., p. 216. 
11. Žiūrėk įvadą į Mokslas ir tikėjimas, p. 8. 

sutapdė į vieną visumą tautinį ir dvasinį lietuvių tautos atgimimą''!?, 
Didelis Jakšto sintetinimo pamėgimas ir sugebėjimas reiškėsi ir jo 
filosofinėje bei teologinėje veikloje. Štai ką rašo didžiausias mūsų 
apologetas vyskupas P. Būčys įvade į Dambrausko-Jakšto pasau- 
lėžiūrinio turinio straipsnių rinkinį, pavadintą Mokslas ir tikėjimas: 
„Jie išrodo lyg nesugiję vienas su kitu pripuolami raštai. 
Tačiau ta pripuolamybė nėra taip didelė, kaip išrodo pirmą kartą 
dirstelėjusiam. Autorius, pridėdamas vieną kitą sakinį kiekvieno 
straipsnio pabaigoje, sumezgė juos į vieną nuoseklią eilę. Jis nebūtų 
galėjęs to padaryti, jei jų turinyje nebūtų buvę protinio giminingumo. 
Pilnos apologetinės sistemos iš tų straipsnių nesusidarė, bet susidarė 
ištisa eilė stambiųjų pasaulėžiūros punktų. Negali sakyti, kad tai būtų 
vientisas betoninis tiltas, bet tai yra eilė stambių tvirtai gulinčių upely- 
je akmenų, taip arti kits kito esančių, kad žmogus drąsiai gali kelti koją 
nuo vieno ant kito ir taip pereiti per putojantį sraunų ir pavojingą 
upelį''13, 

Eidamas prie savo pranešimo pabaigos, aš norėčiau pasiaiškinti dėl 
savo čia iškeltų kai kurių Jakšto trūkumų ir silpnybių mano paliestoje 
jo mokslinėje veikloje. Formaliai čia man nesusidaro sunkumų. Užtenka 
tik nors ir pacituoti šiuos žodžius iš paties Jakšto veikalo Mokslas ir 
tikėjimas: ,„Taikydamasi taisyklės nedrįsti nieko sakyti, kas yra mela- 
ginga, ir nesibijoti sakyti, kas tiesa, istorija stengiasi pasakyti ne vien 
tai, kas buvo, bet ir kaip buvo, ir tuomi atiduoda kiekvienai tautai ir 
kiekvienam veikėjui, kas jiems pridera, neslėpdama jų nuopelnų, bet 
ir neužmiršdama jų klaidų bei silpnybių''!*. Tinka čia papildymui 
pacituoti ir prof. St. Šalkauskio praėjusių metų gale parašytus žodžius 
iš jo įvado į korespondenciją su Dambrausku-jakštu: ,„Nors palyginti 
neseniai dar yra miręs a. a. prel. Aleksandras Dambrauskas, bet 
laidotuvinė nuotaika yra jau praėjusi. Todėl galima sakyti, atėjo laikas, 
kai ne tiek iškilminis šitos didelės asmenybės garbinimas, kiek 
vispusiškas jos nušvietimas ir kritiškos jos reikšmės Lietuvos gyvenime 
įvertinimas sudaro uždavinį žmonėms, kurie norėtų jį šiaip ar taip 
paminėti''!5, 


Tiesos kelias, 1939 m. Nr. 9. 


12. ibid., p. 3 ir 4. 
13. ibid., p. 8. 

14. p. 346. 

15. p. 1. 


V. PASAULĖŽIŪRINIAI STRAIPSNIAI 


NACIONALIZMAS KRIKŠČIONIŠKOSIOS DOKTRINOS ŠVIESOJE 


Visuose pasaulio kraštuose šiais laikais labiausiai aktuali ir 
svarstoma tema — tai daug kam įvairiais atžvilgiais įgrisusi šimtaformė 
krizė. Krizė reiškiasi daugiau ar mažiau visose žmogaus gyvenimo 
srityse, ir net neretai kalbama ne tik apie tokių ar kitokių žmones 
liečiančių dalykų krizę, bet ir apie paties žmogaus krizę. Mat daug kas 
ima su apatija, su abejingumu žiūrėti į visą gyvenimą, nes daug kas 
ima nesusivokti, kokia esamose nelemtose sąlygose gali būti žmogui 
gyvenimo prasmė, kam žmogui dirbti, vargti, kovoti, laukti pagerėjimo, 
kai žmogus nemato ir neturi aiškių idėjinių gairių ir duodančių galios 
suprasti ir vertinti gyvenimo reiškinius tikrų idėjinių perspektyvų. Taip, 
krizė daug kur bauginančiai yra įsigalėjusi ne tik ekonominėje srityje, 
ne tik socialinėje ir politinėje, bet net ir doros ir religijos reikaluose. 

Ir vienoje kurioje gyvenimo srityje ilgiau esanti krizė negali neat- 
siliepti žmogaus dorinėje ir religinėje sąmonėje ir reikalauja daugiau 
negu normaliais laikais dorinio judrumo ir religinio susiorientavimo. 
Savaime tad suprantama, kad tik dorinės bei religinės rūšies 
pastangomis gali būti sėkmingai kovojama prieš krizę, tiesiog liečiančią 
dorinius ir religinius dalykus. 

Jau nuo seno mūsų inteligentijos tarpe yra nemaža religinės krizės 
paliestų žmonių. Pokariniais laikais, kai inteligentija daugiau gali san- 
tykiauti su miestelių ir kaimų gyventojais, tai religinės krizės reiškiniai, 
nežiūrint gausingų katalikiško veikimo pastangų ir darbų, vis gausiau 
ir giliau apima kaskart didesnes Lietuvos mases. 

Religinė krizė liečia ir religinio susipratimo ir religinio gyvenimo 
sritį. Ir vienu ir kitu atžvilgiu ta religine krize turi susirūpinti visi 
susipratę Lietuvos katalikai, bet visų pirma, žinoma, tie, kurie iš 

pašaukimo privalo budėti religinių reikalų sargyboje ir kurie pirmieji 
turi sielotis tų reikalų pažanga. 

Religinio susipratimo krizė pirmučiausia reiškiasi nesiorientavimu 
tuose klausimuose, be kurių išsiaiškinimo neįmanoma ir privačiajame 
ir viešajame gyvenime tinkamai, kaip pridera katalikui, atlikti savo 
priedermes. Religinio susipratimo krizė reiškiasi antai, kai žmonės, kad 
ir apie jokią savo gyvenimo religinę pervartą negalvodami, betgi dedasi 
prie tokių judėjimų, įsijungia į tokias sroves, kur sąmoningai ar 
nesąmoningai prasilenkiama daugiau ar mažiau su krikščioniškosios 
doktrinos nurodymais ir reikalavimais. 

Ypač daug kam nelengva susiorientuoti krikščioniškosios doktrinos 
nuostatuose, liečiančiuose socialinį, tautinį ir valstybinį gyvenimą. 
Enciklikų Rerum novarum ir Oluddragesimo anno mintys per mažai 
dar yra pasiekusios ne tik masių, bet ir inteligentų socialinę sąmonę. 
Garsiosios Leono XIII, Pijaus X, Benedikto XV, Pijaus XI enciklikos apie 
tautinį, tarptautinį ir valstybinį gyvenimą daugelyje kraštų žinomos, 
ir tai paprastai su spragomis, tik visai negausingam susipratusių 
katalikų elitui. Socialinį, tautinį ir valstybinį gyvenimą liečiančius 
krikščioniškosios doktrinos nuostatus betgi labai svarbu šiais laikais, 
kiek galima, plačiau paskleisti visuomenėse, nes dėl nesiorientavimo 
šituose nuostatuose šiais laikais daug kam gresia religinio indiferen- 
tizmo, religinės sąmonės pakrikimo, nuo religijos atšalimo ir at- 
sitolinimo pavojai. O iš čia didelė žala ir tiems tų pavojų ištiktiesiems, 
ir Bažnyčiai, ir tautai bei valstybei. 

Iš tų krikščioniškosios doktrinos nuostatų čia tenka paliesti tuos, 
kurie iš religinės bei dorinės pusės nušviečia tautinį bei nacionalinį 
gyvenimą, — tenka kalbėti apie nacionalizmą krikščioniškosios 
doktrinos šviesoje. 

Šita tema apima labai svarbių ir aktualių klausimų kompleksą. Juk 
nemaža yra daroma priekaištų katalikams ir Katalikų Bažnyčiai, tariamai 
iš tautos reikalų ir iš besiimančios visiems tautos reikalams atstovauti 
valstybės reikalų požiūrio. Prikišama antai katalikybei šaldančio nuo 
tautos reikalų internacionalizmo ir tautinio indiferentizmo skiepijimo 
tendencijos. Prikišama jai tautos reikalų nustelbimas vyraujančiais ant- 
gamtiniais požiūriais, tautinės individualybės nebranginimas, lygiai 
besistengiant elgtis su visomis tautomis. Prikišama tautinės valstybės 
nepakankamas vertinimas, tautinės vienybės skaldymas, kuriant ir 
palaikant katalikiškas kultūrines organizacijas, tautiečių dirigavimas iš 
svetimame krašte esančio centro taip svarbiuose religiniuose dalykuose. 

Neretai keliama mintis, kad Bažnyčia, kaip aprūpinanti tik dalinius 
tautos reikalus, privalanti reikšti paklusnumą visais tautos reikalais 
besirūpinančiai valstybei, kad tik pagaliau valstybės diriguojama tautinė 
bažnyčia galinti tikti integralinio tautiškumo interesams, kad tik spe- 
cifiška tautiška religija esanti tautai savas dalykas. 

Šitie ir panašūs priekaištai, kaip pamatysime, dalimi yra atsiradę 
dėl nesusipažinimo su atitinkamais Bažnyčios mokslo nurodymais, 
dalimi dėl klaidingų pažiūrų į tautos bei valstybės prigimtį, reikalus 
ir uždavinius. 

Čia betgi ne tiek bus svarbu tuos priekaištus atremti, kiek tų 
priekaištų proga pozityviai giliau išaiškinti tautinių bei nacionalinių 
reikalų santykį su Bažnyčia, būtent tuos reikalus giliau panagrinėti 
krikščioniškosios doktrinos šviesoje. 

Šitokių reikalų, šitokių klausimų, kurie taip daug ką jaudina ir kurie 
taip labai turi rūpėti tikram Bažnyčios ir savo tautos mylėtojui, negalima 
traktuoti nei išimtinai apologetiniu, defenzyviniu metodu, nei an- 
titetiniu, ofenzyviniu, puolimo būdu, bet visų pirma — kūrybiniu, 
ireniniu, sintetiniu, sine ira et studio, — be piktumo ir šališkumo. 

Suprantant tikrai Bažnyčios reikalus, yra visai aišku, kad Bažnyčiai 
negali nerūpėti kuo didžiausia tautos gerovė, negali jai nerūpėti, kad 
visi tautiečiai gerai suprastų tautos reikalus, kad su didžiausiu 
atsidėjimu ir pasiaukojimu jie dirbtų savo tėvynės, savo tautos labui. 
Tikrai suprasta tėvynės meilė negali, žinoma, neapimti ir pirmaeilės 
svarbos tautai religinių bei dorinių rūpesčių ir reikalų; mat visa, kas 
vyksta gera tautoje ir tėvynėje, pagal Dievo nustatytus esybių prigimčiai 
tikslus, Bažnyčia visa tai laimina ir stengiasi tokiems vyksmams suteikti 
antgamtinio kilnumo charakterį. 

Taip pat, suprantant tikrai tautos bei valstybės reikalus, yra aišku, 
jog valstybei labai svarbu, kad tautos bei valstybės gyvenime reikštųsi 
kuo didžiausia religinio susipratimo ir uolaus religinio gyvenimo įtaka. 
Mat tada tėvynės meilė nepalyginamai bus patobulinta ir sustiprinta, 
bus apsaugota nuo iškrypimų, plačiau reikiamai apims ir pačius svar- 
biuosius religinius bei dorinius tautos reikalus, bus daugiau tada tautoje 
sutarimo, taikos dvasios, daugiau pasiaukojimo, savitarpio pagalbos, 
uolumo, energingo pažanga susirūpinimo tautos viduje ir teisingo bei 
taikingo sugyvenimo su kitomis tautomis. 

Kaip ne kartą Leono XIII ir Pijaus XI yra pareikšta, juo kas bus 
geresnis katalikas, juo kam labiau rūpės tikrai pažinti religijos reikalus, 
tuo tas drauge bus ir geresnis patriotas. Taip pat kas krikščioniškojo 

mokslo akimi žiūrės į tautos reikalus, tas supras, kaip neapsakomai 
daug patarnaujama tautai, kai jos tautiečių tarpe sustiprinamas religinis 
susipratimas ir tikras uolus religinis gyvenimas. 

Visoks tad nevykęs, klaidingais pagrindais paremtas tautinis bei 
nacionalinis ir valstybinis nusistatymas ir veikimas, juo labiau, kai jis 
sueina į koliziją su krikščionybės mokslu, yra iš tikrųjų žalingas pačiai 
tautai ir valstybei. 

Kalbant apie nacionalizmą krikščioniškosios doktrinos šviesoje, 
tenka pirmiausia išsiaiškinti, kas yra nacionalizmas, kas yra tauta, kokie 
yra tautiniai ir nacionaliniai reikalai. Paskui tenka čia pasvarstyti, kaip 
krikščioniškosios doktrinos šviesoje reikia žiūrėti į tėvynės, tautos, 
tautinės valstybės vertinimą. Pagaliau reikia įsižiūrėti, kokie čia dažniau 
pasitaiko svarbesni nesusipratimai tarp tų, kurie sakosi ypačiai esą 
susirūpinę tautos bei valstybės reikalais, ir tarp tų, kurie yra gyvai 
susirūpinę religijos reikalais; kokie žymesni tie nesusipratimai šiandien 
reiškiasi įvairių kraštų gyvenime. 


1. Nacionalizmo terminas, kaip liudija 1922 m. Maurice Vaussardo' 
visame pasaulyje tarp teologų, filosofų, sociologų, juristų, rašytojų 
daryta anketa, toli gražu nevienokia prasme yra vartojamas. Vieni į 
nacionalizmą žiūri, kaip į ypatingų tautos meilės, tautos savybių 
išlaikymo ir kultivavimo akcentavimą, tautinės valstybės galia ir didybe 
didelį susirūpinimą. Kiti artimai jungia nacionalizmo sąvokos turinį su 
tautų teise į savitą valstybę. Vėl kiti tą terminą vartoja prasme 
perdėjimo, vienašališkumo, ekskliuzyviškumo, nevaržomo tautos ir 
tautinės valstybės egoizmo, einančio į koliziją su kitų veiksnių 
kompetencijomis tautos ir valstybės vidaus gyvenime ir kitų tautų 
reikalais ir natūraliais siekimais. Taigi vieni tą žodį vartoja teigiama 
prasme, panašiai kaip patriotizmą, kiti gi neigiama prasme, kaip 
ekskliuzyvistinį tautiškumą ir tautiškumui besiimantį išimtinai 
atstovauti tautinio valstybiškumo absoliutinimą. 

Šičia man nerūpi imtis galutinai spręsti terminologijos klausimą, 
kuria būtent prasme, logiškumo žiūrint, teigiama ar neigiama tą terminą 
reikėtų vartoti. Terminų vartojimas įsigali ne kartą ne vien veikiant 
loginiams motyvams, ypačiai kai liečiama tokios sąvokos, kurios var- 


1. M. Vaussard. Engučte sur le nationalisme. Paris (Spes). 

tojamos ne vien mokslo reikalui, bet kurios labai jaudina ir plačiąsias 
mases. Krikščioniškosios doktrinos požiūriu, nėra jokio reikalo burną 
daugiau aušinti ar plunksną spausti, stengiantis įgyvendinti išimtinį 
to termino vartojimą viena ar kita prasme. Svarbiau čia tik priminti 
mokslininkų nesutarimą to termino prasmės supratime ir nebūtinai 
stengtis jo, sakysime, pejoratyvinę prasmę visiems užmesti. Norint 
pažymėti neigiamo nacionalizmo įsakmų charakterizavimą, tiksliau bus 
prie to žodžio pridėti atitinkamą būdvardį, sakysime, tiksliau bus kalbėti 
apie egoistinį nacionalizmą, arba apie vienašališką nacionalizmą, arba 
apie ekskliuzyvistinį nacionalizmą, arba pagaliau apie estetinį ir 
totalistinį nacionalizmą, žiūrint, kurį to neigiamumo niuansą čia norime 
ypačiai paakcentuoti. 

2. Pagrindinesnės už nacionalizmo ir nacionalumo sąvokas yra 
tautos ir nacijos sąvokos. Nacija paprastai vadinama kultūringa tauta, 
kuri yra sukūrusi savo valstybę arba kuri dėl savo kultūrinio subren- 
dimo turi teisę savo valstybę steigti, nors tam steigimui nelemtos 
sąlygos tuo tarpu ir neleistų virsti realiu faktu. Taigi visų šitų sąvokų 
pagrinde yra tautos sąvoka. Kai kalbama apie nacionalius, tautinės 
valstybės reikalus ir interesus, tai pagaliau kalbama apie tautos reikalus 
ir interesus. Taigi norint lemtai suprasti, kaip žvelgti į nacionalizmą 
krikščioniškosios doktrinos šviesoje, reikia įsižiūrėti, kaip tos doktrinos 
šviesoje reikia vertinti tautą, jos egzistavimą, jos savybes, jos 
individualiąsias ypatybes, jos siekimus savo individualybei kultivuoti, 
jos pastangas turėti galingą, kultūringą, laimingą, garbingą savo 
valstybę. 

Nors tautos sąvoka taip įvairiai, tetiškai ir antitetiškai nesupran- 
tama, kaip nacionalizmas, tai betgi ir ją norint arčiau aptarti, yra nemaža 
neaiškumų. Įvairiai atsiradusioms tautoms sunku rasti toks 
apibrėžimas, kuris visoms joms lygiai tiktų. Bet tai nekliudo daugiau 
ar mažiau lemtai susivokti, kai klausimas eina apie konkrečias 
tautas, kas būtent sudaro jų tautiškumo sąvokos svarbesnius elemen- 
tus. Paprastai tinka nurodyti į svarbią tautiško bendrumo atsiradimo 
priežastį — į bendrą kilmę arba rasę; iš čia anatominės ir fiziologinės 
tautos ypatybės, nuo kurių daug priklauso tautos juslinio gyvenimo 
pasireiškimai, tautos temperamentas ir netiesioginiu būdu ir tautos 
charakteris. Bet tautos temperamentas daug priklauso ir nuo gyvenamo 
krašto geografinės padėties, nuo klimato, nuo artimesnės ir tolimesnės 
gamtinės aplinkumos ypatybių, nuo gyvenimo sąlygų. Tautos 
charakteris daug priklauso nuo bendros istorijos, nuo ekonominio, 

socialinio ir politinio gyvenimo sąlygų. Be galo didelę reikšmę turi tautai 
jos išpažįstama religija. 


Bendros kilmės keliu bent manomoje jos daugumoje atsiradusi 
tauta šiandien kai kurių pabrėžtinai vadinama gryno kraujo, vienokio 
kraujo tauta. Tas kraujo giminingumas, tas kraujo grynumas laikomas 
tautos išsilaikymo, tautos sveikatingumo ryškiausiu pažymiu. 

Kitas svarbus tautinio bendrumo vertinamiausias pažymys — ben- 
dra kalba ir ja besiremianti bendra tautos literatūra. 

Bet yra daug tautų, ir tai labai žymių, kurios atsirado istorijos eigoje, 
susimaišius įvairioms rasėms ir tautoms taip, kad sunku būtų šiandien 
pasakyti, kurios rasės, kurios kilmės žmonės toje tautoje daugiau savo 
žymėmis reiškiasi. 

Yra kraštų, kur įvairių kilmių, įvairių kalbų, įvairių religijų žmones 
taip glaudžiai sujungė bendras istorinis likimas, bendros pergyventos 
kovos laikai, bendri džiaugsmai ir vargai, kad dabar jie jaučiasi kaip 
ir vienos tautos vaikai. 

Yra tautų, kurios turi labai gyvą tautinio bendrumo sąmonę ir 
jausmą, o nekalba viena kalba, nors yra bendros kilmės, kaip antai 
žydai, airiai. 

Tautinės ypatybės vienos daugiau išreiškia kūno tautinius in- 
dividualumus, kitos individualines sielos ypatybes, o trečios papročius 
ir kitus bendrus visuomeninius pažymius. Tauta ir neturėdama savo 
valstybės gali pareikšti ir išorėn nemenką bendrą kultūrinį gyvenimą. 
Tokia tauta vertinama kaip nacija ir ji, esant reikalingoms sąlygoms, 
turi teisę eiti kad ir per kovą su priešais prie savo nepriklausomos 
valstybės sudarymo. 

Žinoma, ne visados tautos, kad ir iš esmės galinčios sugebėti savo 
nepriklausomą valstybę turėti ir normaliai ją tvarkyti, turi progos, turi 
sąlygų faktiškai tą savo sugebėjimą realizuoti kad ir savo tautos daliai; 
labai dažnai nėra joms galimumo visus tautiečius turėti savo nepri- 
klausomoje valstybėje. Paprastai visose valstybėse yra ir kitų tautų da- 
lelių arba vadinamųjų tautinių mažumų. Jos priklauso valstybei ku- 
rios daugumą sudaro kita tauta, ir šiandien niekas rimtai nemano, kad 
visur būtų galima sudaryti valstybes, turinčias savo ribose visus savo 
tautiečius ir tik juos teturinčias, taigi esančias be jokių tautinių mažumų, 
be jokių kitos tautos piliečių. 

Šitą faktą labai svarbu turėti galvoje, kad galėtume lengviau 
suprasti, jog tauta turi prigimtą teisę reikštis kultūriniame veikime, jog 

tą prigimtinę teisę valstybė, valstybės valdžia privalo gerbti, bet neturi 
moralinės teisės jos naikinti, slopinti, jos sveiko veikime reiškimosi 
trukdyti. Šita teisė kai kuriose po Didžiojo karo sudarytose 
tarptautinėse sutartyse yra net įsakmiai fiksuota ir garantuota. 

3. Paties visatos Kūrėjo jau taip yra nustatyta, kad žmonija susideda 
iš įvairių savo individualiosiomis ypatybėmis asmenų ir iš turinčių skir- 
tingas savybes tautų. Kaip tos pačios šeimos vaikai, nors ir panašūs, 
daugiau ar mažiau skiriasi savo išvaizda, savo ūpu, temperamentu, 
savo palinkimais, taip ir didžiojoje žmonijos šeimoje reiškiasi tautinių 
tipų įvairumas, skirtingumais išmarginti grupiniai panašumai. 

Atskirų žmonių temperamento skirtingumai susideda ir iš 
biologinių jėgų ir veikiant savotiškai įvairiose vietose gamtos ir 
gyvenimo aplinkai; atskirų žmonių charakteris priklauso ir nuo 
temperamento ir nuo laisvo jo ir viso gyvenimo tvarkymo proto 
nurodymais, religiniais bei doriniais požiūriais; prie charakterio 
susidarymo prisideda ne tik paties asmens laisvas savęs tvarkymas, 
savęs auklėjimas, bet ir kitų šiokiu ar kitokiu būdu ir laisvai ir 
nesąmoningai daroma įtaka. 

Panašiai ir tautų temperamento bei charakterio savybės priklauso 
ir nuo išorinių ir nuo išvidinių faktorių. Fiziologiniai dėsniai, gyve- 
namoji vieta, klimatas, valgis, išorinio darbo rūšys ir būdai veikia, jei 
taip pasakysiu, tautos kūną. Religija ir dora, šeimyniniai, grupiniai ir 
visuomeniniai santykiai, istoriniai pergyvenimai, žygiai, pavyzdžiai, 
taikūs ir priešiški retesni ar dažnesni susidūrimai ir reikalai su kitomis 
tautomis įvairiai prisideda prie tautos dvasios formavimo. Taigi skir- 
tingos tautų ypatybės susidarydamos priklauso ir nuo palankių ir nuo 
nepalankių sąlygų, nuo teigiamos ir nuo neigiamos rūšies įtakų, ir nuo 
laisvai bent dalimi paveiktų ir nuo nesąmoningai vykstančių vyksmų. 

Atskirų tautų su įvairiomis ypatybėmis atsiradimas praturtina 
žmonijos gyvenimą naujais reiškiniais, yra ne kartą sąlyga dideliems 
istoriniams veiksmams, įvairiems dramatiškiems istoriniams 
vyksmams. Tautų įvairumas daug prisideda prie kultūros pažangos, 
kuri visuomet daug priklauso nuo įvairių verslų pasirinkimo, pagal 
įvairius palinkimus ir sugebėjimus, tokiu būdu nuo darbo pasidalijimo 
ir nuo pasinaudojimo vieni kitų skirtingų darbų padariniais. 

4. Atskirų tautų atsiradimas turi taip pat didelės reikšmės ir kiek- 
vienos atskiros tautos vidaus gyvenimui. Kiekviena tauta paprastai turi 
savo labai teigiamų vertingų savybių, kurios savaime verčia žmogaus 
sielą jas mylėti, branginti, jas saugoti, jas plėtoti, jomis teisingai 

didžiuotis. 

Bet kaip savo tėvus, savo šeimą, savo gimines normalus žmogus 
natūraliai myli, brangina, džiaugiasi jų džiaugsmais, dalyvauja jų 
liūdesyje, panašiai ir normaliai išauklėtas tautos narys savaime reiškiasi 
tėvynės meilės jausmais, pastangomis ir darbais. Kaip tėvų namai savo 
širdinga šeimynine šiluma, savo saugojančia ir padedančia globa, savo 
jaukumo poezija įpareigoja kiekvieną normalų žmogų neišdildomam 
dėkingumui, taip pat ir gyvenimas tautoje, kuri yra ne kas kita, kaip 
išplėstos laike ir erdvėje tėvų namų bei šeimos židinio ribos, su kuriuo 
tūkstančiais naudingų įtakų yra glaudžiai susijęs mūsų likimas. Tai visa 
savaime mūsų sieloje ugdo tėvynės meilę ir savaime sužadina mumyse 
ypačiai branginamos priedermės tėvynei supratimą. 

Ir garsieji krikščionių moralistai, kaip antai Tomas Akvinietis, 
pripažįsta, kad iš priklausymo prie tos pačios tautos natūraliai atsiranda 
ypatinga dorinė priedermė, ypatinga meilės ir dėkingumo tėvynei 
pareiga — pietas erga patriam“. 

5. Yra pagrindo kalbėti ne tik apie iš prigimties einančias mūsų 
priedermes tėvams ir tėvynei, bet ir apie jų teises mūsų ir kitų tautų 
atžvilgiu. 

Leonas XIII enciklikoje Rerum Novarum kalba apie šeimos iš 
prigimties turimas teises ir priedermes, kurios yra pagrindinesnės ir 
senesnės už jų fiksavimą pozityviuose valstybių įstatymuose. Panašiai 
ir tautos, dar prieš sukurdamos valstybę ir prieš įsivesdamos valstybinę 
teisinę santvarką, reiškiasi kaip moraliniai asmens, su savo teisėmis 
ir priedermėmis. Jau laukinės tautos jaučiasi turinčios savo teises, skir- 
tingas nuo atskirų individų (pvz., kruvinojo giminės keršto teisė). Seno- 
jo Įstatymo istorija mums liudija apie žydų tautos prigimtinių teisių 
sąmonę Egipte Mozės gimimo laikotarpyje. Jie atskirus žydus liečiančią 
neteisybę jautė, kaip tautos visumos teisių įžeidimą. Mes žinome apie 
netekusių savo valstybės airių skaudžiai jaučiamą tautinių teisių 
maltretavimą šimtmečiais iš anglų valdžios pusės. Mes žinome apie 
Balkanų tautų kovas dėl savo teisių senojoje didžiojoje turkų imperi- 
joje. Mes žinome apie išdalytų tarp trijų valstybių šimtametines, kar- 
tais labai kruvinas lenkų kovas dėl savo tautos teisių. 

Bet nėra reikalo mums čia gilintis į kitų tautų pavyzdžius. Mūsų 
pačių tautos istorija pakankamai liudija, jog mes esame įsitikinę, kad 
ne valstybė tautą sukuria ir ne valstybė pirmoje eilėje nustato tautai 

teises ir priedermes. Ne valstybės valdžia juk mums įsakė prieš Didįjį 
karą varyti tautinį judėjimą, nenusigąstant nei valstybių organų 
įstatymais ir neįstatymais paremtų draudimų, nebijant nei pakenkimo 
savo karjerai, nei piniginių pabaudų, nei belangių, nei tikrų sunkiųjų 
darbų kalėjimų, nei ištrėmimų nejaukiose Europos Rusijos ir žiauraus 
Sibiro plotuose. Ir dabar mums pirštu prikišamai aišku, kad mūsų 
tautos teises ir priedermes negali mums visur užbrėžti taip neapsakomai 
branginamos mūsų dabartinės nepriklausomos valstybės šiaip ar kitaip 
leidžiami įstatymai. Mes juk kovojame ir turime neišdildomų prie- 
dermių kovoti dėl Vilniaus krašte tautiškai vargstančių mūsų brolių 
prigimtų tautinių teisių. Mums turi visada gyvai rūpėti tautinės 
kultūros teisės mūsų taip gausingų tautiečių išeivių Šiaurės ir Pietų 
Amerikoje ir kituose pasaulio kraštuose, įvairių valstybių valdomuose. 
Ne vien tad tik sausas skirtingų dalykų atskyrimo objektyvus logikos 
reikalavimas mus verčia neidentifikuoti tautos ir valstybės priedermių 
ir teisių, bet ir sąmoninga mūsų tėvynės meilė, tautos reikalų tikras 
branginimas, jais gyvas susirūpinimas, dėl tautos prigimtinių teisių 
nenuilstamas visais dorais būdais kovojimas. 

6. Tai, kas iki šiol pasakyta, visai nereiškia, kad mes neturėtume 
vertinti nepriklausomos valstybės, kaip neapsakomai brangintinos 
tautai gėrybės. Juk nepriklausomos valstybės negi gali branginimą 
reikšti, kai jai priskiriama ne jai priklausančios savybės. Valstybė savo 
tikslu, savo uždaviniais, savo teisėmis ir priedermėmis duoda pakan- 
kamai pagrindo ją neapsakomai vertinti, neapsakomai branginti, jos 
išlaikymui, jos klestėjimui, jos garbei visomis išgalėmis reikale 
pasiaukoti. Juk visos tautos, turėdamos nepriklausomą valstybę, ją 
didžiai brangina, visais būdais rūpinasi jos išlaikymu, jos garbe, jos 
didybe. Tos gi tautos, kurios visai neturi nepriklausomos valstybės, 
arba ne tose ribose, kuriose turėtų turėti, deda visas pastangas, nesigaili 
rūpesčių ir aukų, kad galėtų savo valstybinį idealą pagal išgales 
realizuoti. Iš tikro tauta be savo valstybės nėra normalioje padėtyje. 
Tautai čia stinga vieno pajėgą ir autoritetą turinčio centro, kuris 
sėkmingai rūpintųsi tautos teisių pasireiškimą žadinti, remti, ginti. Kai 
tauta turi savo valstybę, tai joje gali nekliudomai pilniau pasireikšti ben- 
drojo tautos labo siekianti valia, kuri tinkamais tautai įstatymais tvarko 
tautos vidaus gyvenimą ir nustato normalius santykius su 
kaimyninėmis ir kitomis tautomis. Visai kas kita tautiečių sudarytas 
valstybinis aparatas ir jų valdomas, ir vėl kas kita, kai svetima tauta 
kraštą valdo. Įstatymai, nors ne visur atstoja tautos papročius ir tautos 

rūpesčius bei siekimus, bet labai aiškiai nubrėžia bent kai kurias ben- 
dras tautos valios linijas ir gyvai reprezentuoja savo srityje tautos valios 
saistantį autoritetą. 

Tautinė valstybė geriau gali patarnauti piliečiams savo pagalba 
įvairiuose kultūros reikaluose, negu svetimas tautas valdanti valstybės 
valdžia. 

Tautos pažangos reikalai, tautos aspiracijos normaliai rūpi tautinei 
valstybei, jos valdžiai, jos visam valdomajam aparatui, ir, žinoma, 
kitokio pasisekimo ir tie reikalai ir tos aspiracijos gali susilaukti savoje 
valstybėje, negu svetimų tautų valdančioje valstybėje. Taigi tauta savo 
valstybėje turi nepaprastai svarbią ir reikalingą galingą savo normaliam 
gyvenimui atramą, savo teisių bei reikalų saugotoją bei rėmėją, savo 
svarbių reikalų dalies tvarkytoją, savo autoritetingą atstovą 
būtinuosiuose santykiuose su kitomis tautomis. 

7. Bet negalima užmiršti, kad tarp tautos ir savo valstybės yra 
glaudus tarpusavio santykiavimas. Tame santykiavime neleistina yra 
pamiršti apie įtaką tautos gyvenimo savitos valstybės gyvenimui. 

Visose kultūros srityse galingai savo pastangomis ir darbais 
besireiškianti tautos laisva iniciatyva, iš tautos sielos gelmių 
besiveržianti, ne iš viršaus tik žiebiama tėvynės meilė, tautos savybių 
savaimingas branginimas, tautos gerovės, laimės, garbės iš tautinės 
sąmonės gelmių einąs siekimas — tai tvirčiausias pagrindas ir savo 
valstybės galiai, gerovei ir garbingiems jos gyvenimo pasireiškimams. 
Kai tautoje galingai reiškiasi nepadiktuotos iniciatyvos keliu sumanymai 
ir darbai, kai valstybė nesikiša ne į savo sritį tautos gyvenime, kai ji 
moka nevalstybines teises ir institucijas geriau gerbti, negu svetima 
valstybė, tai tada aiškiai yra laimingas normalus santykiavimas tarp 
savos valstybės ir tautos, išeinąs bendrai ir tautos ir valstybės gerovei, 
didybei, laimei ir garbei. Tada išsipildo palaimingumas tautai, kai ji 
turi savo valstybę, apie kurį kalba Tomas Akvinietis savo komentaruose 
į Aristotelio politiką“. 

Deja, ne visada tėra normalus santykiavimas tarp valstybės ir 
tautos, tarp valstybės valdžios reiškiamų nusistatymų bei pastangų ir 
tikrų tautos reikalų. Šio amžiaus pradžioje antai Kanadoje gyvenan- 
tieji prancūzai labai sielojosi dėl tironiško kišimosi į prancūzų tautos 
religinius reikalus Prancūzijoje. Rusai emigrantai teisingai dejavo ir de- 

juoja dėl valstybės valdžios nepripažinimo ir mindžiojimo prigimtų 
asmens, šeimos, religijos, nuosavybės, kultūrinio darbo laisvės teisių 
totalitariškai bolševikų valdomoje Sovietų Rusijoje. Dėl nacional- 
socialistiško etatizmo įsigalėjimo Trečiajame vokiečių reiche skundžiasi, 
kur tik laisvą žodį gali tarti, vokiečių tautos žmonės. 


II 


Dabar eisime prie klausimo, kaip krikščioniškosios doktrinos 
šviesoje reikia žiūrėti į tėvynės, tautos, tautinės valstybės vertinimą. 

1. Tikra krikščioniškoji doktrina, kaip ją skelbia Kristaus įsteigtoji 
Katalikų Bažnyčia, visada laikosi dvasios to dėsnio, kurį aiškiai ir 
įsakmiai suformulavo didysis Bažnyčios mokytojas Tomas Akvinietis: 
Gratia non destruit naturam, sed supponit et perficit naturam“. Katalikų 
Bažnyčia moko, kad antgamtinė malonė negriauja prigimtosios dorinės 
tvarkos linijų, bet tą tvarką suponuoja, ją kilnina, ją tobulina. Ant 
prigimties pagrindo statoma antgamtinės malonės karalystė. 
Antgamtinė malonė gydo prigimtinėje srityje atsiradusias doros ligas 
(gratia medicinalis); antgamtinė malonė atitaiso, atitiesia, kas buvo 
nupuolę (gratia elevans); antgamtinė malonė pašvenčia nuodėmių 
sužeistą prigimtį (gratia sanctificans); antgamtinė malonė apšviečia 
klaidžiojantį protą (gratia iliustrationis) ir stiprina nusilpusią valią (gratia 
inspirationis). 

Kadangi, kaip matėme, tėvynės meilė, tautos reikalais 
susirūpinimas, tautinės valstybės branginimas yra iš prigimties labai 
geras dalykas, todėl savaime suprantama, kad Bažnyčia gali čia tikin- 
čiuosius tik skatinti augti ir tobulėti toje tėvynės meilėje, tame tėvynės 
reikalais susirūpinime, tame savo valstybės branginime. 

Krikščionybė tėvynės, tautos, valstybės meilę iškelia į antgamtinės 
srities kilnumą. Tuos, kurie savo visas jėgas, savo gyvybę aukoja už 
teisingus, kilnius, šventus savo tautos, savo valstybės reikalus, 
Bažnyčios atstovai paraleliai vertina su tais, kurie miršta kovodami ir 
kentėdami dėl šventų tikėjimo ir Bažnyčios teisių, dėl švento tikėjimo 
išpažinimo ir praktikavimo. 

2. Krikščionybė liečia tėvynės, tautos reikalus, ne tik pakeldama 
žmonių sielose jų vertę į antgamtinę plotmę, bet ir teikdama nurodymų 

religiją bei dorą arčiau liečiančiais tėvynės, tautos bei valstybės pagrin- 
diniais klausimais. Mat Katalikų Bažnyčios mokslu, antgamtinio 
tikėjimo šviesa yra reikalinga ir tikriau, lengviau, prieinamiau susiorien- 
tuoti ir svarbiais prigimtosios pasaulėžiūros ir prigimtosios dorinės 
tvarkos klausimais. Užtenka įsižiūrėti į paskutinių kelių popiežių 
pasauliui skelbiamas enciklikas įvairiais svarbiais tautų, visuomenių, 
valstybių gyvenimo pagrindus liečiančiais klausimais, kad suprastume, 
kaip labai Bažnyčiai rūpi tikinčiųjų tėvynės, tautos bei valstybės 
reikalais tikras susiorientavimas, tikrai uolus, pasiaukojąs susisielojimas 
ir energingas darbas. 

Krikščionybė yra priešinga tautų tarpusavio neapykantai, nepriete- 
lingumui, silpnesniųjų skriaudimui, bet tai, aišku, ne tik negali 
tikinčiuosiuose mažinti savo tėvynės, savo tautos ir valstybės 
branginimo, bet, priešingai, tą meilę ir branginimą tik apsaugoja, ap- 
valo nuo kenksmingų pagaliau kiekvieno tėvynei, tautai, valstybei 
nedoro egoizmo, ekskliuzyvizmo, išnaudojimo palinkimų ir įpročių. 

Krikščionybė yra universali: ji yra skirta visiems laikams ir visoms 
tautoms. Bet jos universalumas nereiškia, kad ji turi naikinti 
natūraliąsias, brangintinas tautų individualines ypatybes. 

3. Kaip teigiamai vertina krikščionybės mokslas tėvynės, tautos, 
valstybės reikalus, galima įsitikinti iš įsakmių apie tai minčių Ap- 
reiškimo šaltiniuose, Šv. Rašte ir tradiciniuose Bažnyčios mokslo 
atstovų raštuose, ir iš oficialių Bažnyčios atstovų pareiškimų ir 
nurodymų. 

Teologams yra gerai žinomi Senojo Įstatymo pranašų raštuose ga- 
lingai, sujaudintai pareikšti gilūs patriotiniai jausmai, savo tėvynės, 
savos tautos reikalais susirūpinimas. 

Mūsų Dieviškas Atpirkėjas įvairiais atvejais yra pareiškęs, kad jam 
visų pirma rūpi savo tautiečių laimė, ir Evangelija mini jo pro verksmus 
pareikštą skaudų nusiskundimą, kad tautiečiai nesinaudoja jiems 
pirmučiausia skirtomis išganymui priemonėmis. Tautų apaštalas šv. 
Paulius atvejų atvejais reiškia savo laiškuose gilų prisirišimą prie savo 
tėvynės, prie savo tautos. Jei Dievas leistų, jis sakosi net sutiktų eiti 
į pražūtį, kad tik jo tautiečiai būtų išgelbėti. 

Kalbų stebuklas per Sekmines, kai įvairiomis kalbomis kalbantieji 
klausytojai girdėjo kiekvienas savo kalba skelbiant šv. Evangeliją, yra 
pranašiškas nurodymas, koks yra iš esmės pagrindinis Bažnyčios 
nusistatymas įvairių tautų ir įvairių kalbų atžvilgiu. Ketvirtos Laterano 
santarybos (1215 m.) devintasis kanonas reikalaudamas, kad Dievo 

žodžio skelbėjai atsižvelgtų į kalbų ir papročių įvairumą, išreiškia tra- 
dicinį Katalikų Bažnyčios pagrindinį nusistatymą. Įsigalėjimas Vakarų 
Bažnyčios dalyje lotynų kalbos literatūroje ir Romos apeigose remiasi 
istorinėmis ir praktinėmis priežastimis. Pijus XI, tradicinės Bažnyčios 
dvasios prisilaikydamas, reikalauja, kad visur misijų kraštuose būtų 
gerbiamos brangintinos tautų ypatybės, kad tikėjimas, kiek ir kur tik 
galima, būtų skelbiamas gimtąja kalba ir tų tautų sūnų dvasiškių. 

Šv. Augustinas, reikšdamas Bažnyčios tradicines pažiūras, daug 
kartų savo autoritetinguose raštuose pareiškia, kad reikia branginti 
geras tautų individualias savybes. Įvairių tautų skirtumai, anot jo, labai 
gerai gali patarnauti bendrajam žmonijos tikslui. Jis nenori, kad būtų 
naikinami geri tautų papročiai ir įvairios gyvenimo formos, jeigu tik 
jos nekliudo Dievo garbinimo“. 

Viduriniais amžiais mes turime šalia kitų Tomo Akviniečio 
autoritetingus ne vienoje vietoje jo raštuose sutinkamus nurodymus, 
kaip labai reikia branginti savo tėvynę ir savo tautą“. 

Aiškiai visa plotme mes turime išdėstytą Bažnyčios teigiamą 
tėvynės, tautos reikalais uolaus susirūpinimo įvertinimą magistralinėse 
enciklikose, ypačiai Leono XIII, Pijaus X ir Pijaus XI. Antai Leonas XIII 
savo enciklikoje Sapientiae christianae štai ką sako: „jau prigim- 
ties įstatymas mums liepia ypačiai reikšti meilę ir atsidavimą tam 
kraštui, kuriame mes esame gimę ir užauginti, ir tai iki tokio laipsnio, 
kad geras pilietis turi nesibijoti nė mirties dėl tėvynės''. Toje pačioje 
enciklikoje kitoje vietoje jis rašo: „antgamtinė Bažnyčios meilė ir prigim- 
toji tėvynės meilė iš to paties amžinojo principo turi savo kilmę. Abid- 
vi tos meilės turi savo Kūrėju ir pirmąja priežastimi Dievą. Iš čia išeina, 
kad tarp tėvynės meilės ir šventos Bažnyčios negali būti jokio 
priešingumo ir nesutikimo...''. Panašiai Leonas XIII ir kitose enciklikose 
aiškiai ir energingai pabrėžia tėvynės, tautos meilės, tautai savo jėgų 
paaukojimo reikalą (ypačiai Diuturnum illud, Immortale Dei). 

4. Katalikų Bažnyčios mokslo ir autoriteto atstovai nesitenkina ap- 
skritai priminę katalikams privalomą tėvynės, tautos meilę, bet jie 
paliečia ir įvairias tautos reikalų sritis, kuriomis mus ragina, kaip tinka 
geriems krikščionims ir patriotams, rimtai susirūpinti ir tą susirūpinimą 
pareikšti uoliais darbais. 


5. Sermo 81, 8, 9; Sermo 80, 8; De Civ. Dei II, 29; ten pat IV 15; ten pat XIX, 16, ten 


pat XIX, 17. 
6. Summa theol. II, II, 2, 101, a. 1; II, 2. E. 101 a. 3 ad 1; 2. E. 101 a. 4; Summa theol. 


Ią. 60, a. 5; II, II g. 26, a. 7, 8; Summa teol. II, II 280. 

Leonas XIII antai savo enciklikos Diuturnum illud (1881), Immortale 
Dei (1885), Libertas christiana (1888), Sapientiae christianae (1890) nurodo, 
kaip mes turime nusistatyti teisingas pažiūras į valstybės gyvenimo 
idėjinius principus, kuriais turi būti tvarkomas valstybės gyvenimas. 
Rerum novarum tai monumentalinis Leono XIII raštas apie susiorienta- 
vimą socialiniu klausimu. Pijus XI yra davęs ilgose enciklikose plačių 
nurodymų, kaip turi būti tvarkomas šeimos gyvenimas, kaip turi būti 
sprendžiamas darbininkų ir darbdavių santykių klausimas, kaip reikia 
žiūrėti į jaunuomenės auklėjimą, kaip reikia reaguoti prieš neteisingą 
valstybės kliudymą naudingo katalikų organizacijų darbo. 

5. Labai naudingą ir tautų gerovei darbą atlieka Bažnyčios atstovai, 
stiprindami tautose religinį bei dorinį gyvenimą. Juk tautų reikalų eilėje 
religijus bei doros reikalai turi svarbiausią vietą. 

6. Įsakmių Bažnyčios autoritetų bendra forma darytų pareiškimų 
apie tai, kad tautos turi rūpintis turėti savo valstybę, mes nerandame. 
Ir suprantama, nes, kad tauta galėtų turėti savo valstybę, reikia, kad 
ji būtų pribrendusi savarankiškam politiniam gyvenimui ir kad 
savarankiškos valstybės kūrimui būtų reikiamos sąlygos. Taigi čia negali 
būti skelbiamų įpareigojimų bendra forma. Katalikų Bažnyčios atstovai 
betgi visur, kur tik susikūrė savarankiškos valstybės, pareiškė 
džiaugsmą, kad sukūrusios tas valstybes tautos realizavo savo prigim- 
tines teises, ir jie rūpinosi visaip padėti naujiems savarankiško politinio 
gyvenimo organizmams. Įvairių tautų dvasiškija daug kur pirmose 
eilėse dalyvavo atgimstančios tautos darbuose ir daug yra prisidėjusi 
prie energingo tėvynės nepriklausomojo gyvenimo. Toks kardinolas 
Mercier, gindamas savo tėvynės ir savosios valstybės reikalus, yra 
nusipelnęs didžiausią pagarbą visame kultūringame pasaulyje. 

Bet Katalikų Bažnyčios mokslas visada aiškiai skelbė priedermę 
branginti valstybę, reikšti ištikimybę savo valstybei ir priedermę 
klausyti teisėtos valdžios, teisėtų įstatymų. Tai, žinoma, tinka ir 
savosios valstybės atžvilgiu. Kristus yra įsakęs atiduoti, kas ciesoriaus 
ciesoriui (Mk XII, 14-17). Šv. Petras apaštalas reikalauja valdžios 
organams reikšti paklusnumą (I Pt II, 13). Žinomi išsireiškimai šv. 
Pauliaus, kad valdžia yra iš Dievo, kad kas priešinasi valdžiai, tas 
priešinasi Dievo sutvarkymui (Rom 13, 2...). Paklusnumą, lojalumą 
valstybei ir valdžiai visuose jos teisinguose ir teisėtuose reikalavimuose 
visada aiškiai ir įsakmiai skelbė Bažnyčios atstovai. Tas tradicinis 
Bažnyčios skelbiamas mokslas taip yra visiems žinomas, kad nėra 
reikalo apie jį plačiau čia kalbėti. Plačiausiai autoritetingą Bažnyčios 

mokslą šiuo klausimu yra dėstęs Leonas XIII savo enciklikose Diutur- 
num illud, Sapientiae christianae, Immortale Dei. 


III 


Dabar tenka pažiūrėti, kokie dažniau reiškiasi nesusipratimai dėl 
krikščionybės pozicijos patriotizmo, tautiškumo atžvilgiu, kokie 
dažniau pasitaiko Katalikų Bažnyčiai priekaištai dėl jos santykių su 
tėvynės, tautos, valstybės reikalų branginimu, ir svarbu panagrinėti 
dažniau pasitaikančius ypačiai šiais laikais nesusipratimus tarp tų, kurie 
yra gyvai susirūpinę religijos reikalais, ir tarp tų, kurie sakosi didžiai 
esą susirūpinę tėvynės, tautos bei valstybės reikalais, ir suprasti tų 
nesusipratimų priežastis. 

1. Seniau dažniau tekdavo ne vienoje šalyje katalikams susidurti su 
priekaištu, kad jie, daugiau vertindami savo tėvynę, savo tautą, 
nusidedą pačios krikščionybės mokslui, kuris įsako mylėti visus 
žmones, taigi visas tautas ir visų tėvynes. Bet čia lengva atsakyti, kad 
tėvynės, tautos meilė nenaikina visų žmonių, visų tautų meilės, bet 
tik pabrėžia šalia visiems privalomos artimo meilės dar specialios meilės 
įpareigojimą savo tėvų, savo šeimos, savo tėvynės, savo tautos 
atžvilgiu. Šita didesnė savųjų meilė, normaliai santykiams tvarkantis, 
turėtų kaip tik prisidėti prie sėkmingesnio ir kitų atžvilgiu artimo meilės 
dorybės išugdymo. 

Reikia betgi pripažinti, kad yra pasitaikę kraštų, kur tėvynės meilė 
perdėtai reiškėsi, dalimi ir katalikų tarpe, ir yra buvę atsitikimų, 
kad vienų ir kitų kraštų nekatalikai mokėjo išlaikyti žmoniškesnius tar- 
pusavio tarptautinius santykius, negu tų kraštų katalikai. 

2. Teisingai ne kartą yra daryta priekaištų kai kurių kraštų 
katalikams ir vargingesniųjų sluoksnių reikalų vardu. Pasinėrę 
nepaisančiose socialinės dabarties romantiškose svajonėse apie didžiąją 
savo tautos praeitį ir entuziastiškai siekdami tautos garbės ir didybės 
kitų tautų tarpe, o tuo tarpu nesistengdami prisidėti prie žmoniškesnių 
gyvenimo ir pragyvenimo sąlygų sudarymo neturtingesniųjų savo 
tautiečių masėms tėvynės viduje, kai kurių šalių ir katalikai yra tokiu 
būdu sukarikatūrinę ir tėvynės meilę ir afišuojamą tautiškumą. 

Bet čia kalta ne krikščioniškojo mokslo doktrina, tik nusižengę tam 
mokslui tikintieji. 

Tėvynės meilė ir tautos meilė gali ir per defectumn ir per excessum būti 
iškreipta ir ne vieno kataliko praktiniame gyvenime ir veikime. 

3. Bet daug dažniau tenka dabar išgirsti priekaištų katalikybei, kad 
jos mokslas esąs priešingas tėvynės, tautos, tautinės valstybės in- 
teresams. Priekaištai tie, kaip matysime, eina ypačiai iš šių priežasčių: 
iš katalikų mokslo šitais klausimais nepažinimo, iš klaidingo išvadų 
darymo, iš nevykusio elgimosi šitoje srityje kai kurių katalikų, iš 
klaidingo tėvynės, tautos ir tautinės valstybės supratimo. 

a) Pasitaiko dar vis priekaištų dėl katalikų mokslo universalumo, 
dėl Katalikų Bažnyčios internacionalumo, dėl duodamų katalikams 
direktyvų iš už tėvynės ribų esančio katalikybės centro. Į šituos 
priekaištus pasitenkinsime čia trumpai atsakę. Katalikybės mokslo 
universalumas nereiškia kokio tautinius individualumus niveliuojančio 
uniformiškumo, bet tik tai, kad katalikybės mokslas yra skiriamas 
visiems laikams ir visoms tautoms. Katalikų Bažnyčios interna- 
cionalumas reiškia, kad katalikų religija nėra tik vienai tautai, kad ji 
yra tarptautinis reiškinys. Bet ją galima vadinti tam tikra prasme ir ant- 
tautine dėl jos galutinio autoriteto pagrindo Dievuje, ir tam tikra prasme 
tautine, būtent kad ji tinka ir skirta kiekvienos tautos išganymo reikalui. 
Savaime suprantama, kad katalikybės centras negali būti kokios nors 
tautos specifiškas tautinis reikalas; jis turi būti nepriklausomas nuo bet 
kokių tautinių autoritetų, nes tik tokiu būdu gali tinkamai išpildyti savo 
universalinę ir tarptautinę, visoms tautoms skirtą misiją. 

b) Daromas neretai priekaištas, kad katalikybė, daugiau vertindama 
antgamtiškumą, į antgamtinius dalykus visų pirma dėmesį kreipdama, 
tuo pačiu, girdi, mažina, slopina tikinčiųjų susirūpinimą prigimtaisiais 
tautos, tėvynės ir tautinės valstybės reikalais. Šito priekaišto daryto- 
jai, matyti, nėra susipažinę su katalikiškosios doktrinos požiūriu, kurį 
taip vaizdžiai ir energingai išreiškia Tomas Akvinietis: Gratia non 
destruit, sed perficit naturam... Krikščionybės mokslu, antgamtiškumas 
prigimties tvarkos ne tik neardo, bet ją stiprina, tobulina. Didesnis 
antgamtiškumo vertinimas, krikščionybės mokslu, turi žmogaus sieloje 
padidinti, patobulinti ir Dievo nustatytos prigimtos tvarkos vertinimą. 
Antgamtiška Dievo ir artimo meilė turi antgamtiška šviesa ir jėga 
patobulinti ir sustiprinti ir tėvynės bei tautos meilę ir jos reikalais 
susirūpinimą. 

c) Dažnai reiškiama baimės, kad krikščionims rūpi, girdi, vien tik 
Dievas, o viskas kita tik dėl Dievo ir Dievuje. Tad atrodo, kad tikin- 
tiesiems turi, girdi, būti nesvarbu šiaip ar kitaip vyks tėvynės ir tautos 
reikalai, ir iš krikščionybės požiūrio nesą matyti, kam reikia sielotis 
tautos reikalų pažanga, tautos garbe ir didybe. 

Čia reikia vėl priminti, kad, krikščionybės mokslu, Dievas ir 
Apreiškimą duodamas prigimties neardo, prigimtinės tvarkos 
nenaikina, bet ją tobulina, stiprina. Taigi tėvynės, tautos, tautinės 
valstybės, kaip prigimtinės Dievo nustatytos tvarkos dalykai, ne tik 
negali būti, pagal krikščionių mokslą, nevertinami, bet, priešingai, tik 
dar daugiau branginami ir uoliau rūpinami. 

Katalikų teologų mokslu, dorinėje tvarkoje yra daugybė dorinių 
santykių, daugybė dorybių, tarp kurių yra organiška santvarka. 
Dorybės ne visos yra lygios vertės atžvilgiu. Svarbiausia iš visų yra 
Dievo meilė. Bet ir dorybių srityje, katalikų teologų mokslu, viršesnė 
dorybė nestelbia, netrukdo žemesnės, bet ją stiprina, tobulina. 

Visi daiktai, visi dalykai turi santykių tarp savęs ir su visatos Kūrėju 
— Dievu. Šituo klausimu labai yra svarbūs šie Tomo Akviniečio 
aiškinimai: ,„in referendo res ad finem invenitur unus finis omnibus com- 
munis, gui est ultimus finis; sed inveniuntur diversi fines proprii secundum 
diversitatem entium. Bonum enim invenitur in rebus secundum duplicem or- 
dinem..., scilicet secundum ordinem unius rei ad rem aliam, gui ordo similis 
est ordini, guem partes exercitus ad invicem habent; et alius est ordo rerum 
ad finem ultimum, gui scilicet est similis ordini exercitus ad bonum ducis. 
Et guia res referuntur in finem ultimum communem mediante fine proprio, 
ideo secundum diversitatem finis proprii efficitur diversa relatio rerum ad finem 
ultimum. Sic ergo dicendum est, guod sicut rerum omnium unus est finis 
ultimus, scilicet Deus, ita et voluntatum omnium est unus ultimus finis, scilicet 
Deus. Nihilominus tamen sunt alii fines proximi; et si secundum illos fines 
servetur debita relatio voluntatis in finem ultimum, erit recta voluntas; si autem 
non, erit perversa'"... 

Trumpai tai išreiškiama paprastai šitokiu sakiniu: Nec potest esse 


7. Tikrovė (res), svarstoma tikslo atžvilgiu, rodo, kad visų bendras tikslas yra vienas, 
nes jis yra galutinis tikslas; bet įvairūs paskiri tikslai yra skirstomi pagal būčių įvairovę 
(secundum diversitatem entium). Gėris dalykų tikrovėje (in rebus) reiškiasi pagal dvejopą 
tvarką (secundum duplicem ordinem)..., būtent: pagal tvarką, siejančią vieną tikrovę su 
kita, kuri yra panaši į tokią tvarką, kurių dalys tarp savęs veikia; yra ir kita tikrovės tvarka 
ryšium su galutiniu tikslu, kuri (tvarka) yra panaši į veikiančiosios priežasties tokią tvarką, 
kuri veda į gėrį. O kadangi tikrovė siekia bendro galutinio tikslo, veikiant paskiram tikslui, 
todėl nuo paskiro tikslo įvairovės priklauso ir tikrovių (rerum) įvairus santykis su galutiniu 
tikslu. Štai kodėl ir sakoma, kaip visų tikrovių (sicut rerum omniun) galutinis tikslas yra 
vienas, būtent Dievas; taip ir visų troškimų galutinis tikslas yra vienas, tai yra Dievas. 
Ne kitokių turi santykių (tarp savęs ir su Dievu — T. Ž.) kiti, artimieji tikslai; ir jeigu 
pagal tuos tikslus bus išlaikytas privalomas valios santykis galutinio tikslo atžvilgiu, bus 
tikra valia (erit recta voluntas); o jeigu ne, bus iškreipta valia (erit perversa). In 1. sent. 
II dist, 38, ą. 1, a. 1. c. 

debita relatio alicuius rei ad finem ultimum nisi mediante fine, gui suo generi 
debeturė... (gui est proprius naturae illi)“. 

Taigi ir tėvynės, tautos reikalai bus gerai Dievo atžvilgiu tvarkomi, 
kai jų tvarkyme bus žiūrima tėvynės, tautos prigimties, jų vertingų 
ypatybių, reikalų. 

Kaip visų prigimties dalykų ir reikalų, taip ir tėvynės, tautos, 
tautinės valstybės reikalų supratimas gali būti didesnis ar mažesnis; 
tie reikalai gali keistis, jų pažinimas gali plėtotis. Tikintieji tad privalo 
čia žiūrėti, kad tuos reikalus tinkamai suprastų ir neapsileistų jų- 
rūpinime. 

Per tikinčiųjų čia nesusipratimą ir apsileidimą gali kartais daug 
nukentėti tėvynės, tautos reikalai. Čia, žinoma, bus kaltas ne 
krikščionybės mokslas, bet tik to mokslo netikę sekėjai. 

Krikščionybės mokslas neduoda smulkesnių įsakmių nurodymų, 
kaip įvairių dorybių srityse besikeičiančiose sąlygose reikia elgtis. Čia 
patys tikintieji privalo susirasti deramo elgesio takus. Gali čia pasitaikyti 
ir inculpabilis ignorantia (nekaltintinas nežinojimas), kai masės nėra 
pribrendusios susiorientuoti tais reikalais, ypačiai esant 
komplikuotesnėms aplinkybėms. 

d) Daromas dabar vienur kitur neretai priekaištas, kad Katalikų 
Bažnyčia skaldo tautinę vienybę, nederindama religinių reikalų su visos 
tautos reikalais, būtent nepalenkdama religinių reikalų visos tautos 
reikalų visumai, valstybės atstovaujamai. Katalikų Bažnyčios mokslas 
skelbia, kad ir Bažnyčia ir valstybė savo srityse yra nepriklausomos, 
bet privalo sutariamai darbuotis, turėdamos reikalo su tais pačiais 
žmonėmis. Kai jos yra viena nuo kitos nepriklausomos, tai pageidau- 
jamas sutarimas jų veikime negali reikšti Bažnyčios pasidavimą 
diriguoti valstybės valdžiai. Bažnyčia laikosi čia Kristaus pasakymo, 
kas ciesoriaus ciesoriui, kas Dievo Dievui, Bažnyčia laikosi Kristaus 
įsakymo išlaikyti ištikimai jo mokslą, prižadant jam pagalbą jai iki 
pasaulio pabaigos, taip kad pragaro galybės jos nenugalėtų. Bažnyčiai 
visada čia privalomi apaštalų žodžiai, kad daugiau reikia klausyti Dievo 
negu žmonių. Valstybės, nors turi skirtingą sritį nuo Bažnyčios ir yra 
nuo jos nepriklausomos, betgi nėra jos nepriklausomos nuo Dievo. 


8. Visur pabraukimai mano. Autorius. 

9. Taip pat bet kuri tikrovė, neveikdama tikslingai, negali turėti privalomo santykio 
su galutiniu tikslu... (kuris yra esmingas jo (tikslo) prigimčiai. In 1. sent. II dist. 38, ą. 
1,a.2.c. 

Dievo valdžia siekia plačiau negu Bažnyčios valia. Šv. Petras ir Paulius 
savo laiškuose skelbia, kad kiekviena valdžia yra iš Dievo, kad valdovai 
yra ministri Dei, yra Dievo tarnai. Taigi valstybės ir valstybių valdovai 
privalo atsižvelgti į pareikštus Dievo nurodymus ir Apreiškime duotus 
ir prigimties knygoje išskaitomus, būtent į Dievo nustatytą žmonių san- 
tykiams dorovinę tvarką. 

Tarp įvairių tautos reikalų yra ir religiniai bei doriniai, ir jie, žinoma, 
savo verte yra aukštesni už visus kitus. Religinių bei dorinių reikalų 
didesnis vertingumas, kaip matėme, kitų reikalų nestelbia, bet turi 
padėti uoliau juos atlikti. Kai religiniai bei doriniai reikalai priklauso 
Bažnyčios tvarkymo sričiai, tai, žinoma, juos saviškai neturi teisės 
tvarkyti valstybės valdžia. 

Valstybės sritis, taigi ir valstybės valdžios kompetencija tokiu būdu 
neapima visų tautos reikalų sričių. 

Bet ne tik Bažnyčia, bet ir daugiau yra, kas tautoje turi teisių ir 
reikalų nepriklausomai nuo valstybės ir nuo valstybės valdžios. Yra 
asmens teisių ir reikalų, kurių valstybė neturi teisės neigti ir kur 
valstybės valdžia neturi moralinės teisės kištis. Yra šeimos teisių, kurių 
valstybė neturi moralinės galios keisti. Leono XIII, ypačiai enciklikoje 
Rerum novarum, ir Pijaus XI enciklikoje Ruadragesimo anno yra aiškiai 
autoritetingai skelbiama, kad tuose dalykuose, kur atskiri asmens ir 
įvairios piliečių kuriamos naudingos organizacijos išsigali tinkamai savo 
darbus varyti, tai tų darbų neprivalo imtis valstybė. Jos priedermė yra 
reikale tuose dalykuose atskiriems asmenims padėti, bet ne jų tuos dar- 
bus drausti, trukdyti ar jiems paraleliai kokius čia savo darbus pradėti. 
Valstybės čia turi tik subsidiarinę funkciją. Šitą pažiūrą Pijus XI en- 
ciklikoje (uadragesimo anno skelbia esant nesugriaunamą svarbųjį 
visuomenės filosofijos principą, kurį valstybė privalo lojaliai 
respektuoti. 

Atskiros organizacijos, kurias piliečiai steigia įvairiems naudingiems 
reikalams, turi iš to paties pagrindo, kaip ir valstybė, gyvenimo teisę, 
būtent iš Dievo, kaip prigimtosios tvarkos Kūrėjo. Ne iš valstybės 
įgaliojimo tad tos organizacijos turi egzistavimo teisę; valstybė neturi 
teisės neleisti joms kurtis ir veikti. Toks yra šitais dalykais įsakmus 
Leono XIII ir Pijaus XI enciklikų mokslas. 

Bažnyčios atstovai ta proga pareiškia, kad valstybė galės geriau 
atlikti savo uždavinius, kai ji nesiskverbs ne į savo sritį, kai nesiims 
ne savo darbų. Šitas Bažnyčios atstovų mokslas yra labai svarbus, nes 
jis įneša daug šviesos į tėvynės, tautos, valstybės reikalų ir jų santykių 

supratimą ir persergi nuo pragaištingų čia klaidų, kurios, deja, šiais 
laikais labai kenkia ne vienos tautos gerovei. 

e) Kas čia pasakyta prieš valstybės kompetencijos nenatūralų 
išplėtimą, tai tinka ir prieš kiekvieną etatizmą, prieš kiekvieną totalinę 
valstybę, kuri nori totališkai valdyti, saviškai tvarkyti visas žmogaus 
ir tautos gyvenimo sritis. 

Keletą žodžių noriu čia dar tarti specialiai apie rasinę valstybę. 
Katalikų Bažnyčios mokslu, nieko negalima turėti prieš saugojimą gerų 
rasės savybių, prieš rasės sveikatingumu, išlaikymu susirūpinimą. Kitas 
dalykas, kai rasė, kraujo grynumas, tam tikra rasė, pvz., nordiška 
vokiečių rasė, pastatoma nelygstama, didžiausia vertybe ir iš jos viskas 
vertinama. Krikščionis negali pripažinti kitokios vertybių tvarkos, kaip 
tik galutinai remiamos Dievu, bet ne rase. Taigi ir rasiniu požiūriu 
pagrįsta valstybė neturi moralinės teisės nei griauti atskiro asmens 
sąžinės teisių, nei šeimos pagrindų, nei Bažnyčios autoriteto, nei įvairių 
naudingų organizacijų prigimtinių teisių. 

4. Kaip jau minėjau, nesusipratimai tarp tų, kurie sakosi esą ypačiai 
susirūpinę tėvynės, tautos reikalais, ir tarp tų, kurie gyvai vertina 
krikščionių religijos reikalus, dažniausiai kyla iš nepakankamo 
pažinimo krikščioniškosios doktrinos šiuo atžvilgiu nurodymų, o taip 
pat iš klaidingo supratimo tėvynės, tautos ir valstybės reikalų ir 
santykių tų reikalų rūpinime. 

Nemaža progos tiems nesusipratimams atsirasti duoda ir tikinčiųjų 
nesusipratimas, arba menkas tautinių reikalų supratimas ir tų reikalų 
srityje neretai apsileidimas ir nevykęs tų reikalų atlikimas. 

Be galo bus daug patarnauta tėvynei, kai tėvynės ir tautos bei 
valstybės reikalai bus rūpinami, gerai pasistengus juos suprasti, 
pasinaudojus Bažnyčios mokslo atstovų teigiamais nurodymais ir 
įvairių tautų teigiamais patyrimais ir rimtais pavyzdžiais, ir reikiamai 
įsigilinus į mūsų tautos istoriją, jos psichologiją, jos dabartinę padėtį. 

Negana tik nusimanyti, kad esi lietuvis, reikia, kad būtum doriškai 
švarus, taurus, religiškai susipratęs, suprantąs didelę valstybės vertę, 
jos uždavinius, jos funkcijas, jos kompetencijos ribas. Kad tautos 
organizmas būtų sveikas, kad jis tobulėtų visa visuma, reikia, kad visi 
tautą sudarantieji elementai būtų sveiki, vienas kito nepažeidžiami, 
vienas su kitu susiderinę. 

Tiesiai reikia pasakyti, kad tėvynės, tautos reikalų padėtis gera bus 
tik tada, kai neturės kuo nusiskųsti ir atskiras asmuo ir dėl savo teisių 
ir dėl savo gyvenimo sąlygų, kai šeimos židiniai bus sveiki ir laimingi, 

kai religiniai bei doriniai reikalai bus lemtai atliekami, kai valstybės dar- 
bas eis tinkama vaga, negriebdamas plotų, kurie jam nepriklauso, ir 
neapleisdamas tų uždavinių, kuriuose jis yra kompetentingas, kai 
visuomenėje klestės įvairios naudingos organizacijos, kai santykiai su 
kitomis tautomis bus remiami visur teisingumu ir kilniu žmogiškumu. 
Šitai visa įeina į sveikai suprastos tėvynės, tautos meilės turinį. Šitaip 
galima trumpai aptarti tikro patriotizmo, tikro tautiškumo uždavinius, 
rūpesčius ir siekimus. 

Tą tikrą pilnutinį patriotizmą, tą tikrą nesužeistą tautiškumą mes 
privalome reikšti savo gyvenimo darbuose ir visomis išgalėmis kelti 
mūsų tautiečiuose. Tuo būdu būsime tvarkoje ir su tikrai suprastos 
tautybės reikalais ir su krikščionybės mokslo reikalavimais, atliksime 
tinkamai savo pareigas ir Dievui ir Tėvynei. 

AUKLĖJIMAS IR PASAULĖŽIŪRA 


Kaskart labiau suprantami ir jaučiami auklėjimo reikalai šeimynose 
ir mokyklose. Kaskart daugiau pabrėžiama, jog svarbu ne tik jaunuolių 
pažinimo galių lavinimas, jiems žinių teikimas, bet ir jų valios bei širdies 
atitinkamas auklėjimas, kad jie uoliai paskui rūpintųsi įsigytą mokslą 
lemtai sunaudoti. Ir suaugusiųjų mokyme bei visuomenės įvairiais 
būdais švietime kaskart energingiau kreipiama dėmesio į visų dvasios 
galių lavinimą. Ypač nuo vienašališko protu besirūpinimo daugelį 
atgrasino per baisųjį karą gausiai patirti civilizuoto barbariškumo 
pavyzdžiai. Norint to barbariškumo pavojaus išvengti, tenka ir 
auklėjime svarbiausiu daiktu laikyti ne auklėjimo techniką, ne išviršinį 
mandagume poliravimą, nors visa tai labai reikalinga, bet centrinius 
dvasios kultūros dalykus, kilnių pažiūrų į gyvenimą kaskart didesnį 
sieloje įsigalėjimą, joms ištikimume kaskart uolesnį pažangos darymą. 
Kad būtų čia tvirto pagrindo laukti gerų vaisių, reikia pirmučiausia, 
jog patys auklėtojai turėtų prigijusią savo sieloje su tiesa sutinkančią 
kilnią pasaulėžiūrą ir jos idealų šviesoje pajėgtų orientuotis svar- 
biausiuose savo ir kitų gyvenimo reikaluose. Todėl nenuostabu, kad 
jaunuomenės ir visuomenės auklėjimu besirūpinančiųjų tarpe rimtos 
pasaulėžiūros reikalas taip gyvai yra vertinamas. O pagrindiniai filosofi- 
jos ir religijos klausimai daugelyje šalių dažnai labai karštai svarstomi 
tų žmonių, kurie iki šiol tenkinosi naivaus ir neigiamo dogmatizmo 
mišiniu nudažyta, prieštaravimų pilna pasaulėžiūra. Bet ir tiems, 
kuriems teko laimės pasiekti rimtą su tiesa sutinkančią pasaulėžiūrą, 
neleistina yra mažiau uolumo rodyti pasaulėžiūros klausimų 
nagrinėjime. Kaip dorybė žmogaus sieloje kaip reikia palaikoma tik 
tuomet, kai stengiamasi daryti dorinės pažangos, taip ir pasaulėžiūra 
tik tuomet reikiamos galios turi žmogaus sieloje, kuomet rūpinamasi 
gilintis iš įvairių pusių į jos tiesą ir vertę. Ypač svarbu auklėtojams, 
kad jų sieloje svarbiosios tiesos nebūtų laikomos, kaip kokie gyvybės 
neturintieji pagaliai, nes jiems reikalinga kilnia savo dvasios gyvybe 
sužadinti vertesnį gyvenimą tuose, kuriems turi prievolės daryti geros 
auklėjamos įtakos. Pagrindinių tiesų svarstymas, palyginant jas su 
dažniau pasitaikančiomis priešininkų pažiūromis labai naudingas ir 
tam, kad nuo tų klaidingų pažiūrų, pamačius aiškiai jų nesąmones, 
apsaugotum savo ir kitų sielą, ir tam, kad per kontrastą atitinkamos 
tiesos giliau būtų suprastos ir labiau įvertintos. Šituo palyginimo būdu 
aš noriu bent trumpai pagvildenti keletą svarbesnių pasaulėžiūros 

punktų, kurie turi būtino sąryšio su pagrindiniais asmeninio ir 
visuomeninio auklėjimo klausimais. 


* ka 


1. Rimtai žiūrint į auklėjimą, reikia turėti gerą supratimą 
pirmučiausia apie savo auklėtinių prigimtį, jų gyvenimo tikslą, nes tik 
tokiu būdu galima bus susiorientuoti, kurių auklėjime priemonių im- 
tis. Kuomet filosofijoj kas laikosi skepticizmo arba bent nepripažįsta, 
kad ką nors tikra būtų galima sužinoti apie pojūčiams neprieinamus 
dalykus (kaip antai apie žmogaus prigimtį, apie visatos ir žmogaus 
gyvenimo tikslą), tai tokiam nėra galima turėti protingų (mat čia pro- 
tui kompetencija nepripažįstama) pažiūrų į svarbiausius auklėjimo 
klausimus. Tuomet tokiam lieka tuos klausimus spręsti ūpo, madoje 
esančių prietarų, vaizduotės nurodymais. Kartais tokie bando savo 
viršenybę rodyti ir šauksmingomis kritikomis bei pasmerkimais 
krikščionių pasaulėžiūros. Bet tokie bandymai yra stačiai nesusipratimo 
ir pagalvojimo stokos vaisius. Juk jei pojūčiams neprieinamų dalykų 
tiesa žmogui nepasiekiama, tai nėra galima ir bet kuri pažiūra apie tuos 
dalykus, nėra galima jie girti arba peikti; pagaliau pati krikščionių 
pasaulėžiūra, kaip pojūčiams neprieinamas dalykas, negalėtų būti nei 
kritikos nei smerkimo objektu. 

Įdomu, kad krikščionių pasaulėžiūrą niekinantieji paskutiniais 
šimtmečiais net ir neturi filosofijoj pretenzijos į tokią pažinimo sistemą, 
kuria einant būtų galima protu sužinoti tikrą objektyvią tiesą apie svar- 
biuosius pasaulėžiūros klausimus. Tokiu būdu aišku, kad ne ob- 
jektyvios tiesos reikalavimai juos verčia neigiamai atsiliepti apie 
krikščionių pasaulėžiūros vertę. 

Svarbu pastebėti, kad ne nuo šiandien jokios institucijos, jokios 
kultūrinės srovės taip aukštai nevertina tikros proto teisės ir kompeten- 
cijos, kaip Katalikų Bažnyčia, kurią betgi įvairūs ignorantai ir įvairių 
prietarų vergovėje esantieji dažnai pravardžiuoja proto kultūros 
priešininke. Iškilmingai santarybose paskelbtas Katalikų Bažnyčios 
neatšaukiamas mokslas apie žmogaus sugebėjimą savo protu tikrai 
pažinti svarbiausius pasaulėžiūros dalykus; ne kartą Katalikų Bažnyčia 
įvairiomis aplinkybėmis yra pasmerkusi įvairias sistemas, kurios 
nepripažįsta žmogui galios tikrai ką sužinoti apie Dievą, apie dvasią 
ir nemirtingą žmogaus sielą, apie valios laisvę, apie žmogaus gyvenimo 
tikslą. Tuo tarpu jeigu ir šiandien įsižiūrėtume į nekatalikų filosofijos 

bei apskritai kultūros sroves, tai pamatytume, jog paprastai visur 
neturima sąmonės, kad apie tuos dalykus žmogus ką nors tikra savo 
protu galėtų sužinoti. 

2. O tie dalykai žinoti labai svarbu asmens ir visuomenės auklėjime. 
Imkim, pavyzdžiui, pažiūras į Dievą. Kas laikosi panteizmo ar 
materializmo apskritai pažiūros, kad nėra nuo pasaulio skirtingo Dievo, 
tokiam darant nuoseklias išvadas iš tokios pažiūros, nebūtų prasmės 
kalbėti nė apie auklėjimo reikalą. Į viską žiūrint kaip į panteistinio ab- 
soliuto reiškinius, neturima nė pagrindo vieną reiškinį daugiau ar 
mažiau vertinti už kitą: kaip jaunuolis auga, elgiasi, tegu jis sau ir auga, 
tegu sau ir elgiasi, tokia, matyt, panteistinio absoliuto valia, ką čia aš, 
tariamasis auklėtojas, irgi esąs tik absoliuto dalelė, kaip ir kiti, galiu 
savo nuožiūrą kitoms dalelėms primesti, — tik tokia galėtų būti čia 
nuosekli kalba apie auklėjimą; ar visuomenės gyvenimas eina į 
anarchiją, į demokratizaciją, į plačiųjų vargingesniųjų sluoksnių 
išnaudojimą, ar ne, taip pat nebūtų tikslo čia tuo klausimu rūpintis 
ir kokių nors priemonių imtis, nes aš, kaip viena tik absoliuto dalelė, 
juk negaliu teisėtai turėti pretenzijos tvarkyti visas panteistinio absoliuto 
dalelių krūvas, kurios sudaro visuomenę. Taip pat nematyti tikslo nė 
prasmės šiaip ar kitaip auklėjimu rūpintis, laikantis materializmo, kurs 
skelbia visa pasaulyje einant nepakeičiamų geležinių, aklų dėsnių dėka; 
nesant valios laisvei vietos, tenka čia su rezignacija atsiduoti aklam 
likimui. Panašiai yra, kuomet kas laikosi agnosticizmo, tai yra, kad apie 
Dievą ir apskritai apie tai, kas pojūčių neprieinama, nieko tikro sužinoti 
negalima; mat jis vis dėlto turi pripažinti, kad yra kažkokia nežinoma 
realybės sritis, nes mato nuolat naujų įvykių, kurie juk negali iš nieko 
atsirasti; bet pojūčiams neprieinamos realybės srities nepažindamas, 
nežinodamas jos prigimties, jos reikalavimų, negi gali auklėjimo darbe 
protingai matyti prasmę asmens ar visuomenės, tos nežinomos 
reiškinių srities. 

Tik pripažįstant asmeninį Dievą, pasaulio Kūrėją, suprantama, kad 
asmuo gali turėti vertės ne tik kaip visuomenės dalis. Pripažįstančioje 
asmeninį Dievą pasaulėžiūroje į žmogų žiūrima, kaip į turintį tikslo 
susivienijimo santykį su Dievu, kaip su kilniausios, aukščiausios tiesos 
versme ir didžiausia gėrybe. Dievo teises įžeistų visuomenė ar toks 
žmogus ar žmonių grupė, jei atskirą asmenį laikytų tik įrankiu savo 
tikslams. Tik Dievo teisėse gali rasti asmens teisės tvirtą pagrindą. O 
iš kitos pusės, iš Dievo valios, iš žmogaus prigimties ypatybių einąs 
reikalas laikytis organizuoto solidarumo pakerta šaknis perdėtam, anar- 

chistiniam individualizmui. Pripažįstant, kad visata ir žmonija turi savo 
egzistavimui asmeninio Dievo, pasaulio Kūrėjo paskirtą tikslą, darosi 
tikrai suprantamas asmeninės ir socialinės doros reikalavimų 
egzistavimas; o panteizme, materializme ar agnosticizme nėra galima 
surasti protingo dorinės prievolės pamatavimo. Tik pripažįstant 
asmeninį Dievą ir jo Apvaizdą, randamas tvirtas idėjinis pagrindas 
reikalui darbuotis ateinančių kartų naudai, perduodant joms su 
nuošimčiais paveldėtas kultūros vertenybes; tik čia yra pagrindas 
istorinei nuovokai bei istoriniam atsakingumui žmonių sielose tvirtai 
įsigalėti. 

3. Svarbu taip pat auklėjimo reikalui žmogaus prigimties su tiesa 
sutinkąs supratimas. Tų sistemų bei teorijų pasekėjai, kur neigiamas 
dvasinės sielos egzistavimas, negi gali rimtai užsiimti dvasios galių 
auklėjimu, dvasinio visuomenės kultūrinimo reikalais, juo labiau statyti 
tą auklėjimą bei kultūrinimą aukščiau už kūnui patenkinti priemonių 
teikimą. Tuo tarpu visuomenėje, kur dvasinė kultūra ima skursti ir 
nykti, nežiūrint materialinių turtų pertekliaus, prasideda išsigimimas, 
dekadentizmas, kurs galų gale priveda ir prie medžiaginių vargų ir prie 
politinių nelaimių. 

Katalikai laikosi tos pažiūros, kad žmogus susideda iš sielos ir iš 
kūno; siela turi įtakos kūnui, kūnas sielai. Suprantamas tad čionai 
reikalas rūpintis ir dvasios ir kūno sveikata bei gerove, materialinės 
ir dvasinės kultūros reikalais. Sielai esant dvasinei ir nemirtingai, 
turinčiai proto ir valios galiomis vadovavimo teises žmogaus esybėje, 
lengva čia suprasti, kad dvasios dalykai, dvasinė kultūra turi būti 
aukščiau statoma už kūno reikalus, už materialinę gerovę. Esant sieloje 
skirtingoms galioms, kurių veikimas privalo būti harmoningas 
suderinimas, lengvai suprantamas reikalas vengti vienašališko, tik proto 
paisančio intelektualizmo, arba tik valios žiūrinčio voliuntarizmo, ar- 
ba pagaliau tik į jausmus dėmesį kreipiančio sentimentalizmo. 

Sunku be aiškaus sau pačiam prieštaravimo kalbėti apie asmens 
ir visuomenės auklėjimo reikalą žmogui, kurs nepripažįsta valios 
laisvės. Tuomet nebent būtų prasmė užsiimti žmonių dresiravimu, 
panašiai kaip gyvulių; nuoseklesnieji bedieviai, dvasinės sielos ir valios 
laisvės nepripažįstantieji, drįsta ir viešai savo raštuose pervien laikyti 
dresiravimą su auklėjimu. Jei jie savo atvirume ir nuoseklume eitų iki 
galo, tai paliautų skelbę apie tai, kad bedievybė, skepticizmas atneša 
žmonijai laisvę, lygybę, nes čia apie jokią laisvę (valios laisvės 
nepripažįstant) nėra pagrindo kalbėti, taip pat apie lygybę, kuri, esant 

aiškiems paviršutiniams tarp žmonių skirtumams, gali įgauti tikros 
prasmės tik turint galvoj žmonių dvasios santykius su Aukščiausia 
Esybe. 

4. Auklėjimo linkmei kaip reikia pastatyti ir priemonių rūšiai 
tinkamai parinkti būtinai reikalinga turėti teisingas pažiūras į žmogaus 
gyvenimo tikslą, į doros pagrindinius klausimus. Ir šitame dalyke tų, 
kurie atmeta krikščionybę, neįstengiama nieko tikro, objektyvaus pa- 
sakyti, Daugelis jų stačiai prisipažįsta čia jokios tikrenybės nesurandą. 
O nesurandant protingo pagrindo atskirti, kas dora ir nedora, 
nuoseklumo laikantis sunku užsiimti asmens ir visuomenės 
kultūrinimu; mat ir apie kultūros darbo tikrą prasmę ir tikslą pagaliau 
turi spręsti doros mokslas. Neturint tad tikrų pažiūrų apie doros pagrin- 
dus, apie kultūros prasmę ir vertę, nėra galimybės ką nors protingumo 
reikalavimų autoritetu peikti ar girti asmens ir visuomenės gyvenime. 
Kad ir didžiausius išnaudojimus, didžiausias piktadarybes tada galima 
smerkti, tik pasirėmus ūpo, nuotaikos, vaizduotės, papročių 
nurodymais; bet tokie nurodymai negali tikėtis būtinos pagarbos. 

Kas kita katalikui, turint kilnias objektyvias pažiūras į svarbiuosius 
gyvenimo ir sugyvenimo klausimus! Be to, katalikas randa savo religijos 
moksle įsakymų, nurodymų, kokių ypač priemonių imtis svarbiausiose 
auklėjimo srityse, būtent dorinime ir religinime. 

Katalikai kartais neįsisąmonina, kokioj jie, palyginant su 
netikinčiaisiais, yra laimingoj padėty auklėjimo atžvilgiu, ir per maža 
dažnai jaučia atsakingumo už tą laimingą aplinkybių tinkamą 
sunaudojimą. Katalikai kartais nesupranta to baisaus dvasios skurdo, 
kai žmonės į svarbiausius pasaulėžiūros klausimus neįstengia susirasti 
jokio protingo pozityvaus atsakymo ir tenkinasi, tartum iš pavydo 
apimti neapykantos, darydami, nesilaikant logikos, liguistais sarkaz- 
mais išmargintus priekaištus katalikų mokslui ir darbui. Iš tikrųjų, jei 
mes laikome nelaimingais žmones, kuriems trūksta maisto ar kitų kokių 
materialiniams kūno reikalams tenkinti priemonių, tai nepalyginamai 
didesni yra vargšai tie, kuriems šiaip ar taip nepavyksta susirasti dvasiai 
tiesos maisto, su tiesa sutinkančių idealų šviesos, protingo tikslo ir 
prasmės gyvenimui! 

5. Daug šiandien kalbama apie naudingumą auklėtojui būti 
susipažinusiam su eksperimentiniais pedagogikos duomenimis, su 
įvairiomis techninėmis auklėjimo priemonėmis. Visa tai labai gera 
žinoti. Bet kur kas svarbiau, kad visiems pasisektų įsigyti su tiesa 
sutinkančias pažiūras į svarbiausius pasaulėžiūros, gyvenimo 

klausimus. Pedagogika yra būtiname sąryšyje ne tik su psichologija, 
logika, bet ir su etika, su metafizika ir su religija. Juo geriau kieno bus 
susipažinta su pasaulėžiūros bei religijos dalykais, tuo geriau prie lygių 
kitų aplinkybių eis tokiam žmogui auklėjimo darbas. Nenuostabu tad, 
kad katalikai mokytojai taip labai vertina savo kilnios pasaulėžiūros 
dalykus; protingumo reikalavimų prisilaikant, sunku juk ir norėti, kad 
jie čia taip elgtųsi, kaip tie, kuriems katalikų pasaulėžiūra yra svetima. 

Būtinas dalykas, kad susipratę katalikai mokytojai laikytųsi kaskart 
veikliau organizuotos vienybės, tarp kitko, taip svarbiems auklėjime 
pasaulėžiūros reikalams ir religijos įtakai apginti ir stiprinti. Tam 
katalikai mokytojai turi teisės ir prievolės. To reikalauja mūsų 
visuomenės labas ir susipratimas atsakingume už turimų dvasios turtų 
sunaudojimą. 


Lietuvos Mokykla, 1924, Nr. 1, p. 1-4. 


JAUSMO RELIGIJA 


Nėra tokios religijos nė tokios religinės sistemos, kur nebūtų 
pripažįstama didesnės ar mažesnės vertės jausmui religiniame 
gyvenime. Kai tad kalbama apie jausmo religiją, kaip skirtingą savo 
sąvoka nuo kitų religijos supratimų, tai turima galvoj ta ypatinga 
pagarsėjusi praėjusiame ir šitame šimtmetyje religijos teorija, kuri tik 
jausmą laiko religinio gyvenimo esme, šaltiniu ir pagrindu. Toji teori- 
ja turėjo ir ypač dabar turi daug šalininkų protestantų tarpe; jos laikosi, 
savotiškus pritaikymus darydami, nuo katalikų religijos supratimo 
nutolę modernistai; ji patinka įvairios rūšies laisvamaniams ir net 
bedieviams. 

Ir mūsų krašte tarp priešingų ir abejingų katalikybei inteligentų 
galima nemaža rasti tos teorijos šalininkų ir gerbėjų. Pasitaiko ir tarp 
įsitikinusių šiaip gerų katalikų, kurie, nesiorientuodami painesniuose 
religiniuose klausimuose, kai kur naiviai pritaria jausmo religijos 
postulatams. O ypatingo aktualumo įgavo mūsų krašte jausmo religi- 
jos klausimas, Steigiamajame Seime besvarstant, ar reikalinga mokyk- 
lose dėstyti religijos mokslas. Labai todėl svarbu, kad mūsų visuomenė 
gerai suprastų, ko verta toji jausmo religijos teorija kritiško pažinimo 
žvilgiu, ar ja tad galima protingai remtis, sprendžiant kai kuriuos mūsų 
valstybės ir visuomenės gyvenimo klausimus. 

Šitame rašinyje, nesileisdamas plačiai į tos teorijos istoriją ir į 
įvairius jos šalininkų smulkmenose daromus pritaikymus, aš iš pradžių 
nurodysiu pačius pagrindinius tos teorijos punktus ir kai kurias 
svarbesnes iš jos daromas išvadas, o paskui pasvarstysiu jų vertę, 


Mon 


*kk 


Jausmo religijos teoriją, kaip ji šiandien paprastai suprantama, yra 
pirmutinis aiškiai skelbęs vokiečių protestantų teologas Schleier- 
macheris savo veikale Reden ueber die Religion, išleistame pirmą kartą 
1799 m. Tame veikale paskelbtos svarbiausios tezės, kurios sudaro tos 
teorijos branduolį, būtent: 

1. Religijos esmė yra jausmas; religija yra betarpiškas patyrimas 
jausmu mūsų priklausomumo nuo visatos; religija yra begalybės 
jausmo intuicija. 

2. Tas jausmas priklauso nuo individualaus temperamento ir gali 
apsireikšti įvairiausiomis sąvokų ir veiksmų formomis. 

3. Religinės sąvokos nepriklauso religijos esmei; jos tai tik viršutinė, 
mitologinė religijos forma. Tos sąvokos atsiranda kaip vaisius galvo- 
jimo dėl religinio jausmo patyrimo. 

4. Kadangi tas jausmas įvairiai apsireiškia ir, iš kitos pusės, neaiškią 
jausmo kalbą negalima pilnai išversti į svarstančio jausminį patyrimą 
proto pažinimo kalbą, užtai visos religinės sąvokos gali turėti tik 
reliatyvios simbolinės vertės. 

5. Visos tad religinės sąvokos nereiškia teisingai religinio jausmo 
patyrimo. O iš kitos pusės žiūrint, visokios religinės sąvokos gali būti 
teisėtos, kai jos atsiranda bet kame besvarstant savo religinio jausmo 
nurodymus. Net tokio žmogaus religinis gyvenimas, kuriame nėra 
vietos Dievo sąvokai, gali būti gilesnis religingumo žvilgiu nekaip kito 
žmogaus, kuriam Dievo sąvoka turi žymią vietą. Čia svarbiausia reikia 
žiūrėti į religinio jausmo gilumą ir jėgą. Lyginant tad religingumo 
žvilgiu įvairias pasaulėžiūras, reikia laikytis kuo plačiausio, kuo 
didžiausio tolerantingumo. 

6. Schleiermacheris žiūri į visas religines apeigas ir praktikas, kaip 
į prietarus. Kiti betgi pripažįsta jiems religingą vertę, žiūrint kiek kieno 
religiniam jausmui jos neprieštarauja. 

7. Schleiermacheris griežtai skiria religiją nuo doros. Religinis 
jausmas neužsiima žmonių elgesio tvarkymu. Kaip tas religinis jausmas 

nėra jokiame esminiame sąryšyje su religinėmis sąvokomis, su 
dogmomis, taip nėra esminiame sąryšyje ir su doros dėsniais. Panašus 
į estetines emocijas, poetinius įkvėpimus, tas religinis jausmas, kaip 
kokia dieviška muzika, lydi žmogaus veiksmus; tos muzikos tonų 
ypatingumas ir intensyvumas išreiškia atskiro žmogaus religingumo 
laipsnį. Kiti tačiau jausmo religijos teorijos šalininkai rūpinasi įsiklausyti 
į religinio jausmo reikalavimus, kad suprastų bent šiek tiek, kokia 
dorinė sistema geriau su jais sutaikoma. 

8. Schleiermacheris, būdamas protestantų teologas, kalbėdamas 
savo dogmatikoj apie krikščionių religines pažiūras, religinį jausmo 
patyrimą laiko esminiu, pirmuoniu, pagrindiniu religiniu faktu. Tik 
religiniu jausmu, sako jis, galima patirti religinę realybę. Tik iš religinio 
jausmo patyrimo galima stengtis, kaip iš šaltinio, išaiškinti religines 
sąvokas, religines formules, dogmas. 

Tokiu būdu Schleiermacheris pradėjo naują erą protestantų teologi- 
joj. Jau Liuterio religijos teorijoj asmeninis patyrimas vaidino svarbią 
role kaip kriterijus, ką pasilikti, o ką atmesti iš paveldėto katalikų religi- 
jos mokslo, kaip suprasti Šv. Raštą, kokias knygas laikyti įkvėptomis.... 
O Schleiermacheris visų religijos pažiūrų turinį stengiasi išvesti iš 
religinio jausmo patyrimo. 

9. Krikščionių religinės sąvokos Schleiermacheriui gauna visai 
kitokios prasmės, nekaip iki tol buvo paprastai joms duodama. 
Apreiškimas — tai ypatingai stipri religinė emocija, bet ne pareiškimas 
kokių tiesų. Antgamčiu jis vadina betarpišką dieviškumo pajutimą ir t.t. 

Šitų Schleiermacherio tezių prisilaiko tokia ar kitokia išsireiškimų 
forma visi jausmo religijos teorijos šalininkai, šį tą pridėdami ir 
paaiškindami tų pačių idėjų šviesoje. Pilnesniam tos teorijos supratimui 
pridėsiu tad prie Schleiermacherio pažymėtų tezių dar kai kurias iš jo 
pasekėjų akcentuojamas idėjas: 

10. Su konkretaus religinio patyrimo esme nesutaikomas Biblijos, 
Bažnyčios ir popiežiaus neklaidingumas — sako vienas prancūzų 
protestantų teologas!. Bet tas neklaidingumas nėra niekam nė reika- 
lingas. Ar šiaip ar kitaip krikščionių dogmas suprasi, tai nesvarbu 
religinio gyvenimo, progreso atžvilgiu“. Šv. Rašte duotos religinės 
sąvokos — tai vadinamųjų įkvėptų knygų autorių gilesnio individualaus 
religinio patyrimo vaisius. 


1. H. Bois, La valeur de Uexpėrience religieuse, Paris, 1908. 
2. A. Coignet, L'evolution du protestantisme francais au XIX sičcle, Paris 1908. 

11. Pirmųjų krikščionių religinės pažiūros išreiškia tik jų laikams, 
jų religinio jausmo savotiškumui atitinkamas formules, kurios negali 
tikti visiems laikams ir visiems žmonėms. Reikia skirti tikėjimo Kristų 
nuo istorijos Kristaus. Nesvarbu, ar Kristus egzistavo ar ne. Galima 
būti religingu krikščioniu ir nemanant, kad Kristus iš tikro egzistavo; 
užtenka tik stengtis pasinaudoti religiniais jausmais, realizuotais 
Kristaus gyvenimo pavyzdžiu“. 

12. Religija yra intymiausias žmogaus gyvenimo apsireiškimas. 
Viskas tad turi būti aiškinama religijoj iš asmens vidaus gelmių, iš kurių 
patyrimus gauna jausmas. Religinės sąvokos negali būti iš kitų priim- 
tos; jos turi gimti iš kiekvieno žmogaus jausmo patyrimo. Kitų žmonių 
religinės sąvokos, kitų paskelbti patyrimai (kaip Kristaus ir kitų religinių 
genijų) gali būti mūsų religinio gyvenimo tik akstinu, sužadinimu. 

13. Po Darvino ir Spencerio raštų reikia jau priprasti į viso, taigi 
ir į religinio, gyvenimo reiškinius žiūrėti iš evoliucijos punkto. Religinių 
pažiūrų kitimas priklauso nuo kintamo religinio jausmo ir nuo 
tobulėjimo jo išreiškimo formų sąvokomis. 

14. Prieš kitas religijos teorijas, kurios protui, šalia kitų galių, 
pripažįsta esminę rolę religiniame gyvenime, jausmo religijos teorijos 
šalininkai triumfuodami stato Kanto ir Spencerio agnosticizmą 
ginančius raštus. O iš kitos pusės nurodo, kad tik jausmo religijos teori- 
ja atitinka šių dienų reikalavimus, šių dienų žmonių ypatingą ūpą ir 
tokiu būdu geriausiai atsako religijos interesams. Prie šios pastarosios 
minties pravartu kiek ilgiau sustoti. 

Jau Schleiermacheris nurodo didelę naudą, kurią duoda jausmo 
religijos teorija, griežtai atskirdama religijos sritį nuo mokslo srities. 
Tokiu būdu esą galutinai pašalinamas mokslo ir religijos konflikto, 
nesantaikos galimumas. Religija, sako jis, tokiu būdu yra apsaugota 
nuo užsipuolimų iš gamtos mokslų, istorijos ir filosofijos pusės. O iš 
kitos pusės netenka pagrindo mokslininkų nepalankumas religijai. Mat 
mokslininkui nereikią jau bijotis, kad religija varžytų jo tyrinėjimų 
laisvę. Atvirkščiai, mokslininkui lengva bus suprasti, kad religija vien 
jausmu paremta ir jam gali turėti reikšmės ir negali būti atstota mokslo, 
kurio uždavinys tik protą patenkinti. 

Panašiai didelės svarbos duoda jausmininkai ir atskyrimui religi- 
jos nuo doros. Tokiu būdu dorai nėra reikalo žmogaus pastangas kreipti 
pomirtinių tikslų tarnavimui. Gali tad žmogus savo energiją praktinio 


3. A Schmiedel, Die Person Jesu, Leipzig, 1906. 

gyvenimo reikalams, kultūros pažangai sunaudoti ir laisvai ją plėtoti. 

Ypač daug kam patinka jausmo religija parankumo, patogumo 
žvilgiu. Jos laikantis, galima nesijausti jokių religinių prievolių varžymo. 
Jausmo religija nevaržo žmogaus gyvenimo jokiais saistančiais dėsniais; 
jei kieno jausmas kokių normų pageidauja, tai jau atskiro žmogaus 
patyrimo dalykas; užsibrėžtų normų jis gali laikytis, kiek ir kol matys 
tam reikalo. O kiek malonumų toji jausmo religija dovanai suteikia! 
Ji duoda suraminimo varguose, pakelia žmogaus dvasią aukščiau už 
kasdienius reikalus, gaivindama žmogaus sielos gelmes aukštesnių 
realybės sričių atmosfera. Ypač patogi jausmo religija atrodo atsime- 
nant, kad estetinis ir religinis jausmas yra artimoj giminystėj, o gal ir 
tos pačios rūšies dalykai. Kam nemalonu gėrėtis gamtos grožybėmis, 
kam nesmagu dailės kūriniais grožėtis, kam nemiela, svajonėse 
pasinėrus, klausyti pakeliančios ūpą muzikos? Jaučiamas čia dvasios 
pasikėlimas aukščiau už žemės dalykus ir rūpesčius, patiriamas čia 
begalybės artimumas, gyvenamas tad čia visas, giliai religingas 
gyvenimas. Tikrai jausmo religija, rodos, gali ir turi patikti ir 
pažangiausiai bei kairiausiai nusistačiusiam šių laikų žmogui ir lengvai 
gali rasti vietos jo širdyje! Laikas tad, kad visos dogmatinės religijos 
pagaliau tiesos, žmoniškumo vardu ir net pačios religijos reikalu 
atsikratytų savo nelemtu pasenusiu religijos supratimu ir nekliudytų 
šių laikų žmogui laisvai, patogiai, visiems lygiai prieinamai religinį savo 
gyvenimą susitvarkyti ir plėtoti — šaukia jausmo religijos teorijoj 
entuziastiški skelbėjai. 

Į šiokius ir kitokius faktų aiškinimus, teorijas, norėdamas protingai 
pasielgti, žmogus ne tik turi teise, bet ir prievolę žiūrėti, kiek tik 
įstengia, iš kritiško pažinimo reikalavimų punkto. Mat aiškinimai, teori- 
jos — tai proto svarstymo išdavos. Tad jų vertė priklauso nuo svarstyme 
pavartoto metodo tinkamumo, prisilaikytų jame principų ir prielaidų 
tikrumo ir pagaliau galvojimo nuosakumo bei tikslumo. Negali, be abe- 
jojimo, nieko teisėtai prieš tai ką pasakyti ir karščiausi jausmo religijos 
teorijos šalininkai; tad turi sutikti, kad ir apie jų teoriją sprendžiant, 
gali kiti matyti reikalo ir prievolės šitokio kritiškumo atžvilgiais 
vadovautis. 

1. Einant svarstyti religinės jausmininkų teorijos, pirmučiausia svar- 
bu įsižiūrėti į vertę tų metafizinių prielaidų, kuriomis ji stengiamasi 
paremti. Kaip tai metafizinių prielaidų?! — paklaus gal kas nustebęs; 
juk tie jausmininkai skelbiasi didžiausiais metafizikos priešininkais ir 
afišuojasi prisilaiką griežto agnosticizmo. Taigi atsakysiu: didžiausia 

ta ir yra jų klaida, kad svarstydami pojūčių pažinimui neprieinamus 
dalykus, jie norom ir nenorom pasakoja nieko nenorį žinoti apie jokią 
metafiziką. Juk pojūčiai neįstengia konstatuoti religinių faktų, kaip 
nematerialinių; juo labiau tad jie nepajėgs analizuoti jų ypatybes ir 
esimo sąlygas, ką nors tarti dėl jų prigimties ir kilmės. Ir ne tik tais 
žvilgiais jausmininkai savo sprendimus daro dėl religinių faktų, bet 
ir savo teoriją stengiasi įrodyti esant vienintelę tinkamą. Taigi savo tais 
svarstymais jausmininkai yra aiškiai įėję į pojūčių pažinimu 
nepasiekiamų objektų sritį, kitais žodžiais sakant, į metafizikos sritį. 
Na, o kartą į tą sritį įėjus, reikia turėti drąsos atvirai tai prisipažinti ir 
nesidangsyti tuščiais pasakymais apie neužsiėmimą metafizika. 

Kaip filosofijos istorija liudija, tose teorijose, kur nenorima ar 
nestengiama įsisąmoninti savo pozicijos pagrindų, paprastai tie pagrin- 
dai, kritiško pažinimo neapšviesti, pasirodo labai netikę. Ir visai 
nenuostabu. Juk jeigu, kritiško pažinimo laikantis, galima dar kartais 
per savo silpnumą padaryti klaidų, tai juo labiau tų klaidų sunku 
išvengti, nepripažįstant reikalo paisyti tyrinėjamoj srity kritiško 
pažinimo reikalavimų, vien tik jausmu ar ūpu vaduojantis. Nieko čia 
negali padėti ir į pagalbą šaukiamas agnosticizmas, kuris, kiek jis 
pretenduoja bent kokios vertės protingo pažinimo žvilgiu, taip pat yra 
ne kas kita, kaip savotiška teorija metafiziniais klausimais. Agnosticiz- 
mas, tiesa, prieina savo metafizikoj negatyvių rezultatų; jis skelbia, kad 
nieko tikro negalima pažinti apie tuos dalykus, kurie yra anapus pojūčių 
pažinimui prieinamų fenomenų. Bet kad turėtum teisę tokią nors ir 
negatyvią ištarmę tarti, reikia pirma įstengti sukritikuoti esamas, bent 
svarbiausias metafizinės srities pozityviąsias pažiūras, taigi reikia labai 
daug užsiimti metafizinės rūšies tyrinėjimais ir mokėti tos rūšies žiniose 
nusverti, kur klaida, kur tiesa. Taigi agnosticizmas metafizinio pažinimo 
srityje stoja su ištisa eile negatyvios rūšies sprendimų ir su pozityviu 
kategoriniu teigimu dėl savo pozicijos tikros vertės. Kaip visos tad 
metafizinės sistemos, taip ir agnosticizmas tiek yra vertas, kiak turi 
pagrindo jo kitų sistemų kritikavimai ir savo pozicijos teigimai. Yra 
rimtų filosofinių sistemų, pavyzdžiui Aristotelio šalininkų, kurie rim- 
tai įrodinėja agnosticizmo klaidingumą. 

Jausmininkai tad, prieš visokią metafiziką remdamiesi agnosticiz- 
mu, arba neįsisąmonina sau to, ką kalba, arba nori gauti kritiško 
pažinimo reikalavimais nesuvaržytos laisvės metafizikos srity. 

2. Antras apriorinis jausmininkų ramstis — tai imanentizmo prin- 
cipas. Tas principas galiausiai remiasi Spinozos, Leibnizo pasekėjų 

pažiūra, esą skirtingi daiktai vienas kitą veikti negali; užtat visus daikto 
veiksmus reikią čia aiškinti kaip atsirandančius tame daikte iš jo 
paties', be prisidėjimo kitų tariamai jį veikiančių aplinkinių daiktų. 
Taigi ir religinių faktų kilmės klausimu reikią pasistengt nurodyti jų 
atsiradimui pagrindą pačiame atskirame žmoguje, būtent vien jo sielos 
gelmėse. Imanentizmo pozicijai tinkamai įvertinti reiktų ją svarstyti, 
sugretinus su priešingais šiame dalyke nusistatymais, reiktų pajudin- 
ti visus svarbiausius metafizikos klausimus ir pasistengti juos tinkamai 
išspręsti. Kadangi jausmininkai tik nesąmoningai ar nekritiškai remiasi 
imanentizmo dėsniu ir nuolat skelbia apie neužsiėmimą metafizika, tai 
nėra tikslo sumušinėti jų tą principą, kurį jie patys nebando metafizinio 
pažinimo srityje ginti. Užteks tik ir čia nurodžius, kad yra rimtų 
filosofinių sistemų, kur tam imanentizmo principui nepripažįstama tos 
vertės, kurią naiviai jam skiria jausmo religijos teorijos skelbėjai. 

3. Trečias metafizinis pagrindas, kuriuo jausmininkai remia savo 
teoriją, tai evoliucionizmas, kurio šviesoje jie aiškina religinių sąvokų 
prasmę ir jų istoriją. Bet nepripažįstant jokių pastovių tiesų, negalima 
tikrai pripažinti vertės ir pačiai jausmininkų teorijai. O neįsisąmoninus 
žmonijos evoliucijos tikslo ir formų, negalima nuspręsti, ar jausmininkų 
teorija yra žingsnis priekin žmonijos vertybių evoliucijos linijoj, ar 
žingsnis atgal laikino dekadentizmo perijode. Juk evoliuciją galima vaiz- 
duotis įvairiausiomis išvaizdomis, nebūtinai kaip einančią tiesia 
geometrine linija; ji gali juk eiti ir supainiotų, suraizgytų keisčiausių 
zigzagų forma, ar kaip kitaip. Jausmininkai tad ir su šituo metafiziniu 
principu kritiškai nesielgia. 

4. Jausmininkams neturint pagrindo remtis agnosticizmu, imanen- 
tizmu, evoliucionizmu, nėra kuo kitu bandyti pateisinti savo teorijos 
ekskliuzyvią vertę, kaip tik pačiu faktiniu savo pažiūrų tinkamumu 
religinio gyvenimo reiškiniams išaiškinti. Deja, ir šiuo žvilgiu jų teoriją 
tyrinėjant, pastebimos vienų už kitas stambesnių klaidų aibės. 

a) Neturint proto argumentais paremto religijos supratimo, stačiai 
negalima nustatyti, kokie gyvenimo apsireiškimai tikrai yra religinio 
gyvenimo srities. Jeigu religinių faktų esmei nepriklauso protinės 
sąvokos, tai ir kai kurie pasigėrusio ar paleistuvaujančio žmogaus būviai 
reikės priskirti prie religinių faktų skaičiaus; aure, kai kurie psichologai 
(Leuba, James) tokių būvių jausminėje fenomeninėje struktūroje mato 
panašumo į tuos reiškinius, kuriuos įvairiose religijose įprasta vadinti 





4. Prileidžiantieji Dievo esimą pripažindavo čia Dievo įtaką. 

religiniais (pvz., pasigėrusio džiaugsmingas jausmas, lyg ir kitu 
žmogum tapus, turįs daug panašumo į vadinamojo religinio atsinau- 
jinimo būvį, kuomet jaučiama taip pat, kaip ir pradedant naują 
gyvenimą ir t.t.). 

Jeigu religinis jausmas nėra esminiu būdu susietas su tam tikrų 
sąvokų kategorijomis, tai jausmas susitikimo su kažkuo svarbesniu, 
su kažkuo nepaprastai džiuginančiu ar visą mūsų esybę sujudinančiu 
gali būti įvairiausių aplinkybių sukeltas, pavyzdžiui, revoliucionieriui, 
matančiam savo partijos nepaprastą pasisekimą ir turinčiam džiaugsmo 
dėl savo buvusios drąsos prie jos prisidėti. Panašūs jausmo, kaip 
jausmo, būviai gali atsirasti po kokios dirgsnių ligos krizės ir t.t. 

b) Jausmininkai neturi pagrindo atmesti reiškinius tų žmonių, kurie 
sakosi, kad jie savo religiniam gyvenime kitaip negali suprasti religinių 
jausmų, kaip tik esminiame sąryšyje su ypatingomis, vadinamomis 
religinėmis sąvokomis. O tokių reiškinių galima užeiti net nepaprastu 
šventumu pasižyminčiuose žmonėse. O iš kur jausmininkai imtų teisės 
savo supratimą labiau vertinti negu kitaip šiuo dalyku manančiųjų? 

c) Marksinio socializmo atstovai ir šiaip materializmo šalininkai 
laiko religinį jausmą tik apšvietos stokos, tamsumo, skurdo ir neteisybių 
išdava, kuri, mokslui ir socialiniam teisingumui įsigalėjus, turės visuose 
išnykti". Ką gi prieš tai gali pasakyti jausmininkai, iš kurių tarpo ne 
vienas yra priėjęs prie religijos sąvokos be Dievo, o daugelis sako negalį 
pasakyti, ar jų religinio jausmo patyrime yra kas džiuginančio, 
aukštesnio, ar kokia žmogaus asmens dalis, kokis gal sugalvotas sielos 
gelmes parėmęs idealas? 

d) Iš tikro jausmas įgauna savo ypatingą pažymį nuo pojūčių vaizdo 
ir protinės sąvokos arba nuo abiejų drauge. Jausmas gali įgyti religinį 
charakterį tik religinės sąvokos pagrindu. Jausmas be sąvokos pagrin- 
do negali būti priskirtas į ypatingą rūšį, tai būtų kažkoks abstraktas, 
kuris konkrečiai, kaip ir visi abstraktai, egzistuoti juk negali. Tik per 
proto refleksiją, per analizę mes galime daryti abstrakciją nuo kitų 
elementų ir skyrium svarstyti jausmą. Gaila, kad jausmininkai 
abstrakciją priėmė už realybę; dėl to ir negali paskui teisėtai išvengti 
į aiškias nesąmones vedančių išvadų. 

e) Neturėdami kriterijaus, kaip atskirti religinius faktus nuo 
nereliginių, jausmininkai neatskiria estetinio jausmo nuo religinio. Tuo 
tarpu yra užtenkamai žymių, iš kurių čia didelį tarp jų skirtumą galima 


5. Žr. prof. V. Jurgučio veikalėlį: Socializmas ir krikščionybė. Kaunas 1919 m. 

lengvai pažinti. Religijoj jaučiamas sąryšis su gyva realybe, tuo tarpu 
dailėje duodamas realybės vaizdas, ir tai dažnai tik galimos realybės, 
bet ne egzistuojančios; tai estetinis vaizduotės padaras. Dailėje 
duodamas vaizdas neverčia žmogaus su juo gyvenime rimtai skaitytis. 
Visai juk kas kita tragedijos scenoje, o kas kita religiniu jausmu jaučiami 
tragiškumai. Dailėje žmogus kaip ir žaidžia su idealiniais vaizdais, o 
religinio gyvenimo jausmai tai ne žaislas, bet laikomi rimtu gyvenimo 
turiniu, su kuriuo žaisti būtų nesąmonė ir nedora. Žinoma, iš to neina, 
kad religiniame gyvenime dailė neturėtų savo vertės; estetinių jausmų 
tam tikras nustatymas daug gali padėti ir religinio gyvenimo pažangai. 
Užtai ir bažnyčiose, pamaldose dailė turi savo vietą, bet tik kaip 
padedamasis religinio gyvenimo dalykas, o ne kaip tas pat, kas ir 
religija. 

g) Jausmininkų teorijoj religinis jausmas negali turėti jokios nor- 
mos. Taigi nėra galima nei žinoti, kaip jį iš tikrųjų plėtoti, nei kaip jį 
apsaugoti nuo išsigimimo ar atrofijos. Tos normos negali duoti dogmos, 
nes jos, kaip jie sako, atsiranda tik iš jausmo, taigi jo valdyti negali; 
koks jausmas, tokios dogmos, kiek jos bent apytikre forma atspindi 
jausmo patyrimo turinį. Negali duoti tos normos ir toji realybė, su kuria 
santykis, pasak jų, reiškiasi religiniame jausme, nes nežinia, ar toji 
realybė nėra kartais kokia žmogaus sielos gelmių dalis, ir nežinia, ar 
ji pati laikosi protingumo dėsnių. Negali religiniam jausmui suteikti 
normos ir jo išdavos gyvenime, nes iš kur gali išdavos turėti viršenybę 
pačiam religiniam jausmui, kuris išreiškia betarpišką sąryšį su šiuo tuo 
aukštesniu, nekaip mūsų sąmonėj esantieji dėl tų rezultatų sprendimai. 

h) Savo religiniu jausmu remiantis, negalima spręsti apie 
palyginamą vertę tarp įvairių religijų ir tarp religijos ir nereligingumo. 
Na, o tokia teorija, kuri šiuo žvilgiu parodo savo nekompetentingumą, 
tuo pačiu aiškiai parodo savo klaidingumą. 

5. Jausmo religijos teorija, kaip jau aišku iš to, kas iki šiol pasakyta, 
negali rimtam žmogui patikti nei dėl jos santykių su mokslu, nei dėl 
jos apeliavimo į patogumo ir tolerancijos kriterijų. 

a) Tokia teorija, kuri savyje pilna prieštaravimų ir veda į taip daug 
ir taip didelių nesąmonių, negali būti kitokiame kaip tik negatyviame 
santykyje su mokslu. Toji teorija neturi ir pagrindo ką nors tinkama 
atsakyti bedieviams, kurie sako, kad, mokslui pakilus, religinį jausmą 
turės panaikinti mokslinis jausmas, kaip kad šviesa panaikina tamsumą. 

Įjausmininkų protestus, kad mokslininkai nesilaužtų į religijos sritį 
su savo sprendimais ir priekaištais, kad religijos srity mokslas nieko 

negali pasakyti, mokslininkai atsako, kad čia ne jausmininko kompeten- 
cija duoti jiems nurodymų, juo labiau, jog jausmininkai patys prisi- 
pažįsta, kad, religinio gyvenimo reikalais besirūpindami, jie tuo pačiu 
yra išėję iš mokslo ribų, taigi ir negali iš čia, nuosakiai elgdamiesi, duoti 
jokių mokslininkams nei paskatinimų nei papeikimų. 

b) Jausmo religijos teorija yra bejėgė prieš visokią kritiką. Mat kai 
religija neturi pagrindo prote, tai nesunku ją sukarikatūrinti kaip 
nesveikos vaizduotės, kaip savęs apgaudinėjimo vaisių. Kaip pastebi 
vokiečių filosofas Euckenas, išimtinis jausmo gerbimas veda į religinį 
dekadentizmą, į visišką religijos, taigi ir religinio jausmo sunykimą “. 

c) Apie patogumo kriterijų reikia pastebėti, kad religija tai ne koks 
pramogėlei žaislas, tai ne koks tik estetinis gyvenimo paįvairinimas ir 
pagražinimas, bet tai svarbiausias prievoles uždedąs žmogui dalykas, 
duodąs visam žmogaus gyvenimui savotiškų svarbių rūpesnių, nurodąs 
zimčiausius jo pastangoms tikslus ir uždavinius. 

d) Kiek tai liečia jausmininkų teorijos toleranciją, tai lengva suprasti, 
kad galvojančiam žmogui ir religinėje srityje pirmučiausia turi rūpėti 
jo įsitikinimų vertė tiesos atžvilgiu. Sunku laikyti už bloga žmogui, pro- 
to teises gerbiančiam, jei jis negali lygiai vertinti to, ką jis laiko tiesa 
ir ką mano esant tikra klaida. 

6. Kadangi vien jausmas negali būti religijos esme, kadangi 
specifinis jausmas gali atsirasti tik vaizdų ir sąvokų pagrindu, iš čia 
aišku, ką manyti dėl religijoj prideramos religinėms sąvokoms vietos. 

Religinis pažinimas negali būti neaiškus, abejotinos vertės, bet turi 
būti aiškus ir su pilnu įsitikinimu jo tiesa turi būti tikima; kitaip negalėtų 
būti tikro religinio gyvenimo mąstančiam žmogui. Jeigu čia pažinimas 
būtų neaiškus, tai religinis jausmas negalėtų turėti aiškios žymės, o 
per tai ir žmogaus gyvenime negalima būtų surasti tikro religingumo. 
Jeigu tas pažinimas nebūtų įsitikinimu remiamas tiesos pagrindu, tai 
toks pažinimas negalėtų duoti tinkamo atsakymo priekaištams ir abejo- 
nėms, ir protingas religinis įsitikinimas būtų žmogui negalimas. 

Taigi tikras religinis gyvenimas gali būti tik tokiame žmoguje, kuris 
yra įsitikinęs dėl savo religinių pažiūrų sutikimo su tiesa. O tokios rūšies 
religinės pažiūros vadinasi dogmomis, plačia prasme tą žodį ėmus. 
Kad, pavyzdžiui, prie savo įsitikinimo katalikas mano prieinąs su 
neklaidingos Bažnyčios pagalba, tai čia dalyko esmės nekeičia; ir 
katalikas savo įsitikinimus remia tiesos reikalavimais. 


6. Eucken, Der Wahrheitsgehalt der Religion, p.57 ir kt. 

Pagaliau ir patys jausmininkai savo teorijos minėtas tezes laiko, 
kaip matyti, sutinkančiomis su tiesa, taigi savotiškomis dogmomis. De- 
ja, tos jų idėjos neišlaiko nė mažiausios kritikos. Bet iš tos aplinkybės, 
kad jų dogmos nesutaikomos su kritiško proto reikalavimais, visai 
neišeina, kad ir kitų religinės dogmos būtų taip pat klaidingos. 

7. Tik pripažįstant religinėms dogmoms atitinkamą religijoj vietą, 
galima turėti pagrindo nepripažinti indiferentizmui teisės religiniam 
gyvenime ir orientuotis, besprendžiant palyginamąją įvairių religijų 
vertę. O nepripažįstant dogmoms objektyvios tiesos pagrindo, 
negalima būtų turėti teisės krikščionybę statyti aukščiau už bet kokią 
kad ir prietaringiausią barbarų religiją ar kokią bedievybės formą. 

8. Individualus grynas jausmas negali savo esmėje turėti žmogaus 
stebėjimui prieinamo sąryšio su praeities amžių religiniais įvykiais ir 
apskritai su kitų religiniu gyvenimu. Jausmininkų teorijoj religinis 
jausmas tik galėtų duoti dabartinį, asmeninį patyrimą sąryšio su kuo 
kiek aukštesniu. Jausmininkų teorijos prisilaikant, religija negalėtų 
turėti nei istorinio nei tikro socialinio charakterio. Nenuostabu tad, kad 
jausmininkai nemato reikalo būtinai manyti, jog Kristus realiai gyveno, 
kad galėtų laikyti save krikščionimis. Mat jų krikščionybė visai kitos 
rūšies; esminio turinio ji negali imti iš Kristaus, bet tik atsitiktinius nuo 
individo priklausančius priedėlius, kokiais laiko jie visas religines 
pažiūras. Ir bedievis toj teorijoj galėtų vadintis krikščioniu, jei jis vieną 
kitą dalyką iš krikščionybės mokslo ar apeigų pamėgtų ir jo ūpui tas 
vardas patiktų. 


Logos, 1921, 1-jų metų 1 ir 2 sąsiuviniai, p. 41-48. 


ŠVENTASIS TĖVAS PIJUS X 


Rugpjūčio 20 dieną atsiskyrė su šiuo pasauliu katalikų Bažnyčios 
vyriausias ganytojas Šventasis Tėvas Pijus Dešimtasis. Įsiviešint 
Europoje baisiajai kruvinos nesantaikos ir neapykantos viešniai, tar- 
tum pasirodė, kad čia jau ne vieta tam, kurio asmens simbolis ,,ignis 
ardens'“ — Dievo ir žmonių meile liepsnojanti ugnis. Didžiausio 
gailestingumo Dievui, matyti, pagailo Pijaus Dešimtojo neapsakoma 
meile degančios širdies, ir pasikvietė jį pas save, kad jo širdį išgelbėtų 
nuo skaudžiausių smūgių, kuriuos ji, be abejo, jausdavo, liejantis 

upeliais kraujui Europos plotuose, didžiame nuliūdime bejėgiškai vaito- 
jant kraugeringo karo nelaimingoms aukoms. 

Verkia gailiai vaikai, netekę gerųjų tėvelių, smarkiai nuliūsta parapi- 
ja, mirus švento uolumo klebonui, apsidengus dabar gedulo rūbais visa 
Katalikų Bažnyčia, netekus nepaprastu apaštališku uolumu,, sielos 
prakilnumu, gerumu, meilumu, pamaldumu, šventumu pasižymėjusio 
valdytojo! 

Ne šių dienų žmonėms pilnai suprasti ir gana įvertinti a. a. Pijaus 
X nuopelnus Kristaus dvasios įsigalėjimui pasaulyje. Jei jau apie kokios 
atskiros šalies šiek tiek žymesnio veikėjo darbų vertę išdrįstama kritiškai 
spręsti, tik gerokai eilei metų po jo mirties praėjus, tai ką bekalbėti apie 
veikimą vyriausiojo krikščionybės vado, kurio darbų, rūpesčių, 
nurodymų atbalsiai pasiekia visus pasaulio kraštus, susipina su 
įvairiausiais tų kraštų reikalais, visur palieka žymes, ne kartą tik 
pavidalu maželyčių, net nepastebimų diegelių, iš kurių tačiau išaugs 
gal tolimoje ateityje puikūs dvasinės pažangos medžiai su Dievo garbe 
kvėpiančiais vaisiais. 

Betgi judrus ir minčių, įspūdžių sisteminimo ieškąs protas, 
negalėdamas šiame dalyke galutino pilnumo tiesos prieiti, iškelia bent 
laikinas nuomones, suveda krūvon žinias apie mirusiojo buvusius čia 
žemėj gyvenant darbus ir gyvenimo įvykius, stengiasi sučiuopti 
apibūdinančius jo veikimą privalumus ir žymesnius jo darbavimosi 
motyvus ir programos punktus. Šios rūšies spaudos balsų netrūksta, 
minint ir Pijaus X mirtį. 

Žymiausi Pijaus X popiežiavimą apibūdinantieji darbai ir 
privalumai buvo nušviesti Vadove pereitais metais, pasibaigus pirma- 
jam jo popiežiavimo dešimtmečiui. Užtai šiuo kartu pasitenkinsiu kiek 
giliau ir plačiau panagrinėjęs svarbiausią jo veikimo ir gyvenimo šūkį 
— instaurare omnia in Christo. 


Kai 1903 m.., rugpjūčio 4 d., į prakilnųjį šv. Petro sostą sėdo Veneci- 
jos patriarchas kardinolas Giuseppe Sarto, mąstantis pasaulis su nekan- 
trumu laukė, kokią poziciją užims šių laikų idėjinių pastangų 
rungtynėse didžiojo Leono XIII įpėdinis, budriai visi stebėjo, kokia 
vadovaujanti mintis prašvies jo darbams kelią. 

Visados atviras ir energingas Pijus X jau pirmoje savo enciklikoje 
E supremi aiškiai ir stipriai užbrėžė savo programos svarbiausias lini- 
jas. Štai charakteringesnieji jo rašto žodžiai: „„Stodami į darbą, 
pasitikėdami Dievo jėgomis, apreiškiame, kad savo valdyme mes 

turime tik vieną tikslą — atnaujinti viską Kristuje, kad Kristus būtų visa 
visuose““. Ir jau kitoje vietoje primygtinai tą patį pakartoja; ,„Klausiami, 
koks aiškiai išreikštas mūsų siekinių šūkis, mes visados nurodome ne 
kitą kokį, kaip tik šį: atnaujinti viską Kristuje“. 

Pijaus X prakilnioji siela jau nuo seno buvo artimai susirišusi su 
šiuo iš šv. Pauliaus paimtu šūkiu. Jau 1894 m., perimdamas Venecijos 
patriarchatą, Giuseppe Sarto pasistatė savo arkivyskupiško veikimo 
šūkiu atnaujinti viską Kristuje; tą pat kartoja savo rašte, sutinkant XX 
amžiaus aušrą, pridurdamas savo troškimą, kad šitas šimtmetis būtų 
ypatingu Jėzaus Kristaus šimtmečiu. 

Apimtas dangiškos šviesos ir antgamtinio energijos prakilnumo per 
savo Viešpaties Jėzaus viziją, šv. Paulius neatrado paskui tinkamesnės 
savo Kristuje gyvenimo ir veikimo programai formulės, kaip „„atnau- 
jinti viską Kristuje“. Matyt, Dievo Apvaizda norėdama, kad ir šiais 
laikais vėl tas šūkis šviesos pilnumu nušvistų, nuo seno rengė jo 
tinkamą skelbėją, leido jam galutinai įsigyventi būsiančio aukščiausio 
Bažnyčios vadovo pačiose sąmonės ir sąžinės gilumose. Bet nenoromis 
kyla klausimai: argi Pijaus X pranokėjai nebuvo norėję taipgi atnau- 
jinti viską Kristuje? Argi šitas šūkis nėra taip svarbus, taip turiningas, 
kad juo galima išreikšti visos Bažnyčios istorijos prasmę, o ne vieno 
kokio laikotarpio? Juk patsai Pijus X savo enciklikoje II fermo proposito 
(1905.6.11) pripažino, kad visados Bažnyčios šūkis buvo „,atnaujinti 
viską Kristuje“'. Kaipgi tad galima šiame šūkyje matyti charakteringą 
vieno Pijaus X pontifikato antspaudą? 

Daug yra formulių išreikšti krikščionybės tiesų ir tikslų sintezei. 
Bet gal nė viena neapima su tiek mažai žodžių taip aiškiai, plačiai tosios 
sintezės, kaip šv. Pauliaus šūkis apie viso pasaulio atnaujinimą Kristuje. 
Keliais žodžiais jis nurodo didelius svarbius krikščionybės tiesų plotus. 
Objektyviai ėmus, to šūkio prasmės idėjinė jėga atsiliepia visame 
krikščionių gyvenime, kiek jis yra tikėjimo ir malonės gaivinimas. 
Tačiau kaip plačiai šis šūkis yra iškerojęs atskiro asmens sąmonėje ir 
sąžinėje, kaip daug jis pajėgia iš jo pasidaryti logiškų ir praktiškų 
išvadų savo pažiūroms, veikimui, gyvenimui tvarkyti, tai jau priklauso 
nuo to, kaip, kame ir kiek jis yra įsigyvenęs Dievo malonės šviesoje. Juk 
antai ne vienaip, iš įvairių vietų žiūrint, atrodo ir tie patys kalnai, patys 
savyje ir sąryšyje su savo apylinkėmis; o ir iš tos pačios vietos domin- 
tis tais pačiais kalnais, ne visados ir ne visi vienokių gauna įspūdžių; 
tų įspūdžių skirtumas priklauso nuo to, ar šviesi, ar apsiniaukus diena, 
nuo to, kiek žiūrėtojas yra susipažinęs, susigyvenęs su tais kalnais ir 

apylinke, nuo jo temperamento, būdo, ūpo, sielos judrumo laipsnio 
ir rūšies. 

Credo ut intelligam, per tikėjimą prie pažinimo! Šitas viduramžių 
teologų šūkis nurodo, kad tik per malonės, tikėjimo dvasios teleskopą 
žiūrint, galima šiek tiek orientuotis antgamtinių amžinųjų Dievo tiesų 
kalnuose, pasaulio Šviesos, Išganytojo, Atnaujintojo karalystės 
plotuose. 

Aukštas, platus, didis, prakilnus antgamtinės šviesos pasaulis 
atsiskleidžia tikėjimo dvasia gyvenančiam žmogui. Aukštas ir platus 
tasai pasaulis savo antgamtinio turinio gausumu. Antgamtine malone 
apšviestą žmogaus dvasios akį veria atsidaręs naujų idėjų ir idealų 
pasaulis, jų tvirtas sąryšis su prigimtaisiais sielos siekiniais ir troškimais. 
Kadangi išskirianti žmogų iš kitų šios žemės sutvėrimų žymė yra ta, 
kad jis yra suorum achuum dominus — savo veiksmų viešpats!, užtai su 
džiaugsmu ir dėkingumu Aukščiausiajam apsistoja tikėjimo perimtos 
dvasios žvilgsnis prie tų darnių santykių, kokie yra tarp tikėjimo ir 
prieinamo prigimtoms galioms pažinimo, tarp malonės ir laisvos valios, 
tarp iniciatyvos ir autoriteto. Prakilnumu prisipildo žmogaus dvasia, 
įsižiūrėjus su tikėjimo pagalba į antgamčio ir Žmogaus prigimto 
asmeniškumo sinergizmą, bendradarbiavimą plotuose, kur maloniausia 
šviesa šviečia į nepabaigiamą dorinę ir kultūrinę pažangą vedantieji 
tikslai, kur žmogaus valios sustiprinimui teka antgamtinio gyvojo 
vandens šaltiniai. Su nuostabumu ir dėkingumu žiūri tikėjimu gyvenąs 
žmogus, kai tenka vartyti atpirktosios žmonijos istorijos lapus: Dei 
Salvatoris gesta in hominibus et per homines — Dievo Išganytojo 
ženklai žmonėse ir per žmones. 

Kaip į šio pasaulio kalnus galima žiūrėti iš įvairių vietų ir įvairių 
aplinkybių, ir kitokius kaskart jie mumyse sukelia įspūdžius, taip ir 
angamtiniame tikėjimo akims atsivėrusiame pasaulyje daug yra, taip 
sakant, observacijos punktų ir per tai įvairių perspektyvų, panoramų. 
Tarp tokių observacijos punktų yra ir tasai, nuo kurio prieš šv. Pauliaus 
dvasios akis, kurias sustiprino Kristaus vizija, atsiskleidė patraukian- 
tis, visą jo gyvybę perėmęs Kristaus, kaip pasaulio viskame atnaujin- 
tojo, vaizdas. Tik tą vieną vaizdą šv. Paulius ternato, bet jame koncen- 
truojasi visa, kas tik jo sielai rūpi. Jis mato jame Kristų, tąjį tarpininką 
tarp Dievo ir žmonių, tąjį Dievo teises ginantį pasiuntinį, atstovą pas 
žmones ir žmonijos reikalų gynėją pas teisingąjį Dievą. Kristuje jis mato 


1. S. Thomas. Summa Eheol. I, II, p. 1 a. 1. 

įsikūnijusį Dievo išganymo veiksmą, kurio evoliucija pasaulio istori- 
joje yra padarius didžiausią žymę ir dar tebedaro — evolutio incipiens 
a Christo praeexistente usąue ad Christum eschatologicum*. Tame 
Dievo išganymo veiksme šv. Pauliaus dvasios akį ypač traukia prie 
savęs išganymo priemonių tvarka sintezėje ,,Kristus ir Bažnyčia“'; jo 
veikimo geismui toji sintezė išreiškiama dinamiškos rūšies formule ,„at- 
naujinti viską Kristuje“. 

Šv. Pauliaus šios formulės graikiškas žodis anakepkalaiosis, 
neturint tinkamo termino, išverčiamas lotyniškai žodžiu instaurare, bet 
anas graikiškas žodis turi gilesnę, įsakmesnę prasmę: jis nurodo 
atnaujinimą naujos gyvenimo draugystės, vienybės, tosios būtent 
gyvenimo draugystės, vienybės, kuri yra tarp galvos ir kitų gyvenimo 
organizmo narių, kuri šv. Pauliaus kalboje reiškia naują gyvenimo 
draugystę tarp Kristaus ir Bažnyčios. Griežtesniam išreiškimui šv. 
Pauliaus minties Pijus X prie šūkio instaurare omnia in Christo dažnai 
savo raštuose prikergia kitus jį paaiškinančius šv. Pauliaus išsitarimus. 
Taip vieną kartą jis šiam tikslui prie jo prikergia šv. Pauliaus pasakymą, 
kad nėra žmonėms duota kito pamato išsigelbėjimui, kaip tik Kristus 
(I Kor. 3, 11); kitoje vietoje jis duoda šv. Pauliaus žodžius iš laiško 
Galatams (4, 19), kad krikščionių sieloje turi būti įkūnytas Kristaus 
paveikslas; trečioje vėl vietoje prie ano šūkio prijungia sakinį iš laiško 
Kolosiečiams (3, 11), kad Kristus būtų visuomi visuose. 

Kaip šv. Pauliui instaurare omnia in Christo nebuvo kokia ten 
izoliuota nuo kitų jo mokslo dalių formulė, bet viskas jos dvasia 
ypatingai buvo perimta, taip ir to šūkio dvasia žymi visuose Pijaus X 
popiežiavimo darbuose; aiškių į ją šiokių ir kitokių užuominų, o net 
ir jos citatų pilna jo enciklikose, įvairiausiais reikalais išleistose. 

Kadangi Pijaus X dvasia tik ir gyvena troškimu prisidėti visomis 
išgalėmis prie pasaulio atnaujinimo Kristuje, tai jis ir į visas savo 
popiežiavimo priedermes, darbus žiūri per to šūkio prizmę. Visi 
Bažnyčios vadai ir tarnai, pradedant nuo paties popiežiaus ir baigiant 
mažų vaikelių katekizmo mokytoju, turi suprasti, pasak Pijaus X 
žodžių, sąryšį savo darbo su pasaulio atnaujinimo Kristuje principu; 
pagal savo aukščiausios atsakomybės vietą popiežius turįs būti ir 
uoliausias to principo vykdytojas. Laimina Pijus X Šv. Marijos 
ypatingam garbinimui įsteigtas sodalicijas, šaukiamus kongresus 





2. Prasidėjusi evoliucija nuo Kristaus, esančio laikų pradžioje, tęsiasi iki Kristaus, 
ateisiančio laikų pabaigoje. 

pabrėždamas, kad uolus Dievo Motinos garbinimas lengviausiai 
atidarąs kelią į jos Sūnaus, kaip pasaulio Atnaujintojo, širdį ir duodąs 
gausios pagalbos veikimui. Pasaulio atnaujinimo Kristuje reikalą Pi- 
jus X dažnai mini, kalbėdamas ir apie bažnytinio giedojimo formą, ir 
apie naują kongregacijų sutvarkymą, ir apie naują bažnytinių teisių 
kodifikaciją. Instaurare omnia in Christo šūkį Pijus X nori giliai įskiepyti 
į širdis vyskupų, visų kitų dvasiškių. Visus, kas tik gali, ragina jis 
apaštalauti po to šūkio vėliava — ir dvasiškius ir visus, ypač mokslu, 
visuomenėje įtaka, materialiais ištekliais pasižyminčius pasauliečius. 
Šio šūkio motyvais Pijus X ragina į didesnį uolumą šv. Vincento ir kitas 
gailestingumo darbams pasišventusias draugijas; tais pat motyvais 
žadina jis uolumą ir priimančiųjų pirmąją šv. Komuniją mažųjų 
vaikelių. 

Po prakilniojo instaurare omnia in Christo šūkio vėliava 
reformatoriška Pijaus X dvasia randa užtektinai vietos ir prigimtosios 
tvarkos naujiesiems Žmonijos kultūrinimo įrankiams. 

Būdamas dar Venecijos patriarchu, jis kartą šitaip atsiliepė apie 
spaudą: „Jeigu tektų atiduoti pastoralą, mano bažnytines brangenybes, 
mano visus daiktus, kad tik užtikrinus laikraščio Difesa ėjimą, aš tai 
su mielu noru padaryčiau“'. Likęs jau popiežium, laimindamas vieno 
žurnalisto plunksną, pabrėžė jis katalikų laikraštininkų uždavinio 
svarbumą ir prakilnumą; o laiške Ouebeco arkivyskupui (1907) Šv. 
Tėvas Pijus X pasakė, kad šiais laikais nesinaudoti kaip reikia spauda 
reiškia nenorėti daryti išganingos įtakos Žmonėms ir nenorėti suprasti 
šių laikų ypatybes. 

Panašiai energingai kiekviena proga Pijus X ragina prie įvairių šiais 
laikais taip naudingų, reikalingų draugijų. Įvairiais būdais jis labai 
rūpinasi pakelti mokslinę ir apskritai kultūrinę dvasiškijos vertę. Dažnai 
Pijus X kartoja, kad Bažnyčia turi „nuostabią galią prisitaikyti prie 
besimainančių visuomenės gyvenimo sąlygų“. Tarp kitko, jis tai parodė 
ir savo potvarkiais apie pasninkus ir šventes. 

Rodydamas visą prielankumą ir remdamas tikrą kultūrinę gerovę 
ir pažangą, Pijus X, žinoma, mokėjo drąsiai pasakyti ,„non possumus" 
(mes negalime) ir net tarti pasmerkimo žodžius nelemtosioms šių laikų 
srovėms ir galiūnams, nors ir pažangos skraiste prisidengusiems, kur 
tų srovių ir galiūnų dvasia ir pastangos buvo priešingos amžinosioms 
krikščionybės tiesoms, kur norima buvo trukdyti unicum necessarum 
(vienintelę būtinybę) — darbą vardu šūkio instaurare omnia in Christo. 
Mokėjo antai Pijus X demaskuoti užsikarščiavusių savotišku Bažnyčios 

reformavimu modernistų platformą; nepaisydamas materialių 
Bažnyčios nuostolių, Pijus X kategoriškai atsisakė pripažinti Prancūzijos 
valdžios sumanytas Bažnyčiai toj šaly pavergti kulto organizacijas. 

„La civilta del mondo e civilta cristiana'' (Pasaulio civilizacija yra 
krikščioniškoji civilizacija) — dažnai mėgdavo kartoti Pijus X, nes tik 
gaivinant žmonių dvasią pasaulio atnaujinimo Kristuje troškimu, 
galima pajėgti lemtai pastatyti tikros kultūros rūmą. 

Tokia aiškia, įsakmia šviesa mušant iš visų Pijaus X darbų, raštų 
pasaulio Kristuje atnaujinimo troškimų ugniai, visiškai tokiu būdu tei- 
singai jo popiežiavimui ypač pritinka antspaudas instaurare omnia in 
Christo. Ignis ardens, instaurare omnia in Christo — tai išsireiškimai, 
kurie neatskiriamai visados bus susiję su Pijaus X asmeniu, su jo 
popiežiavimo dvasia. 

Baigdamas šį straipsnį, jaučiu malonią priedermę priminti, kad 
Vadovo redakcija turi su ypatingai giliu dėkingumu minėti velionio 
vardą, nes šiais metais vasario 24 d. Pijus X savo neapsakomu malo- 
ningumu yra specialiai suteikęs Vadovo redakcijai, visiems Vadovo 
rašytojams ir skaitytojams apaštališką palaiminimą. Ypač tad šiuo 
palaiminimu apdovanotieji turi siųsti karštas maldas aukščiausiajam 
ir geriausiajam Dievui už Jo Šventenybės vėlę. 


Vadovas, 1914 m., Nr. 73. 


ATEITININKŲ JUDĖJIMO UŽDAVINIAI IR 
IDĖJINIAI PAGRINDAI 


Susipratęs, doras, kilnus jaunimas visuomet yra svarbiausia kiek- 
vienos tautos viltis ir paguoda. Juo svarbiau mūsų tėvynei dabartiniais 
tautų teismo laikais turėti tinkamos dvasios ir tinkamų darbų jaunimo. 
Tiek daug permainų, palyginti su prieš karą buvusiu laiku, mūsų krašto 
padėty, tiek daug naujai atsiradusio darbo, ir tai darbo atsakomybės 
pilno, savo valstybę bekuriant, savo visuomenės gyvenimą laisvai 
beorganizuojant, jog jaunuoliui moksleiviui ir geriausiais norais ir 
didžiausios energijos nelengva prideramai susiorientuoti uolaus 
atsakomybę už tėvynės reikalus ant savęs imančio piliečio prievolėse 
ir užtenkamai pasiruošti tų prievolių lemtam ėjimui. Jeigu kada, tai 
dabar jau turi būti aišku kiekvienam rimtai į gyvenimą žiūrinčiam 
moksleiviui naudingumas ir net būtinas reikalingumas moksleivių 

organizuotos darbuotės: bendro lavinimosi, bendro sielos nusistatymo 
ir bendro pratinimosi ateities uždaviniams tiksliai atlikti. Norint, kad 
būtų tinkamais pagrindais visuomenės ir valstybės gyvenimas lemtai 
tvarkomas, reikia pirmučiausia, kad tas gyvenimas gimtų valstybės 
piliečių, visuomenės narių sielos gelmėse aiškiomis, galingomis, 
dominančiomis idėjomis, energingais, kilniais jausmais, troškimais ir 
pasiryžimais. Tasai gimimas savaime tinkamai neįvyks, ypač tokių 
griežtų permainų įvedus pasauliniam karui į tautų ir visuomenių 
santykius. 

Nenuostabu tad, kad šiandien ir paprasti moksleivių organizuotės 
uždaviniai daug kuo savotiškai turi atrodyti, o nepaprastam laikui 
atėjus, privalo būti kreipiamos akys į ligšiol bent užtenkamai 
nepriprastus darbavimosi plotus. Paprastiems ir nepaprastiems dar- 
bams daug kur ir idėjiniai moksleivių organizuoto darbo pagrindai 
tenka giliau ir plačiau apšviesti ir net praplatinti. 

Įsižiūrėkim, kad ir mažą valandėlę, bent į kelis svarbesniuosius 
mūsų moksleivių ir jų organizuočių uždavinius ir darbuotės idėjinius 
pagrindus. 

1. Proto lavinimas, mokymasis — tai visiems aiškus moksleivio 
uždavinys. Taigi ir ateitininkų šūkiuose mokslas randa sau prideramą 
vietą. Mokytis reikia, kad būtų kam naudingai užimti visuomenės ir 
valstybės gyvenime tokias vietas, kur be tam tikro mokslo pasitenkin- 
ti negalima. Mokytis reikia, kad būtų kam paskui darbas varyti mokslo 
srity, nes be pažangos moksle negalima ilgesniam laikui ir apskritai 
kultūros pažanga ir kitose visuomenės gyvenimo šakose. Proto 
lavinimas ypač pritinka žmogui, nes protas viena žmogaus ypatybių, 
kuri charakterizuoja žmogaus prigimtį. Mokslas ypač reikalingas šiais 
skelbiamo demokratiškumo laikais, kad įstengtum prideramai atlikti 
svarbias sąmoningo piliečio prievoles, kad mokėtum tinkamai 
pasinaudoti didelėmis laisvo piliečio teisėmis. Mokslas ypač reikalingas 
šiais gaivinamos lygybės, laisvės laikais, kad padėtų kitiems lemtai 
suprasti savo asmens vertybę, tikrai jaustis, nekliudant tamsumui ir 
neišmanymui, laisvu, pagarbos vertu už savo pilietinių pareigų 
supratimą ir atlikimą piliečiu. Proto gilesnis ir platesnis skaidrinimas 
ypač šiais laikais reikalingas ir tam, kad mūsų visuomenės gyvenime 
reikalingas solidarumas, laisvės idėjos nepažeidžiant, įgyti kaskart 
tvirtesnį ir labiau žmogaus prigimčiai tinkamą pagrindą. Kuo daugiau 
bus bendrumo pagrindinėse visuomenės gyvenimo tiesose, tuo 
daugiau bus sutarimo visuomenėje, tuo bus vaisingesnis bendras dar- 


Pasaulėžiūriniai straipsniai 291 





bas. Tiesa žmones jungia, klaida skiria. Tiesos turinys, prigijęs atskirų 
asmenų sielose, palengva savo pavidalu nustato jų gyvenimą ir tuo 
būdu yra stipriausias ryšys visuomenėje. Tiesa, aiškiai sieloje šviečianti 
ir energingai gyvenama, turi daugiau už viską jėgos žmones sutaikyti, 
surasti kaskart daugiau bendrų reikalų, suprasti kaskart geriau 
svarbumą draugėje laikytis, bendrai džiaugtis ir kentėti. Mat kai mes 
įsigilinam į kokios tiesos turinį, tada mes joje nesijaučiam, kaip kokiame 
uždarytame tamsiame kambary: tiesa neturi sienų, neturi svajojamų 
nepereinamų ežių; jei mes giliau įsigyvenam kokioje tiesoje, tuojau 
pamatom jos sąryšį su kitomis tiesomis, apie kurias pirma nebuvome 
nė galvoję. Taigi kuo bus daugiau žmonių, mylinčių tiesą ir mėgstančių 
proto gyvenimą gyventi, tuo kaskart daugiau rasis solidarumui stipraus 
pagrindo, o esant gyvenimo rūpesčiuose įgrūdintai valiai, geriau eis 
ir visuomenės gerovės ir kultūrinės pažangos reikalai. 

Baisiausia visuomenės liga, aiškiausia degeneracijos žymė — tai in- 
diferentizmas principų srity, nesirūpinimas tiesų teisėmis atskiro 
žmogaus ir draugijų visuomenės gyvenime. 

Nesant bendrų tiesų ryšio, nesant bendrų principų, visuomenės 
santykiai remsis įnoriais, geiduliais, brutalios jėgos pagrindais; tada 
smerkti silpnesnio skaudimą, nesitenkinti esama padėtim ir siekti 
pažangos neliks kitaip, kaip tik remiantis nepastoviu asmens įspūdžiu, 
fantazija, subjektyvia pažiūra; bet tai nepavydėtinos ir menko orumo 
instancijos; pripažinti bendrų principų, bendrų tiesų vertę, tai 
pripažinti, kad pirmučiausia turi teisės gyvenimą tvarkyti, nurodymus 
duoti protas, bet ne žemesnės mūsų gyvenimo jėgos, privalančios tik 
jo klausyti. 

Dažnai tenka išgirsti priekaištų, kad bendrų nusistojusių principų 
nesą ko taip vertinti, kad tai kenkią laisvės, iniciatyvos interesams, kurie 
esą už viską brangesni visuomenei. Bet tas priekaištas reiškia tik 
nepajėgimą ar nenorėjimą giliau pažvelgti į vartojamų žodžių, ypač 
šūkių idėjinį turinį. Imkim laisvę atskiram žmogui. Reikia Čia skirti 
laisvė nuo savavaliavimo. Laisvė tikrai labai gerbtina žmogaus gėrybė, 
kai ji savo sprendime normuojama proto pažinta tiesa, kai tuo būdu 
žmogaus valia išreiškia tiesai pagarbos, pripažindama jos vertę. Taigi 
svarbiausia vieta žmoguje pridera tiesai; laisvė turi savo vertės iš to, 
kad dėl jos tiesa gauna žmoguje ne mechaninį, bet dvasinį pagerbimą. 
Be to, laisvė turi didelės vertės, būdama doros veiksmų sąlyga; bet ir 
doros srity svarbesnis už viską šviečia žmogaus gyvenimui tikslas, o 
jis išreiškiamas tiesa, ne laisve. Taigi, pagilinę laisvės idėjos turinį, 

atrandame, kad ji žmoguje negalėtų lemtai egzistuoti, jeigu nebūtų 
sąryšy su tiesa, taip pat ir neturėtų savo vertės be to sąryšio. O inicia- 
tyva vertės teturi tiek, kiek ji yra sąryšy su rimtomis tiesomis, su 
idealais. Pagaliau daugiau tiesų pažinimas ne tik nesusiaurina inicia- 
tyvos plotų, bet ir dar labiau juos praplečia. Kaip žmogaus akiplotis, 
lipant į kalną, kaskart didėja, taip ir įgyjant tiesą ir ją sąmonėje gvilde- 
nant, pasirodo jos dugne visa eilė sąryšių su įvairiomis tiesomis ir 
kaskart didesniu skaičium sudominančių, prašančių spręsti klausimų. 

Norint, kad visuomenėj kaskart plačiau įsigalėtų bendri principai, 
visai tuo nemanoma sakyti, kad būtų tik mechaninis principų, tiesų 
minioms primetimas, be jų idėjinio turinio pergyvenimo, be to turinio 
prigijimo jų dvasios gyvenime. Tiesa yra dvasinės srities dalykas, tad 
ir dvasiniu tik būdu ji tinkamai gali egzistuoti žmogaus sąmonėj. 
Mechaninis ar neužtenkamai sąmoningas tiesų priėmimas nereikštų 
tikros sielų vienybės tiesoje, bet tik išorės lytį be dvasinio turinio. Svar- 
bu yra piliečių dvasios, proto gyvenimo pakėlimas, patobulinamas, kad 
būtų jame gyvas supratimas visuomenės ir valstybės darbo reikalų, 
savo teisių ir prievolių, savo atsakomybės. 

Ypač tai visa svarbu turėti galvoje, kai dabar tvarkomas savitas 
valstybės gyvenimas, kai kitokios sąlygos ir aplinkybės susidarė 
visuomeniniam darbui, kai dar nėra tuose dalykuose rutinos, nusisto- 
jusios mados, papročių, kai visuomenės psichologija yra tokia, jog 
dabar lengviau negu kitokiais laikais bus suprantamas reikalas statyti 
sielose idėjinius pagrindus rimtos valstybinės ir visuomeninės 
pažangos, ir veikiau į raginimus prie šitos rūšies darbo bus tinkamai 
reaguojama, ypač kilnaus jaunimo miniose. Dabartiniam kultūros 
gyvenimui taip plačiai išsišakojus, vis dėlto, žinoma, nelengva tai 
(mūsų inteligentams) padaryti. Bet tikrų demokratinių idėjų tinkamas 
įsigalėjimas reikštų tokią aukštą visuomenės sutvarkymo stadiją, kad 
verta dėl to pašvęsti, kiek galint kuo daugiausia, savo pajėgų ix laiko, 
kad verta mūsų moksleiviams prie to darbo visomis galiomis ruoštis 
ir pratintis. 

2. Ateitininkų idėjinėje plotmėj atitinkamą vietą, žinoma, turi 
krikščionių tikėjimas. Tikėjimo reikalas turi vidujinį, gyvą sąryšį ir su 
mokslo reikalu žmogaus gyvenime. Norint mat sutvarkyti savo žinias 
apie pasaulį, nusistatyti sąmoningai prasmę ir tikslą savo gyvenimui, 
tenka susidurti su giliausiais pasaulio ir gyvenimo klausimais, kuriuos 
sprendžia ir religija, ir tik krikščionių tikėjimas užtenkamai visiems 
aiškiai, prieinamai ir su reikalingu tikrumo tvirtumu juos išsprendžia. 

Toliau, krikščionybė taip suaugus su mūsų kultūra, jog kultūros pro- 
blemas sprendžiant, jokiu būdu negalima jos ignoruoti. 

Ateitininkai tad teisingai brangiau už viską laiko krikščionybę, tą 
prie kilnaus idealizmo, prie tobulybės taip vaizdžiai ir energingai 
skatinančią religiją. 

Pirmučiausia išmoksime tinkamiau vertinti socialiniu žvilgiu 
krikščionybę, jeigu pasistengsime suprasti, kad visuomenės vertė 
priklauso pirmuoju ruožtu nuo vertės josios narių, ypač doros srity. 
Svarbus, žinoma, dalykas yra geras socialinio gyvenimo sutvarkymas, 
bet daug svarbiau kaskart didesnis įsigalėjimas kilnumo, jautraus tei- 
singumo, draugiškumo, atsidėjimo, nenuilstančio prie pažangos 
veržimosi asmenų sielos gelmėse. Kultūrinės vertenybės visuomenėje 
tai juk pirmučiausia jos idealų vertė ir jų gaivinamosios jėgos stiprumas. 
Visuomenė, kurioj užgesus kilniųjų idealų šviesa, nors ji būtų 
paveldėjus turtingą materialinę ir apskritai išorinę kultūrą, risis 
nesulaikomai į dekadentizmo ir baisių visuomeninių kataklizmų 
pakalnę, taip kaip ir atskiras žmogus, pertekęs turtų, stokodamas 
dorinės energijos, virsta pasibjaurėjimo vertu visuomenės tranu — 
veltėdžiu, šlykščia baisenybe. Juo daugiau turtų, juo daugiau išorinės 
pajėgos, juo daugiau reikia doros jėgų, kad jas tinkamai sunaudotų, 
kad išsisaugotų dvasios sustingimo ir sumenkėjimo, kad išvengtų 
gyvenimo ištaigų ir smaguriavimų, kad išlaikytų sieloje liepsnojančią 
svetimai nelaimei ir svetimiems reikalams užuojautos ugnį. Maža 
naudos iš socialinių reformų, kai žmonių širdyse viešpatauja žiaurus 
savingumas, kai nenorima suprasti, kad kiekviena teisė turi žmogaus 
sieloje remtis prievolės supratimu ir jausmu, kai nestengiama doros 
dėsniais geidulių normuoti, kai nepajėgiama viešojo labo reikalų 
aukščiau laikyti praktikoje už savo asmens naudą. Taip visuomenės 
vertė, ir kultūros pažangos žvilgiu sprendžiant, pirmučiausia priklauso 
nuo galingumo sąžinėje ir širdy rimtų, kilnių idealų, nuo 
sielos palankumo gaivinančių ir stiprinančių tuos idealus jėgų įtakai. 

Daugiausia mus prie kilnumo skatina, ragina, galingomis doros 
sankcijomis verčia krikščionių religija. Ji daugiausia turi priemonių, 
akstinų ištikimumui minėtiems idealams palaikyti ir didinti. Niekur juk, 
pavyzdžiui, su tokio orumo aureole neprimenamas svarbumas su savęs 
išsižadėjimu pasiskirti artimo gerovei, niekur su tokiu principiniu 
griežtumu nesmerkiami šiokios ar kitokios rūšies pasaulio galiūnai, 
kurie savo galybe netarnauja silpnesnių brolių naudai, kaip evangeli- 
joj. Negali juk vadintis tikru Kristaus sekėju tasai, kurio sielos jausmai 

ir pažiūros, troškimai ir pasiryžimai nenustatyi dvasia Kristaus, mielai 
už žmoniją didžiausius kentėjimus kenčiančio. Tuo būdu pasiaukojimo 
reikalas vaizdingiausiai ir galingiausiai išreikštas ir užakcentuotas 
kryžiaus religijoj. Kristus yra toks neapsakomai malonus ir gailingas 
santykiuose su silpnaisiais, vargšais, visada buvo be pasigailėjimo tik 
savimi besirūpinantiems, artimo vargų ir reikalų nepaisantiems 
egoistams, viendieniams ir didžiuokliams. Kam daugiau duota, iš to 
bus daugiau ir reikalaujama, ir mažiausias net artimui patarnavimas, 
moko Kristus, nepraeis be Dievo mokesnio; kalbėdamas apie paskutinį 
teismą, Kristaus kaip pasmerkimo priežastį ypač pabrėžė — 
nesirūpinimą artimui padėti. Aštuonių palaiminimų prasmė ir dvasia, 
Kristaus pamokslas kalne, kur raginama prie didžiausios artimo meilės 
ir atsidėjimo — nors tik keletas tų bruožų, čia paminėtų iš evangelijos 
mokslo, aiškiai reiškia, kaip labai yra laiduotos prispaustųjų, 
nuskaustųjų, vargą vargstančiųjų teisės ištikimų Kristaus sekėjų sielose, 
kokia nepaprasta jėga pažymima taip kilnių idealų reikšmė ir jiems 
ištikimumo prievolė žmogaus gyvenime. 

Krikščionybė nuolat ragina perimtos jos šviesa ir šiluma sielos 
žmogų prie nesitenkinimo pasiektais vaisiais, prie nuolatinės pažangos 
nuo to, kas yra, prie to, kas turi būti per tą, kas gali būti. Šių dienų 
skepticizmo ir materializmo prisigėrusioje atmosferoje tik religija 
įstengia užtenkamai kilnių idealų objektyvią vertę galingai parodyti, 
tik religija suteikia sielos pastangoms reikalingų gaivinamų jėgų ir 
motyvų. Tik krikščionių religija duoda užtenkamai tvirtą idėjinį 
pagrindą ir kitiems ateitininkų šūkiams; tik krikščionių religija suteikia 
reikalingos šviesos ir jėgos tais šūkiais sėkmingai tvarkyti savo 
gyvenimą. 

3. Šiandien demokratinėse valstybėse valdžia išdalinta šiaip ar taip 
visiems piliečiams; tai visi piliečiai privalo pasistengti įgyti reikalingų 
supratimų apie valstybės reikalus, uoliai rūpintis tais reikalais ir jausti 
atsakomybę už savo krašto padėtį. Kiekvienam moksleiviui privalu greit 
susipažinti su minėtais reikalais, privalu gerai žinoti dvi — 
visuomeninių ir valstybinių reikalų — programas. Pilietis turi dvasioje 
asimiliuotis ne tik prie dienos darbų programos supratimo ir vertinimo, 
bet ir prie visuomeninių ir valstybinių idealų programos, nes atvirkščiai 
negalės lemtai suprasti ir dabartinių konkrečių darbų programos, jos 
dvasios, nes tąją programą reikia juk užtvirtinti anų idealų šviesoje, 
kaip etapą anų vykdyme. 

Moksleiviams ypač svarbu nusistatyti visuomeninių ir valstybinių 

idealų programą. Čia būtinai reikalinga gerai susipažinti su 
krikščionybės idėjų verte, socialinius klausimus sprendžiant. Du 
glaudžiai vienas su antru susijusiu tikslu turi veik kiekviena socialinių 
reformų programa; būtent: kiekvieno žmogaus asmens vertybės 
pakėlimą jo paties akyse, visuomenės nuomonėje ir gyvenimo san- 
tykiuose, ir iš kitos pusės — teisingesnį draugiško solidarumo pagrin- 
dais visuomeninių santykių nustatymą. Abiejų tų tikslų žvilgiu be galo 
yra naudingas ir reikalingas kaskart gilesnis katalikų tikėjimo tiesų 
pažinimas ir ištikimesnis gyvenime jų laikymasis teisingumo, 
demokratijos pagrindais—tai šiaip ar taip labai didelės svarbos 
stengimasis, ir garbė už tai dabartinių laikų kilnios pažangos srovėms! 

Atitinkamos krikščionybės tezės. Krikščionybės žmogaus asmens ver- 
tinimas. — Jokia filosofija, jokia pasaulėžiūra neįstengia taip aukštai 
pateikti žmogaus asmens vertenybei pagrindą kaip krikščionybė. 
Žmonių nupuikimas norėjo žmogų padaryti Dievu prilenkdamas, 
žemindamas dieviškumą prie žmogaus menkumo, ydų, klaidų ir 
nedorybių. Krikščionybė skelbia, kad Dievo malonės padedamas, 
žmogus dalyvauja dieviškame gyvenime, Dievo būties giminėj. Tikro- 
ji žmogaus vertė priklauso ne nuo jo rūbo, ne nuo jo turtų, ne nuo 
mokslo, ne nuo galybės, ne nuo turimosios visuomenėje vietos, ne nuo 
to, kas skiria žmones prigimimo tvarkoj, bet nuo to didžiausio kilnumo, 
kurį jam Dievas teikia savo malone lygiai kaip ir jo broliams. Būti Dievo 
vaikais, Kristaus broliais, Dievo bendradarbiais, — visa tai iškelia 
žmones aukščiau už prigimimo tvarkos skirtumus; sielos tuo būdu 
gauna lygią vertę, mūsų matu matuojant, nes vertę begalinę. 
Krikščionybė skelbia ne tik išganymo mokslą, bet ir didžiausio žmogaus 
pagerbimo, pagal pavyzdį žmonybės, viename asmenyje sujungtos su 
dievybe Kristuje. Visa krikščionybėje rodo žmogui paskyrimą į 
aukščiausią garbę, laimę, vertę: sukūrimas Dievo paveikslu, Dievo 
Sūnaus atėjimas į šį pasaulį žmogaus atpirkti, iš numirusių būsiąs 
žmonių prisikėlimas, žengimas į dangų, dalyvavimas Dievo mūsų 
laimėje. Kas gali būti aukščiau, kilniau už tai žmonijai?! 

Daugiau už visokius žmogaus teisių vardu reikalavimus šitas 
krikščionybės religinio transcendentumo mokslas įtikrina žmogaus 
asmens gerbimą, nes jam suranda laidavimą Dievo teisių vardu. 
Krikščionybė žmogų neleidžia absorbuoti pasauliui, kaip tai nori 
materialistai ir panteistai. Priėmimas į Dievo sūnų vertę atidaro nau- 
jas žmonijai egzistencijos perspektyvas. O asmenų vertės išaukštinimas 
išaukština ir visuomenę. Naujas gyvenimas, sieloms suteiktas, daro 

savo įtakos ir žmonių tarpusavio santykiams; jis rengia naują socialinę 
tvarką, kur nebūtų apleistų ir prispaustų, nes Dievas gyvena ir 
žemiausio žmogaus širdy; kur visi gautų pagalbos savo galioms plėtoti, 
kad tuo būdu ir šiame gyvenime būtų realizuotas kaskart didesnis 
panašumas į tą kilnumą, kokiu žmogaus sielą Dievas savo malone ap- 
dovanoja. Kuo žmonija turės gilesnį šitokių krikščionybės idėjų 
supratimą ir jomis labiau gyvens, tuo žmogaus asmens vertė bus labiau 
gerbiama papročiuose, įstatymuose, institucijose. Broliška lygybė 
Kristuje, lygybė religijoj ir broliškas bendrumas tarnavime Dievo garbei, 
kaip sako Leonas XIII!, turi ilgainiui panaikinti visokių absoliutizmų 
tironiją. Ir susiklausymo santykiuose žmogus privalo pažinti savo ir 
kitų asmens vertę, kaip sako tas pats Leonas XIII. 

Žmonių gerovės kėlimas krikščionybės idėjų žvilgiu. — Bažnyčios 
mokslas ne tik parodo, kaip reikia žmogaus asmuo gerbti, bet ir stengias 
jam padėti žengti pažangos keliu. 

Visam visuomenės sutvarkymui be galo svarbu įsigalėjimas to 
kilnaus evangelijos dėsnio, kad aukštesnis turi tarnauti žemesniam, 
turi savo darbuote, turtu, gyvenimu padėti plėtotis silpnesniems (Mt 
20,25; XXII, 11; Lk 22,26; Mk 19,35). Kristaus mokslu, valdžia virsta 
iš viešpatavimo tarnavimu. Valdžia gali būti praktikuojama ne 
valdančiojo naudai, bet tik valdomiesiems. Iš čia galima išvesti, kad 
žmonės neprivalo ant savo pečių nešti sunkenybes tinginiaujančios ir 
smaguriaujančios kilmės ar pinigų aristokratijos, bet galingesni, 
gabesni, šiuo ar tuo aukštesni privalo tapti uoliais pagalbininkais 
mažųjų, kad šitie pasiektų geresnę laimę; anie galingesnieji privalo 
kilniuose šitų gerovės rūpesčiuose šitiems padėti, gerbdami šiųjų 
asmenį, su atsidėjimu, su pasiaukojimu šituos aukštyn keldami, 
padėdami šitiems kaskart daugiau įgyti mokslo, kultūros, valdžios, 
visuomeninės pagarbos. Galingesnieji, gabesnieji turi stengtis padėti 
silpnesniesiems palengva tiek išsilavinti, kad šitie įstengtų patys savimi 
rūpintis, patys dalyvauti valstybės valdyme ir už tą valdymą atsakyme. 
Galingesnieji, prisidėdami prie silpnesniųjų pažangos, privalo su 
džiaugsmu žiūrėti į tai, kad jų reliatyvi vyresnybė kaskart mažinasi ir 
kad jų globojimas kaskart darosi mažiau reikalingas, ir kad minia 
pagaliau jų auklėjama rami, dėl jų pagalbos tiek jau pakilo vertenybėj, 
jog pajėgia pati savo ir šalies reikalais rūpintis. Krikščionybė nori, kad 

minios prieitų prie didesnės pažangos, prie didesnio dalyvavimo 
valdyme ir civilizacijos vaisiuose. Krikščionybė nori, kad evoliucija eitų 
ne aukštindama tik išrinktuosius, bet pirmučiausia keldama 
silpnuosius. 

Šv. Tomas Akvinietis aiškiai sako, kad normaliai dalykams stovint, 
naudingiau, jei žmonės dalyvauja valdyme (I. II g. 105 a. 1). Mat toks 
padidėjimas civilinės reikšmės yra Žmogui garbinga prerogatyva, kuria 
didėja jo panašumas Kūrėjui. Šv. Tomas labai aukštai iškelia vertę būti 
veikiančia savo ir kitų laimės priežastim; savo begaliniame gerume 
Dievas yra suteikęs tą dovaną žmonėms, kad jie darbuotųsi taip pat 
kitų gerui ir tuo būdu labiau artintųsi savo panašumu į Dievą. Visa 
tad, kas plėtoja laisvosios darbuotės sritį socialiniame gyvenime, yra, 
iš tos aukštos vietos žiūrint, pageidaujama. Didesnė asmenų garbė ir 
vertė išeina didesnei Dievo garbei. Kai pasauly žmogaus asmens 
vertenybė aiškiau šviečia, tada joj aiškiau atsispindi paveikslas, kuriuo 
žmogus yra įkurtas. Kai žmogus kyla išminty, vertėj ir galioj, jo pagar- 
bos Dievui atidavimas kilniau kyla į visų gėrybių Davėją. Tobulėjant 
žmogaus gyvenimui, žmogus tampa kaskart tobulesnis veiksnys Dievo 
garbinime. 

4. Ateitininkai laiko vienu svarbiųjų savo pagrindinių dėsnių mokslu 
tarnauti visuomenei, bet ne siekti to, kad, įgiję mokslo, vaidintų joje 
savo mokslo žiniomis rolę kapitalistinių ir buržuazinių ponų. 
Ateitininkai mokosi ne tam, kad lengviau sau duoną pelnytų, kad 
turėtų daugiau laiko tinginiauti ir įvairių ištaigų ieškoti ir 
smaguriavimams daugiau laiko skirti. Ateitininkai, krikščionybės 
dvasios prisiėmę, žino, kad kiekviena privilegija, taigi ir mokslo 
pirmenybė; ne kam kitam Apvaizdos jiems duota, kaip tik tam, kad 
galėtų savo mokslu patarnauti kitiems. Ypač šiais laikais svarbu 
tinkamai mokslo žinias naudoti. Socialinį klausimą sprendžiant, reikia 
didžiausią domesį juk kreipti į šiokį tokį, kiek galima, išlyginimą 
švietimo nelygybių. Kai demokratinėje Lietuvoje suvereninės teisės 
pripažintos visiems, tai didelis pavojus randasi visuomenės gerovei iš 
plačių minių tamsumo, nesupratimo savo teisių ir prievolių. O politinis 
švietimas negali turėti tvirto pagrindo be švietimo, be visuotinio 
lavinimo. Taigi šiais laikais turi būti ypač visiems mokslo įgijusiems 
suprantamas reikalas visokiais būdais šviesti vaikus ir suaugusius. Tik 
šiek tiek išsilyginus visuomenėj švietimo skirtumams, išnyks tas ligšiol 
nelemtas pasidalinimas mūsų visuomenės į ponus ir mužikus arba, kaip 
dabartiniu žargonu sakoma, į inteligentus ir liaudį. Šitas klasinis skir- 

tumas, reiškiąsis pagarbos skirtume, labiausiai kenkia įsigalėjimui 
visuomenėje sveikų demokratinių principų ir sudaro, giliau pažvelgus, 
socialinio klausimo opumą. 

Ateitininkai gerai supranta, kad kilę iš žmonių, jie turi ir pasilikti 
stipriausiais ryšiais susirišę su jais. Mokslas jos vaikų pirmučiausia juk 
turi padoriai šviesti liaudį, kelti jos susipratimą, plėtoti jų žinių akiratį 
ir padėti visomis galiomis liaudies užimtoms profesijoms tapti 
inteligentų profesijoms. 

Tam tikslui ateitininkai bus nuolatiniame, kada tik galės, kontakte 
su negalinčiu lankyti aukštesnių mokyklų kaimo, miestelių ir miestų 
jaunimu, garbingai dalyvaudami jų draugijose, žinoma, ne kaip 
ponaičiai, tik kaip daugiau žinių turintieji draugai. Dalyvaudami pro- 
tingai tose draugijose, nepakenks savo mokslui, nes, kitus 
bemokydami, geriausiai patys mokomės, išeis tuo būdu praktinę 
socialinę mokyklą, išmoks tinkamai suvartoti savo viršenybę, neišaugs 
per atsiskyrimą nuo žmonių į buržuazinius ponus. Ir žinoma, 
ateitininkai nepanorės ponų rolę vaidinti ir pačiame religiniame 
gyvenime. Visi, kurie įsitikinę katalikai, karštai mylintieji šventą 
tikėjimą, jie nesakys, kad religinės praktikos tik liaudžiai. Baigę 
mokslus, jie dalyvaus energingai parapijų gyvenime, padėdami iš 
parapijų sudaryti tikras organizacijas, kaip to reikalauja Bažnyčios įstatų 
dvasia, bet ne palikti, kaip ligšiol, tik vieniems kunigams aktyviai 
rūpintis parapijos visokia gerove, parapijiečiams esant tik kaip kokiai 
neorganizuotai, neturinčiai organizacijos nario, kaip tokio, susipratimo 
ir už parapijos reikalus atsakymo jausmo. 

Baigdamas ir taip jau ilgai užsitęsusį savo raštą akcentuoju, kad 
visuomeninis darbas ir gyvenimas eis tuomet tinkamomis vėžėmis, kai 
bus paruoštas užtenkamai gilus, tvirtas pagrindas asmenų sielose. 
Tikrosios žmogaus vertės centro, nuo kurio reikia visa pradėti, prie ko 
visa reikia taikyti, kas visam kam duoda tinkamos prasmės ir vertės, 
reikia ieškoti žmogaus viduje, asmenų dvasios gelmėse, pirmučiausia 
tad reikalingas individualių, socialių, valstybinių prievolių ir teisių 
srityse proto švietimas, širdies jausmų skaidrinimas, kilnių troškimų 
žadinimas, energingas valios auklėjimas. Tai visa lengvai suprantama 
ateitininkams, laikantiems tvirtai akivaizdoje kilniausią savo darbui 
šūkį: atnaujinti visa Kristuje. 


Ateitis, 1920, sukaktuvių sąsiuvinis, p. 43-52. 

STATANT GAIRES ATEIČIAI 
(Mintys besiartinančio ateitininkų kongreso proga) 


Šių metų birželio 7 d. XX Amžiuje pasirodė giliai prasmingas 
ateitininkų Federacijos vado pareigas einančio dr. J. Urmano žodis, 
ateitininkų kongreso Vilniuj belaukiant (,„Trisdešimt metų“'). Ten trum- 
pai, bet taikliai apibūdinta daugiau ateitininkų sąjūdžio praeitis ir dabar- 
tis. Šiandien to besiartinančio kongreso proga aš norėčiau pareikšti 
keletą minčių, kurios, tarp kitko, būtų pravartu turėti dėmesyje, sta- 
tant gaires ateičiai. 

Gyvename milžiniškų persilaužimų laikais. Didelis tad istorinis at- 
sakingumas už tautą ir valstybę gula visu svoriu daugiausia ant in- 
teligentijos pečių. Tas atsakingumas pirmoje eilėje turi pasižymėti viso 
išgalimo pasiaukojimo, visus sugebėjimus angažuojančios ryžtingos 
drąsios iniciatyvos ir kilniu žmoniškumu bei nuoširdžiu broliškumu 
paremto glaudaus solidarumo epochiniais pasireiškimais. Tokią valandą, 
kurioje gyvename, ir mūsų minėjimai bei kongresai turi eiti atitinkamu 
didžiadvasiškų nusiteikimų ir galingų kilnių pasiryžimų ženkle. Tikimės dėl 
to, kad besiartinantis trisdešimties metų ateitininkų veiklos minėjimas 
birželio pabaigoje (29 ir 30 d.) kongrese Vilniuje garbingai derinsis ir 
su vietos ir su laiko lemtingais reikalavimais. 

Visi tad, kuriems šviečia kilnūs ateitininkų idėjiniai principai ir 
kuriuos gaivina ateitininkų sąjūdžio dvasinės jėgos, privalo besiartinančio 
kongreso proga atžymėti savo gyvenimą naujais kūrybiniais užsiangažavimais, 
galingais pasiryžimais ir veiksmingais įsipareigojimais, kad tuo būdu su šituo 
reikšmingu minėjimu, su šituo istoriniu kongresu būtų surišta dar 
gyvesnio, dar solidaresnio ir dar visais atžvilgiais vertingesnio veikimo 
laikotarpio pradžia. 

Būdami ištikimi savo idėjiniams principams, ateitininkai privalo 
stovėti už visa, kas tiesa, kas dora, kas tikrai vertinga; už visa tai, kas 
prisideda prie asmens vertės kėlimo, prie žmoniškesnių sąlygų visiems 
sudarymo. Jokia pozityvi vertinga idėja neturi būti ateitininkams svetima; 
taip pat liečia bet kokioje srityje tikros pažangos įsigalėjimą mūsų visuomenėje. 
Besiartinančio tad kongreso proga turi būti iš ateitininkų tarpo be 
delsimo ir be atodairos šalinama visi bet kokie pripuolamai pasitaikan- 
tieji minėtų rūšių trūkumai ir laikini, daliniai čia nukrypimai; visu 
gyvenimo frontu turi būti lygiuojamasi ir rikiuojamasi ryžtingoje pažangos 
dvasioje į savo idėjinių principų tik ką čia suminėtus reikalavimus. 

Ateitininkija Lietuvai, o Lietuva aukščiausios Tiesos ir aukščiausiojo 

Gėrio tarnybai! Šitoje dvasioje suprantami ir vykdomi ateitininkijos dar- 
bai ir žygiai negali nebūti visų susipratusių geros valios žmonių 
teigiamai su šiltu pritarimu vertinami. Ateitininkų sąjūdžio svarbiausias 
uždavinys yra juk ne jo narių savitarpinė pagalba, besiekiant 
savanaudiškų asmeninių ar grupinių tikslų, bet sudarymas kilnios 
idėjinės atmosferos, kurioje tikrų idealų gaivinamos, pasiaukojimu 
kilninamos, į susiklausantį bendradarbiavimą įgudusios galėtų ver- 
tingiau ir sėkmingiau reikštis visos tėvynės labui asmenybių eilės. 
Ateitininkų turėjimas savo organizacijos ir savybėje darbas anaiptol 
nereiškia izoliavimosi nuo nuoširdaus bendravimo ir bendradarbiavimo su 
kitomis tautiečių eilėmis, bet tik prasmingesnį visuomenės tarpe buvimą, nes 
tuo būdu galima naudingiau ir veiksmingiau pasidarbuoti visai 
visuomenei, taigi pagaliau ir labui tų, kurie ateitininkų organizacijai 
nepriklauso. 

Atsižvelgiant į taip plataus ir gilaus ateitininkų organizacijos 
solidarumo dvasią, ateitininkai yra vertintini ir kaip savaime pašaukti 
būti visuomenėje tikros pusiausvyros ir nuoširdžios žmoniškos bei 
broliškos visuomenės vienybės veiksniais. Ir tai ne tik priaugančios ir 
subrendusios inteligentijos tarpe, bet ir visų visuomenės sluoksnių 
atžvilgiu. Su plačiomis visuomenės masėmis ateitininkus jungia, tarp 
kitko, du pagrindiniai didžiausio artimumo ryšiai. Visiems aiškiai juk 
žinomas jų artimiausias giminingumas tų pačių centrinių sielos 
vertybių, būtent religinių ir dorinių, nedvejojamame pripažinime ir ger- 
bime. Antras dalykas, į kurį čia tenka atkreipti ypatingą dėmesį — tai 
to paties mato pripažinimas esminiame aukščiausiu požiūriu žmonių 
vertinime. Ateitininkų idėjiniai principai tame vertinime yra esmėje čia 
tie patys, kaip ir plačiųjų tikinčiųjų masių: pagal juos žmonių esminis 
vertingumas nepriklauso nei nuo gabumų, nei nuo kultūros laipsnio, 
nei nuo čia ar ten užimamos vietos, net nei nuo darbų impozantiškumo, 
o vien nuo to, kas visiems yra prieinama, būtent nuo geros valios reiškimosi 
vertės Aukščiausiojo Gėrio akivaizdoje. Tuo tad būdu ateitininkai gali ir 
turi nusistatyti aukščiausiu požiūriu savo santykiuos ir su visais in- 
teligentais ir su plačiosiomis masėmis, nežiūrėdami į nieką iš aukšto 
ir nesiekdami kokių nors esminių visuomenėje pirmenybių. 

Rengiamės minėti trisdešimties metų ateitininkų sąjūdžio garbingas 
sukaktuves. Turime dabar ateitininkų tarpe gana įvairaus amžiaus, 
įvairaus mokslo bei patyrimo, įvairių gabumų, įvairaus temperamen- 
to ir charakterio žmonių. Vertingas įvairumas, kai jis reiškiasi 
imponuojančios harmonijos darnume! Tas įvairumas, praturtėjęs 

daugybe vertingų naujumų, tegu ateityje dar darniau, dar gražiau ir 
naudingiau reikšis mūsų Federacijoje, kai mus visus jungia ta pati 
visados jauna, kilni ir galinga mūsų idėjų dvasia, toks pat nuoširdus 
artimas bendradarbiavimas, tie patys esmėje rūpesčiai, uždaviniai ir 
siekimai. Besiruošdami žengti į naują laikotarpį, mes su gera valia ir 
pasitikėdami Dievo Apvaizda sveikiname giedresnės ateities aušrą ir 
su visu nuolankumu ir visu ryžtingumu pasižadame Aukščiausiojo 
akivaizdoje visa daryti, kad mūsų Federacija, kaskart didesnę darydama 
visais atžvilgiais pažangą, būtų kaskart vertingesnė palaima mūsų 
tėvynei! 


XX Amžius, 1940.V1.17. Nr. 135. 


ANTROJI DALIS 


DR. JUOZAS GIRNIUS: 
PRANAS KURAITIS 


PRANAS KURAITIS 


Profesorius prelatas Pranas Kuraitis yra vienas pirmųjų 
lietuviškosios filosofijos pradininkų ir vienas pagrindinių katalikiškosios 
visuomenės vadų. Jis išvedė į gyvenimą visą katalikų intelektualų kartą, 
išėjusią viešumon antrajame nepriklausomybės dešimtmetyje. Kuraitis 
rikiuojasi į gretą Pr. Dovydaičio, St. Šalkauskio, arkiv. M. Reinio, vysk. 
K. Paltaroko, K. Pakšto, A. Maceinos, J. Brazaičio, Z. Ivinskio, J. 
Griniaus ir kt. Tačiau viešumoj Kuraitis mažiau rodėsi, dėl to ir liko 
per mažai žinomas. 


„„Veikėjas be biografijos““ 


J. Eretas savo vaizdingu žodžiu pavadino Praną Kuraitį ,„veikėju 
be biografijos''. Nesulaukė ir nesulauks jis monografijos apie save. Jeigu 
ir norėtume čia parašyti Kuraičio monografiją, tai būtų neįmanoma 
paprasčiausiai dėl duomenų stokos. O šaltiniai tėvynėje yra 
neprieinami, 

Dėl to, kad liko ,„veikėjas be biografijos“, visų pirma yra kaltas 
pats Kuraitis: nepaskelbė jokių atsiminimų kaip kad kiti, kratėsi nuo 
sukaktuvinių straipsnių apie save, atsisakė net paprasto interviu. 

Vienintelis biografinis šaltinis ligi Kuraičio mirties liko 27 eilutės 
moksleivių Ateityje (1927, Nr. 10, p. 475- 476). Palangos konferencijoje 
1927 m. ateitininkams persiorganizavus į Ateitininkų federaciją (toliau 
visur santrumpa AF), buvo pateikta žinių apie jos vadovybę. Palygin- 
ti gana išsamiai supažindinta ir su AF vyriausiu vadu St. Šalkauskiu, 
ir su AF vyriausios tarybos pirmininku E. Turausku. O Kuraičiui, 
konferencijos prašymu vyskupų paskirtam AF vyriausiu dvasios vadu, 
skirta vos tos 27 eilutės. Ir iš tų eilučių paties Kuraičio suteikta biografinė 

informacija apima tik 23 eilutės, o kitos 4 eilutės iš šalies informuoja, 
kad jis daug nusipelnė ateitininkų organizacijai: ,„Jis yra vienas iš 
pirmųjų jos kūrėjų. Jis ir dabar aktingai joj dalyvauja padėdamas 
įvairiausiais patarimais ir nurodymais". Ogi E. Turausko biografijoje 
išskaičiuojama pamečiui, kuriose gimnazijose mokėsi, kuriais metais 
kur vadovavo ateitininkų kuopelei etc. 

1929 m. Ateities redaktorius J. Ambrazevičius (Brazaitis) buvo 
sumanęs pokalbių seriją ,„Kaip mūsų vadai gyvena“' supažindinti šio 
moksleivių žurnalo skaitytojus su žymiaisiais ateitininkijos kūrėjais ir 
veikėjais. Pokalbiui su Kuraičiu į jo ,,„knygų karalystę“ vyko naujas 
redaktorius rašytojas A. Vaičiulaitis. Visaip jis bandė profesorių 
prakalbinti, bet Kuraitis į pokalbį nesileido, o trumpai drūtai atsakė: 
„Ir aš labai mėgstu skaityti, kai apie kitus parašote. Bet mane, 
susimildami, palikite ramybėje. Rašykite apie kitus“. Nieko daugiau 
neišpešus iš profesoriaus, reikėjo tik pakartoti, kas jau buvo žinoma 
iš 1927 m. Ateities, ir penkiose eilutėse pridurti, kokias pareigas Kuraitis 
dar ėjo to nepavykusio interviu metais (Ateitis, 1929, Nr. 10, p. 376-378). 
Kiti visi, į kuriuos kreiptasi, tuose interviu nemaža papasakojo apie 
save, kai kurie — net gana išsamiai (pvz., M. Krupavičius ar M. Reinys). 

Iš dalies kaltė ir kitų. Supažindinti su visuomenei nusipelniusiais 
asmenimis natūrali proga yra jų amžiaus sukaktys. Sakysime, Pr. 
Dovydaičio 50 metų sukaktį Ateitis atšventė specialiu, jau vienam skirtu, 
numeriu, o kita katalikų spauda — straipsniais apie jo asmenį ir veiklą. 
Ir kitų jubiliejinės sukaktys nebuvo pamirštamos. Taip pat reto, tar- 
tume, kuraitiško kuklumo St. Šalkauskio penkiasdešimtmetinis jubilie- 
jus sulaukė visuomenės ir spaudos dėmesio. O Kuraičio 50 metų 
sukaktį net kultūros žurnalas Židinys anonimiškai priminė apžvalgų 
skyriuje tik lygiai vienu (47 eilučių) puslapiu (1933, Nr. 8-9, p. 201-202). 
Neįtikima, kad fakulteto kolegos būtų pamiršę savo dekano šį jubiliejų. 
Reikia prileisti, kad pats Kuraitis jiems uždraudė apie save rašyti. 

Vėliau nebebuvo tokių natūralių progų. 60 metų Kuraitis sulaukė 
vokiečių okupacijoj (1943), kai nebebuvo laisvos spaudos (katalikai 
neturėjo nė vieno savo leidinio) ir kai nebe sukaktys rūpėjo. Sovietų 
kalėjime Kuraitis ,„šventė“' 70 metų sukaktį (1953). Niekas neprisiminė 
nė jo 80 metų sukakties (1963). 

Praną Kuraitį supusi tyla turbūt paaiškina, kodėl ir jo mirtį mūsų 
spauda prisiminė tik rutiniškai. Be nekrologinių pranešimų, pasirodė 
vos trys straipsniai, Draugo ateitininkų skyriuje (1965.1.9) trumpai apie 
Kuraitį parašė buvęs AF generalinis sekretorius S. Rauckinas. Naujienose 

(1965.1.4-7) pateikė atsiminimų pluoštą jų redaktorius dr. P. Grigaitis, 
Kuraičio netolimas kaimynas ir gimnazijos klasės draugas. Darbininke 
(1965.III.12) kun. K. Balčys nupiešė Kuraitį kaip įtakingiausią kunigų 
seminarijos profesorių pokario metais. 

Vieno pirmųjų ateitininkų sąjūdžio inspiratoriaus ir ilgamečio 
vyriausio dvasios vado mirtį nuostabiai mažai išgyveno ir savoji 
organizacija. Pagauta „maišto“ dvasios, anuometinė Ateitis nejautė 
reikalo nė vienu sakiniu savo skaitytojų painformuoti apie Kuraičio 
mirtį. Šiaipjau nė anuometinė Ateitis „,nemaištavo“' prieš nekrologus: 
nepagailėjo net trijų puslapių tą patį mėnesį žuvusiam poetui A. 
Mackui; paskelbė anglų rašytojos Edith Sitwell nekrologą. Skaudu, kad 
reikia dokumentuoti šį Kuraičio ignoravimą, kurį pademonstravo ano 
meto Ateitis. Turbūt norėjo parodyti, kad savo ,,„maištavimo“' nesaistė 
jokiomis ribomis bei normomis. 

Tik New Yorko ateitininkai 1965.III.21 surengė Kuraičio minėjimą, 
o visų kitų kolonijų ateitininkams gal nė mintin neatėjo jį paminėti. 
Savo New Yorke tartą žodį vėliau (1967) paskaičiau dar LKMA N. 
Anglijos židinyje. Daugiau nebuvo nei Kuraičio minėjimų, nei apie jį 
paskaitų. 

Stokojau duomenų išsamiai Kuraičio biografijai Lietuvių enciklopedi- 
joje (t. XIII, 1958). Tik jo mirties penkerių metų sukakčiai, pasinaudojęs 
minėtais nekrologais, platesnės apimties straipsnį paskelbiau Aiduose 
(1970, Nr. 3, p. 97-105); Nr. 4, p. 167-176). Tas straipsnis sudaro 
pagrindą ir šiai apybraižai. Apie Kuraičio tėviškę vėliau dar Žinių 
pateikė iš gretimo kaimo kilusi rašytoja P. Orintaitė (Moteris, 1971, Nr. 
3, p. 10-16). Apie Kuraitį pokario metais informavo laiškais jo buvę 
auklėtiniai kunigų seminarijoje. 


Tėviškė 


Pranas Kuraitis gimė 1883 liepos 4 Pavasijų kaime, apie 10 km į 
šiaurės rytus nuo Naumiesčio. Anksčiau Pavasijai priklausė Bublelių 
valsčiui, Naumiesčio apskričiai. Nepriklausomoje Lietuvoje Naumiestis 
tapo valsčiumi, priskirtu Šakių apskričiai. Kadangi Naumiestyje 
paskutiniuosius dvejus metus gyveno ir mirė V. Kudirka, 1934 m. 
miestas buvo pavadintas Kudirkos Naumiesčiu. Šio vardo nepakeitė 
nė sovietai. 

Vienokia ar kitokia administracinė priklausomybė, Kuraičio gim- 
tiniai Pavasijai visą laiką buvo susiję su Naumiesčiu, nesgi priklausė 

jo parapijai. Viena seniausių Sūduvos gyvenviečių, Šešupės ir Širvintos 
santakoje, prie pat Vokietijos (Rytprūsių) sienos, Naumiestis išaugo 
į palyginti nemažą miestą. Suskaldžius Marijampolės apskritį, 1867 m. 
tapo apskrities centru. Kuraičio jaunystėje Naumiesčio gyventojų 
skaičius artėjo prie penkių tūkstančių (1897 m. buvo 4595 gyventojai, 
iš jų 44 procentai žydų), prieš I pas. karą pasiekė apie 5500. Vėliau vis 
mažėjo gyventojų skaičius — 1940 m. turėjo 3295 gyventojus, 1974 m. 
beliko 2300. 

Kuraičio gimtiniai Pavasijai buvo atokiai ne tik nuo Naumiesčio, 
bet ir nuo kitų miestelių ir bažnytkaimių. Atokiai ir nuo ežerų bei upių, 
miškų, didesnių vieškelių. Tai derlingų lygumų kraštas. Sodybos ap- 
sodintos medžiais ir sodais. Ūkiai stambūs. 

Kuraičių ūkis irgi buvo stambus — apie 80 margų (40 ha). Iš savo 
gimtinių Liepalotų rašytoja P. Orintaitė galėjo matyti Kuraičių sodybą, 
pakraščiais baltuojančią aukštais beržais ir pro sodus tviskančią 
gyvenamųjų namų raudonomis čerpėmis. Gyveno pasiturinčiai — 
„prilygo maždaug šimtamargiams““. Nors ir buvo iš ko, puotų nekėlė. 
Susieidavo tik su artimais giminėmis. 

P. Orintaitės žodžiais, Kuraičiai buvo ,„bemaž tipiška“ zanavykų 
ūkininkų šeima, „gana būdinga šiam kraštui“: lėto, ramaus, 
nuosaikaus būdo, santūrūs, drovūs, kuklūs, patvariai darbštūs. 
Netroško garbės, nesismelkė į pirmas vietas — nesistengė prasikišti 
iš kitų. Tenorėjo „jaustis lygūs su kitais, ne menkesni, bet ir ne 
viršesni“. 

Kuraičiai buvo ilgaamžiai. Tiesa, tėvas mirė anksčiau, bet gal nebe 
visai jaunas buvo ir vedęs. Motina sulaukė ilgo amžiaus — laimingai 
mirė prieš pat sovietinius trėmimus, būdama jau per 80 metų amžiaus. 
Vaikų buvo keturi. Pranas — vyriausias. Antanas ir Ona liko gyventi 
ūkyje. Ištvėrę Sibirą, jie dar buvo gyvi 1971 m., kaip informavo P. 
Orintaitės atsiminimai. Tais metais jie jau buvo įžengę devinton 
amžiaus dešimtin. Jauniausias brolis Justinas apsigimė nenuorama, 
šeimos „juoda avimi“. Išėjęs į žentus, ūkį pardavė ir Naumiestyje laikė 
alinę, kol, palikęs žmoną su trimis vaikais, išvyko į Ameriką, iš kurios 
visai nebeatsišaukė — ,,„dingo kaip į eketę““. 

Pasiturintys zanavykų ūkininkai anksti, tuoj po baudžiavos 
panaikinimo, ir gausiai leido vaikus į mokslą. Iš kai kurių šeimų baigė 
mokslus po kelis vaikus. Sakysime, iš to paties valsčiaus Grigaičių išėjo 
mokslus net penki vaikai: trys kunigai, socialistų veikėjas teisininkas 
dr. P. Grigaitis ir jų sesuo odontologė. Tai turėjo būti paskata ir Kuraičio 

tėvui leisti Praną į mokslus. Lėšų klausimas gal ir nekilo, bet galėjo 
baimintis atstumų — kelionių. Net ir į pradžios mokyklą leidžiant vaiką 
iš Pavasijų, reikėjo jį apgyvendinti mieste ir jam vežioti maistą, nesgi 
buvo neįmanoma vaikui kasdien suvaikščioti apie 20 km (tiek į 
Naumiestį ir atgal į namus). Gimnazija (Marijampolė) buvo maždaug 
už 52 km, kunigų seminarija (Seinai) dukart tiek (apie 104 km). 


Siekiant mokslo 


Židinys (1933) nurodė, kad Kuraitis pirmiausia mokslus ėjo 
Naumiesčio ,,dviklasinėje mokykloje“. Konkrečiau informuoja Kuraičio 
vienmetis jaunystės draugas P. Grigaitis. Pastarojo liudijimu, jie abu 
pradėjo lankyti Naumiesčio pradžios mokyklą 1891 m., būdami 
aštuonerių metų. Baigęs tris skyrius (1894), Kuraitis metus pasiliko 
namie. Tėvai dar buvę neapsisprendę, ar leisti sūnų toliau mokytis. 
Pranas, matyt, linko į mokslą ir tais metais rengėsi stojamiesiems 
egzaminams į Marijampolės gimnaziją. Abu, Kuraitis ir Grigaitis, 1895 
m. išlaikė tuos ezaminus ,„be jokių sunkumų“ ir 1899 m. baigė jos 
keturias klases, būdami 16 metų. 

Klasės draugo Grigaičio žodžiais, Kuraitis buvo „labai gabus 
mokinys ir labai darbštus“. Jiedu visus ketverius metus varžėsi dėl pir- 
mosios vietos. ,„Po vasaros atostogų ir po Velykų į pirmąją vietą 
iškildavo Grigaitis, o per vėlybo rudens ir žiemos mėnesius jį 
pralenkdavo Kuraitis“'. Nors ir varžydamiesi dėl pirmos vietos, jiedu 
buvo geri draugai, sugyveno bičiuliškai, ,„be pavydo“. 

Savo atsiminimuose P. Grigaitis taip charakterizuoja klasės draugą: 
„„Kuraitis buvo užsidaręs savyje jaunuolis, nemėgo žaisti ir beveik su 
nieku artimai — draugiškai nepasišnekėdavo (. . .). Jam rūpėjo tik 
pamokos ir dėstomieji klasėje dalykai''. O buvo kur žaisti. Neturintie- 
ji artimų giminių turėjo gyventi brangiame (165 rubliai už metus) 
valdiniame internate-bendrabutyje, prie kurio buvo didelė aikštė su 
gimnastikos ir įvairių žaidimų įrengimais. Buvo kur žaisti, bet žaidimai 
netraukė Kuraičio nė jaunystės metais. 

Iš draugų retkarčiais tik su Grigaičiu Kuraitis pasišnekėdavęs apie 
mokytojus ir namus. Nebuvo nė tik pamokomis susirūpinęs. Grigaičio 
liudijimu, ,„Pranas Kuraitis jau ketvirtoje gimnazijos klasėje, jei ne 
anksčiau, buvo „,apsikrėtęs“ lietuvybe, nors jisai niekam apie tai 
neprasitardavo“'. Ir gimnazijoje, ir bendrabutyje buvo griežtai 
draudžiama lietuviškai kalbėti. Tačiau Marijampolės gimnazijoje 

lietuviai sudarė didelę daugumą, tautinė dvasia jau buvo juose gyva 
— Skaitė ir platino draudžiamąją lietuvišką spaudą. Ją platino ir Kuraitis, 
tik apie tai neprasitarė nė artimiausiam draugui Grigaičiui. Tautinis 
jo sąmonėjimas vyko drauge su pasaulėžiūriniu brendimu: ,,jo 
palinkimas buvo studijuoti, gilintis į pasaulėžiūros klausimus“. 


Baigęs Marijampolės gimnazijos keturias klases 1899 m., Kuraitis 
stojo į Seinų kunigų seminariją. Tokio savo apsisprendimo nesigailėjo. 
Po metų per vasaros atostogas sutiktam Grigaičiui Kuraitis tuoj tarė: 
„„Aš nepadariau klaidos, įstodamas į seminariją. Man šitie metai davė 
daug''. Truputį patylėjęs, Kuraitis pridūrė: Vanitas vanitatum et om- 
nia vanitas (tuštybių tuštybė, ir viskas tuštybė). Grigaičiui nusišypsojus 
dėl tokio rūstaus „„tuštybių'' pasmerkimo, Kuraitis atsakė, kad jis ne 
juokais priminęs tą lotynišką posakį, nes seminarijoje pradėjęs suvokti 
jo tikrąją prasmę. Teologijos ir filosofijos pagrindiniai klausimai jam 
svarbiau už viską. Todėl atliekamomis valandomis skaitęs tais 
klausimais rimtus veikalus, nors pirmame seminarijos kurse to ir 
neteikalaujama. Taigi nuo pat pradžių Kuraitis pasirodė esąs knygų 
žmogus. 

Seinų seminarijoje klierikų lietuvių buvo aiški dauguma. Atvykę 
daugiausia iš Marijampolės gimnazijos, jie buvo jau tautiškai susipratę. 
Nestokojo ir lietuvių kilmės profesorių, tik jų, ypač senesniųjų, 
lietuviškumas buvo miglotas. Kaip tik lietuvis rektorius J. Giedraitis 
(ėjęs šias pareigas 1893-1907) iš pradžių buvo net uždraudęs seminari- 
joj lietuviškai kalbėti (baiminosi, kad rusai neuždarytų seminarijos dėl 
„„litvomaniškumo“'). Viešpatavo seminarijoj lenkų kalba. 

Kiek sunkumų lietuviams klierikams sudarė lenkų kalbos 
viešpatavimas seminarijoj, parodo kun. M. J. Brundzos, stojusio į Seinų 
seminariją dviem metais vėliau už Kuraitį, atsiminimai: ,„Mums 
lietuviams, ypač dar nemokantiems lenkų kalbos, buvo labai koktu, 
kad reikėdavo klausyti ir bažnyčioje kas sekmadienis nesuprantamų 
lenkiškų pamokslų, ir seminarijoje melstis bei klausytis apmąstymų 
lenkų kalba. Reikia įsivaizduoti, koks vargas buvo pamokose kokią pusę 
metų, kol šiek tiek prasilaužėm lenkų kalboje, kad galėtumėm suprasti 
dėstomą pamoką““ (specialus atsiminimų laiškas muzikui J. Žilevičiui 
1937.V.26). 

Panašiai lenkų kalbos viešpatavimą seminarijoje turėjo išgyventi 
ir Kuraitis. Jo gimtinės aplinkoje nebuvo dvarų — lenkinimo lizdų. Net 
ir Naumiestyje tebuvo vos vienas kitas lenkas. Nuo gimimo girdėjusiam 

tik lietuvių kalbą, jam nereikėjų į lietuvybę „atsiversti“. 

Suintensyvėjęs tautinio atgimimo sąjūdis netruko pasiekti ir Seinų 
klierikus. Jau nuo 1888 m. žinomą apie slaptą lietuvių klierikų būrelį 
ir A. Staniukyno suorganizuotą lituanistinį (lietuvių ir autorių apie 
Lietuvą) knygynėlį. Kuraitis buvo uoliai įsitraukęs į to būrelio veiklą 
ir jam pirmininkavo bene 1902-03 m. Minėtasis M. J. Brundza iš būrelio 
pirmininkų mini tik „„gabų klieriką“' Kuraitį: „jis dažnai darydavo 
susirinkimus, kuriuose gvildendavome tautybės ir lietuvių kalbos 
klausimus“. Į Seinų kunigų seminarijos istoriją Kuraitis reikšmingai 
įsirašė — 1903 kovo mėn. šv. Tomo Akviniečio iškilmingame minėjime 
jis pirmą kartą viešai lietuvių kalba skaitė referatą. Tais pačiais metais 
klierikų choras, M. J. Brundzos vadovaujamas sugiedojo ,„Pulkim ant 
kelių“". Tais pačiais 1903 metais, kuriais viešai nuskambėjo lietuviškas 
žodis ir lietuviška daina, seminarijos vicerektoriumi buvo paskirtas 
sąmoningas lietuvis V. Dvaranauskas, po spaudos atgavimo su J. 
Laukaičiu ir J. Narjausku 1905 m. suorganizavęs lietuvišką knygų 
leidyklą ir spaustuvę. 

Seinų klierikai ne tik platino draudžiamąją spaudą ir joje bendradar- 
biavo, bet ir patys leido rankraštinius laikraštėlius, pirmasis pasirodė 
1891 m., ilgiausiai ėjo Jaunuomenės draugas — nuo 1902 iki 1908 m. Nėra 
žinių, ar bendradarbiavo ir klierikas Kuraitis. 

Ragindamas mane domėtis ir grožine literatūra, Kuraitis kartą man 
prasitarė, kad savo jaunystėje „iš patriotinės pareigos“ rašęs ir 
pasakėčių. Gaila, nepasismalsavau tada, ar tas pasakėčias jis kur nors 
išspausdino, ar jos pasiliko rankraštyje. 

Diakonu Kuraitis įšventintas 1906 m., kunigu — 1907.L5, jau 
tęsdamas studijas Petrapilyje. 


Petrapilio dvasinėj akademijoj Kuraitis studijavo 1905-09 m. 
Dauguma šią akademiją baigusiųjų vėliau vyko studijų gilinti į užsienį. 
Tad iš Kuraičio studijų draugų ne vienas vėliau iškilo į universiteto pro- 
fesorius ar visuomenės veikėjus. Tame pačiame kurse buvo M. Reinys 
(psichologijos profesorius, arkivyskupas) ir Pr. Augustaitis (ekskunigis, 
anglų kalbos ir literatūros profesorius). Žemesniame kurse mokėsi M. 
Vaitkus (rašytojas), V. Jurgutis (finansų mokslo profesorius). Su 
pastaruoju Kuraitis buvo ypač artimai susibičiuliavęs — liko jo bičiulis 
ir tada, kai šis vėliau supasaulėjo nepraktikuojančiu kunigu. 
Aukštesniuose kursuose Kuraičio studijų draugai buvo Bl. Čėsnys (il- 
gametis universiteto prorektorius), P, Kraujalis ir V. B. Zajančkauskas 

(mokslo daktarai, Vilniaus krašto švietėjai), J. Steponavičius (psichologi- 
jos daktaras, pedagogas). 

Akademijoj vyravo lenkai ir tarp profesorių, ir tarp studentų. M. 
Vaitkaus apskaičiavimu, 1906 m., Kuraičiui esant jau antrame kurse, 
iš 73 studentų lietuviai nesudarė nė pilno ketvirtadalio — jų buvo 17. 
Lietuvių profesorių nuošimtis tuo metu buvo didesnis — siekė maždaug 
iki pusės. Seniau yra buvę ir seminarijos rektorių lietuvių. Ilgametis 
akademijos inspektorius (vicerektorius) buvo J. Maciulevičius-Maironis 
(1894-1909). Kuraitis klausė jo moralinės teologijos paskaitų. 
Fundamentalinės teologijos (apologetikos) profesorius buvo P. Būčys, 
kanonų teisės — I. Baltrušis. 1907 m. įsteigtos sociologijos katedros 
vedėju buvo pakviestas J. Matulaitis (vėliau Vilniaus arkivyskupas, 1987 
paskelbtas palaimintuoju). Savo paskaitas J. Matulaitis skaitė visuose 
kursuose — jis buvo sužadinęs ir Kuraičio domėjimąsi socialiniais 
klausimais. Pirmaisiais metais Kuraitis dar klausė A. Dambrausko- 
Jakšto (įvado į Šv. Raštą) ir kalbininko K. Jauniaus paskaitų (abu 
pasitraukė 1906 m.). 

Petrapilio dvasinėje akademijoje Kuraitis buvo nemažiau uolus 
studentas kaip ir Seinų seminarijoje. M. Vaitkaus prisiminimu, jis visą 
laiką buvo pasinėręs darbe ir apsikrovęs knygomis, nepritraukiamas 
„„prie linksmesnės mūsų kompanijos, ar prie dainos būrelio“ (dainų 
vadai buvo vilniečiai Kraujalis ir Zajančkauskas). Užtat kai kurie 
draugai, nežiūrėję „taip rūsčiai į akademiko studijas“, mėgdavę 
Kuraitį vadinti ,,„supelėjusiu scholastiku''. Tačiau M. Vaitkus tuojau 
pat taria: „jis visai nebuvo supelėjęs nei perdėtas scholastikas“'. 
Priešingai, gyvenimas ryškiai parodė: ,„tas vyras, kurio mes akademi- 
joj nelaikėm ypatingai gabiu, nuveikė gyvenime daug daugiau, nei ne 
vienas už jį daug gabesnis''. Prie šių teisingų žodžių galima pridurti 
nebent klausimą: kada gi rimtai studijuojantis studentas laikomas 
„Ypatingai gabiu''? 

Kuraitis iš tiesų rimtai žvelgė į studijas, nes jis rimtai žvelgė į 
gyvenimą. Ne veltui M. Vaitkus rašė savo senų akademijos metų 
draugą regis dvasioje kaip gyvą — ,,kaip pranašą ir tėvą, man rimtai 
sakantį: Mykolai! gyvenimas trumpas, o paskui — amžinybė! žiūrėk, 
kad ten įžengtum prisiruošęs! . . ./“ (Šiaurės žvaigždė, 1965, t. III, p. 
45-46). 

Petrapilio dvasinę akademiją Kuraitis baigė 1909 m. magistro 
laipsniu. Sprendžiant iš temos (De limitata capacitate mentis humanae 
in efformenda certitudine et de eis guae inde seguuntur ad construen- 

dum systema theologiae fundamentalis), tam darbui vadovavo pro- 
fesorius Pr. Būčys. Tarp nedaugelio išvardijamų savo buvusių studentų 
Būčys mini ir Kuraitį (Atsiminimai, 1965, t. II, p. 35). 


Tolimesnėms filosofijos studijoms Kuraitis 1909 m. išvyko į Liuveno 
(Louvain) universiteto Aukštąjį filosofijos institutą, kardinolo D. J. Mer- 
cier 1890 m. įkurtą neotomizmo centrą. Drauge į Liuveną vyko ir kur- 
so draugas M. Reinys, M. Vaitkaus žodžiais, ,„stiprokai panašus“ į 
Kuraitį būdu, polinkiais, pomėgiais ir polėkiais (nors pirmasis — 
suvalkietis, o antrasis — rytų aukštaitis). Nuo seniau Liuvene anuomet 
dar studijavo J. Galdikas ir A. Maliauskis. 

Iš liuveniškių profesorių, brandinusių Kuraitį, pažymėtini jaunas 
gnoseologas Lėon Noėl ir trys kardinolo Mercier bendraamžiai: 
prigimtinės teisės dėstytojas, praktinės filosofijos klausimų sprendėjas 
Simon Deploige, kosmologas Dėsirė Nys, viduramžių filosofijos 
istorikas Maurice de Wulf. Tęsdamas jau Petrapilyje parodytą 
susidomėjimą gnoseologija, vadovaujamas profesoriaus L. Noėlio, 
Kuraitis per dvejus metus parengė disertaciją apie W. Wundto 
pažinimo teoriją (Thėorie de la connaissance chez Wilhelm Wundi) ir 
1911 m. gavo filosofijos daktaro laipsnį. Disertacijos tema jam turbūt 
buvo pasiūlyta L. Noėlio, kuris, sekdamas savo mokytojo Mercier 
pavyzdžiu, buvo studijas gilinęs pas W. Wundtą Leipzigo universitete. 
Kuraičio disertacija neišspausdinta: skirtingai nuo Fribourg'o (Fribūro) 
universiteto Liuveno universitetas nereikalavo disertacijų išspaus- 
dinimo. 

1911-12 mokslo metais, persikėlęs Vokietijon, Kuraitis dar gilino 
studijas Mtinsterio universitete, klausydamas moralisto bei apologeto 
J. Mausbacho ir filosofo J. Geyserio paskaitų. 

Kuraičio V. Europoje klausyti profesoriai — tai vis vardai 
neotomistinės filosofijos atstovų, kurie stengėsi būti atviri ir moder- 
niosios filosofijos problemoms. 


Darbas universitete 


Grįžęs Lietuvon 1912 m., Pranas Kuraitis buvo paskirtas redaguoti 
Seinuose (nuo 1908) leidžiamą kunigų mėnesinį žurnalą Vadovą. Šį 
darbą dirbo, kol žurnalo leidimą nutraukė prasidėjęs I pasaulinis karas. 
Seminarijai 1915 m. evakuojantis į Rusiją, ten išvyko ir Kuraitis. Iš 
pradžių seminarija tęsė darbą Mogiliove, vėliau — Petrapilyje, kur 1917 

m. buvo uždaryta. 1918 vasarą grįžus Lietuvon, seminarija buvo atkurta 
tuose pačiuose Seinuose. Kuraitis vėl joj profesoriavo. 1919 rudenį 
lenkai seminariją ištrėmė iš Seinų. Įsikūrė Zyplių dvaro (Lukšių parapi- 
joj) rūmuose, o 1922 m. persikėlė į Gižų dvarą prie Vilkaviškio. 

1922 vasario 16 Kaune įsteigus Lietuvos (nuo 1930 — Vytauto 
Didžiojo) universitetą, Kuraitis perėjo dirbti iš seminarijos į universitetą. 
Iš pradžių buvo paskirtas docentu (oficialiai nuo II.20, faktiškai drauge 
su kitais universiteto tarybos išrinktas III.12-14 posėdžiuose). Netrukus, 
tų pačių metų rudenį (IX.5) pakeltas ekstraordinariniu profesoriumi. 
Savo įžanginę paskaitą Kuraitis skaitė 1922.IV.8 (Šių dienų gnoseologi- 
jos padėtis ir svarbesnieji joje orientacijos punktai. — Logos, 1921-22, 
Nr. 3-4, p. 156-163). Ordinarinio profesoriaus titulą gavo 1935.V.16. 

Teologijos-filosofijos fakulteto Filosofijos skyriuje Kuraitis visą laiką 
vadovavo filosofijos įžangos (t.y. įvado) ir istorijos katedrai. Dėstė šiuos 
dalykus: gnoseologiją (4 savaitinės valandos paskaitų, 2 — pratybų), 
ontologiją (paskaitų 4 valandos) ir naujųjų amžių filosofijos istoriją 
(paskaitų 8 valandos, pratybų — 2). Šie trys dalykai buvo klausomi tų, 
kurie filosofiją (sistemą ar istoriją) buvo pasirinkę savo studijų šaka 
(pagrindine ar šalutine). Istorijos studentams Kuraitis skaitė 4 savaitinių 
valandų filosofijos istorijos įvadą (trumpą filosofijos istorijos apžvalgą). 
Susidarius specialioms aplinkybėms, Kuraitis dar yra skaitęs teodicėją 
(1931-32) ir vidurinių amžių filosofijos istoriją (1939). 

Kuraitis buvo ir Filosofijos seminaro vedėjas. Filosofijos skyrių 
1929 m. perkėlus į Didžiuosius rūmus Donelaičio ir Gedimino gatvių 
sankryžoj, Filosofijos seminaras buvo įkurdintas trečiame aukšte tarp 
dviejų didelių auditorijų, kuriose buvo skaitomos paskaitos Filosofi- 
jos skyriaus studentams. Tai buvo mažas vieno lango kambarėlis: 
vienas stalas su keliomis kėdėmis ir dvi knygų lentynos prie sienų. 
Knygos nesudarė klausimo: ko nebuvo seminaro bibliotekėlėje, mielai 
paskolindavo Kuraitis iš savo „knygų karalystės“'. Kadangi nebuvo 
raktus į rankas. ,„Sausros“' metais, kai studijavau (1932-36), daugiausia 
vienas seminaro kambarėlyje būdavau, tartum tai būtų buvęs mano 
studijų butas. Seminarui buvo prenumeruojama penketas ar šešetas 
filosofijos žurnalų prancūzų ir vokiečių kalbomis. Tad buvo galima sekti 
filosofinio gyvenimo naujienas. 

Paskutiniais keleriais metais (nuo 1934 rudens) Kuraitis skaitė 
paskaitas ir Teologijos skyriuje. Reguliariuose teologijos kursuose 
(„bendrajame ruože“') jis klierikams 1934-35 mokslo metais dėstė 

SA BEI sis akcijos doktriną), nuo 1935 rudens 

sokiai ELO SEiją, Vadinamajame specialiajame ruože nuo 1935 
rudens dvejus metus dėstė specialius dogmatinius klausimus, o nuo 
1937 rudens pradėjo dėstyti moralinę spekuliatyvinę teologiją. 
Specialiojo ruožo kursai buvo skiriami siekiantiems mokslo laipsnių 
(licenciato ar daktaro), daugiausia jau kunigams. 

į Be akademinio darbo, Kuraitis turėjo ir administracinių pareigų. 
Jis buvo išrinktas pirmuoju fakulteto sekretoriumi (1922.IX.5-1923.IX.1). 
Antrą kartą šias pareigas ėjo 1925-26 mokslo metais 
(1925.X.1-1926.IX.1). O vėliau Kuraičiui buvo lemta tapti ilgamečiu 
fakulteto dekanu (1929.IX.1-1937.XII.17). Ėjo šias pareigas aštuonerius 
metus su puse (fakulteto gyvavimo pusę laiko) pačiu sunkiausiu 
fakultetui metu. Tai buvo tokios svarbos darbas, kad Kuraitį kaip 
dekaną aptarsiu vėliau atskirame poskyryje. 

Šioj vietoj dera dar priminti, kad Kuraitis gana aktyviai reiškėsi ir 
savo meto tarptautiniame filosofų gyvenime — dalyvavo žymesniuose 
jų suvažiavimuose. 1924 m. vyko Karaliaučiun į Kanto gimimo 200 metų 
sukakties minėjimą (Lietuvos universiteto vardu tarė sveikinimo žodį). 
1925 m. dalyvavo tarptautiniame tomistinės filosofijos kongrese Romoje 
(pasireiškė diskusijose). 1931 m. buvo Hegelio (mirties šimtmečio) 
kongrese Berlyne. 1936 m. dalyvavo ir antrajame tomistinės filosofijos 
kongrese Romoje (jungėsi į diskusijas gnoseologiniais klausimais net 
tris kartus). 1937 m. vyko į Prancūzijos katalikų nuo 1906 m. rengiamą 
Socialinę savaitę, tais metais sutraukusią apie 2000 dalyvių iš 20 kraštų 
(iš užsieniečių tik italų atstovas ir Kuraitis pakviesti į garbės 
prezidiumą). Netrukus išvykos į Vakarus liko tik svajonė. 

Rusams okupavus Lietuvą, Teologijos-filosofijos fakultetas nedel- 
siant buvo uždarytas (1940.VII.16), dar prieš okupuotojo krašto 
inkorporavimą į Sovietų sąjungą. Ironiška, kad šio fakulteto uždarymo 
įstatymą šalia J. Paleckio (ėjusio prezidento pareigas ministro pir- 
mininko) pasirašė kaip ministro pirmininko pavaduotojas V. 
Krėvė-Mickevičius, Humanitarinių mokslų fakulteto ilgametis dekanas 
(Vyriausybės žinios, 1940.VII.25, Nr. 720, p. 529). 

Pirmojo bolševikmečio metus (1940-41) Kuraitis buvo bedarbis. 
Laikinoji vyriausybė 1941.VII.25 atkūrė nebe dviejų skyrių ankstesnį 
fakultetą, o du savarankiškus teologijos ir filosofijos fakultetus. Nau- 
jai įkurtasis Filosofijos fakultetas, nors ir buvo dalimi dėstytojų susijęs 
su savo pirmtaku, bet jau nebebuvo katalikiška mokslo įstaiga. Kuraitis 
šiame fakultete vadovavo filosofijos katedrai ir dėstė įprastinius savo 

kursus. Grįžus sovietams (1944), Kuraitis profesoriavo Kauno tarpdiece- 
zinėje kunigų seminarijoje, kol 1953 m. buvo išvežtas kalėti į Rytus. 


Profesorius 


Koks profesorius buvo Kuraitis? Kun. K. Balčys prisimena tokius 
paties Kuraičio nurodytus profesoriui reikalavimus. Pirma, svarbiausia, 
profesorius turi būti savo dėstomo dalyko žinovas ir kūrybiškai reikštis 
veikalais bei straipsniais. Antra, svarbu, kad profesorius domėtųsi ir 
pagelbėtų savo studentams. Trečia — svarbus yra ir patrauklus dėstymo 
būdas. 

Pagal šiuos profesoriaus vertinimo kriterijus savo mokytoją K. 
Balčys taip įvertino: ,,„Kadangi pirmuosius du reikalavimus prof. P. 
Kuraitis taip puikiai vykdė, tai trečiojo nedaug kas pasigedo''. Aplamai 
imant, tai teisingas Kuraičio kaip profesoriaus-dėstytojo apibūdinimas. 

Kuraičio kaip profesoriaus padėtis buvo savotiška. Jis dėstė pačius 
pagrindinius filosofijos kursus. Bet kaip tik šie kursai turėjo mažiausiai 
klausytojų. Jų klausė tik tie, kurie buvo pasirinkę filosofiją (sistemą ar 
istoriją) pagrindine ar šalutine studijų šaka. Pagrindine šaka 
pasirinkusiųjų visą laiką buvo vos vienas antras. Nebuvo gausu ir tų 
intelektualesnių studentų, kurie, turėdami kitas specialybes, šalutine 
šaka imdavo ir filosofiją. Pirmajame dešimtmetyje nestokojo gabių 
studentų, kurių ne vienas susidomėdavo ir filosofija. Tais metais ir 
Kuraičio dalykų pratybose būdavo skaitomi referatai. Manaisiais 
„„Sausros' metais nebeįmanoma buvo reikalauti referatų dėl per mažo 
dalyvių skaičiaus — buvo tenkinamasi profesoriaus parinktų tekstų 
žodiniu nagrinėjimu. Klausėmės Kuraičio paskaitų gal kokie penki 
studentai. Vieną kartą teko visai vienam jo klausyti. Pamatęs, kad 
auditorijoje tesu vienintelis studentas, profesorius nebesėdo nė į 
katedrą, o užsigulė ant suolo prieš mane ir paskaitą atskaitė į mano 
pakaušį. Baigęs paskaitą tarė: jei nepasirodys antras studentas, tai ir 
antros paskaitos nebeskaitys . . . 

Neabejojamai geras savo srities žinovas, Kuraitis dėstomuosius kur- 
sus skaitė pasirengęs ir su akademine rimtimi, be anekdotinių intarpų, 
be jokių digresijų. Žodžio dovanos jis stokojo ir raštuose, ir paskaitose 
— sausai rašė, nuobodžiai kalbėjo. Savo mintis dėstė sunkokai: sakinys 
nebuvo sklandus, kartais ir kalbiškai netaisyklingas (kaip daugelio kitų 
anuo mūsų mokslinės kalbos formavimosi metu). Iš tiesų buvo 

neiškalbus. Kalbėdavo lyg ne auditorijai, o pats sau, žvilgsnį dažniausiai 
nukreipęs į lubas, o ne į klausytojus. Susidarydavo įspūdis, kad ne 
paskaitos klausai, o tik jo garsų mąstymą seki. Paskaitą primindavo 
tik pabrėžiamų žodžių net pakartotinis akcentavimas. 

Todėl viešoji studentų opinija Kuraičio paskaitas ir laikė 
nuobodžiomis (o tai, aišku, neskatino jomis susidomėti). Pašaliniams 
nesigirdavome Kuraičio paskaitomis, nes vis vien niekas nebūtų 
patikėjęs. Tačiau, antra vertus, niekada Kuraičiu ir nesiskųsdavome 
— nei jo nuobodumu, nei jo neiškalbumu. Reikia iškalbos, norint 
klausytojus uždegti kokia nors idėja, išjudinti kokiam nors žygiui. O 
filosofijoje jokio tokio emocinio paveikimo visai nereikia, nes greičiau 
jis gali tik drumsti blaivų mąstymą, kuriuo ji remiasi. Gražbylystė tik 
trumpą laiką yra paveiki, o toliau darosi ne tik nuobodi, bet ir ima er- 
zinti. Pavargus nuo kai kurių profesorių tuščios gražbylystės, Kuraičio 
paskaitos savąja minties įtampa greičiau būdavo atgaiva. Tad, užuot 
skundęsi Kuraičio paskaitų nuobodumu ar sausumu, jo klausytojai 
sakydavome, kad jo paskaitose reikia ne tik klausytis, bet ir patiems 
mąstyti. Kuraičio minties rimtumas atpirkdavo jo neiškalbumą. 

Mažai tebuvo svarbu, kad Kuraitis stokojo iškalbos. Bet labai buvo 
svarbu, kad jis nuoširdžiai rūpinosi savo klausytojais ir buvo jiems 
paslaugus. Tai ir sudarė pagrindą glaudžiam jo ryšiui su savo studen- 
tais. Šis ryšys buvo būdingas ne specialiai kultivuojamu frater- 
nizavimusi, o natūraliu paprastumu. Kaip iš viso Kuraičiui buvo 
svetima ieškoti garbės bei viešumos, taip jam buvo svetima bet kokia 
pastanga įsiteikti savo studentams. Nešokdavo nuvilkti paltą atėjusiam 
studentui, bet užtat ir nevaržydavo tokiu formaliu paslaugumu. 
Kuraičio paslaugumas savo klausytojams buvo realus. Visada jo durys 
buvo atviros, kai kam ko reikėjo. Visų pirma ,,atviros durys'' reiškė 
biblioteką. Didžiai turtinga buvo Kuraičio biblioteka, nuolat papildoma 
naujais veikalais. Kadangi tiek bendroji universiteto, tiek fakulteto 
bibliotekos nedaug teturėjo filosofijos veikalų, tai be Kuraičio bibliotekos 
būtų buvę sunku rimtai filosofiją studijuoti. 

Kuraitis negailėjo savo laiko studentams, kurie pas jį apsilankydavo 
ne tik vienoms knygoms grąžinti ir naujų pasirinkti, bet ir jiems 
rūpimais filosofiniais klausimais pasikalbėti. Domėjosi ir savo studentų 
asmenine padėtimi. Matydamas kurį nors savo studentų sunkiai 
besiverčiantį, Kuraitis jį neprašomas sušelpdavo (prašomas greičiausiai 
nemėgo — bent vieną kartą buvau liudininkas, kaip vieną prašytoją 
sausai atleido). Ir tai atlikdavo taip paprastai, kad nereikėdavo dėl to 


318 FILOSOFIJOS RAŠTŲ RINKTINĖ 


varžytis. Kuraičio rūpinimasis savo klausytojais nesibaigdavo su jų 
studijomis — rūpinosi toliau jiems padėti studijų gilinimui išvykti 
užsienin. Kuraitis daugiau rūpinosi savo studentais, negu tik paprasta 
profesoriaus pareiga būtų iš jo reikalavusi. Rūpinosi ne tik iš pareigos, 
bet ir iš širdies. 

Rūpinimasis jaunu žmogumi slepia ir nemažą pavojų — užgožėti 
jo laisvą skleidimąsi. Kuraitis suvokė šį pavojų, todėl jo ir išvengė. Kad 
ir kiek griežtai laikydamasis savosios tomizmo krypties, negniaužė savo 
studentų laisvos iniciatyvos. Todėl jo santykių su savo klausytojais 
nedrumstė nė tai, ką būtų galima pavadinti profesoriniu dogmatizmu. 
Kuraičiui buvo būdingas pasitikėjimas savo studentais. 

Galiu tai liudyti ir iš savo patirties. Kai užtikau vieną straipsnį apie 
M. Heideggerio filosofiją, iš karto susidomėjau jo ,„tamsumu“' — ir 
kėlimu „„tamsiųjų““ problemų, ir mįslingu jų sprendimu. Jaučiau šio 
filosofo sunkų įkandamumą jaunam studentui, bet vis vien ryžausi jį 
pasirinkti savo diplominiam darbui. Profesorius Kuraitis ne tik 
nesipriešino šiam slidžiam pasiryžimui, bet ir padėjo man jį ištesėti — 
užsisakė visus Heideggerio raštus, kad galėtų man juos paskolinti. Taip 
pat ir baigus Lietuvoj studijas, Kuraitis be jokių kalbų pritarė, kad, 
vienerius metus studijas pagilinęs Liuveno universitete, vykčiau pas 
Heideggerį Freiburgan i. Br., o vėliau Sorbonon. Pagaliau ir tada, kai 
Filosofijos fakulteto buvau pakviestas vyr. asistentu Kuraičio vadovau- 
jamoje katedroje, be jokio šešėlio naudojausi iniciatyvos laisve, ir 
pasirinkdamas epizodiniam kursui egzistencializmą, ir organizuodamas 
ekskliuzyvų (apribotą 25 studentais) filosofų ir literatų seminarą. O kai 
kartą Kuraitį pasiekė skundas, kad ,,tvirkinu“' jaunimą, jis mane apie 
šį skundą painformavo tik vienu ramiu sakiniu. 

Jei kuris nors studentas pats nesugalvodavo savo diplominiam dar- 
bui temos, ją paskirdavo Kuraitis. Tad mano studijų kolegei teko 
diplominį darbą rašyti apie H. Vaihingerio (1852-1933) fikcionalinę 
filosofiją, visai jos nedominusią. Tad tas darbas ir išėjo ,,„neaukšto 
lygio“ (A. Vaišvila, Logikos mokslas Lietuvoje, 1980, p. 98). 

Kaip su moksline rimtimi Kuraitis dėstė savo dalykus, taip rimtai 
jis ėmė ir savo egzaminus. Reiklūs buvo jo egzaminai. Rūpestingai 
nepasiruošus, tuščia buvo tikėti laime. Kuraičio egzaminų suteiktą 
„„nuolankumo pamoką““ ir po šešiasdešimt metų prisiminė jo vėlesnysis 
fakulteto kolega. „Su būdingu prof. P. Kuraičiui stropumu ir 
rūpestingumu jis kėlė man klausimą po klausimo, reikalaudamas 
tikslaus atsakymo. Aš pradėjau painiotis, mano atsakymai darėsi vis 

miglotesni ir miglotesni, kol visai nutrūko. Prof. Kuraitis ir po mano 
patirto fiasco pasiliko toks pat mandagus ir nuoširdus. Su tėvišku 
rūpestingumu nurodė man svarbiausius trūkumus ir paaiškino, kaip 
aš galiu juos nugalėti. Šis egzaminas buvo man sykiu paraginimas mesti 
paviršutiniškumą ir imtis rimtų studijų. Už šią pamoką prof. Kuraičiui 
esu nuoširdžiai dėkingas“. Taip Kuraičio egzaminų ,,pamoką““ 
prisimena prof. kun. St. G:uodis. 

Apskritai imdavosi filosofijos studijų gabieji studentai. Kažkodėl 
pasiryžo filosofiją — ir būtent pagrindine — šaka studijuoti vienas iš 
seminarijos išstojęs klierikas. Po pirmojo egzamino, matyt, visai 
nepavykusio, Kuraitis paprašė mane, tada dar studentą, ištirti, ko 
trūksta šiam eksklierikui. Pasirodė, kad šiaipjau jis sveiko proto, bet 
visai nepajėgia abstrakčiai mąstyti. Tuo egzaminu ir pasibaigė jo filosofi- 
jos studijos. 

Kuraitis buvo reiklus ir vertindamas pratybų darbus. Atvirai 
pasipasakoja kun. V. Bagdanavičius, kas jam nutiko. Nors ir ,„tiesiog 
aistringai mėgdamas'““ Kuraičio paskaitas, pavestą darbą apie 
fenomenologą M. Geigerį tik atkištinai parašė: „skubotai sumečiau 
keletą minčių man duota tema“'. Pamoka buvo karti: ,„mano dideliam 
nustebimui ir sumišimui, po to, kai aš savo darbą perskaičiau, prof. 
Kuraitis pareiškė, kad jis jo nepriims“ (Kuraičio palikimas lietuvių 
šviesuomenei, 1983, p. 11). Nieko nereiškė, kad referato autorius buvo 
Kuraičiui gerai pažįstamas kaip rašęs jo leidžiamam žurnalui 
pamokslus. Reikėjo iš Kuraičio sulaukti vieno žodžio — ,,„nepriimu“' 
pamokslą. 

Tiesioginių klausytojų Kuraitis turėjo nedaug, bet juos sudarė 
rinktiniai studentai. Netiesiog Kuraičio poveikis siekė daug toliau už 
mažą elitinę auditoriją. Kaip ilgametis fakulteto dekanas jis buvo įtakus 
visiems fakulteto studentams. Visi jautė, kaip su nepalaužiama kan- 
trybe jis gynė fakultetą nuo valdžios užmačių. Spręsdamas studentų 
stipendijų ir kitus reikalus, Kuraitis pasižymėjo bešališkumu ir teis- 
ingumu. Visi galėjo į jį kreiptis nesivaržydami, nes jam būdingas buvo 
tiesus paprastumas, o ne oficialus formalumas. Todėl turėjo autoritetą 
visuose fakulteto studentuose ir buvo jų tikrai gerbiamas. Nebuvo 
„„pertvaros“' tarp studentų ir fakulteto administracijos. 

Kuraitis turėjo ryšį ir su kitų fakultetų daugeliu iškilesnių studentų 
ateitininkų. ,„Daug dėmesio ir laiko skyrė asmeniško bendravimo 
ryšiams su studentais ateitininkais palaikyti. Tam tikslui jo bute dažnai 
svečiavosi būreliai įvairių valdybų narių ir pavienių veiklesnių 

studentų“' (S. Rauckinas). Užsimezgęs ryšys nenutrūkdavo ir vėliau 
tarp Kuraičio ir tų, kurie po studijų baigimo pasilikdavo dirbti Kaune. 


Nusiteikimas bendrauti su jaunimu neišblėso ir tada, kai Kuraitis 
visai artėjo prie 60 metų amžiaus. 1942-43 mokslo metais į ateitininkų 
technikų korporaciją Grandį įstojo narių, kurie anksčiau nebuvo 
priklausę ateitininkams. Jie kėlė savo globėjui (fuksmajorui) klausimų, 
į kuriuos šis nesugebėjo atsakyti. Korporacijos vadovybė susitarė su 
Kuraičiu, kad jie sekmadieniais pas jį susiburtų. Pokalbiai vyko malonia 
nuotaika ir buvo naudingi sociologijos ir filosofijos žiniomis įvesdinti 
į ateitininkų ideologiją (D. Bielskaus informacija). 

Vokiečių okupacijos metais Kuraičiui kaip filosofijos profesoriui 
susidarė nauja situacija. Laikinosios vyriausybės įkurtojo Filosofijos 
fakulteto branduolį sudarė ankstesniojo Filosofijos skyriaus dėstytojai. 
Tačiau nemaža prisidėjo ir kitų pasaulėžiūrų dėstytojų, perkeltų iš 
Humanitarinių mokslo fakulteto ar pakviestų į naujas katedras. Dar 
labiau sumišrėjo studentai. Filosofijos skyriaus kone visi studentai buvo 
ateitininkai. O į naująjį Filosofijos fakultetą stojo įvairių pasaulėžiūrinių 
nusistatymų studentai. Daugelis studentų buvo kauniečiai — taigi nebe 
kaimo, o miesto jaunimas. Studentų gausiai stojo į Filosofijos fakultetą. 
1941 m. į šį fakultetą įsiregistravo 224 studentai iš bendro 1723 skaičiaus. 
Vėliau jų skaičius tiesiog neįtikimai išaugo. 1943 sausio mėnesį iš viso 
universitete (penkiuose fakultetuose) studijavo 2750, iš jų Filosofijos 
fakultete — net 982 (tokius duomenis pateikia A. Rukša Pr. Čepėno 
redaguotame veikale Lietuvos universitetas, 1972, p. 244). 

Mirtimi alsuojanti karo tikrovė skatino visus sau kelti gyvenimo 
prasmės klausimą. Savaime tai skatino susidomėti ir filosofija. Ne 
vienas jei ne pagrindine, tai bent šalutine studijų šaka rinkosi filosofiją. 
Kiti bent kartkartėmis užsukdavo į filosofijos paskaitas. A. Maceinos 
klausė pilnutėlė auditorija. Nestigo klausytojų ir Kuraitis. Lankė jo 
paskaitas gal net apie 20-30 studentų. 

Tiek klausytojų Kuraitis vargu ar buvo turėjęs ir pačioj akademinio 
darbo pradžioje, kai Filosofijos skyriuje studijavo itin gabių studentų, 
kurių dalis rinkosi šalutine šaka ir filosofiją. Žinoma, kad 1925-26 
ateitininkų draugovėje veikė ir atskiras filosofijos mėgėjų būrelis, 
kuriam vadovavo pirm. Pr. Mantvydas, J. Pankauskas (abu vėliau 
daktarai) ir kun. J. Gudas. Būrelio tikslas buvo „,gilinti savo narių 
filosofinį susipratimą, atsiliepti į gyvenimo keliamus filosofijos 
klausimus ir plėsti filosofinę kultūrą už būrelio sienų''. Sušaukti keli 

susirinkimai. Viename jų būrelio globėjas Kuraitis skaitė paskaitą apie 
filosofinį darbą Lietuvoje (Židinys, 1926, Nr. 1-2, p. 101). 

Naujajame Filosofijos fakultete vėl sulaukęs gausiau klausytojų, 
Kuraitis tarsi pats atsijaunino. Anksčiau, turėdamas vos kelis klausyto- 
jus, paskaitas skaitydavo jų nepasirašęs, o tik pasižymėjęs paskaitos 
schemą. O pratybose dabar vėl buvo reikalaujama rašyti referatus. 

Pirmaisiais mokslo metais (1941-42) Kuraitis skaitė gnoseologijos 
ir etikos kursus ir vedė filosofijos proseminarą, — antraisiais metais 
(1942-43) — ontologiją, viduramžių filosofijos istoriją ir religijos 
filosofiją, vedė filosofijos seminarą. Gausiausiai klausytojų sutraukė 
1941-42 skaitytasis epizodinis kursas — bolševizmo pagrindai filosofinės 
kritikos šviesoje. 

Atrodė, buvo galima baimintis, kaip Kuraičiui seksis susigyventi 
su nauja, tokia įvairiaspalve auditorija, kurioje buvo indiferentiškai ir 
netgi ateistiškai nusiteikusių studentų. Baimintasi be pagrindo — 
Kuraitis rado kelią ir į naujuosius savo klausytojus ir laimėjo jų pagarbą. 
Šiuo reikalu bešališkas liudytojas yra Pr. Visvydas, pateikęs savo 
atsiminimų apie Kuraitį (1970.IX.24 laiške ir Pr. Čepėno redaguotame 
veikale Lietuvos universitetas, p. 773). 

Pasak Visvydo, ,„Profesorius pamažu pasidarė savas“ — ,,apsipra- 
tome su juo ir netgi pamėgome““. Dėstydamas savo ,„sausus“' dalykus, 
Kuraitis buvo „truputį sausokas ir monotoniškas, tačiau miglomis 
dangstytis nemėgdavo''. Nuostabu, pabrėžia Pr. Visvydas: 
„nuobodžiai vibruojant profesoriaus lygiam balsui, auditorijoje niekas 
nesnaudė — studentai kažkaip įsijungdavo į tą ramų minčių srautą, 
pagauti Kuraičio tikslios logikos"'. Studentai mėgo trupučiuką iš jo pa- 
juokauti, bet šaipytis nedrįso. Ir iš sąmojingų mažmožių buvo matoma, 
kad „„profesorius yra prigijęs studentų širdyse kaip savita, mylima 
apraiška“. Vienas klausytojų (futbolo komandos puolėjas) kartą 
užsukęs Kuraičio paskaiton, prasitarė: „šitoje galvelėje tikrai yra daug 
kritiškos šviesos“. „Šviesa“ vos nevirtusi Kuraičio pravarde. ,„Studen- 
tai jautė, kad Kuraitis juos myli“'. Pastebėjęs kurio nors savo klausytojo 
gilesnį susidomėjimą filosofija, kviesdavo pas save, kad tas iš jo 
bibliotekos pasirinktų knygų. Pastebėjęs apsilankiusiųjų nuostabą 
didele jo biblioteka, Kuraitis „„nušvito savo retu šypsniu“'. 


Fakulteto dekanas 


Lietuvos universitete dekanu išrinkimas liudijo fakulteto kolegų 
jo asmens vertinimą ir pagarbų jo autoriteto pripažinimą. O laiko ne 

tiek jau daug reikėjo dekanui sugaišti, kadangi studentų skaičius 
nebuvo per didelis. Todėl fakultetų dekanai buvo ilgamečiai. 
Matematikos-gamtos fakulteto dekanu tas pats asmuo išbuvo visą 
nepriklausomybės laiką (1972-40). 

Kitas reikalas buvo šiuo atžvilgiu vadovavimas Teologijos-filosofijos 
fakultetui. Šio fakulteto dekano pareigos buvo sunki našta, nesgi iš 
pat pradžių Filosofijos skyrius buvo ,,politikos apgulta mokslo tvirtovė" 
(J. Eretas), visą laiką puolama su politinei aistrai būdingu įniršiu. 
Filosofijos skyrių pastoviai niekino kairieji, o kai 1937 m. vyriausybė 
ėmėsi jo suniokojimo, liaudininkų Lietuvos žinios tiesiog reikalavo jo 
uždarymo. Lygiai nepakentė Filosofijos skyriaus ir tautininkai, po 
1926.XII.17 perversmo įtvirtinę vadinamąjį autoritetinį režimą. Su Šv. 
Sostu buvo sudarytas konkordatas (1927.IX.27), bet, nepraėjus nė 
metams po pasirašymo, imtasi jo nepaisyti. Pradėta varžyti katalikiš- 
kųjų organizacijų veiklą, nors konkordatas laidavo katalikų akcijos 
laisvę. Drauge imtasi kėsintis ir į Filosofijos skyrių, kuriame telkėsi 
katalikų intelektualai. Į konkordatą buvo įrašytas ir Teologijos-filosofijos 
fakultetas, kuriam Šv. Sostas 1928.VI.25 suteikė kanonines teises 
(sakoma: kanoniškai „įsteigė“). Vyriausybė konkordatu buvo 
įsipareigojusi šio fakulteto reikalu nedaryti vienašališkų sprendimų. 
Tad nuo 1928 rudens ir prasidėjo notomis keitimasis tarp Šv. Sosto 
ir Lietuvos vyriausybės. 1928.IX.29 įteiktas Vatikanui projektas refor- 
muoti Teologijos-filosofijos fakultetą, sumažinant katedrų skaičių nuo 
22 iki 11. O švietimo ministras pareikalavo universitetą nebepriimti tą 
rudenį naujų studentų į Filosofijos skyrių. Universiteto senatas 
„atsisakė vykdyti šitą administracinį įsakymą“, ,„sutiko tiktai įspėti 
studijuojančius apie Vyriausybės sumanymą ir patarti jiems 
nesiregistruoti'' (VDU Antrųjų penkerių veikimo metų apyskaita, 1933, p. 
148). Grėsmė buvo aiški, nors ir užtruko, kol režimas įvykdė savo 
užmojį dviem Filosofijos skyriaus „reformomis“ (1931 ir 1937). 


Tokiomis aplinkybėmis Teologijos-filosofijos fakulteto taryba ne at- 
sitiktinai 1929 rudenį išrinko dekanu Praną Kuraitį. Buvo jaučiama, kad 
fakulteto laukia sunkūs laikai ir kad dekanui reikės itin tyliai kantrios, 
bet neatlaidžios ištvermės. Tokiomis savybėmis kaip tik pasižymėjo 
Kuraitis. 

Intensyvėjant režimo kovai su katalikais (ypač dėl moksleivių 
ateitininkų uždraudimo 1930 rudenį), visai pašlijo santykiai ir su 
Vatikanu: nuncijus R. Bartoloni buvo paskelbtas nepageidaujamu 

asmeniu (persona non grata) ir skubomis, per 24 valandas, įsakytas 
palikti Lietuvą (išvyko 1931.V1.6). Nieko nebesivaržant, nei Šv. Sosto, 
nei Lietuvos episkopato, 1931.VIII.1 paskelbta Teologijos-filosofijos 
fakulteto niokojamoji reforma: panaikintos penkios katedros ir atimta 
keliolika etatų. Labiausiai nukentėjo Filosofijos skyrius — neteko pusės 
dėstytojų. Šios reformos drastišką pobūdį ypač rodo visuotinės 
literatūros katedros suniokojimas: šiai katedrai, apimančiai kalbų bei 
literatūrų penkias šakas, vietoje vyresniojo personalo penkių etatų 
paliktas tik vienas etatas vyresniajam personalui, du — jaunesniajam. 

Tokia reforma buvo didelis smūgis Filosofijos skyriui, bet pamažu 
jis atsigavo. Su Teologijos skyriaus pagalba persitvarkius viduje, svar- 
biausia, atleistiems profesoriams sutikus dėstyti asistentų (pvz., J. 
Eretas) ar privatdocentų (pvz., M. Reinys) titulais, po dviejų metų, 1933 
rudenį, Filosofijos skyrius vėl turėjo tiek pat dėstytojų, kiek buvo turėjęs 
prieš vadinamąją ,,„reformą““. 

Filosofijos skyrius atsigavo visų fakulteto dėstytojų solidarumu ir 
pasiaukojimu (atsisakant dalies atlyginimo). Bet kiek šiuo metu buvo 
rūpesčių dekanui Kuraičiui, sunku ir įsivaizduoti. O protarpiu prieš 
antrąją ,,retormą“' jam sudarė rūpesčio ir atskirų profesorių patekimas 
režimo nemalonėn. 

Uždraudus pavasarininkų (kaimo jaunimo) 20 metų jubiliejinį 
kongresą 1932 m. šaukti Kaune, stengtasi iškilmingiau šią sukaktį 
paminėti vietiniuose kongresuose. Mariampolės kongrese kalbėjusius 
pavasarininkų vadą dr. J. Leimoną ir profesorius Pr. Dovydaitį ir J. Eretą 
karo komendantas administraciniu sprendimu nubaudė po tris 
mėnesius kalėjimo. Kad įkalintieji profesoriai galėtų grįžti mokslo metų 
pradžiai, ne be dekano Kuraičio pastangų Dovydaitis buvo paleistas 
po pusantro mėnesio, o dar po savaitės ir Eretas. 

Už privatų laišką vienam apsileidusiam kapelionui tas pats 
Dovydaitis, Nepriklausomybės akto signataras, 1936.1.16 buvo atleistas 
iš universiteto. Visokių buvo intervencijų, bet daugiausia lėmė dekano 
Kuraičio tylios pastangos. Jis derėjosi su švietimo ministru J. Tonkūnu, 
kuris, Z. Ivinskio žodžiais, prieš Filosofijos skyrių ,„taip labai buvo 
nusistatęs“. Kuraitis po savaitės išgavo Dovydaičio skaudų 
pasižadėjimą „jokios veiklos moksleivių ateitininkų tarpe nuo šiol 
nevaryti“'. Betgi tik po dviejų mėnesių (III.16) Dovydaitis buvo grąžintas 
į universitetą (apie Dovydaičio kalinimą ir atleidimą iš universiteto 
išsamiai informuoja mano veikalas Pranas Dovydaitis, 1975, p. 202-222). 

Filosofijos skyriaus laukė naujas smūgis, dar didesnis ir tiesiog jį 
laidojantis. Švietimo ministras J. Tonkūnas po beveik šešerių metų nuo 
Teologijos-filosofijos fakulteto 1931 m. reformos ,,aptiko“', kad per tą 
laiką Filosofijos skyrius veikė nelegaliai: „fakultetas įsisteigė univer- 
siteto statuto nenumatytus du skyrius (. . .) duodavo tų skyrių baigimo 
diplomus bei pažymėjimus“'. Apie šį savo ,„aptikimą“' Tonkūnas 
1937.III.19 laišku pranešė universiteto rektoriui kaip apie ,„didelės ne- 
tvarkos įrodymą“ (Lietuvos istorijos metraštis 1975, 1976, p. 116). Savo 
kaltinimą Tonkūnas grindė tuo, kad Teologijos-filosofijos 1931 m. refor- 
mos įstatyme neįrašyta Filosofijos skyriaris. Iš tiesų tame įstatyme 
nepažymėta, kad fakultetą sudaro du skyriai. Tačiau fakulteto dviejų 
skyrių pripažinimą rodo tai, kad ir tame įstatyme paliktas dvilypis var- 
das ir išvardytos neteologinės katedros. 

Laikydamasis savosios 1931 m. įstatymo interpretacijos, Tonkūnas 
nebejtraukė Filosofijos skyriaus į universiteto naujo statuto projektą. 
Seimo 1937.XI.4 posėdyje tą projektą svarsčiusi komisija (jai atstovavo 
A. Pimpė) pranešė padariusi kai kurių pakeitimų. ,,Iš esminių 
pakeitimų, padarytų projekte, minėtinas vienas, būtent, kad Teologijos- 
filosofijos fakultete, vietoj vieno teologijos skyriaus, įvedami du skyriai: 
filosofijos ir teologijos“. Vyriausybės vardu Tonkūnas pareiškė: 
anksčiau jis pasisakęs prieš dviejų skyrių įtraukimą, bet sutinkąs su 
komisijos pataisa, įgyjančia ,„tam tikrą siaurą prasmę“': „filosofijos 
skyrius Teologijos fakultete negali būti su istorijos ir filologijos skyriais“ 
(XX amžius, 1937.XI.5). Seimas šiame posėdyje ir priėmė naują univer- 
siteto statutą. Slaptai balsuojant, 30 atstovų balsavo už, 16 — prieš, 
2 — susilaikė. 

Visi trys pagrindiniai dienraščiai (XX amžius, Lietuvos žinios ir 
Lietuvos aidas) kitądien šį seimo posėdį aprašė tais pačiais žodžiais, 
vadinasi, aprašas buvo atsiųstas „iš aukščiau“. Sąmoningai vengta 
pasakyti, kad paliktame Filosofijos skyriuje bus leidžiama studijuoti 
tik filosofiją ir pedagogiką. Tai pats skaitytojas turėjo įspėti iš Tonkūno 
pakartotinio pabrėžimo, kad į Filosofijos skyrių „nei istorija, nei filologi- 
ja negali jeiti, nes įstatymas to neleidžia“. 

Filosofijos skyriaus toks palikimas ,„tam tikra siaura prasme“ 
faktiškai reiškė jo laidojimą. Filosofiją ir pedagogiką rinkosi specialybe 
(pagrindine šaka) vos vienas kitas studentas, nes jos abi neteikė 
pragyvenimo galimybių. Kone visi studijavo istoriją ir kalbas bei 
literatūras — ruošėsi mokytojo darbui vidurinėse mokyklose. Tad kone 
visi rinkosi ir pedagogiką, tačiau — tik kaip šalutinę šaką. Filosofijos 

skyriuje nebegalint studijuoti istorijos ir filologijos, nebebuvo galima 
jame įsigyti vidurinių mokyklų mokytojo cenzo. Panaikinus šias 
specialybes Filosofijos skyriuje, nebeliko kitos išeities, kaip persikelti 
į Humanitarinių mokslų fakultetą. O šis fakultetas daugiau negu 
biurokratiškai traktavo į jį persikėlusius studentus. Vienas būdingas 
atvejis: išlaikęs visus egzaminus ir vasarą jau rinkęs Klaipėdoje 
medžiagą diplominiam darbui (apie Kuršių neriją vokiečių literatūroje), 
studentas germanistas 1937 rudenį buvo priverstas pereiti pas 
humanitarus, kur buvo pareikalautas studijuoti dar dvejus metus ir 
klausyti tų pačių dalykų, kurių egzaminai jau buvo išlaikyti. Ne vienam 
— Net iš pačių gabiųjų studentų — dėl to universiteto baigimas nusitęsė 
iki okupacinių metų. 

Tokį keistą ir savotišką Filosofijos skyriaus ,„palikimą“ (seimo 
1937.XI.4 posėdžio aprašai dienraščiuose antrine antrašte skelbė: 
„„paliktas ir Filosofijos skyrius“') vaizdžiai apibūdino dekanas Kuraitis: 
toks „palikimas“ — tai davimas kiaušinio, išėmus trynį ir palikus tik 
lukštą, kitu palyginimu — Filosofijos skyriui nukirstos abi kojos, 
kuriomis jis galėjo ruošti mokytojus gimnazijoms. Taip skubomis, antrą 
dieną po seimo lemtingojo posėdžio, dekanas Kuraitis 1937.XI.6 laišku 
apie sudarytą padėtį informavo JAV lietuvių katalikų veikėją kun. J. 
Balkūną, kuris tą laišką perdavė New Yorke ėjusios Amerikos redaktoriui 
J. B. Laučkai. JAV lietuvių katalikiškoji spauda griežtai pasmerkė šį 
režimo susidorojimą su Filosofijos skyriumi. 

Lietuvos katalikiškoji spauda, prižiūrima cenzūros, negalėjo atvirai 
ne tik protestuoti, bet ir informuoti. XX amžius galėjo paskelbti tik labai 
kuklų, vos dviejų klausimų, interviu su dekanu Kuraičiu. 

Pirmas ir svarbiausais klausimas lietė tuos ,,neteisėtumus““ 
Teologijos-filosofijos fakultete iki 1937.XI.17 (tą dieną seimo XI.4 priimtą 
naują universiteto statutą paskelbė Vyriausybės žiniose), apie kuriuos ,„ir 
Seime teko girdėti, ir laikraščiuose skaityti''. Kuraitis paaiškino, kaip 
susidarė Teologijos-filosofijos fakulteto padėtis, kuri ,,„nuo šių metų 
pavasario pradėta vadinti neteisėta“'. Kuraičio atsakymas akivaizdžiai 
atskleidė Tonkūno ne tik paprastą agronomo nenusivokimą, bet ir 
piktavališkumą, aptinkant tuos ,,„neteisėtumus““. Kuraičio atsakymą 
dera glaustai priminti, nes jis atspindi ir jo kaip dekano turėtus 
rūpesčius, 

Kai 1931 rudenį universiteto raštinė buvo iškėlusi klausimą, ar ga- 
lima priimti prašymus įsakmiai pažymėjusių, jog nori studijuoti Filosofi- 
jos skyriuje, tuolaikinis universiteto rektorius, „Asižiūrėjęs“' į 1931.VIIL.1 


326 FILOSOFIJOS RAŠTŲ RINKTINĖ 


fakulteto reformą, ,„nematė pagrindo, dėl kurio būtų galima buvę abe- 
joti apie Teol. Filos. Fakulteto teologijos ir filosofijos skyrių buvimą". 
Kai tuojau po reformos buvo daromi žygiai „aukštesnėse instancijose“' 
bent kiek atstatyti etatus Filosofijos skyriui, buvo vis nurodoma tik ,,į 
to skyriaus per didelį išsiplėtimą“', o ,„nebuvo sakoma, kad jau po refor- 
mos Teol. Filos. Fakultete filosofijos skyriaus nebėra''. Priešingai, ir 
po reformos oficialiuose švietimo ministro skyrimo aukštesniųjų 
mokyklų mokytojais raštuose baigusieji Filosofijos skyrių buvo ,,kaip 
tokie pažymimi“. 1934 m. švietimo ministras universiteto studentams 
skiriamas stipendijas suskirstė ne tik pagal fakultetus, bet ir pagal 
skyrius, ir būtent ,,įsakmiai tame oficialiame rašte buvo suminėti 
teologijos ir filosofijos skyriai“. Universiteto leidžiamuose kalen- 
doriuose abiejų fakulteto skyrių paskaitos buvo viešai skelbiamos — 
negalėjo būti nežinomos ir universiteto rektoriui, ir jo senatui. Kasmet 
buvo išduodami abiejų skyrių baigimo diplomai su universiteto 
rektoriaus ir fakulteto dekano parašais. ,„Tik 1937 m. kovo mėnesį 
pradėta kvestionuoti Teol. Filos. Fakulteto skyrių buvimo teisėtumą“. 
Oiki to laiko 1931 m. fakulteto reformos įstatymo turinį „per penkerius 
su viršum metų vienaip suprato ir Fakultetas, ir Universitetas, ir 
Švietimo Ministerija“. 

Antrasis klausimas lietė neetatinius asistentus, su kurių pagalba 
fakulteto taryba ,„suorganizavusi tą neteisėtu vadinamą filosofijos 
skyrių“. Į šį klausimą Kuraitis trumpai atsakė: Teologijos-filosofijos 
fakultete neetatiniai asistentai atsiradę tik prieš dvejus metus, kai 
kituose fakultetuose jie atsiradę ,„kur kas anksčiau''; jų atsiradimo 
pagrindą sudarė bendrasis universiteto reguliaminas; visi fakulteto 
neetatiniai asistentai buvo universiteto rektoriaus oficialiais raštais tvir- 
tinami (XX amžius, 1937.XII.7). 

Šiam interviu antrašte buvo parinktas lotynų posakis: Audiatur et 
altera pars. Faktiškai tik iš dalies buvo leista dekanui Kuraičiui pasiteisin- 
ti, o aktualiausiu klausimu, kokia dabartinė jo fakulteto padėtis, 
nebesiteirauta ,,antrosios pusės“'. Šis klausimas negalėjo nerūpėti XX 
amžiaus bendradarbiui, bet, matyt, šiuo reikalu nepageidauta viešumos. 


J. Ereto žodžiais, dekanas Kuraitis saugojo fakultetą ,,„kaip savo 
akies lėlytę“ ir „gynė jį liūto narsumu“ (LKMA Suvažiavimo darbai, 1972, 
t. VII, p. 48). Bet kaip tik dėl to jis ir įsipyko švietimo ministrui 
Tonkūnui, kuris, kaip ir ministras pirmininkas J. Tūbelis, buvo 
nusiteikęs prieš katalikus ne tik politiškai, bet ir pasaulėžiūriškai. Savo 

1937.III.19 laiške universiteto rektoriui Tonkūnas buvo pabrėžęs, kad 
už ,„didelę netvarką“ ir ,,neteisėtumus“' Teologijos-filosofijos fakultete 
„„pirmoje eilėje atsakingas fakulteto dekanas“' (nors „dalis atsakomybės 
tenka ir fakulteto tarybai, rektoriui ir senatui“). Naujasis universiteto 
statutas, dar labiau apribojęs jo autonomiją, tarp kitko suteikė daugiau 
teisių švietimo ministrui. Pagal naująjį universiteto statutą fakulteto 
taryba rinko tik „dekano kandidatą“ (t.y. nebeteko teisės tiesiog rinkti 
dekaną), o jį tvirtino švietimo ministras. Pasinaudodamas šia teise, 
Tonkūnas nepatvirtino Kuraičio perrinkimo dekanu. Tuo būdu Kuraitis 
ir baigė dekano pareigas 1937.XII.17. 

Nors ir nebebūdamas fakulteto dekanas, Kuraitis vis vien sielojosi 
krizėn įstumtu Filosofijos skyriumi. Jo rasta išeitis buvo siūlymas šiame 
skyriuje studijuoti bent porą metų literatūrą ir istoriją. „Šiuos 
(literatūros ir istorijos) dalykus pasirinkę studentai po dvejų metų galės, 
jei bus reikalo (t.y. jei nebus kai kurie susiaurinimai prašalinti), pereiti 
į Humanitarinių mokslų fakultetą ir jį baigti, neturėdami dėl to jokios 
materialinės skriaudos. Studijuojantieji bent dvejus metus istoriją ir 
literatūrą Teologijos-filosofijos fakultete įsigys čia tose srityse bent tiek 
pasaulėžiūrinio susipratimo, kad paskui galės su mažesne žala klausyti 
paskaitų iš tų sričių mokslų ir pas tuos, kurių pasaulėžiūra nesiderina 
su katalikų religija'' (Tiesos kelias, 1938, Nr. 6, p. 435-436; parašas — 
kun. dr. J. Stobrys). 

Kitais metais padėtis pasikeitė. Po lenkų ultimatumo naują 
vyriausybę sudarė kun. VI. Mironas. Nors ir jo kabinete švietimo 
ministru paliko Tonkūnas, XX amžius 1938.VIII.1 numery paskelbė 
žinutę: ryšium su vyriausybės įteiktu Šv. Sostui kai kurių konkordato 
straipsnių aiškinimo projektu pasiteirauta ministro pirmininko ir patir- 
ta, kad „filosofijos skyriaus faktinė padėtis praplečiama — grįžtama 
prie to, ką turėjo prieš reformą, diplomai įteisinami''. Po mėnesio, 
1938.IX.1 numery, XX amžius informavo: pagal naują prezidento 
įsakymą Filosofijos skyriaus klausytojai, gavę diplomus 
1930.V1.7-1937.XI.17, laikomi turinčiais aukštojo mokslo baigimo teises. 
Pagaliau formaliai Tonkūno 1937 m. pabaigos raštą, Filosofijos skyrių 
apribojusį tik filosofijos ir pedagogikos specialybėmis, formaliai atšaukė 
naujas švietimo ministras dr. L. Bistras, šio skyriaus docentas ir filosofi- 
jos sistemos katedros vedėjas (XX amžius, 1939.V.13). 


Nors ir daug laiko dekanui Kuraičiui sugaišino vis iš naujo puolamo 
fakulteto gynimas, jis pasižymėjo veiklia pozityvia iniciatyva. Vos 

perėmęs dekano pareigas, 1929-31 m. suorganizavo sekmadieniais 
fakulteto profesorių viešas paskaitas visuomenei (1923-24 m. pats 
universitetas rengė tokias paskaitas, tarp prelegentų buvo ir Kuraitis). 
Kuraičio metais surengti trys iškilmingi minėjimai universiteto didžiojoj 
salėj: 1930.XII.14 šv. Augustino 1500 mirties metų sukakties, 1931.V1.17 
— Leono XIII enciklikos Rerum novarum paskelbimo 40 metų, 1937.II.7 
— šv. Tomo Akviniečio (pats Kuraitis skaitė pranešimą apie tomistinės 
filosofijos II kongresą Romoj). Nuoširdžiam fakulteto gynėjui Šv. Sosto 
chargė d'affaires (prieš ir po nuncijaus Bartoloni) Luigi Faidutti 
1929.XI.26 suteiktas garbės daktaro laipsnis. 1935.VII.27 pripažintas 
filosofijos daktaro laipsnis Pr. Dovydaičiui už jo mokslinius darbus. 

Dideli dekano Kuraičio nuopelnai, kad sunykimui pasmerktasis 
Filosofijos skyrius ne tik išsilaikė, bet ir atsijaunino. Jo dekanavimo 
metais Filosofijos skyrius pakeitė savo veidą: po studijų gilinimo 
užsienyje pradėjo akademinį darbą jauni dėstytojai, savi auklėtiniai, 
kurie 1935 m. sudarė mokomojo personalo didesnę dalį. Kad negausus 
Filosofijos skyrius išugdė palyginti gausų mokslinį prieaugi, buvo ne 
atsitiktinis dalykas, o planingo ruošimo vaisius. Kai kuriuose 
fakultetuose tiesiog baimintasi jaunų pajėgų išaugimo. Priešingai, 
Teologijos-filosofijos fakultete į gabiuosius studentus buvo iškart 
atkreipiamas dėmesys, o vėliau rūpinimasi sudaryti sąlygas 
tolimesniam mokslinimuisi užsienyje. Sudaryti fakultete tokiam 
nusistatymui daug lėmė Kuraitis kaip dukart fakulteto sekretorius, o 
vėliau ilgametis dekanas. 


Prelatas, atsisakęs arkivyskupystės 


Pranas Kuraitis buvo įšventintas į kunigus (1907), jau studi- 
juodamas Petrapilio dvasinėje akademijoje, kurią baigęs išvyko i 
Vakarus toliau mokslintis. Grįžęs Lietuvon (1912) buvo paskirtas 
redaktoriumi, netrukus drauge ir profesoriumi (1914). Profesoriaus 
(kunigų seminarijoj ir universitete) ir redaktoriaus darbas tapo Kuraičio 
užsiėmimu jo visam gyvenimui (profesoriavo 32 metus, redaktoriavo 
18 metų su puse; galima pridurti: pirmuoju bolševikmečiu metus buvo 
bedarbis, pokario laikotarpiu kalėjo pustrečių metų). Vikaru ar klebonu 
nebuvo paskirtas. Tik savo amžiaus pabaigoj aštuonerius metus 
pragyveno kaip altaristas. 

Tad ir galima tarti, kad Kuraičiui formaliai neteko dirbti pastoracinio 
darbo. Tik iš šalies šiame darbe talkino. Sakoma, kad iš pradžių 

Seinuose prisidėjęs ir prie pastoracinio darbo. Pasitraukęs į Rusiją I 
pasaulinio karo metu, kurį laiką iki 1918 vasaros dirbo Ukrainos 
Žitomiro vyskupijos Tepliko parapijoje. Greičiausiai patalkindavo ir per 
vasaros atostogas. Nors Kuraitis labai brangino laiką, šiuo atžvilgiu 
laikėsi ,„aukso vidurio'' — darbą derino su poilsiu. Nepriklausomybės 
metais kasmet vykdavo atostogauti pas Prienų ilgametį kleboną kan. 
Joną Valaitį. Pokario metais paprastai atostogaudavo Druskininkuose 
ar Birštone. Maudytis nemėgo, bet patiko gamtoje pabūti. 

Ar Kuraitis būtų tikęs pastoraciniam darbui, iš tiesų galima abe- 
joti. Būtų jam visai svetima buvę rūpintis ūkiu, kuris parapijoms teikė 
pragyvenimą. Ūkiškuose ir praktiškuose reikaluose turėjo „„tik 
kūdikišką supratimą“', kaip apibūdina Kuraitį kun. J. Mieldažys, kelis 
metus jį pas save priglaudęs. Dėl neiškalbumo būtų Kuraitį kankinę 
ir parapijoje neišvengiami pamokslai. Buvęs klierikas P. Vaičekauskas 
taip prisimena jo pamokslų įspūdį: ,,Profesoriui buvo sunku taikytis 
prie eilinių tikinčiųjų auditorijos. Atrodė, kankindavosi jis pats, kankin- 
davosi ir žmonės, jo klausydami. Įpratęs kalbėti sudėtingomis 
sąvokomis, sakykloje pamokslininkas jautėsi lyg nesavas, lyg erelis 
apipešiotais sparnais'' (1987.III.10 laiškas). 

Nors ir nedirbdamas pastoracinio darbo, Kuraitis buvo pakeltas ka- 
nauninku 1927 m., prelatu — 1930 m. Priklausė Vilkaviškio vyskupi- 
jai, 1926 m. sudarytai iš Seinų vyskupijos šiaurinės dalies. Sudarant 
šios vyskupijos kapitulą (iš 4 prelatų ir 4 kanauninkų), ir Kuraitis, nors 
gyvenantis Kaune, buvo į ją paskirtas kanauninko titulu. Kapituloje 
jis turėjo įvairių pareigų: prosinodinis teisėjas, diecezinės seminarijos 
patarėjas, prosinodinis egzaminatorius, religinių knygų tikrintojas 
(Elenchus, 1928). 

Sovietiniais pokario metais Kuraitis toliau pasiliko Vilkaviškio 
vyskupijos kapituloj. Su dar likusiais laisvais prel. A. Grigaičiu ir kan. 
V. Aleksandravičiumi 1949,V.11 rinko vyskupijos valdytoju (kapituliniu 
vikaru) kan. J. Stankevičių, kuris jau nuo 1947 m. buvo Kauno 
arkivyskupijos valdytojas (nuo 1949 rudens perėmė ir Kaišiadorių 
vyskupijos valdymą). Kuraitis jautė Stankevičiaus nepalankumą ir 
baiminosi, kad neiškeltų iš Kauno. Vieną kartą šituo buvo išties 
pagąsdintas. 

Netiesiog Kuraitis prisidėjo ir prie V. Sladkevičiaus paskyrimo 
vyskupu. Kai vysk. T. Matulionis 1956 m. po dešimt metų kalėjimo 
grižo Lietuvon, jam nebuvo leista perimti savosios Kaišiadorių vyskupi- 
jos valdymo. Tad reikėjo vyskupo pagalbininko. Nesakydamas kuriam 

reikalui, Matulionis teiravosi ir Kuraičio nuomonės dėl numatomo kan- 
didato Sladkevičiaus. Kuraitis šį savo buvusį klieriką, o vienerius metus 
ir kolegą (seminarijos profesorių) gerai pažinojo ir ypačiai palankiai jį 
charakterizavo: Ekscelencija, dėl Sladkevičiaus neabejokite, tai labai 
geras kunigas visais atžvilgiais, tai asmenybė — tai asmenybė (Kuraitis, 
ką nors pabrėždamas vis pakartodavo savo žodį — ir pokalbiuose, ir 
paskaitose). Vyskupas V. Sladkevičius įrodė buvęs vertas tokios 
Kuraičio rekomendacijos. 


Rinko J. Stankevičių vyskupijos valdytoju, rekomendavo V. 
Sladkevičių skirti vyskupu, o pats Kuraitis atsisakė arkivyskupystės. 
Kurdamas Lietuvos savarankišką bažnytinę provinciją, apaštališkasis 
vizitatorius vysk. J. Matulaitis pirmiausia pasiūlė Kuraičiui, savo 
klausytojui Petrapilio akademijoje, Kauno metropolijos arkivyskupo 
postą. Kuraitis atsisakė: nesijaučiąs pakankamai reprezentatyvus ir 
abejojąs savo administraciniais gabumais, svarbiausia, norįs atsidėti 
moksliniam darbui. Kai per Kuraičio laidotuves buvo atskleista ši 
paslaptis, jo klausytojai prisiminė ir suprato jo dažnai kartotą įspėjimą: 
„„Gabūs, gyvos dvasios, turį sveikos iniciatyvos ir tikros atsakomybės 
prieš Dievą, Jį tikintys ir mylintis žmonės neturi atsisakyti jokių 
administracinių postų, nes vis dėlto iš čia kreipiamos lėšos ir 
visuomeninis gyvenimas. Jiems atsisakius, mažiau gabūs ir mažiau dori 
užima tuos postus, ir bus visiems blogai“ (iš vieno Kuraičio artimųjų 
klausytojų laiško). 

Kai apaštališkasis vizitatorius vysk. J. Matulaitis nusprendė 
metropolito postan iškelti Kauno vyskupą sufraganą J. Skvirecką, buvo 
nujaučiama, kad šis bus silpnas administratorius, bet tikėta, kad jam 
pagelbės Šv. Sosto nuncijus. Deja, į pirmąjį nuncijų pakeltasis R. Bar- 
toloni 1931 m. buvo iš Lietuvos išvarytas, o naujo nuncijaus L. Cen- 
toso buvo lemta sulaukti tik 1940 balandžio mėn. Jau po poros metų 
(1928) prasidėjus režimo kovai su katalikais, arkiv. J. Skvireckas 
pasirodė ,,per silpnas“ (Lietuvos nežinomo autoriaus knyga 
Arkivyskupas Mečislovas Reinys, 1977, p. 54). Nusipelnęs Šv. Rašto 
vertėjas, Skvireckas kaip metropolitas pasirodė per silpnas dėl to, kad 
jis buvo nepaslankus ir apsispręsti, ir veikti. 

Teko ir man tai akivaizdžiai pamatyti, kai dėl prof. Pr. Dovydaičio 
grąžinimo į universitetą reikalu arkiv. J. Skvirecką aplankėme fakulteto 
studentų delegacija. Po pasimatymo buvo keistai liūdna. Kol kalbėjome 
apie padėtį, stebėjausi, kad ir metropolitas ją blaiviai vertina. Bet kai 

kalba pasuko į reikalingus žygius, Skvireckas pradėjo cituoti šv. Povilo 
laiškus. Buvo matyti, kaip sunku jam apsispręsti veiklai. 

Metropolitui esant pasyviam, iš tiesų daugiau katalikų visuomenei 
vadovavo vyskupai K. Paltarokas ir M. Reinys. Lygiai katalikiškąją 
akciją gaivino Kuraitis kaip abiejų jaunimo organizacijų, ateitininkų ir 
pavasarininkų, dvasios vadas. 

Sėkmingu fakulteto dekano pareigų ėjimo Kuraitis įrodė, kad visai 
be pagrindo jautėsi nesąs reprezentatyvus ar stokojąs administracinių 
gabumų. Kaip fakulteto dekano, taip ir metropolito pareigas Kuraitis 
būtų pavyzdingai vykdęs, iš širdies joms atsidėdamas. Žinoma, 
moksliniam darbui būtų laiko mažiau likę, bet aukštas postas Kuraičiui 
nebūtų kliudęs asmens tobulybei (ir šį argumentą jis kėlė atsisakydamas 
arkivyskupystės). 


Ir pokario klierikai gerai žinojo Kuraičio turėtą vaidmenį. Bet to 
nepaisant ar kaip tik dėl to juos stebino tai, kad jis nepaprastai skubiai 
kalbėjo maldą prieš paskaitą ir taip pat labai skubiai laikė mišias. Prieš 
paskaitas kalbamoj maldoj į Šventąją Dvasią iš sakinio ,„Emitte Spiritum 
tuum et creabuntur“ klierikai išgirsdavo tik ,,... buntur“'. Daugelis 
prisimena, kad ir mišias Kuraitis laikė itin skubėdamas (sparčiau už 
ji mišias atlaikydavęs tik vėlesnis ekskunigis J. Ragauskas). Kai kurie 
iš to maldų ir mišių skubotumo iš pradžių pagalvodavę, kad Kuraitis 
nesąs pamaldus. Vieną kartą jis pats paaiškino: atmintinai moku visą 
kanoną bei kitus tekstus, todėl greičiau ir atkalbu. 

Kuraitį darė visur skubų, taupantį laiką studijų metais įdiegta 
disciplina, savidrausmė. Kan. J. Jonio prisiminimu, Kuraitis ir knygas 
skaitė labai greitai — ,„ne žodžiais, bet tiesiog puslapiais gaudydamas 
mintis, tarsi fotografuodamas; ir taip knygą tarsi tik peržiūrėdamas, 
tuojau pat viską vaizdžiai pasakodavo“. Kito laiško autorius, turėjęs 
Kuraičio skaitytų knygų, aptiko, kad kai kurios knygos skaitytos labai 
rūpestingai — paraštėse buvo gausu kritiškų pastabų, pabraukimų, 
klaustukų ir šauktukų. Daug Kuraičio klaustukų buvo ir A. Maceinos 
Kultūros filosofijos įvade (1936), nors knygos autorių laikė kūrybingu 
filosofu, tik kartais sau leidžiančiu daugiau negu leidžia griežto 
filosofavimo reikalavimai. 

Kuraitis pasižymėjo skuba ir kasdieniniuose reikaluose. Pamenu: 
nespėju pusryčių arbatos nė atvėsinti, o jis jau baigęs pusryčiauti. 
Aiškino, kad nuo seminarijos dienų įpratęs ir skubiai valgyti, ir karštą 
arbatą gerti. 

Niekas iš artimiau pažinusiųjų negalėjo suabejoti Kuraičio 
pamaldumu. Jis buvo ypačiai giliai religingas, tarčiau, tiesiog liaudiškai 
nuoširdaus tikėjimo. Labai retai ką nors apie save prasitariąs, jis kartą 
pasisakė, kad į neseniai mirusį St. Šalkauskį meldžiasi kaip į šventąjį. 
Kun. J. Mieldažio liudijimu, Kuraitis kaip į šventąjį meldėsi ir į minėtą 
kan. J. Valaitį. Net pakartotinai Kuraitis kritikavo vadinamosios 
„jausmo religijos““ filosofiją, kuri ekskliuzyviai religijos esme laikė 
jausmą ir veda į ,„bedogmį'' subjektyvizmą ir agnosticizmą. Kitas 
dalykas yra religinis jausmas. Kuraitis, nors aiškiai daugiau proto 
žmogus, buvo kupinas religinio jausmo — ir jausminio savo tikėjimo 
išgyvenimo. 


Vertino Kuraitį jo buvę klausytojai klierikai ir gerbė jį fakulteto 
kolegos kunigai. Prof. St. Gruodis dėkingai pripažįsta: ,„Būdamas il- 
gametis dvilypio fakulteto dekanas, prof. Kuraitis talkininkavo 
jauniesiems teologams, kurie ruošėsi profesūrai. Savo patarimais, 
parūpinimu reikalingos literatūros ir kitų reikalingų dalykų, jis daug 
man padėjo žengti pirmuosius žingsnius, padėjo kun. St. Ylai ir 
kitiems“. 

Beje, kai St. Yla savo pažangesnėmis mintimis sukėlė senųjų 
teologų nerimą, fakulteto kancleris arkiv. J. Skvireckas Kuraitį paskyrė 
St. Ylos rašomų dalykų neoficialiu ,„cenzoriumi“' — patikrinti, ar kur 
nors ne per drąsiai pasisako. Iš paties St. Ylos nesu girdėjęs nė 
mažiausio nusiskundimo, kad būtų tekę iš Kuraičio patirti bet kokių 
varžymų. 

Prof. St. Gruodis savo laiške toliau pabrėžia: „Tačiau svarbiausias 
prof. Kuraičio rūpestis buvo nukreiptas į Filosofijos skyrių. Jo pagalba 
jis tikėjosi įgyvendinti karščiausią savo troškimą — parūpinti Lietuvai 
kuo daugiausia katalikiškos inteligentijos“. J. Grinius liudija, kad 
Kuraičio ypatingas rūpinimasis Filosofijos skyriumi kartais net 
užtraukdavęs Teologijos skyriaus profesorių priekaištų: Kuraitis vis 
stengęsis valdines stipendijas ruoštis profesūrai ,,pasukti Filosofijos 
skyriaus absolventams" (red. P. Čepėnas, Lietuvos universitetas, p. 365). 

Teologijos-filosofijos fakulteto skyrių tarpusavio santykiai nebuvo 
visai sklandūs. A. Maceina juos taip aptaria: vieni Teologijos skyriaus 
profesoriai palaikė su Filosofijos skyriumi šiltus santykius, pvz., B. 
Čėsnys ar St. Gruodis, antri, kaip M. Morkelis ar P. Venckus, buvo 
abejingi, o treti buvo gana aršūs priešai jaunesniųjų dėstytojų (net ir 
Teologijos skyriaus), būtent kancleris arkiv. J. Skvireckas, A. Grigaitis, 


Pranas Kuraitis 333 





Pr. Penkauskas, P. Malakauskis (1977.V.19 laiškas). Kuraičiui reikėjo 
laviruoti ne tik skirstant stipendijas, bet ir dalijantis tarp skyrių etatais, 
rūpinantis promocijomis ir pan. 

Išskirtinai reikia pabrėžti prelato Prano Kuraičio draugiškus san- 
tykius su pasauliečiais. Galima tiesiog sakyti, kad daugiausia kaip tik 
pasauliečiai buvo jo draugai. Visą laiką artimai bendravęs su jaunimu, 
natūraliai sulaukė iš jų artimų draugų. Šilti santykiai jį siejo su Filosofi- 
jos skyriaus jaunaisiais dėstytojais, kurie buvo jo auklėtiniai. Lygiai 
šiltai draugavo su tais, kurie buvo pasiruošę akademiniam darbui, bet 
kurių nebuvo galima pakviesti dėl etatų stokos (Pr. Mantvydas ar I. 
Skrupskelis). Mezgė draugiškus santykius ir su kitų fakultetų studen- 
tais, besiveržiančiais į dėstytojus, kaip technikas Ad. Damušis, medikai 
J. Meškauskas ir B. Abraitis, teisininkai V. Valiukevičius ir Pr. Padalis. 
Nenutraukė ryšių ir su buvusiais kitais studentų ateitininkų veikėjais. 
Neabejojamai daugiau draugų Kuraitis turėjo pasauliečių negu 
dvasininkų. 

Bendraudami su Kuraičiu, pasauliečiai nesijautė varžomi jo aukšto 
dvasininko rango. Kuraitis nežiūrėjo į juos iš aukšto, jais pasitikėjo, 
gerbė jų savarankiškumą, netgi jį skatino. Savo ruožtu ir Kuraičiui 
nebuvo sunku bendrauti su pasauliečiais, nes jo nekaustė ta klerikalinė 
išdidybė bei puikybė, kuri tik po II Vatikano suvažiavimo pamažu ima 
bliūkšti. Klerikalinė dvasia Kuraičiui buvo taip pat visai svetima, kaip 
ir pasauliečiui St. Šalkauskiui, tarusiam, kad ,„savo vidaus stilium 
klerikalas yra inkvizitorius“' (Romuva, 1921, p. 65). Tai ir darė Kuraitį 
tokį artimą pasauliečiams. A. Maceina kartą apie dvasininkus rašė: 
klerikalizmas — „„tai tikra „vidurių šiltinė“, baisiai užkrečiama: nepažįstu 
nė vieno, kuris ja nebūtų sirgęs, išskyrus prof. Kuraitį: jis turėjo kažkokį 
„imunitetą“ prieš klerikalizmą““ (1977 Kalėdų laiškas man). Daug 
nukentėjęs nuo hierarchų, Maceina per daug apibendrino savo požiūrį 
į dvasininkus. Bet tikrai su pagrindu jis išskyrė Kuraitį kaip niekada 
nesirgusį klerikalizmu. 


Redaktorius ir spaudos darbuotojas 


a. — Po studijų baigimo Kuraitis savarankišką darbą pradėjo 1912 
vasarą Seinuose, perimdamas iš kun. J. Staugaičio redagavimą 
mėnesinio kunigų žurnalo Vadovo. Redagavo šį žurnalą trejus metus, 
kol jo leidimą nutraukė prasidėjęs pasaulinis karas. Seinuose iš viso 
išėjo 76 numeriai (Nr. 76 išleistas 1914.XII; netiksli Lietuvių enciklopedi- 

jos informacija, kad paskutinis Nr. 72 išėjęs 1914.VIII). Kaip pats 
Kuraitis informavo Ateitį (1927), ,,paskutinius Vadovo numerius išleido 
1915 m. Vilniuje“ (šių numerių neradau mūsiškėse bibliotekose). 

Vadove Kuraitis paskelbė šiuos reikšmingus straipsnius: Autonomija 
doros srityje ir krikščionystė (Nr. 53, p. 83-90), Tėvynės meilė ir 
krikščionystė (Nr. 55, p. 309-316), Pamatiniai santykiai tarp 
krikščionystės ir kultūros (Nr. 72, p. 228-239), Šventasis Tėvas Pijus X 
(Nr. 73, p. 3-9). 


Didelį spaudos darbo barą Kuraitis išvarė kaip mėnesinio kunigų 
žurnalo Tiesos kelio redaktorius. Nuo įsteigimo 1925 sausio mėn. šis 
žurnalas ėjo iki uždarymo 1940 birželio mėn. (paskutinis numeris jau 
buvo sovietų sunaikintas). Per tą laiką išėjo 186 numeriai. 

Tiesos kelią šiai apybraižai aptarė St. Yla, pasinaudodamas savo 
ankstesniu kaip tik šia tema paskelbtu straipsniu (Kuraitis — Tiesos 
Kelio redaktorius. — Lux Christi, 1970, Nr. 2, p. 10-14). 

Tiesos kelias buvo trijų skyrių: a. oficialių dokumentų, b. pamokslų 
irc. straipsnių. Tie skyriai turėjo atskirą puslapių numeraciją — sudarė 
atskirus komplektus. Iš viso susidarė 35 tomai: oficialių dokumentų 
— 4 tomai, pamokslų — 16, straipsnių — 15. 

Oficialiajam skyriui medžiagą teikė kurijos, pačios arba ką gavusios 
iš Šv. Sosto. Redaktorius galėjo savo iniciatyvą parodyti nebent 
svarbesnių enciklikų vertimu. Išradingesnis ir savarankiškesnis jis buvo 
pamokslų skyriuje. Bet labiausiai Kuraitis galėjo parodyti savo kūrybinę 
iniciatyvą, parinkdamas straipsnių temas ir juos užsakydamas 
kompetentingiems autoriams. Filosofijos ir pasaulėžiūros klausimais 
rašė St. Šalkauskis, pats Kuraitis, A. Maceina, A. Dambrauskas-jakštas, 
J. Lomanas, apologetikos — daugiausia vysk. P. Būčys, religijų istori- 
jos — Pr. Dovydaitis, L. Gižinskas, šv. Rašto — A. Grigaitis, V. 
Padolskis, Bažnyčios istorijos — A. Alekna, Z. Ivinskis, J. Stakauskas, 
J. Totoraitis, Pr. Penkauskas, P. Šležas, S. Sužiedėlis, J. Vaišnora, J. 
Matusas, bažnytinės teisės — P. Malakauskis, K. Šaulys, Pr. V. 
Raulinaitis, sielovados — vysk. K. Paltarokas, I. Česaitis, St. Yla, 
bažnytinio giedojimo — M. Gustaitis, T. Brazys, J. Tilvytis, Ad. 
Sabaliauskas, J. Laukaitis, lietuvių literatūros — J. Ambrazevičius, A. 
Vaičiulaitis ir kt. Pabrėžtina, kad šio kunigų žurnalo bendradarbių 
trečioji dalis buvo pasauliečiai. 

„Kai dabar vartai šį žurnalą, matai, kokių gerų bendradarbių 

Kuraitis mokėjo sutelkti ir kokios vertingos medžiagos teikė skaityto- 

jams. Straipsniai buvo akademiški, ir ta prasme Tiesos kelias lenktyniavo 
su kitu mūsų aukšto lygio žurnalu Židiniu“' (St. Yla). 

Kai apie 1933 m. Kaune ėmė telktis jaunieji kunigai, turėję 
„„trečiadienius““ aktualioms problemoms svarstyti, Kuraitis įtraukė į 
žurnalą ir šiuos ,,reformistus“'. Šie pastarieji 1934 m. atėjo į žurnalą 
su dviem kolektyviai išdiskutuotomis temomis: a. Lietuvio kunigo tipas 
ir b. Kunigas katalikiškojoje akcijoje. Po pirmosios temos dviejų 
straipsnių buvo paskelbta ir anketa, sužadinusi gyvą atgarsį tarp kitų 
bendradarbių. Jų atsakymai buvo tęsiami bene porą metų. Panašiai 
gausių pasisakymų 1938 m. sukėlė St. Šalkauskio straipsnis gyvosios 
dvasios klausimu. 

„„Kuraitis buvo tikrai pažangus, bet kaip redaktorius to pažangumo 
nelabai rodė. Kito taip informuoto ir taip imlaus naujoms idėjoms 
kunigo to meto Lietuvoje, manau, nebuvo““, — rašo St. Yla. ,„O tačiau 
jis nei publicistikoje, nei savo socialinėje veikloje viešai ir atvirai to 
neparodė. Jis pats tenkinosi savo žurnale kuklių pastabų — aktualijų 
ir trumpų recenzijų skyriumi. Čia jis pristatydavo geriausias knygas 
ir pažerdavo pažangesnių minčių, bet pernelyg atsargiai, sakyčiau, 
nusausintai. Bet jis leido savo žurnale pasireikšti kitų pažangumui. Taip 
pat sveikino ir džiaugėsi, jei kur kitur toks drąsesnis darbas 
pasirodydavo. Taip jis, pamenu, labai jau atvirai, prašokdamas savo 
atsargumą, atsiliepė J. Stobrio vardu į kontraversinį vieno kunigo leidinį 
Siauroji ir pilnutinė katalikybė. To leidinio, pasirodžiusio 1939 m., auto- 
rius buvo pats cituojamasis St. Yla. 

Tiesos kelyje Kuraitis paskelbė dvi stambias filosofines studijas: 
Katalikybės dogmos ir ,,„bedogmė krikščionybė“' (1925, išleistas ir 24 
puslapių atspaudas); Prelatas Aleksandras Dambrauskas-Jakštas — 
filosofas ir teologas (1939, Nr. 9, p. 609-620). 


b. — Specialaus dėmesio verti du Kuraičio pasisakymai dėl 
anuomet katalikų visuomenę užklupusio rūpesčio: Naujos aplinkybės 
— nauji rūpesčiai (1926, Nr. 6, p. 364-372); Kuriamasis veikimas ar kova 
bei gynimasis? (1926, Nr. 7-8; 64-68). 

Abu šie straipsniai svarsto padėtį, kurią sudarė katalikų partijų 1926 
m. pralaimėti seimo rinkimai. Dabar anuomet didžiai aktualus 
klausimas priklauso jau istorijai. Tačiau šie du Kuraičio straipsniai yra 
reikšmingi ir dabar dėl to, kad jie, tartume, taip ,,nekuraitiškai“ 
parašyti, nors ir pasirašyti tiesiai „Kun. Dr. P. Kuraitis“', o ne kokiu 
nors slapyvardžiu, kaip paprastai pasirašydavo publicistinius dalykus. 

Tai bene vieninteliai dokumentai, kurie atskleidė autoriaus ,„vidų““ ir 
kaip asmens, ir kaip akademinio ar visuomeninio darbuotojo. St. Yla 
rašė apie Tiesos kelio redaktorių, kad jis pasisakydavo „„pernelyg at- 
sargiai, sakyčiau, nusausintai''. O šiuose krizės metų straipsniuose 
Kuraitis pasisakė visai atvirai ir drąsiai, neslėpdamas, kad rašo su 
skaudama širdimi. Iš anksto žinojo, kad jo toks pasisakymas nepatiks 
partiniams katalikams, bet to nė kiek nepaisė. Todėl ir pravartu šioje 
vietoje supažindinti su anuometiniu Kuraičio pasisakymu, nors tai ir 
yra šiokia tokia digresija. 

„Apsileidimas, ištižimas, oportunizmas, sumaterializėjimas, įsivy- 
ravę katalikų tarpe, kur kas pavojingesni, negu laisvamanių prie 
valdžios priėjimas''. Dėl susidariusių aplinkybių nereikia ,„nei nusimin- 
ti, nei abejingai į jas žiūrėti“. Reikia žiūrėti „ne statiškai, bet 
dinamiškai““, t.y. iš ateities perspektyvos — rūpintis, kad „rinkimų 
pralaimėjimas pagaliau išeitų lietuvių katalikų naudai''. Galima to 
tikėtis, jei rinkimų rezultatai ,,išjudins daug ką iš apsnūdimo (. . .), 
išblaškys iliuzijas, privers realiai žiūrėti į gyvenimą“, nesileis save 
apgaudinėti ,,paviršutiniams blizgučiams (kongresų, eisenų formoje), 
draugijos imponuojančiam narių skaičiui“. 

Išnagrinėjęs rinkimų pralaimėjimo priežastis, Kuraitis taria, kad jų 
rezultatai ,,gana aiškiai'' iškėlė katalikiškosios visuomenės silpnumus 
ir jos vadų trūkumus. Stokojama inteligentų vadovauti katalikiškoms 
organizacijoms: „„maža, neapsakomai maža susipratusių lietuvių 
katalikų inteligentų!“'. Todėl daug kur katalikiškosios organizacijos ,„tik 
ant popieriaus gyvuoja, šiaipjau gyvenime daug kur jos jokios reikšmės 
neturi“. 

Susirūpinęs Kuraitis, kad ne visi organizacijų vadai yra tinkami. 
Netinka jais būti „šiokio ar tokio reakcionieriško tipo žmonės''. Vadams 
privalu suvokti ,,gerai suprastos pažangos ir laisvės reikalavimus“ ir 
mokėti ,,su priešais kultūrišku būdu apsieiti ir kovoti''. Ypačiai kietą 
žodį Kuraitis taria tiems, kurių gyvenimas neatitinka jų kitiems 
skelbiamų idėjų. Tokiems veikėjams ,,reikia nedelsiant pasišalinti“ iš 
turimos vietos. Idėjinėse organizacijose neturėtų būti vadų vietose 
žmonės, kurių asmeninis gyvenimas yra pakrikęs. ,„Nelaimė 
visuomenei, kurios vadai to nesupranta ar suprasdami neturi drąsos 
ir garbės jausmo padaryti atitinkamas išvadas!''. Kuraičio sprendimu, 
tai daug lėmė ir seimo rinkimų pralaimėjimą: „„šito viso per maža ne 
vieno katalikų vado buvo paisyta, užtai labai sumenkėjo idealizmo įtaka 

jų organizacijose, užtai patys sumenkėję neįstengė deciduojančiu 

momentu reikiamai galingai pakreipti masių nusistatymą ir nuotaiką“. 

Ko dabar reikia vengti ir ko reikia imtis susidariusiomis 
aplinkybėmis? 

Į pirmąjį klausimą Kuraitis atsako, kad reikia vengti dviejų dalykų. 
Pirma, reikia vengti pulti prie valstybės vairo atėjusiuosius, kol jie nėra 
„„kol kas ypatingai bloga padarę“'. O jei pasirodytų, kad jie reikiamai 
paiso visuomenės labo, „reiktų tik džiaugtis ir juos paremti jų 
visuomenei naudinguose siekimuose ir darbuose““. Jei užsispyrus visa 
energija būtų koncentruojama kovai su priešingomis partijoms, būtų 
sunku išvengti pavojaus, kad, besilpnindami jų valstybės valdymą, 
„nenusilpnintumėm pačios valstybės, pačios tautos“. 

Antra, reikėtų vengti dabar „kelti aikštėn kokius savo partijų in- 
teresus“', o „išeiti iš bendrų (. . .) katalikiškos kultūros reikalų, tuos 
reikalus pirmoje vietoje (mano pabraukta — J.G.) statyti“'. Ir būtent, 
Kuraičio nurodymu, spartesniam masių kultūrinimui reikia ypač 
keturių dalykų: a. ,,giliai pasišventusių rinktinių katalikiškos kultūros 
skleidėjų''; b. dosnumo, „einančio iki skaudžiai jaučiamo savęs 
išsižadėjimo''; <. planingo knygų leidimo ,,„katalikų minių 
kultūrinimui“'; d. giliai pergalvoto esamų organizacijų pertvarkymo ir 
naujų reikalingų įkūrimo, kad visa katalikiškoji visuomenė būtų 
„sąmoningai susijungusi įvairiais kultūrinio bendradarbiavimo ryšiais". 

Kreipia dėmesį tai, kad Kuraitis į šiuos keturis ypač reikiamus 
dalykus įtraukė ir dosnumą ir jo svarbą pabrėžė atskira išnaša: „Jokiu 
būdu dabar neužtenka tik iš atliekamų pinigų aukų davimo. Tenka savo 
išlaidas susiaurinti, nuo daug ko atsisakyti ir tai iki tiek, kad tas at- 
sisakymas būtų skaudžiai jaučiamas, jeigu norime šiandien duoti 
visuomenės reikalams tiek, kiek iš tikro reikia“'. Pabrėžiamai skatin- 
damas dosnumą, Kuraitis ypač turėjo omenyje neturtingų studentų 
šelpimą — siūlė sudaryti būrelius, kurie apmokėtų mokslo išlaidas 
vienam studentui, 

Kuraitis savo 1926 metų pasisakyme iš esmės sprendė kultūros ir 
politikos santykių klausimą, iškeldamas kultūros primatą visuomeninio 
darbo orientacijoje. „Kultūros visuomeninis darbas yra platesnis už 
valstybinių reikalų tvarkymą“'. Būdami valdžioje, katalikai per daug 
ribojosi politine veikla ir per mažai rūpinosi kultūriniu darbu. Kai kurie 
ir toliau linkę kovoti ir gintis, o ne imtis kuriamojo veikimo — kultūrinio 
darbo. Kuraičio nuomone, toks nusistatymas yra klaidingas: katalikų 
vadai „neturi teisės vien užsiimti kova su priešais, kad atgautų savo 
pralaimėtas politines pozicijas“. Pasisakyti prieš atsidėjimą „vien“ 

politikai nereiškia jos apskritai nevertinti: ,,aš nemanau neigti reikšmės 
ir vertės, reikalui esant, ir energingos kovos ir sumanaus gynimosi“. 
Kuraičio žodžiais, jam tik ,„svarbu pabrėžti“, kad neužtenka tik kovoti 
ir gintis, bet ,,„pirmučiausia reikia pozityvaus, kuriamojo darbo““'. 
Neįmanoma rūpintis katalikiškos kultūros savyje ir visuomenėje 
ugdymu, neturint ,,pozityvaus kuriamojo kultūrinio užsimojimo“'. 
Kadangi ,„kuriamojo veikimo reikia ir masėms kultūrinti, ir vadams 
kilninti““, tai kultūrinis darbas ir turi būti laikomas ,,pagrindinesniu 
už kovos ir gynimosi veikimą“. Kai pakils katalikiškosios visuomenės 
kultūrinis lygis, savaime sumenkės ir politiniai negalavimai. Taigi ir 
politiniu požiūriu nėra ko baimintis kultūros primato visuomeniniame 
darbe. Tokį sprendimą kultūros ir politikos santykių klausimu pateikė 
Kuraitis savo 1926 metų straipsniuose, atskleidusiuose blaivaus realiz- 
mo ir kilnaus idealizmo viziją. 

Tarp kitko Kuraitis įspėjo: „netenka neprotingomis ir nesveikomis 
iliuzijomis gyventi, kad ateis koks geradaris monarchas ar diktatorius 
ir visa iš aukštybių protingiausiai tvarkys taip, kad minioms nereiks 
kultūros, o tik paklusnumo“. Ilgai laukti nereikėjo — tais pačiais 1926 
metais atėjo toks ,,geradaris“' ne be pačių katalikų pagalbos. Anuomet 
iš katalikų vadų tik St. Šalkauskis aiškiai laikėsi tokio paties 
nusistatymo, kaip Kuraitis. Po 1926.XII.17 perversmo ne vienas opor- 
tunistinio nusiteikimo buvusių katalikų veikėjų nedelsdami persiorien- 
tavo į ,,„geradario“' paklusnius šalininkus. Vėl netrukus iš valdžios 
pasitraukus krikščionims demokratams, imtasi kovos. O kai įsitvirtinęs 
vadinamasis autoritetinis režimas pradėjo persekioti ir kultūrines 
katalikų organizacijas, iš tiesų reikėjo sumanaus gynimosi. Politinėje 
kovoje nieko nelaimėta. Ne tik išsilaikyta, bet ir sustiprėta tik Kuraičio 
iš pat pradžių akcentuotu ,„kuriamuoju veikimu'' — kultūrine veikla. 
Jaunoji katalikų intelektualų karta perėmė savo mokytojo nusistatymą 
ir juo vadovavosi. Kuraičio 1926 metų pasisakymas neliko tyruose 
šaukiantis balsas. 


c. — Kone visą laiką pats būdamas redaktorius, Kuraitis negalėjo 
rasti daug laiko rašyti kitoje spaudoje. Vis dėlto šiek tiek pasireiškė 
ir kituose leidiniuose. 

Dar studijuodamas užsienyje, iš Liuveno ir Mūnsterio Kuraitis 
pradėjo recenzijomis bendradarbiauti A. Dambrausko-Jakšto 
mėnesiname kultūros žurnale Draugija. Iš viso recenzavo 11 teologinių 
ir filosofinių veikalų (1911 m. — parašė 2 recenzijas, 1912 m. — 9). Pir- 

masis jo rašinys bene ir bus F. W. Foersterio knygos Staatsbūrgerliche 
Erziehung recenzija, išspausdinta 1911 kovo numeryje (Nr. 51, p. 
279-281). Tarp kitų recenzavo ir savo miinsteriečių profesorių J. 
Mausbacho ir J. Geyserio veikalus. 


1911 vasario mėn. pradėjus leisti Ateitį, iš Liuveno Kuraitis, 
pasirašęs yz slapyvardžiu, atskubėjo pagalbon, tuojau pat parengdamas 
tris straipsniukus: apie dorinę kultūrą, apie pasirengimą visuomenės 
darbui (Nr. 3) ir apie Belgijos moksleivius (Nr. 5). Kitais metais, jau 
iš Mūnsterio, parašė dar apie inteligentų ,,geryneigos““ sąlygas (1912, 
Nr. 3). 

Ypač uoliu Ateities bendradarbiu Kuraitis reiškėsi nepriklausomybės 
laikotarpio keleriais metais. Iš viso parašė 15 straipsnių (1920 m. — 1, 
1923 ir 1924 — po 4, 1925 — 3, 1926, 1927 ir 1932 — po 1). Dauguma 
jų įdėti vedamaisiais, pasirašyti slapyraide Z. Jų tema — pasaulėžiūriniai 
klausimai, išskyrus tris filosofinius dalykus (šie pasirašyti inicialais: Dr. 
P. K. — 1, K. — 2). 

Pirmiausia paskelbė ateitininkų I kongrese skaitytą paskaitą apie 
jų sąjūdžio uždavinius ir idėjinius pagrindus (specialus jubiliejinis 
numeris, p. 43-53; pasirašė — P.K.). Vėliau, 1923-27 laikotarpiu ėmėsi 
parūpinti Ateičiai ideologinių svarstymų, nesgi ateitininkijos tuometinis 
vadas Pr. Dovydaitis buvo pasinėręs mokslinių žurnalų kūrime. Todėl, 
lyg pavaduodamas Dovydaitį, Kuraitis ėmėsi ateitininkų ideologo 
vaidmens, kol į vadus buvo išrinktas St. Šalkauskis. Vėliau dar parašė 
straipsnį ,„Svarbieji mokslus einančio jaunimo rūpesčiai'' (1932, Nr. 
6, p. 273-281; pasirašė: Prof. P. Kuraitis), Šis straipsnis ryškino, kad 
kaip tik katalikybė įgalina ,„ugdyti savyje tėvynės meilės dorybę iki 
didžiausio kilnumo““. Tautininkams, užsimojusiems tėvynės meilę kelti 
aukščiau už Dievo meilę, Kuraitis nurodė, kad toks nusistatymas tik 
nužemina tėvynės meilę ir įžeidžia Dievą: pirmon vieton nekeliamas 
Dievas nebėra iš tikro Dievas kaip ,„Aukščiausia Tiesa ir Kilniausia 
Gėrybė“'. 


Iš Seinų kunigų seminarijos atvykdamas į Kauną ir jame gyven- 
damas, Kuraitis, kaip informuoja pagrindinis jo biografinis šaltinis 
(Ateitis, 1927, Nr. 10), „laikas nuo laiko“ padėjo redaguoti Laisvę, pirmą 
savaitraštį, vėliau (nuo 1920.XII.1) dienraštį. Gaila nenurodoma, kuriais 
metais Kuraitis talkino šiam leidiniui. Tokios talkos jis galėjo imtis tik 
prieš universiteto įsteigimą (1922). 

Kunigų žurnale Ganytojas Kuraitis išspausdino pasisakymą ,„Iš 
privatinės nuosavybės turėjimo einančios dorinės prievolės“' (1921, Nr. 
4). Iškilus žemės reformos reikalui, privatinės nuosavybės klausimas 
buvo itin aktualus. Pačių katalikų moralistų pažiūros šiuo klausimu 
susikryžiavo tarp atsargiųjų (prof. J. Maciulevičius, t.y. Mačiulis- 
Maironis ar A. Dambrauskas-Jakštas) ir drąsiųjų (dr. S. Šultė ar M. 
Krupavičius). Kuraitis šiuo savo straipsniu įsirikiavo į drąsiuosius (užtat 
vienoj vietoj sulaukė radakcijos prierašo: ,,ne visai tegalima sutikti su 
g. Autorium“'). Privatinės nuosavybės klausimą jis svarstė principiškai, 
nelietė ginčo dėl žemės reformos, bet jos šalininkams savaime teikė 
argumentų. 

Kuraičiui rūpėjo įspėti katalikus dėl klaidingos taktikos kovojant 
su komunizmu: begindami nuo komunistų privatinę nuosavybę, dau- 
gelis įsikarščiavę pamiršta, kad krikščionių požiūris nesutampa su li- 
beralų. Komunistai iš tiesų savo kritiką ypač kreipia į liberalinį 
kapitalizmą. Skelbdamas žmogaus teises, liberalizmas pripažino 
žmogui privatinės nuosavybės teisę, bet ją atpalaidavo nuo bet kokių 
socialinių ir dorinių prievolių. Priešingai, krikščioniškasis doros mokslas 
viską vertina visų pirma vertybių požiūriu. Todėl nepakanka tik su 
komunistais kovoti, reikia atsiriboti ir nuo liberalų. Tai turėdamas 
omenyje, Kuraitis ir tarė: didžiausias privatinės nuosavybės priešas 
yra ne komunizmas, o turtininkų nelemtas savo lobio eikvojimas 
prabangai. 

Savo palyginti trumpame, vos 6 puslapių, straipsnyje net tris kar- 
tus apgaili, kad paprastai ir moralinės teologijos vadovėliai 
nepasirūpina tinkamai išdėstyti iš privatinės nuosavybės einančių 
dorinių prievolių, jas pamini tik praeidami, kai kur net ir klaidų įveda. 
Tokia klaida Kuraitis laiko teiginį, kad pakanka tik dalį savo pertekliaus 
skirti artimo pagalbai. Artimo meilės pagrindas — Dievo meilė. 
Rūpinimasis kitų žmonių materialine gerove ,„nėra koks tik patarimas, 
kurio galima būtų be sunkios nuodėmės ir nepaisyti, bet griežtai būtina 
ir svarbi prievolė, kaip būtina ir svarbi yra Dievo meilė.“ 

Pasak Kuraičio, Bažnyčios tėvai stačiai neradę pakankamai smarkių 
žodžių, bardami kietaširdžius turtuolius. Jais seka ir Kuraitis, kalbė- 
damas apie piniguočius, turtuolius, turtininkus. Jie privalą atsiminti, 
kad materialinių gėrybių vertė yra tarp žemiausių vertybių. Pats 
žmogus yra brangiausias dalykas ir ūkiniame gyvenime. Nė vienas 
žmogus negali būti vergišku įrankiu turtų gaminime, kaip nė vienas 
negali būti posūniu ,,žmonių šeimynos““ turtų vartojime. Savo eko- 

nominį iškilimą (,,aukštesnybę“') turtininkai privalo vertinti ne vieš- 
patavimo, o tarnavimo požiūriu. 

Šiam savo pasakymui Kuraitis teikė daug reikšmės: nors apskritai 
vengė titulų, šį straipsnį pasirašė abiem mokslo laipsniais: ,„Pr. Kuraitis 
Teol. M., Filos. D.“ 

III Lietuvių katalikų kongreso darbai (1924) paskelbė šiame kongrese 
1923.IV.4-6 skaitytą Kuraičio paskaitą ,„Katalikybė ir visuomenės 
pažanga“. 

Lietuvos mokykla išspausdino Kuraičio straipsnį ,„Auklėjimas ir 
pasaulėžiūra“ (1924, Nr. 1, p. 1-4). 

Pasirodžius 1924 gruodžio mėn. kultūros žurnalui Židiniui, Kuraitis 
pirmam numeriui parašė apie to meto kultūros krizę, ketvirtam 
numeriui — apie Tomo Akviniečio reikšmę filosofijoj. Kitais metais dar 
davė filosofo R. Euckeno nekrologą (1926, Nr. 4). 


Su džiaugsmu Kuraitis sutiko savo auklėtinių nuo 1936.VI.24 (vieto- 
je uždaryto Ryto) pradėtą leisti dienraštį XX amžius. Jau 1926 metų 
pasisakyme Kuraitis buvo apgailėjęs, kad katalikų vieninteliame 
dienraštyje ,„daugiausia atsispindėjo politinės partijos, kaipo tokios, 
einamųjų reikalų ir kovų interesai“', o ,,toli gražu ne pirmose vietose“ 
figūravo „inteligentijos visokiaropas kultūrinis auklėjimas, gilesnio 
sąmoningumo, veiklaus idealizmo žadinimas““ (Tiesos kelias, 1926, Nr. 
6, p. 365-366). XX amžius nebesiejo savęs su krikščionimis demokratais, 
o ypačiai akcentavo posūkį į kultūrines problemas. Tokį jaunųjų 
katalikų kultūrininkų užmojį rėmė ir Kuraitis, ir Šalkauskis. Apskritai 
Kuraitis nelinko rašyti publicistinių straipsnių, bet XX amžiuje ben- 
dradarbiavo visą laiką. Filosofinio pobūdžio dalykus pasirašinėjo savo 
titulu ir pavarde, kitiems straipsniams vartojo dr. J. Plyniaus slapyvardį. 

Ir pats paskutinysis Kuraičio žodis buvo paskelbtas XX amžiuje, 
sovietų invazijos trečią dieną (1940.VI.17) antrašte ,„Statant gaires 
ateičiai““. Tai buvo mintys Vilniuje 1940.VI.29-30 numatyto ateitininkų 
kongreso proga. Pabrėždamas ateitininkų veiklos trisdešimtmečio 
šventimą, Kuraitis šiame savo straipsnyje kėlė pasitikėjimą 
Aukščiausiojo Apvaizda ir žadino ryžtą ,„milžiniškų persilaužimų 
laikais““. 


Pastoviai ir gausiai Kuraitis rašė savosios srities leidiniui — filosofi- 
jos žurnalui Logos. Per visą laiką (1921-38) jis nepasirodė tik trejus metus 
(1929, 1931 ir 1933) — iš šio leidinio aštuoniolikos tomų pateikė 

studijinių darbų penkiolikai tomų. Kelerių metų tomuose išspausdino 
po daugiau kaip vieną dalyką (1921, 1925 ir 1926 m. — po 3 rašinius, 
o 1924 m. — net 4). Filosofinius Kuraičio darbus nurodysiu vėliau, 
apibūdindamas jį kaip filosofą. 


Kuraičio spaudos darbo apžvalgą dera baigti nurodymu, kad jis 
apskritai buvo jautrus spaudos reikalams. Pora užtiktų atvejų. Vilties 
redaktorių A. Smetoną pakeitus Pr. Dovydaičiui ir nuo 1913.XII.1 
nutarus ją paversti dienraščiu, Kuraitis su kitais Seinų vyskupijos 8 
kunigais 1913.X.19 pasirašė pasižadėjimą kasmet iš šios vyskupijos 
kunigų surinkti po 2000 rublių, jeigu dienraštis išties bus katalikiškas. 
Antras atvejis: kai Židinys pačiais pirmaisiais metais vos nesustojo ėjęs 
dėl lėšų pristigimo, Kuraitis paskolino be nuošimčių 1000 litų (K. 
Šapalas, Kaip pradėjo eiti „Židinys“ — Židinys, 1934, Nr. 12, p. 367). 


Ateitininkų inspiratorius, katalikų veikėjas 


Visuomeninėje veikloje Pranui Kuraičiui buvo lemtas ypatingas 
vaidmuo ateitininkų kūrime. Drauge su Pranu Dovydaičiu jiedu yra 
pagrindiniai ateitininkų „„tėvai“'. 

Apie ateitininkų kūrimąsi plačiausiai žinių pateikė kan. M. Vaitkus 
atsiminimų knygos Šiaurės žvaigždė (1965) skyriuje „Prie ateitininkijos 
genezės“ (p. 193-219). M. Vaitkaus liudijimu, mintis organizuoti 
mokslus einantį katalikiškąjį jaunimą pirmajam kilusi jo Petrapilio 
akademijos kurso draugui VI. Jurgučiui. Kaune 1909 rugpjūčio mėn., 
prieš Saulės draugijos suvažiavimą, „Petrapilio“ viešbutyje (prie 
Rotušės aikštės) įvyko VI. Jurgučio sušauktas pasitarimas, kuriame 
dalyvavo jis pats, Kuraitis, M. Vaitkus ir J. Galdikas. (M. Vaitkus 
prisimena šį pasitarimą vykus 1908 m., bet daugiau patikima 1909 m. 
data, kurią nurodo Ed. Turauskas, specialiai rūpinęsis ateitininkų istori- 
ja (Ateitis, 1928, Nr. 2-3, p. 95). Vykdyti šiame pasitarime nutartą 
mokslus einančio katalikų jaunimo organizavimą teko Kuraičiui 
(Jurgutis grįžo į Petrapilio akademiją, Vaitkus pradėjo kapelionauti 
Telšiuose). Jis tais metais išvyko tęsti studijų į Liuveną drauge su jau 
ten studijavusiu Galdiku. 

Liuvene tuojau pat 1909.X.28 sudarytas Lietuvių katalikų studentų 
sąjungos organizacinis komitetas. Nedelsiant parengus įstatus, pradėtas 
susirašinėjimas su Petrapilio, Romos ir Eribourg'o būreliais ir su pa- 
vieniais studentais kitur. Gausią korespondenciją atliko Kuraitis, 

organizacinio komiteto sekretorius, talkinamas M. Reinio, drauge 
persikėlusio į Liuveną. Iš 9 universitetų įstojo sąjungon 45 studentai, 
bet tarp jų buvo vos 15 pasauliečių. Laiškais išrinktoji valdyba 1910.11.19 
susirinko pirmam posėdžiui ir pasiskirstė pareigomis. Kuraitis ir toliau 
liko sekretorius — faktinis visų reikalų tvarkytojas. Pradėta rūpintis 
ir gimnazijos moksleivių organizavimu ir šiam reikalui prašyta paramos 
iš JAV lietuvių šalpos draugijos Motinėlės. Po metų, 1911.III.12, nutarta 
sąjungos vadovavimą perleisti pasauliečiams su Maskvos studentu 
Pr. Dovydaičiu priešakyje. Su Dovydaičiu Kuraitis palaikė ryšį 
„Sieksniniais“ laiškais, kaip juos iš tolo parodytas pavadino St. 
Šalkauskis. Dar prieš Ateities pasirodymą (1911.II) Kuraitis savo 
1910.X.17 laiške Motinėlės pirmininkui kun. A. Kaupui nurodė 
Dovydaitį kaip pirmąjį kandidatą paramai. Ne be Kuraičio įtakos 
liuveniškiai kunigai nutarė sąjungos naujos valdybos sudarymą 
patikėti pasauliečiui Pr. Dovydaičiui. Tokią prielaidą netiesiog pat- 
virtina Kuraičio 1911.IV.6 laiškas kun. dr. A. Staniukynui (seserų 
kazimieriečių steigėjui): „Dabar Liet. kat. stud. sąjungos valdyba jau 
rankose katalikų svietiškių studentų; tokiu būdu, manome, sąjungos 
reikalai eis geriau". 

Nors formaliai ir nebeturėdamas pareigų, Kuraitis ne mažiau 
rūpinosi besikuriančiu ateitininkų sąjūdžiu. Net iš Mūnsterio 
nenutraukė korespondencijos su JAV lietuvių kunigais — rūpinosi gauti 
finansinės paramos tiek Dovydaičiui, tiek jo vadovaujamai ateitininkijai, 
ypačiai moksleivių reikalams. Džiaugėsi, kad jau veikia kelios 
moksleivių kuopelės, bet skundėsi, kad iš 20 gimnazijų kapelionų tik 
kokie 4 ar 5 yra „šiam tam tikę““. Reikėjo Amerikos lietuvių Motinėlei 
aiškinti, kad ateitininkai veikia slaptai, tad ir jiems paramos nereikia 
viešai garsinti, „jei Amerikos šelpėjams rūpi ne garbė, bet iš tikrųjų 
katalikiškos Lietuvos ateitis“. Ypač Kuraitį buvo sujaudinęs ,,ap- 
siskelbimas“' sušelpus stud. Dovydaitį. ,„Dabar pirmeiviai galės jį 
vadinti kaip apmokamą kunigų berną. Žinoma, jis drąsiai visa ką nukęs, 
bet kamgi buvo Amerikiečiams daryti tiek nemalonumų Dovydaičiui'' 
(1911.IX.10 laiškas A. Staniukynui). 

Pagrįstai 1927 Palangos konferencijoje kun. dr. P. Bielskus, 1909-10 
Liuvene baigęs studijas ir tad iš arti stebėjęs ateitininkų sąjūdžio 
užuomazgą, kalbėjo: Kuraitis buvo pirmasis ateitininkų sąjūdžio 
kūrėjas, o pačią organizaciją išplėtojo Dovydaitis (Ateitis, 1927, Nr. 10, 
p. 416). Ir St. Šalkauskio redaguojamas Židinys, 1933 primindamas 
Kuraičio 50 metų amžiaus sukaktį, ir jo Liuveno dienų organizacinę 

veiklą, rašė: ,,„Šita prasme jis yra vienas pačiu pirmiausiuoju ateitininkų 
atsiradimo ir judėjimo inspiratoriu'' (Nr. 8-9, p. 201). 

Nepriklausomoj Lietuvoj Kuraitis visą laiką buvo itin artimai susijęs 
su ateitininkais. 

Ateitininkų IX konferencijoj 1919.XII.29-31 Kaune Kuraitis skaitė 
paskaitą apie ateitininkų sąjūdžio siekinius ir uždavinius. Šioj paskaitoj 
jis ėmėsi sistemingiau apibrėžti jų principus, kurių iškėlė tris: 
inteligentiškumą, krikščioniškumą ir visuomeniškumą. 

Pirmame ateitininkų kongrese 1920 vasarą Kaune Kuraitis kalbėjo 
apie sąjūdžio uždavinius ir idėjinius pagrindus. Savo paskaitoje jis 
pasmerkė indiferentizmą kaip ,„baisiausią visuomenės ligą“': abejin- 
gumas principams virsta abejingumu tiesai ir įteisina vadovavimąsi tik 
brutalia jėga. Prieš jėgą reikia kelti tiesą: „tiesa žmones jungia, klaida 
skiria““. Nors ir kokią vertę turi laisvė, bet ir ją reikia grįsti tiesa dėl 
to, kad doros srity svarbesnis už viską yra žmogaus gyvenimo tikslas, 
o jis išreiškiamas „„tiesa, o ne laisve“. Keldamas laisvės palenkimą 
tiesai, Kuraitis asmens vertingumą ragina sieti su socialiniais 
įsipareigojimais, vadovaujantis evangelijos dvasia (Ateitis, 1920, jubilie- 
jinis Nr., p. 43-53). 

Šios paskaitos ir anksčiau minėtieji Kuraičio straipsniai Ateityje 
1923-25 metais padarė Kuraitį pirmaisiais keleriais nepriklausomybės 
metais faktiškąjį ateitininkų ideologą. Jis užpildė laiką tarp dviejų 
pagrindinių dokumentų: Pr. Dovydaičio 1911 pirmame Ateities numery- 
je (p. 6-26) paskelbtų „Trijų pamatinių klausimų“ ir St. Šalkauskio 1925 
kongrese formuluotų ,„Ateitininkų principų bei pareigų“ (1925 m. 
Ateities jubiliejinis numeris, p. 37-79; Židinys, 1925, Nr. 8-12, p. 225-268). 
Kuraičio ideologiniai straipsniai, pasirašyti tik inicialais ir daugiausia 
slapyraide Z, nesulaukė tokio atgarsio, kaip Dovydaičio ir Šalkauskio 
tekstai. Daugeliui galbūt ligi šiolei jie nežinomi. Tačiau jie taip pat 
priklauso ateitininkiškosios minties vystymosi istorijai. 

Reikia pabrėžti, kad ne kas kitas kaip Kuraitis nukreipė St. 
Šalkauskį imtis ateitininkų ideologijos susisteminimo. Antrajam 
ateitininkų kongresui (1925) rengti komitete Kuraitis vadovavo in- 
telektualinei komisijai. Aišku, Kuraičiui pasiūlius, pagrindiniu šio 
kongreso paskaitininku pakviestas St. Šalkauskis išdėstyti ateitininkų 
ideologijai. 

Taip pat Kuraitis vadovavo reorganizacinei komisijai, parengusiai 
reorganizacinę konferenciją Palangoje 1927.VII.15-20. Kiek uoliai ši 
komisija dirbo, rodo tai, kad ji turėjo apie 50 posėdžių, trukusių po 

3-4 valandas. Kuraitis šioje konferencijoje padarė savo vadovautosios 
komisijos apyskaitą, referavo sendraugių ir bendruosius įstatus, kon- 
solidavusius ateitininkų sąjūdį Ateitininkų federacija (AF), jungiančia 
moksleivių, studentų ir sendraugių sąjungas. Kuraitis daugiausia 
prisidėjo įtikinti St. Šalkauskį neatsisakyti išrinkimo vyriausiuoju AF 
vadu. Pats Kuraitis šioje konferencijoje buvo išrinktas vyriausiuoju AF 
dvasios vadu. Šiose pareigose jis išbuvo ligi pat sovietinės okupacijos 
(1927-40). Drauge su A. Dambrausku, Pr. Dovydaičiu, St. Šalkauskiu, 
P. Bielskumi ir S. Ladigiene šioje konferencijoje Kuraitis pakeltas 
moksleivių sąjungos garbės nariu. Stokoju žinių, nuo kada, bet jau 1925 
m. kongreso metu Kuraitis buvo moksleivių sąjungos dvasios vadas. 


Nuo pat Katalikų veikimo centro (KVC) įsikūrimo 1919 m. Kuraitis 
visą laiką priklausė jo vyriausiajai valdybai. KVC jungė visas 
katalikiškosios akcijos organizacijas ir buvo globojamas bažnytinės 
hierarchijos (6 narius rinko visuotinis susirinkimas, kitus 6 narius ir 
dvasios vadą skyrė episkopatas). 1921 m. KVC buvo suorganizavęs 
Katalikų spaudos biurą. Perorganizuojant šį biurą, 1924 m. naujo 
statuto sudaryme dalyvavo ir Kuraitis, 1926 m. jis priklausė šio biuro 
vadovybei (J. Prunskis, Katalikų spaudos biuras Lietuvoje. — Aidai, 
1978, Nr. 5, p. 225-226). Kurį laiką Kuraitis ėjo ir KVC sekretoriaus 
pareigas. Turimomis žiniomis, jis ėjo šias pareigas bent 1931-33 m. 
(galbūt ir ilgiau, bet neužtikta žinių). Kuraitis akylai budėjo, kad KVC 
liktų pasaulėžiūrinė organizacija ir nesiveltų į politiką. 1930 m. KVC 
visuotiniame susirinkime po kun. M. Krupavičiaus kalbos Kuraitis 
atkreipė dėmesį, kad Katalikų akcija yra ne vieta varyti krikščionių 
demokratų politikai (dr. J. Šaulio 1930.XI.22 notos Vatikanui projektas, 
cituojamas A. Gaigalaitės knygoj Klerikalizmas Lietuvoje 1917-1940, 1972, 
p. 127). 


Šioj vietoj galima įterpti vieną faktą iš ankstesnės Kuraičio veiklos 
I pasaulinio karo metais Rusijoje. Petrapilio lietuvių seime 
1917.V.27-V1.3 (senuoju kalendoriumi) Kuraitis vadovavo nepartinių 
grupei, turėjusiai 51 atstovą. Daugiausia jos atstovų priklausė 
katalikiškai Liaudies partijai (seime jos frakcijai vadovavo kun. Bl. 
Čėsnys). Bet nepartiniais buvo užsirašiusių ir kitų pažiūrų atstovų 
(pvz., vėliau Vyriausiojo tribunolo teisėjas M. Čepas ar profesorius inž. 
J. Šimoliūnas). Kuraitis norėjo, kad būtų nutarta balsuoti už dešiniųjų 
pateiktas rezoliucijas. Bet uždarame posėdyje ši nepartinių grupė 

atmetė Kuraičio siūlymą ir pasiliko teisę kiekvienam pačiam apsispręsti. 

Būdingas Kuraičiui šis pasirinkimas nepartinių grupės. Aišku, 
partijų jis neneigė, nesgi be jų neimanoma demokratinė santvarka. Bet 
jis pats, panašiai kaip Šalkauskis, norėjo likti politiškai nesusivaržęs 
kaip katalikų akcijos veikėjas. 


KVC priklausė per 20 įvairių katalikiškų organizacijų. Kelioms jų 
priklausė Kuraitis, pasireikšdamas vienose daugiau, kitose — mažiau. 

Išskirtinas Kuraičio nuo 1929 m. pradžios paskyrimas kaimo 
jaunimo organizacijos pavasarininkų dvasios vadu. Ėmėsi šių pareigų 
kaip tik tuo metu, kai režimas buvo pradėjęs įnirtingą kovą su katalikų, 
ypač jaunimo, organizacijomis. Po ranka pavasarininkų vadovybės 
1929.XII.2 memorandumas prezidentui, pasirašytas ir Kuraičio. 
Konkrečiais faktais nurodoma, kaip ,,sistemingai visoje Lietuvoje“ 
varžoma pavasarininkų veikla. Kai kuriose apskrityse „leidimai 
susirinkimams jau antri metai beveik visai neduodami“'. Visur daroma 
sunkumų gauti leidimus susirinkimams, ne kartą jie pavėluotai 
atsiunčiami. Uždaromas susirinkimas, pavėlavus jį pradėti kelias 
minutes (vienąkart — pavėlavus tik 1 minutę). Daug kur reikalaujama 
pateikti numatomos paskaitos konspektą arba paskaita iš programos 
išvis išbraukiama. Draudžiama po susirinkimo pasimokyti dainų 
(Šakiuose neleista sugiedoti nė tautos himno, nes nebuvo jo pažymėta 
programoj). Persekiojami mokytojai, kurie drįsta talkinti 
pavasarininkams. Pavasarininkų veikėjai policijos terorizuojami ir 
įžūliai įžeidinėjami (pvz., Lukšių nuovados viršininkas, 1927.XII.24 
atėjus pasiteirauti dėl susirinkimui leidimo, atrėžė: „gumbų jums, o 
ne leidimų“, tas pats nuovados viršininkas, su kitais dviem 
policininkais 1928.V.11 susitikęs gatvėje pavasarininkes, šaukė: ,„Gera 
būtų tuos pavasarininkus iššaudyti, nes tada sumažėtų davatkų 
skaičius“'). Jurbarke 1929.IV.19 be leidimo sporto pratimų besimokan- 
tiems pavasarininkams buvo pagrasinta net Varniais (koncentracijos 
stovykla). 

Rašant šį memorandumą pačiam prezidentui, nėra abejonės, visi 
pateikiami faktai buvo patikrinti (duodamos datos, asmenų pavardės, 
nurodomos vietovės). Pažymima, kad buvo kreiptasi į apskričių 
viršininkus, piliečių apsaugos departamentą ir patį vidaus reikalų 
ministrą. ,,Neberasdami kitos išeities“ ir nurodydami ,„bent dalelę tų 
nenormalumų““, šiuo memorandumu pavasarininkų vadai ,„su visu 
nuolankumu““ drįsta kreiptis į prezidentą ir prašo pagal įstatymus ir 

konkordatą laiduoti pavasarininkams laisvę organizuotis ir veikti kaip 
„katalikiškosios jaunuomenės organizacijai, priklausančiai prie Katalikų 
Veikimo Centro ir esančiai Episkopato globoje““. 

Memorandumas, nors ir „„su visu nuolankumu““ kreipęsis į 
prezidentą, nepaveikė jo nusistatymo kurti diktatūrinį režimą. Tik tiek, 
kad vis dėlto neišdrįsta uždaryti pavasarininkus, kaip kad buvo 
netrukus uždaryti moksleiviai ateitininkai. Pastarųjų veiklos perkėlimas 
į pogrindį turbūt įspėjo režimą, kad nepasisektų ir pavasarininkų 
sunaikinti. Tačiau jų veiklos varžymas bei slopinimas buvo tęsiamas. 
1932 m. neleista sušaukti kongreso paminėti sukaktį 20 metų veiklos, 
slaptai pradėtos dar caristinės priespaudos laikais. Neduota leidimo 
nė 1937 m. atšvęsti 25 metų jubiliejų. Tik jau po lenkų ultimatumo 
pasitraukus ministrui pirmininkui J. Tūbeliui, 1938 m. leista sušaukti 
pavasarininkų kongresą, sutraukusį apie 45.000 dalyvių. Šiuo sunkiu 
dešimtmečiu (1928-38) pavasarininkų vadovybei reikiamą dvasinę 
atramą teikė organizacijos protektorius vysk. M. Reinys ir dvasios vadas 
kan. (vėliau prelatas) Pr. Kuraitis. Organizacinėj pavasarininkų veikloj 
Kuraitis nesireiškė taip intensyviai, kaip kad ateitininkų gyvenime. 
Tačiau svarbius raštus turbūt ne tik pasirašė, bet ir talkino juos parengti. 
Sakysime, šv. Augustino mirties 1500, o Vytauto Didžiojo 500 sukakties 
metais 1930.V.23 paskelbtame ,„Manifeste į Lietuvos jaunimą“ jaučiama 
ir Kuraičiui būdingų minčių. 


Kuraitis buvo susijęs dar bent su keturiomis katalikų organizaci- 
jomis. A. Vaičiulaitis minėtame nepavykusiame interviu 1929 m. Ateityje 
primena, kad Kuraitis yra vyr. dvasios vadas ne tik ateitininkų, „„bet 
taip pat ir blaivininkų““ (Ateitis, 1929, Nr. 10, p. 378). Taigi Kuraitis 
bus buvęs kurį laiką ir Lietuvių katalikų blaivybės draugijos dvasios 
vadas. Kelerius metus Kuraitis buvo prel. A. Dambrausko knygoms 
leisti įsteigtoj Šv. Kazimiero draugijos valdyboje (A. Dambrauskas, Šv. 
Kazimiero draugija, 1932, p. 71 ir 127). Priklausė ir Lietuvių katalikų 
mokytojų sąjungai (liudija išrinkimas 1923 m. Kauno skyriaus revizi- 
jos komisijon). Pagaliau Kuraitis buvo Lietuvių katalikų mokslo 
akademijos veiklus narys, skaitęs paskaitas jos II ir III suvažiavimuose. 
Pagal atlikto mokslinio darbo kriterijų ir jis turėjo būti pakeltas LKMA 
nariu mokslininku, anuometiniu terminu, akademiku. Tačiau, matyt, 
Kuraitis ir nuo šio garbės titulo atsigynė taip pat nepalenkiamai, kaip 
ir nuo ano interviu. 

Kuraitis turėjo gilų visuomeninės pareigos jausmą ir išties gyvai 
domėjosi visuomeniniais reikalais. Tačiau jis stokojo įprastiniam 
visuomenininkui prigimtinių duomenų — neturėjo iškalbos uždegamai 
paveikti klausytojus, o viešumoj rodytis jautė tiesiog aversiją. Tai ir 
lėmė būdą, kurį Kuraitis pasirinko visuomeninei veiklai. Tartum 
natūraliai Kuraičio pasirinktas kelias buvo savitas: iš anksto 
susidraugauti su ateitininkų jaunimo rinktiniais studentais, o paskui 
per juos pasiekti visuomenę savo idėjomis. Buvo įprasta įvairiems 
pasitarimams, lyg neformaliems posėdžiams, rinktis pas Kuraitį. Nė 
šiuose pasitarimuose šeimininkas nedominuodavo, o tarsi nejučiomis 
vairuodavo diskusijas numatyta kryptimi, aktualiuosius klausimus 
nejučiomis iškeldamas, dažnai per kitus. 

Iš atokios perspektyvos žvelgiant, Kuraičio pasirinktas kelias 
pasirodė didžiai sėkmingas. Galima sakyti, kad šiuo keliu Kuraitis visą 
laiką žengė drauge su jaunimu. Bendraudamas su studentų elitu ir jį 
globodamas, jis daug lėmė visos katalikų intelektualų jaunosios kar- 
tos išugdymą. Palaikydamas su ja glaudžius ryšius, darė reikšmingą 
poveikį savo meto katalikų visuomeniniam gyvenimui. Ne formaliai 
eitomis pareigomis, o visų pirma šiuo neformaliu poveikiu ir turi būti 
vertinamas Kuraičio visuomeninis įnašas. Ne veltui jis anksti buvo 
pradėtas tituluoti ,,pilkąja eminencija“'. 

Visi sutiko dėl Kuraičio laikymo ,,„pilkąja eminencija“'. Tačiau ne 
visi vienodai jį vertino. Anuo metu ne vienas jo nesuprato. Kuraičio 
nusistatymas katalikiškosios akcijos nesieti su politika nepatiko tiems, 
kurie buvo veikiami krikščionių demokratų. Buvo studentuose atsiradęs 
net ,„kuraitininkų'' — lygiai būtų tikęs ir ,,šalkauskininkų'' — terminas 
tiems, kurie nebesiejo savęs su partinėmis pozicijomis. (Kai 1936 m. 
išėjo viešumon jaunoji intelektualų karta ir savo deklaracija Naujojoj 
romuvoj, ir uždaryto dienraščio Ryto pakeitimu XX amžiumi, pasireiškė 
„„Skilimo““ ir studentuose: pvz., VDU studentų ateitininkų sąjungos 
pirmininkas A. Graževičius-Gražiūnas griežtai laikėsi ,,prieš'' pozici- 
jos, o aš, sekretorius, tiek pat griežtai gyniau ,„už““ poziciją.) 

St. Yla tai irgi primena. Nors atvirai Kuraitis ir nebuvo puolamas, 
bet ,,„buvo lydimas įtarimo, kad supasi išrinktaisiais ir kuria kažkokią 
naują kastą““, ,,jis buvo kai kur išskiriamas ir kai kieno nemėgstamas““. 
Kuraitis pergyvenęs „tylų apsupimą iš saviškių““, bet „tyliai viską 
pakentė“' (Ateitininkų vadovas, 1960, p. 355). 

Galimas dalykas, kad ir pats Kuraitis jautė, jog ne visiems įtinka. 
Tačiau abejočiau, kad jis dėl to būtų kentėjęs. Blaiviai į viską 

žvelgdamas, jis paprastai ramiai sutikdavo ir nemalonius dalykus. 

Kitas reikalas toks Kuraičio kaip katalikų ,,pilkosios eminencijos““ 
vaizdas, kokį iš retorinio įsismaginimo sukūrė J. Eretas. ,„Kabinetinis 
gudruolis“, Kuraitis buvęs „tikras konspiratorius, rikiuojąs savo 
gvardiją iš nepasiekiamų užkulisių“. Pasitarimus jis užmaskuodavęs 
vaišėmis, kur „stalai lūždavo nuo gėrybių, su kuriomis išalkę studen- 
tai lengvai apsidirbdavo“'. Vyresnieji turėję sutikti su jo projektais, o 
jaunesnieji juos vykdyti. „Jei katalikai būtų turėję savo masonų, 
Kuraitis būtų tikęs į jų didmeisterius .. . Draugiškos šilumos aplink 
ji nebuvo, — juk visa jo aplinka tebuvo vienintelis voratinklis, kuriame 
visus pagaudavo savo — tiesa“ (Aidai, 1958, Nr. 2, p. 59-60). 

Pats to nejausdamas, Eretas nupiešė Kuraitį tokį, kokį jį vaizdavosi 
nedraugai. Ne kokiuose ,„užkulisiuose'' Kuraitis gudravo, o savo 
artimųjų aplinkoje dalijosi mintimis. Visiškai netiesa, kad šioj aplinkoj 
nebuvo draugiškos šilumos ir kad ji ,„tebuvo vienintelis voratinklis““. 
Neteisinga Kuraitį paversti voru — konspiracijos meistru. Perdėta tiesa 
nebėra tiesa. Užtat gerai, kad cituotąjį Aidų straipsnį pats autorius ar 
redaktoriai stipriai apkarpė, jį perimdami į monografiją Stasys Šalkauskis 
(1960, p. 126). 

Kuraičio pasirinktas veikimo būdas nebuvo jokia gudri konspiracija. 
Pats suprasdamas savo ribotumą, jis veikė per tuos, kurie vertino jo 
asmenį ir jo mintį. Vieni Kuraitį brangino kaip jaunimui atvirą 
profesorių. Antri Kuraitį vertino kaip pasauliečiams atvirą dvasininką. 
Kuraičio artimuosius sudarė jaunimas ir pasauliečiai. 


Lietuviškosios filosofijos pradininkas 


a. — Lietuviškosios filosofijos istorijoje Kuraičiui priklauso tarp jos 
pradininkų ypatinga vieta dviem atžvilgiais. Jis pirmasis ėmėsi pačių 
pagrindinių filosofijos disciplinų. Drauge jis buvo pirmasis filosofas 
profesionalas. 

Praėjusiais šimtmečiais Lietuvos didžiosios kunigaikštijos sostinėje 
Vilniuje filosofija buvo dėstoma 261 metus (1571-1832). Nors senasis 
Vilniaus universitetas buvo tarptautinis, dėstė jame ir lietuvių, kurie 
išleido ir knygų. Tačiau visi pasiekimai išblėso be poveikio ateičiai. 
Intelektualinės kultūros palikimas slypėjo įvairiose bibliotekose, lyg po 
giliu žemės sluoksniu. Praėjusių amžių Lietuvos filosofija liko visai 
nežinoma. Pripažįsta tai ir Kuraitis: „Dėl įvairių nelemtų istorinių 
priežasčių mūsų praeities filosofija yra mažai ištirta; bet kiek žinoma, 

ji yra skurdi, optimizmo nežadinanti“' (Tauta ir jos filosofija, — LKMA 
Suvažiavimo darbai, t. III, 1939, perspausdintas 1972, p. 137. Toliau 
cituodami šį straipsnį vartosime santrumpą: Tauta). Ne visai teisinga 
buvo tarti, kad ji buvo skurdi. Kaip atskleidė senojo Vilniaus univer- 
siteto filosofijos tyrinėjimai (R. Plečkaitis, Feodalizmo laikotarpio filosofi- 
ja Lietuvoje. Filosofija Lietuvos mokyklose XVI-XVIII amžiais, 1975, 577 psl.), 
tuometinė filosofija nieku būdu nebuvo taip jau skurdi, juoba palyginus 
su tais XIX a. neaiškios tautybės filosofais, kuriuos Kuraitis išvardijo 
(ten pat, p. 138). 

Lietuviškąją filosofiją reikėjo kurti iš naujo — iš pat pradžių. Betgi 
pirma reikėjo sulaukti lietuviškos šviesuomenės. O ji pradėjo gausėti 
tik po baudžiavos panaikinimo. Ne filosofijos kūrimas iš pradžių 
rūpėjo, o elementarus liaudies švietimas. Tik atšaukus lietuviškos 
spaudos draudimą, suintensyvėjo knygų leidimas. Nemaža jų buvo 
pasaulėžiūriškai nuspalvintos, bet jos buvo dar toli nuo filosofijos. 

Ryškiau filosofinio intereso parodė prel. A. Dambrauskas, 1907 m. 
pradėjęs leisti kultūros žurnalą Draugiją, ir rašytojas Vydūnas, nuo 1907 
m. ėmęs spausdinti savo teosofinius leidinukus. Bet jie abu nebuvo 
filosofijai profesionaliai pasirengę. Pirmaisiais tikrais filosofijos 
pradininkais tapti buvo lemta jaunajai kartai. 

Kūrybiškiausiai pasireiškė St. Šalkauskis, bet jis visų pirma atsidėjo 
pedagogikai, o filosofijoje jis ribojosi tik antrinėmis jos sritimis — 
kultūros ir visuomenės filosofija. Lygiai kūrybiškas R. Bytautas 
(1886-1915) mirė nespėjęs savo talento išplėtoti. Pr. Dovydaitis 
(1886-1942) liko enciklopedinis tautos mokslintojas. Tik iš dalies filosofi- 
jai giminingas sritis pasirinko kiti du filosofijos daktarai: M. Reinys 
(1884-1953) — teorinę psichologiją, A. Maliauskis (1877-1941) — 
sociologiją (parengė teodicėjos ir etikos vadovėlius — pasireiškė ir kaip 
filosofas). Kuraitis buvo pirmasis, kuris atsidėjo ,„grynajai'' filosofijai 
— gnoseologijos (pažinimo) ir ontologijos (būties) disciplinoms ir parašė 
veikalus, sprendžiančius šias pagrindines filosofijos problemas. Iz. 
Tamošaitis (1889-1943) irgi dėstė filosofiją, bet neišleido nė vieno 
veikalo, paliko tik straipsnių, nestokodamas produktyvumo, bet 
stokodamas filosofinės rimties. 

Taip pat Kuraitis buvo pirmasis filosofas profesionalas. Vienas kitas 
kunigų buvo anksčiau už jį įsigiję filosofijos doktoratus, bet filosofiniais 
darbais nepasireiškė (išskyrus S. Šultę). Dabar imamasi Lietuvoje pir- 
muoju filosofu profesionalu laikyti R. Bytautą: ,„Sensu stricto jis buvo 
pirmasis mūsų filosofas profesionalas, rašęs lietuvių kalba“ (J. Tumelis 

leidinuke Romanas Bytautas. Biobibliografija, 1986, p. 3). Minint R. 
Bytauto gimimo šimtmetį Vilniaus universiteto ir MA Filosofijos in- 
stituto surengtoje konferencijoje irgi pabrėžta jį buvus tokiu filosofu 
pirmūnu. Nors ir su tokiu tikrumu (sensu stricto) tai skelbiama, betgi 
tai nėra tiesa. Kuraitis filosofijos daktaro laipsnį gavo 1911 m., o 
Bytautas paprastas filosofijos studijas (tegu ir aukso medaliu) baigė 1912 
m., taigi tik kitais metais. Deja, nutylima, nors ir žinoma (buvo pain- 
formuota apie R. Bytautą slaugiusios jo sužieduotinės liudijimą), kad 
šis aušrininkų ideologas indiferentas prieš mirtį grįžo į tėvų tikėjimą. 


b. — Pirmiausia Kuraitis susidomėjo gnoseologija. Jos tema rašė 
daktarinę disertaciją. Jai skyrė ir įžanginę paskaitą Lietuvos universitete 
1922.IV.8 (Šių dienų gnoseologijos padėtis ir svarbesnieji joje orien- 
tacijos punktai. — Logos, 1922, Nr. 3-4, p. 156-168). Jai skyrė ir pirmajį 
savo veikalą Pagrindiniai gnoseologijos klausimai (1930, 104 psl.). Kaip 
pratarmėj nurodo pats autorius, ši knyga nepretenduoja į gnoseologi- 
jos kursą ar jos vadovėlį. Faktiškai knyga sudaryta iš jau anksčiau Logos 
Žurnale išspausdintų straipsnių (1924, Nr. lir 2; 1928, Nr. 2; 1930, Nr. 
1), tik savaip pertvarkytų. Šį kartą autoriui rūpi tik iškelti pagrindinius 
gnoseologijos klausimus, kuriais nesiorientavimas galįs suvedžioti 
pradedančiuosius studijuoti filosofiją. Paliestųjų ir kitų kai kurių 
klausimų šioje knygoje plačiau nesvarstęs, nes ruošiąs atskirą studiją. 
Deja, žadėtasis veikalas nepasirodė. 

Kuraičio apibrėžimu, ,„gnoseologija yra ta filosofijos dalis, kurio- 
je svarstoma pagrindiniai klausimai apie žmogaus pažinimo vertę tiesos 
atžvilgiu'' (1). Gnoseologijos uždaviniai yra šie: išsiaiškinimas, kaip 
kritiškai pradėti pažinimo klausimo svarstymą; aptarimas pažinimo 
esminių ypatybių ir tiesos skirtybės nuo klaidos; įvertinimas tiesos 
kriterijų (ar galima ir kaip galima atskirti teisingą teiginį nuo klaidingo); 
nurodymas pažinimo šaltinių ir jų tarpusavio santykio atskleidžiant 
tiesą; pažinimo ribų klausimas. 

Pagal tai knygą sudaro šeši skyriai. I skyrius apibrėžia gnoseologi- 
jos sąvoką (1-5). II skyrius nagrinėja klausimą, ar ir kaip galima kritiška 
gnoseologija (6-15). III skyrius trumpai apžvelgia, bet griežtai kritikuoja 
įvairias gnoseologines sroves (16-62). IV skyrius nurodo, kaip orien- 
tuotis gnoseologinių sistemų įvairume (63-72). V skyrius aiškina pagrin- 
dinius gnoseologijos faktus ir sąvokas (73-90). VI skyrius svarsto 
pažinimo ribų klausimą ir kritiškai vertina agnosticizmą (91-104). 

Krinta į akis tai, kad šioje knygoje Kuraitis daugiau vietos skiria 

atmetamų pažiūrų kritikai negu savosios pažinimo sampratos 
išdėstymui. Tokiai kritikai skirti III ir VI skyriai, apimantys 61 puslapį 
— kone du trečdalius viso tekto. Taip autoriui susiklostė ne atsitiktinai, 
o sąmoningai. „Trumpai tariant, gnoseologijos dalykas yra garantuoti 
filosofijai tikro kritiškumo charakterį ' (5), o savo ruožtu tai reiškia, kad, 
pradedant gnoseologinius svarstymus ,„labai reikia saugotis įsigalėjusių 
subjektyvizmo prietarų“' (9). Kuraičio įsitikinimu, subjektyvizmas yra 
„didžiausia naujųjų amžių filosofiją varginanti liga“ (Ontologijos 
pratarmė, p. 6). 

Ne kartą Kuraitis pabrėžia, kad, prieš atsakant klausimą, reikia 
žiūrėti, ar klausimas logiškai formuluotas, ar jame neslypi kokio sofiz- 
mo ar kokios nesąmoningos klaidos. Dar savo įžanginėj paskaitoj 
Kuraitis buvo taręs, jog visados svarbu atsiminti, kad ,„gnoseologijos 
klausimus svarsto ne koks abstraktas, bet žmogus, kuris realiai gyvena“ 
(Logos, 1922, Nr. 3-4, p. 158). Tai pamiršus, pažinimo subjektas atsie- 
jamas nuo objekto ir prieinama išvada, kad nieko negalime sužinoti, 
kas yra už sąmonės ribų. Pamirštama, kad pažinimas nėra objekto 
kūrimas („kitaip išeitų, kad negali būti klaidingo pažinimo““), o daikto 
įžiūrėjimas, ,,prisistatymas sau daikto taip, kaip jis yra nepriklausomai 
nuo prisistatymo proceso“ (Pagrindiniai gnoseologijos klausimai, p. 78; 
toliau šį veikalą cituojant, nurodomas tik puslapis). Pamiršo tai 
Descartes savuoju principu: cogito, ergo sum. „Cogito yra tik pažinimo 
fakto dalis, kuri konkrečiai negali egzistuoti be esminio sąryšio su ob- 
jektu“' (13). Pažinimo faktą išreiškia ne cogito (mąstau), o cogito ali- 
guid (ką nors mąstau), kitais žodžiais — cogito, ergo sum et est objec- 
tum cogitatum (mąstau, tad esu, ir yra mąstomasis objektas). Objekto 
sąvoka (cogitatum) yra nemažiau pagrindinė negu subjekto (cogitans), 
nes ir subjektas, ir objektas yra esimo rūšys. O esimas yra dar 
pagrindinesnė sąvoka už anas abi. 

Savąją pažinimo sampratą Kuraitis vadina betarpiškuoju, fun- 
damentaliniu ar nuosaikiu realizmu. Tai ne ,„desperatiškas“, o 
pažinimo faktų ,,nekapojantis“' realizmas, kurio ,,pozicija nėra reikal- 
inga ypatingų įrodymų, bet tik įsisąmoninimo, konstatavimo, iš kur 
gnoseologija ima svarstymams pažinimo faktus“ (77). Šiuo požiūriu 
„„betarpišku realizmu vadinama gnoseologijoj toji srovė, kuri pirmuo- 
ju pažinimo objektu laiko ne jutimus ir ne idėjas, bet realų daiktą“ (49). 

Susipainiojus subjektyvizme, pasak Kuraičio, filosofijoje įsigali 
anarchija, patenkama į kontradikcijas, prieinama prie ekstravagancijų. 
Sakysime, pagal Kanto pažinimo teoriją išeitų, kad, skaitydami jo Kritik 

der reinen Vernunft, patys pasidarome šio veikalo autoriais. Pozityviz- 
mas teigia, kad pažįstame tik pojūčiams prieinamus reiškinius, betgi 
pati pozityvizmo sistema kaip sistema yra pojūčiams neprieinamas 
daiktas. ,„O tokia sistema, kurios negalima, nuosekliai laikantis jos 
pačios pozicijos, laikyti sutinkančia su tiesa, aiškiai yra niekam tikus““ 
(22). Panašių sprendimų gausu Kuraičio gnoseologijos knygoje. 

Ryškindamas savąją gnoseologijos sampratą, pagrįstą tomizmu, 
Kuraitis nejučiomis per griežtai nuvertino naujųjų amžių filosofiją. Ne 
be pagrindo V. Sezemanas savo recenzijoje drauge ir teigiamai ver- 
tino Kuraičio knygą, ir reiškė kritiškų pastabų. Kompetentingas 
recenzentas pripažįsta, kad „tai pirmas rimtas veikalas, kuriame 
lietuvių kalba svarstomos svarbiausios pažinimo teorijos problemos““. 
Kiekvienas, kurį domina pažinimo klausimas, ,,„daug ką gaus šitą knygą 
perskaitęs''. Veikalo „turinys turtingas, kalba aiški bei įsakmi, ter- 
minologija gerai apdirbta ir nuosekliai išlaikyta“. 

V. Sezemanas kritiškai žvelgia į Kuraičio knygos III skyriuje duotą 
gnoseologinių srovių apžvalgą ir kritiką. Savo veikalo pratarmėje 
Kuraitis buvo pasisakęs, kad stengėsi ,„sužadinti tikro kritiškumo 
dvasią“. Ar pavyko autoriui tai pasiekti? ,„Mums rodos, kad, nežiūrint 
į paminėtas Pr. Kuraičio veikalo teigiamybes, jo vartojamas metodas 
sukelia kaip tik kritiškumo atžvilgiu svarbių abejojimų“'. Kai autorius 
skiria beveik daugiau vietos kritikai negu kritikuojamosios pozicijos 
išdėstymui, sudaromas įspūdis, kad ir žymieji filosofai buvo „,„visi 
menki mąstytojai, kurių teorijos kimšte prikimštos visokių klaidų bei 
nesąmonių ir galbūt visai nevertos nagrinėjimo“'. Atrodo, kad visos 
gnoseologijos teorijos, išskyrus tomizmą, ,„neįnešė nieko teigiama į 
filosofijos lobyną ir, tiesą pasakius, nėra kas kita, kaip tam tikri 
nukrypimai nuo tiesos bei nuo teisingo mąstymo metodo“'. Dėl to kaltas 
istorinės perspektyvos stokojimas. Be istorinės perspektyvos negali ap- 
sieiti ir sisteminė kritika. Teisingam filosofijos problemų suvokimui 
reikia ir jų istorinės kilmės išaiškinimo. ,„Kas nori sužadinti tikro 
kritiškumo dvasią, pirma turi nurodyti tuos keblumus, kurie glūdi 
pagrindinėse gnoseologijos problemose“' (Naujoji romuva, 1931, Nr. 22, 
p. 532). 

Reikia sutikti su šiomis V. Sezemano kritiškomis pastabomis. Lyg 
pats pajutęs, jog ,,pertempė“' skirtingų gnoseologijos srovių 
nuvertinmą, Kuraitis prasitaria: ,,Genialaus žmogaus, gera valia dir- 
busio, ir klaidos dažnai pasirodo naudingos žmonijos minties 
pažangai“ (58). Šiais Kantui taikytais žodžiais baigdamas gnoseologi- 

jos srovių apžvalgą, Kuraitis tartum pasiteisina V. Sezemanui, 
rašiusiam, kad buvo ,„ypač nuskriaustas Kantas“. 

Gnoseologijos kurso Kuraitis neturėjo ištisai pasirašęs. Aišku, 
naudojosi savo knygon sutelktaisiais straipsniais. Bet kadangi jie 
neteikė gnoseologijos sistemos, atskirus dalykus dėstė, remdamasis 
pasirinktais kitų autorių veikalais. Atsitiktinai aptikau, kad juslinį 
pažinimą nagrinėjo pagal J. de Tonguėdec veikalą. 

Pirmiausia Kuraitis susidomėjo gnoseologija, bet jos nelaikė svar- 
biausia filosofijos disciplina. Pabrėžė tai ir savo gnoseologinėje knygoje: 
„„pati gnoseologija iš tikrųjų turi būti laikoma kaipo įvadas į metafiziką 
ir tik, kaipo tokia, turi savo pilną prasmingą reikšmę“' (12). 


Pagrindinė filosofijos disciplina Kuraičiui buvo ontologija, svarstan- 
ti būties klausimus. Stambiausias jo veikalas ir yra dvitomė Ontologija, 
kurios pirmas tomas išleistas 1931 (207 psl.), antrasis — 1933 (165 psl.). 
Abu tomai apima 372 puslapius. 

Pirmame tome įdėtas platus įvadas — „,Įvedamieji klausimai““ 
(9-78). Šiame įvade aptariama, kas yra ontologija; aiškinamasi, ar galima 
kritiška ontologija; nurodoma jos vieta tarp kitų mokslų, jos metodai 
ir svarbesnės srovės; svarstomos subjektyvizmo joje priežastis 
(perspausdinta iš Logos, 1926, Nr. 3), iškeliamas ontologijos aktualumas 
(Logos, 1927, Nr. 1). Panaudota šiam įvadui tiek gnoseologijos veikale 
keltosios mintys, tiek du iš Logos perspausdintieji straipsniai (53-77). 

Pradėjus pirmuoju veikalo puslapiu, Kuraitis vis pabrėžia, kad on- 
tologija yra ,,pagrindinė filosofijos dalis“ (9), ,,pagrindiniausias 
mokslas apie realybę“' (10), ,,pati pagrindinė filosofijos disciplina“ (19), 
„„pagrindiniausia filosofinė disciplina“' (69) etc. Drauge Kuraitis nurodo, 
kad teisingai gnoseologija vadinama ,,įvada į metafiziką ir ontologiją, 
kaipo į pagrindinesnį už save mokslą'' (15). Kaip ontologijos „įvado 
dalis'', gnoseologija, tartume, skirta tarnauti ontologijai: ,,gnoseologija 
turi pašalinti visą eilę prietarų, visą eilę klaidingų nusistatymų, kurie 
kliudo rimtai, objektyviai orientuotis pačiame ontologijos mokslo 
supratime“' (66). 

Ontologijoje Kuraitis savu aristoteliniu-tomistiniu žvilgiu pateikė 
šios filosofijos pagrindinės disciplinos sistemingą kursą. Abu tomai turi 
po dvi dalis. 

Pirmojo tomo pirmoji dalis skiriama būčiai apskritai: aiškinama 
būties sąvokos prasmė, aktas ir potencija (aktualus ko nors buvimas 
ir reali galimybė), esmė ir egzistavimas (buvimas) pasaulio būtybėse, 

galimos esybės, būtis kaip pirmoji sąvoka. Antrojoje dalyje svarstomos 
būties transcendentinės ypatybės: vienis, tiesa ir gėris. Su gėrio 
klausimu siejasi ir blogio bei jo kilmės problema. 

Antrajame tome analizuojami pirmieji dėsniai ir būties kategori- 
jos. Pirmųjų dėsnių yra trys grupės. Pirmąją grupę sudaro tapatybės 
(kas yra, yra), prieštaravimo (kas yra, negali tuo pačiu atžvilgiu drauge 
būti ir nebūti) ir trečiaip negalimumo (arba yra, arba nėra, trečiaip negali 
būti) dėsniai. Jie absoliučiai galioja ir yra savaime aiškūs. Nieko nėra 
už juos aiškesnio, kuo būtų galima juos paremti. Jais remiasi visi kiti 
dėsniai. Jų įrodymas tegali būti negatyvus, t.y. parodant, prie kokių 
nesąmonių veda jų paneigimas. Antrajai grupei priklauso šie dėsniai: 
pakankamo pagrindo (visa, kas yra, turi pakankamą pagrindą), 
priežastingumo ir substancijos (savyje egzistavimo). Trečioji grupė 
apima praktinės srities dėsnius. Jų pagrindinis yra proto nurodymas 
valiai, kad reikia daryti gera ir vengti bloga. Šio tomo antroji dalis ap- 
taria būties kategorijas — buvimo būdus. Skiriama substancijos — 
būtybės, turinčios būtį savyje, ir akcidencijos (akcidensai), kurios 
egzistuoja substancijoj kaip subjekte. Substancijos sąvoka nuodugniai 
svarstoma, o iš akcidencijų išsamiau tesvarstomos tik kokybės ir san- 
tykio kategorijos, o kitoms šešioms kategorijoms skiriamas tik vienas 
puslapis (lyg kas būtų autorių sutrukdęs ligi galo ištesėti). 

Kuraičio Ontologija nesulaukė reikšmingesnių recenzijų. I tomą 
recenzavo A. Maceina (Židinys, 1932, Nr. 2) ir kun. K. Žitkus (Lietuvos 
mokykla, 1932, Nr. 1), II tomą — Pr. Mantvydas (Židinys, 1934, Nr. 2) 
ir stud. J. Girnius (Ateitis, 1934, Nr. 3-4). Pagarbiose recenzijose tenkin- 
tasi tik paprastu supažindinimu, kas tuose tomuose dėstoma. Verta 
dėmesio nebent Pr. Mantvydo (pasirašė: M.Pk.) kalbinė pastaba: 
„„Skaitydamas tuoj jauti turįs prieš save ne tiek literatą ar stilistą, kiek 
filosofą bei galvotoją, kuriam minties griežtumas daugiau reiškia už 
stiliaus puošnumą. Bet žinant, kad neturime dar išdirbtos, savos 
lietuviškos filosofinės terminologijos, tenka atlaidžiai žiūrėti į tuos 
autorius, kurie neša pirmus stambius įnašus į mūsų mokslinę 
literatūrą““ (Židinys, 1934, Nr. 2, p. 235-236). 


Trečiasis kursas, kurį Kuraitis pastoviai dėstė, buvo naujųjų amžių 
filosofijos istorija. Atskiro veikalo neparašė, bet suorganizavo filosofi- 
jos istorijos vadovėlio išvertimą. Tai Alberto StŠčklio (1823-1895) Filosofi- 
jos istorijos bruožai (1926, 419 psl.). Išverstas šio vadovėlio ketvirtasis 
leidimas, perredaguotas G. Weingertnerio. Vertė 11 studentų, kurių 

Pr. Mantvydas pats išvertė daugiau kaip pusę teksto ir taisė kitų 
studentų atliktus vertimus. Viso vertimo kalbą tikrino A. Salys. Paties 
Kuraičio žodžiais, jam teko vertimo suorganizavimas, o paskui galutinis 
jo taisymo ir redagavimo darbas. Negalint skubiai paruošti originalaus 
veikalo, imtasi vertimo, kad ,„užkimštume bent vieną mūsų iki šiol 
menkutės filosofinės literatūros spragą, kuri, mūsų tėvynėje kultūros 
gyvenimui einant vis gilyn ir platyn, kaskart skaudžiau jaučiama“. 
Kadangi nieko daugiau nepasirodė ir vėliau nepriklausomybės metais, 
tai šis vertimas, išleistas švietimo ministerijos, iš tiesų pasirodė 
reikšmingas. Nė dabar neturime filosofijos istorijos lietuvių kalba ir 
lietuvio autoriaus (okupaciniais metais išėjo tik iš rusų kalbos 1964 m. 
išversta marksistinė filosofijos istorijos ,„trumpa apybraiža“'; seną 
„spragą“ užkimšti imasi filosofijos istoriko prof. B. Genzelio sudaromų 
filosofijos chrestomatijų nuo 1974 m. leidimas). 

Kuraičiui sunkios dekano pareigos gal ir nebepaliko laiko po 
gnoseologijos ir ontologijos veikalų atsidėti ir filosofijos istorijos knygai. 
Tačiau istorinių straipsnių paskelbė nemažai. Iš viduramžinių filosofų 
analizavo šv. Augustino gnoseologines pažiūras (Logos, 1930 ir 1932, 
13 psl.) ir nurodė Tomo Akviniečio reikšmę filosofijoj (Židinys, 1925, 
Nr. 4). Iš naujųjų laikų filosofų žvelgė į Kantą keturiuose straipsniuose: 
Per Kantą į Ničę (Logos, 1921, Nr. 1-2), Kanto reikšmė filosofijos istori- 
joj, Dėl Kanto santykių su lietuvybe, Kanto gnoseologijos pagrindinės 
pažiūros (visi trys straipsniai — Logos, 1924, Nr. 2). Šie kantiniai 
straipsniai sudaro 32 puslapius. Studijos apimties yra 97 puslapių serija 
straipsnių apie Hegelį (Logos, 1934, 1935, 1936 ir 1938). Savo laiko 
filosofus apžvelgia straipsniukas ,,„Iš mūsų dienų filosofijos judėjimo““ 
(Logos, 1923). 

Sukakčių ar mirties progomis Logos žurnale aptarti šie penki 
filosofai: B. Pascal, P. Natorp (1925, Nr. 2), D.-J. Mercier, R. Eucken 
(1926, Nr. 1) ir S. Deploige (1928, Nr. 2). Tai iš viso 30 puslapių. 
Platėliau apibūdinti B. Pascal — 10 psl., Mercier — 9 psl. 

Iš Logos žurnale Kuraičio spausdintų dalykų primintini dar du: pats 
pirmasis filosofinis jo straipsnis ,,„Filosofijos supratimas ir jos santykiai 
su kitais mokslais“ (1921, Nr. 1-2) ir religijos filosofijos straipsnis 
„Jausmo religija'' (tame pačiame numeryje). 

Be straipsnių Logos žurnale, primintini dar du Kuraičio straipsniai, 
paskelbti 1939 m. H. Bergsono 80 metų sukaktį Kuraitis pagerbė 
straipsniu XX amžiuje. Reikšmingas Tiesos kelyje išspausdintas A. 

Dambrausko-Jakšto filosofijos kritiškas vertinimas savu tomistiniu 
požiūriu. 


c. — Permąstytos buvo Kuraičio paskaitos LKMA suvažiavimuose: 
Nacionalizmas krikščioniškosios doktrinos šviesoje (Suvažiavimo darbai, 
II, 305-323); Tauta ir jos filosofija (III, 112-141, pirma paskelbta ir 
Židinyje, 1939, Nr. 3 ir 4). 

Ypatingo dėmesio verta LKMA III suvažiavime (1939) skaityta 
Kuraičio paskaita „Tauta ir jos filosofija“'. Tai tartum testamentinis 
Kuraičio žodis ir dėl to, kad tai paskutinis spausdintas filosofinis jo 
darbas, ir dėl to, kad šiame darbe jis labiausiai atbaigtai išreiškė savo 
filosofinį rūpestį. Tai rūpestis, kokia turi būti filosofija, kad ji atskleistų 
tiesą ir tarnautų gėriui. 

Šio testamentinio žodžio antraštė šiek tiek neatitinka jo turinio. Iš 
antraštės gali atrodyti, kad bus svarstomas filosofijos tautiškumo 
klausimas. Priešingai, Kuraičiui filosofija iš esmės yra taip pat 
anttautiška, kaip ir apskritai tiesa. 

Tik baigdamas šią paskaitą, Kuraitis primena lietuvių filosofų 
tautinius uždavinius: būtent visapusiškiau išryškinti mūsų tautos 
pašaukimą ir jos kultūrinius pagrindus, pažinti mūsų tautos filosofi- 
jos istoriją, įsijungti į pasaulio filosofijos pozityvų darbą. Reikia mums 
susirūpinti ne tik grynąja filosofija ir jos ,„kaskart didesne ir judresne 
pažanga““, bet ir filosofijos įtaka įvairiose mūsų kultūros ir visuomeninio 
darbo srityse (137-140). 

Tačiau visų pirma ši Kuraičio paskaita skiriama nušviesti, kokia 
filosofija yra iš tikrųjų teisinga. Pasmerkdamas rasistinį reliatyvizmą, 
Kuraitis įsakmiai taria: „filosofijos tiesos turi savo objektyvų galiojimą 
nepriklausomai nuo tautinių ir rasinių skirtumų“ (134). Tiesa nėra nei 
vokiška, nei prancūziška, nei kitokia. Tautinės ar rasinės ypatybės yra 
„tik dalinis dalykas ir ne pats aukščiausias“. Todėl „tautos filosofija 
neturi užsidaryti savo tautinėse bei rasinėse savybėse, negali jų laikyti 
savaime aukščiausiu dalyku, tiesos, gėrio, teisės ir grožio didžiausiais 
kriterijais“' (134). 

Taip žvelgiant, rūpintis, kokios filosofijos tautai reikia, Kuraičiui 
yra lygu klausti, kokia filosofija turi būti apskritai. Savo paskirtį 
tinkamai atliekančios filosofijos rūpestis vienaip ar antraip iškyla kone 
visuose Kuraičio darbuose. Keli straipsniai tiesiog kelia šį rūpestį. Itin 
daug dėmesio jam skirta gnoseologijos knygoj. Ontologijos dvitomio 
įvadinėje dalyje taip pat dėstomi kriterijai, kuriais reikia vadovautis, 

sprendžiant, kuri filosofija ko verta. Galbūt šis tinkamos filosofijos 
kriterijų ieškojimas ir sudaro patį originaliausią Kuraičio įnašą į 
lietuviškosios filosofinės minties lobyną. 

Studijoje ,„Tauta ir jos filosofija“ Kuraitis išvardija aštuonias 
ypatybes, kuriomis turi pasižymėti filosofinė srovė, galinti turėti tikrai 
didelės reikšmės ir vertės tautos kultūriniame gyvenime. Būtent tokia 
filosofinė srovė 1. yra kritiškai įsitikinusi, jog jos pagrindai atitinka tiesą, 
2. pajėgia visas mokslo, kultūros, gyvenimo sritis suvesti 
neprieštaringon sintezėn, 3. vengia klaidingo originalumo — atsižvelgia 
į praeities laimėjimus, 4. suderina dorinį idealizmą su pozityvią patirtį 
įvertinančia metafizika, 5. sudaro idėjinį pagrindą visuomenės ir 
valstybės kūrybiniam darbui, 6. įgalina orientuotis pasaulėžiūros 
klausimais, 7. yra laisva nuo siauro tik savyje užsidarymo ir pajėgia 
pagerbti bei pasinaudoti kitose sistemose esančiomis tiesos dalimis, 8. 
sprendžia visus svarbiuosius filosofijos klausimus (115-116). 


Neįmanoma šioje vietoje išdėstyti visus su tiesa sutinkančios 
filosofijos kriterijus, kuriuos kėlė Kuraitis. Daug kur jis įžvalgiai suvokė 
esmingus filosofijos reikalavimus. Reikia čia apsiriboti bent trijų jo keltų 
kriterijų išryškinimu. 


1. Filosofijos nepriklausomumas nuo autoritetų — jos laisvumas. 
Būdamas griežtas tomistas, Kuraitis neigiamai vertino visą naujųjų 
amžių filosofiją tartum tik kažkokį klaidžiojimą. Su nepasitikėjimu jis 
žvelgė ir į tuos neotomistus, kurie nuolaidžiavo moderniajai filosofi- 
jai. Kritikuodamas skirtingas filosofines pozicijas, Kuraitis pirmiausia 
jose ieškojo prieštaravimų ir kitų ydų. Kai kritika likdavo per daug for- 
mali ir labai bendro pobūdžio, vargu ar ji ko pasiekdavo: kritikuo- 
jamosios pozicijos buvo per daug simplifikuojamos, lyg nesugaunant 
jų tikrosios prasmės, ir gana sumariškai vertinamos. Todėl V. 
Sezemanas savo ruožtu ir kritikavo Kuraičio kritikos metodą. Tačiau 
principiškai Kuraitis nuoširdžiai vis pabrėžė esminį filosofijos laisvumą 
— nepriklausomumą nuo bet kokių autoritetų. 

„Nesu aklas garbintojas jokių autoritetų, juo labiau filosofijoj““, 
nesgi „„tiek turi vertės autoritetas, kiek jis turi protingą pagrindą“'. Svar- 
bu bet kurios filosofinės sistemos atitikimas tiesą, o ne jos senumas 
ar naujumas. O jei pats Kuraitis visur remiasi aristotelizmu-tomizmu, 
tai dėl to, kad Aristotelio ir Tomo Akviniečio nusistatymai ,„gali būti 
kritiškai patikrinti““. Čia pat Kuraitis priduria, jog anuos du filosofus 

dažnai mini ir dėl to, kad „kas nepamanytų, kad čia mes kokius nau- 
jus dalykus dabar pirmieji išrandam““ (Ontologija, I, 28). 

Dviem atžvilgiais įdomus šis Kuraičio pakartotinis įspėjimas 
nepamanyti, jog ,„čia kokius naujus visur dalykus dabar pirmasis 
išrandu““ (Ontologija, I, 6). Šis įspėjimas būdingai atspindi ir asmeninį 
Kuraičio kuklumą, ir apskritai nusistatymą prieš „klaidingą 
originalumą“. Kiek Kuraitis visą laiką akcentuoja tiesos objektyvumą, 
tiek jis nuolat skelbia subjektyvizmo klaidingumą. 

Filosofijos nepriklausomumas nuo autoritetų Kuraičiui reiškia 
dvejopą jos laisvumą. Kadangi vienintelis filosofui galiojantis autoritetas 
yra pati tiesa, tai jis ir turi „išlaikyti dvasios laisvę bei 
nepriklausomumą“, kad „niekas nesutrukdytų pasiryžimo tarnauti 
pažintai tiesai'' (Ontologija, I, 27-28). Kaip filosofas, taip ir pati filosofi- 
ja savo srityje yra nepriklausoma. 

Nė teologijos atžvilgiu filosofija nėra jos tarnaitė (ancilla theologiae). 
Kuraičio žodžiais, tik tam gali ateiti galvon mintis laikyti filosofiją 
teologijos tarnaite, kas neįsisąmonina, kad, jei apskritai filosofija gali 
patarnauti teologijai, tai tik dėl to, kad ji ,,„nepriklausomai nuo teologijos 
yra nusistačius savo sąvokas, savo dėsnius“'. Tik nepriklausoma 
filosofija gali teikti paramos teologijai: „galima juk remtis tik tuo, kas 
turi galios ką duoti, ko iš savęs neturi tai, kas nori juo remtis“ (On- 
tologija, I, 21). Šią abstrakčiai išreikštą mintį Kuraitis mėgdavo konkrečiai 
iliustruoti tokiu pavyzdžiu: jei nori lazda pasiremti, turi ja remtis ne 
į savo blauzdą, o į žemę. Kas norėtų paneigti filosofijos 
nepriklausomumą teologijos vardan, tas filosofiją naudotų, lyg ne 
žemėn, o į savo kūną bedamą lazdą. 


2. Filosofijos realumas ir kritiškumas. Filosofija nepriklauso nuo 
bet kokių autoritetų dėl to, kad aukščiausias jai autoritetas — tai „faktai 
ir kritiško proto reikalavimai“. Šiuo savo visą laiką kartotu principu 
Kuraitis grindė filosofijos esminį moksliškumą. 

Pagal Kuraitį, filosofija yra net „daugiau verta mokslo vardo, 
nekaip atskiri mokslai“. Kreipdamasi į būtį apskritai, filosofija 
„nesuponuoja nieko savo teigimuose, kas remtųsi atskirų mokslų 
rezultatais““. Priešingai, atskirieji mokslai, tyrinėdami tikrovę savo 
specialiais atžvilgiais, savaime remiasi tomis pagrindinėmis sąvokomis, 
kurios kritiškai nušviečiamos tik filosofijoje. ,„Nė joks vadinamas at- 
skiras mokslas netyrinėja tokių, pavyzdžiui, konkretingiausių faktų, 
kaip daiktų esimas, skirtumas, ypatybė, panašumas, sąryšis, lygumas, 

pažinimas, nors be šių faktų žinojimo būtų negalimas joks ir atskirų 
mokslų srityje tyrinėjimas“' (Logos, 1921, Nr. 1-2, p. 15). Nors šios ben- 
drosios atskirųjų mokslų prielaidos nebūtinai imamos iš filosofijos, o 
iš nemokslinio, vadinamojo sveiko proto pažinimo, tačiau jos tik 
filosofijoje yra kritiškai išnagrinėjamos ir tuo būdu moksliškai 
pažįstamos. 

Filosofijos moksliškumo prasmė Kuraičiui yra ta, kad pagrindinės 
jos tiesos ,„gali ir turi turėti visuotinį pripažinimą“'. Kritiškas objektyvios 
tiesos ieškojimas yra filosofijos uždavinys, kurį ji vykdo istorijos būvyje. 
Šia prasme Kuraitis ir laiko filosofijos darbą ne kurio nors atskiro 
filosofo reikalu, o ,„didžiojo, didžiausio už visus filosofo“, būtent 
„nuosekliai ir realiai filosofuojančios žmonijos“ darbu (Tauta, 119). 
Todėl Kuraičio raštuose vis kartojami įspėjimai nesivaikyti „„klaidingo 
originalumo"', nenorėti „viską savaip pradėti“, nepasiduoti ira- 
cionaliems motyvams, aprioriniams nusistatymams, įvairiems 
prietarams, vengti ir ,„savo asmeninių siaurumų““ bei kokių nors 
„subjektyvių įgeidžių“'. Tai visa sudaro dirvą ,,„visokioms filosofinėms 
ekstravagancijoms'', veda į bergždžius ir nesiliaujamus ginčus, kuria 
„filosofiją diskredituojančią anarchiją“ (Pagrindiniai gnoseologijos 
klausimai'', 15; Tauta, 119-122). Filosofijoj reikia vadovautis tik kritišku 
protu, o ne jausmu ar valia, nes antraip filosofija virsta ,,tartum kokia 
gyvenimą pajvairinanti poezija, kokia Begrifsdichtung“', „„tartum kokios 
žaidžiančios vaizduotės padaras“ (Tauta, 122-123, taip pat Gnoseologi- 
jos pagrindiniai klausimai, 11, 65). 

Kuraičio mąstyme galbūt galima pasigesti ryškaus kūrybinio 
polėkio, tačiau nerasime jo raštuose nei ,,Begriffsdichtung“' (sąvokinės 
poezijos), nei nuo tikrovės atitrūkusios „žaidžiančios vaizduotės““, 
pasileidžiančios į ,,padanges“'. Sausai jis dėsto savo mintis, bet niekada 
nestokoja rimties. 


3. Teikimas gyvenimui šviesos — pasaulėžiūrinių ir etinių klausimų 
nušvietimas. Kuraitis nusistatęs prieš subjektyvizmą visų pirma dėl to, 
kad objektyvios tiesos neigimas veda į dorinių tiesų pagrindo netekimą. 
Filosofinis mąstymas turi nušviesti gyvenimui kelią. Jeigu kurioje nors 
filosofijos sistemoje „negalima pažinti tai, kas reikalinga protingam 
gyvenimo tvarkymui“, tai savaime ir ,,prieš neprotingą gyvenimo 
tvarkymą nieko čia tikra negalima pasakyti“. Kuraičio sprendimu, 
„tokia teoretinė filosofija, kuri neduoda tikros praktiniam gyvenimui 
tvarkyti šviesos, tuo pačiu faktu jau liudija apie savo klaidingumą““ 

(Tauta, 119-120). 

Ir pats filosofinis mąstymas privalo turėti atitinkamas dorines 
ypatybes. Kuraitis cituoja VI. Solovjovą, kad atsisakyti filosofijoj 
sąžiningumo lygu atsisakyti joj paisyti tiesos interesų ir tuo būdu at- 
sisakyti pačios filosofijos. Jei apskritai gyvenimui nerandama protingos 
prasmės, tai ir „užsiėmimas filosofija tokio gyvenimo supratimo 
kontekste negali būti laikomas protingu darbu“. Apie filosofus, kurie 
savo filosofijoj priima dorinės pareigos reikalingumą ,„be kritiško 
patikrinimo““, Kuraitis taria, kad tai „„liudija jų jausmų kilnumą, tik, 
deja, kartu ir jų galvojimo filosofijoj paviršutiniškumą““ (Tauta, 120). 

Šiaip ar taip, „filosofijos klausimai tam tikslui keliami ir svarstomi, 
kad į žmogaus gyvenimą būtų įnešta daugiau proto šviesos, o ne tam, 
kad toji šviesa būtų visai užgesinta“ (Tauta, 119-120). O daugely atvejų, 
sau patiems prieštaraujant, tai vykdoma. Kuraitis aštriai skrodžia tokius 
atvejus — sau prieštaraujančias filosofines pozicijas. 

Garbinama laisvė, o laikomasi determinizmo, kuris valios laisvę 
paneigia. Siekiama lygybės, bet nepripažįstama žmoguje dvasinės 
sielos, be kurios nėra lygybei pagrindo: ,„vien kūno atžvilgiu sunku 
rimtai stoti už lygybę“', nes šiuo atžvilgiu lygybės aiškiai nėra. ,„Krei- 
piant dėmesį vien į materialinę sritį, nė teisių lygybei negalima surasti 
tvirto pagrindo“. Piktinamasi dėsniu, skelbiančiu jėgą teisės pagrin- 
du, o laikomasi tokios pasaulėžiūros, kuri pripažįsta tik materialines 
jėgas, o dvasines jėgas neigia. 

Aukštinama kultūros pažanga, o drauge skelbiama, kad nieko tikro 
negalima žinoti apie žmogaus gyvenimo, tad ir apie kultūrinimo prasmę 
ir tikslą. O tokiu atveju nėra pagrindo nė apie kultūros pažangą kalbėti, 
nes „nežinia, kaip ir į kurią pusę reikia žengti“. 

Skatinama tėvynės meilės dorybė, o tuo tarpu nepripažįstama 
dorinei pareigai protingo pagrindo. Sielojamasi dėl atsakingumo 
sumažėjimo, o skleidžiama pažiūra, kad žmogus neturi laisvos valios. 
Norima žadinti sąžiningumą, o diegiama pasaulėžiūra, kurioj nėra 
pagrindo sąžinės autoritetui. Rūpinamasi žemesniųjų sluoksnių gerove, 
o dažnai nepripažįstama esminio skirtumo tarp žmogaus ir gyvulio — 
neturima pagrindo esminiam elgimosi skirtumui su žmonėmis ir su 
gyvuliais. Trokštama teisingesnių ir nuoširdesnių santykių tarp 
žmonių, o ,„drauge kovojama prieš dvasios kultūrą ir jos pagrindus, 
ir tokiu būdu remiamas žmogaus sugyvulėjimas ir sužvėrėjimas'' Tauta, 
121). 

S etinių implikacijų ir apskritai dorinio pašaukimo 

iškėlimas yra išskirtinai būdingas Kuraičio filosofijos sampratai. Jis itin 
reikšmingas ir mūsų laiku, kai vienur doriniai klausimai išvis ignoruo- 
jami („„laisvės“ vardan!), o kitur tik aimanuojama dėl visko 
beprasmybės. 


Todėl ir šiandien aktualus Kuraičio žodis, tartas prieš daugiau kaip 
šimtmečio pusę, taikytas filosofams, bet lygiai visie: ns galiojantis. Turiu 
galvoj jo pasisakymą, kokį gyvenimišką uždavinį jis skiria ir pačiai 
abstrakčiausiai ontologijos disciplinai: ,,Ontologui šiais laikais ypatingai 
tenka rūpintis išlaikyti dvasios laisvę bei nepriklausomumą ir tvirtą 
pasiryžimą mokslus vertinti ne pagal tai, kiek jie prisideda prie 
materialinės kultūros didinimo, prie kūnui patogumų didinimo, bet 
pirmoj eilėj pagal tai, kiek jie prisideda prie dvasios kultūros ugdymo, 
kiek prisideda prie visatos geresnio supratimo, prie gyvenimo gilesnio 
įprasminimo, prie didesnės sielos energijos kilnumo sužadinimo“ (On- 
tologija, I, 27-28). 

„„Tarnauti pažintai tiesai'' — Kuraičio mąstymo ir gyvenimo mot- 
to. Nors specialiai etikos klausimus jis mažai telietė, bet dorinis rūpestis 
gaivino visą jo filosofinį mąstymą. Ir tai jo filosofinį mąstymą nušviečia 
tauriu kilnumu. 


Pokario metai 


Sovietams 1944 m. antrąkart okupuojant Lietuvą, iš Filosofijos 
fakulteto trisdešimties dėstytojų, vos šeši nepasitraukė į Vakarus. Tarp 
pasilikusiųjų šešeto buvo ir Pranas Kuraitis, su kitais dviem (J. Keliuo- 
čiu ir St. Šačkumi) iš tėvynės ištremtas į Rytus. Kiti trys buvo kalbų 
asistentai. 

Kol buvo išvežtas iš Lietuvos (1953), beveik devynerius metus 
Kuraitis ir po karo tęsė profesoriaus darbą, tik nebe universitete, O 
Kauno tarpdiecezinėje kunigų seminarijoje. Daug tais metais rašė, bet 
nieko negalėjo viešai paskelbti. ,,Jo raštų yra labai daug, jie guli 
apdulkėję, niekas jų neliečia“, — informuoja buvęs Kuraičio auklėtinis 
Br. Bulika. 

Sovietiniais metais ilgai netrukus reikėjo seminarijai pakelti smūgi 
po smūgio. Pirmaisiais metais klierikų buvo apie 350. Bet jau 1945.XII.5 
iš 308 klierikų pašalinti 158, o nuo 1949 rudens iš 150 palikti tik 60 
klierikų. 1951-53 m. leista seminarijoj mokytis 75 klierikams. Tokia buvo 
Kuraičio auditorija, kol jis profesoriavo. Seminarijos rektoriai vienas 

po kito vis keitėsi. Kuraičiui teko per savo laiką turėti penkis rektorius. 

Kas savaitę seminarijoj lankydavosi saugumietis Mejeris ir 
kviesdavosi iš visų kursų klierikus ilgiems pokalbiams, per kuriuos 
stengdavosi kuo daugiau užverbuoti NKVD agentų tarp seminarijos 
auklėtinių (informacija Pov. Vaičekausko, klieriko 1946-49 m., kol buvo 
pašalintas ir nuteistas 25 metus kalėti). Be abejo, per tuos pokalbius 
klierikai buvo klausinėjami ir apie savo profesorius. Sunku ir 
įsivaizduoti, kokia buvo atmosfera seminarijoje ir klierikams, ir 
profesoriams. 

Kuraičio vaidmuo nesiribojo tik tiesioginiu savo darbu — jis talkino 
patarimais ir seminarijos vadovybei. Pokario metų pirmasis rektorius 
St. Gruodis, S.J., pripažįsta, kad tais metais Kuraitis „labai daug padėjo 
kunigų seminarijos vadovybei sukomplektuoti dėstytojų personalą, 
sustatyti studijų planą, kontroliuoti klierikų mokslinę pažangą. Kad 
pirmaisiais pokario metais studijos Kauno kunigų seminarijoj buvo 
gana aukšto lygio, yra nemažas prof. P. Kuraičio nuopelnas. Deja, 
netrukus prasidėjo Kauno kunigų seminarijos saulėlydis. Su juo 
pasibaigė sykiu ir prof. P. Kuraičio kūrybinis darbas“. 

Nuo pat 1944 rudens Kuraitis perėmė į savo rankas seminarijos 
Filosofijos institutą, kuriame buvo galima specializuotis filosofijoj — 
gauti mokslo laipsnius (Br. Bulikos 1986.X.17 laiškas). Sprendžiant iš 
gautų buvusių Kuraičio auklėtinių laiškų, Kuraitis dėstė visus filosofi- 
jos kursus. Nurodomi būtent šie kursai: gnoseologija, ontologija (parašė 
jos ir III tomą apie priežastis), teodicėja, racionalinė psichologija, 
kosmologija, kultūros filosofija, religijos filosofija, filosofijos istorija 
senovės, vidurinių amžių, naujųjų laikų. Šiuos kursus Kuraitis dėstė 
ne tik pasiruošęs, bet ir pasirašęs. 

Apibūdindamas Kuraičio filosofinę poziciją, vienas jo auklėtinių 
pabrėžia jo pažiūrų poslinkį į etinių problemų sritį: ,,XX amžiaus aud- 
ringi įvykiai, ne vieną filosofą atvedę prie krikščioniškojo egzistencializ- 
mo, prof. P. Kuraitį paskatino labiau susidomėti etinėmis problemomis. 
Jis, kaip ir anksčiau, išliko ištikimas neotomizmo krypčiai, atsidavęs 
būties analizei“'. Paskutiniu laiku skaitęs ir nepaprastai vertinęs Th. 
Steinbiichelio dvitomį etikos veikalą Die philosophische Grundlegung der 
katholischen Sittenlehre (1938). 

Nors ir daugiau skyrė dėmesio etinėms problemoms, Kuraitis ir 
toliau iš esmės liko „atsidavęs būties analizei'': tikrąja filosofija laikė 
ontologiją ir kaip jos tęsinį teodicėją — nuo būties į Aukščiausiąją Būtį. 
Visa kita filosofija tesanti ontologijos taikymas atskiroms būties ar 

gyvenimo sritims. ,,„Dievo buvimą mes pasiekiame protu kaip pirmąją 
ir galutinę Priežastį, bet Jis atsiskleidžia tik tiems, kurie Jį myli širdimi". 
Filosofija turinti duoti orientyrus kasdieniniam gyvenimui: mylėti Dievą 
ir mylėti žmogų. ,„Tik konkrečiai mylėdami žmogų, mes galime artėti 
prie Dievo“. Tokius iš esmės nepakitusius Kuraičio nusistatymus 
perteikia kitas pokario metų jo klausytojas. 

Savo ontologines mintis susiedamas su etiniu poslinkiu, Kuraitis 
iš tiesų pasiekė savo auklėtinių protus ir širdis. „Šitaip filosofija neliko 
mums abstraktaus svarstymo objektu, o visiškai naujai formavo mus 
pačius tiesiogine prasme“' (1944-47 m. klieriko laiškas). 

Daugelis Kuraičio minčių įstrigo į jo klausytojų atmintį, kad 
nepamiršo jų ir po keliasdešimt metų. Tais pačiais žodžiais du buvę 
Kuraičio auklėtiniai prisimena jo iš Sofoklio Antigonos atsakymą karaliui 
Edipui: ,,Aš tavęs, tėve, taip nemylėčiau, jeigu Dievo nemylėčiau labiau 
negu tavęs“. Nors profesorius nė vienu žodžiu neminėjo partizanų, 
savaime klausytojams stojosi prieš akis seserų ir motinų lankomi 
išniekinti laisvės kovotojų kūnai. Visa auditorija išgyveno Antigonos 
citatą kaip žodį kenčiančiai tautai: ,„Aš tavęs, Tėvyne, taip nemylėčiau, 
jeigu Dievo nemylėčiau labiau negu tavęs". Kuraitis nuolat skatino savo 
mokinius siekti tiesos su meile (veritatem in caritate). 

Gerokai anksčiau prieš II Vatikano susirinkimą Kuraitis rūpinosi, 
kad būtinas dialogas su kitokių įsitikinimų žmonėmis, Bažnyčios 
vienybė, jos formų atnaujinimas. Kai klierikai nuvykdavo Kuraičio 
pasveikinti vardo dieną, jis tuojau nukreipdavo mintį į šv. Pranciškų 
kaip didįjį reformatorių, nes ir mūsų laikai nemažiau reikalingi reformų 
kaip Asyžiečio metais (K. Balčio informacija). 

Aišku, kaip ir anksčiau, Kuraitis skaitė paskaitas ,„sausokai“' ir 
neieškodamas ,„intymesnio kontakto su auditorija“. Tačiau pokariniai 
klausytojai artimiau su juo bendravo ir geriau jį pažino, tad ir teisingiau 
įvertino. ,„Pajutome, kad po ne itin puošnia, nepretenzinga dėstymo 
maniera slypi didi erudicija, visą laiką pulsuojanti mintis''. Pamažu 
jo klausytojai tapo ,,suintriguoti, vėliau — net sužavėti“ savo ,„neeiliniu 
profesoriumi“. Savo ruožtu galbūt ir pats Kuraitis darėsi ne toks 
„„sausokas“, jausdamas savo klausytojų jam augančią šilumą. P. 
Vaičekausko atsiminimu, keletą kartų Kuraitis kalbėjo ,„lyg ekstazėj, 
lyg kažkokio didžiulio įkvėpimo pagautas“. 

Kuraičio egzaminai liko kieti. Patiko profesoriui studentai, kurie 
atsakinėdavo savais žodžiais, kaid ir kiek nesklandžiai. Svarbu, kad 
pagauta mintis (kan. J. Jonio laiškas). 

Žadinti savo klausytojų savarankų mąstymą Kuraitis dažnai prieš 
pradėdamas paskaitą padiktuodavo kokį paradoksalų teiginį ir 
paprašydavo pagalvoti, ką jis reiškia. Pavyzdžiui: kodėl pelėda, kuri 
mato tik prieblandoje, yra mokslo simbolis; arba: philosophari necesse 
est, vivere non est necesse (filosofuoti — būtina, gyventi — nebūtina). 

Skatindavo Kuraitis klierikus įprasti knygas skaityti, jas pamilti. 
Ragindavo savo auklėtinius išmokti bent vieną svetimą kalbą. Ypač 
rekomenduodavo prancūzų kalbą. Sakydavo, kad, kai pavargsta 
vokiškai skaitydamas, poilsiui ima prancūzišką knygą. Pats Kuraitis 
ypač gerai mokėjo prancūzų, vokiečių, rusų ir lotynų kalbas, neblogai 
orientavosi ir graikų, hebrajų, lenkų kalbose. 


Iš pokarinių Kuraičio auklėtinių laiškų patiriame, kad kaip tik šiuo 
sunkiu metu Kuraitis sulaukė populiarumo, kokį pasiekia mylimiausieji 
profesoriai. Jį įvertino klausytojai tada, kai buvo žiūrima nebe išorinio 
žvilgesio, o vidinės substancijos. Kokio autoriteto turėjo šis 
„nuostabaus kilnumo mokytojas“, Kuraičio nekrologe konkrečiau 
nurodė K. Balčys: patys klierikai prašė kai kurias Kuraičio paskaitas 
perkelti į popietines valandas, kad visų kursų klierikai galėtų klausytis; 
jis buvo kviečiamas per rekolekcijas konferencijoms; į jį buvo 
kreipiamasi įvairiais asmeniškais ir pašaukimo klausimais. 

Žinoma, artimiausi Kuraičiui buvo tie „,elitiniai“' klierikai, kurie 
specialiai domėjosi filosofija. Juos gaubė Kuraičio „meilė, rūpestis, 
nieko negailėjimas, atviros durys, atidumas ir tikras dvasinis 
tėviškumas““ (B. Bulika). Išlaikė Kuraičiui pagarbą net ir tas ekskunigis, 
kuriam profesorius buvo žadėjęs palikti savo biblioteką, aišku, dėdamas 
įjį dideles viltis. Tai A. Žilinskas, atsiminimų knygos Žemės šauksmas 
(1979) autorius. Daugelyje šios knygos puslapių jis mini Kuraitį 
(paverstą Urkaičiu) ir būtent apie jį taria: ,,jis man lieka profesorius, 
idealistas, pagarbos vertas žmogus“ (p. 161). Todėl ir nedrįsęs su 
Kuraičiu ginčytis, kai pasijutęs netikinčiuoju. 

Kokį autoritetą Kuraitis turėjo, ypač akvaizdžiai rodo P. 
Vaičekausko prisimenamas 1949 pavasario atvejis. Slapta veikianti 8-10 
klierikų grupė per tarpininkus gavo audienciją pas profesorių 
padiskutuoti, kaip laikytis krikščioniškojoje pogrindžio veikloje. 
Dauguma buvo 22-24 metų amžiaus, kupini jaunimui būdingo idealiz- 
mo. Tad vienas dalyvių ir išdėstė tokią pažiūrą: turime būti pasiruošę 
kankinystei, kaip pirmųjų amžių krikščionys, nesibaiminti nė Sibiro, 
nes ir ten galėsime būti pavyzdžiu kitiems. Kitiems atrodė, kad atviros 

kankinystės kelias nuves tik į dangų, o sovietams bus juo ramiau, juo 
daugiau bus tuo būdu iš pasaulio ,„išemigravusių“'. Kuraitis su 
įdomumu sekė tas diskusijas, kartais nusišypsodamas, ir niekad 
nebuvo toks familiarus kaip tada. Ginčą jis savotiškai išsprendė: reikia 
ir vienų, ir kitų, tad kiekvienas gali pasirinkti kelią pagal savo sąžinę. 
Pats profesorius daugiau akcentavo diplomatinį kelią — kaip nors 
išsilaikyti ir tad nesipainioti priešams po kojomis. Savo pasisakymą 
Kuraitis baigė dukart pakartodamas: būkite taikūs kaip balandžiai ir 
gudrūs kaip žalčiai. (Slaptoji klierikų grupė netrukus buvo saugumo 
išaiškinta — visi iškeliavo į Sibirą, bet visi išliko gyvi ir nė vienas 
morališkai nepalūžo.) 

Kuraitis gerai žinojo, kad turi būti atsargus. Pirmą kartą pas jį ap- 
silankantiems ir norintiems pasirinkti knygų iš jo bibliotekos, patar- 
davo susipažinti su Lenino raštais. Diktavo tai anais laikais labai reika- 
lingas savisaugos jausmas, Kuraičio „labai negudriai užmaskuotas“ 
(vėliau „„kartais apie tai šypsodamiesi užsimindavome“'). Iš Lenino 
raštų profesorius tevertino veikalą apie empiriokritizmą. Stalino var- 
do neminėjo nė karto. Šiaipjau domėjosi ir sovietiniais filosofijos 
leidiniais. 

Kuraitis parašė neilgą (apie 30 rašomosios mašinėlės puslapių), bet 
taiklią dialektinio-istorinio materializmo kritiką. Parašė vokiečių kalba, 
kad nebūtų galima iš stiliaus atpažinti autorių. Tą kritiką jis perdavė 
minėtajai klierikų pogrindžio grupei naudotis savo veikloj ir paskleisti 
tarp studentų. Vienas tos grupės klierikų išvertė į lietuvių kalbą. Kai 
saugumas susekė tą grupę, į jo rankas pateko ir Kuraičio parašytoji 
materializmo kritika. 


1953 vasario 20 d. Kuraitis buvo areštuotas ir nuteistas kalėti dvi- 
dešimt penkerius metus. Teisme jis nesigynė tardamas: ,„Aš suprantu, 
kad aš jums kliūvu; žinau, kad jūs norite mane sunaikinti, tad gintis 
ar teisintis nematau jokio reikalo“ (B. Bulikos 1983.XII.15 pamokslas). 
Buvo laikomas Šilutės koncentracijos stovykloje ir Ukrainos Kursko ka- 
lėjime. Sovietų sąjungos Aukščiausios tarybos prezidiumo įsaku 1955 
rugsėjo 3 d., dėl senatvės ir invalidumo paleistas į laisvę su teise grįžti 
į Kauną. Iškalėjo dvejus metus ir septynis mėnesius. Kai jį areštavo, 
buvo pradėjęs eiti septyniasdešimtuosius amžiaus metus. Į lauko dar- 
bus nesiunčiamas, dirbo namų ūkyje — ,„nebuvę labai sunku““. 
Džiaugėsi, kad atgavo rankraščius, kurie buvo konfiskuoti arešto metu 
(saugumui „grynoji filosofija“ buvo ,„neįkandama ir neįdomi''). 

Apie kalinimo metus Kuraitis daug nepasakojo, tik tarė, kad 
naudinga ,,pamatyti gyvenimą iš kitos pusės““, „pereiti visas gyvenimo 
mokyklas“. Grįžo geros nuotaikos, tik, aišku, išvargęs. 1959 vasarą, 
po ketverių metų, V. Jurgutis rašė apie Kuraitį: „atrodo žymiai 
pasitaisęs, palyginus su tuo, kaip buvo po sugrįžimo iš Rytų“ 
(1959.VII.29 laiškas J. Gobiui). Sustiprėjus sveikatai, jis vėl grįžo prie 
raštų, turėdamas jau laisvą laiką. 


Pirmaisiais pokario metais Kuraitis drauge su kitais seminarijos pro- 
fesoriais gyveno arkivyskupo rūmų III-jame aukšte (II-jame aukšte buvo 
didžioji auditorija). 1950 vasarą tie rūmai buvo atimti iš seminarijos. 
Reikėjo ieškotis buto. Kuraitis pasirūpino, kad Aukštosios Panemunės 
Šv. Kazimiero parapijos administratoriumi būtų paskirtas kun. J. 
Mieldažys (oficialiai klebonu liko prel. prof. A. Grigaitis, tas pareigas 
ėjęs nuo 1926 m.; Kuraičio grįžimas Lietuvon sutapo su Grigaičio mir- 
timi — rado jį pašarvotą). Nuo 1950 m. ligi savo mirties (su kalėjimo 
pertrauka) Kuraitis pragyveno A. Panemunėj. Kad lengviau galėtų 
prisiregistruoti Kaune po grįžimo Lietuvon, oficialiai Kuraitis buvo 
paskirtas Zapyškio altaristu, bet faktiškai ten nedirbo. Ilgiausiai jis buvo 
kun. J. Mieldažio globoje. Uoliai jam talkino: klausė išpažinčių, 
pagiedodavo sumą, pasakydavo ir pamokslų. 

Kuraitis iš koncentracijos stovyklos grįžo geros nuotaikos, bet 
„troško tik ramybės“. Pasidarė daug lėtesnis, nebebuvo ankstesnio 
skubotumo, mišias laikydavo net labai lėtai. Daug ir neskubėdamas 
melsdavosi. Šiaipjau iki amžiaus galo išliko sveikas ir žvalus, išlaikė 
gerą atmintį ir proto blaivumą. Staigiai ištiktas dalinio paralyžiaus (dar 
vaikščiojo, bet žmonių nebepažino), apie mėnesį pasirgęs, Pranas 
Kuraitis mirė 1964 gruodžio 18 d. Palaidotas A. Panemunės kapinėse. 
Laidotuvėms vadovavo Kauno arkivyskupijos ir Vilkaviškio vyskupi- 
jos valdytojas kan. J. Stankevičius, pamokslą pasakė seminarijos 
rektorius V. Butkus, dalyvavo apie 115 kunigų. 

Kuraičio 100 metų gimimo sukaktis paminėta 1983.XII.15 A. Pane- 
munės bažnytėlėj. Mišias koncelebravo prof. P. Žiukelis, L. Kalinauskas 
ir B. Bulika, kuris suorganizavo šį minėjimą ir pasakė pamokslą. 


Prano Kuraičio asmenybė 


Niekur nėra ,,„kanoniškai'' nustatyta, kokia išvaizda privaloma 
filosofams. Žvilgtelėję įjų portretus, rasime tokį pat įvairumą, kaip tarp 

visų kitų. Tačiau pas mus kažkodėl manoma, kad filosofui privalu 
kažkaip ypatingai atrodyti. O Kuraitis savo išvaizda niekuo neišsiskyrė 
iš kitų — tiesiog atrodė banaliai paprastas. Nė išradingasis fizionomistas 
M. Vaitkus nerado, kaip jį vaizdžiau nupiešti, o turėjo pasitenkinti 
sausu sakiniu: ,„stambus vyras, didžiule galva ant platokų pečių, 
blyškus, beveik visuomet rimtas“ (Šiaurės žvaigždė, 45). Taip pat ir St. 
Ylai atrodė, kad Kuraičio ,„asmens apybraiža būtų mažai dėkinga 
dailininkui“ ir kad „iš veido nebūtum atspėjęs, ar jis turi kokios in- 
teligencijos, ar ne'' (Ateitininkų vadovas, 351). 

Bet ne visų akiai Kuraitis atrodė taip jau ,„bereikšmio veido““ (St. 
Yla). Kuraičio buvęs studentas Pr. Visvydas taip nutapo savo pro- 
fesoriaus portretą: ,„Kai profesorius Kuraitis sėdėdavo prie katedros, 
žvilgsnį akimirksniui įsmeigęs viršum visų galvų, jis atrodydavo kaip 
nutapyta persona sename chiaroscuro paveiksle — su tamsiu fonu 
susiliejanti juodo drabužio gelmė, baltas apykaklės brūkšnys, lygiai 
nuskustas smakras, pablyškęs veidas ir šviesos atspindys aristoteliškoje 
kaktoje. Jei tąsyk manęs kas nors būtų paklausęs, kuris profesorių 
atrodo filosofiškiausias, nedvejodamas būčiau atsakęs — Kuraitis“ 
(1970.IX.24 laišku gauti atsiminimai). 

Zanavykė rašytoja P. Orintaitė Kuraičio išvaizdos ,„banalintojams“' 
atsako: ,„Iš tikrųjų ar nebuvo priešingai? Stambiai didingas liemuo, 
iškili, taisyklingai apvali galva, plati, visuomet aukštyn atlošta kakta. 
Veido bruožai vyriškai erdvūs ir sveiko darnumo, o tiesi, savigarbiai 
pakelta galvos laikysena oriai įspūdinga. Ramiai vėsios, giliai mąslios 
akys, sklidinos mokslo žinių gaivos — spindi grynu statumu ir pro- 
tinga išmintim. Visa tai teikė impozantiško rimtumo, brandaus dva- 
singumo įspūdį. Net ir senyn viršugalvio nuplikimas teikė lyg tam tikro 
tėviško autoritetingumo paveikslą“ (Moteris, 1971, Nr. 3, p. 12). 

Įsižiūrėję į Kuraičio nuotrauką, turėsime pripažinti, kad P. Orin- 
taitei pavyko Kuraičio portretas tarytum įžvalgiam dailininkui. 


Išorinį Kuraičio išvaizdos tariamą paprastumą atitiko ir jo gyvenimo 
paprastumas. Vienas pokarinių Kuraičio klausytojų rašė, kad jo 
gyvenimo būdas ,,pernelyg jau paprastas ir kuklus"', jo ,,paprastumas 
ir kuklumas — nuostabūs''. Iš tiesų, paradoksiškai tariant, Kuraičio 
paprastumas nebuvo paprastas, nes jis ėjo ligi tikro asketiškumo. 

Iš visų mano profesorių Kuraitis gyveno kukliausiai, be jokios 
prabangos. Jo butas Kauno senamiestyje (Eliaševo 3) prie katedros 
daugiau darė bibliotekos, o ne gyvenamojo buto įspūdį. Tik patys 

būtiniausieji baldai, ir tie patys labai paprasti, neišskiriant nė knygų 
lentynų. Toks pat paprastas jo „,stalas““ liudijo, kad svetimi jam buvo 
ir smaližiaus polinkiai. Pats būdamas blaivininkas ir kone visiškas 
abstinentas, tik svečiams ištraukdavo vyno. Puotos įprastine prasme 
Kuraičio bute buvo nežinomos. Svečius sudarė tik kokio nors 
pasitarimo ar posėdžio dalyviai. Kuraitis daug nesirūpino nė savo 
apranga — išorine išvaizda. Kostiumą keisdavo tik tada, kai kiti 
pastebėdavo, kad senasis per daug apsitrynęs. Prabangos tiesiog 
nemėgo. Nepatenkintas būdavo, kai kiti kunigai niekams leisdavo 
pinigus. Sakysime, J. Mieldažio liudijimu, Kuraitis piktinosi, kad ir 
kunigai ėmė pirkti automobilius, kai jų pokario metais pradėjo atsirasti. 

Mamonai Kuraitis nevergavo — nekrovė sau santaupų. Asketiškai 
gyveno ne iš šykštumo. Daug savo uždarbio skyrė bibliotekai. Bet taip 
pat daug jo skyrė mokslus einančiojo jaunimo šelpimui. Nuo studijų 
metų pasižymėjo kaip kitų tylus šelpėjas. Studentui Pr. Dovydaičiui 
parašius, jog dėl lėšų stokos turės grįžti žemės arti, Kuraitis jam iš 
Liuveno pasiuntė 600 aukso rublių — savo visų metų užsienyje 
pragyvenimą. 1910-13 m. šelpė Mūnchene studijas gilinantį Petrapilio 
akademijos draugą V. Jurgutį. Išleido į mokslus naumiestietį dr. Pr. 
Dielininkaitį. Dielininkaitį ir į universiteto dėstytojus besimušantį 
teisininką V. Valiukevičių kurį laiką buvo priėmęs pas save gyventi. 
Sušelpė, kiek matė reikalą, ir daugelį kitų gabiųjų studentų (padėjo 
jiems ir parama iš jo, kaip fakulteto dekano, administruojamo kun. S. 
Pautieniaus fondo). Pokario metais šelpė klierikus. Buvo pasidėjęs 
santaupų pas kan. J. Jonį, bet protarpiais didesnėmis sumomis atsiim- 
davo, kol santaupos išsisėmė. 

Kuraičio kairė nežinojo, ką darė dešinė — ką darė gera, darė 
tylomis, nesigarsindamas. Tai ne taip jau paprasta: žmogui norisi slėpti 
tik tai, ko gėdytųsi, jei kiti sužinotų, bet didžiai maga, kad kuo daugiau 
visi sužinotų tai, ką jis gero padarė. Todėl nenuostabu, kad ne vienas 
ir dvasininkų geradarių bei labdarių, sakysime, mecenatai, tarytum 
nepasitiki Viešpaties atmintimi ir stengiasi atlyginimą už savo 
nuopelnus atsiimti dabar pat, nelaukdami amžinybės. Nežinome, kiek 
Kuraitis iš viso padarė kitiems gero, ir negalime to žinoti, nesgi visa 
tai liko jo paslaptis. Bet kaip tik iš šio slėpimosi žinome, kad visa gera 
Kuraitis darė iš krikščioniškos širdies, o ne iš garbės troškimo. 

Garbei Kuraitis buvo visiškai abejingas — ne mažiau kaip mamonai. 
Ir tai liečia ne tik labdaros darbus, bet ir visuomeninį reiškimąsi (į 
visuomeninę veiklą daugelį paskatina kaip tik garbės jausmas). Bet 

kokiai reklaminei viešumai Kuraitis jautė tiesiog aversiją. Vengė 
viešumos, kiek tik galėjo, o kiek negalėjo jos išvengti, joje varžėsi. Todėl 
jis ir pasirinko savitą visuomeninio reiškimosi būdą — veikti per kitus, 
o pats likti šešėlyje. Ir privačiame gyvenime Kuraitis pasižymėjo abe- 
jingumu garbės formalumams ir simboliams. Sakysime, nemėgo 
insignijų. Kuraitį ilgai globojęs kun. J. Mieldažys prisimena, kad tik 
vieną kartą jis per vardines buvo užsidėjęs insignijas pagerbti valdytoją 
kan. J. Stankevičių. Prelato titulas jam ,„neprilipo“'. Pasirašinėjo tik 
— profesorius. Šiuo jo paties pripažįstamu titulu kreipdavosi į jį tiek 
anksčiau pasauliečiai studentai, tiek vėliau klierikai. Niekada nereiškė 
pretenzijų, niekada nesipūtė. ,„(O kuklus, o tylus“, turėjo apie jį tarti 
M. Vaitkus (Šiaurės žvaigždė, 46). 

Laikytos Kuraičio paskaitos ,„sausomis““, tad ir jis pats laikytas 
„„sausu““. St. Yla rašė: „filosofas jis buvo jau savo sausu charakteriu 
ir tuo uždaru asketo gyvenimu“ (Ateitininkų vadovas, 351). Ne taip jau 
paprastas buvo Kuraičio ir sausumas, ir uždarumas. 

„„Sausumas“ yra dviprasmė sąvoka, reikalinga konkretesnio 
apibrėžimo. Neabejojamai Kuraitis buvo daugiau proto negu jausmo 
žmogus. Jo racionalumas esmiškai reiškėsi jo realizmu. Viską jis 
stengėsi blaiviai įžvelgti ir kritiškai vertinti. Fantazijos nei pats daug 
turėjo, nei kitiems jos pavydėjo. Svetimas jam buvo ir bet koks emocinis 
patetiškumas ar sentimentalumas. Tačiau dėl to būtų didžiai neteisinga 
įsivaizduoti, kad Kuraitis stokojo ir žmogiškos šilumos, kad jis buvo 
„jokios asmeniškos šilumos neskleidžiąs kabinetinis darbuotojas“' (J. 
Eretas, LKMA Suvažiavimo darbai, VII, 45). Pakako Kuraičiui žmogiško 
šiltumo, tik ne viešumoj jį rodė ir dėl to ne viešumoj jis buvo matomas. 
Tik iš arčiau buvo praregimas Kuraičio žmogiškas šiltumas, labai 
paprastas, bet užtat tikras, be jokio patetiško sentimentalumo. 

Liudija tai ir pokarinių jo klausytojų laiškai. Iš pradžių seminarijoj 
atrodęs ,,„santūrus ir neprieinamas““, vėliau susitikus buvęs profesorius 
žavėjo: „koks paprastas, žmogiškas ir šiltas“. Džiaugdavosi savo 
buvusių mokinių apsilankymu: ,,labai brangūs jam tapo kontaktai su 
vienu kitu išlikusiu jo mokiniu“'. Apie save „mažiausiai mąstė“, bet 
„išgyveno savo mokinių nelaimes ir stengdavosi jiems visokeriopai 
padėti“. Lankydavo į Vakarus pasitraukusių bičiulių giminaičius (tarp 
kitų vienišą, sunkiai pasiligojusią J. Griniaus motiną) paguosti, 
padrąsinti ir materialiai padėti. Išliko gyvi jo atmintyje Vakaruose 
atsidūrusieji auklėtiniai. Apie jų iškiliuosius kalbėdavo ,,su vidiniu en- 
tuziazmu, su pasididžiavimu: štai kokie išaugo!'“. 

Kuraičio atmintyje likome gyvi ir tie, kurie nuo sovietinėj okupacijoj 
laukiančio Sibiro pasitraukėme į Vakarus — palikome tėvynę (ne tik 
tėviškes). Nors jis mus ir prisiminė, tačiau, kiek žinau, nė su vienu 
iš mūsų nesusirašinėjo. Kai jau buvo galima bent laiškais susisiekti, 
bandžiau per bendrą pažįstamą užmegzti ryšį ir su Kuraičiu. Gavau 
tokį atsakymą: Profesorius siunčia kuo nuoširdžiausius sveikinimus, 
bet rašyti jis nemėgstąs — gyvenimas jį tokį padaręs . . . Tada dar 
nežinojau, kad jis palyginti neseniai buvo grįžęs iš „ilgosios ekskursi- 
jos“ — sovietinio kalėjimo. Suprantama, tokiam žmogui būtų buvę 
išties neatsargu susirašinėti su laisvuoju pasauliu. Labai būdavęs 
patenkintas, sulaukęs jam perduotų mano linkėjimų. Į mano linkėjimus 
jis atsakė savu ,„kuraitišku“' linkėjimu: ,„nebūti darbe abstrakčiam — 
dirbti ne dėl savo malonumo, bet kad kiti darbu praktiškai 
pasinaudotų“'. Kai paprašiau nuotraukos, Kuraitis atsakė: tokios 
neturįs, o išvis norįs būti labiau prisimenamas širdyje, o ne 
„„paveikslėlyje“'. Sulaukęs suvenyrinės dovanėlės (parkerio), prašė man 
parašyti, kad nieko daugiau nesiųsčiau — pakanką jam iš ko pragyventi. 

Galėčiau paliudyti, kiek daug pats patyriau Kuraičio žmogui 
nepaprasto atidumo — nuostabaus gerumo. Tačiau negalėčiau sakyti, 
kad mano santykiai su juo, nors ir be jokių nesusipratimų, būtų buvę 
„šilti“ familiarumo prasme. Kuraičio šilhumas žmogui buvo rodomas 
ne familiarumu, o veikla. Tad labiausiai ir tiesiogiai Kuraičio žmogišką 
šiltumą liudija jo visą laiką atsidėjimas gera darymui, kaip jau anksčiau 
pabrėžiau. Turėjo teisės reikalauti ,,„skaudžiai jaučiamo dosnumo““. Jis 
vykdė, ką skelbė: ,„tik konkreti meilė yra tikra ir efektyvi“. Tokia meilė 
liudijo jo žmogišką šiltumą — žmogui atvirumą. 

Anksčiau pabrėžtą Kuraičio asketiškumą darė ,,„sausą““ tik jo abe- 
jingumas net dvasinei atgaivai, teikiamai menų. Nelankė nei koncertų, 
nei teatro. Nesidomėjo nė dailės parodomis. Nerado laiko nė grožinei 
literatūrai. Nors ne kartą mane ragino domėtis dailiąja literatūra įsigyti 
žodžiui, susidaryti stiliui, bet vargu ar pats daug ja domėjosi. Literatūroj 
jo skonis liko gana primityvus — gardžiavosi liaudžiai skiriamo ,„Mūsų 
laikraščio“' spausdinta kelionių fantastinių nuotykių serija (pradėjo A. 
Poška 1930 m., tęsė Č. Kaunas-J. Kudreikis). 

Nerado tam laiko! Nebuvo Kuraitis nei nerealus, nei 
negyvenimiškas, 6tik reto darbštumo. Dėl to brangindavo laiką — vis 
būdavo užimtas. Iš to susiformavo jo skubotumas, daugelį stebinęs ir 
toks nebūdingas zanavykams. Precizijos ieškojo ne tik savo mintyse, 
bet ir savo kasdieniniame gyvenime. Laikėsi nusistatytos dienotvarkės. 

Sakysime, senatvėje net ir vardo dieną, atėjus miego laikui, paduodavo 
kiekvienam ranką ir išeidavo ilsėtis. Tiesiog pedantiškai Kuraitis mėgo 
punktualumą: pats jo laikėsi ir iš kitų laukė — net atostogose. 
Atostogaudamas Birštone, paprašė klebono šeimininkę, kad pasakytų 
valandą ir minutę valgymui, kad sutartu laiku atėjus nereikėtų laukti. 
Nenuostabu, kad iš tokio tvarkos pomėgio Kuraitis, suskambėjus 
skambučiui, tuojau pat baigdavo paskaitą kad ir pusėj sakinio .. . 


Kuraičio sausumas vis siejamas su jo uždarumų. Tiesa, kad jis 
beveik niekada apie save nekalbėdavo. Bet taip pat jis nemėgo apkalbų 
ir pats šiuo atžvilgiu niekada nenusidėdavo. Tačiau dvejaip jo 
uždarumas gali būti neteisingai suprantamas. 

Kuraičio asmeninis uždarumas visai nereiškė vienumos. Nors ir 
būdamas daugiausia užsidaręs tarp knygų, jis nebuvo nuo žmonių 
atsitvėręs. Daug artimų bičiulių iš tiesų neturėjo. Plačiai žinoma tik jo 
patvari bičiulystė su Petrapilio akademijos draugu V. Jurgučiu, 
neišstojusiu iš kunigų, bet ir nebekunigavusiu. Šiaipjau Kuraičio 
artimųjų ratą sudarė idėjinio darbo draugai. Asmeninė ir idėjinė 
bičiulystė Kuraičio atveju sutapo. 

Taip pat Kuraičio uždarumas visai nereiškė niūrumo. Visada jis 
buvo giedrios nuotaikos. Melancholija ar kokia mizantropija jam buvo 
svetima. Nors M. Vaitkus ir rašė, jog ,,niekuomet man nėr tekę girdėt 
ji juokiantis““, iš tiesų galėjo jis ir juoktis (tegu ir ne dažnai). Gimnazi- 
jos dienų draugas dr. P. Grigaitis skirtingai rašė: nors „atrodė, kad 
jisai nemokėjo nė juoktis“, bet „jisai turėjo humoro“. Pokariniai 
Kuraičio klausytojai jo paskaitose taip pat pastebėjo „net humoro 
atšvaitų“. Sakysime, ne be humoro buvo nutildyti paskaitos metu 
besišnibždantieji tokiu kreipimusi: dėl manęs jūs galit neklausyti, galit 
gulėti, galit ir miegoti, tik balsiai nesapnuokite. Pusiau juokaujamas, 
pusiau humoristinis tonas buvo gana būdingas Kuraičiui. Kai 
susidomėjau Heideggeriu, buvau Kuraičio pakrikštytas ,„Sein-zum- 
Tode“' (heideggerinė sąvoka aptarti žmogiškajai baigiamybei) pravarde 
— beveik kiekvieną kartą buvau geraširdiškai šiuo kreipiniu 
pasveikinamas. 

Visada giedri Kuraičio nuotaika bent šiek tiek prasiverždavo ir 
meniniu nusiteikimu. Kartą pokarinius klierikus Kuraitis nustebino per 
paskaitą padeklamuodamas Maironio ,„Lietuva brangi“ eilėraštį — 
„gdeklamuoja ir šypsosi, žvalgydamasis po mažą auditoriją“ (P. 
Baltuška). O jau po Kuraičio grįžimo iš Rytų, belipdamas į Aleksoto 

klebonijos antrą aukštą (mansardą), galėjai užgirsti Kuraitį bedainuo- 
jant. „„Kai nusibosta prie knygos ar rašyti, vaikštau po kambarį ir 
dainuoju lietuvių liaudies dainas“, — paaiškindavo profesorius. 


Savo būdu Kuraitis buvo gimęs konservatorius — atsargus, norįs 
numatyti visas pasekmes, nelinkęs rizikuoti, daugiau kantrus negu nar- 
sus, greičiau patarsiąs dar palaukti (,,„neužbėgti už akių'') negu tuo- 
jau pat kovon mestis. Griežta ištikimybė tomizmui leistų jį laikyti 
konservatoriumi ir filosofijoj, jeigu ir čia būtų galima šia sąvoka 
operuoti. Tačiau visuomeniniais klausimais Kuraitis buvo pažangių 
idėjų atstovas. Ir pats sekė katalikų visuomeninės minties pažangėjimą 
ir savo artimųjų dėmesį į jį kreipė. Bet jis pats tik labai atsargiai viešiau 
pasireikšdavo — daugiau savo autoritetu dengė jaunuosius. St. Yla šiuo 
klausimu samprotauja: ,,„Kuraitis savo pažangumu buvo 
nepralenkiamas, kiek tai lietė idėjas. Bet jis, matyt, nenorėjo praktiškai 
pralenkti laiką, kuris dar buvo neatėjęs Lietuvoje“. Galima su šiuo 
aiškinimu sutikti, tik reikia jį papildyti. Kol buvo kitų, Kuraitis jautėsi 
galįs likti nuošaliai. Pakako tik, kiek reikėjo, įspėti, kad pažangumas 
nebūtų paverčiamas kraštutinumu, ar pristabdyti, kad nebūtų daugiau 
sukeliama susierzinimo negu tikro žmonių laimėjimo naujoms idėjoms. 
Tą uždavinį Kuraitis ir vykdė, žengdamas su jaunąja karta, bet lyg 
daugiau budėdamas negu pats angažuodamasis. Tik tada, kai pokario 
metais sovietinėje okupacijoje Kuraitis liko vienas, jis atvirai atskleidė 
visą savo pažangumą ir Kauno kunigų seminarijoje tapo būsimosios 
naujų kunigų kartos autoritetingu auklėtoju. 

Kuraitis buvo principingas, bet drauge pakantus. Principinė žmogui 
pagarba natūraliai jį darė tolerantą pagal principą: kas kita konkretus 
žmogus, kas kita jo pažiūrų sistema. Savo auklėtiniams Kuraitis dažnai 
kartodavęs: saugokitės žmogaus, kuris neturi jokių pažiūrų, bet galite 
drąsiai bendrauti ir bendradarbiauti su visais žmonėmis bendražmo- 
giškuose reikaluose (B. Bulika). Kuraičio tolerantiškumą liudija i ir tie, 
kurie buvo ar tapo skirtingų pažiūrų. Ekskunigis A. Žilinskas 
prisimena, kad Kuraitis storu raudonu brūkšniu pabraukė kaip 
klaidingą teiginį, jog tik tikintieji gali būti geri žmonės (Žemės šauksmas, 
214). Pr. Visvydas savo atsiminimuose perteikia ateistiškai nusiteikusio 
studijų draugo K. Jaroševo (aiškaus filosofinio talento, bet jauno 
mirusio) žodžius: kiti tik šneka apie toleranciją, o Kuraitis ją vykdo. 

Išoriškai neįspūdingas, asketiškai paprastas; nei tarnavęs mamonai, 
nei troškęs garbės; blaiviai dalykus matantis, bet pozityviai nusiteikęs; 

uždaro būdo, bet žmogiškai šiltas; besidomintis viešaisiais reikalais, 
bet vengiantis tiesiog viešumoj reikštis; principingas idealistas, bet 
drauge nuoširdus tolerantas — toks buvo Kuraitis. 


Baigiant 


Mažos ir vos nepriklausomą gyvenimą pradėjusios tautos skurdi 
intelektualinė padėtis filosofijos profesoriui Pranui Kuraičiui nebuvo 
palanki. Iš vienos pusės, tik nedaugelis už fakulteto ribų įvertino, ko 
Kuraitis buvo vertas. Iš antros pusės, kitomis aplinkybėmis jam pačiam 
būtų buvę daugiau ir paskatos, ir sėkmės. Pagaliau tam tikro dramatiz- 
mo slypi visų ,,„grynųjų“' filosofų likime. Šiuo reikalu pats Kuraitis kartą 
pasisakė: ,,grynąja, sistemingąja filosofija užsiimantieji žmonės 
paprastai neturi nei patraukimo, nei sugebėjimo savo mėgiamų dalykų 
visuomenėje populiarinti, juo labiau įspūdingai savo dalykų afišuoti 
ir efektyviai reklamuoti“ (LKMA Suvažiavimo darbai, III, 115). 

Šiais žodžiais Kuraitis išsakė ir savo paties tam tikrą dramatizmą 
tiek kaip filosofo autoriaus, tiek kaip filosofijos dėstytojo. 

Pranas Kuraitis pakankamai paskelbė straipsnių ir knygų, kad būtų 
žinomas ir platesniuose visuomenės sluoksniuose. Ir vis dėlto taip 
nebuvo. Priežastis labai paprasta: ne daug kas ir iš intelektualesnių 
šviesuolių buvo skaitę Kuraičio raštus. Nors jo filosofinės knygos 
nebuvo per specialios studijos, o daugiau elementarus įvadas į filosofiją, 
vis vien eiliniam šviesuoliui tai buvo sunkiai įkandama. Platesnius 
šviesuomenės sluoksnius galima sudominti tik ,,paraštinėmis“', t.y. 
bendresnio pobūdžio filosofijos temomis. O pačios pagrindinės filosofi- 
jos problemos nefilosofui visada atrodo ,„per abstrakčios“. Dėl tos 
pačios priežasties platesnio skaitytojų rato nepasiekė nė Kuraičio 
straipsniai. Juos skelbė žurnale Logos. Reguliarių prenumeratorių šis 
žurnalas aplamai neturėjo, nes per metus išeidavo tik po vieną ar du 
numerius. 

Trumpai tariant, lietuvių visuomenėje filosofija dar neturėjo 
atramos. Pačių filosofų ar bent filosofiją studijavusiųjų buvo labai 
negausu. Nedaug kuo gausiau buvo ir tų, kurie bent ,,iš šalies“ filosofi- 
ja domėjosi. Todėl suprantama, kad ir ,,grynieji“' filosofai negalėjo būti 
plačiau žinomi. Toks likimas buvo ne tik Kuraičio. Ne kitoks buvo 
likimas ir Humanitarinių mokslų fakulteto iškilaus filosofo V. 
Sezemano. Ne be pagrindo jis, matydamas lietuvių filosofinės auditori- 

jos negausumą, savo darbus daugiausia skelbė vokiečių kalba net ir 
savo fakulteto leidiniuose. 

Prieš daugiau kaip penkiasdešimt metų Židinys straipsniuke apie 
Praną Kuraitį buvo taręs, kad jo „visuomeniniam veikimui giliau ir 
plačiau įvertinti bus reikalingas laiko atstumas“' (1933, Nr. 8-9, p. 202). 
Iš turimos perspektyvos lygiai matome du dalykus. 

Pranas Kuraitis savo kūrybiniu įnašu yra tarp ryškiųjų mūsų 
kultūrininkų, o savo žmogišku skaidrumu — tarp šviesiųjų asmenybių. 
Jis išaugino ištisą katalikų intelektualų kartą: už daugelio tų, kuriais 
didžiuojamės, stovi jis. Bet lygiai matome antrą dalyką: kaip savo laiku 
jis kukliai liko lyg šešėlyje, taip dabar jis ima nirti užmarštin. 

St. Ylos žodžiais, Pranas Kuraitis buvo iš tų vadų, kurių įnašas 
„„kaip druskos — ištirpsta ir lieka nematomas“. Bet iš pačios Lietuvos 
ataidi kitoks žvilgis į Prano Kuraičio palikimą — kaip į ,,rusenančią 
ugnį“. 100 metų Kuraičio gimimo sukakties pamoksle buvo tariama: 
„„Palikta ar užmiršta ugnelė slepiasi po pelenais ir išsaugo savo karštį 
(. . .) Visad — ir žėrinti, ir prigesusi — ji šildo tuos, kurie ją myli““. 


Su pietistine mokinio pagarba prisimindamas prof. prel. Praną 
Kuraitį, norėčiau, kad ši apybraiža išlaikytų jo atminimui bent mažą 
krislelį tos druskos, kuria jis buvo mūsų tautoje, kad išleidžiamoji jo 
raštų rinktinė jo atminimą išsaugotų bent kaip ,„rusenančią ugnelę“'. 
Kol ugnelė rusena, tol gyva ir sužėrėjimo viltis. 

Džiaugiuosi baigęs šį darbą, bet drauge ir apgailiu, kad, nepaisant 
viso stengimosi, pasiliko kai kurių spragų, gal įsibrovė ir kai kurių 
klaidų. Normaliai, leidžiant kurio nors autoriaus raštus, nėra reikalo 
juos palydėti išsamia biografija, nesgi ir šiaipjau apie autorių 
pakankamai žinoma. Kitoks Kuraičio atvejis. Apie jį tiesiog stokojama 
žinių. Todėl pateikiu viską, ką tik pavyko surasti: vargu ar juo kas nors 
vėl susidomės. Toks mano pasiteisinimas. 

Nuoširdžiai dėkoju visiems talkinusiems savo atsiminimais (Pr. 
Visvydui, P. Vaičekauskui ir kt.) apie prof. prel. Praną Kuraitį. Ypačiai 
dėkoju dr. Kaziui Pemkui, kuris iš savo ,,„knygų karalystės“ parūpino 
ir periodikoje surastų žinių apie Kuraitį, ir mano neturėtų kai kurių 
Kuraičio straipsnių. 

Visų padėka priklauso rašytojui Antanui Vaičiulaičiui. Jis kėlė 
Kuraičio raštų išleidimo mintį spaudoje (Draugas, 1981.II.7). Jis pats 
ėmėsi tą mintį ir vykdyti kaip kuraitiškos dvasios žmogus. Nepavyko 
Vaičiulaičiui prakalbinti Kuraičio Ateityje 1929 m., užtat dabar tartum 

atsiteisia, prakalbindamas Kuraitį jo raštais. Prof. prel. Prano Kuraičio 
raštų rinktinė išleidžiama dvidešimt penkerių metų nuo jo mirties 
sukakčiai. 


Taip pat visų padėka priklauso dr. Algiui Norvilui kaip Ateities 
leidyklos vedėjui, su didele kantrybe besirūpinusiam Prano Kuraičio 
raštų rinktinės išleidimu. 

Boston, 1987.X.14 


Juozas Girnius 


TERMINŲ ŽODYNAS 


Paruošė Rimas Černius 


abstrakcija — mintinis atitraukimas, atsiejimas mintyje kurių nors dalyko 
ypatybių nuo paties dalyko ir jų išskyrimas. 

adaptacija — prisitaikymas prie naujos padėties, kintančių gyvenimo sąlygų. 
aforizmas — trumpas, įtaigus, vaizdingas posakis, apibendrinantis reikšmingą, 
dažnai netikėtą mintį. 

agnosticizmas — (1) filosofinė pažiūra, pagal kurią negalima pažinti absoliučios 
tiesos, nes tikrai galima pažinti tik pojūčių teikiamus duomenis; (2) teologinė 
teorija, kuri neneigia Dievo, bet kuri teigia, jog negalima Dievo pažinti. 
akcidensas — (akcidencija) neesminė daikto savybė, skirtinga nuo to, kas esm- 
inga, substancialu (substancija). 

aksioma — savaime suprantama ir todėl įrodymų nereikalaujanti tiesa. 
aktualybė — tai, kas turi formą (pagal Aristotelį), kas tikrai yra, tikrovė kaip 
priešingybė galimybei. 

amoralizmas — moralės neigimas; nusiteikimas ieškoti vertybių mato ,„anapus 
gėrio ir blogio“', atseit anapus tradicinės moralės normų. 

analogatai — „„analogatais vadiname būtis, apie kurių analogiją kalbame“ 
(Kuraitis). 

analoginė sąvoka — ,„analogine vadinasi tokia sąvoka, kuri taikoma prie dviejų 
ar daugiau daiktų dalinai ta pačia prasme, dalinai skirtinga prasme“ (Kuraitis). 
antinomija — prieštaravimas tarp dviejų teiginių, nors abudu gali būti 
įrodinėjami, remiantis vienu ar antru teiginiu. 

antropologija — mokslas apie žmogų iš biologinės ir kultūrinės perspektyvos. 
Filosofinė antropologija — žmogaus filosofija. 

apologetika — gynimas; teologijos šaka, ginanti krikščioniškąsias tiesas. 

a priori — A priori teiginys yra toks teiginys, kurį iš anksto galima pažinti esant 
teisingą ar neteisingą nepriklausomai nuo patirties. 

apriorizmas — filosofinė pažiūra, pagal kurią protas turi įgimtas idėjas ir pagal 
kurią galima pasiekti tikrą pažinimą be patyrimo. Priešingybė empirizmui. 
augustinizmas — sekimas Šv. Augustinu (354-430), Bažnyčios tėvu ir filosofu. 
Šv. Augustinas teigė, kad žmogui reikia pašvenčiamos Dievo malonės, kadangi 
nupuolęs žmogus negali pats susitaikyti su Dievu, todėl jis reikalingas Dievo 
pagalbos. 


averroistai — islamo filosofo Averroes (1126-1198) sekėjai. Averroes buvo 
didžiausias islamo viduramžių filosofas, kuris sekė Aristoteliu, savotiškai jį 


aiškindamas. 

dedukcija — išvada, kuri pasiekiama, svarstant faktus ar prielaidas. Logikoje 
— išvedimas vieno teiginio (išvados) iš vieno ar daugiau kitų teiginių (prielaidų). 


deizmas — doktrina, kad žmogaus protas gali suvokti Dievą, kadangi tikėjimas 
į Dievą yra savaime protingas dalykas ir nereikalauja paramos iš dieviškų 
Apreiškimų ar religinių institucijų. Pagal deizmą Dievas, sukūręs pasaulį, leidžia 
jam pačiam vystytis ir nesikiša į jį. 

determinizmas — filosofinė pažiūra, pagal kurią visi įvykiai, įskaitant ir žmonių 
veiksmus, yra iš anksto nustatyti, nulemti; žmogaus laisvos valios neigimas. 
dialektika — pagal Aristotelį, protavimas iš prielaidų, kurios yra visuotinai 
pripažintos. Kanto filosofijoje — galimumo teorija, kurioje nagrinėjama 
aukščiausioji pažinimo forma — protas. Pagal Hegelį — loginis protavimo 
būdas. Hegelio teigimu, protavimas vyksta prieštaravimų ir jų išsprendimo 
būdu pagal modelį: tezė, antitezė, sintezė. 

dogma — pagrindinis religijos nuostatas, laikomas neginčijama tos religijos 
tiesa. 


dogmatizmas — nekritiškas galvojimas ar nekritiškas laikymas savo pažiūrų 
ar įsitikinimų. 

eleatai — (elėjiečiai) sekėjai priešsokratinės filosofijos, kurią skleidė Parmenidas, 
Zenonas Elėjietis ir Melisas iš Samo salos. 

eleatizmas — priešsokratinė filosofija, pagal kurią viskas, kas yra tiesa, yra 
statiška Būties visuma, ir nieko nėra, kas prieštarautų jai ar skirtųsi nuo jos. 
empirizmas — pažinimo teorija, kad viso žinojimo šaltinis yra patyrimas 
(priešingybė racionalizmui). 

epistemologija — pažinimo filosofija, kuri nagrinėja, ką žmogus gali žinoti. 
Kuraičio nusistatymu, pažinimo filosofija reikia vadinti gnoseologija, o ne 
epistemologija, nes šis pavadinimas yra per siauras, kadangi reikia turėti 
omenyje ne tik atskirų mokslų pažinimą, bet ir kasdieninio gyvenimo, 
nemokslinio pažinimo faktus. 

etinis idealizmas — filosofinis nusistatymas, kuris pripažįsta moralinius prin- 
cipus, pabrėžia moralinę laisvę ir laiko dvasinę sferą aukščiau už fizinę ar 
materialinę. 

etatizmas — valstybės neapibrėžtas įsigalėjimas. 

evoliucionizmas — teorija, aiškinanti, kaip atsirado gyvybė žemėje ir kaip gyvos 
būtybės pasiekė savo dabartines formas. 

fenomenas — daiktas ar reiškinys, patiriamas pojūčiais. Graikų filosofijoje — 
tai, kas pasirodo pojūčiams, priešingybė tikram dalykui, kurį suvokia protas. 
fideizmas — pažiūra, jog protu negalima įrodyti religinių doktrinų, bet galima 
ir reikia jas priimti tikėjimu. 

fenomenologija — filosofijos mokykla, kuri iškilo XX amžiaus pradžioje su 
filosofo Edmundo Husserlio (1859-1938) darbu. Ji siekia naujai pažvelgti į 
konkrečiai pergyvenamus fenomenus, tyrinėdama sąmonės duomenis ir 
besistengdama juos kuo tiksliau aptarti. 

fikcionalizmas — H. Vaihingerio (1852-1933) pažiūra, kad viską pažįstame tik 
„tariamai“ (als ob) ir kad todėl visos vertybės ir idealai tėra fikcijos, tariamybės, 
pramanyti dalykai. 

gnoseologija — „filosofijos dalis, kurioje svarstomi pagrindiniai klausimai apie 
žmogaus pažinimo vertę tiesos atžvilgiu“ (Kuraitis). 

heterogeniškas — nevienalytis, susidedantis iš skirtingų dalių. 

idealizmas — filosofinė kryptis, kuri teigia dvasinio prado pirmumą 
(priešingybė materializmui). 

imanentizmas — filosofinė teorija, kuri teigia, jog Dievas yra pasauliui 
imanentiškas, jame esantis. Panteizmo forma. 

imoralizmas — amoralizmo sinonimas, moralinių principų atmetimas ar jiems 
abejingumas. 

indeterminizmas — filosofinė doktrina, kuri pripažįsta valios laisvę 
nepriklausomai nuo psichologinių ar fiziologinių priežasčių. 

indukcija — protavimo būdas, kuriuo bendras principas išvedamas iš atskirų 
patirtų atvejų. 

inneistas — įgimtų idėjų šalininkas. 

jansenizmas — C. Janseno (1585-1638) teologinės pažiūros, pagal kurias at- 
skiro žmogaus išganymas ar pasmerkimas yra iš anksto nustatytas. Janseniz- 
mas paneigia laisvą valią ir teigia, jog žmogaus prigimtis linkusi į blogį. 
kategorinis imperatyvas — Kanto moralinėje filosofijoje absoliutus ir visiems 
privalomas moralinis dėsnis, pagal kurį veiksmas yra pateisinamas, jeigu yra 
įmanoma jį pritaikyti visiems žmonėms. 

kontingencija — nebūtinybė, kad kuris nors daiktas ar įvykis turėtų būtinai 
egzistuoti, kad kuris nors teiginys būtinai turėtų būti teisingas. Priešingybė 
kontingencijai yra būtinybė. 

kriticizmas — kritinis požiūris į ką nors; specialiai Kantas vadino kriticizmu 
savo filosofinę poziciją, pagal kurią protas negali pažinti daiktų esmę (Ding 
an sich). 

manicheizmas — religinis sąjūdis, įkurtas perso Mani (c. 216-276 A.D.). 
Manicheizmas prisėmė budizmo, zoroastrizmo ir krikščionybės elementų. 
Manicheizmas laikė pasaulį ir ypač žmogaus gyvenimą kova tarp gėrio ir blogio 
principų. 

Marburgo mokykla — neokantizmo šaka, kurią sukūrė filosofai Hermann 


Cohen (1842-1918) ir Paul Natorp (1854-1924). Marburgo mokykla daugiausia 
rūpinosi tiksliųjų mokslų filosofija. Vartodama Kanto transcendentalinės logikos 
metodus, ji svarstė tiksliųjų mokslų teiginius. 

materializmas — filosofinė teorija, kuri teigia, kad materija yra vienintelė realybė 
ir kad viską pasaulyje galima paaiškinti fiziniais dėsniais, įskaitant ir protą, 
jausmus ir valią. 

metafizika — teorinės filosofijos dalis, kuri svarsto pagrindinius būties pradus. 
St. Šalkauskis skiria bendrąją metafiziką, arba ontologiją, svarstančią esybės 
kaip tokios principus, ir specialiąją metafiziką, apimančią kosmologiją (fizinį 
gamtos pasaulį), psichologiją (psichinę žmogaus prigimtį) ir teodicėją (pirmąją 
pasaulio priežastį). 

monizmas — filosofinė kryptis, kuri aiškina tikrovę tik vienu pagrindu, 
materialiu arba dvasiniu. Monizmo priešingybė — dualizmas. 
neokantizmas — filosofinės pažiūros, kurios remiasi Kanto kritine filosofija. 
noetika — pažinimo filosofija. Kuraitis mano, kad pažinimo filosofija tiksliau 
vadinti gnoseologija, nes noetikos žodis nurodo vien į proto pažinimą, o 
gnoseologijoje tenka svarstyti ir juslinio (pojūtinio) pažinimo vertę. 
nominalizmas — scholastinėje filosofijoje pažiūra, jog universalijos neturi 
egzistencijos, kuri būtų nepriklausoma nuo proto, ir kad universalijos yra vien 
tik vardai ir nežymi tikrai egzistuojančio dalyko. Universalija — ypatybė, kurią 
turi visi kurios nors rūšies ar klasės individai. 

noumenas — „viduramžių ir naujųjų laikų filosofijos terminas, žymintis tai, 
ką galima pažinti, suvokti protu. Priešingas terminas — fenomenas, žymintis 
reiškinį, galimą patirti jutimais, o Kanto teorijoje — žymintis reiškinį, galimą 
patirti bet kokiu būdu“ (I. Kantas, Prolegomenai kiekvienai būsimai metafizikai, 
galėsiančiai būti mokslu. Vilnius 1972. Vertėjo R. Plečkaičio ,„Komentarai“ — p. 
198). 

objektyvizmas — filosofinė pažiūra, kad visa realybė egzistuoja nepriklausomai 
nuo žmogaus proto ir kad žinojimą galima pagrįsti patirties duomenimis. 
Moralinėje filosofijoje — pažiūra, jog yra tikrų moralinių tiesų, kurios lieka 
tiesomis, nežiūrint ar žmonės jų laikosi ir jas noriai priima. Priešingybė 
subjektyvizmui,. 

okamizmas — sekimas anglų pranciškonu filosofu William of Ockham (c. 
1285-1349), kuris žymus savo universalijų teorijomis — nominalizmu. 
ontologija — bendroji metafizika, kuri „svarstymo objektu turi esybę kaip tokią, 
jos esmę“ (Kuraitis). 

ontologizmas — filosofinė pažiūra, pagal kurią ,„mes pirmiau, negu kitas 
esybes, pažįstame Dievo esybę““ (Kuraitis). 

panlogizmas — „Hegelio absoliutaus proto idealizmas neretai vadinamas 
panlogizmu““ (Kuraitis). ,„Marburgo filosofijos kryptis yra vadinama loginiu 
idealizmu, arba panlogizmu““ (Kuraitis). 

panteizmas — religinė-filosofinė doktrina, kuri skelbia, kad dievybė viską 
apima, kad žmogus ir gamta yra Dievo būties dalys, o ne atskiri nuo Dievo. 
„„Panteizmas skelbia, kad viskas yra Dievuje, bet kad savo prigimties dalimi 
Dievas yra aukščiau už tą viską, kas yra pasaulyje“ (Kuraitis). 
peripatetikas — Aristotelio sekėjas. 

pirmoji filosofija — Aristotelio filosofijoje bendroji metafizika, dabar vadinama 
ontologija. 

postulatas — teiginys, kuris nereikalauja įrodymo ir kuris būna daugelio 
argumentų prielaida, bet nė vieno išvada. 

pozityvizmas — filosofinė pažiūra, pagal kurią visas žmogaus pažinimas telpa 
mokslų rėmuose — remiasi tik patirtimi. Pozityvizmas priešinasi bet kokiai 
metafizikai ir kiekvienam pažinimo būdui, kuris nesiremia moksliniu metodu. 
Tai radikalaus empirizmo forma. 

pragmatizmas — filosofijos srovė, iškilusi Amerikoje XX amžiaus pirmajame 
ketvirtyje, kuri remiasi principu, kad idėjų naudingumas yra jų vertės kriteri- 
jus. Pragmatizmas pabrėžia svarbumą veiksmo — vietoj doktrinos, patyrimo 
— vietoj nustatytų principų. Pagal pragmatizmą, idėjos įgauna reikšmę iš jų 
pasekmių ir įgauna teisingumą iš įrodymų. 

predikatas — scholastinėje ir aristotelinėje logikoje (tarinys), tai kas apie veiksnį 
yra teigiama arba neigiama. 

premisa — prielaida, argumento teiginys, iš kurio kitas teiginys išvedamas. 
presupozicija — prielaida. 

priešmokyklinis pažinimas — ,,paprastas, nemokslinis sveiko proto 
pažinimas“' (Kuraitis). 

probabilizmas — doktrina, siejama su skepticizmu, kuri teigia, kad tikro 
žinojimo negalima pasiekti ir kad todėl nuomonės ir veiksmai turi būti reguliuo- 
jami galimumų. 

propedeutika — pirmutinis, įvadinis mokymas. 

racionalizmas — filosofinė kryptis, iškelianti protą kaip nuo juslinės patirties 
nepriklausomą pažinimo šaltinį: galima vien tik protu pažinti esmę visko, kas 
yra. Pažiūra, kad pažinimas sudaro vieną deduktyvinę sistemą ir kad viską 
galima išaiškinti — suvesti į tą vieną sistemą. 

realizmas — filosofinė pažinimo samprata, pagal kurią pripažįstama objektyvios 
tikrovės egzistavimas nepriklausomai nuo sąmonės. Siauresne prasme — tokia 
pažinimo samprata, pagal kurią pažinimo vyksme žmogus tikrovę pasiekia 
betarpiai. ,„Betarpišku realizmu vadinama gnoseologijoj toji srovė, kuri pir- 
muoju pažinimo objektu laiko ne jutimus ir ne idėjas, bet realius daiktus“ 
(Kuraitis). 

reliatyvizmas — etikoje pažiūra, kad gera arba bloga priklauso nuo žmogaus, 
aplinkybių socialinės situacijos. Reliatyvistų teigimu nėra objektyvių visuotinai 
galiojančių gėrio ir blogio normų. 

sensualizmas — kraštutinė empirizmo (žr.) kryptis, kuri imasi visą pažinimą 
suvesti tik į juslinę patirtį, laikomą viso pažinimo versme. 

silogizmas — argumentavimas, kur iš dviejų teiginių, arba premisų, išvedamas 
trečias teiginys — išvada. (pvz. Visi žmonės yra mirtingi; Sokratas yra žmogus; 
taigi Sokratas yra mirtingas). 

skepticizmas — filosofinė pažiūra, kuri teigia, jog negalima pasiekti tikro 
tikrovės pažinimo. 

skotizmas — sekimas scholastiniu filosofu Johannes Duns Scotus (c. 1266-1308), 
kūrusiu savitą filosofiją Pranciškaus Asyžiečio dvasia. 


solipsizmas — teorija, kad vien tiktai aš egzistuoju, ir kad tai, kas vadinama 
išoriniu pasauliu, egzistuoja vien mano sąmonėje. Kraštutinio subjektyvizmo 
gnoseologinė forma. 


spręsmas — loginis sprendimas. 


stoicizmas — helenistinė filosofija, kuri stengėsi žmonių asmeninį ir 
visuomeninį gyvenimą sutvarkyti tokia tvarka, kokia matoma kosmose. Stoikai 
tikėjo, kad žmonės pirmiausia turi paklusti gamtos dėsniams. 
subjektyvizmas — etikoje pažiūra, jog visi moraliniai įsitikinimai priklauso nuo 
atskirų žmonių nuomonių. Priešingybė objektyvizmui, kuris teigia, jog yra 
moralinių tiesų, kurios yra teisingos nežiūrint, ką paskiri žmonės galvoja ar 
ko nori. 


substancija — tai, kas turi nepriklausomą buvimą, skiriant nuo akcidensų 
(akcidencijų), kurie turi būti ne savyje, bet kame kitame (pvz., spalvą 
neegzistuoja pati savyje, bet tik daikte, kuris gali būti spalvotas). 
teleologija — filosofinė doktrina, žvelgianti į tikrovę kaip tikslingą būtį, turinčią 
galutinį, iš anksto nustatytą tikslą. Teleologiniu žvilgiu ne tik žmogaus veiklą, 
bet ir visą gamtos vyksmą apsprendžia vidiniai tikslai. 

teodicėja — metafizikos dalis, kurioje svarstomas Dievo, kaip pirmosios 
priežasties, klausimas. Nesiremiant Apreiškimu, ribojamasi tik tuo, ką 
žmogiškasis protas Dievo klausimu gali pasiekti. Tokią reikšmę teodicėjos ter- 
minais įgijo neoscholastikoje. Pirmasis šį terminą pavartojo G. W. Leibnizas 
(1710), bandydamas atsakyti į klausimą: kaip galima sutaikyti teigimą, jog 
tobulas ir visagalis Dievas sukūrė geriausią iš visų galimų pasaulių, su pasaulio 
realiais faktais (blogiu) ir su tradiciniais tikėjimais apie pomirtinį gyvenimą. 
transcendentalinis idealizmas — aptariamas Kanto Grynojo proto kritikoje šitaip: 
„„Transcendentalinėje estetikoje mes pakankamai įrodėme, kad visa, kas 
stebima erdvėje arba laike, taigi visi mums prieinamo patyrimo objektai, yra 
niekas kita, kaip reiškiniai, t.y. tik vaizdiniai, kurie tokiu pavidalu, kaip mes 
juos įsivaizduojame — kaip tįsios esybės arba kitimų eilės — neegzistuoja patys 
savaime, už mūsų minčių. Šią pažiūrą aš vadinu transcendentaliniu idealiz- 
mu“ (Imanuelis Kantas, Grynojo proto kritika. Vilnius 1982, p. 362. Vertė 
Romanas Plečkaitis). 

transcendentalumas — „„Transcendentalumas reiškia dalyką esant bendriau 
išreiškiamą už visokius būčių turinius“ (Kuraitis). Kantas vadino „transcenden- 
taliniu kiekvieną pažinimą, kuriam apskritai labiau rūpi ne objektai, bet būdas, 
kuriuo mes pažįstame objektus, kiek šis būdas turi būti galimas a priori. Tokių 
sąvokų sistema būtų vadinama transcendentaline filosofija““. (I. Kantas, Grynojo 
proto kritika. Vilnius 1982, p. 69-70; vertė Romanas Plečkaitis). 
transcendentalizmas — Kanto plėtotoji transcendentalinė filosofija (žr. 


transcendentalumas), apskritai — filosofijos grindimas kantiškai suprasta 
pažinimo teorija. 


